
(4) loan-Aurel Pop 


CUVÂNT ÎNAINTE LA EDIȚIA A II-A 


Lucrarea de față este, în esenţă, o recenzie supradimensionată, 
apărută la o dată anume (în 2002) și, din această perspectivă, pare să 
fi fost destinată unui moment precis din trecut şi să nu prezinte interes 
ulterior. Ce rost are atunci o reeditare sau o nouă ediție? Este 
întrebarea pe care ne-am pus-o şi noi atunci când directorul Editurii 
Enciclopedice, domnul Marcel Popa, redactorul vechii ediții, a venit 
cu propunerea reeditării, propunere pentru care îi suntem, se înțelege, 
recunoscători. Am descoperit relativ uşor, împreună, câteva argumente 
care să justifice întreprinderea. 

Mai întâi, cartea istoricului Lucian Boia intitulată Istorie și mit în 
conștiința românească — cea care a pricinuit lucrarea noastră — nu s-a 
oprit la o ediţie sau două, ci a continuat să fie republicată periodic, în 
româneşte și în alte limbi, în țară și peste hotare. Prin urmare, și cele 
spuse de noi despre acea carte sunt de actualitate şi pot stârni în 
continuare interesul cititorilor. Mai mult, anumite idei din lucrarea 
aceasta generală despre miturile istoriografice românești au fost 
dezvoltate de autor în cărți noi — variaţiuni pe aceeași temă — cu 
accente diferite, dar gravitând toate către un sens. 

În al doilea rând, așa cum bănuiam și remarcam în 2002, opera în 
discuţie şi celelalte cărți ale profesorului Lucian Boia au produs roade, 
au creat emuli, au dat „direcții de cercetare”, mai ales în ambianța 
Universităţii din Bucureşti, dar nu numai. O serie de tineri studioşi 
din domeniul istoriei, aflaţi la nivelul elaborării lucrărilor de licenţă — 
adică la începutul pregătirii lor, la vârsta de circa 20 ani — în loc să 
reconstituie cu mijloace specifice fragmente din trecut, caută cu sârg 
fel de fel de mituri româneşti, cu precădere „naționaliste” și dezvoltă 
„teorii” în jurul acestora, evidențiind serii întregi de tare reale și 
imaginare ale poporului român. Acest fapt nu conţine nimic rău în 
sine, fiindcă, parafrazând o zicere veche, nimic din ceea ce a fost în 
trecut nu se cuvine să-i fie străin istoricului. Numai că — după cum se 
ştie din experienţa elementară a „meseriei de istoric” — nu se cade să 
ne începem cariera cu studiul elementelor de conştiinţă, de imaginar, 


V 


cu metaistoria, cu istoria contrafactuală (la modă și ea astăzi), nici 
măcar cu mitologia istorică. Prin studiul așa-ziselor mituri din scrisul 
istoric, tânărul cercetător analizează, compară și critică, emite judecăți 
de valoare despre operele şi ideile confraților mai de demult sau mai 
recenți, fără ca el însuşi să aibă vreo creație, să cerceteze vreun izvor, 
să ilumineze o epocă, o personalitate, o întâmplare revolută. Or, până 
să putem ajunge la „fapte” de conștiință şi de imaginar, este absolut 
necesar să ne exersăm mintea cu fapte brute din trecut, refăcute după 
tehnicile consacrate, învăţate la facultate. Procedând invers, este ca 
şi cum un artist plastic în formare ar urmări să fie brusc deasupra lui 
Picasso, Dali sau Botero, fără să aibă habar să facă un portret sau un 
peisaj după natură, fără să ştie ce este aceea perspectivă sau să 
cunoască raportul dintre formă și culoare. Până să poţi îndrăzni și 
reuși să discerni ce este bun sau rău în operele istoricilor, este de dorit 
să încerci tu însuţi o cât de mică operă de cercetare istorică, în sensul 
reconstituirii, la modul clasic (consacrat), a unui segment din trecut. 

În al treilea rând, continuăm să credem că mesajul general al 
lucrării în cauză, dar şi al altora elaborate de domnul Lucian Boia, 
este — mai ales prin repetare şi accentuare prea apăsată, urmând 
regulile propagandei — esențialmente greșit. Critica comunismului și 
naționalismului, la nivelul scrisului istoric românesc, deplin necesară 
şi justificată, nu trebuie să conducă la demolarea valorilor românești 
din toate timpurile, la diseminarea marasmului şi a incertitudinii, la 
ura endemică faţă de orice produs autohton, de la opere la oameni, de 
la idei la edificii, de la moravuri la idealuri. Or, din păcate, lucrările 
profesorului Lucian Boia, asta fac! O simplă privire asupra reacțiilor 
unor tineri, pe Facebook, în revistele „avangardiste” (ca să fim 
cufemistici), în anumite cercuri de „cercetare avansată” este 
suficientă: aproape adolescenţi, fără lecturi temeinice, cei în cauză, 
amăgiți de paginile exaltate, cursiv redactate, atractive, uşor de citit, 
aparent logic argumentate ale istoricului menţionat şi ale elevilor 
Domniei Sale, cad ușor în extaz. Ei nu se mai îndreaptă niciodată spre 
operele cronicarilor, spre Cantemir, spre Micu, Şincai sau Maior, nici 
spre Bălcescu şi Kogălniceanu, nici spre Onciul sau Panaitescu, nici 
spre Giurescu sau Oțetea, nici spre Dragomir ori Prodan şi nici spre 

Iorga, mai ales spre „naționalistul” Iorga! Influenţaţi astfel, tinerii 
resping tot trecutul în bloc, își condamnă toți înaintașii, lâncezesc în 
prezentul apăsător şi se dezinteresează de viitorul incert. Aceste 
atitudini sunt şi rezultatul propagandei făcute prin intermediul unor 
lucrări precum cea aflată în atenţie. 

În al patrulea rând, replica noastră are încă un rost şi din 
solidaritate de breaslă. Domnul Boia şi cei care-l urmează au creat 
impresia — devenită, din păcate, convingere pentru unii — că istoria, 
mai exact cercetarea istorică, nu are niciun rost, fiindcă este falsă, 
mincinoasă, plină de mituri (termen folosit cu sens peiorativ). Cu alte 
cuvinte, toată munca istoricilor de la Herodot încoace, dar, mai ales, 
de la Grigore Ureche încoace, ar fi inutilă, eronată, insidioasă, fără 
legătură cu adevărul faptelor petrecute în trecut. Istoricii nu ar fi decât 
un fel de eseişti, care însăilează gânduri personale — cu mai mult ori 
mai puțin stil — prostind lumea cu idei preconcepute, servind numai 
interese proprii, de familie, de partid, confesionale, religioase și mai 
ales naționaliste. Fireşte, ideile acestea au prins şi pe fondul lipsei de 
cunoștințe istorice și istoriografice în rândul publicului larg. Cine mai 
consideră azi studiul trecutului fundamental pentru cultura generală, 
în condiţiile în care istoria nu se mai predă în școli aproape deloc? De 
câte ori nu auzim — la modul retoric sau serios — întrebarea: „Când 
veţi scrie odată, voi, istoricii, istoria adevărată?” Iată că răspunsul a 
venit, dur și fără replică, prin domnul Boia: „Niciodată!” Ironia sorții 
este că acest răspuns este, în esenţă, corect, numai că, îmbrăcat în 
forma cinică dată de cărțile Domniei Sale, devine mincinos! Istoria 
exact aşa cum a fost nu mai poate fi reconstituită aievea de nimeni — 
în afară de Dumnezeu! — dar oamenii tind și au tins întotdeauna, prin 
specialişti, adică prin istoricii de meserie, să se apropie cât mai mult 
de prezentul din trecut. Cu alte cuvinte, prin metode specifice, care se 
aprofundează în facultate, oamenii învaţă cum să studieze memoria 
colectivă, cum să reînvie amintirile popoarelor, fără ostentaţie, cu 
respect pentru adevăr, pentru acel adevăr care ne este nouă, oamenilor, 
îngăduit. Domnul Lucian Boia vine cu o opinie care taie parcă în carne 
vie: trecutul este mort, nu poate fi cunoscut şi devine, prin pana 
istoricilor, plin de mituri, de idei preconcepute, de minciuni! Dar 

trecutul este viață, este viaţă vie pentru cei care l-au trăit, iar oamenii 
au nevoie stringentă de amintiri din viaţă! Istoricii nu inventează 
aceste amintiri, ci le reconstituie. Fireşte, sunt și între istorici 
fraudatori, dar unde nu sunt?! Există şi chimiști care au susținut că 
nisipul poate deveni aur, există şi fizicieni care au crezut în perpetuum 
mobile şi chiar au pretins că aceste iluzii au fost realități descoperite 
de ei. Oare să fie, de aceea, toți chimiștii și fizicienii demni de blam? 
Răspunsul acesta al nostru este şi un omagiu adus generaţiilor de 
istorici români obişnuiţi (câți dintre creatori sunt genii?!), care s-au 
nevoit sincer cu studiul trecutului pentru a lumina mintea poporului 
nostru. A vărsa venin asupra muncii şi misiunii lor făcute cu bună 
credință — chiar dacă faptul este spectacular şi chiar dacă aduce succes 
de librărie — este nu numai dizgrațios, dar și imoral şi fals. 

Un alt motiv al reeditării acestui răspuns este răspândirea 
neselectivă a ideilor domnului Boia în străinătate. Marea majoritate a 
istoricilor străini nu sunt la curent cu cercetările din cadrul 
istoriografiei românești și preiau ceea ce scriu despre noi 
reprezentanții altor istoriografii, cu mai mare tradiție, cu mai mare 
priză, cu mai vechi reuşite de publicare în limbi de circulație 
internațională sau, pur și simplu, care se bucură de mai mare simpatie. 
De exemplu, în istoriografia germană, istoricii maghiari — în linii 
mari — au fost, sunt și vor fi consideraţi de mai mare credibilitate decât 
istoricii români. Faptul că lucrarea (lucrările) domnului Lucian Boia 
a (au) fost preluată (preluate) cu atât de mare entuziasm în mediile 
intelectuale ungare şi promovată (promovate) apoi prin diverse canale 
a creat noi posibilități de distorsionare a trecutului românesc. 
Traducerile în alte limbi și distribuţia acestor traduceri prin metode 
moderne de marketing au creat în Occident impresia unui discurs 
istoriografic românesc total viciat de minciuni, a unei culturi 
româneşti impregnate de naționalism desuet și periculos, a unei 
identități româneşti false. În anii din urmă, am fost puşi în situaţia să 
constatăm pe cont propriu, de mai multe ori, rezultatele acestei 
păguboase propagande. Dăm numai un exemplu: am trimis recent în 
Germania un mic studiu despre dublul nume etnic al poporului nostru, 
acela de român-vlah, analog cu dublul nume al unui popor vecin, acela 

de maghiar-ungur sau cu numele duble ale altor popoare (elen-grec, 
Deutsch-german, suomi-finlandez etc.); pornisem de la o chestiune 
concretă, anume cinci documente de dinainte de 1441 în care lancu de 
Hunedoara este numit, în latineşte, Johannes Olah, ceea ce, evident, 
se traduce în românește prin Joan Românul; colegul german mi-a atras 
atenţia că identificarea termenului de „vlah” (aici, în varianta de 
„olah”) cu etnonimul „român” este discutabilă și că, din cărțile 
domnului Boia, a înțeles că românii nu prea au nimic în comun cu 
Roma sau cu romanii, că „vlah” poate fi şi „cioban”, şi „ortodox”, că 
termenul de „român” şi numele de „România” sunt recente etc. În altă 
cuprindere, lansarea pe piaţă a ideilor domnului Lucian Boia, prin 
mijlocirea unei edituri eficiente, cu o rețea de librării foarte extinsă şi 
prin mijloace de difuzare în masă foarte răspândite a creat un mare 
handicap istoricilor de profesie, care scriu prioritar, de regulă, pentru 
cercuri restrânse de specialişti. 

Acest handicap se referă şi la cartea noastră de răspuns din 2002, 
publicată de Editura Enciclopedică. Am constatat că lucrarea aceasta 
şi cărțile altor istorici de profesie, cercetători consacraţi ai trecutului, 
ajung greu la anumiţi destinatari interesaţi. S-a creat, astfel, un imens 
dezechilibru între un anumit set de opinii, care tind să reducă 
istoriografia românească la statutul de poveste plină de mituri și alt set 
de opinii, care acordă credibilitate metodelor de cercetare utilizate cu 
scopul reconstituirii veridice a trecutului. Nu este totuna — ca 
intelectual fără studii istorice de specialitate — să citeşti numai cartea 
domnului Boia (cum s-a întâmplat, în general, până acum) şi să rămâi 
impresionat de ea sau să poţi citi și o replică a sa critică (oricare ar fi 
ea), spre a putea compara opiniile și a trage propriile concluzii. 
Credem, de aceea, că se cuvine să se dea mai multor cititori şansa „să 
asculte și cealaltă parte” (4udiatur et altera pars), după pilda 
dictonului latin. 

De asemenea, istoricul Lucian Boia nu a explicat încă, în chip 
direct, de ce a scris despre istoricii români și despre evoluţia gândirii 
istorice românești într-un mod cu totul diferit înainte de 1989. Atunci, 
într-o serie de studii şi într-un volum masiv — un curs tipărit şi destinat 
studenților de la cele trei mari universități din țară (citat mai Jos) — 

Domnia Sa a urmărit dezvoltarea istoriografiei noastre pe curente de 
gândire şi personalități, evidențiind marile direcţii de cercetare 
autohtonă care concordau cu mersul gândirii universale, se 
sincronizau cu aceasta. De ce personalitățile românești, prezentate în 
chip pozitiv până la 1989, devin acum brusc condamnabile, 
nesemnificative, impregnate de mitologii și tare ancestrale și, mai 
ales, naționaliste? Nu există, în scrierea menționată sau în altele, vreo 
cât de mică motivaţie a acestei schimbări radicale de atitudine. 

Dorim să atragem, de asemenea, atenţia asupra metodei 
primejdioase de a extrage dintr-un imens material doar acele exemple 
care servesc tezei elaborate în prealabil. Acest mod de a proceda nu 
are nimic de a face cu cercetarea din domeniul istoriei. Prin astfel de 
procedee, se poate „demonstra” orice. Reproşăm autorilor acestui gen 
de lucrări — și, implicit, autorului aflat în atenţie — că nu precizează, 
începând chiar cu foaia de titlu, natura întreprinderilor lor intelectuale. 
Era simplu ca istoricul Lucian Boia să-şi avertizeze cititorii, eventual 
în cuvântul înainte, că nu elaborase o cercetare de specialitate, cu toate 
metodele consacrate, ci un eseu cu propriile opinii, gânduri, păreri, 
sugestii despre trecut, despre confraţi, despre identitatea națională, 
despre originile etnice, despre defectele românilor etc. Era mult mai 
simplu şi mai onest! Aşa, se creează pentru oamenii de rând şi chiar 
pentru intelectualii din afara câmpului istoriei o imensă confuzie, 
aceea că, de la înălțimea catedrei de istoria românilor de la cea dintâi 
universitate a României, Profesorul şi Cercetătorul prin excelență vine 
cu tratate şi monografii serioase, care răstoarnă toată munca 
predecesorilor. lar predecesorii se cheamă Iorga, Onciul, Panaitescu, 
Giurescu, Brătianu, Oțetea! Acest procedeu este nu numai incorect, 
dar și lipsit de onestitate. De altfel, mai mulți colegi, istorici de 
meserie, ne-au reproșat scrierea cărţii (a „recenziei” de față), în sensul 
că nu trebuia să dăm atenție unei cărți care nu are legătură directă cu 
istoria ȘI că, prin lucrarea aceasta, am fi legitimat istoricește un gen, 
de tip istorico-literar, din afara câmpului disciplinei noastre. 

În acelaşi spirit, cartea profesorului Boia, ca și altele, păcătuiește 
prin alt fel de omisiune, anume comparatismul. Autorul — deşi ştie 
fără îndoială — „uită” să plaseze „conştiinţa românească” în cadrul 

conştiinţei universale și s-o privească în comparaţie cu un număr de 
„conştiințe” ale popoarelor şi naţiunilor vecine, europene, mai mari ori 
mai mici. Putem asigura cititorul că, urmărind acelaşi gen de 
probleme, selectate după aceleași criterii aleatorii, vom ajunge la 
acelaşi gen de concluzii, precum cele ale domnului Boia (care-i 
tratează pe români), şi în cazul „conștiinţei” ungare, poloneze, rusești, 
germane, sârbești etc. Variaţiuni infinite pe tema originilor, accente 
naționaliste privind originea nobilă, mituri fondatoare eroice, 
exacerbarea calităților de apărători ai civilizației, ură şi dispreț faţă 
de alte neamuri, față de străini în general etc. sunt tot atâtea laitmotive 
care — urmând o idee preconcepută — pot fi detașate fără mari 
dificultăți din istoria tuturor popoarelor europene. Dacă profesorul 
Boia — supărat pe exagerările naţionaliste din vremea comunismului 
şi din alte epoci ale vieţii românilor — ar fi vrut să le exhibeze în forme 
fruste în fața publicului, trebuia să le compare neapărat cu altele. Nu 
a făcut-o deoarece comparația nu ar mai fi relevat, fireşte, 
singularitatea noastră, nici nimicnicia noastră, nici spiritul demonic 
şi distructiv, care, chipurile, ne-ar caracteriza numai pe noi, românii. 
Tot în corelație cu această privire comparativă, absentă în lucrarea 
menționată, nu am constatat în nicio istoriografie vecină vreo critică 
atât de tranşantă precum cea a domnului Boia, menită să condamne 
întunecata „conştiinţă românească”. Firește, naționalismul nostru 
istoriografic de după 1975 (adică din ultimul deceniu şi jumătate de 
comunism) a fost foarte pronunțat, întreg naționalismul nostru de la 
1800 încoace are accente grave, dar îi putem asigura pe cititori că 
naționalismele din istoriografiile ungară, rusă (şi sovietică), bulgară, 
sârbească, greacă etc. — derulate pe parcursul secolelor al XIX-lea și 
al XX-lea — sunt cel puţin la fel de apăsate ca și naționalismul 
românesc. Orice „analiză”, elaborată după metoda domnului Lucian 
Boia, ar fi condus, fără niciun dubiu, la concluzii la fel de dure, 
referitoare la „conştiinţele” ungară, rusă, bulgară, sârbească sau 
greacă. Numai că, în cazurile invocate, nu a făcut nimeni vreo 
„analiză” cu un asemenea ton și cu atât de severe concluzii. În această 
situație, mai ales după traducerea cărții (cărților) domnului Boia în 

alte limbi, fireşte că românii apar drept unici în „minciuna” lor, în 
„miturile” lor, în „naţionalismul” lor... 

În fine, notasem cu ocazia celei dintâi ediţii din 2002 că, în vreme 
ce istoricii de profesie — cu puține sau nesemnificative excepții — au 
primit cu mari rezerve lucrarea (lucrările) despre miturile din 
istoriografia românească (şi civilizația noastră în general) ale 
domnului Boia!, intelectualii de alte profesii i-au îmbrățișat în 
întregime ideile şi chiar tonul. În anii din urmă constatăm că nici 
neistoricii şi nici publicațiile de cultură (fără tentă prioritar istorică) 
nu mai exprimă atât de mult entuziasm față de punctele de vedere 
elaborate de autorul aflat în atenție şi răspândite cu atâta succes de 
editura care-l susține statornic. Chiar unii dintre lăudătorii inițiali ai 
cărții aflate în discuţie şi-au diminuat mult entuziasmul după apariția 
următoarelor lucrări ale aceluiași prolific autor, ba au dobândit chiar 
serioase accente critice. Astfel, în numărul din februarie 2007 al 
periodicului „Dilemateca”, Cătălin Avramescu — după ce constată cât 
de suspect de asemănătoare este cartea domnului Boia Zinerețe fără 
bătrânețe. Imaginarul longevităţii din Antichitate până astăzi (Editura 
Humanitas, 2006, în două ediţii, franceză şi română) cu articolul 


! Recent, domnul Paul Nistor — istoric reprezentativ din tânăra generaţie de la lași — 
nota, despre o nouă carte a domnului Lucian Boia, următoarele: „Formula aleasă de 
Boia e în mod sigur una care cutremură indiferența la lectură. Dar, ca şi în cazul 
emisiunilor tv de tipul „senzaţional”, ea se pretează la o deconstrucţie facilă. Care 
este, în mare, reţeta de succes a lui Boia? Îmbinarea unei bune analize cu ipoteze 
şocante, cu frazele tari, deliberat exagerate. Aducerea în prim plan a detaliilor deja 
ştiute de specialişti dar neştiute de publicul larg, formularea unor concluzii 
catastrofice pe marginea unor caracteristici de-a dreptul banale care se regăsesc la 
cel puţin alte 6-7 naţiuni europene. Şi construirea unei utopii atrăgătoare: alte decizii 
în istorie ar fi adus un alt prezent”. Sau: „Din amărăciune probabil, alături de o 
radiografie raţională şi profundă apar şi multe exagerări, concluzii nerealiste şi chiar 
verdicte prezentate intenţionat drept ipoteze şocante”. Sau: „Pe lângă exagerările de 
mai sus, unele remarci sunt însă de-a dreptul răutăcioase şi par să dea satisfacţie nu 
adevărului istoric ci unor direcţii pur ideologice”. Sau: „În final, care este formula 
de succes a domnului Boia? Este cea a istoriei prezentate ca un blestem. Un destin 
implacabil a lovit acest spaţiu, o predestinare grea, neîntâlnită în restul lumii, se 
resimte doar aici. Aceasta exclude total speranţele şi idealurile de viitor şi lasă loc 
doar resemnării colective” (în Contributors.ro, din 28 februarie 2013). 

„Longevity” din Dictionary of the History of Ideas, articol alcătuit de 
Gerald J. Gruman — constată următoarele: „Luată în sine, cartea lui 
Lucian Boia se parcurge ca o colecţie de conspecte. Eu nu am detectat 
în ea nicio ipoteză notabilă, o interpretare excepţională sau vreo 
descoperire arhivistică. Din punct de vedere strict informativ însă, 
lucrarea nu e deloc rea. Chiar o recomand. Asta dacă nu aveţi cartea 
lui Gruman”. Cam în acelaşi sens, Constantin Horea, remarca în 
revista „Pro Saeculum”, nr. 4, din 1 iunie 2009, într-o recenzie a cărţii 
Napoleon III cel neiubit (Editura Humanitas, 2008, ediţia în limba 
română, precedată de una franceză): „Lucian Boia dă un exemplu 
numai bun de urmat de către tinerii istorici (câţi or mai fi şi ei) 
referitor la cum să (re)scrii istoria, adică nepărtinitor, fără patimă şi 
eliberat de orice pre-judecăţi. Însă, cercetarea „curată” şi profesionistă 
a autorului, la fel ca în cazul altor cărți ale domniei sale, nu aduce 
nimic (esenţial) nou, nedescoperit, necercetat sau nedezbătut. Este 
ştiut faptul, dar foarte puţin afirmat, că Lucian Boia, pe cât de strălucit 
este ca gânditor/analist şi orator, pe atât de bun se arată în calitate de 
compilator de informaţii. Distinsul profesor de la Universitatea din 
Bucureşti are acel geniu de a căuta exact acolo unde trebuie, de a găsi 
şi mixa laolaltă ingredientele unei cărţi reuşite. Mai mult, domnia sa 
are darul „spunerii” şi expunerii, un stil, prin care reuşeşte să 
cucerească şi cititorul nu prea pasionat de subiecte de istorie”. În fine, 
şi mai recent (la 15 martie 2013, în suplimentul de cultură a ziarului 
on line Adevărul.ro), academicianul și ambasadorul Nicolae 
Manolescu scria: „I-aş reproşa, din capul locului, cărții lui Lucian 
Boia, De ce este România altfel? (Humanitas, 2012), care a stârnit 
discuții pasionate, parti pris-ul vădit încă de a titlu: în fond, România, 
ca orice țară, „este așa cum este”, nu neapărat „o ţară care se 
încăpăţânează să fie altfel”. Despre felul „provocator” al domnului 
Boia de a scrie despre trecut, pomenitul critic şi istoric literar spune: 
„Aşa erau şi cărțile mai vechi despre miturile naţionale, aşa este și 
aceea recentă (2011) consacrată elitelor intelectuale românești dintre 
1930 si 1950. Două sunt însuşirile acestui fel de a privi lucrurile. Una 
este demitizarea. Într-o istorie (şi politică) și într-o cultură deopotrivă 
mitizante, plecând urechea la sirenele naționalismului, studule lui 

Boia sunt nişte binevenite dușuri reci. Ele explică convingător, deşi 
oarecum superficial, nu de ce România e altfel, ci de ce este așa cum 
este. A doua însușire este negativismul. Selectând de regulă doar un 
singur set de trăsături, Boia colorează în negru şi adesea fără nuanţe 
portretul istoric, social, politic sau moral al României. De aici provine 
ispita excepţiei, a lui altfel. Când am comentat cartea despre elitele 
intelectuale, am semnalat faptul că Boia şi-a ales „personajele”, aşa 
zicând, pe sprânceană, adică exclusiv dintre acelea care îi slujeau 
ideea oportunismului politic caracteristic intelectualului interbelic şi 
de imediat după al doilea război. Cele care i-o contraziceau erau lăsate 
deoparte. Tot așa procedează și cu trăsăturile din care îşi alcătuieşte 
tabloul istoric din De ce este România altfel? Are, e adevărat, prudenţa 
de a sugera o alternativă, de a nu răspunde cu da sau nu, ci cu şi da, 
şi nu, doar că alternativa conduce de obicei la concluzia echivocului 
naţional ca o caracteristică a noastră esenţială. Negativă, fireşte!” 
Concluzia criticului — coleg, de altminteri, cu profesorul Boia la 
Universitatea din Bucureşti — este tranșantă: „Păcat de, nu puţinele, 
observaţii corecte şi necesare dintr-o carte bine orientată când 
demitizează, dar tendențioasă printr-o izbitoare lipsă de empatie cu 
subiectul e”. 

Iată, prin urmare, că imensa cantitate de producție publicistică a 
domnului Boia — de cel puţin o carte pe an! — stârneşte nedumeriri, 
rezerve şi critici şi în rândul altor oameni de cultură, preocupați de 
mesajele pe care le trimit intelectualii de marcă publicului larg. 

O rațiune principală, de fond, care ne-a îndemnat să acceptăm 
propunerea de reeditare a acestei lucrări are, însă, o mai mare 
gravitate. Este vorba despre ideea de bază care reiese dintr-un interviu 
recent al domnului Boia şi care este pusă chiar în titlul respectivului 
interviu: „Minciuna este mitul fondator al României moderne” 
(publicaţia on line Adevărul.ro, din 17 ianuarie 2013). De aici (din 
titlu), din tonul general, ca și din textul interviului, se vede că 
perspectiva negativistă a autorului s-a extins între timp de la 
istoriografia românească (de la scrierile despre trecut şi de la autorii 
lor) la trecutul însuși. Cu alte cuvinte — crede profesorul Lucian Boia 
— nu numa istoricii şi lucrările lor operează cu minciuni când se referă 

la trecut, dar trecutul nostru însuşi este o minciună! Convingerea 
aceasta era, de altfel, evidentă şi în lucrările mai recente, mai ales în 
pomenita De ce este România altfel?. Lăsăm la o parte implicațiile 
filosofice ale acestei poziţii şi ne aplecăm o clipă asupra mesajului 
său istoric. Dacă minciuna stă la baza fondării României moderne, 
înseamnă că țara aceasta nu are niciun rost! Cu alte cuvinte, domnul 
Boia vrea să-i facă pe români să înţeleagă că proiectul şi realitatea 
numite România sunt o iluzie, clădită pe fals și că, în dreaptă 
consecinţă, această iluzie trebuie să dispară. Cum să înțelegem altfel 
mesajul dat de distinsul ideolog? De aici, din acest memento venit de 
la Bucureşti, prin vocea unui distins profesor al primei universități 
moderne din capitala țării, și până la grava afirmaţie, spusă cu năduf 
de un alt ideolog (venit, de data aceasta, dinspre mass-media) din 
Cluj-Napoca, din capitala Transilvaniei, acum câţiva ani — „M-am 
săturat de România!” — nu este decât un pas. Diferenţa dintre cele 
două discursuri nu este de gen, ci de grad, nu este de fond, ci de formă. 
Este clar că cei doi — și, din păcate, nu numai ei — au acumulat cantități 
imense de rău interior, care se revarsă asupra comunității şi o 
influenţează. 

Nu am vrea să fim înțeleşi greşit, deşi acest lucru este aproape 
imposibil. Și domnul profesor Lucian Boia poate pretinde că este 
înțeles greșit, de noi şi de alții. Aşa se întâmplă, din păcate prea 
adesea, în procesul de comunicare. Totuşi, spre a fi cât mai clari, 
reiterăm aici cuvintele atribuite lui Voltaire, în Secolul Luminilor, 
când înmugurea spiritul democratic modern, cuvinte rostite în fața 
unui oponent al său de idei: „Nu sunt de acord cu ceea ce spui, dar voi 
apăra până la moarte dreptul tău de a o spune”. Trebuie să fim 
mulțumiți că, după decenii de dictatură, exprimarea ideilor — atât cât 
este omenește posibil — este liberă în România. De aceea, nu numai că 
respectăm punctul de vedere al cărții (cărților) domnului Boia, dar 
suntem de partea celor care apără cu străşnicie dreptul Domniei Sale 
de a se pronunţa ca atare. 

A respecta nu este însă totuna cu a aproba. Respectăm dreptul 
domnului Boia de a crede şi scrie că istoriografia românească este o 
însăilare de mituri naționaliste, că istoricii și oamenii de cultură 
români în general au fost şi sunt lași, că tot trecutul nostru este ticălos 

etc., dar credem cu tărie că, în Cetate, trebuie să fie libere să se facă 
auzite și alte voci credibile, cu mijloace similare celor de care dispune 
autorul citat. Suntem deplin de acord că, după accentele naționaliste 
care au traversat societatea românească în deceniile comuniste şi nu 
numai, era nevoie stringentă de „dușurile reci” — numite astfel de 
academicianul Nicolae Manolescu -— trase asupra „conștiinței 
româneşti” contemporane de domnul Boia şi de elevii Domniei Sale. 
Dar de ce era nevoie de negativism? De ce să ajungem la tablourile 
cele mai negre despre noi înșine, de care se oripilează și mulți dintre 
străinii care ne cunosc bine? De ce să ne autoflagelăm în aşa măsură 
încât să îndemnăm la autodistrugere, în lipsa oricărei raze de speranță? 
Prin urmare, acceptăm demitizarea echilibrată, cu condiția ca după 
aceasta să urmeze nu negativismul, ci construcţia, proiectul de 
îndreptare, speranţa de revenire la normalitate. 

În această lume sunt peste 200 de „națiuni”, cum se spune la ONU, 
de fapt peste 200 de state. Între acestea, România este unul dintre ele, 
mic şi neînsemnat — zicem noi — dar, în fapt, de mărime medie, cel 
puțin dacă este privit la scara Europei. Azi, țara noastră este parte a 
clubului select numit Uniunea Europeană, format din 28 de state. Se 
cam clatină acum acest „club select” — mai ales după criza începută 
în 2008 — dar aceasta este o altă chestiune. Ca suprafaţă și populaţie, 
suntem pe locul șapte, după Germania, Marea Britanie, Franța, Italia, 
Spania și Polonia, dar, după indicii de calitate, suntem pe unul dintre 
ultimele locuri, în câteva cazuri poate chiar pe ultimul. Fireşte că nu 
este bine, dar este, totuși, ceva! Faţă de Casandrele care ne prevesteau, 
după gulagul comunist, o soartă eternă în „zona gri”, datorită aplecării 
noastre ancestrale spre inactivitate, spre lirism sau spre Eminescu, 
realizarea din 2007 — deşi nu se datorează neapărat performanţelor 
noastre ieşite din comun — este notabilă. Cu trei ani înainte intraserăm 
în NATO, cu mult entuziasm, convinși că numai astfel puteam scăpa 
de teroarea amenințării răsăritene. Şi nu am greşit prea mult, din câte 
se vede! În lume, inclusiv în raport cu indicatorii de conținut, suntem 
între primele 40-50 de state din cele 200. Nu este foarte bine, dar nici 
catastrofal. Din experiența noastră de peste trei decenii de cercetări de 
arhivă şi de lecturi asidue de specialitate, îi putem asigura pe cititori 
că românii și România sunt ca toată lumea asta, privită în general, nici 

mai buni şi nici mai răi. Natural, este bine să fim criticați şi să ne 
autocriticăm, ca să ne cunoaștem mai bine și să luăm măsuri de 
îndreptare, să prosperăm, să lăsăm tinerilor și urmaşilor mesaje 
privind căile bune de urmat. Dar dacă întoarcem mesajul naţionalist 
festivist şi triumfalist în unul complet negaționist, folosind tehnici 
insidioase, mai puțin sesizabile de publicul larg, spre ce ne îndreptăm? 
Avem impresia că domnul Lucian Boia preschimbă cu 180 de grade 
naționalismul glorios, de care unii dintre noi am avut parte, tot într-un 
fel de naționalism, dar pe dos, un naționalism al urii, al întunericului, 
al lipsei de speranță. Spunându-ne — cu eleganță, este drept — că 
România însăşi (şi nu doar trecutul ei, nu doar istoricii ei etc.) este o 
minciună, oare nu ne îndeamnă să părăsim acest „proiect falit” numit 
România, să ne luăm lumea în cap, să mergem toți în țări demne și 
prospere, superioare, tenace, bune, primitoare? Este şi aceasta o 
soluţie, pe care o adoptă mulți români şi pe care nu o mai condamnă 
nimeni. Bine că, în fine, avem libertatea (controlată) de a alege! Dar, 
până şi în plin comunism, când demnitatea noastră individuală şi 
colectivă era călcată în picioare, Radio Europa Liberă, militând pentru 
întregirea familiilor românilor autoexilaţi în Occident, îşi începea 
pledoariile cu memorabila frază: „Noi credem că locul românilor este 
în România!”. Oare să nu mai fie locul românilor — răi și ticăloși, așa 
cum apar ei — în România? Sunt țări europene — precum Irlanda 
înainte de Primul Război Mondial sau Norvegia, în anii de după Al 
Doilea Război Mondial — în care orice speranță părea pierdută, în care 
oamenii o duceau mai greu decât românii din aceeași vreme, în care 
emigrația se dovedea singura salvare și, totuşi, nimeni nu le-a spus 
acelor oameni că țările lor erau clădite pe minciună, că erau falite și 
că trebuiau indubitabil abandonate. 

Prin urmare, chiar dacă realitatea trecută și prezentă ar fi exact aşa 
de neagră cum scrie domnul Boia, de ce să omorâm viitorul? Cum să 
ajungem să pustiim o ţară prin vorbe de spirit? Nu cunoaștem în 
această lume popoare care să se fi supărat iremediabil pe propria ţară. 
Sunt, natural, oameni nemulţumiţi, revoltați, dezamăgiți, amărâți, 
trecuţi prin rele şi rămași fără speranţă, oameni care nu văd în jur 
decât minciuna politicienilor, corupția lor, îmbogățirea unor semidocți 
prin jefuirea oamenilor de rând (care formează ţara, statul), dar cei 


XVII 


mai mulți caută soluții. Puţini spun că, pentru starea în care se află, 
este de vină țara însăși, zestrea națională păcătoasă sau starea de 
decădere a întregului popor român. Nemulțumiții se supără, de regulă, 
pe un vecin, pe un șef, pe un demnitar, pe preşedintele ţării, pe primul 
ministru, pe o situaţie, pe un partid, pe o instituție (de la guvern până 
la parlament şi de la fisc până la școala în care învață copilul sau 
copiii), dar nu pe România. Însă, cu eforturi conjugate de genul celor 
făcute an de an de domnul Boia, vom putea determina tot mai mulți 
români să se supere pe ţara lor şi să considere drept edenice toate 
celelalte țări. Vorbeam despre un naționalism negativist, fiindcă o 
astfel de acțiune va conduce neîndoielnic la iubirea altor țări și la 
demonizarea propriei patrii. O atare atitudine este menită să distrugă 
complet România, nu s-o îndrepte. Nu am văzut în cărțile domnului 
Boia nicio speranță de îndreptare, niciun proiect alternativ pentru 
această ţară, nicio strădanie de diseminare a încrederii într-o 
schimbare spre bine, pe baza unui program, a unui set de valori, a unei 
morale noi. Or, dacă le spunem mereu românilor că nu sunt buni de 
nimic, vor crede tot mai mult asta și se vor comporta precum oamenii 
de nimic! 

Acestea sunt câteva dintre motivele pentru care considerăm 
mesajele profesorului Boia nerealiste, neconforme cu trecutul nostru 
şi nici cu interesele de viitor ale acestui popor. Chiar dacă sunt atractiv 
prezentate, cu talent de orator — sau, poate, tocmai de aceea — aceste 
idei induc o stare de blazare colectivă, bazată pe extragerea din 
realitatea trecută şi prezentă numai a acelor argumente care servesc 
scopului prestabilit. Aceasta nu înseamnă că lucrările domnului Boia 
nu ar fi necesare într-un peisaj democratic, că nu îi impresionează pe 
români, că nu le stârnesc admiraţia și că nu le ridică semne de 
întrebare. Tocmai de aceea, credem că se cuvin auzite în Cetate și alte 
voci. Numai astfel, românii vor putea compara și discerne și nu se vor 
lăsa manipulaţi. Diversitatea de opinii subminează somnul rațiunii, 
care, lăsat în voia lui, naşte monştri (Goya). 

Credem, de asemenea, că ţara aceasta și poporul acesta trebuie 
criticate în chip necruţător, dar nu prin negarea tuturor realităților 
naţionale, ci prin dimensionarea lor față de realele valori, prin 
păstrarea unui sens al echilibrului. Proiectul României moderne a fost 

pus în practică, treptat, abia de pe la jumătatea secolului al XIX-lea, 
adică în urmă cu circa 150 de ani. Ce reprezintă un secol şi jumătate 
la scara istoriei? O clipă! Haideţi să nu judecăm așa de aspru „clipa” 
noastră numită România și să-i dăm o şansă de viitor, prin oamenii ei. 
E singurul loc din lume pe care-l avem ca grup uman și trebuie să-l 
îndreptăm, să-l corectăm, să-l preţuim şi nu să-l repudiem, demonizăm 
sau respingem. Suntem profesori şi istorici ca şi distinsul intelectual 
Lucian Boia și credem sincer în misiunea de dascăl şi de cercetător. 
Domnul Boia ne spune că cercetarea trecutului este fără rost şi că 
studiul şi învățătura în general nu valorează nimic aici, din moment ce 
România însăşi este clădită pe minciună. Or, menirea cercetătorului în 
ale trecutului şi a profesorului este cu totul alta, anume să-i deprindă 
pe tineri cu tehnicile cele mai potrivite pentru reconstituirea veridică 
a trecutului și să le transmită — după experiența atâtor generaţii — 
încrederea în viitor, în locul de baştină şi de vieţuire, în forța 
regeneratoare a grupului etnic numit poporul român, în valorile 
morale universale etc. Dacă credinţa negativistă a Domniei Sale este 
legitimă, atunci trebuie să fie la fel de legitimă şi a noastră, realistă, 
născută din obsesia unui neam de plugari, păstori şi preoţi de pe 
Câmpia Transilvaniei nordice, umiliți secole la rând de regimuri 
străine, obsesie legată de încrederea în știința de carte, în valorile 
morale verificate, în munca tăcută, în fine, în țara aceasta întreagă, 
care (cum scria cândva Lucian Blaga) „și-a-mpins hotarele toate până 
la cer”. Românii au făcut mari erori şi atunci când au reconstituit 
trecutul, şi atunci când şi-au construit viaţa trecută şi prezentă, dar 
aceste erori nu trebuie să-i determine să se autoflageleze, să se 
demonizeze singuri și să-și ia lumea în cap. Este cu mult mai cuminte 
ca erorile, odată constatate, recunoscute şi analizate, să-i conducă spre 
îndreptarea lucrurilor, spre proiecte constructive, adecvate exigenţelor 
lumii contemporane. Ca dascăli şi istorici, spre aceasta trebuie să 
tindem! Restul pot să fie exerciţii de stil, eseuri, panseuri, discursuri 
politice, studii filosofico-psihologice sau scenarii teribiliste — menite 
să ne aducă, pe moment, faimă şi bani — dar nu pot constitui lecții 
durabile de viață, nici mesaje pentru viitor, adresate tinerilor în 
formare de către profesorii lor. Or, domnul Boia a fost, din câte ştim, 
încă de la începutul carierei, dascăl (asistent, lector, conferențiar și 


XIX 


profesor) la Universitatea din București şi a transmis lecţii despre 
viața trecută şi prezentă studenților. Dacă ar fi fost un filosof liber 
cugetător şi liber profesionist, fără obligații la catedră, mesajele 
negative de tipul Pe culmile disperării sau Schimbarea la față a 
României i-ar fi putut aduce faima unui nou Cioran. Cu o condiţie 
însă, credem, anume aceea de a proiecta spre viitor, în locul unui 
sumbru pesimism, ideea posibilei renaşteri, așa cum face 
încrâncenatul filosof pornit din Mărginimea Sibiului și rămas pentru 
vecie la Paris. Dăscălia şi misiunea de istoric incumbă o anumită 
deontologie, o rigoare profesională precisă, o metodologie consacrată 
a investigaţiei care, toate, trebuie să aibă în vedere mereu formarea 
tinerilor, a oamenilor în general, meniţi astăzi să înveţe de-a lungul 
întregii vieţi. Nu este vorba aici despre naționalismul sau despre 
patriotismul istoricului — despre care s-a vorbit prea mult și prea 
pătimaș — ci pur şi simplu despre mesajul său uman, despre dragostea 
lui de viaţă şi de oameni. Spunem aceasta pornind de la constatarea 
simplă că orice profesor şi, mai ales, orice istoric, face până la urmă, 
într-o formă sau alta, educație. 

Oricât de mult s-ar referi la trecut, cărțile domnului Lucian Boia — 
cu puține excepţii — nu sunt opere istorice, ci eseuri despre lumi 
revolute, despre mituri, despre idei şi vise, despre români şi neromâni, 
despre personalităţi, despre oameni şi grupuri de oameni etc. Ele sunt 
fascinante, ispititoare, pline de vervă, cursive, ademenitoare, dar nu 
comunică adevăruri reieșite din cercetarea sistematică a trecutului, ci 
impresii, opinii, gânduri, păreri. Poate că se bucură de popularitate 
tocmai din acest motiv, al apropierii lor de domeniul ficţiunii, al 
narațiunii artistice, al modului sui generis de operare cu imaginarul 
colectiv. Altminteri, trecutul se bucură şi de alte tratări — acelea de 
specialitate — efectuate cu ajutorul metodelor de cercetare consacrate 
în istorie şi care pornesc de la analiza izvoarelor. Acest gen de analize 
se face apelând la disciplinele (științele, metodele) auxiliare ale 
istoriei care sunt arheologia clasică, medievală şi modernă, 
paleografia, diplomatica, epigrafia, arhivistica, sigilografia, 
numismatica, heraldica, medalistica şi altele, combinate cu filologia 
clasică şi modernă, indispensabile pentru cunoașterea limbilor 
izvoarelor istorice. Cu ajutorul lor şi al deontologiei profesionale, 

istoricul se apropie cel mai mult de reconstituirea trecutului, „aşa cum 
a fost” (Leopold von Ranke), fără să reuşească vreodată performanţa 
de a reface întocmai tabloul vieţii de odinioară. Istoricii de meserie — 
scriind despre trecut — scriu despre viața oamenilor care au fost și-i 
învaţă pe oamenii actuali nu să acuze ori să condamne (pentru aceasta, 
sunt foruri de judecată, tribunale, experți), ci să înțeleagă, să înveţe şi 
să iubească omenirea, valorile umane, creația umană. Firește, punând 
accentul pe trecutul unor locuri anume, istoricii îi deprind pe tineri şi 
cu iubirea locului de naștere, a patriei (în sensul regiunii în care au 
trăit şi au murit părinții, moşii, strămoşii), a țării. Ce poate fi rău în 
asta? Numai iubindu-ți patria poți iubi şi patriile altora, respectând 
omul de pretutindeni și umanitatea în general. După 1989, mulți au 
confundat comunismul cu iubirea de patrie, au identificat 
naționalismul (în înțelesul său vechi, de dragoste pentru propria 
națiune) cu xenofobia (ura față de străini) şi i-au învăţat pe tineri că 
este ruşinos a crede în patrie, în patriotism, în valorile transmise de 
strămoşi. 

Îi rugăm pe cititori să privească în jur şi să compare. Să vadă cum 
se raportează la ţara lor rușii, sârbii, ungurii, bulgarii, grecii. De 
asemenea, îi îndemnăm să sondeze orizonturi mai îndepărtate, precum 
Statele Unite ale Americii, Franța, Olanda, Suedia, Norvegia, 
Finlanda, Irlanda, dar şi țări ale Asiei, Americii Latine și chiar Africii. 
Peste tot, oamenii, în marea lor majoritate, își iubesc patriile nu 
neapărat pentru că sunt mari, sau bogate, sau prospere, ci pentru că 
sunt ale lor. România — bună-rea — este a noastră și de noi depinde 
dacă va fi mai primitoare şi mai atractivă. Negativismul nu ne conduce 
însă spre asemenea idealuri — fireşti pentru toate popoarele — ci spre 
renunțare, delăsare, letargie, gelozie și chiar ură. Dacă negăm ţara, ne 
negăm pe noi înşine, fiindcă noi constituim țara. Dacă România este 
o minciună, noi înșine suntem astfel! Oare e posibil aşa ceva, să ne 
confundăm cu neantul, cu răul, cu întunecimea? 

Nu credem că putem purcede pe o asemenea cale! Nu ne lasă 
datina, nici morții îngropați în locuri neștiute, nici arborii seculari ai 
lui Horea şi lancu din Apuseni, nici Cozia și nici Voroneţul! Nu ne 
lasă bunicii şi străbunicii care au crezut sincer în proiectul numit 
România şi l-au pus în practică, cu sângele şi cu sudoarea lor! Înainte 

de a nimicnici și ponegri România — care oferă multe motive pentru 
a fi criticată! —, această Românie care există de un secol-un secol şi 
jumătate, oare nu ar fi mai înţelept, ca istorici, să ne gândim la 
mileniul de dezbinare și de singurătate, în care țăranii ardeleni treceau 
prin vămile cucului, pe ascuns, ca să ajungă spre Ialomiţa și Buzău, 
ori spre Dorne și Rarău? După acea mare frângere și risipire care a 
ținut aproape zece secole, românii, cu ajutorul unei elite înțelepte şi 
responsabile, au făurit țara mare şi rotundă, exact cum alții — francezii, 
italienii, germanii, polonezii etc. — şi-au făcut țările lor. Tot din bucăţi! 
Fireşte, suntem liberi să fim dezamăgiți de rezultat, mai ales că nu 
ne-am ostenit noi, generația noastră, cu această construcție 
anevoioasă a țării. Am preluat-o de-a gata! ŞI atunci — vă întreb — oare 
nu suntem prea grăbiţi cu negarea absolută a României? Vă 
propunem — ca să ieşim din dilemă — să aşteptăm măcar câteva secole, 
spre a putea (eventual) nega edificiul nostru actual şi a construi 
altceva. Negarea de-acum se sprijină pe o perspectivă şchioapă și 
irelevantă. Nu se poate contrapune un veac de unitate unui mileniu 
de singurătate și dezbinare! 

Altminteri, ţara ne ține pe toţi, fiindcă toți suntem ţara. Ea cere şi 
tributuri (de muncă onestă mai întâi), dar şi critici (necruțătoare), spre 
a putea exista. Cu două condiţii: tributurile să nu ne secătuiască de 
tot şi criticile să nu ne ucidă speranţa colectivă. lar speranța majorității 
românilor trebuie să fie România, o Românie mai bună! 


Cluj-Napoca, 21 aprilie 2014 

1. EXPLICAȚIE PRELIMINARĂ 


Receptarea cărţii 


Lucrarea lui Lucian Boia Istorie şi mit în conştiinţa românească, 
apărută în 1997 şi republicată apoi, inclusiv în limbi străine, a şocat 
în mare măsură elita intelectuală din România. Este o carte complexă, 
cu semnificaţii şi mesaje multiple, greu de încadrat într-un domeniu 
anume. Pentru unii, ea poate fi un demers istoriografic, fiindcă autorul 
său este istoric de meserie şi fiindcă se ocupă de felul în care au scris 
istoricii români despre obiectul muncii lor, trecutul, mai ales în 
secolele XIX şi XX. Pentru alţii, este o operă de istoria culturii, 
deoarece trasează profilurile marilor curente şi mişcări culturale care 
au marcat societatea românească modernă şi contemporană. Poate fi 
privită şi ca o încercare de evidenţiere a implicaţiilor şi imixtiunii 
politicului în orientarea culturii şi, mai ales, a istoriografiei. În bună 
măsură, cartea este şi o filipică împotriva distorsiunilor, întreţinute 
voit şi vehement de regimul comunist, în cercetarea, tratarea şi 
scrierea istoriei. Prin generalizările, abordările sintetice, abstractizările 
pe care le face, lucrarea poate fi privită şi ca filosofică sau, cel puţin, 
ca aparținând filosofiei istoriei. Unii pot vedea prioritar în paginile 
menţionate un mesaj împotriva naționalismului şi pentru integrarea 
europeană a României (mai exact, a românilor, vrea să spună autorul). 
Istorie şi mit... este şi un model de tratare critică, fără menajamente, a 
unui domeniu, a unor discipline, a unui segment de cunoaştere. 
Evident, încadrările posibile şi semnificaţiile cărții sunt departe de a 
fi epuizate prin aceste câteva sugestii. În cazul de faţă, cititorii au 
avantajul de a şti şi ce a intenționat autorul scriind această carte, ce 
mesaj a dorit să transmită, fiindcă acest lucru este nu numai implicat 
în text, dar este şi mărturisit în mod direct, în introducerile edițiilor 
cărţii. Vom reveni asupra acestui aspect. 


1 


Autorul lucrării, Lucian Boia, este de formaţie istoric — cunoscut 
printr-o operă vastă, novatoare în multe aspecte — şi un distins profesor 
al Universităţii din Bucureşti. Natural, fiind istoric şi tratând statutul şi 
conţinutul disciplinei numite istorie, materialul faptic din care ea 
trăieşte, este de presupus că autorul s-a adresat şi istoricilor, dacă nu 
prioritar lor. Dar, deşi istoricii au citit sigur această carte, mai mult 
decât alți oameni de cultură, şi, poate, au priceput-o mai bine în toate 
detaliile sale, ei nu s-au pronunţat public despre ea, în scris, decât în 
foarte mică măsură. Marii „recenzenţi” ai cărţii dlui Lucian Boia sunt 
politologii, criticii literari, filosofii, economiştii, oamenii politici, 
militanţii anticomuniști şi alţii, care, aproape la unison, s-au arătat 
entuziasmați de ceea ce au citit. Faptul nu trebuie să mire prea tare: 
abordarea este şocantă, stilul atractiv, verbul fluent, incitant, 
argumentaţiile sunt sau par logice, arhitectura întregii alcătuiri este 
impresionantă, convingătoare; sunt evitate detaliile excesive şi 
rigiditatea stilului ştiinţific etc. Este clar că lucrarea a fost scrisă şi cu 
scopul de a surprinde, de a trage un semnal de alarmă, de a schimba 
atitudini şi abordări considerate perimate sau vetuste, excesiv 
„patriotice” şi chiar periculoase pentru soarta ţării, pentru viitorul 
României în comunitatea europeană. Cartea se îndreaptă la modul 
declarat contra naționalismului şi comunismului — cele „două mari 
proiecte ale secolului al XIX-lea”, ca şi contra istoriei privite ca 
magistra vitae, contra viziunilor istoriciste asupra vieţii, contra rolului 
acordat până acum istoriei în societate. 

În general, fie şi numai prin tăcerea lor, istoricii de meserie au 
respins cartea dlui Lucian Boia. Motivele sunt multiple şi destul de 
diferite. Majoritatea specialiştilor nu agreează acest gen de viziuni 
generalizatoare, fiind obişnuiţi să trateze punctual o epocă, o temă, o 
personalitate, cu metode consacrate şi cu scopul de a reface parțial, de 
a reconstitui trecutul, de a afla adevărul, în măsura în care acesta este 
accesibil. Or, cartea de faţă pledează împotriva unor astfel de abordări. 
Alţi specialişti au avut impresia că lucrarea nu spune practic nimic nou, 
că spiritul critic în cultura românească modernă a rostit mereu şi rosteşte 
periodic astfel de sentinţe purificatoare, igienizante şi că profesorul 
Lucian Boia nu face decât să forţeze uşi deschise, însă cu metode mai 
dure, iconoclaste, ireverenţioase la adresa celor mai mari istorici. Pentru 

unii confrați, dintre cei care şi-au dat măsura valorii în anii 
comunismului — nu noi alegem epoca în care trăim! — opera de faţă a 
ajuns să fie o ofensă, deoarece ea tinde să privească relativ uniform toată 
creaţia 1storiografică dintre anii 1948 şi 1989, considerând-o cvasitotal 
aservită „comenzii de partid”, tezistă, naționalist-comunistă şi lipsită de 
orice valoare. Pentru alții, cartea porneşte de la concluziile autorului, 
după care urmează încercarea stăruitoare de a le dovedi, ceea ce apare 
drept o inconsistenţă logică (mai ales o abatere de la logica istorică) şi 
drept o forţare a notei de tip „patul lui Procust”. Nu sunt puţini nici 
cercetătorii care au descoperit în lucrare o seamă de inexactități, 
inadvertenţe, erori şi care nu sunt de acord cu unele definiţii, cu 
semnificaţia dată unor concepte, noţiuni. În fine, poate unii preferă să 
vadă partea plină a paharului, în vreme ce dl Lucian Boia procedează 
viceversa. Nu negăm faptul că verbul colegului bucureştean a rănit unele 
orgolii, a aruncat oprobriul asupra unor istorici, mulți în viaţă şi onoraţi 
de înalte instituţii, a veştejit, blamat şi ironizat stilul „academic” de a 

trata trecutul, a acuzat o pretinsă tentă „comunistă” şi „neocomunistă” 
sau, dacă nu, „sămănătoristă”, „romantică”, „naţionalistă” etc. în 
abordarea istoriei la noi. Aceste „adevăruri” dure — de fapt, acuze — nu 
sunt uşor de receptat, de acceptat, mai ales când vin din partea unui 
coleg de meserie. Este ca şi cum ai spune Urbi et Orbi: eu sunt deştept, 
eu ştiu tot ce s-a făcut greşit în cutare domeniu şi nu am căzut în plasa 
erorii niciodată, pe când voi, ceilalți, de azi şi din trecut, sunteți proşti, 
dogmatici, naţionalişti, comunişti, falşi patrioți etc. şi nici nu vă daţi 
seama de acest lucru, pe care, iată, eu sunt chemat să vi-l arăt! Să 
recunoaştem că nu este prea confortabil să primeşti cu inima uşoară şi 
cu seninătate sentinţe de acest fel. Nu spunem că autorul a urmărit 
neapărat astfel de scopuri, că a avut intenţia să lovească în persoane, 
dar tonul uneori vehement, impresia de cunoaştere totală a domeniului, 
critica tăioasă şi pe alocuri caustică, formulările cu tentă de sentințe, 
uşorul dispreț pentru disciplina numită istorie şi pentru mare parte a 
creaţiei din domeniu nu pot trece neobservate, se insinuează treptat, îl 
cuprind pe cititorul avizat şi îl pun pe gânduri (însă nu întotdeauna în 
sensul dorit de autor). 

Putem admite, la rigoare, că aceste reacţii şi abordări sunt exagerate, 
neavenite, subiective, izolate (nimeni nu a făcut sondaje de opinie spre 

a le analiza ştiinţific), că provin şi din gelozie, din invidie pe un autor 
de succes. În fond, câţi istorici nu scriu adevărate monografii — 
contribuţii esenţiale la cunoaştere — pentru care depun eforturi de zeci 
de ani şi nu ajung cunoscuţi şi apreciaţi decât de specialişti, pe când dl 
Lucian Boia a devenit un nume notoriu în cultura românească şi, nu 
numai, prin câteva „eseuri şocante”? Totuşi, nu se poate să fie numai 
atât. Se ştie că este foarte greu să fii profet în ţara ta. Istoricii nu sunt 
doar geloşi, invidioşi, aspri, răuvoitori, indiferenți față de cartea 
profesorului Lucian Boia; ei sunt şi specialiştii domeniului, 
cunoscătorii materiei tratate. Prin urmare, este firesc ca ei să fie cel 
mai greu de convins. Multora dintre confraţi le- au trecut prin cap ideile 
vehiculate în lucrarea de față, chiar dacă exprimarea lor a luat forme 
diferite. De aceea, adevăratele recenzii — deşi lucrarea este 
interdisciplinară şi dovedeşte o largă erudiție — erau de aşteptat din 
partea istoricilor. Ele nu au venit decât sporadic, din motive care 
transpar în rândurile de mai sus. în plus, „tăcerea este de aur”. Pentru 
unii, ignorarea este o formă de dispreţ şi de protest. Pe de altă parte, nu 
este simplu să faci o astfel de recenzie. Cartea rediscută întreaga istorie 
românească, de la geto-daci începând, iar istoricii sunt specializaţi pe 
anumite „felii” din trecut. Este dificil pentru un singur recenzent să fie 
la fel de riguros pentru toate epocile şi temele. Natural, nu este 
imposibil, din moment ce un singur autor s-a încumetat să scrie cartea 
de faţă. ŞI apoi, se spune că este mai uşor să critici, să „demolezi”, 
decât să construieşti. Oricum, punerea sub semnul întrebării a unui 
întreg domeniu sau segment de cunoaştere este o redutabilă provocare, 
extrem de dificil de acceptat. Cu toate acestea, ideile cuprinse în carte, 
materialul faptic analizat, concluziile autorului sunt extrem de serioase 
şi de importante şi ele merită cât mai multe analize, comentarii, opinii. 


Conţinutul 


Ordonarea materialului cuprins în această lucrare este judicioasă şi 
ingenioasă în acelaşi timp. Cartea trece aparent în revistă întreaga 
istorie a românilor, de la geţi şi daci până astăzi. Două remarci se 
impun însă încă de la început: 1) structura cărții nu ţine seama neapărat 

de trecutul propriu-zis, ci de discursul despre trecut; 2) această 
structură nu răspunde prioritar nici rigorilor istoriei istoriografiei — 
disciplină consacrată de- acum şi predată la Universitatea din Bucureşti 
chiar de profesorul Boia, — ci mai mult succesiunii „miturilor istorice”. 
Prin urmare, autorul nu şi-a structurat cartea în funcţie de istorie, ci în 
funcţie de mituri. Dar contradicţia între cele două noţiuni este doar 
aparentă, fiindcă dl Boia, cum se va vedea în detaliu mai la vale, crede 
că istoria este o succesiune de mituri. Lucrarea nu urmează prezentarea 
la modul simplu a acestor mituri, deoarece scopul autorului este unul 
aproape exclusiv critic. Astfel, „miturile istorice” sunt înfăţişate după 
felul cum s-au format şi au pătruns în „conştiinţa românească”, graţie 
istoricilor şi elitei culturale în general, copleşiţi cu toții de concepții, 
metode şi idealuri greşite, în dezacord cu mersul evoluţiei europene. 
Cartea este formată din şapte capitole, cărora li se adaugă (în prima 
ediţie) o introducere, o încheiere, o generoasă bibliografie şi un indice 
de nume de persoane. Primul capitol, intitulat Istorie, ideologie, 
mitologie, face o scurtă istorie a curentelor culturale şi istoriografice, 
de la Şcoala Ardeleană până la comunism, cu accent pe modul cum 
s-a receptat trecutul pe parcursul ultimelor două secole. Constatarea 
autorului este că trecutul românilor a fost „mitizat” de către istorici şi 
folosit ca instrument de către puterea politică, mai ales în scopuri 
naționaliste. Capitolul al II-lea se ocupă de origini, adică de 
„mitizarea” epocii formării poporului român şi a limbii române, cu 
accent pe viziunea asupra dacilor, romanilor şi slavilor. Tot aici, fără 
legătură directă, se trece şi la discutarea conceptului de naţiune română 
modernă, şi acesta copios „mitizat”, după opinia autorului. Capitolul 
următor, intitulat Continuitatea, se referă tot la „origini”, fiindcă 
glosează pe tema ariei de formare a românilor, adică a continuității 
etnice, dar şi a continuității politico-statale. Este evidențiată ideea că 
problema continuității de locuire a daco-romanilor, străromânilor şi 
românilor la nord de Dunăre şi problema statului dintre secolele IV şi 
XIV au avut mereu prioritar conotaţie politică şi naționalistă în 
istoriografia şi cultura românească. Chestiunea unității apare în 
capitolul al IV-lea şi se axează pe acele elemente care i-au separat pe 
români de-a lungul timpului şi astăzi, şi pe care istoricii, oamenii de 

cultură în general nu au vrut să le vadă, preferând exaltarea unităţii 
româneşti, adică „mitizarea”. În capitolul numit Românii şi Ceilalţi, 
prin sondarea viziunii românilor asupra străinilor, prin relevarea locului 
pe care şi l-au atribuit românii în Europa Central-Orientală, a 
modelelor şi influențelor culturale venite din afară, a concepției despre 
minorităţi etc., se ajunge la concluzia că românii îi urăsc pe străini şi 
pe minoritari, că nu ştiu să disceamă între prieteni şi inamici, că se 
consideră victime ale unor conspirații şi comploturi puse la cale de 
străini şi că, în genere, se supraapreciază. În continuare, sub genericul 
Principele ideal, se urmăreşte cum 1-au „recreat” românii pe eroii lor, 
cum şi-au alcătuit „panteonul naţional”, prin ce mecanisme au fost unii 
înălțaţi în chip nemeritat — crede dl Boia — pe piedestaluri, iar alţii au 
fost complet nedreptățiți. Cel din urmă capitol (După 1989) reia 
concentrat paleta tematică de mai sus şi o adaptează împrejurărilor de 
după căderea comunismului, când, constată autorul, nu s-a schimbat 
prea mult în domeniul abordării trecutului. Sensul concluziei este că 
„mitizarea” trecutului în spirit „naţionalist” s-a accentuat în România 
de astăzi. 

Cartea nu prezintă trecutul românilor în funcţie de felul cum acesta 
s-a derulat, fiindcă nu-şi propune acest lucru, pe de o parte şi fiindcă 
autorul este convins că acest lucru nu este posibil, pe de altă parte. De 
aceea, sunt urmărite şi, adesea, condamnate doar acele deformări ale 
trecutului numite de autor „mituri”. Numai că astfel este, de fapt, 
analizat întreg trecutul românilor, deoarece tot acest trecut se 
dovedeşte, conform autorului nostru, îmbibat cu „mituri”. Lucrarea 
respectă în linii mari o anumită desfăşurare cronologică, atâta timp cât 
porneşte de la „origini” şi ajunge la zi, dar acesta este doar un cadru 
folosit drept pretext pentru sublinierea „mitizării” generalizate a 
trecutului. Structurarea lucrării nu răspunde nevoii de obiectivitate — în 
care profesorul Boia nu crede — ci dorinţei de a sublinia nocivitatea 
„naţionalismului”, copleşitor la români, şi fragilitatea modernizării şi 
tendinței de integrare europeană. Modernizarea şi integrarea europeană 
a României ar fi — ni se spune — imposibil de realizat datorită, în primul 
rând, impregnării „conştiinţei româneşti” cu „naţionalism”, 
„autohtonism”, „autoritarism” (aplecare spre regimuri totalitare) şi 

orientări politice de stânga. Tot acest conţinut nefast, antieuropean şi 
periculos al mentalităţii românilor s-ar explica prin cultivarea de către 
istorici şi de către alți oameni de cultură a unor „mituri” prost orientate. 


De ce o carte despre altă carte? 


Desigur, critica dlui Boia, îndreptăţită în principiu, poate presupune 
o discuţie extrem de utilă, mai întâi între istorici. Iniţial, am intenţionat 
să alcătuim doar o recenzie, în care să dezvoltăm câteva idei şi să 
formulăm anumite concluzii. Pe parcursul adâncirii lecturii şi mai ales 
după o seamă de reflecții asupra conţinutului, ne- am dat seama că ar 
fi nevoie de o recenzie ceva mai detaliată. Redactarea propriu-zisă a 
textului a pretins însă, pe nesimţite, o dezvoltare şi mai mare. Lucrarea 
profesorului Boia se preta unei analize detaliate, din mai multe puncte 
de vedere. Cu tot caracterul său neobişnuit, interdisciplinar şi nu 
numai, am fi preferat să încadrăm cartea în domeniul istoriei 
istoriografiei. În linii mari, dl Boia procedează la o critică necruțătoare 
a scrisului istoric românesc din ultimele două secole. O recenzie de tip 
clasic pentru o astfel de lucrare ar fi trebuit să ia în discuţie, poate, 
concepția despre trecut a autorului, metoda sa istorică, ideile social- 
politice vehiculate, stilul abordat în vederea receptării mesajului de 
către cititori. Aceasta ar fi însemnat să facem abstracţie de arhitectura 
lucrării, de planul gândit de autor şi să discutăm numai concepte, 
noțiuni, probleme de genul: definirea de către autor a istoriei, definirea 
istoriei ca reflectare, chestiunea adevărului istoric, cauzalitatea faptelor 
(proceselor) istorice, rolul istoricului, metodele de accedere la trecut 
ale istoricilor, metoda de accedere la trecut a dlui Boia, rolul mediului 
familial şi social în formarea istoricului, influenţa societăţii 
contemporane în reconstituirea trecutului de către istoric etc., etc. 

O asemenea abordare a fost împiedicată de o seamă de factori: 
1) ar fi fost în totală distonanţă, mai ales ca formă, dar şi ca fond, cu 
spiritul lucrării profesorului Boia, care nu se vrea deloc „ştiinţifică” 
şi „raţională”; 2) s-ar fi adresat unui cu totul alt segment de public, 
specializat în istorie şi familiarizat cu teoria istoriei, şi nu publicului 
mai larg, pentru care pare să fi fost scrisă cartea aflată în atenţie; 

3) s-ar fi referit prioritar la istorie, la istorici şi la istoriografie, când, 
de fapt, dl Boia a avut în atenție deopotrivă cultura şi conştiinţa 
românească modernă şi contemporană; 4) ar fi fost un fel de răspuns 
abstract la mulțimea de probleme concrete ridicate de Istorie şi mit...; 
5) ar fi trebuit să ignore foarte multe nuanţe cuprinse în carte, ceea ce 
ar fi limitat forţa de argumentare a mesajului nostru critic. Cel puţin 
din aceste motive, am preferat o cale mai puţin obişnuită, adică am 
urmat firul logicii dlui Boia, am respectat structura discursului propus 
în Istorie şi mit..., mergând exact pe calea de analiză stabilită de autor. 
Am reluat pe scurt, la fiecare capitol şi subcapitol, ideile susținute şi 
argumentele aduse în favoarea lor, spre a analiza pe larg valoarea 
fiecărui argument şi gradul de consistenţă a concluziilor reieşite. 
Fireşte, deşi, spre deosebire de profesorul Boia, noi credem în menirea 
istoricului de a tinde spre descoperirea adevărului şi relevarea lui 
(chiar dacă nu reuşeşte niciodată să ajungă pe deplin la acesta), am fi 
naivi să pretindem că analiza noastră critică este infailibilă. Nu am 
făcut decât să comunicăm cititorilor şi o altă opinie decât a 
profesorului Boia. Şi am voit ca această opinie să fie argumentată. 
Calea aleasă de noi nu este lipsită de riscuri şi poate stârni nedumeriri 
şi critici. Unora li se va părea, poate, „plictisitor” să vadă cuprinsul 
cărții dlui Boia reluat aici; alţii ar putea fi agasaţi de o seamă de 
repetiţii de pe parcursul lecturii, deşi ele urmează adesea repetițiile 
făcute de dl Boia (de exemplu, „mitul” lui Mihai Viteazul este 
menţionat la fiecare capitol şi chiar în mai multe subcapitole ale 
aceluiaşi capitol, iar numele domnului şi voievodului apare pe circa 
60 de pagini din cele cam 360 ale textului integral; Mihai Viteazul 
este „bun” de demonstrat „mitizarea” fiecărui curent cultural); pe unii 
i-ar putea nemulțumi anumite comentarii ale noastre mai dezvoltate, 
în jurul unor idei aparent „clare”. Am insistat totuşi, fiindcă 
„claritatea” acestor idei este înţeleasă adesea diametral opus de către 
diferiți cititori şi am decis să ne susţinem cât mai solid punctul de 
vedere. 

În fine, unii ar putea să fie dezamăgiţi: dl Boia a scris cartea Istorie 
şi mit în conştiinţa românească spre a demonstra cât de nepregătiți 
sunt românii pentru a se integra în instituţiile euroatlantice, datorită 

mentalităţii lor deformate de „mituri istorice naționaliste”, deşi 
integrarea, modernizarea, orientarea spre Occident şi valorile sale sunt 
absolut necesare românilor şi României; noi am scris o altă carte spre 
a susține cam același lucru, dar cu o deosebire. Credem şi noi că 
românii nu sunt suficient pregătiţi pentru provocarea lansată de 
instituţiile europene, că orientarea României spre lumea occidentală 
este indispensabilă prosperității ei, dar nu credem că „miturile istorice 
naționaliste” sunt principala cauză a profilului actual al „conştiinţei 
româneşti”. Conştiinţa românească este formată din mai multe 
componente, iar modul de receptare a trecutului este numai una dintre 
ele, şi nu cea mai importantă. Toate componentele interacționează şi 
ele au o rezultantă produsă de ansamblul lor. 

Natural, românii şi-au idealizat trecutul, ca toate popoarele de 
altfel. Idealizarea s-a făcut cel mai adesea din raţiuni patriotice, 
naţionale, civice. Sub comunism însă, trecutul nostru a fost intenţionat 
falsificat, în diferite feluri şi cu scopuri variate. Istoricii nu au rămas 
în afara acestui proces, mai ales că unii s-au angajat în mod conştient 
să „glorifice” sau să falsifice trecutul. Dar trecutul nu este dezvăluit 
oamenilor numai de către istorici, ci de foarte mulți amatori de istorie, 
de toate felurile, de la poeţi şi pictori până la politologi şi politicieni. 
Opinia publică îşi formează reprezentările despre trecut din toate 
aceste surse, şi nu numai dinspre istorici, şi nici măcar prioritar 
dinspre ei. Dar chiar dacă şi istoricii deformează uneori copios 
trecutul, aceasta nu este regula, cum pretinde dl Boia. Iar istoricii 
români cei mai valoroşi nu au falsificat trecutul cu bună ştiinţă, ci au 
căutat mereu să descopere şi să pună în evidenţă adevărul. 
Istoriografia noastră este un produs onorabil al spiritualității româneşti 
şi ea trebuie preţuită ca atare. În plus, marii creatori din domeniile 
artei, care au luat ca pretext trecutul pentru lucrările lor, nu pot fi 
criticaţi pentru nici o deformare, falsificare sau „mitizare”, fiindcă 
scopul lor nu are nici o legătură cu scopul istoricilor. Artiştii pot spune 
orice şi oricum despre trecut. lar dacă românii îl văd pe Mircea ca pe 
„un bătrân atât de simplu, după vorbă, după port”, care i-a răspuns în 
termeni patriotici lui Baiazid, şi nu ştiu când a domnit, nici că a fost 
relativ tânăr şi nici că a fost scos din scaun de Vlad Uzurpatorul 

sprijinit de otomani, istoricii nu au nici o vină. Oamenii obişnuiţi nici 
nu pot şi nici nu trebuie să perceapă trecutul ca şi istoricii. La nivelul 
conştiinţei publice, trecutul are un cu totul alt profil, în orice ţară, 
decât la nivelul istoriografiei. DI Boia crede însă că tot „răul” porneşte 
de la istorici şi de la scrierile lor, că istoriografia română în ansamblul 
său, de două sute de ani încoace, este deformată în sens naţionalist şi 
complet nocivă pentru spiritul public, ceea ce este grav şi, cum vom 
încerca să arătăm, inexact. 

Ar fi bine ca viziunea „greşită”, recte „naţionalistă”, a românilor 
despre trecut să împiedice — doar ea — România să acceadă mai repede 
în structurile europene, deoarece istoricii şi ceilalți oameni de cultură 
nu ar avea decât să scrie monografii despre Europa, să înalțe imnuri 
gloriei europene, să ţină discursuri despre forța Europei Occidentale 
etc. şi să oprească orice „laudă” adusă trecutului național. Copiii la 
şcoală ar putea învăţa, de pildă, numai istoria şi geografia Europei şi 
SUA şi numai limba engleză. Ei ar fi cu siguranţă, în câţiva ani, „buni 
europeni” şi, după o vreme, nici nu ar mai avea ce să „integreze”, 
fiindcă nu ar mai exista România. Deşi nimeni nu a aplicat asemenea 
soluţie radicală, am putea-o experimenta noi. Numai că nu ar avea 
nici un rost. Considerăm ca plasarea în antiteză a Europei unite sau 
federale a viitorului cu naţiunile europene de astăzi şi din trecut este 
o mare eroare, menită să abată opinia publică şi pe unii politicieni de 
la chestiuni fundamentale, de substanţă. Europa naţiunilor poate foarte 
bine să dea naştere — cum se şi întâmplă sub ochii noştri — Europei 
comunitare a viitorului, dacă se respectă câteva reguli şi se îndeplinesc 
câteva condiţii. 

Trecem în continuare la analiza amănunțită a construcției dlui 
Boia, urmând cuprinsul lucrării Istorie şi mit în conștiința românească. 
Am păstrat titlurile şi subtitlurile date de autor. Trimiterile dintre 
paranteze se fac la paginația ediţiei a II-a, care, deşi beneficiază de 
încă o introducere, este neschimbată în raport cu prima şi mai uşor de 
găsit (Bucureşti, Editura Humanitas, 2000, 376 p.). 

2. ANALIZA CONŢINUTULUI 


Introducere (p. 43-48) 


Ca orice autor riguros şi serios, profesorul Lucian Boia începe prin 
definirea termenilor majori utilizaţi în lucrare, adică a noțiunilor de 
istorie şi mit. Pentru publicul larg, disocierea între istoria reală, sau 
între ceea ce s-a petrecut cu adevărat în trecut, şi reconstituirea a ceea 
ce a fost, ori istoria ca discurs, era absolut necesară. Autorul atrage 
atenţia că „cele două istorii sunt departe de a fi echivalente” (p. 43), 
ceea ce reprezintă o observaţie general acceptată. De aici însă, 
judecata de valoare a dlui Lucian Boia urmează o cale proprie: istoria- 
discurs sau istoriografia nu poate, de fapt, să aspire la „reconstituirea” 
trecutului, fiindcă istoricul recreează trecutul după sensibilitatea sa 
sau, cu alte cuvinte, „produce un gen de ficțiune cu materiale 
adevărate”. Argumentele nu sunt de neglijat: aceleaşi procese şi fapte 
istorice sunt tratate diferit de autori diferiţi, manualele de istorie sunt 
foarte diferite, împrejurări deosebite au ca rezultat discursuri despre 
trecut deosebite. Se face un nou pas când se afirmă că înseşi faptele 
istorice sunt construite de istoric (p. 44). Altfel spus, istoricul nu 
„reface” trecutul, ci îl „face” pur şi simplu, el este demiurgul. Dacă 
este aşa, natural că ceea ce rezultă din munca istoricului nu poate fi 
decât ficțiune, cum spune însuşi autorul. Judecata următoare se 
impune de la sine: „nu există istorie obiectivă” şi „nici nu poate 
exista” (p. 44). Cei care au crezut şi cred contrariul ar fi — după dl 
Lucian Boia — robii iluziei scientiste a ultimelor două secole, ai „şcolii 
critice” şi ai „marxismului”. Pentru a atenua parcă şocul afirmațiilor 
de mai sus, suntem asiguraţi că şi în ştiinţele zise exacte totul este 
relativ. Totuşi — ni se spune în continuare — istoria este un caz aparte, 
pentru că ea nu este făcută doar de istorici (cum este fizica făcută doar 
de fizicieni), ci de toţi şi de toate: tradiţia orală. Literatura, şcoala, 
biserica, armata, discursul politic, presa, radioul, televiziunea, 

cinematograful etc. De aici ar decurge un soi de „istorii mitificate”, pe 
care profesioniştii domeniului nu le pot controla şi influența decât în 
mică măsură. 

În acest punct, se cuvine să facem un popas, fiindcă pătrundem pe 
terenul definirii celei de-a doua noţiuni-cheie, aceea de „mit”, şi 
fiindcă acum ni se dă şi cheia titlului cărţii: istorie şi mit nu înseamnă 
o paralelă sau o comparaţie între două domenii distincte, cum s-ar 
putea bănui, ci tratarea istoriei românilor ca mit, ca sumă de mituri. 
Pentru o asemenea tratare şi-a pregătit autorul terenul, atunci când a 
procedat la definirea istoriei în chipul rezumat mai sus. Distincția între 
trecut şi discursul despre trecut, chiar dacă ambele sunt numite în mod 
curent istorie, este veche, iar filosofii istoriei au analizat acest lucru 
sub o multitudine de fațete, în funcție de diverşi factori, inclusiv 
şcoala de gândire căreia i-au aparținut. Este clar că istoria ca discurs 
nu se suprapune niciodată istoriei reale, dar majoritatea istoricilor sunt 
de acord că ea, istoriografia, tinde să se apropie cât mai mult de istoria 
reală, dacă istoricul este onest şi îşi cunoaşte meseria. Aici, profesorul 
Lucian Boia are un punct de vedere diferit şi paradoxal: după ce 
numeşte istoria-discurs „reconstituirea a ceea ce s-a petrecut” cândva, 
spune că istoricul — recte oricare istoric — produce ficțiune. Or, 
reconstituirea înseamnă restabilirea unui fapt, proces etc., aşa cum a 
fost sau aproape aşa cum a fost. Prin urmare, istoricul autentic nu-şi 
poate propune şi nici permite să producă ficțiune. De altminteri, 
ficțiunea (creaţie a imaginaţiei, născocire) este apanajul artelor; 
creatorii din domeniul artelor recurg la imagini artistice cu scopul 
re- creării, re-modelării realităţii. Prin urmare, dacă istoricul încearcă 
să re-constituie realitatea, să o refacă aproximativ, după indiciile pe 
care le are, el nu poate apela cu bună ştiinţă la ficţiune sau, dacă o 
face totuşi, atunci se transformă în literat, pictor, muzician etc., adică 
în artist. 

Paradoxurile lanţului de judecăţi continuă însă: pe de o parte, 
istoricul ajunge la ficțiune lucrând cu materiale sau fapte adevărate 
(p. 43), pe de alta, chiar faptele sunt construite de istoric (p. 44). Că 
istoricul autentic aşază „faptele” într-o schemă explicativă, logică este 
aproape de la sine înțeles. Dar prin aceasta el nu trebuie să ajungă la 

„ficţiune”, decât dacă părăseşte specificul disciplinei, dacă vrea să-şi 
anihileze statutul de istoric şi să treacă în alt domeniu. Mai mult, 
istoricul nu poate „construi” intenţionat fapte istorice, decât dacă este 
istoric-participant, dacă el concură la făurirea istoriei reale. Istoricul 
de azi (adică din ultimele două secole) care „face” (recte contraface) 
fapte ale trecutului este, în realitate, un impostor — sunt şi au fost 
destui — şi este până la urmă depistat şi blamat. 

Afirmația că nu există istorie obiectivă (p. 44) poate să provină din 
convingerile filosofice personale ale autorului şi trebuie respectată. 
În acest spirit, pentru unii, adevărate autorităţi ale gândirii, nu există 
nici realitate obiectivă. Teologia şi filosofia creştină (vezi, de pildă, 
Sfântul Augustin) susţin că lumea reală este cea de dincolo şi că lumea 
palpabilă, pământeană este una a iluziilor, a umbrelor, a deşertăciunii. 
În limbajul unora dintre oamenii de ştiinţă, s-a încetățenit însă 
noțiunea de „realitate obiectivă” (realitate existentă în afara conştiinţei 
omului şi independent de ea) şi cea de „istorie obiectivă” (istorie reală, 
imparțială). Evident, a doua noţiune acoperă un ideal sau o tendinţă, 
anume tendinţa istoricului de a se apropia cât mai mult de trecutul- 
realitate, de a-l reconstitui cât mai veridic. Istoricii ştiu că nu ajung 
niciodată exact la acest scop, care rămâne etern un ideal, dar nu pot 
abdica de la tendinţa respectivă. Şi fizicianul ştie că omul nu va 
dezlega niciodată complet tainele atomului, dar nu încetează să caute, 
să spere că va descoperi un nou adevăr, că va elimina o pată neagră 
sau o mai veche eroare. Prin urmare, credem că istoricul nu ajunge 
niciodată la adevărul absolut (care este apanajul divinității), dar, dacă 
este onest şi bine pregătit, ajunge la adevăruri parțiale. În nici un caz, 
nu ajunge direct, ca spre un scop în sine, la frumos, sau la grotesc, sau 
la urât, sau la sublim, deoarece astfel ar deveni artist. Asta nu 
înseamnă că scrisul istoric, ca formă, nu poate fi frumos, că nu poate 
avea virtuţi artistice. Mulţi istorici autentici, căutători şi descoperitori 
sinceri de adevăr (adevăruri), au fost apreciaţi ca excelenți stilişti, ca 
„artişti”, pentru limba în care au scris, pentru cursivitatea şi armonia 
limbajului. Un adevăr se poate comunica în mai multe feluri, cu o 
singură condiţie: să rămână adevăr. 

Este evident că domnul Boia nu consideră istoria o ştiinţă şi ea nici 
nu este ştiinţă în înțelesul clasic al temenului. Chiar şi în comparație 
cu ştiinţele numite sociale sau socio-umane, istoria are un statut 
aparte. Un mare filosof al istoriei în plan european, anume Alexandru 
D. Xenopol, scria că faptele din câmpul ştiinţelor naturii sunt „fapte 
de repetiție” (se pot reproduce, în laborator de exemplu), pe când 
faptele istorice sunt „fapte de succesiune” (o dată petrecute, nu se mai 
pot repeta)!. Fireşte, de aici nu trebuie să tragem concluzia (nici 
Xenopol nu a făcut-o) că nu putem cunoaşte faptele istorice. 
Relativismul (şi relativitatea) au revoluționat toate ştiinţele, dar nu au 
dizolvat deocamdată disciplinele, domeniile, în ciuda interdiscipli- 
narităţii, a globalizării cercetării, a renunţării la multe diviziuni 
renascentiste, raţionaliste, iluministe etc. În viziunea autorului aflat 
în atenţie, istoria nu poate fi o ştiinţă, pentru că ştiinţele sunt 
căutătoare de adevăr (adevăruri), relativ sau parţial, dar totuşi adevăr. 
Suntem de acord că nu există un unic adevăr (ar fi teribil de plictisitor 
să fie un astfel de adevăr!), dar există adevăruri mărunte pe care putem 
şi trebuie să le căutăm. Dacă nu căutăm adevărul (adevăruri), atunci 
ce să căutăm în trecut, ca istorici? Poetul caută un subiect pentru un 
poem, o baladă, o odă, pictorul caută o scenă pe care s-o imortalizeze 
pe pânză, Verdi a văzut în Egiptul faraonilor sursă de inspiraţie pentru 
o operă celebră, ca să îndemne la emanciparea țării sale, Italia etc. 
Este evident că toţi aceştia recurg deliberat la ficţiune; trecutul este la 
el un pretext pentru a-şi susține ideea şi a desfăşura în toată amploarea 
lor imaginile artistice, specifice ramurii din artă pe care o ilustrează 
şi pentru care sunt înzestrați cu har sau talent. Faptele pot fi inventate 
de artişti, viaţa personajelor reale poate fi distorsionată fără limite, 
câtă vreme ambianța unei anumite epoci este vag surprinsă etc. Or, 
dacă istoricul „produce un gen de ficțiune”, dacă el „construieşte 
fapte” cu bună ştiinţă, nu este oare un artist? Fireşte că da, şi nici nu 
este de mirare acest lucru. Secole la rând, chiar milenii, în antichitate, 
la egipteni, la vechii evrei, la grecii epocii homerice şi mai apoi, chiar 
la romani un timp, istoria, în ciuda etimologiei termenului (anchetă, 


! Vezi Alexandru D. Xenopol, Principiile fundamentale ale istoriei, laşi, 1900. 

cercetare, căutare), era considerată arta de a vorbi, de a cânta şi de a 
scrie frumos despre trecut. Muzica şi poezia făceau corp comun cu 
istoria. Nu întâmplător, Clio este plasată în fruntea muzelor. Milenii 
la rând, aezii, logografii, Herodot, Tacitus, autorii gestae-lor 
medievale, sute, poate mii de „istorici” au povestit, au cântat şi au 
scris frumos (nu adevărat) despre trecut. Or, frumosul este o categorie 
estetică şi se raportează la artă. Treptat, a apărut însă, timid la început, 
preocuparea pentru adevăr, curăţarea de ficţiune, de legendă, de 
poveste, de intervențiile făţişe ale zeilor. De peste două mii de ani 
datează ideea de critică a surselor. De atunci se ştie că istoricul, lăsând 
pe seama artiştilor ficțiunea, frumosul şi alte categorii estetice, are 
menirea să reconstituie crâmpeie ale trecutului după reguli precise, 
folosind izvoare de diferite tipuri. Aceste reguli au devenit parte a 
profesiunii de istoric, a eticii meseriei. Ele au fost exagerate cu timpul, 
în anumite locuri şi sub anumite regimuri, au condus şi la distorsiuni, 
la falsuri. Din artă, istoria a ajuns pentru unii ştiinţă aproape exactă. 
Evident, au fost mereu corsi e ricorsi, suişuri şi coborâşuri, volute 
impresionante sau reveniri spectaculoase. De la încrederea nemăr- 
ginită în rațiune şi cunoaştere s-a trecut la agnosticismul cel mai pur, 
de la ideea că omul (istoricul) poate cunoaşte întocmai istoria, „aşa 
cum a fost”, s-a ajuns la convingerea unora că trecutul (ca şi realitatea 
în întregul său) rămâne complet impenetrabil. În fond, pentru orice 
există argumente şi, într-o societate democratică, fiecare este liber să 
creadă cum doreşte, câtă vreme nu-i lezează pe cei din jur. Totuşi, 
curentele istoriografice dominante, poate influențate de „scientismul 
ultimelor două secole”, cum preferă să se exprime Lucian Boia, sunt 
în legătură cu adevărul (adevărurile), cu cercetarea sau căutarea 
acestor adevăruri. Fireşte, mai nimeni nu este atât de naiv să creadă 
că există un singur adevăr omenesc şi că vreun istoric ar avea apanajul 
acestui adevăr, văzut ca un inefabil porumbel alb care aşteaptă să fie 
prins. Este evident că, dacă cinci istorici tratează independent acelaşi 
subiect al vieţii trecute, vor rezulta cinci versiuni diferite. 
Presupunând ca toţi cei cinci istorici sunt oneşti, că toţi procedează la 
critica surselor, că toţi sunt buni profesionişti, că toţi caută să limiteze 
pe cât posibil factorii perturbatori, aleatorii, presiunea mediului etc., 
se poate admite că operele rezultate ar fi relativ asemănătoare. Şansele 

sunt însă mici să se întâmple acest lucru, mai ales dacă tema comună 
a fost tratată de unul în manieră sociologizantă, de altul din punct de 
vedere cultural, de altul prin unghi politic, de altul prin prisma 
mentalului colectiv etc. Toate aceste variante sunt corecte şi în 
conformitate cu adevărul parțial căutat de fiecare. In plus, peste un 
timp, după apariţia unor surse noi sau după schimbarea sensibilităţii 
publicului, aceeaşi temă va apărea, fără doar şi poate, tratată altfel. 
Rigoarea metodelor de cercetare a trecutului este scăzută în 
comparaţie cu rigoarea din ştiinţele naturii şi chiar cu aceea din alte 
ştiinţe numite sociale. Toate acestea ne pot împinge în relativismul 
cel mai adânc şi în scepticism în legătură cu descifrarea trecutului, ne 
pot lăsa indiferenți sau ne pot incita la noi cercetări, cu ferma con- 
vingere că trecutul, ca şi viaţa, este de o complexitate extraordinară. 

Citatul din Lucien Febvre — Istoricul nu este cel care ştie, ci cel care 
caută (p. 44) — are, credem, şi o altă interpretare decât cea data în 
lucrarea analizată aici. DI Lucian Boia vrea să înţeleagă că istoricul nu 
este cel care ştie adevărul (fiindcă oricum nu-l poate şti), ci acela care 
investighează trecutul (ca să afle ce?). Intenţia lui Lucien Febvre şi a 
faimoasei şcoli din care a făcut parte, în spiritul profesionalismului, al 
„meseriei de istoric”, era mai degrabă de a distinge între cel care ştie 
infinite date şi fapte din cărţi, care preia de-a gata totul (dar care este 
amator sau, oricum, nu este autentic istoric) şi profesionistul care 
dispune de metodologia cercetării, care ştie ce şi cum să cerceteze. Cu 
alte cuvinte, între doi oameni pasionaţi de trecut, cu aproximativ 
acelaşi bagaj de date istorice, istoric este numai acela care cercetează, 
care investighează trecutul, care se îndoieşte, care poate face critica 
surselor şi care, în dreaptă consecinţă, poate distinge adevărul de 
minciună, de fals, de iluzie. Un fizician iubitor de trecut poate să 
cunoască istoria Ordinului ioanit, sau a masoneriei, ori evoluția 
hamului la cai, sau a potcoavei, mai bine decât un istoric, dar numai 
istoricul poate descifra un document latin cu scriere gotică din secolul 
XIII, se poate pronunţa cu autoritate despre autenticitatea unui sigiliu 
capitular sau poate încadra corect filigranul hârtiei unui miscelaneu de 
acum cinci secole. Fizicianul-istoric ia totul de-a gata, pe când istoricul 
de profesie caută, descoperă, cântăreşte, critică, respinge sau acceptă, 
în cunoştinţă de cauză. Prin această zicere, Lucien Febvre nu a 

incriminat cunoaşterea sau aflarea adevărului, ci adunarea mecanică 
de date, considerată nespecifică pentru istoric. Oricum, frazele celebre, 
proverbele bune, maximele au mai multe înţelesuri şi se modifică în 
sens, ca şi gustul oamenilor. Uneori, le reamintim studenţilor noştri de 
la cursul de paleografie latină că vorba „ai carte, ai parte” nu a avut la 
început nici o legătură cu şcoala şi cu avantajele celor şcolii, ci s-a 
referit la charta (diploma, documentul, cartea de moşie) a celor care 
voiau să aibă de drept pământ. Numai cei cu document (hrisov) de la 
suveran aveau parte, în fața legii, de proprietate funciară, baza 
prosperității medievale. Şi cuvintele îşi modifică treptat înţelesul: 
iobagii (şerbii, de la un moment dat) erau în secolele XI-XII cei mai 
apropiaţi companioni ai regelui, cei mai importanți membri ai elitei 
ungare; cnezii (juzii) noştri — mărunți stăpâni feudali locali sau chiar 
țărani, într-o etapă a avatarurilor lor — nu mai au aproape nimic din 
prinții slavi (eneji), deşi cuvântul cneaz (rudă cu germanicul vechi 
kunig) înseamnă principe; nemernicul nu a fost de la început un om de 
Nimic, Ci acela care „nemerea” într-o comunitate rurală închisă, 
tulburându-i echilibrul etc. Ținând seamă de toate aceste modificări de 
sensuri şi transformări, este clar că şi aprecierea lui Lucien Febvre 
poate avea mai multe interpretări. Noi o preferăm pe cea relevată mai 
Sus. 

Profesorul Lucian Boia mai particularizează într-un fel istoria: dacă 
cele mai multe ştiinţe şi discipline sunt rezervate cvasiexclusiv 
specialiştilor domeniilor respective, „istoria nu este făcută doar de 
istorici” (p. 44-45). Aici, se suprapun intenționat planurile. După ce, 
inițial, ni se explicase că oamenii în general, indivizii, comunitățile fac 
istoria Şi că istoricii (profesionişti) o scriu, acum verbul a face capătă 
înțeles ambiguu: toţi şi toate fac istoria (p. 45). Ca în orice domeniu al 
cunoaşterii, şi în trecutul reconstituit există cel puţin două planuri: unul 
elaborat de specialişti, de istorici, de cercetători, de cei dotați cu 
instrumentarul necesar şi altul al tradiției orale, al amatorilor, al celor 
ce iubesc trecutul, dar nu-l pot reface singuri (deşi încearcă şi îl 
deformează). Totuşi, reconstituirea corectă, profesionistă şi credibilă a 
trecutului este făcută de istorici. Mai apare, foarte rar, câte un diletant 
de geniu precum Schliemann, descoperitorul Troiei, dar şi aceştia 
sfârşesc prin a se încadra regulilor meseriei, prin a se specializa. 

Difuzarea istoriografiei autentice în societate, spre medii mai largi 
sau mai restrânse, nu se face mereu direct prin intermediul istoricilor, 
ci prin varii mijloace, interferează cu legende, tradiţii, mituri, clişee 
etc. şi conduce implacabil la vulgarizări, exagerări, erori, falsuri. 
Profesioniştii istoriei „se află prinşi în această reţea” (p. 45), dar — 
dacă vor — sunt conştienţi de acest lucru şi nu îl acceptă ca pe un dat 
implacabil, primenesc mereu trecutul de intruziuni deformatoare. 
Desigur, nu reuşesc niciodată s-o facă pe deplin, dar cine poate atinge 
absolutul în această lume? Farmecul este tocmai căutarea. Dar 
căutarea cu rost. Dacă nu desprindem realul de imaginar, adevărul de 
fals, autenticul de contrafacere, izvorul bun de cel rău, atunci de ce 
mai căutăm şi ce căutăm? Evident, istoricul este un om şi nu se poate 
detaşa de mediul în care trăieşte, dar nu credem că obligatoriu „el se 
hrăneşte din mitologia ambiantă” şi că „este la rându-i un producător 
de mitologie” în mod programatic şi conştient (p. 45). Dacă doreşte 
acest lucru, poate să fie şi producător de mitologie, dar atunci 
încetează să mai fie istoric. Dacă nu doreşte — optând pentru „meseria 
de istoric” propriu-zis — atunci trebuie să ajungă în cel mai mare grad 
posibil la separarea realităţii trecute de mitologie, de imaginar. 
Aceasta nu înseamnă că miturile ar trebui să rămână nestudiate. Sunt 
destui specialişti care le studiază cu mare succes, inclusiv istorici 
dornici să descifreze evoluţia mitologiei, rolul miturilor în cadrul 
diferitelor comunităţi, în mentalul colectiv?. 

DI Lucian Boia percepe însă o lume înconjurătoare alcătuită doar 
din mituri sau dominată de mituri şi vede în acestea materia primă a 
istoricului. De aceea, Domnia sa constată „un proces inevitabil de 
mitificare a istoriei” (p. 45). Conştient de şocul acestor afirmaţii, 


> Exemple: Y.-M. Berce, Le Roi Cache, Sauveurs et imposteurs: mythes 
politiques populaires, Paris, 1994; Roger Caillois, Le Mythe et l'homme, Paris, 
1938; Ernst Cassirer, Le Mythe et | "homme, Paris, 1972; Susanne Citron, Le Mythe 
national, Paris, 1991; N. Cohn, L'histoire d'une mythe. La conspiration des Sages 
des Sion, Paris, 1977; G. Durand, Introduction ă la mythodologie. Mythes et 
societes, Paris, 1996; Mircea Eliade, Aspecte ale mitului, Bucureşti, 1978; Raoul 
Girardet, Mythes et mythologies politiques, Paris, 1986; Candido Mendes, Le Mythe 
du developpement, Paris, 1978; Andre Reszler, Mythes politiques modernes, Paris, 
1981; Jean Tulard, Napoleon ou le mythe du sauveur, Paris, 1987 etc. 


18 


autorul se simte obligat să ne lămurească asupra accepţiunii pe care o 
dă noţiunii de mit. Urmând firul logic indus până aici, nu ar trebui să 
fim foarte miraţi: dacă istoricul nu trebuie şi nu poate să descopere 
adevăruri, dacă produce „un gen de ficțiune”, dacă el însuşi 
„construieşte fapte”, atunci cu ce altceva ar putea el să opereze decât 
cu mituri? Dar să vedem ce definiție se dă mitului. Mitul ar fi o 
„construcție imaginară (ceea ce, încă o dată, nu înseamnă nici reală, 
nici ireală, ci dispusă potrivit logicii imaginarului), destinată să pună 
în evidenţă esenţa fenomenelor cosmice şi sociale, în strâns raport cu 
valorile fundamentale ale comunităţii şi în scopul de a asigura 
coeziunea acesteia” (p. 46). Mai sus fuseserăm avertizaţi că, în 
concepția autorului, nu este nici o contradicţie inerentă între imaginar 
(căreia 1 se subsumează şi mitul) şi realitate şi că a distinge între 
adevărat ŞI neadevărat, în cazul miturilor, este un mod greşit de a pune 
problema (p. 45). Nu ni se pare nimic spectacular, cât timp ne 
identificăm cu logica autorului: dacă istoria ca discurs nu poate ajunge 
la adevăr şi nu trebuie să încerce să distingă între adevăr şi neadevăr, 
atunci materia primă a istoriei — care ar fi miturile — cum s-ar putea 
supune acestei distincții, şi la ce bun? Chiar dacă în realitate s-ar putea 
distinge între adevărat şi neadevărat, cine să facă acest lucru, din 
moment ce istoricii nu au menirea aceasta? 

Dar să revenim la definiţia mitului. Nu înţelegem cum poate fi 
mitul construcţie imaginară, nici reală, nici ireală, din moment ce 
adjectivul imaginar înseamnă nereal, fictiv, închipuit? Nici ce poate 
să fie logica imaginarului nu este deloc clar, dacă ne amintim că logica 
singură înseamnă demonstraţie, rațiune, raționament sau ordonarea 
gândirii? 

Dar, deşi în cazul miturilor nu se distinge între adevărat şi 
neadevărat, ele, miturile, degajă — ni se spune — adevăruri esenţiale. 
Deocamdată, se degajă şi paradoxuri, ceea ce nu este lipsit de farmec 
într-un eseu. Definiţiile curente ale mitului, luate din surse de cultură 
generală, nu din tratate de specialitate, sună însă altfel: 

+ 1. formă a culturii spirituale specifică societăţii primitive, 

incluzând o reprezentare generală a realității şi o încercare de 

explicare a ei, dar deosebindu-se atât de simbolul religios sau 
artistic, cât şi de teoria ştiinţifică sau filosofică (ex. Miturile 

cosmogonice povestesc cum a apărut lumea, iar miturile etiologice 
se referă la originea unor fenomene, obiceiuri, instituţii etc.). Apare 
sub forma unei naraţiuni populate de fiinţe şi întâmplări fabuloase, 
fantastice, simbolizând forţe, fenomene şi procese naturale sau 
sociale; 2. născocire, minciună (Mic dicționar enciclopedic, varii 
ediţii, Bucureşti, Editura Enciclopedică, sub voce); 

+ 1. povestire de origine populară, transmisă de tradiție şi 

exprimând într-o manieră alegorică sau sub trăsăturile unui 

personaj istoric deformat de imaginația colectivă, un mare 
fenomen natural: mitul solar, miturile greceşti (vezi legenda), mitul 
lui Prometeu; 2. amplificare şi deformare de către imaginaţia 
populară a unui personaj sau fapte istorice, a fenomenelor sociale 
etc.: mitul napoleonian, mitul eroilor; 3. construcţie a spiritului 
care nu se sprijină pe un fond de realitate: averea sa este un mit. 

Mitologie: ansamblu de legende, mituri care aparţin unei civilizaţii, 

unui popor, unei religii şi, în parte, antichităţii greco-latine etc. 

(Pluridictionnaire Larousse. Dictionnaire encyelopedique de 

l'einseignement, varii ediţii, Paris, Librairie Larousse, sub voce); 

+  .povestire cu caracter fantastic care expune diversele credinţe 

ale popoarelor antice despre zei, despre unele întâmplări şi fapte 

legendare; 2. născocire, poveste, basm (Florin Marcu, Constant 

Maneca, Dicţionar de neologisme, varii ediţii, Bucureşti, Editura 

Academiei, sub voce). 

Ar mai putea fi găsite sute de dicţionare cu definiţii ale mitului, 
dar nu credem că este nevoie. În mod curent, mitul (de la grecescul 
mythos, adică „povestire”) este o naraţiune arhaică, din vechimea 
nebuloasă, despre zei, eroi sau oameni, despre obiecte, lucruri, idei, 
forţe etc., exprimând dorinţe, sentimente sau explicaţii, cu mijloacele 
fabulosului, fantasticului, ficţiunii. Orice mit are un sâmbure raţional, 
real, care ţine de esenţa umană, dar totul este îmbrăcat în înveliş 
metaforic şi alegoric. Prin dozajul fin între real şi fantastic şi prin 
marile probleme umane cărora le oferă răspunsuri tulburătoare, 
miturile au o permanentă actualitate şi se pretează la foarte multe 
interpretări, în acord cu multitudinea evenimentelor şi situațiilor 
istoriei umane. Miturile despre oameni şi „realități” din trecutul 
controlabil se numesc „mituri istorice”, deşi noţiunea este relativ 


20 


nouă. O interpretare tentantă şi originală a miturilor, cu ajutorul 
analizei structuraliste, a oferit Claude Levi-Strauss (vezi, de exemplu, 
lucrarea sa Antropologia structurală). Prin urmare, deşi orice 
intelectual ştie sau intuieşte ce este mitul, accepţiunile termenului 
respectiv s-au multiplicat şi complicat în deceniile din urmă?. 

Dar, în ciuda semnificaţiilor multiple, mitul presupune în mod 
curent o definire din care nu lipseşte niciodată ideea de fantastic, 
fabulos, deformat, ireal, alegoric, născocire etc. Evident că miturile 
istorice sunt foarte departe de miturile cosmogonice, ca şi mitul lui 
Sisif de mitul lui Napoleon, de aceea sunt neapărat necesare precizări 
când se operează cu termenul mit. Ceea ce face şi profesorul Lucian 
Boia. Numai că sensul dat de Domnia sa noţiunii de mit este foarte 
personal, neuzual şi chiar ciudat. Întâi este deplânsă mulţimea de 
înţelesuri ale cuvântului mit, utilizarea sa abuzivă, situaţia sa de 
etichetă comodă, pusă peste orice (p. 45), pentru ca apoi să ni se ofere 
încă un înţeles pe lângă cele multe. Suntem avertizaţi că autorul nu 
vede nici o contradicţie între imaginar şi realitate, ceea ce este cel 
puţin curios. Imaginarul este ceea ce nu există decât în spirit, în gând, 
ceea ce nu corespunde întocmai realității tangibile. De aceea, se 
vorbeşte despre personajele imaginare (= inventate) ale unui film, 
despre temerile pur imaginare (= himerice) ale cuiva, despre 
refugierea cuiva într-o lume imaginară (= fantastică, ireală). Prin 
urmare, sinonime ale cuvântului imaginar sunt inventat, himeric, 
fantastic sau ireal, iar antonime ar fi istoric, real, veritabil. Atunci cum 
se poate să nu vedem nici o contradicție între imaginar şi realitate? 
Doar dacă dăm noţiunilor alte înţelesuri decât cele curente, cum se 
procedează adesea în cazul de faţă. Desigur, imaginarul social din 
trecut poate să fie un subiect de cercetare foarte real pentru istoric, 


3 Pentru o viziune realistă asupra miturilor în societate şi pentru locul miturilor 
istorice în cultură şi în istoriografie, vezi lucrările excelente ale soţilor Simona şi 
Toader Nicoară (scrise individual sau împreună): Introducere în istoria 
mentalităților colective. Antologie, Cluj-Napoca, 1995; Mentalităţi colective şi 
imaginar social. Istoria şi noile paradigme ale cunoaşterii, Cluj-Napoca, 1996; 
Mitologiile revoluţiei pașoptiste româneşti. Istorie şi imaginar, Cluj-Napoca, 1999; 
Istorie şi imaginar. Eseuri de antropologie istorică, Cluj-Napoca, 2000 etc. 

dar asta nu înseamnă că trebuie să nu vedem opoziţia dintre realitatea 
trecută şi imaginarul legat de realitatea trecută. 

Suntem de acord că în cazul miturilor cosmogonice sau etiologice 
este superfluă distincția dintre adevăr şi neadevăr, dar miturile numite 
„istorice” au altă „logică”, spre a împrumuta din vocabularul 
profesorului Boia. Intre mitul eternei reîntoarceri ŞI mitul napoleonian 
sunt deosebiri uriaşe, de structură, nu de formă, încât ne întrebăm 
foarte serios dacă pot fi ambele introduse în noţiunea de mit. Evident, 
în limbajul uzual, s-a încetățenit noţiunea de mit şi pentru cazul 
napoleonian, şi pentru cel al lui Mihai Viteazul sau al lui Dracula, mai 
ales pentru că este vorba de serioase deformări, distorsionări, abateri 
de la realitate, şi nu pentru că „logica imaginarului” (adică a 
fantasticului sau irealului) este aceeaşi ca în cazurile de mituri 
consacrate. De altminteri, în limbajul curent, cotidian, mitul este, cum 
s-a văzut, o născocire, o poveste, o minciună, un neadevăr, iar în 
accepțiunea specialiştilor este, în primul rând, o formă a culturii 
spirituale specifică societății primitive, comunităţilor primitive, o 
povestire fantastică, izvorâtă din credinţele popoarelor antice. În 
acelaşi sens se dau şi definițiile mai complicate ale antropologilor şi 
etnologilor. Abia în al treilea rând, mitul poate fi, pentru unii dintre 
contemporanii noştri, o „construcție imaginară” (= ireală), pornită de 
la fapte şi personaje istorice, deşi acest gen de alcătuiri sunt numite, 
de către cei mai mulţi, legende istorice. Oricum ar sta lucrurile, în 
noţiunea de mit este cuprinsă şi ideea de deformare, inventare, de 
fantastic, ireal, himeric etc., chiar dacă tema lor centrală este 
„destinată să pună în evidenţă esenţa fenomenelor cosmice şi sociale” 
sau un „adevăr esenţial”, cum spune cu temei dl Lucian Boia. Numai 
că Domnia sa, decodificându-ne „mitul lui Mihai Viteazul”, arată că 
principele român apare ca făuritor al „unităţi naționale” prin 
mitificare, deoarece asupra faptei sale reale se proiectează ideologia 
statului național a ultimelor două secole, inexistentă la 1600 (p. 46). 
Prin urmare, „esenţa” mitului lui Mihai Viteazul ar fi ideea unităţii 
naţionale, translatată dinspre secolele XIX şi XX spre anii 1600, când 
ea de fapt nu exista. Iată cum, prin această simplă explicaţie, autorul 
procedează de fapt la o demitificare, din moment ce evidențiază 
deformarea, falsul, irealul, exagerarea: la 1600 — spune domnul Boia — 

nu exista unitatea naţională, dar mitul o presupune, o exaltă, o 
preamăreşte. Cumva, se insinuează concluzia că „adevărul esenţial” 
conţinut de mitul lui Mihai Viteazul, anume unitatea naţională, ar fi 
fals fiindcă nu exista la 1600. Fireşte că domnul Boia are aici dreptate 
în felul său, numai că se încurcă în raționamente. Toţi istoricii serioşi 
ştiu că unitatea românilor, câtă a fost în epoca modernă şi câtă există 
astăzi, nu s-a născut ca o generaţie spontanee, ci prin acumulări 
succesive şi că ceea ce numim poporul român medieval (ca să nu 
folosim deocamdată noţiunea de națiune, pe care autorul citat nu o 
acceptă decât pentru timpurile postmedievale) nu este totuna cu 
națiunea română de la 1850. Dincolo de sensul prea tranşant, 
profesorul Boia desface aici adevărul de neadevăr, deşi spune că acest 
lucru nu trebuie făcut şi nu se poate face, nici în cazul istoriei în 
genere, nici în cazul miturilor, care ar fi materia primă a istoriei. Dar 
Mihai Viteazul nu a fost ales ca simbol al unităţii naționale din pură 
întâmplare, numai pentru că unii şi-au propus să introducă 
„Imaginarul” în conştiinţa publică sau în istorie, ci pentru că unele 
fapte de la 1593-1601 (destul de multe, nu doar alăturarea celor trei 
țări care aveau să formeze ulterior România) prevestesc sau devin 
prolog a ceea ce avea să urmeze pe linia unităţii naționale. Implicit, 
dacă mitul exprimă un adevăr esenţial, cum spune Lucian Boia, 
înseamnă că el exprimă şi neadevăruri. lată cum, deşi îşi propune 
programatic să evite apelul la tandemul adevăr-neadevăr, autorul nu 
poate face acest lucru şi se contrazice pe sine. 

Suntem avertizaţi că terenul de cercetare al lucrării de faţă este 
„societatea românească a secolelor al XIX-lea şi al XX-lea” (p. 46), 
de fapt discursul istoric la toate nivelurile (istoriografia, manualele, 
literatura, propaganda politică etc.), cu scopul de a evidenția cum 
creatorii se lasă prinşi în plasa unei „mitologii naţionale” (p. il 
Precizarea este importantă: autorul nu urmăreşte orice „mituri”, 
doar pe acelea cu o conotaţie națională. Păcat că titlul cărții nu ne 
pregăteşte în acest sens. Urmează o critică — sumară deocamdată — a 
întregii istoriografii româneşti, care se încăpăţânează să meargă pe 
făgaşul unei „iluzii”, anume aceea a obiectivităţii istoriei. Această 
iluzie ar proveni, după acelaşi autor, din comunism, „promotor al 
adevărului unic şi incontestabil” (p. 47). Rămaşi iremediabil prizonieri 

al ideologiei comuniste, românii (mai ales istoricii, dar şi publicul 
larg) nu ar putea înţelege că „există o sută de feluri de a face istoria”, 
cum scria Guizot. În rândul acestor români funcţionează o „logică 
simplistă”: ori comunismul nu a deformat substanţial istoria, şi atunci 
nu trebuie să se renunţe la schema existentă, ori a deformat-o, şi atunci 
trebuie stabilit adevărul. După dl Boia, acest mod de a gândi este fals, 
fiindcă deformarea este inevitabilă şi adevărul este numai relativ. Cu 
alte cuvinte, miturile istorice nu pot fi şi nu trebuie „demolate”, dar 
autorul îşi rezervă dreptul să le semnaleze pe cele întreţinute artificial 
şi amplificate în prezent de falşii patrioți. 

Mărturisim că logica acestui discurs ne scapă adesea: dacă 
istoriografia română se află în faţa unei revizuiri critice — ceea ce este 
firesc: orice istoriografie trece periodic prin astfel de etape —, cum se 
va putea face aceasta în afara raportării la binomul adevăr-fals? De ce 
ideea obiectivităţii istoriei ar fi în chip hotărât o iluzie? Chestiunea 
obiectivităţii/subiectivităţii realităţii (prezente şi trecute) sau a 
cunoaşterii a preocupat de milenii generaţii de filosofi, de şcoli şi 
curente filosofice şi nu știm ca dl Boia să aibă contribuţii 
fundamentale în domeniu. Chiar în evul mediu, „cearta universaliilor” 
a ilustrat din plin această preocupare. Dacă regimul comunist a 
supraestimat şi a impus ca dogmă obiectivitatea realităţii (şi implicit 
a istoriei, care este o realitate trecută), nu înseamnă că acum trebuie 
făcut contrariul. Onest este să admitem confruntarea autentică de idei. 
Autorul nostru afirmă indirect că toţi cei ce ar crede în obiectivitatea 
istoriei ar fi un fel de neocomunişti, calați pe comunism, nostalgici 
comunişti etc., ceea ce este cel puţin curios şi inexact, dacă nu şi 
jignitor. Cei care pretind istoricilor stabilirea adevărului, mai ales după 
deceniile de deformări impuse de comunism, nu pot fi doar nişte 
oameni stupizi cu toţii, cum pare să ni se sugereze. Foarte mulţi ştiu 
şi că deformarea este inevitabilă în general şi că adevărul este relativ, 
dar ei doresc, pe bună dreptate, eliminarea acelor deformări impuse de 
sus, prin „comandă socială” (cum numeau unii pudic imixtiunea 
politicului în cultură), şi stabilirea (restabilirea) acelor adevăruri 
relative de la care s-a abdicat în chip deliberat. Oamenii ştiu, în 
general, că adevărurile istorice se primenesc mereu, se corectează, se 
ajustează prin noile cercetări, izvoare, interpretări, fireşti în dinamica 

internă a istoriografiei, şi că deformările naturale se elimină treptat şi 
parţial, dar mai ştiu că există deformări artificiale, impuse din afara 
câmpului disciplinei istorice, care se cuvin eliminate de îndată ce acest 
lucru este evident şi posibil. Prin urmare, inevitabilă este numai acea 
deformare care ţine de logica internă firească a reconstituiri 
trecutului. 

Pe aceeaşi linie, autorul arată că nu are drept scop demolarea 
mitologiei, ceea ce este paradoxal, fiindcă în întreaga carte tocmai 
asta face. Suntem totuşi avertizaţi că sunt semnalate şi criticate doar 
„miturile naţionaliste”, care ar fi „purtătoare ale unui mesaj autoritar 
şi xenofob” (p. 47). În aceste mituri, dl Boia vede un obstacol al 
modernizării şi democratizării societăţii româneşti, al competitivităţii 
şi al integrării ţării în structurile europene. Nu ar fi tocmai rău ca 
românii să nu-şi poată democratiza, moderniza şi integra ţara în 
Europa din cauza naţionalismului şi a miturilor naționaliste 
(profesorul Lucian Boia nu spune explicit acest lucru, dar lasă să se 
înţeleagă). Nu ştim însă clar ce înseamnă aici termenii național şi 
naționalism. Autorul înclină să condamne naționalismul pentru 
autoritarism şi xenofobie, deşi până la regimul comunist noțiunea nu 
desemna decât prețuirea propriei naţiuni sau promovarea intereselor 
naţiunii. Să admitem că naționalismul, astăzi, în cele mai multe limbi, 
presupune o apreciere exclusivă şi exagerată a tot ce aparţine propriei 
națiuni, ceea ce poate să fie jignitor pentru alte naţiuni şi 
contraproductiv pentru propria comunitate. Dar semnalarea şi 
condamnarea deliberată doar a „miturilor naţionaliste” (şi naționale) 
dă impresia că numai acestea au deformat istoria României şi că 
numai ele sunt răspunzătoare pentru profilul inadecvat al conştiinţei 
românești, ceea ce este fals. 

CAP. 1. ISTORIE, IDEOLOGIE, MITOLOGIE 


Prima intrare în Europa (p. 49-52) 


De altfel, dl Lucian Boia însuşi nu poate respecta tot ce şi-a propus, 
deoarece nu critică doar ceea ce numeşte „mituri naționaliste”, ci şi 
alte „mituri”, şi nu se referă doar la „mituri”, în accepțiunea Domniei 
sale, ci şi la alte „idei” care trebuie „înlăturate” din discursul istoric. 
Astfel, ni se spune, pe bună dreptate, că purtătorii ideii de progres din 
prima jumătate a secolului al XIX-lea nu au fost clasele de Jos şi nici 
burghezia (inexistentă atunci), ci boierii tineri, că Revoluţia de la 1848 
nu a putut fi burgheză. Or, aici dl Boia nu vorbeşte de mituri, ci de alt 
gen de deformări, datorate schemei marxiste a istoriei, şi desparte 
adevărul de neadevăr, în ciuda preceptelor teoretice formulate anterior. 
Totuşi, se recunoaşte că şi Ştefan Zeletin, care nu poate fi acuzat de 
filocomunism, se referea la categoria burgheză autohtonă, formată din 
boieri interesaţi în comerţul cu grâne, după 1829. Cu alte cuvinte, nu 
am avut o burghezie numeroasă, puternică şi activă, dar o categorie cu 
interese şi preocupări burgheze tot am avut. Astfel, chestiunea se 
dovedeşte a fi de nuanţă, de accent, fiindcă aceeaşi realitate poartă 
două nume. 

Ni se relatează apoi, pe urmele lui Maiorescu şi Lovinescu, că 
„toate” elementele civilizației moderne sunt la noi produse de import 
(p. 51-52). Afirmația, susţinută de mult pe bază de izvoare, de 
mărturii precise, a fost contestată de adepţii autohtonismului, de 
sămănătorişti, de naţional-comunişti. În acest caz, din nou, autorul se 
situează pe poziţia sincronismului civilizaţiei şi culturii româneşti cu 
cele europene, plecând de la criteriul adevărului, şi nu de la 
sentimente, figuri de stil sau imagini artistice, cum se procedează în 
artă. Faptul că şi românii au imitat este o realitate, dar imitaţia nu a 
fost decât parțială şi adesea foarte eclectică. Cei care au imitat ferm 
şi exclusiv modele venite dinspre civilizaţii avansate au ajuns la o 
sincronizare mai rapidă. Comparaţia cu ungurii, veniţi din Est şi 

adaptaţi rapid şi masiv la modelul germanic şi creştin din Vest, ar 
putea fi edificatoare. Românii nu au copiat totul şi pentru că aveau 
propria tradiţie cu rădăcini puternice în sud-estul Europei, nu aiurea. 


Naţionalism şi modernizare (p. 52-61) 


Aflăm că societeatea românească în secolul al XIX-lea a fost 
preocupată de trei mari probleme, anume cea naţională, a progresului 
(occidentalizării) şi a modelelor. Se mai puteau găsi şi altele, la fel de 
importante, dar să le luăm ca atare. 

Sunt criticate tipurile de definiții de până acum ale naţiunii, autorul 
lămurindu-ne că, pentru Domnia sa, națiunea română nu este mai 
veche de două secole. Conştiinţa naţională ar fi doar ideea statului 
național sau, cum spun occidentalii şi cum imităm noi, a statului- 
naţiune, iar această idee nu are vechime mai mare de două sute de ani. 
Întâi, nimic nu ne îndreptățește să afirmăm atât de ritos identitatea 
dintre conştiinţa națională şi ideea statului naţional. Ele sunt categoric 
lucruri diferite. De pildă, românii din Transilvania au început lupta 
națională organizată prin unirea cu biserica Romei (1697-1701), 
mişcarea lui Inocenţiu Micu-Klein (derulată între 1732 şi 1768) şi au 
continuat-o prin Supplex Libellus Valachorum din 1791-1792, Şcoala 
Ardeleană, Răscoala lui Horea etc. Nicăieri, de-a lungul acestei 
viguroase afirmări a conştiinţei naționale moderne, românii ardeleni 
nu au cerut un stat național pentru ei, nu au cerut transformarea 
Transilvaniei în stat național românesc, ci doar drepturi politice 
naționale pentru români, egale cu ale stărilor sau naţiunilor 
recunoscute şi ale religiilor recepte. În unele formulări, se preciza chiar 
că românii cer pentru nobilii, preoţii, ţăranii etc. din rândurile lor 
drepturi egale cu păturile şi categoriile similare din rândul grupurilor 
privilegiate. Conştiinţa naţională modernă la români nu se confundă 
niciodată complet cu ideea statului naţional, deşi aceasta din urmă 
avea să devină în secolul al XIX-lea o componentă de bază a 
conştiinţei naţionale. Conştiinţa naţională modernă românească este 
o convingere intimă a originii, limbii, spiritualităţii comune, a unităţii 
românilor, convingere manifestată activ, prin lupta, pe căi diferite, 

pentru emancipare națională. Conştiinţa naţională este stimulul luptei 
naţiunii pentru legitimarea sa între celelalte naţiuni. Nici conştiinţa 
națională modernă franceză sau engleză nu sunt „idei ale statului 
naţional”, fiindcă statele naționale francez şi englez erau formate din 
punct de vedere teritorial şi chiar al solidarității numite națiune încă 
din finalul evului mediu. Epoca modernă nu a făcut decât să 
omogenizeze statele respective în funcție de criteriul naţional, să le 
centralizeze, să le doteze cu instituţii naţionale. 

Elita intelectuală românească din secolul al XVIII-lea a fost 
animată de conştiinţa națională modernă, dar nu încă de ideea statului 
naţional sau a organismului politic românesc unic. Evident, aceasta nu 
ne dă motiv să negăm existenţa conştiinţei naţionale la anumite 
niveluri sau straturi ale naţiunii. Oamenii politici (clerici şi dascăli de 
meserie), intelectualii şi chiar țăranii au avut fiecare propria soluție de 
emancipare naţională, chiar dacă aceste soluţii nu au fost mereu 
convergente, nici corelate. Elitele politice (politico-religioase) au ales, 
în parte măcar, calea unirii cu biserica Romei şi calea petiţiilor 
(supplex-urilor), înaintate cu zecile, către diverse foruri, în principal 
către Curtea vieneză; intelectualii de marcă au ales soluţia specifică 
lor, a creației istorice, filologice, ştiinţifice, beletristice etc. din cadrul 
curentului cultural numit Şcoala Ardeleană. Țăranii, majoritatea 
analfabeți, s-au dezlănţuit în timpul Răscoalei lui Horea, oferind 
chestiunii naţionale o dezlegare proprie, prin cerința impusă nobilimii 
de a trece la „legea românească”. N-a fost o cale paşnică sau blândă 
de rezolvare, dar nici un măcel, cum se insinuează uneori. Au murit, 
după calculele laborioase şi oneste ale lui David Prodan, cam 450 de 
țărani (români) şi 150 de nobili (unguri). Dacă regimul comunist, în 
faza sa finală, naționalistă, 1-a ridicat în slăvi pe ţărani şi pe români, 
este absurd să se procedeze astăzi invers, căci ar fi o abatere şi mai 
mare de la realitate. Este suficientă restabilirea realităţii, atât cât se 
desprinde ea din surse. Fireşte, românii se ştiau români după limbă, 
credință sau lege (ritul era identic pentru ortodocşi şi uniţi), port, 
tradiţii, rânduieli etc., şi nu după „piaţa economică unitară”, cum 
pretinde definiția stalinistă a naţiunii, copiată şi apoi adaptată la noi. 
Dar nici excluderea completă a rolului factorului economic în 
agregarea politică a naţiunii nu este constructivă. Factorul economic — 

marile drumuri comerciale europene — a avut un rol important în 
agregarea statală medievală din secolele XIII-XIV, după cum au 
dovedit Nicolae Iorga, Petre P. Panaitescu sau Şerban Papacostea. În 
epoca modernă, aspectele economice ajung şi mai importante. 
Transilvania aparținea oficial până la 1918 pieţei austro-ungare şi, 
înainte de 1867, austriece, sub aspect economic. În realitate, chiar şi 
când statul se chema oficial doar Austria, Transilvania activa 
comercial mai ales în estul țării, în regiunea tradițional „ungară” şi în 
Principatele Române (din 1859, Principatele Unite). În ciuda 
graniţelor politice, mărfurile manufacturate şi apoi industriale ale 
Transilvaniei, necompetitive în Apus, erau desfăcute cu succes pe 
piaţa extracarpatică, mai puţin pretențioasă, mai puţin dezvoltată. 
Fireşte, acest fapt singur nu a condus la formarea naţiunii, nici a 
statului național, dar, corelat cu alte fapte şi cu alți factori, a creat un 
anumit cadru de dezvoltare spre o direcţie anume. Faptul că Braşovul 
a fost încă din secolul al XVI-lea „emporiul întregii Transilvanii”, cu 
„cetatea” săsească şi cu „oraşul” românesc din Șchei, că a fost un loc 
de întâlnire cosmopolit, european, cu negustori saşi, germani, greci, 
unguri, turci, levantini etc., dar şi cu mulți români, din toate cele trei 
țări ce veneau în contact în Carpaţii de Curbură, a lăsat urme şi în 
conştiinţe. Altminteri, pentru formarea națiunii, nu a fost nevoie 
nicăieri de „piaţă economică unică”, aşa cum s-a exagerat de către 
comunişti. Totuşi, relația economică a spaţiilor intra şi extracarpatice, 
câtă a fost, nu s-a bazat pe „unitate”, ci de multe ori pe complemen- 
taritate, ceea ce poate, în anumite momente, să fie un prolog al 
unităţii”. Au demonstrat acest lucru nu comuniştii, care au vulgarizat 
totul, ci marii economişti şi istorici înainte de 1948. Complementa- 
ritatea activităţilor economice şi a produselor de schimb rezultate din 
acestea a pregătit terenul pentru piaţa economică a Regatului 
României după 1918. S-au mai păstrat o serie de asperități şi 
neconcordanţe, fiindcă includerea Transilvaniei, Banatului şi Părților 
Vestice în Austria şi Austro-Ungaria, ca provincii periferice, a fost 
totuşi o realitate care a durat secole. Orientarea schimburilor artizanale 


+ Vezi Victor Jinga, Probleme fundamentale ale Transilvaniei, ediţia a II-a, 
Bucureşti, 1995, passim. 

ale Transilvaniei, prin intermediul negustorilor saşi, unguri, greci, 
evrei, dar şi români şi macedoromânis, spre zonele extracarpatice şi a 
unor produse agricole din Țara Românească şi Moldova (apoi 
România) spre Transilvania nu a avut nici un rol în formarea naţiunii 
române, dar a fost un prolog al integrării economice care a urmat. 
Chestiunea statului național (în româneşte, noţiunea de stat 
naţional este mai potrivită şi mai uzitată decât cea calchiată recent, 
de stat-naţiune) şi a vechimii sale nu este tocmai uşor de lămurit. 
Ideologia marxist-stalinist-leninistă a impus pentru generaţii de 
intelectuali, spre a susţine „internaționalismul proletar”, clişeul că 
statul naţional este o creaţie nouă, tipic burgheză, cu o existenţă 
efemeră şi că el va dispărea uşor, făcând loc unui stat proletar 
universal. Prin anii '60—70 ai secolului XX, majoritatea teoreti- 
cienilor occidentali, prinşi de valul modei de stânga, cu nuanţe 
socialiste şi comuniste, au îmbrăţişat această idee (a statului național 
efemer), în ciuda unor cercetări care luaseră amploare după 1900 şi 
care demonstrau altceva. Istorici foarte serioşi, chiar dacă în ambianța 
efervescenţei mişcărilor de emancipare națională modernă, dovediseră 
că statele naţionale, în unele regiuni ale Europei Occidentale, erau o 
realitate la finele evului mediu, începând cel puţin cu secolul al 
XIV-lea“. Franţa lui Filip al IV-lea cel Frumos (1285-1314) este 
emblematică în acest sens: un rege autoritar, care apără interesele 
„patriei franceze”, care se consideră „împărat” în regatul său, care 
transformă papalitatea în instituție franceză şi care, ajutat de elita 
intelectuală a vremii, elaborează chiar o teorie a statului național. 
Desigur, Franţa era atunci departe de a adăposti o naţiune omogenă, 


5 De exemplu, la Braşov, în 1769, din 132 de mari negustori, doar 11 erau saşi, 
ceea ce arată marea forță economică a comunităţii urbane româneşti din Şchei (vezi 
Aurel Răduţiu, Ladislau Gyemânt, Supplex Libellus Valachorum în variantele 
româneşti de la Șchei, Cluj-Napoca, 1975, p. 13). 

* Vezi, de exemplu, Michel Mollat, Genese medievale de la France moderne 
(XIV-ăV-e siecle), Paris, 1970, passim; K. F. Werner, Les nations et le sentiment 
national dans 1 'Europe medievale, în „Revue Historique”, 94, tom CCXLIV, 1970, 
octombrie-decembrie, passim; Leon C. Tipton (editor), Nationalism in the Middle 
Ages, New York etc., 1972, passim; Gordon G. Coulton, Nationalism in the Middle 
Ages, în „The Cambridge Historical Journal”, V, 1935, nr. 1, passim etc. 

articulată şi conştientă, precum națiunile moderne din secolul XIX. 
Avem de-a face încă cu o naţiune medievală, restrânsă numeric la o 
parte din elitele regatului, dar deosebirea, deşi imensă, nu este de tip, 
ci de grad. Existau şi există bretoni, alsacieni sau provensali, dar 
nucleul de bază a fost cel francez propriu-zis, iradiat din Île de France. 
Definiţia „contractuală” a naţiunii, ca un act de liberă opţiune a 
cetăţenilor (sau aşa-numita definiție franceză a naţiunii), este de dată 
recentă (vezi Ernest Renan) şi nu are nici o legătură cu națiunea 
medievală sau cu geneza naţiunii moderne. Francezii, americanii şi 
alte naţiuni înglobante au preferat în parte să confunde națiunea 
modernă cu statul, din raţiuni politice, practice. De aceea, cea mai 
cuprinzătoare organizaţie internaţională de state se cheamă azi a 
națiunilor. Mai toate definițiile premoderne ale naţiunii au însă drept 
conţinut organismul etnic. Într-un memoriu intitulat „Apărarea 
naţiunii engleze” (Anglicae nationis vindicatio) şi prezentat în timpul 
Conciliului de la Konstanz, în 1417, de delegația engleză aflată în 
dispută cu liderii naţiunii franceze, se dă următoarea definiţie a 
naţiunii: „un popor distinct de altele prin relaţia de sânge [originea 
comună — n.n. L.A.P.], prin obiceiul unităţii ori prin particularitățile 
de limbă, care demonstrează în gradul cel mai înalt şi mai adevărat 
națiunea în esenţa ei, deopotrivă în sensul legii divine şi umane”. 
Henric al IV-lea de Bourbon (1589-1610) era convins înainte de 1600 
că toate provinciile în care se vorbeşte franțuzeşte trebuie să aparţină 
Franţei, după cum cele de limbă germană trebuie să fie ale germanilor 
sau cele de limbă spaniolă ale spaniolilort. Prin urmare, pe la 1600, ca 
şi la 1400, apartenenţa la un stat național se judecă şi în funcție de 
limbă. Statul naţional se putea înfăptui prin voinţa liderilor politici 
(vezi Principele lui Machiavelli şi ideile acestui autor privind 
înfăptuirea în secolul al XVI-lea a Italiei), dar nimănui nu-i trecea 
atunci prin minte că a fi membru al unei naţiuni este un act de voinţă. 


7 Louise R. Loomis, Nationality at the Council of Constance. An Anglo-French 
Dispute, în „The American Historical Review”, XLIV, 1939, p. 524; loan-Aurel 
Pop, Geneza medievală a naţiunilor moderne (secolele XIII-XVI), Bucureşti, 1998, 
p. 136. 

% Rosario Romeo, /talia mille anni. Dall 'etă feodale all Italia Moderna ed 
Europea, Firenze, 1981, p. 146; loan-A. Pop, op. cit., p. 102. 


31 


Istorici foarte serioşi, neangajaţi în vreo „comandă socială”, fără 
scopul deliberat de a distorsiona trecutul şi limitați doar de firea 
noastră umană, au scris, pe baza izvoarelor, lucrări oneste despre 
„naționalism în evul mediu”, despre „naționalismul medieval” al 
francezilor, englezilor, velşilor, irlandezilor, florentinilor, castilienilor” 
etc. Ba, mai mult, există zeci de studii despre națiunile medievale din 
centrul şi estul Europei!, despre „naţionalismul” grecesc din 
intervalul 1204-1453! despre naționalismul şi patriotismul bulgarilor 
din secolele IX-XIV!?, despre fenomenele similare de la sârbi, 
albanezi, cehi, poloni, despre reflectarea conştiinţei naţionale 
(medievale, fireşte) a ungurilor în cronistica latino-ungară a secolului 
XIII! etc. Este un loc comun astăzi între medievişti faptul că mişcarea 
husită (indiferent că o numim revoltă, răscoală, revoluţie) este primul 
conflict naţional de amploare din istoria Europei'î. În această 
confruntare dintre cehi şi germani, aspectul confesional este treptat 
copleşit de sentimentul naţional, cu puţin înainte ca loana d'Arc să 
devină exponentul sau simbolul mişcării de eliberare naţională a 
francezilor în fața invaziei engleze. 

Toate aceste cercetări, ilustrate de mari istorici, au pornit de la 
spiritul, de la ambianța finalului sau „amurgului evului mediu”!5, în 


” Vezi o bibliografie minimală despre „naţiunile medievale” la loan-Aurel Pop, 
op. cit., p. 216-224. 

1 Dimitri Obolensky, Nationalism in Eastern Europe in the Middle Ages, în 
„Transactions of the Royal Historical Society”, seria a S-a, vol. 22, 1971, passim. 

! Jan N. Moles, Nationalism in Byzantine Greece, în „Greek, Roman and 
Byzantine Studies” (Duke University), 10, 1969, nr. 1, passim; Stephen G. Xydis, 
Mediaeval Origins of Modern Greek Nationalism, în „Balkan Studies” 
(Thessaloniki), 9, 1968, nr. 1, passim. 

12 Marin Pundeff, National Consciousness in Medieval Bulgaria, în „Siidost- 
Forschungen“ (Miinchen), XXVII, 1968, passim. 

15 Jozsef Pereny, La conscience nationale dans les croniques hongroises du 
XIII-e siecle, în vol. „Le developpement de la conscience nationale en Europe 
Orientale”, Paris, 1969, passim. 

14 Frantisek Smahel, The Idea of „Nation ” in Hussite Bohemia, LII, în 
„Historica“ (Praga), XVI, XVII, 1969, passim; Johan Huizinga, Men and Ideas. 
Essays on History, the Middle Ages, the Renaissance, New York, Evanston, 
London, 1970, p. 110. 

15 Vezi fascinanta lucrare cu acest titlu a lui Johan Huizinga. 

care — devine tot mai clar pe măsura descoperirii şi prelucrării de noi 
izvoare — între universalismul politico-religios al Imperiului şi al 
Sfântului Scaun şi localismele atât de accentuate ale organizării 
feudale, îşi fac loc treptat statele naționale. Nu a trebuit un efort prea 
mare, deliberat, spre a impune noua organizare, ivită din nevoi 
practice. Spiritul de echilibru, calea de mijloc, soluția mediană şi-au 
spus cuvântul: erau evidente marile dezavantaje ale guvernării şi 
organizării, atât în cazul unei „lumi globale”, ieşite din nostalgia 
eşuatului Imperiu Roman tricontinental, cât şi al unor structuri 
particulare, fărâmiţate (seniorii, marchizate, comitate, ducate, 
principate etc.), după exigenţele evului mediu timpuriu şi înfloritor. 
Până la urmă, din tradiția excelentei organizări şi legislații romane şi 
creştine, combinate cu particularismele lumii „barbare” germanice 
sau slave, a rezultat soluţia statului naţional. Natural, acest fapt a fost 
departe de a deveni general. El s-a insinuat treptat, iar procesul a fost 
mai rapid sau mai lent, în funcţie de foarte mulţi factori. De multe ori, 
s-a manifestat tendinţa înglobantă, de a cuprinde într-o naţiune 
dominantă — cea care dădea numele statului — alte națiuni şi grupuri 
etnice. De exemplu, statul ungar medieval nu a fost un stat național şi 
în primele sale trei secole de existenţă nici nu a tins vizibil să fie. Din 
secolul XIII, dar mai ales de la venirea pe tron a Angevinilor (după 
1300), se iau treptat o serie de măsuri care-i discriminează pe 
locuitorii regatului de altă religie decât cea creştină şi de altă 
confesiune decât cea romană (catolică). Fără echilibru stabil intern, 
oscilând între centralizare şi particularism, Regatul Ungar dispare pe 
la jumătatea secolului XVI şi nu se mai reface ca stat independent 
decât după 1918. În lungul interval de la 1541 până la 1918, s-au 
încercat din interior ori s-au impus din afară diferite formule 
înglobante, sub egidă otomană, habsburgică sau naţională ungară, 
unele de reală toleranţă pentru anumite grupuri etno-confesionale, 
altele cu tentă federală, dar ele au devenit tot atâtea eşecuri. Motivul 
principal este vizibil: după secolul XVI, în finalul evului mediu şi în 
zorile lumii moderne, în teritoriile ungare neocupate efectiv de 
otomani, mai ales în Principatul Transilvaniei şi, după 1686-1688, în 
toată Ungaria devenită acum complet habsburgică, sentimentul 
naţional ungar şi apoi naționalismul modern devin tot mai puternice 

şi mai exclusiviste. Toată formula de alcătuire a Ungariei naţionale 
moderne s-a calchiat pe statul medieval al „Sfintei Coroane”, cu 
teritorii şi popoare (naţiuni, părți de naţiuni, grupuri etnice etc.) în 
majoritate nemaghiare. 

Alcătuirea şi evoluţia organismelor statale medievale au fost legate 
de la început, măcar în parte, de frontierele etnice şi lingvistice. 
Francia a fost iniţial un „stat barbar” al francilor, şi nu al vandalilor, 
Anglia a fost a anglilor, Burgundia a burgunzilor ş.a.m.d. Ungaria a 
fost fondată de ungurii descălecători şi nu a cuprins de la început 
atâtea alte etnii. Țara Românească a fost primul stat bine organizat al 
românilor, format din unirea unor state românești mai mici. El s-a 
numit — spune Nicolae Iorga — Domnia a toată Țara Românească, 
adică Dominatio totius terrae romanae şi a fost menit să reconstituie 
unitatea politică a poporului al cărui nume îl purta; prin această 
tendinţă latentă de cuprindere a etniei româneşti în aceeaşi unitate 
politică, statul românesc format în secolul XIV este naţional modern!€. 
Se poate obiecta, la rigoare, că aceste concluzii ale lui Iorga sunt 
formulate în perioada de apogeu a luptei pentru unitate politica de la 
începutul secolului XX şi că ele poartă amprenta momentului, ceea ce 
nu se poate contesta. Numai că istorici foarte riguroşi, din vremuri 
mai apropiate de ale noastre, cum a fost Gheorghe I. Brătianu, sau 
contemporani, cum este Şerban Papacostea, nuanţând lucrurile, 
eliminând unele deformări, metafore sau „zboruri ale gândului” 
(frecvente în scrisul avântat, dinamic, literar al lui lorga), au confirmat 
sensul general al concluziei de mai sus!”. Relativ recent, Ştefan Sorin 
Gorovei, referindu-se la formarea Moldovei independente medievale, 
scria: „Prin falimentul politic al ecumenismului şi organizarea statală 
a popoarelor din această regiune (bulgari, sârbi, unguri, cehi, români), 
autokrateia (samodrzavstvo) s-a desprins de ideea imperială. Ea a 
ajuns să desemneze o nouă structură de suveranitate şi independenţă, 


16 Nicolae Iorga, Studii asupra evului mediu românesc, ed. de Şerban 
Papacostea, Bucureşti, 1984, p, 406-412. 

! Vezi Gheorghe I. Brătianu, Tradiţia istorică despre întemeierea statelor 
româneşti, Bucureşti, ediţie de Valeriu Râpeanu, Bucureşti, 1980, passim; Şerban 
Papacostea, Geneza statului în evul mediu românesc. Studii critice, Cluj-Napoca, 
1988, passim. 

oarecum cu aceeaşi intensitate cu aceea a baslieus-ului... Trecând de 
la basileus la domn, autocratoria nu mai este o structură ecumenică şi 
imperială: ea devine una de simplă suveranitate prenaţională 
(superiorem non recognoscens)""5. Istoricul ieşean preia aceste judecăţi 
(conform trimiterilor bibliografice) de la Valentin Al. Georgescu şi 
este de acord cu ele. lar Valentin Al. Georgescu a scris lucrările 
respective înainte de 1989, când nu se putea vorbi despre națiunea 
medievală şi de statul național înainte de secolul al XIX-lea. Noţiunea 
de „suveranitate prenaţională” nu defineşte conținutul, ci precizează 
doar un raport cronologic. Suveranitatea aceea este de tip naţional 
medieval, cum bine demonstrase Iorga şi cum confirmaseră Gh. I. 
Brătianu şi Şerban Papacostea. Falimentul universalismului 
(ecumenismului), deopotrivă în Apus şi în Răsărit, încă din secolele 
XIII şi XIV, ca şi mai vechea compromitere a fărâmițării feudale au 
condus la organizarea treptată a naţiunilor medievale după criterii 
politice, prin translaţia unor atribute imperiale şi locale spre nivelul 
naţional. 

Nu este scris nicăieri că națiunea se va perpetua în veşnicie, dar noi 
nu-i putem micşora existenţa, reducând-o la o durată de două secole, 
anume acelea în care ea a atins o dezvoltate fără precedent. Putem 
blama națiunea pentru multe rele, putem exalta cosmopolitismul, 
globalismul, localismele, federalismul, dar, ca istorici, este mai bine 
să reconstituim, — atât cât se poate —, să constatăm, să înțelegem că 
ceea ce numim azi trecut a fost pentru protagoniştii lui prezent viu, 
dinamic. Se poate vorbi în eseuri, în sens metaforic, despre 
„inventarea naţiunii” dar metafora este primejdioasă în istorie. Aşa, 
orice s-a „inventat”, inclusiv Europa, comunitatea rurală, monahismul 
sau vârsta copilăriei. Şi ajungem iarăşi la „cearta universaliilor”, 
neputând ieşi din dilema „realismului” sau „nominalismului”. Dacă 
nu recunoaştem, după cum indică toate sursele accesibile şi acceptate 
ca atare, că noţiunea de naţiune este un nume pentru o realitate veche, 
bazată pe înrudire, naştere, origine comună, pe limbă, credinţă, 
cutume etc. identice sau similare, realitate care a suferit mereu 


1% Ştefan S. Gorovei, Întemeierea Moldovei. Probleme controversate, Iaşi, 1997, 
p. 193. 


35 


schimbări, mai mult în aparenţă decât în esenţă, ne plasăm într-un 
teren lipsit de realism. Definiţia franceză a națiunii inovează de fapt, 
introducând criteriul politic-statal pe primul plan: dacă trăieşti în statul 
numit Franţa, trebuie să fii francez, cu voia sau fără voia ta; sau, ca să 
trăieşti în statul numit Franţa, trebuie să ai „voinţa” de a fi francez, 
altfel dispari; de aici unii au tras concluzia că statul creează națiunea. 
Definiţia veche, medievală, ilustrată mai bine de unii teoreticieni 
germani, pretinde că națiunea, cu dezvoltarea sa îndelungată, 
organică, presupune la un moment dat existenţa unui organism 
politic — statul — care s-o organizeze, protejeze, promoveze: dacă 
formezi o comunitate naţională de polonezi, germani, unguri sau 
români, trebuie să ai sau să făureşti pentru acea comunitate un stat 
adecvat. Evident, de la acest nivel teoretic până la realitate este o 
oarecare distanţă. Privilegierea politicului, a cadrului statal, a voinţei 
de a forma o naţiune conduce la forțarea notei: cei care trăiesc în 
Franţa (iar Franţa a cuprins — cu timpul şi adesea cu forţa — şi teritorii 
locuite de alogeni) şi nu vor sa fie francezi trebuie alungaţi sau 
obligaţi să fie ceea ce este majoritatea; de aici politica de omogenizare 
sau de deznaționalizare. Conform definiţiei central-europene, fiecare 
naţiune ar trebui să aibă propriul stat, ceea ce a fost aproape imposibil, 
sau fiecare naţiune ar fi trebuit să-şi conserve identitatea şi în afara 
cadrului statal propriu, din moment ce esenţa grupului este dată de 
originea, limba, credinţa, cutumele comune, şi nu de statul comun. 
Numai că şi în statele central-europene, majoritatea multinaționale 
încă din evul mediu, s-a recurs /a aceeaşi soluţie ca şi în Apus (dar 
ceva mai târziu decât acolo): obligarea naţiunilor, naționalităților, 
grupurilor etnice, confesionale supuse să se asimileze în națiunea 
dominantă (nu neapărat demografic, ci politic). Această soluţie a fost 
cvasigenerală din finalul evului mediu până în epoca imperiilor 
moderne (german, habsburgic, țarist, otoman), ceea ce a condus la 
destrămarea acestor conglomerate la sfârşitul Primului Război 
Mondial. Procesul a continuat după căderea comunismului, în sensul 
formării de noi state naționale. Nici astăzi nu există şi nu poate exista 
concordanţă perfectă între națiuni şi state naţionale, dar există 
preocuparea generală de respectare a drepturilor minorităţilor 
naționale. 

Chestiunea modernizării (a occidentalizării) societății româneşti 
s-a manifestat plenar în a doua jumătate a secolului al XIX-lea, dar 
rădăcinile sale, mai ales în Transilvania, se observă încă din secolul 
luminilor. Dl Boia notează că exista o contradicţie între modernizare — 
opera oraşelor şi a burgheziei — şi mediul românesc, rural şi țărănesc. 
Şi mai adaugă că mediul citadin, cât era, apărea drept străin sau 
cosmopolit. Numai că peste tot în această parte de Europă era aşa: în 
Ungaria, încă din evul mediu, toate oraşele (civitates) erau majoritar 
germane şi apoi foarte amestecate; la fel în Cehia, Polonia etc. 
Capitalul intern juca acelaşi rol, indiferent dacă deținătorii săi erau 
etnici români sau nu. Preocuparea istoricilor pentru țărănime şi pentru 
raporturile rurale era firească nu numai pentru că mediul sătesc era 
neaoş românesc, ci pentru că în trecut oraşele erau şi mai mult o rara 
avis, o excepţie de la regulă, cu o pondere infimă în ansamblul 
populaţiei totale şi pentru că marile probleme sociale de-a lungul 
timpului, inclusiv în secolul al XIX-lea, le-au ridicat nu muncitorii, ci 
țăranii. Problema rurală era realmente una fundamentală şi de modul 
său de rezolvare depindea evoluţia României. Istoricii s-au implicat 
într-adevăr, cu mijloacele lor, în această rezolvare, căutând în trecut 
originea soluţiilor propuse în a doua parte a secolului XIX şi la 
începutul secolului XX: conservarea marii proprietăți sau regimul 
micii proprietăţi agrare. Istoricii nu trebuie deloc blamaţi pentru acest 
lucru. Şi ei reflectă pulsul unei societăţi, şi ei exprimă gustul, 
necesităţile unei societăți. Și ei se ocupă de prezent, dar de unul 
revolut. Istoricii nu au greşit când au descoperit antecedente pentru 
ambele soluţii, deoarece în evul mediu românesc au coexistat ambele 
forme de proprietate rurală. 

Poate că domeniul culturii a rămas mai profund ancorat în rural şi 
tradiționalism, deşi producţiile de inspirație citadină (avangarda 
artistică, romanele lui Mateiu I. Caragiale, Camil Petrescu, Hortensia 
Papadat-Bengescu, Cezar Petrescu, chiar Liviu Rebreanu şi mulţi 
alţii) ajung la un moment dat, după 1918, dătătoare de ton. 
„Modernizarea” de sub comunism a fost dură şi inadecvată, deşi a 
diminuat ruralismul şi spiritul patriarhal. Nu putem sa ştim ce ar fi 
fost fără comunism, dar putem face o comparaţie: Grecia, care nu a 
cunoscut regimul comunist, — deşi era pe-aproape —, se afla între cele 

două războaie cam pe acelaşi plan cu România (dacă nu chiar mai 
înapoiată în unele domenii), iar astăzi se află sensibil deasupra 
noastră, la toţi indicatorii. Pe de altă parte, până la regimul comunist, 
modernizarea României a urmat ritmuri normale pentru posibilitățile 
existente: penetrarea modelului economic occidental avea un singur 
sens şi este firesc ca Austria, Cehia, Ungaria, Slovenia, Croaţia, 
Polonia (pe atunci părți ale unor imperii relativ avansate) să 
beneficieze mai mult şi mai de timpuriu de această influenţă. 
România, Bulgaria, Grecia, Serbia erau ceva mai departe de Occident 
şi deci mai puţin deschise modernizării, iar spaţiul rusesc, cu mărunte 
excepţii, era şi mai arhaic, mai opac la occidentalizare. Prin urmare, 
nu este numai o chestiune de istorie, de receptare, de permeabilitate, 
ci şi una de geografie. De obicei, în ciuda mobilităţii istoriei, ne 
supunem geografiei imuabile. Modelele culturale urmează acelaşi 
traiect: primele adoptate şi cele mai puternice sunt, de regulă, şi cele 
mai apropiate geografic. Astfel, spiritualitatea bizantină, mediată de 
filiere slave şi exprimată în primul rând prin ortodoxie şi slavonism 
cultural, ne-a marcat întreaga istorie medievală şi modernă. Astăzi, 
mulți oameni de cultură, când se referă la această temă, vorbesc ca 
despre o catastrofa cosmică, responsabilă pentru toate relele prin care 
au trecut şi trec românii. Petre P. Panaitescu, într-un studiu memorabil 
(„Perioada slavonă” la români şi ruperea de cultura Apusului), 
publicat în 1944 şi, natural, emendabil în câteva locuri, arată şi o altă 
fațetă a lucrurilor, îndemnându-ne cel puţin la prudenţă. Până la 
Renaştere nici nu exista un model occidental afirmat, remarcabil, 
atractiv, ale cărui ecouri să fi fost puternice la noi. Nu existau nici 
necesitatea, nici condiţiile pentru ca modelul occidental să fie 
translatat la noi. În aceste locuri, copleşite de moştenirea răsăriteană 
(originată, de fapt, în clasicismul greco-latin şi în iudeo-creştinism), 
privită în Occident ca una majoră (se zicea în Apus: ex Oriente lux, 
adică „lumina vine dinspre Răsărit”), modelul apusean a rămas mult 
timp neinteligibil şi nereceptabil. Societatea noastră de ţărani şi de 
boieri (în proporție covârșitoare) s-a pliat modelului bizantin, adaptat 
de slavi nevoilor unei lumi agrar-pastorale. Au fost mulţi români în 
Occident, nu doar stolnicul Constantin Cantacuzino (lancu de 
Hunedoara, Filip Ficior, alias More de Ciula, Nicolaus Olahus, Martin 
Hacius şi alţii), dar nu au avut cum să împrumute modelul văzut: el 

părea potrivit pentru alţii, cu alte obiceiuri. Pe de altă parte, şi cultura 
ortodoxă şi-a avut valorile sale echivalente. De pildă, ideea națională, 
calchiată pe spiritualitatea ortodoxă, este o realitate veche, studiată 
sintetic cel mai bine de Dimitri Obolensky!?. 

Românii au realizat care sunt binefacerile Occidentului numai 
atunci când modelul răsăritean era complet compromis de stăpânirea 
otomană, de expansiunea Rusiei, când mobilitatea oamenilor şi ideilor 
s-a extins, când s-a trecut de la Mica la Marea Europă. În plus, românii 
transilvăneni, care ar fi putut împrumuta mai repede noile idei (cum 
au şi făcut-o, dar abia în secolul XVIII), au devenit foarte reticenţi, 
fiindcă imaginea Occidentului era incarnată pentru ei de „naţiunile” 
(stările) dominante, exclusiviste şi discriminatorii, mai ales în epoca 
modernă. Unirea cu biserica Romei a fost, pe la 1700, un moment 
determinant pentru occidentalizarea mentalități unei părți a 
românilor. Reuşita ei (parţială, dar reală) se explică şi prin aceea că, 
pentru prima oară, promotorii orientării spre Occident, spre credința 
Romei, nu mai erau stăpânii unguri şi instituţiile lor, ci alţi factori, 
necompromişi în ochii românilor. Unirea religioasă nu a fost cauza, — 
spre a-l parafraza pe Bălcescu —, ci ocazia orientării românilor spre 
Occident. Cauza este mult mai profundă şi provine din afirmarea 
superiorității civilizaţiei occidentale, din statutul de arie de 
interferență pe care-l avea teritoriul locuit de români, din lărgirea 
conştiinţei apartenenţei românilor la latinitate. Roma cu Ordinul iezuit 
şi Austria cu aparatul ei de stat modern promiteau pe la 1700 să 
accepte organizarea bisericii române şi a naţiunii române după reguli 
occidentale. Ceea ce era extrem de important, chiar dacă s-a dovedit 
numai parţial adevărat. 

Construcţiile naţionale, modelele naţionale, statele naţionale s-au 
generalizat în Europa, treptat, începând cu finalul evului mediu până 
în secolul naționalităților. Scopul principal al statelor naționale nu a 
fost asimilarea altor etnii, ci construirea edificiului politic ideal pentru 
afirmarea naţiunilor respective. Fireşte, cele mai multe naţiuni, 
grupuri naţionale, etnii etc. au intrat în conflict unele cu altele, pentru 
că teritoriile unde existau sau urmau să fie edificate statele naţionale 


19 Vezi nota nr. 10. 

nu erau pure sub aspect etnic şi nu erau suficient de întinse pentru a 
răspunde tuturor exigenţelor. În general, construcțiile politice din jurul 
românilor sau chiar cele din interiorul spaţiului locuit şi de români, fie 
că erau regionale, naționale, imperiale sau federale, intrau în 
contradicție cu planul românesc de făurire a edificiului național şi 
erau mai vechi decât iniţiativele româneşti. Reacţia românilor de 
apărare şi de imitare a soluţiilor aplicate în statele naţionale de succes, 
din Apus sau din vecinătate, apare ca normală. Această reacţie nu este 
nici slabă, nici excesivă, este pur şi simplu echilibrată. Ea nu a condus 
mereu la soluţii ideale, a cuprins şi destule erori. Ceea ce nu trebuie 
să ne dea prilej, ca istorici, să demonizăm astăzi naţiunile sau statele 
naţionale. În numele idealului naţional s-au comis tot felul de fapte, 
de la cele de o sublimă generozitate până la cele odioase. Dar şi în 
numele bisericii sau al credinţei, au fost vindecaţi şi îngrijiţi oameni, 
s-a făcut cultură de înalta clasă, au fost stinse conflicte aparent 
ireconciliabile, dar s-au comis şi erori judiciare, distrugeri de valori, 
războaie sângeroase sau crime abominabile. Nu putem condamna de 
plano realităţi, instituţii, care sunt sau par unora perimate astăzi. 
Istoricul, de altminteri, nu are menirea principală de a condamna sau 
de a absolvi. Se poate ca statul național să fie sau să pară unora 
perimat în mileniul trei, să aibă o mulţime de defecte, în comparaţie 
cu un proiect ideal, dar asta nu presupune în nici un fel diminuarea lui 
istorică, condamnarea lui de când s-a organizat, fiindcă aceste state 
naţionale au fost cadre naturale de existenţă şi de afirmare a națiunilor. 
Iar naţiunile nu sunt indivizi aleatorii, care, la rigoare, pot fi judecați, 
condamnaţi, pedepsiți cu închisoarea sau moartea, ci subiecte 
colective, membre ale „concertului” european sau mondial. Nu există 
individ pe lumea asta care să fi decis înfiinţarea unei naţiuni şi să 
poată fi arătat cu degetul, pentru că ar fi fost foarte inspirat sau ar fi 
greşit grav. Dispreţul pentru naţiune şi statul național este jignitor şi 
anistoric, fiindcă generalizează, abstractizează, nu ţine seama de 
nuanţe. Nimeni nu poate spune clar că viitorul este al regiunilor sau 
al federaţiilor, mai ales că toate aceste variante şi proiecte au fost 
experimentate de-a lungul timpului şi nu au devenit panacee, nu au 
dus la succese garantate şi perene. Chiar şi în epoca de aur a naţiunilor 
şi statelor naționale au coexistat cu succes formule ale autonomiei 

regionale, locale cu formule federale largi, integratoare. Însă, în 
numele globalizării sau mondializării viitoare, în spe, nu putem 
„globaliza” şi nici „regionaliza” trecutul şi nu putem blama alte soluţii 
care au fost şi sunt viabile. 

Se apreciază uneori că ieşirea românilor de sub presiunea statelor 
naţionale din jur s-a făcut după „modelul francez” sau după „iluzia 
franceză” (p. 59). Întâi că aproape jumătate dintre români, cei trăitori 
în Austria şi apoi în Austro-Ungaria, nu aveau mai nimic cu modelul 
francez; esențial pentru ei era modelul vechii Rome, asezonat cu idei 
austriece şi germane, mai ales că suveranii de la Viena deveneau 
adesea, prin alegere, şi „împărați ai romanilor”. Oricum, românii 
ardeleni, bănăţeni, bucovineni etc. nu aveau de ce să vadă în Franţa un 
model, nu se împărtăşeau masiv din valorile franceze şi nu credeau că 
Franţa îi va putea salva, ajuta, ridica la concivilitate. Pentru restul 
românilor, mai precis pentru elitele lor, modelul francez a fost o 
realitate profundă, a fost chiar salutar. El nu a fost o iluzie, ci o 
realitate, poate pe alocuri supralicitată. În secolul al XIX-lea, Franţa 
a fost ţara europeană care a sprijinit şi cultivat cel mai mult 
Principatele Române şi România, în care cei mai mulţi români aveau 
cea mai mare încredere, în care au învăţat cei mai mulți români cu 
studii peste hotare, a cărei cultură a fost cel mai frecvent privită drept 
sursă de inspiraţie la noi, a cărei limbă era cel mai mult uzitată în 
mediile intelectuale de la sud şi est de Carpaţi. 

Natural, modelul occidental şi fondul autohton, rural şi agrar, au 
intrat în contradicţie, ceea ce este nespectacular şi se întâlneşte peste 
tot în țările Europei Central-Orientale. Din această dispută, nepotrivire 
sau contradicție rezultă până la urmă aspectul modern al culturii şi 
civilizaţiei româneşti. Evident, s-au folosit sintagme dure, s-au făcut 
acuzaţii reciproce grave, dar conflictul dintre europenişti şi 
autohtonişti a fost benefic pentru formarea profilului națiunii române. 
S-a mai spus că fondul autohton tradiţionalist i-a ţinut mult timp pe 
români „în afara istoriei” (p. 59). Expresia este nefericită pentru orice 
popor, este anistorică şi nu poate intra în arsenalul semantic al 
specialiştilor, al profesioniştilor. Poţi să fii, la rigoare, în afara istoriei 
europene occidentale sau americane, dar nu în afara istoriei. Oricine 
are istorie. Plasarea unora „în afara istoriei” este expresia 

europocentrismului sau a occidentocentrismului şi este un clişeu 
regretabil, nedemn pentru valorile democraţiei. Trebuie ocolit acest 
orgoliu născut din conştiinţa culturilor şi civilizaţiilor „superioare”, 
fiindcă el „naşte monştri”. Titu Maiorescu a putut să vorbească despre 
cultura românească ca variantă a „barbariei orientale”, dar istoricul 
de azi nu poate doar să elogieze inspirata formulare, ci trebuie să-i 
releve şi valoarea de metaforă, de imagine artistică. Comparaţia dintre 
George Panu, care vorbea despre români ca despre un popor fără 
istorie, aflat mult timp în „barbarie completă”, şi Eminescu, care vedea 
în trecutul românilor „aşezarea şi cuminţenia unui popor”, cu 
dezvoltare adecvată „propriului său geniu”, ridică o serie de probleme, 
chiar dacă ea ilustrează „marea dilemă care a divizat societatea 
românească în ultimele două secole” (p. 61). Lăsând la o parte termenii 
neadecvaţi, cu sens peiorativ, şocanţi, Panu are dreptate, în esenţă: noi 
nu am produs o civilizaţie şi o cultură de talia celor franceze şi când în 
Franţa creau Molicre şi Racine (secolul XVII) noi nu-i aveam decât 
pe Varlaam (?-1657), Petru Movilă (1597-1647), Dosoftei 
(1624-1693), Grigore Ureche (c. 1590-1647), Simion Ştefan 
(c. 1590-1656), Miron Costin (1633-1691), stolnicul Constantin 
Cantacuzino (c. 1650-1716) sau chiar pe Dimitrie Cantemir 
(1673-1723), ceea ce, desigur, nu este mult şi nu este de același 
calibru. Totuşi, păstrând proporțiile, aici este vorba despre două 
culturi, nu despre o cultură şi o „barbarie”. Desigur, elitele celor două 
popoare se împărtăşeau din valori spirituale diferite, deşi diferenţa de 
orizont mental şi de formaţie intelectuală între Racine şi Cantemir 
trebuie să fi fost minimă, iar volumul de cunoştinţe trebuie să fi fost 
net în favoarea românului. La rigoare, se poate argumenta că numărul 
de creatori în Franţa a fost cu mult mai mare decât în rândul românilor, 
dar proporţia de analfabeți la români era cu numai câteva procente 
mai mare ca la francezi. Evident, civilizația franceză, după standardele 
occidentale, devenite etalon european, era o culme greu de egalat chiar 
şi de alți apuseni, şi nu doar de românii ortodocşi, păstrători ai unei 
tradiţii agrar-pastorale. Pe de altă parte, cercetări mai recente au 
demonstrat că nici nivelul mediu intelectual al Franţei (inclusiv gradul 
de alfabetizare) în secolele XVIII şi XIX nu era prea ridicat. Oricum, 
nu era pe măsura renumelui. 


42 


În al doilea rând, cei doi protagonişti, Panu şi Eminescu, nu sunt 
nici unul istorici şi fac judecăţi de valoare despre istorie mai mult la 
modul gazetăresc, memorialistic, adică diletant. Cei doi nu discută 
despre trecut din postura de specialişti. Ni-i putem imagina pe 
Odobescu, Tocilescu, Kogălniceanu, Barițiu, Laurian, Xenopol sau 
chiar pe Hasdeu făcând astfel de remarci? Ar fi mai greu. Panu judecă 
anistoric, reproşând românilor că nu au avut un trecut precum cel 
occidental şi chiar precum cel francez, iar Eminescu procedează la 
fel, idealizând o societate trecută care, adesea, abia a supravieţuit. 
Unul vede numai răul, celălalt numai binele. Probabil, amândoi ar fi 
vrut, prin aceste evidente exagerări sau deformări ale trecutului, să 
producă marea emulaţie a prezentului lor, să-i vadă pe români activi 
şi prosperi. 

În al treilea rând, privilegierea punctului de vedere al lui Panu (nu 
am avut nimic occidental, adică bine, în trecutul nostru, să ne 
occidentalizăm rapid, deci!) şi condamnarea fără drept de apel a 
gândului lui Eminescu apar cel puţin ca paradoxale. Pe lângă 
prestigiul unic, de poet naţional şi de romantic european, de simbol 
suprem, aproape mistic, al creației româneşti, pe care şi l-a câştigat 
Eminescu, George Panu este pentru cei mai mulți români un 
necunoscut, iar pentru intelectuali un brav junimist, dar nimic mai 
mult. Aici, argumentul autorităţii, deşi nerecomandat şi nerelevant, 
poate funcționa din plin: cum se poate ca Panu să fi descifrat corect 
taina trecutului nostru, iar Eminescu să fi fost complet miop? Fireşte, 
în acord cu clişeul drag dlui Lucian Boia, am putea vorbi despre 
„mitul Eminescu” în cultura română şi am rezolva dilema: Eminescu 
nu este infailibil, a făcut o mulțime de greşeli, nu cunoştea trecutul 
nostru bine (!), pe când Panu era un fin analist, extrem de cult, sever 
cu nonvalorile. Cam palide argumente pentru un om cu judecată 
limpede! Cum se poate ca Eminescu, care, cu toate erorile sale, a dat 
naştere totuşi celui mai înalt univers spiritual românesc, să fie în totală 
culpă, să aibă judecata complet întunecată de „naționalism”, iar Panu, 
un publicist, memorialist, pamfletar incisiv, destul de oscilant şi 
instabil în politică şi în raporturile cu alţii, să fie atât de exact şi de 
clarvăzător? Şi chiar dacă l-am raporta pe Eminescu la Titu 
Maiorescu, şi nu la mai modestul George Panu, dilema nu s-ar atenua. 

Cum să înţeleagă oamenii de rând că acest popor a avut aproape un 
mileniu o „stare vegetativă” şi cum să adere la acest punct de vedere 
istoricii cercetători, investigatorii surselor? Este clar ca avem de-a 
face cu două poziţii teoretice diametral opuse şi extreme, radicalizate 
în focul argumentaţiei, al polemicii. Trecutul românesc nu este nici 
nerelevant, jenant sau ruşinos, nici exclusiv cuminte, înţelept, genial 
sau glorios. Istoria noastră nu este nici triumfală, nici maculată, ci este 
complexă, este din toate câte ceva, ca şi viaţa. Or, în polemica evocată, 
istoria nu mai este decât un pretext, un cadru fără valoare. Nu cum a 
fost trecutul românesc în realitate îi interesează pe preopinenţi, ci cum 
să folosească unele fapte din trecut pentru susținerea punctului de 
vedere al fiecăruia. Opiniile opuse ale celor doi nu s-au născut din 
studierea profundă, cu metoda profesionistului, a trecutului românilor; 
ei şi-au format întâi opiniile şi apoi au chemat trecutul ca argument. 
De aceea, aprecierile acestea despre trecut sunt fără valoare pentru 
istoric, care are obligația profesională şi morală să caute, să afle şi să 
impună adevărul, atât cât este el omeneşte posibil şi cât este el 
cunoscut la un moment dat. Fireşte, în opinia publică se impun mai 
uşor, mai repede ideile lansate de publicişti, politicieni, prozatori, 
poeţi, comentatori, moderatori etc., dar istoricul are datoria să 
vegheze, să corecteze, să intervină, chiar dacă rezultatele nu sunt 
spectaculare. Oamenii acceptă greu adevărul, adesea aleg conştient 
iluzia, irealul, fantasticul, deformarea. Adevărul apare de multe ori ca 
banal, nespectaculos, tern. Nuanţele sunt mai greu de decelat, par să 
încurce claritatea rațiunii. Este mai uşor de acceptat şi de înţeles o 
explicaţie simplă (de genul: suntem înapoiaţi fiindcă nu am adoptat 
acum o mie de ani civilizaţia Occidentului) decât una complexă, 
sofisticată, nuanţată, realistă, argumentată, apropiată de realitate (de 
genul: suntem înapoiaţi din cutare motive, pe care urmează să le 
dezvoltăm, ierarhizăm etc.). Istoricii nu pot schimba această situaţie; 
el nu sunt „apostoli ai neamului”, nu sunt, în general, formatori de 
opinie, pe de o parte; pe de alta, chiar neintenţionat, devin şi ei 
„victime” ale gustului public, ale clişeelor create de-a lungul timpului. 
Mai grav este atunci când istoricii se pun deliberat în slujba 
politicului, când acceptă să deformeze. Din fericire, astfel de atitudini 
sunt marginale şi nu caracterizează profesiunea de istoric în ansamblu. 

Asta nu înseamnă că istoricii oneşti şi talentaţi nu sunt influenţaţi, 
chiar dacă încearcă să nu fie, de ambianța în care trăiesc, de imaginile 
despre trecut care domină opinia publică. 


Un mit naţional: Mihai Viteazul (p. 61-66) 


Mai nou, după exagerările comandate din timpul regimului 
comunist, figura lui Mihai Viteazul este luată tot mai des ca model de 
deformare, instrumentalizare a istoriei şi chiar de mit naţionalist. 
Pentru dl Boia, tema Mihai Viteazul devine un /eit-motiv pe parcursul 
întregii lucrări, un exemplu la îndemână în vederea condamnării 
„naţionalismului” românesc. 

Mihai începe să devină — ni se spune — mit naţional la mijlocul 
secolului al XIX-lea, sub influența mişcării naționale şi mai ales graţie 
ardeleanului Aaron Florian şi apoi munteanului Nicolae Bălcescu. De 
atunci, mai toţi istoricii noştri şi alți intelectuali, în total dezacord cu 
izvoarele şi cu realitatea istorică de la 1600, — crede autorul citat —, ar 
fi făcut dintr-un „cuceritor” al Transilvaniei şi Moldovei un 
„unificator”, figura centrală a unui „mit național”. Oare chiar aşa să 
fie? 

Este clar că Mihai Viteazul nu a făurit o Românie la 1600, că nu a 
avut intenţia explicită să-i reunească într-un stat naţional pe toţi 
românii, că nu exprimă, cum spune poetic Bălcescu, „visarea iubită a 
voievozilor cei mari ai românilor”. Este clar că, de la un timp, a fost 
supralicitată personalitatea voievodului, că i s-au atribuit numai 
calităţi şi 1 s-au atenuat ori eliminat defectele, că a fost transformat în 
simbol al unirii, cu „sabia ridicată spre cerul dreptăţii”, cum spune 
Iorga. Parcă-l vedem pe Bălcescu mustrându-şi letargicii contem- 
porani, reproşându-le lipsa de elan naţional: dacă Mihai i-a unit pe 
români la 1599-1600, urmaşii lui, după două secole şi jumătate, nu 
sunt capabili să facă acelaşi lucru? Este un amar reproş, dar şi un 
mijloc de mobilizare, de ambiţionare. Bălcescu nu a fost însă un 
istoric profesionist. De altminteri, profesionalizarea istoriei nu se 
produsese încă la noi. Bălcescu scrie ca un literat, ceea ce 1-a făcut pe 
criticii şi istoricii literari să introducă Românii supt Mihai Voievod 

Viteazul — cartea neterminată a revoluționarului muntean — în istoria 
literaturii române. Textul are incontestabile valenţe literare, ca şi 
operele cronicarilor din secolele XVII-XVIII, el fiind revendicat 
deopotrivă de istorici, ca monografie istorică, şi de literați, ca model 
de operă romantică, de portret, de descriere etc. Pe alocuri, cartea are 
aspect de roman, scris după canoanele romantismului, cam în genul 
creaţiilor lui Walter Scott. 

Însă recuperarea lui Mihai Viteazul pentru panteonul naţional, 
„mitizarea”” lui nu au fost atât de simple, de rapide şi de unanime, 
cum le prezintă grăbit, spre a-şi susţine ideea, dl Lucian Boia. Primele 
note de admiraţie faţă de Mihai provin chiar din epocă, de la 1600, şi 
se referă la două înfăptuiri ale voievodului: lupta sa împotriva 
otomanilor şi rezultatele spectaculoase ale acestei lupte, pe de o parte, 
şi „restituirea Daciei”, adică punerea sub autoritatea sa a celor trei 
principate din vechiul spaţiu dacic, pe de altă parte. Pentru că 
principele Mihai era român şi pentru că ţările stăpânite de el, fie şi 
numai pentru o clipă, erau locuite în mare măsură de români, gloria 
lui Mihai s-a răsfrânt de timpuriu şi asupra românilor. Încă din secolul 
al XVII-lea, cronicarul Gheorghe Brancovici remarcă acest lucru când 
scrie că „măria sa a lăţit puterea neamului românesc” prin unirea 
Ardealului, Moldovei şi Ţării Româneşti?!. Refacerea Daciei nu este 
o idee romantică, ci una renascentistă, din secolul al XVI-lea?. Cei 
mai importanţi cartografi ai acelui timp au scris numele de Dacia peste 
Transilvania, Țara Românească şi Moldova. Mai mulţi principi 


% Nefiind de acord cu definiţia mitului propusă de dl Lucian Boia, deoarece noi 
credem că imaginarul presupune irealul şi fantasticul, vom pune adesea cuvântul 
între ghilimele. 

”! loan-Aurel Pop, Națiunea română medievală. Solidarităţi etnice româneşti 
în secolele XIII-XVI, Bucureşti, 1998, p. 141. 

* Vezi Ştefan Andreescu, Restitutio Daciae (Relaţiile politice dintre Țara 
Românească, Moldova şi Transilvania în răstimpul 1526-1593), vol. I, Bucureşti, 
1980, passim. Mihai Viteazul nu a scris el însuşi nicăieri despre „restituirea” de 
către sine a Daciei sau despre vreun „plan dacic” al său, dar au remarcat unii dintre 
străini acest lucru. Modelul cel mai recent în acest sens fusese dat de principele 
ardelean Sigismund Bâthory, care însă nu stăpânise decât teoretic şi nu efectiv 
vechiul spaţiu dacic. Vezi Constantin Rezachevici, Mihai Viteazul şi „Dacia ” lui 
Sigismund Băthory la 1595 (în ms.). 

maghiari (în principal Sigismund Bâthory) au urmărit înfăptuirea ei, 
dar Mihai i-a dat, între altele, şi o tentă românească, fapt remarcat mai 
întâi de unii contemporani, de oamenii de la 1600. Nimeni nu putea 
să-l aleagă pe voievodul Ţării Româneşti drept simbol naţional dacă 
nu exista nici un temei în acest sens. Exagerările literare, politice, 
demagogice care au urmat nu au mai nimic de-a face cu istoriografia 
onestă, făcută de profesioniştii de marcă. Desigur, supralicitarea 
figurii domnului român de către neistorici a avut un impact şi asupra 
scrisului istoric. Au fost şi istorici care au scris la „comandă”, după 
voia stăpânilor, dar niciodată punctul lor de vedere, chiar dacă a fost 
oarecum „oficial”, nu a fost unicul şi nu i-a ademenit pe autenticii 
specialişti. În fine, în şcoli, pentru elevi, de-o veşnicie, istoria oferă şi 
exemple mobilizatoare. Cum ar putea ea să fie altfel magistra vitae 
(„învăţătoarea vieţii”)? Pe cine să fi luat înaintaşii noştri drept 
exemplu? Pe Gheorghe Basta, pe împăratul Rudolf al II-lea, pe 
Sigismund Bâthory, pe Vlad Înecatul sau pe Mihnea Turcitul? Mihai 
a trecut meteoric prin viaţă şi a avut toate atributele eroului. În tratarea 
personalității domnului a rămas mereu, mai ales în ultimul secol, o 
notă de spectacular, de avânt romantic, de ideal naţional, notă pe care, 
de altfel, unele izvoare o şi susțin. Ea să fie oare primejdia cea mare 
pentru suflete? Datorită lui Mihai Viteazul „mitizat” nu vor mai fi 
capabili românii să înțeleagă viitorul Europei unite? Sau ar fi mai bine 
să scriem doar despre infidelitățile voievodului faţă de doamna 
Stanca, despre incertitudinea originii sale pe linie paternă, ori despre 
chefurile sale cu nobilii unguri din Transilvania? Se poate scrie despre 
orice, cu o condiţie, esenţială pentru un istoric: să nu transformăm 
faptul cotidian, mărunt şi total nerelevant în fapt istoric. Noi, oamenii, 
reconstituim trecutul prin abstracţie, ocolind cu bună ştiinţă 
amănuntul nesemnificativ. Altfel, ne-am îngropa în noianul de fapte 
şi nu am mai produce nimic. Fireşte că prin aceasta se poate motiva 
manipularea, falsul, dar între specialişti trebuie să pornim de la 
premisa onestităţii. Faţă de cititori, istoricul nu are cum să golească 
personalitatea lui Mihai de orice conţinut, să-i blameze pe toţi 
antecesorii şi să rescrie istoria. Faptele sunt de mult reconstituite în 
mare măsură, iar Mihai Viteazul este un simbol al unităţii românilor. 
Cu discreţie şi onestitate, se pot semnala şi elimina treptat greşelile 

voite, exagerările, deformările. Dar cei care o fac nu trebuie să lase 
impresia, prin tonul adoptat, că doar ei, care le ştiu pe toate, care sunt 
un fel de „sanitari” ai istoriei, au dreptate sau au monopolul dreptăţii. 


Proiecte diferite, istorii diferite (p. 66-72) 


Aici, iarăşi se confundă planurile, anume cel istoriografie cu cel 
politic. Profesorul Lucian Boia constată, cu drept cuvânt, că trecutul 
este restructurat, spre mijlocul secolului al XIX-lea, în funcţie de trei 
idei sau orientări distincte: democratică, conservatoare şi liberală. 
Aceste orientări sunt numite intenționat „sensibilități politico- 
istorice”, dar analiza se face prioritar din perspectiva politicului. Ni se 
spune cum vede factorul politic chestiunea proprietății şi cum îşi 
bazează acesta aserțiunile pe trecut sau cum este chemat trecutul să 
legitimeze planurile prezentului. Pentru soluția democratică este 
invocat numai Bălcescu, om politic şi istoric (neprofesionist totuşi), 
care credea că libertatea deriva din mica proprietate rurală. Teza 
conservatoare este ilustrată prin lon Heliade-Rădulescu, om politic, 
literat etc., dar nu istoric ca pregătire şi specializare, şi de Barbu 
Catargiu, şi el mare om politic. Pentru ideologia liberală sunt chemaţi 
să depună mărturie Alecu Russo, autorul poemului Cântarea 
României, şi |. C. Brătianu, pasionat de istorie, dar mare om politic, 
unul dintre făuritorii României moderne. Toţi, fireşte, justifică ceva — 
marea proprietate, libertatea individuală, spiritul republican, legile şi 
actele de modernitate etc. — prin pilde istorice, iar procedeul este 
valabil oriunde în lume. „Istoria justifică întotdeauna orice”, spune 
dl Lucian Boia cu reproş, dar uită să mai facă distincția cuvenită între 
istorie şi istoriografie. De fapt, istoria ca realitate nu justifică niciodată 
nimic, ci doar oamenii extrag din trecut ceea ce le convine spre a 
justifica ceea ce ei doresc. Din istorie, oricine poate să extragă, să 
desprindă din context orice, fiindcă istoria este însăşi viaţa, în toată 
complexitatea ei. Justificarea prezentului prin trecut, la modul 
stângaci, prin juxtapunere, cu intenţie nedisimulată, o face de obicei 
diletantul; istoricul profesionist cercetează trecutul nu pentru pilde, ci 
pentru cunoaşterea unei realităţi. Poate să fie şi el pervertit de vremuri 

şi de oameni, să devină pragmatic, să aibă în faţă o idee pentru care 
să caute argumente, dar el, profesionistul autentic, este uşor de recu- 
noscut. Metoda, argumentaţia, preocuparea, fie şi aparentă, pentru 
adevăr îl trădează. Or, până aici dl Boia a dat doar exemple de neistorici 
sau de istorici-participanţi, de istorici politicieni. Conștiința 
românească — cum preferă dl Boia — o formează toată elita cultă, dar 
conştiinţa istorică o formează prioritar istoricii de meserie, iar dacă nu 
se întâmplă aşa trebuie mereu precizat cine este responsabil şi pentru ce. 


Glorificarea trecutului (p. 72-79) 


Prin istorie — ni se spune — se urmărea dovedirea unor origini nobile 
şi a unui trecut glorios. Se mai adaugă imediat că descendența 
românilor din coloniștii romani, „cu minime concesii acordate 
autohtonilor daci” (p. 72), era varianta cea mai favorabilă pentru 
promovarea intereselor româneşti, adică integrarea în comunitatea 
europeană a popoarelor romanice, în concertul naţiunilor europene. 
Spre justificarea aserțiunii, profesorul Lucian Boia apelează la unii 
adepţi şi continuatori ai Şcolii Latiniste, ai curentului latinizant, în 
speţă la August Treboniu Laurian. Or, toţi istoricii şi lingviştii ştiu că 
acest curent a fost o exagerare şi chiar o extravaganţă, că, în afară de 
unii ardeleni (copleşiţi de statutul lor social-politic inferior şi de 
acuzele discriminatorii care li se aduceau), oamenii de cultură de marcă 
nu au aderat la el. Mai mult, în conștiința românească, dacă ignorăm 
elita ardeleană, latinismul exagerat nu a avut ecou. Dar esenţa erorii 
aici nu este transformarea unui curent marginal într-unul principal, ci 
dubiul, îndoiala, punerea sub semnul întrebării a adevărului. Autorul 
nu spune nimic clar aici despre adevăr-nonadevăr, dar insinuează, 
sugerează, direcționează gândirea, adică manipulează. Să vedem în ce 
fel: românii apar ca descendenţi ai coloniştilor romani şi, eventual, ai 
dacilor autohtoni nu ca urmare a vreunei oneste cercetări, ci pentru că 
astfel se promovau mai bine interesele româneşti. Fireşte, cititorul 
român neavizat poate avea următoarea replică: „Bine, românii nu sunt 
urmaşi ai romanilor şi dacilor, fiindcă înaintaşii, mânaţi de interese 
politice, ne-au amăgit, dar atunci ai cui urmaşi sunt?” Străinul fie 

rămâne descumpănit, fie jubilează, cum am avut ocazia să verificăm pe 
cont propriu recent, când am fost întrebaţi foarte serios de ce nu 
renunțăm noi, istoricii români, mai repede la perimatele „mituri” 
comuniste ale romanităţii şi continuității la nord de Dunăre, dacă tot a 
căzut regimul comunist (17). Dar căutarea originilor face parte din 
esența umană şi este o temă predilectă a oricărei istoriografii! Dacă nu 
suntem urmaşi ai romanilor şi dacilor, atunci ai cui urmaşi suntem, 
fiindcă nu putem fi generație spontanee? Evident, stabilirea originilor 
nu este simplă nici în cazul indivizilor, darămite în cazul popoarelor. 
Dar orice istoric care atinge problema trebuie să aibă un punct de 
vedere. Obligaţia dlui Boia era să spună dacă, servind interesele 
româneşti, romanitatea românilor este mit, deformare, exagerare, fals, 
realitate, cvasirealitate etc. şi să ne lămurească ce este cu aceste origini, 
prin comparaţie. Altfel, în ochii profanilor, istoricii români apar 
mincinoşi cu intenţie şi unici în minciuna lor. Or, de-a lungul vremii, 
unii istorici polonezi au pretins la modul foarte serios că neamul lor se 
trage din sarmaţi, unii autori unguri că națiunea lor provine din huni 
sau sumerieni, unii exegeţi saşi că saşii se trag din geţi, iar elevii 
francezi învățau la şcoală cândva, nu chiar foarte demult, că poporul 
lor vine sigur de la Troia! Tot aşa, şi unii români pretindeau că se trag 
numai din pelasgi sau numai din traci sau numai din romani. 
Chestiunea este că omul contemporan, ceva mai critic şi mai realist, în 
ciuda negaţiilor şi scepticismului dlui Boia, caută adevărul, aşa relativ 
cum este el. Dacă nu ştim de unde ne tragem, să spunem clar lumii 
acest lucru (dar am fi aproape singulari în această postură), dacă 
înaintaşii au greşit cu latinismul şi dacismul, să spunem totuşi care ne 
sunt originile. Altminteri, blamul cade asupra istoricilor, căci cine alții 
sunt meniţi să caute în trecut? Obligaţia profesională şi morală a dlui 
Boia era să arate, indiferent care i-au fost intenţiile când a scris această 
carte, diferenţa între istorie şi mit şi stadiul actual al cercetării unei 
teme. Nimeni nu spune că ceea ce ştim azi este infailibil şi rămâne 
neschimbat. Ar fi absurd s-o facem. 

Românii sunt urmaşii romanilor şi daco-geților, dar şi ai slavilor, 
ai pecenegilor, cumanilor etc. Nu există în această lume popor pur, dar 
există nişte linii directoare în evoluţie şi în geneză. Oricum ar fi, nu 
putem repeta oriunde şi oricând cât de complicată este etnogeneza 

românilor şi cât de multe etnii au contribuit la profilul nostru de azi, 
mai ales că unele sunt de bază, cum au fost romanii sau latinofonii, 
apoi traco-daco-geţii, altele secundare, cum au fost slavii, — element 
migrator —, iar altele marginale. Mai ales în şcoală, în manuale, 
compendii, sinteze etc., există nevoia reală de ordonare, de simpli- 
ficare, de claritate. A spune şi a scrie azi pentru public că românii sunt 
un popor neolatin, descendent în linii mari din romani şi din daco- 
geţi se află în concordanţă cu cercetările cele mai oneste şi cu opiniile 
celor mai avizaţi specialişti. Cu alte cuvinte, acesta este adevărul la 
care noi avem acces acum. Acelaşi adevăr, cu mărunte nuanţe, era 
valabil şi acum un secol şi jumătate. Atunci care este problema? De 
ce trebuie să blamăm acest adevăr general? Pentru că unii l-au folosit 
în scopuri neistorice, din afara disciplinei? Dar asta s-a întâmplat 
peste tot de când este lumea şi pentru asta nu trebuia răscolită şi 
criticată atât de aspru conştiinţa românească! Unii şi-au trasat ritos 
origini fantastice ca să-şi susțină eficient interesele politice, să-şi 
cultive orgoliul, şi sunt mândri de asta, iar noi, cu romanii noştri, din 
care realmente descindem în parte şi a căror limbă vulgară am 
moştenit-o în mare măsură, să ne turnăm cenuşă în cap, să ne 
autoflagelăm fiindcă înaintaşii noştri au fost prea avântaţi sau au 
greşit? De altfel, aparent, în lucrare nu se condamnă nimeni şi nimic 
la modul direct, dar impresia de blamare a unora şi de acceptare a 
altora este foarte puternică peste tot. 

Chestiunea continuității românilor şi a antecesorilor lor la nord de 
Dunăre este pusă în acelaşi fel nebulos. Despre „lansarea teoriei 
imigraţioniste” la finele secolului XVIII aflăm că a pus în faţa 
istoricilor români sarcina de a dovedi şi apăra continuitatea noastră în 
stânga fluviului. De ce s-a „lansat” teoria imigraţionistă şi căror 
interese extraistorice a servit ea nu se spune absolut nimic. Această 
„teorie” nu este deloc un „mit”, ea nu operează deloc cu „imaginarul”, 
cum fac copios — în viziunea dlui Boia — elaboratele istoricilor români! 
Ni se mai spune că apărarea autohtoniei românilor — imaginară sau 
nu, nu ştim — a fost dublată de contradicții, paradoxuri şi glorificări. 
De pildă, arătând, spre a-i glorifica pe români, că ei au fost cândva 
puternici şi la sud de Dunăre şi că au participat la formarea țaratelor 
bulgare, care ar fi fost state mixte româno-bulgare, istoricii români 

serveau involuntar „schemei imigraţioniste”. Prin aceasta, crede 
dl Boia, istoricii români evitau marginalizarea românilor vreme de 
un mileniu! Nu se găsesc nicăieri căutările specifice oricărei 
discipline, nimic nu este onest, curat, demn de cinste. Istoricii 
români — în bloc — sunt deopotrivă tezişti, fiindcă vor să arate că au 
existat români şi la nord de Dunăre în „mileniul întunecat”, orgolioşi, 
pentru că vor să scoată în evidență prea apăsat romanitatea sud- 
dunăreană, naivi, deoarece „servesc” involuntar „schema” inamicilor 
lor etc. Cititorul atent rămâne complet descumpănit şi nu mai înţelege 
nimic, nu mai poate distinge realitatea de ficțiune, din moment ce totul 
pare contrafăcut; chiar şi opiniile decente, echilibrate, confirmate de 
surse, cum ar fi prezenţa deopotrivă la nord şi la sud de fluviu a 
românilor şi a înaintaşilor lor sau componenta românească (vlahă) — 
câtă a fost — a „Țaratului Bulgar” născut la 1185-1187 sunt ironizate, 
bagatelizate, puse în rând cu „erorile”, „exagerările”, „contrafacerile”, 
„mitizările” ivite din exaltarea naționalistă românească. Deformările 
vecinilor noştri, cel puţin la fel de demne de atenţie, nu sunt deloc 
menționate, probabil pe motiv că sunt arhicunoscute din propaganda 
naționalist-comunistă sau, poate, fiindcă nu ar fi atât de grave şi de 
condamnabile ca ale noastre. Oricum, raţionamentul este fals: fără 
comparaţie, fără plasarea în contextul mai larg, o judecată de valoare 
despre români şi trecutul lor este nerelevantă; pe de altă parte, de peste 
un deceniu, românii nu mai ştiu decât la modul deformat ce scriu alții 
despre noi, nu mai au mereu în față exagerările unor istoriografii, la 
fel de naţionaliste şi ele. Tinerii care au azi 20 de ani nu au apucat să 
fie educați în chip „naţionalist” şi „comunist”; ei au nevoie de toate 
reperele. Principiul compensaţiei, după care azi trebuie să învăţăm 
opusul a ceea ce se învăţa înainte de 19809 pentru a echilibra lucrurile 
(ex.: românii erau văzuţi doar drept buni, demni, infailibili, viteji, 
glorioşi, iar azi trebuie prezentaţi numai ca malefici, naivi, şovini, 
intoleranţi), este contraproductiv aici. Acest fel de a vedea lucrurile 
este însă prezent destul de des astăzi. De pildă, reproşând unui coautor 
de manual palida prezenţă în textul şcolar a lumii medievale, a 
domniilor mai reprezentative, a rolului românilor în Cruciada Târzie, 
ni s-a răspuns foarte serios că destul au fost glorificaţi românii şi 
războinicii lor voievozi, ca şi victoriile antiotomane, care, oricum, se 

cunosc, că este timpul evidenţierii structurilor de civilizaţie, a 
convieţuirii, a spiritului european, a monarhiei. Prin urmare, Ştefan cel 
Mare şi Mihai Viteazul au fost reduşi la 3-4 rânduri, sub pretext că 
sunt „uzaţi” sau că s-a abuzat de ei. Chiar dacă ar fi așa, lucrul este 
valabil pentru generaţiile trecute, nu pentru elevii de-acum, care nu au 
dreptul să fie ţinuţi în ignoranță pe motiv că anumite persoane au 
alergie la lumea medievală ori se cred deţinătorii supremei 
înțelepciuni, ai secretului receptării trecutului. 

Dar — ni se spune mai departe — istoricii români nu au exagerat 
doar în spirit naționalist, nu au fost doar necinstiţi, naivi, glorificatori 
stângaci, ci şi mincinoşi, falsificatori cu bună ştiinţă. Sunt luaţi ca 
exemple Gheorghe Asachi, cu obscura Cronică a lui Huru, Constantin 
Sion, cu a sa Arhondologie a Moldovei şi lon Heliade-Rădulescu, cu 
Elemente de istoria românilor şi Echilibrul între antiteze. Întâi de toate, 
nici unul dintre autorii invocaţi nu a fost istoric de meserie, 
profesionist; toţi au cochetat doar cu istoria, ca diletanţi. In al doilea 
rând, izvoarele istorice inventate de ei şi ideile lor extravagante nu au 
convins pe nici un istoric serios, cu vreun rol în istoria istoriografiei 
româneşti. În al treilea rând, nici receptarea lor în opinia publică sau 
în conștiința românească nu a fost de amploare şi de durată. Câţi 
români ştiau sau erau interesaţi să ştie la 1856 că în momentul 
retragerii aureliene s-ar fi ţinut o mare adunare la Iaşi sau că Dragoş- 
Vodă ar fi avut un mare cancelar numit Huru? În al patrulea rând, în 
acel timp, adică în plină epocă romantică, de exaltare a trecutului 
medieval, falsurile erau la ordinea zilei oriunde în Europa şi mai ales 
în istoriografiile cu tradiţie (să ne gândim numai la documentele 
contrafăcute ale contelui Kemeny Jozsef!). În fine, trebuie precizat că 
se deformează iarăşi adevărul prin omisiune: în acelaşi timp cu Asachi 
şi Sion, cercetau, scriau, publicau izvoare autentice o serie de istorici 
oneşti, căutători sinceri ai adevărului; oare care produse ale spiritului 
au dominat în epocă şi au rămas în conştiinţa colectivă? Evident, este 
greu de răspuns, în lipsa unor instrumente exacte de măsurat. Dar cel 
puţin azi s-ar putea face o anchetă spre a vedea măcar în ce măsură ştie 
opinia publică de Huru ca mare cancelar al lui Dragoş- Vodă. 

În continuare, sunt daţi ca exemple doi istorici romantici — Bălcescu 
şi Kogălniceanu — care ar fi susținut rolul românilor în apărarea 

civilizației europene şi vechimea sau anterioritatea unor înfăptuiri 
româneşti, ceea ce ar fi o „amplificare naționalistă a istoriei” (p. 78). 
Ne întrebăm de unde ştie dl Boia acest lucru dacă — aşa cum spune 
Domnia sa — nu se poate pleca de la criteriul adevărului în cercetarea 
trecutului. Dacă adevărul nu trebuie nici căutat şi nici descoperit, atunci 
Cronica lui Huru şi Cronica lui Macarie pot fi puse pe acelaşi plan. 
Lăsând la o parte paradoxurile voite sau involuntare ale cărții aflate în 
atenţie, trebuie să precizăm că românii, alături de alţii (greci, bulgari, 
sârbi, albanezi, unguri, croaţi, polonezi etc.), au avut un rol în apărarea 
civilizației central- şi vest-europene faţa de asalturile extracuropenilor, 
venite dinspre est şi sud. Faptul acesta nu este o invenţie romantică, ci 
face parte din mentalitatea acestor popoare (ideea de „porţi ale 
creştinătăţii”) în epoca Cruciadei Defensive sau Târzii. La fel, unele 
înfăptuiri româneşti sunt destul de vechi, iar altele au fost premiere 
europene, chiar dacă am rămas în cele mai multe privinţe cantonaţi în 
tradiție şi cutumă şi chiar dacă am imitat destul de multe realizări ale 
Occidentului. În esență, Bălcescu şi Kogălniceanu aveau dreptate, 
numai Că exagerau destul de copios, adesea intenționat. O făceau în 
spirit romantic general — cum bine spune dl Boia — şi pentru apropierea 
societăţii românești de civilizaţia occidentală. O mai făceau însă 
dintr-un motiv: contestările unora dintre străini la adresa românilor şi 
a civilizaţiei lor deveniseră agasante, răuvoitoare, jignitoare şi, lucru 
grav, sub pretextul obiectivităţii, unii români le preluau necritic. Ideea 
că românii nu au „istorie”, că trecutul lor nu reprezintă nimic, din 
opinie izolată, devenise clişeu, se repeta obsedant în multe medii 
străine sau cosmopolite. Pentru unii, ea putea să fie un imbold în scopul 
ieşirii din acest „nimic” prin imitarea Occidentului, dar pentru mulţi 
intelectuali oneşti pretinsa noastră barbarie era o nemeritată deformare 
a trecutului nostru, fără să mai vorbim de interesele care stăteau în 
spatele ei. De aceea, nu trebuie să ne mire replicile lui Bălcescu şi 
Kogălniceanu, cu toate exagerările lor. DI Boia pare să înțeleagă toate 
acestea şi să le cunoască şi cauzele, adică explică şi justifică, dar, 
implicit, blamează şi plasează totul sub ceea ce numeşte cu dispreţ 
discurs naţionalist. Or, naționalismul este, în accepţiune actuală, 
exagerarea a tot ceea ce aparține propriei naţiuni şi dispreţuirea altor 

naţiuni, ceea ce nici Bălcescu, nici Kogălniceanu nu au făcut 
programatic. Ei, care studiaseră în Franţa, care visaseră o revoluţie 
europeană simfonă şi sincronă sau credeau în concilierea dintre Iancu şi 
Kossuth, care cunoşteau culturile europene şi apreciau valorile general 
democratice, voind modernizarea societății româneşti, nu pot fi 
catalogaţi doar ca naţionalişti. Ar fi o gravă deformare! Formele de 
manifestare ale dragostei lor pentru națiunea română sunt perfect 
normale pentru epoca în care au trăit şi se conjugă cu europenismul lor. 

În 1976, tot dl Boia scria că „primul istoric romantic însemnat este 
marele revoluţionar şi om politic Mihail Kogălniceanu, unul dintre 
întemeietorii României moderne”, şi nu prididea să-i releve meritele: 
precocitatea ştiinţifică, preocuparea sa pentru istoria, obiceiurile şi 
limba ţiganilor, sublinierea ideii unităţii poporului român, simpatia 
pentru țărănime, preocuparea pentru studiul evoluţiei civilizaţiei, 
publicarea izvoarelor, definirea patriei sale după criteriul etnolingvistic 
şi a istoriei naţionale ca istorie a Moldovei, Valahiei şi Transilvaniei” 
etc. Toate realizările lui Kogălniceanu sunt privite ca deosebite şi toate 
accentele pe aspectele naţionale sunt considerate absolut normale 
pentru un adept atât de fervent al curentului romantic. Mai mult, este 
lăudată pe bună dreptate opera principală a lui Kogălniceanu, — Histoire 
de la Valachie, de la Moldavie et des Valaques transdanubiens —, mai 
ales pentru că „insistă asupra ideii unităţii poporului român”. Se 
formulează însă şi un reproş la adresa acestei lucrări: „O prezentare 
mai adecvată ar fi fost expunerea simultană a evenimentelor din cele 
trei țări, cum făcuse Şincai, nu împărțirea pe provincii”. Prin urmare, 
în 1976, dl Boia nu numai că nu vedea la Kogălniceanu vreo 
„amplificare naționalistă a istoriei”, dar i se părea că tratarea istoriei pe 
provincii istorice nu subliniază destul unitatea românilor. Nici Bălcescu 
nu era deloc naţionalist, — în opinia dlui Boia din 1976 —, ci era „cel mai 
original şi mai interesant istoric al generaţiei sale”, modern, romantic 
şi ancorat deplin la valorile europene”. 


% Lucian Boia, Evoluţia istoriografiei române, Bucureşti, 1976, p. 102-110. 
24 Ibidem, p. 104. 

Cum se pot explica oare aceste flagrante diferenţe de ton? Ori 
dl Boia nu era sincer în 1976 şi se plia regulilor regimului comunist, 
adică alimenta copios „mitul unităţii româneşti”, ori era deplin convins 
de ceea ce scria şi şi-a modificat între timp opiniile. Indiferent cum 
stau lucrurile, nimic nu este de mirare, totul este omenesc, numai că era 
bine să fie avertizaţi cititorii. 


De la romantism la Școala Critică (p. 79-83) 


Autorul continuă trecerea în revistă a istoriei istoriografiei 
româneşti — deşi punctul de reper al cărții este conștiința românească — 
cu accentul grav pe chestiunea naţională. Se constată prelungirea la 
noi a „formulei naționalist-romantice”, datorită condiţiilor generale 
din România, fără să se menţioneze că acelaşi lucra se petrecea în 
întreaga zonă central-sud-est-europeană. Cauzele prelungirii la noi a 
„naţionalismului romantic” ar fi acutizarea problemei naționale în 
ultimele decenii ale secolului XIX şi încetineala procesului de 
profesionalizare a istoriografiei româneşti. Ne întrebăm dacă nu cumva 
denumirea mai corectă a „formulei” respective, în loc de „naţionalist- 
romantică”, este „naţional-romantică” sau pur şi simplu „romantică”, 
întrucât conceptul de romantism presupune accentul pe sentimentul 
naţional. În curentul romantic este în mod obligatoriu inclus accentul 
pe elementul național. 

Din dorinţa de a evita orice spirit partizan, prezent — conform 
autorului citat — la toţi ceilalți istorici români, profesorul Boia se 
detaşează de contexte: revitalizarea teoriei imigraţioniste în 1871, prin 
Robert Roesler, provoacă o replică românească privitoare la 
continuitatea românilor, ambele acte au scop politic şi naţional. Practic, 
din scrisul dlui Boia, nu rezultă nici o deosebire între ideile istoricilor 
unguri (şi austrieci) şi cele ale istoricilor români, căci unii vor o 
Ungarie Mare, alții o Românie Mare, ceea ce este deopotrivă 
condamnabil. Toate ar fi bune şi frumoase dacă, la finele secolului al 
XIX-lea, situaţiile Ungariei şi României ar fi fost echivalente. Dar, 


% Ibidem, p. 113. 

ceea ce uită autorul nostru să spună este că Ungaria Mare, aproximativ 
în limitele „Sfintei Coroane” medievale, ca stat multinațional (ungurii 
nu erau nici jumătate din populaţie), exista sub forma Transleitaniei 
(partea de est a Austro-Ungariei) şi că România abia se născuse şi nu 
cuprindea între graniţele sale nici jumătate dintre românii din zonă. 
Mai simplu, Ungaria Mare era o realitate, iar România Mare un 
proiect. Prin urmare, cele două puncte de vedere nu sunt ambele vise, 
cum eufemistic şi grăbit spune dl Boia, spre a fi „obiectiv” cu orice 
preţ. Oare să fie azi ruşinos, neeuropean sau lipsit de bun-gust a spune 
că până la 1918 români, slovaci, croaţi, sârbi, ruteni etc. trăiau ca 
supuşi în Austro-Ungaria şi că luptau pentru libertate naţională, aşa 
cum o înțelegeau ei atunci? Oare dorința ungurilor şi austriecilor de a 
păstra Transilvania, Banatul, Bucovina etc. — teritorii unde majoritatea 
populaţiei nu era nici maghiară, nici germană — să aibă exact aceeaşi 
relevanţă pentru istoric ca dorinţa popoarelor asuprite de a se elibera? 
Pentru dl Boia, care ne avertizează că adevărul nu există pentru istoric, 
Robert Roesler şi Alexandru D. Xenopol au făcut acelaşi gen de 
lucrări, partizane, aservite politicului. Chestiunea dacă românii au fost 
din vechime, dacă s-au născut şi la nord de Dunăre sau dacă au venit 
acolo în secolul XIII, ca problemă ştiinţifică, nu are importanţă pentru 
dl Boia, întrucât şi ungurii, şi românii s-au servit de ea în scop politic. 
Mai grav, istoricii români au fost patrioți când au scris (ceea ce nu a 
fost Roesler, care era austriac şi care susținea o Transilvanie ungu- 
rească!), diminuându-şi astfel luciditatea, obiectivitatea, spiritul critic! 
Dar despre ce spirit critic poate fi vorba dacă istoricii nu ajung niciodată 
la adevăr? Sau poate numai istoricii români sunt sortiți să mintă? 

Este în continuare deplânsă încetineala cu care s-a făcut 
profesionalizarea istoriografiei româneşti la finele secolului al 
XIX-lea. Prin profesionalizare — se apreciază — construcţiile istoricului 
„se ridică pe un fundament real, de fapte verificate” (p. 80), ceea ce 
contrazice premisele de la care s-a plecat, anume imposibilitatea 
reconstituirii realităţii trecute. Simţind contradicția, profesorul Boia ne 
asigură că nici „profesionistul” nu se află în afara tentaţiilor 
mitologice. 

Se fac în continuare, cu priceperea şi experienţa unui istoric al 
istoriografiei, câteva portrete reuşite de istorici de la cumpăna secolelor 

XIX şi XX: V. A. Urechia, Bogdan Petriceicu Hasdeu, A. D. Xenopol. 
Aproape toţi, şi mai ales Hasdeu, sunt apreciaţi ca „naţionalişti”, iar 
Xenopol, deşi „istoric în deplinul înţeles al cuvântului”, este expediat 
în câteva rânduri, fiindcă ar fi fost aplecat mai mult spre teoria istoriei 
şi spre sinteze decât spre cunoaşterea nemijlocită a izvoarelor. Ne 
întrebăm şi în acest caz — în acord cu logica dlui Boia — ce rost ar fi avut 
cercetarea surselor dacă oricum istoricul nu ajunge la adevăr. 

Într-o lucrare din 1976, dl Boia scria: „Influențat de pozitivism, dar 
romantic prin temperament, Bogdan Petriceicu Hasdeu este o 
personalitate de excepţie, şi nu numai în cadrul culturii româneşti””>€. 
In continuare, istoricul şi omul de cultură în general, numit Hasdeu, 
este apreciat pentru uriaşa sa operă, pentru marile contribuţii, pentru 
înnoirea viziunii asupra istoriei, pentru înţelegerea legilor sociale 
obiective etc. Desigur, sunt relevate şi unele neajunsuri: modernizarea 
istoriei în sensul că loan-Vodă seamănă mai mult cu Alexandru loan 
Cuza decât cu un domn din secolul al XVI-lea; exagerări şi romantism 
excesiv; tendinţe politice implicate în operă; lipsa de prudenţă în 
aprecieri, înclinarea spre construcții fantastice, mistificări, falsuri etc. 
Tonul general este însă de admiraţie şi apreciere: „Este greu să rezumi 
o carte uluitoare cum este Istoria critică a românilor, poate cea mai 
originală operă istorică scrisă de un român””. Mai mult, sunt „mustraţi 
părinteşte” cei care au fost prea severi şi chiar nedrepți cu Hasdeu, 
între care P. P. Panaitescu, acuzat de „critică excesivă”. Nu se 
pomeneşte nimic despre naționalismul lui Hasdeu şi nici despre 
mitizarea de către el a istoriei. Autorul lui Joan-Vodă este de toate, de 
la patriot la producător de falsuri, de la deist la romantic şi pozitivist, 
dar totul apare explicabil şi scuzabil, fiindcă aşa era lumea în care 
acesta a trăit. Dincolo de toate, Hasdeu apare ca una dintre cele mai 
mari personalităţi ale culturii româneşti. 

Şi caracterizarea lui Xenopol a dlui Boia, în 1976, este extrem de 
caldă: opera acestuia „reprezintă punctul culminant atins de 
istoriografia română în secolul XIX”%. Autorul Istoriei românilor din 
Dacia Traiană este apreciat pentru spiritul de sinteză, mintea 

organizată, sistematică, pentru elaborarea unei istorii complete a 
românilor, pentru teoria istoriei, pentru temeinicia şi armonia 
construcţiei. Toate aceste calități pălesc evident în Istorie şi mit... unde 
contează mai mult reticenţele „Şcolii Critice” faţă de opera lui Xenopol 
sau faptul că acesta nu apela nemijlocit la izvoare. 

Constatăm că în urmă cu peste trei decenii, profesorul Boia, deşi 
critic la adresa istoricilor din trecut, pornea de la premisa transpunerii 
sale în epoca în care trăiseră aceştia şi nu-i „admonesta” fiindcă nu au 
scris istorie după rigori contemporane nouă. Critica aceea era umană, 
înţelegătoare, nedemolatoare, în Istorie şi mit..., exigenţa excesivă a 
dlui Boia aminteşte uneori de luciul ghilotinei lui Robespierre şi Saint 
Just. 


Paradigma junimistă: detașarea de istorie (p. 83-90) 


Cu Dimitre Onciul, loan Bogdan şi Nicolae Iorga începe şi la noi — 
se spune — „era profesionalismului” în istoriografie, fapt legat de 
activitatea Junimii, constituită la Iaşi în 1863-1864 şi mutată la 
Bucureşti în 1885. De fapt, o dată cu mutarea la Bucureşti, mişcarea 
Junimistă intră în declin vădit, cel puţin în comparaţie cu efervescența 
atinsă în perioada ieşeană. Sunt evocaţi cu admiraţie nedisimulată Titu 
Maiorescu şi Petre P. Carp, apreciaţi mai ales pentru că au aderat la 
curentul evoluționist şi au înţeles să nu se raporteze la trecut (p. 84). 
Subliniem că nici unul nu este istoric şi că ei s-au raportat mereu la 
trecut, dar în chip negativ. Fără raportare — într-o formă sau alta — la 
trecut nu se poate trăi normal. Între componentele inteligenţei umane, 
memoria (altfel spus, rememorarea, amintirea, retrăirea trecutului etc.) 
ocupă un loc important. Chestiunea nu este deci de neraportare la 
trecut, ci de mod de raportare. Maiorescu, Carp şi alţii, aplicând primul 
„duş critic” culturii româneşti, în acord cu exigenţele societăţii 
occidentale, au procedat la o acţiune salutară, cu urmări benefice până 
astăzi. Dar ei nu s-au detaşat de trecut, nu au ignorat trecutul, ci l-au 
demonizat, l-au minimalizat, l-au blamat, — mai ales Carp —, şi nu fără 

intenţie. Aceasta nu înseamnă că trecutul românilor şi al strămoşilor lor 
era aşa cum îl vedeau Maiorescu şi Carp, adică „barbar”, insignifiant, 
Ci că, pentru argumentarea modernizării României, trecutul nostru 
trebuia fie pus între paranteze, fie socotit nesemnificativ. De altfel, cei 
doi nici nu aveau metodele adecvate pentru a investiga trecutul, pe de 
o parte, iar ideea că invocarea sau cunoaşterea trecutului nostru era 
piedica majoră a modernizării, occidentalizării României apare doar 
ca o opinie discutabilă, pe de altă parte. „Detaşarea programatică de 
istorie” nu avea cum să coincidă cu „concepţia junimiştilor privitoare 
la metodologia cercetării istorice” (p. 84), fiindcă nu te poţi detaşa de 
obiectul cercetării tale. Dacă totuşi junimiştii au fost „adepţii unei 
istorii obiective, reconstituite strict pe baza investigaţiei documentare 
meticuloase şi riguroase”, înseamnă că ei simțeau acut nevoia să se 
raporteze la trecut, în maniera lui Ranke („Istoria aşa cum a fost cu 
adevărat”) şi, de fapt, a „Şcolii Critice”. Dar autorul, cu puţine pagini 
înainte, respingea şi acest mod de raportare la trecut, numindu-l o iluzie 
scientistă (p. 44). Evident, strădania lui Ranke şi a adepților săi 
reprezintă un ideal, — reconstituirea trecutului cu răceala omului de 
ştiinţă —, dar nu o iluzie. Sau, atunci, totul este o iluzie, inclusiv viaţa, 
şi pătrundem astfel în sfera filosofilor subiectiviste, a poeziei, a 
revelaţiei. 

Suntem asiguraţi că nu junimiştii au inventat „criticismul” la noi, 
ceea ce este o judecată decentă şi vine în favoarea raportării realiste la 
trecut. Doar că acest „criticism”, în faza sa premodernă, coboară mult 
dincolo de Kogălniceanu şi Russo şi de combaterea exagerărilor 
latiniste. Nici nu credem că acestea au fost cele mai primejdioase 
pentru societatea română. În fond, latinismul pur era cel mai adesea o 
conştientă torţare a notei, nu doar pentru apărarea drepturilor naţionale, 
CI Şi în vederea occidentalizării noastre, a apropierii de „maica Roma”, 
de „ginta latină”. În logica autorului, criticii latinismului, numiţi adesea 
„naţionalişti”, nu ar trebui lăudaţi deloc (în unele pasaje sunt de-a 
dreptul veştejiţi), fiindcă pledau pentru tradiţie şi autohtonism. Critica 
reală, prolog al modernităţii, vine însă de la Grigore Ureche şi Miron 
Costin, de la Constantin Cantacuzino stolnicul şi Dimitrie Cantemir, 
dar mai ales de la produsul intelectual al şcolilor înalte ale Blajului, 

fondate la 1754. Marii critici, în raport cu felul de a scrie istorie al 
antecesorilor, au fost Samuil Micu, Gheorghe Şincai, Petru Maior şi 
loan Budai-Deleanu. Faptul că Maiorescu îl critică aspru pe Petru 
Maior este paradoxal, căci se raportează la un autor şi la o scriere din 
urmă cu circa şase decenii, care critica la rându-i „metodele” 
antecesorilor, şi desprinde, decupează totul din context. Maiorescu 
„uită” aici marele pas înainte făcut de Şcoala Ardeleană în raport cu 
creaţiile anterioare, precum şi contextul polemic, politico-naţional, în 
care scria Maior. Ceea ce Maiorescu numeşte „ipoteză nefirească”, 
extrasă de Maior din „pasaje” îndoielnice scrise de Eutropius şi 
Iulianus, apare şi pentru unii istorici „critici” de azi drept certitudine, 
drept axiomă. Istorici foarte serioşi (mai ales din Ungaria, dar şi de 
aiurea) susţin şi acum, ca şi Petru Maior odinioară, dar din motive 
opuse, că dacii au fost cu totul exterminați de romani. Natural, istoria 
era şi este manipulată, dar nu invariabil, oricând şi de către oricine. 
Saşii, fuind germanici, nu s-au sfiit în secolul XVIII să se declare goți, 
iar goții au ajuns, în viziunea unor autori saşi, să fie geţi, după confuzia 
voită a lui Iordanes. Totul era bine calculat, fiindcă, o dată aplicat 
criteriul vechimii în stăpânirea unui teritoriu, saşii puteau apărea astfel 
mai vechi decât ceilalți ardeleni. Exagerări se găsesc în orice 
istoriografie, iar cea românească nu poate face excepție, dar nici nu 
are neapărat predilecție pentru greşeală şi exagerare. În 1976, 
profesorul Boia vedea în Petru Maior un mare istoric modern, „un 
temperament de luptător”, „un spirit sintetic şi polemic”, fiindcă a 
combătut „calomniile lui Sulzer şi Engel, susţinute de istoricul sas 
Eder”, a renunţat pentru prima oară „categoric la istoria predominant 
narativă” şi a arătat că „limba română se trage din latina populară”. 
Nu este deloc pomenită critica severă a lui Maiorescu la adresa lui 
Maior. Desigur, lucrările lui Petru Maior sunt trecute în revistă de 
dl Boia, iar marile lor exagerări şi erori sunt relevate, dar fără ostentație 
şi cu recunoaşterea importantei contribuţii a acestui fost protopop de 
Reghin la dezvoltarea scrisului nostru istoric. În ciuda erudiţiei mai 
reduse decât a lui Samuil Micu sau a lui Gheorghe Şincai, autorul 

Istoriei pentru începutul românilor în Dachia a dat la iveală — cum ni 
se spune în mod corect de către dl Boia — prima lucrare istorică 
românească tipărită şi cea mai modernă de până atunci ca structură sau 
schemă de tratare. Lucrarea menţionată — Istoria pentru începutul 
românilor în Dachia — a făcut epocă, fiind republicată (în 1834 şi 1883) 
Şi „bucurându-se de o mare influenţă în istoriografia română a 
secolului XIX”%. Prin urmare, la 1976, nu contau atât erorile legate 
de exterminarea totală a dacilor, de latinismul pur, cât — cum este şi 
firesc — marile merite ale lui Petru Maior. În 1997, accentul cade 
tocmai invers. 

Maiorescu — ne mai asigură profesorul Boia — îl critică aspru şi pe 
Bărnuţiu, fiindcă acesta şi discipolii săi voiau ca „legile şi instituţiile 
româneşti să fie pur şi simplu cele romane”. Lăsăm deoparte faptul că 
mulți exegeţi din trecut şi de astăzi au admirat şi admiră necondiţionat 
dreptul roman şi instituţiile pe care acesta le-a generat, verificat şi 
perfecționat pe parcursul a circa un mileniu, pentru că totul este supus 
schimbării, adaptării, înnoirii. Dar Bărnuţiu nu era naivul visător şi 
nerealistul care să vrea obligatoriu pentru români copierea unor modele 
perimate; el era copleşit, ca toată generaţia sa de cărturari ardeleni, de 
impunerea cu forța, de multe secole, asupra românilor, a legilor şi 
instituţiilor străine, discriminatorii, elitare, nepotrivite, ostile. Făcând 
apel la zestrea spirituală romană, el face în fapt referire indirectă la 
unele dintre bazele civilizaţiei occidentale moderne. Marele jurist şi 
om politic poate fi criticat, dar critica devine superfluă şi tendenţioasă 
dacă ideile profesate de el sunt scoase din context. Ca istorici, în 
secolul al XXI-lea, noi nu putem recepta exclusiv pozitiv critica lui 
Maiorescu la adresa lui Bărnuţiu, care a exagerat, fireşte, dar la fel a 
făcut şi marele critic literar, în focul argumentaţiei. În continuare, sunt 
ridiculizaţi pe drept V. A. Urechia — cel care, într-un rând, îl plasa pe 
lenăchiţa Văcărescu deasupra lui Goethe (!) — şi un autor anonim 
patriotard, care spune într-un periodic obscur că românii au avut marile 
iniţiative ale istoriei europene. Aici, pe urmele lui Maiorescu, dl Boia 
suprapune de o manieră riscantă planuri incompatibile. 
„Naţionalismul” lui Bărnuţiu, perfect explicabil şi justificat de 

circumstanţe, nu are nimic în comun cu suficiența lui Urechia şi cu 
prostia evidentă a autorului anonim dintr-un periodic cvasianonim. 
George Panu este un alt exemplu de „istoric” fără studii complete 
de specialitate, care încearcă „să demoleze aproape întreaga 
istoriografie românească”, „şifonând” chiar prestigiul lui B. P. Hasdeu, 
după cum se pronunţă admirativ dl Boia. Nu credem că sublinierea 
prea apăsată de către Panu a contribuţiei slave ca „element constitutiv 
al sintezei româneşti” (p. 88) este o mărturie de cunoaştere profundă a 
trecutului sau de orientare modernă şi prooccidentală. Chestiunea 
contribuţiei slave la formarea românilor, ca şi cea a vasalității domnilor 
români față de suveranii Ungariei şi Poloniei în evul mediu nu sunt 
deplin lămurite nici astăzi, iar „contribuţia” lui Panu nu este decât o 
înclinare prea apăsată a balanței într-o parte, spre a contracara alte 
exagerări. Negarea statalității Ţării Româneşti în evul mediu este un 
neadevăr la fel de condamnabil ca și „transformarea” ei în „mare 
putere” a secolului XIV. Panu, fără instrumentarul istoricului de 
profesie (nu cunoştea ştiinţele auxilare şi nici limbile izvoarelor) şi 
fără cercetări proprii de arhivă, deşi aduce îndreptări remarcabile şi 
face adesea observaţii pertinente, vine cu emfaza unui avocat la bară, 
cu uri şi simpatii personale, blamând şi bravând. De altminteri, la 1976, 
profesorul Boia nu era nici pe departe atât de admirativ la adresa lui 
Panu, considerat „personalitate interesantă şi contradictorie”, 
caracterizată prin „versatilitate politică” şi prin abordarea unor subiecte 
pe care era incapabil să le ducă la bun sfârşit”!. Ponderea însemnată 
acordată factorului slav între influenţele străine asupra românilor era 
atunci considerată de dl Boia drept „exagerată”%?. Realismul 
circumspect, dar şi admirativ, aplicat operei istorice (de foarte mică 
amploare) a lui George Panu în 1976, este urmat la 1997 de un ton 
exclusiv şi excesiv laudativ, cu accente encomiastice. Interesant este că 
nici Maiorescu, nici Panu, deşi excelenți critici ai scrisului istoric 
românesc, nu numai că nu erau istorici profesionişti, dar nu au lăsat 
nici opere istorice care să-i plaseze între cei mai de seamă reprezentanți 

al genului. Natural, critica lor a fost binevenită şi a avut urmări 
benefice pentru accederea la adevăr şi eliminarea deformărilor din 
discursul istoric, dar, fără suport într-o operă istorică solidă, ea a rămas 
oarecum excentrică. Nefiind şi cei mai importanţi istorici, marii critici 
al istoriografiei române au rămas oarecum marginali în cadrul breslei. 
Reţeta lor severă de abordare a trecutului, neputând fi aplicată de ei 
înşişi în lucrări de mare amploare şi respiraţie, a rămas atunci 
suspendată undeva între utopie şi realitate. Dar nu pentru mult timp. 
Domnul Boia ne lasă să înţelegem că Dimitre Onciul şi loan 
Bogdan, reprezentanţi de marcă ai Şcolii Critice, ar fi descins cumva 
din „tonul” dat de Maiorescu şi Panu. Faptul este numai parțial 
acceptabil, fiindcă Onciul şi Bogdan au dobândit profesionalism şi 
spirit critic în marile centre academice europene unde au studiat şi unde 
au devenit ceea ce Panu şi Maiorescu nu au fost, anume specialişti în 
cercetarea trecutului. Ei preiau, natural, unele dintre sugestiile date de 
Maiorescu şi Panu, dar cum grano salis, corectând copios exagerările 
şi greşelile acestora. Pe de altă parte, nici pozitivismul lor manifest şi 
rigid uneori nu a rămas neamendat. „Demontarea” totală de către 
Onciul a „mitului lui Negru-Vodă” a generat replica nu mai puţin 
fascinantă a lui Gheorghe I. Brătianu, care aduce argumente pertinente 
în sprijinul existenţei reale a „legendarului” personaj. La fel, compo- 
nenta slavă a romanităţii, subliniată cu mărturii foarte solide, dar uncori 
prea apăsat de către Bogdan, a căpătat un profil uşor modificat prin 
cercetările oneste ale unor slavişti care 1-au urmat. Bogdan şi Onciul 
ne apar ca excepţii pozitive în câmpul istoriografiei româneşti, în 
vreme ce Samuil Micu, Gheorghe Șincai, Petru Maior, Bălcescu sau 
Kogălniceanu s-ar înscrie într-o pleiadă „condamnabilă” prin 
exagerări, lipsă de spirit critic, naționalism transpus în scrisul istoric 
etc. Nimic mai nerealist! Toate istoriografiile au trecut prin etape, 
curente, şcoli relativ sincrone în spaţiul central-sud-est-european, 
urmând mai ales din secolul al XVIII-lea modelele occidentale. Toate 
istoriografiile au avut o fază iluministă, una preromantică sau 
romantică-timpurie, alta romantică şi alta pozitivistă sau critică, după 
cum explică şi dl Boia în excelentele sale cursuri, studii şi cărți de 
istoria scrisului istoric. Istoria alcătuită de Jules Michelet nu are 
preciziunea celei elaborate de Gabriel Monod, dar emană un farmec 

unic şi a făcut educaţia națională a milioane de francezi. Michelet 
exprimă o etapă, Monod o alta. „Greşelile” lui Michelet, „zborurile 
gândului”, elanurile romantice, idealizarea evului mediu, exaltarea 
revoluţiei şi altele fac parte din gustul epocii, din exigenţele 
momentului. Toţi istoricii autentici, care nu au fost nici aezi, nici 
trubaduri, nici eseiști, au făcut în vreun fel critica izvoarelor, dar 
metoda critică a crescut mereu, cu reculuri şi reveniri, din antichitate 
până azi. Un contemporan lucid al lui Onciul putea realiza imediat că 
soluţia acestuia pentru originile principatelor române este o încercare 
net superioară variantei oferite de Cantemir în Hronic, la fel cum ceea 
ce a propus ulterior Gh. I. Brătianu în tema respectivă părea tuturor 
mult mai elaborat decât ceea ce spusese Onciul. Autorii oneşti nu 
trebuie însă clasificați prin desprindere de epoca în care au trăit şi nici 
acuzaţi că nu şi-au depăşit epoca. Nu-l putem acuza pe Bălcescu 
fiindcă nu a ştiut cât Xenopol şi nu a scris ca Xenopol. De asemenea, 
nu se pot trata nediferenţiat cei care au căutat cu onestitate adevărul, 
dar au ajuns şi la încheieri discutabile sau eronate, împreună cu aceia 
care au falsificat trecutul cu bună ştiinţă. Pe de altă parte, critica făcută 
de outsider-i (de nespecialişti) poate să fie schpitoare, spirituală, 
atractivă, dar de cele mai multe ori nu este obiectivă. Chiar Maiorescu 
şi Panu, cu toată intenţia lor lăudabilă de modernizare şi 
occidentalizare a societăţii româneşti, au fost adesea nedrepţi. Ei ar fi 
vrut ca Petru Maior sau Gheorghe Şincai să fi gândit ca ei, ceea ce era 
imposibil! De altfel, dl Boia acceptă faptul că acţiunea are şi reacțiune, 
că mitul naşte contra-mit. De obicei, la o exagerare se răspunde cu o 
altă exagerare, nu cu o soluţie de echilibru. 

Profesorul Boia, acceptând până la urmă că şi Maiorescu, 
„Junimea” sau Onciul au mai şi „greşit”, înclină iarăşi spre un 
relativism total şi afirmă că răspunsul la întrebarea „cine a făcut 
România” nu poate fi decât o alunecare spre „mit” (p. 90). Mitul este 
panaceul tuturor erorilor, deformărilor, falsurilor etc. din scrisul istoric. 
Ne putem îndoi că întrebarea astfel formulată este corectă. Dacă este, 
atunci cum se poate admite că orice răspuns ar tinde spre mit? Dacă 
istoricul sau istoricii caută asiduu şi onest un răspuns complex, cu 
multiple componente, bazat pe cât mai multe izvoare, atunci el nu 
poate tinde decât spre adevăr, nu spre mit. Junimea este nu „momentul 

european” al culturii române, ci unul dintre ele, poate cel mai 
spectacular. EI vine în continuarea preiluminismului cantemirian, a 
iluminismului Școlii Ardelene, a şcolii noastre romantice etc. Nimic nu 
se naşte din nimic. 


Reacţia autohtonistă (p. 90-97) 


DI Boia face distincție între un naționalism cu finalitate europeană 
în secolul al XIX-lea şi un naționalism autohtonist, manifestat imediat 
după 1900. Natural, ambele sunt nocive, vrea să spună Domnia sa. 
Mari nume din secolul al XIX-lea, cum ar fi Bărnuţiu, Hasdeu sau 
Eminescu, sunt acuzate că au adresat critici străinilor, civilizației 
occidentale, cosmopolitismului, că au dorit o civilizație românească 
autentică, pură etc. Eminescu este deplâns fiindcă ar fi fost „marele 
poet naţional, dar şi marele gazetar şi profet naţionalist”. 

Să notăm iarăşi că dintre cei trei invocaţi numai Hasdeu a fost şi 
istoric (între altele). În al doilea rând, contextul afirmării sentimentelor 
românilor faţă de străini în secolul al XIX-lea nu este cel de astăzi. Ura 
opiniei publice româneşti față de „străinii” care stăpâneau cu mijloace 
de forță mai mult de jumătate dintre românii aflaţi la Dunăre şi la 
Carpaţi este firească. Cum să le cerem lui Bărnuţiu şi lui Eminescu, 
care au trăit umilința cea mai gravă, fiindcă erau români printre străini 
aroganţi şi oprimatori, să-i preamărească pe străini, fireşte pe anumiţi 
străini? Cum să le cerem lor să fi avut conduita luptătorilor pentru 
drepturile omului, pentru Europa unită de astăzi? Ei reprezentau atunci 
o „minoritate” asuprită masiv de străini. Desigur, în alcătuirile lor 
teoretice, în anumite luări de poziție polemice, în presă, se strecoară şi 
exagerări, care pot fi uşor remarcate, dar nu le putem cere lui Bălcescu, 
Bărnuţiu şi Eminescu să gândească la fel ca elita europeană din anul 
2000 şi nici măcar ca Maiorescu sau Panu. În fond, deosebirea dintre 
cele două direcţii nu este prea mare: unii voiau ridicarea țării şi a 
românilor în cadrul civilizației europene prin apelul marcant la 
energiile şi valorile locale, alţii prin adoptarea masivă a modelului 
occidental. Evident, nu luăm în calcul poziţiile „autohtoniste” 
vulgarizatoare, extreme, fără nici un fel de temei în realitate, 

politicianiste etc. Cele două căi culturale de progres (prin modelul 
european sau prin valorile locale) au şi un corespondent în plan 
economic şi politic: conservatorii vedeau propăşirea României prin 
politica „porților deschise”, iar liberalii aplicau politica „prin noi 
înşine”. Oare s-a dovedit vreuna din ultimele două soluţii infailibilă? 
Nicidecum! Până la urmă, ele s-au aplicat alternativ şi concomitent. 
La fel s-a întâmplat şi cu soluţiile culturale: modelul european 
occidental s-a transpus parţial şi treptat peste realitățile autohtone. Atât 
cât ne-am priceput şi atât cât s-a putut! 

Suntem asiguraţi că după 1900 manifestările disparate de autohto- 
nism se încheagă într-o „constelație ideologică” cu scopul de „afirmare 
a specificităţii civilizației româneşti”. Semnele acestei direcţii ar fi 
evidente, de la „stilul neoromânesc” al lui lon Mincu, la „„Sămănătorul”, 
de la poporanism la C. Rădulescu-Motru. Iorga însuşi este luat ca 
martor pentru ceea ce însemna îndemnul la repudierea culturii străine 
şi la promovarea valorilor naţionale, la prețuirea „ţării reale”. În esență, 
Iorga a scris atât de mult şi de variat încât poate fi luat drept martor 
pentru orice direcţie din cultura românească dintre 1890 şi 1940. 

DI Boia recunoaşte legitimitatea acestor manifestări, şi ca o reacție 
la tendinţa „europenistă” din trecut, şi ca o urmare a schimbărilor 
masive din societate, Mai trebuie subliniat un lucru: elanurile 
revoluţionare din 1848-1849 şi Unirea din 1859 au fost pregătite de 
mişcarea preromantică şi de cea romantică, cu accent pe valorile 
naționale moştenite din evul mediu (Şi din antichitatea romană, în cazul 
românilor); după făurirea „României Mici”, adică după atingerea 
parţială a idealului naţional, a urmat modelul modern promovat de 
Junimea, criticism, pozitivism, europenizare; Marea Unire din 1918 a 
fost şi ea pregătită de un avânt al mişcărilor naţionale, de accentul grav 
pus din nou pe valorile naţionale; după 1918, în chip natural, trebuia 
să urmeze iarăşi o deschidere spre valorile perene ale civilizației 
europene occidentale, un accent pe modernizare şi sincronizare 
europeană, ceea ce s-a şi întâmplat în mare măsură; din păcate, epoca 
interbelică a fost prea scurtă şi brutal fracturată de totalitarisme de 
dreapta şi de stânga, care au atentat, toate, la năruirea edificiului 
naţional românesc. De aici a urmat şi răspunsul excesiv al naţiona- 
lismului, antisemitismului, xenofobiei. Lucrul este valabil şi pentru 

alte naţiuni vecine, care au cunoscut acelaşi gen de corsi şi ricorsi. 
Cert este că mulţi dintre intelectualii încrezători în forțele interne ale 
societăţii româneşti, energiile locale ale naţiunii române, nu erau deloc 
„naţionalişti”, cum lasă să se înţeleagă dl Boia. De exemplu, Enescu şi 
Brâncuşi, artişti de valoare mondială prin excelenţă şi receptaţi ca 
atare, şi-au depus o parte însemnată a creaţiei lor ca ofrandă pentru 
România şi pentru poporul român, în viitorul căruia au avut deplină 
încredere. Nu există mai autentici preţuitori ai valorilor autohtone, 
locale (folclorice mai ales) decât ei. Sunt ei oare ilustratori ai direcțiilor 
naționaliste şi autohtoniste, în sensul negativ dat acestora de către 
profesorul Boia? 

Unii ideologi români au fost obsedaţi de definirea identităţii 
româneşti şi de sublinierea unui destin specific al românilor pentru a 
fortifica fragilul edificiu politic naţional, pe care îl vedeau încă din 
1918 ameninţat. Faptul că au avut dreptate se vede din evenimentele 
petrecute în 1940 şi 1944, când țara a fost pe punctul de a fi desfiinţată. 
Credinţa lor că salvarea României trebuie să vină din revigorarea 
valorilor autohtone româneşti nu poate fi condamnată. Condamnabile 
sunt exagerările grave la care s-a ajuns în România şi aproape 
pretutindeni în Europa. Una dintre formulele de „salvare” indicate era 
purificarea organismului naţional, inclusiv prin ortodoxie. Cei care 
greşit au suprapus ortodoxismul şi românismul îi aveau ca exponenţi 
de bază pe Nichifor Crainic şi Nae Ionescu, amândoi nespecialişti în 
domeniul istoriei. Mulţi români şi minoritari trăitori în România nu 
sunt ortodocşi. Dl Boia spune chiar că ortodoxia „nu este o religie 
naţională”, ci una „transnaţională”. Astfel pusă problema, Domnia sa 
are dreptate: ortodoxia este şi confesiunea altor naţiuni. Dar mulţi 
înțeleg prin noțiunea de „religie naţională” faptul că este confesiunea 
marii majorități a românilor. Şi în Polonia, se spune despre catolicism 
că este o religie naţională. În Transilvania, după Reformă, calvinismul 
era religio hungarica, luteranismul era religio saxonica, iar ortodoxia 
continua să fie numită „valahică”. Confesiunea a fost mereu legată de 
națiune, încă din secolul al XIII-lea, când apar primele tentative ale 
unei politici religioase distincte în Franţa şi Anglia (unde se vor naşte 
galicanismul şi, respectiv, anglicanismul). Fireşte, ne putem întreba 

dacă în secolele al XX-lea şi al XXI-lea, invocarea ortodoxiei în 
sprijinul fortificării edificiului naţional românesc mai este actuală şi 
necesară. Poate că nu sau nu în măsura de odinioară. Oricum, legătura 
dintre confesiune şi naţiune nu poate fi eradicată prin decizii luate de 
sus, prin voinţa cuiva. 


Împosibila obiectivitate (p. 97-107) 


Aici suntem iarăşi atenționaţi să fim sceptici: istoricii, oricât de 
oneşti ar încerca să fie, nu pot fi obiectivi. Metoda istorică, oricât de 
riguroasă şi laborioasă, nu conduce la obiectivitate. Legătura istoriei cu 
politica 1 se pare foarte strânsă dlui Boia, ceea ce ar fi un motiv în plus 
pentru subiectivism şi deformare în scrisul istoric. Sunt apoi înşirate 
carierele politice ale lui Nicolae Iorga, Alexandru Lapedatu, loan 
Lupaş, Silviu Dragomir, loan Nistor, Gh. I. Brătianu, C. C. Giurescu 
şi P. P. Panaitescu, adică ale unora dintre cei mai de seamă istorici 
români ai secolului XX. Se trece apoi la extragerea din opera acestora 
a unor fragmente care să ateste alunecarea lor spre „naţionalism”. 
Iorga, cu romaniile populare, statul țărănesc, Bizanțul după Bizanţ şi 
altele, este caracterizat drept un „naţionalist de dreapta”; Vasile Pârvan, 
deşi nu a făcut politică, ar scrie în tonul ideologiei naţional-autohtoniste 
şi ortodoxiste; discursul lui C. C. Giurescu este profund național; 
Gh. I. Brătianu pune nemijlocit istoria în raport cu conjunctura 
politică, fiindcă, între altele, a denunţat scopurile antiromâneşti ale 
istoricilor „vecini”; chiar şi P. P. Panaitescu, „mare demolator de 
mituri”, este tot naționalist când scrie în „Cuvântul” că suntem urmașii 
dacilor. 

Aici, pentru a-şi demonstra cu orice preţ teza, anume că istoria nu 
se poate desprinde niciodată de ideologie, autorul forțează evident 
nota. Cu unele deosebiri de nuanţă, toţi istoricii noştri de marcă de 
până la 1945 sunt declaraţi „naționalişti”, ceea ce ar fi reprezentat o tară 
de forţa unei catastrofe, care ar fi împiedicat istoriografia noastră să 
progreseze. Cum spuneam mai sus, Iorga, fiind el însuşi o epocă şi o 
instituţie, a scris atât de mult şi de variat încât, invocând câte ceva din 
opera sa, se poate dovedi orice. lorga a scris şi în spirit naţional, şi 

european, şi despre unele priorităţi ale românilor, şi despre înfrăţirea 
popoarelor şi combaterea duşmăniei dintre naţii, şi despre moştenirea 
slavă la noi, şi despre orientarea României spre Occident etc. lorga a 
fost categoric un luptător național, un fel de tribun al neamului său şi, 
în plan politic, poate că, grosso modo, a fost un naţionalist de dreapta. 
Dar în plan istoriografic, Iorga nu poate fi încadrat într-un singur 
curent, într-un fel de „pat al lui Procust”, iar opera sa nu este în nici un 
caz naționalistă de dreapta. În plus, ca orice intelectual lucid, Iorga nu 
a rămas cantonat de-a lungul vieţii într-o singură concepţie. A căutat 
mereu, a inovat, a părăsit o seamă de opinii, a corectat unele erori, a 
revenit, şi-a modificat ideile. Mulțimea de izvoare pe care le-a 
descoperit, publicat şi comentat, zecile de mii de mărunte studii, 
eruditele monografii şi sinteze nu au nimic de a face cu politica. Iorga 
a fost sincer preocupat de căutarea adevărului. Că acest ideal nu a fost 
mereu atins, este de la sine înţeles. Dar categorisirea celui mai mare 
istoric român drept „naţionalist de dreapta” — el, care a murit răpus de 
extrema dreaptă! — şi condamnarea orientării lui Nicolae Iorga drept 
păguboasă reprezintă exagerări. Cine ne dă nouă astăzi dreptul de a 
condamna concepția lui Nicolae Iorga — expusă la Academia Română 
în 1911 — despre istoricul perceput ca un ghid spiritual al naţiunii sale? 
Imperativul momentului atunci era concentrarea tuturor forţelor 
spirituale ale naţiunii române pentru împlinirea unui obiectiv major. 
Ce trebuiau sa facă istoricii? Să nu se implice sau să nu mai scrie 
istorie? De altfel, formal, dl Boia nu pune problema în mod direct. 
Domnia sa nu critică pe nimeni, ci doar cataloghează şi trage concluzia 
dorită: istoricul nu a fost, nu este şi nu va fi niciodată obiectiv. În cele 
aproape 30 de pagini pe care i le rezervă lui Iorga în sinteza sa din 
1976, profesorul Boia nu este nici pe departe atât de critic*; 
dimpotrivă, toate greşelile savantului apar drept minore pe lângă geniul 
său, iar urmărirea greşelilor ar însemna „opacitate la măreţia unei opere 
ce trebuie văzută în ansamblu, şi nu disecată, ci înţeleasă”. 
Personalitatea marelui istoric este apreciată în final prin elogiul postum 
făcut de Henri Focillon, care vorbea despre o figură „legendară”, 


3 Ibidem, p. 240-268. 
% Ibidem, p. 268. 

înrădăcinată în pământul ţării sale, dar şi „în istoria inteligenţei 
umane”, despre o „flacără poetică” purtătoare a „semnului distinctiv al 
geniului”:5. Iorga este privit aici, cum este perfect natural, ca unul 
dintre marile spirite ale culturii româneşti şi universale. Nici vorbă nu 
putea fi despre vreun „naționalism de dreapta” care i-ar fi traversat 
opera, spre a face din el un jalnic autohtonist, lăudător excesiv al 
măruntei sale naţiuni şi încărcat de ură la adresa altor naţiuni. În 1997, 
geniul nu mai prevala înaintea erorilor şi mai ales înaintea 
„naționalismului”, devenit trăsătură definitorie negativă. 

Cazul lui Pârvan este şi mai grăitor. Marele arheolog a fost un 
excelent profesionist, un model de onestitate şi bună cuviinţă. EI a scris 
riguros ştiinţific, permițându-i foarte rar observaţii generale, ieşite din 
context. Pe baza unor exemple minore, nesemnificative, Pârvan nu 
poate fi şi nu a fost perceput de nimeni drept „naţionalist-autohtonist 
şi ortodoxist”! În 1976, Getica nu era deloc pentru dl Boia „în tonul 
ideologiei naţionalist-autohtoniste şi ortodoxiste”, ci era „o operă 
monumentală a istoriografiei româneşti”, dovedind „înălțimea de 
gândire a autorului, care s-a ridicat deasupra materialului arheologic 
brut, prezentând nu un inventar al celor descoperite în diferite şantiere, 
C1 0 încercare de reconstituire a civilizaţiei şi spiritului epocii studiate”; 
şi mai departe: „Este opera unui mare istoric şi o lecţie pentru modul 
cum arheologia, departe de a fi un scop în sine, poate şi trebuie 
integrată în istorie”3. În continuare, Pârvan era prețuit pentru marele 
succes al ciclului de conferințe ţinute la Cambridge în 1926 şi pentru 
solicitarea lor spre publicare în engleză de către britanici, fapt 
concretizat în 1928, când apărea lucrarea postumă Dacia. An Outline 
of the Early Civilizations of the Carpatho-Danubian Countries. Ni se 
spune că această lucrare, ca şi Getica, insistă asupra orientării 
occidentale a Daciei în mileniul întâi, înainte de Hristos. După ce arată 
că viziunea asupra istoriei a lui Vasile Pârvan a fost influențată de 
Carlyle, Nietzsche, Windelband, Rickert şi Benedetto Croce, 
profesorul Boia conchide că era o viziune „aristocratică”, ce nu 
corespundea concepției marxiste şi nici altor interpretări, chiar 


35 Ibidem. 
5 Ibidem, p. 278. 

occidentale, şi că, în esenţă, este vorba despre o concepţie istorică 
idealistă“. Prin urmare, în 1976, Pârvan era considerat un idealist, cu 
viziune aristocratică” asupra istoriei, un adept al orientării occidentale 
a Daciei preromane şi un mare istoric, capabil să reconstituie civilizația 
antică în spiritul epocii. Evident, se aduc şi anumite corecţii operei 
sale, perisabile prin natura creaţiei de acest gen (idealismul său este 
consemnat cu un ton de reproş!), dar ceea ce evidenția dl Boia în 1976 
nu aduce nici pe departe a naționalism, autohtonism sau ortodoxism în 
operele majore ale lui Pârvan. Dimpotrivă, totul pledează pentru o 
viziune modernă, europeană, pentru o receptare internațională a 
creației marelui arheolog. Totuşi, este o mare deosebire între reconsti- 
tuirea „spiritului epocii studiate” (cum spune dl Boia în 1976 că a făcut 
Pârvan) şi proiectarea asupra dacilor a ideologiei naţionaliste, 
autohtoniste şi ortodoxiste de la începutul secolului al XX-lea (cum 
spune acelaşi autor în 1997 despre acelaşi Pârvan). Una dintre aceste 
două judecăţi este exagerată şi nedreaptă, iar pentru specialişti nu este 
greu să vadă că aceasta este cea formulată în 1997, în Istorie şi mit în 
conştiinţa românească. 

La fel de grave sunt acuzele aduse la adresa lui Gh. I. Brătianu, 
care, în perioada noului asalt revizionist din deceniul al patrulea al 
secolului al XX-lea şi a răpirilor teritoriale din 1940, nu s-a izolat, ci 
a continuat să cerceteze şi să scrie. Mai mult, calificat drept „cel mai 
apropiat de Iorga” din grupul tinerilor istorici, Brătianu este şi el 
împins, indirect, spre „naționaliştii de dreapta”. Or, textele sale 
dedicate etnogenezei românilor (Une enigme et un miracle historique: 
le peuple roumain) şi unităţii medievale şi moderne a românilor 
(Origines et formation de l'unite roumaine) în 1937 şi, respectiv, 1943, 
indiferent şi independent de contextul politic în care au fost scrise, 
rămân modele de tratare echilibrată şi onestă a temelor menționate. Nu 
există istoric de marcă, român sau străin, care sa fi acordat atenţie celor 
două lucrări şi să nu le fi apreciat. Chiar Ferdinand Lot, — profesor al 
lui Gh. |. Brătianu —, sceptic în privinţa continuității daco-romanilor şi 
românilor la nordul Dunării de Jos după secolul III d.Hr., s-a lăsat 
convins de argumentele pertinente ale lui Brătianu“. În legătură cu 


3 Ibidem, p. 218-279. 

unitatea românească, nu cunoaştem, nici înainte, nici după cartea 
pomenită, o altă abordare la fel de valoroasă. Fireşte, Gh. I. Brătianu, 
membru al unei ilustre familii, făuritoare de istorie şi intelectual de 
mare fineţe, a nutrit sentimente patriotice profunde şi a crezut că 
istoricul poate şi trebuie să fie membru activ al cetăţii. Acest lucru însă 
nu a impietat decât în măsură infimă asupra obiectivităţii operei sale. 
Categoric, Gh. |. Brătianu a fost, atât cât este omeneşte posibil, un 
istoric obiectiv. Singurul până în prezent care pare să afirme contrariul 
este dl Boia, decis să ilustreze cu orice preţ teza imposibilității oricărui 
istoric de a fi obiectiv. Numai că în 1976 nici dl Boia nu avea aceste 
opinii, fie că este vorba despre Brătianu, fie despre istorici în general. 
Astfel, Gh. I. Brătianu, deşi criticat pentru ambițiile sale politice şi 
pentru „eşecul total” al activităţii sale politice (această critică vine din 
perspectiva regimului comunist!), este considerat un mare specialist, 
important „chiar pe plan european”, cu o operă solidă, în care 
demonstrează că formarea poporului român este „un proces normal, 
obiectiv”, că unitatea românilor porneşte din evul mediu şi pregăteşte 
statul naţional unitar, că tradiţia istorică este foarte importantă şi că 
istoria românilor se derulează în cadru universal”. Toate acestea sunt 
merite fireşti ale marelui istoric, închis şi sacrificat de comunişti, 
merite relevate de toţi exegeţii operei sale. Este greu de înţeles cum, 
pentru dl Boia, în 1997, Brătianu a ajuns să fie remarcat mai ales pentru 
că a pus istoria în slujba intereselor româneşti şi a conjuncturii politice 
contemporane lui. Şi asta, după ce ne-a asigurat că nici un istoric nu 
poate face altminteri! Dacă ancorarea în contemporaneitate este un dat 
imuabil — cum crede autorul nostru — atunci ea nu mai poate fi criticată, 
ci ar trebui trecut peste ea în analiza diferiților autori. Numai că 
dl Boia, ţinând cu orice preţ să-i facă pe toţi marii istorici români adepţi 
al naţionalismului şi ai conjuncturalului, îngroaşă de fiecare dată 
influenţa mediului asupra autorilor de lucrări istorice. 

Dacă Brătianu a fost încadrat cu oarecare dificultate în schema 
propusă de autor, pentru C. C. Giurescu strădania nu a presupus un 


% Vezi Gh. 1. Brătianu, O enigmă şi un miracol istoric: poporul român, ediţie 
de Stelian Brezeanu, Bucureşti, 1988, p. 161-162. 
% Lucian Boia, op. cit., p. 334-339. 


73 


efort atât de mare. C. C. Giurescu, care era convins că orice afirmaţie 
a istoricului trebuia demonstrată cu dovezi, dar şi că istoria avea între 
rosturile sale şi pe acela de a confirma „sentimentul de mândrie 
națională şi de absolută încredere în viitorul poporului şi statului 
nostru” (p. 105), se pretează mult mai uşor interpretărilor domnului 
Boia. Este drept că pana lui Giurescu s-a lăsat uneori avântată de 
elanuri patriotice, mai ales în momente de cumpănă pentru neamul 
românesc. Dar nu înţelegem de ce este atât de condamnabilă încrederea 
în destinul poporului tău şi convingerea că istoricul şi scrisul istoric 
pot insufla avânt în momente de cumpănă. În fond, poporul român a 
vieţuit şi supravieţuit de mai bine de un mileniu la Dunăre şi la Carpaţi, 
alături de alte popoare. Existenţa sa este cea mai bună dovadă de 
continuitate şi vitalitate. Dacă oricum se face apel la trecut, oare 
istoricul are datoria să sublinieze mai apăsat eşecurile şi erorile pentru 
a-i încuraja pe români în momentele tragice? Evocările trecutului sunt 
arareori sinteze generale. De cele mai multe ori, istoricul este obligat 
să decupeze de pe un anumit spaţiu o anumită perioadă de timp, cu 
actorii săi — oamenii — şi s-o studieze. Din acest segment, se detaşează 
câteodată momente mărunte — fapte, personalităţi, episoade etc. — care 
nu au aceeaşi importanţă şi pondere în întreg. Istoricul scrie şi despre 
victorii, şi despre înfrângeri, şi despre avânturi, şi despre reculuri, şi 
despre bine, şi despre rău. Sunt momente când, cu cele mai oneste 
intenţii, el invocă doar anumite aspecte ale trecutului. Ce poate fi rău 
în faptul că Iorga sau C. C. Giurescu, chiar după declanşarea disputei 
lor, credeau amândoi în destinul viitor al poporului român şi chemau 
trecutul în sprijinul 1deii de demnitate naţională? Oricum, scrisul istoric 
transmite mesaje şi face educaţie tinerilor. lar românii nu pot învăţa la 
şcoală, de exemplu, doar istoria cumanilor — popor dispărut, topit 
treptat în masa altor popoare — numai pentru că astfel mesajul ar fi 
neutru şi obiectiv. Este firesc ca românii să înveţe mai întâi istoria lor, 
pentru a preţui celelalte popoare şi valorile acestora. 

Mult mai nedreaptă este acuza la adresa lui P. P. Panaitescu 
(p. 106-107), istoric foarte sever cu sursele şi cu istoricii care l-au 
precedat sau care i-au fost contemporani. Panaitescu a îndreptat multe 
erori, a corectat clişee, s-a ferit de orice accente pronunţat patriotice, 

a răsturnat interpretări încetăţenite etc. A fost categoric cel mai critic 
dintre membrii noii Şcoli Critice. Natural, unele dintre concluziile 
sale, deşi spectaculoase şi convingătoare, nu au rezistat în fața noilor 
izvoare, descoperite în ultimele decenii. De pildă, ideile articolului 
De ce n-au cucerit turcii Ţările Române (1944) — incitant şi 
convingător formulate — au suferit serioase amendări în anii din urmă, 
pe baza mărturiilor din arhivele otomane. Deşi dl Boia pare să ignore 
aceste noi cercetări, ele arată clar că, de iure, Ţările Române au fost 
transformate în provincii otomane şi că atunci când s-a întâmplat acest 
lucru oficialii otomani nu s-au gândit deloc că aceste ţări aveau o 
poziţie excentrică în raport cu sensul înaintării Semilunii spre centrul 
Europei. De fapt, chestiunea este mai complexă decât a putut s-o vadă 
Panaitescu în 1944. Aceasta nu ştirbeşte cu nimic prestigiul de istoric 
obiectiv, dobândit de autorul monografiei despre Mihai Viteazul. 
Surprinde cu atât mai mult „dezgroparea” de către dl Boia a unui 
obscur articol din ziarul „Cuvântul” din toamna lui 1940, în care 
Panaitescu face pompos elogiul dacismului nostru şi al gloriei eroilor 
naţionali români. Desigur, nu se poate ignora faptul că Panaitescu a 
fost, pentru scurt timp, rector legionar al Universităţii din Bucureşti, 
alunecând spre o ideologie condamnată de comunitate şi de istorie. 
Sunt mărturii că istoricul nu ar fi fost un sincer adept al ideilor 
respective, dar asta are puţină importanţă în contextul de faţă. Ceea ce 
are importanţă este că opera istorică a lui P. P. Panaitescu nu are nici 
o legătură cu ideile sale politice, oricare ar fi fost ele, şi nici cu 
episodul său legionar. Un mărunt articol de presă nu contează în 
economia operei. Câţi l-au citit atunci? Cine îl mai ştie sau citeşte azi? 
De altfel, în 1976, când dl Boia putea să-l critice fără probleme pe 
Panaitescu pentru că scrisese într-un periodic legionar (îi reproşează 
că s-a compromis pe vremea „dictaturii legionare” acceptând postul 
de rector al Universităţii din Bucureşti), nu o face; în schimb, îl laudă 
pentru că se apropie de „concepția materialistă a istoriei” prin accentul 
pus pe evoluţia social-economică în Interpretări româneşti (1947) şi 
prin demonstrarea izbânzii boierimii asupra celorlalte clase în Mihai 
Viteazul (1936). Iată cum aceluiaşi mare istoric i se reproşează 
(pentru scrieri anterioare regimului comunist din România) de către 

dl Boia că a fost adept al „expresiei extreme a naţionalismului şi 
autohtonismului” şi este lăudat tot de către dl Boia pentru orientarea 
materialistă în tratarea istoriei. Dacă anumite apropieri de concepția 
materialistă a istoriei se pot într-adevăr sesiza la P. P. Panaitescu în 
epoca interbelică şi înainte de 1948 (ele vor fi continuate silit sub 
regimul comunist, cu scopul ca marele istoric să poată publica din nou, 
semnând cu numele său), ilustrarea de către opera acestui mare istoric 
a naţionalismului şi autohtonismului este doar o iluzie. 

În acest subcapitol, dl Boia este ghidat de două idei principale, care 
se regăsesc de fapt în întreaga lucrare: 1. neputinţa istoricului de a 
ajunge la adevăr şi chiar zădărnicia căutării adevărului; 2. lipsa de 
obiectivitate a istoricului, care nu se poate desprinde de ideologie şi 
de politică. Totuşi, istoricii sunt apreciaţi de dl Boia în funcţie de 
căutarea adevărului (relativ) şi de combaterea a ceea Domnia sa 
numeşte „mit”. Faptul relevă o contradicţie marcantă între ideea, 
generală şi metoda de lucru. În al doilea rând, este superfluă tendinţa 
de a demonstra lipsa de obiectivitate a istoricilor, exemplificând cu 
Gh. I. Brătianu sau P. P. Panaitescu. Orice istoric onest nu va fi de acord 
cu o asemenea forțare a notei. Cu toate că dl Boia pare a spune că nici 
un istoric din lume, niciodată, nu descoperă adevărul şi nu este 
obiectiv, luarea ca exemplu în acest sens a celor mai importanţi istorici 
români — după cum şi-a propus prin tema cărții — şochează, lasă 
impresia unei dorințe de epatare, de surprindere a cititorului cu orice 
preţ. Iar cititorul care nu este suficient pregătit în domeniu, nu are de 
ce să nu creadă că marii noştri istorici au fost lipsiţi de onestitate, 
fiindcă „demonstrația” dlui Boia este formal convingătoare. Acuzaţiile 
de „naţionalism” sunt şi ele înșelătoare, contradictorii, deconcertante. 

Sub aspect metodologic, cauza principală este nedefinirea 
termenului de naționalism, în dubla sa ipostază. Întâi trebuia definită 
accepțiunea dată azi termenului în general (şi în special de către 
dl Boia), iar apoi sensul termenului din perioada când au trăit orga, 
Brătianu, Pârvan şi ceilalți. Iorga se putea declara oricând pe sine 
„naţionalist”, fiindcă înţelegea prin aceasta dragostea sinceră şi 

dezinteresată pentru națiunea sa, încrederea în destinul României, 
efortul pentru propăşirea patriei şi naţiunii sale. Azi, „naţionalismul” 
este considerat de către cei mai mulți oameni o ideologie bazată pe 
exaltarea valorilor propriei națiuni în detrimentul altor națiuni, pe 
aprecierea exclusivă şi exagerată a propriei naţiuni şi pe disprețul şi 
chiar ura faţă de alte naţiuni. „Naţionalistul”, în înţelesul curent şi 
comun de azi, îndeamnă la atitudini grave, de desconsiderare a altora 
şi de preţuire exagerată, fără discernământ, a tot ce aparţine propriei 
națiuni. Dacă luăm înţelesul noţiunii evocate aici aşa cum era el în 
1910 sau 1920, Nicolae Iorga a fost, între altele, un naţionalist şi chiar 
un istoric naţionalist, dar după sensul căpătat de noţiunea respectivă 
mai recent nu a fost aşa în mod categoric. Jocul cu sensurile este tentant 
şi fascinant, dar poate conduce la deformări grave sau, cum ar spune 
dl Boia, la noi „mituri” şi „contra-mituri”. 


Discursul comunist: faza antinațională (p. 107-112) 


Nemulțumit de prestaţia marilor istorici români interbelici, deţinuţi 
şi/sau ucişi, cei mai mulți, de totalitarismul comunist, autorul nostru ar 
trebui (ar fi de aşteptat) să-i desconsidere complet pe istoricii care au 
scris sub regimul impus după 1944. Şi totuşi atitudinea nu este tocmai 
cea la care ne-am fi aşteptat. Dar să nu anticipăm. 

La început, dl Boia constată, pe bună dreptate, că regimul de import 
a eliminat dilema Occident sau tradiție, impunând un model cultural 
complet străin. În acest context, nici nu au mai existat în prim-plan 
istorici autentici, profesioniști, ci ideologi improvizaţi. În acei ani s-a 
împlinit, cu metode regretabile, ceea ce părea că doreşte dl Boia din 
partea istoricilor — eliminarea oricărei urme de „naţionalism” românesc 
din istorie — numai că totul a fost însoțit de aneantizarea spiritului 
naţional, de negarea valorilor poporului român, de contopirea noastră 
cu slavii şi de repudierea Occidentului. Unde erau vremurile 
„Idealistului” Pârvan, care constata occidentalizarea Daciei, în primul 
mileniu înainte de Hristos, şi care era totuşi blamat de dl Boia? 

Dintr-un anumit punct de vedere, sub comuniştii stalinişti a biruit 
spiritul internaţionalist sau universalist, aşa cum îl înțelegeau sovieticii: 

elevii nu mai trebuiau să-şi iubească în nici un fel patria şi poporul lor, 
ci de-a dreptul omenirea, fireşte, numai partea „exploatată', pe „mun- 
citori şi ţărani”. Mărturia supremă a universalei iubiri trebuia să fie 
devotamentul nelimitat faţă de URSS. Practic, românii, nemaiavând 
voie să iubească România, erau obligaţi să iubească nu lumea, cum se 
spunea în lozinci, ci URSS-ul, „bastionul păcii”, locul de unde venea 
„lumina” Paradoxal, „lumina” venea din nou de la Răsărit (ca după 
declinul Imperiului Roman de Apus), prin decizia forţei armelor, dar 
ce „Răsărit” şi ce „lumină”! Până şi unii ideologi comunişti convinşi 
erau şocaţi: dragostea pentru omenire nu trecea prin dragostea pentru 
propriul popor, ci prin devotamentul faţă de „sovietici”. Ştergerea 
memoriei era la ordinea zilei. Un exemplu ar putea fi edificator: 
profesorul nostru de limba latină din liceu, Spiru Hoidas, de fericită 
aducere-aminte, ne relata, la începutul anilor *70 ai secolului XX, cum 
în sala festivă a şcolii noastre — Liceul „Andrei Şaguna” din Braşov — 
acolo unde în 1883 avusese loc premiera operetei „Crai Nou”, de 
Ciprian Porumbescu (unul dintre iluştrii profesori ai liceului), fusese 
plasat în anii stalinismului un „cearşaf roşu” peste vechea inscripţie 
latină care preciza că locul era închinat „învățăturii şi educaţiei” sau 
„literelor şi virtuţii” (Litteris et Virtuti). Elevii nu mai trebuiau să ştie 
că româna este o limbă neolatină, fiindcă fusese declarat oficial 
caracterul slav al limbii noastre. Profesorii şcolii nu respectau, în 
general, noile precepte. Liceul, fondat în 1850 (cu sprijinul marelui 
ierarh şi om de cultură Andrei Şaguna, episcop şi apoi mitropolit al 
Ardealului) şi numit un timp „Şcoalele Centrale Române”, fusese 
multă vreme (în stat străin) locaş confesional ortodox, pentru tineri din 
întreg spaţiul românesc. Spiritul în care s-a studiat mereu în aceste 
„şcoale” de tradiție ortodoxă, unde mai predau încă prin anii '60—'70 
profesori formaţi înainte de 1948, a fost unul de mare seriozitate, în 
acord cu legatul moştenirii latine şi al raporturilor organice cu 
Occidentul. 

Dl Boia nu pierde însă ocazia să lovească „elegant” în biserica 
ortodoxă, „colaboratoare” a regimului şi care a canonizat discret în 
1950-1955 primii sfinți români, potriviţi sub aspect „social-politic” 
(colaboratori cu Rusia sau anti-greco-catolici), prefigurând ceea ce va 

face apoi cu Ştefan cel Mare (p. 111-112). Ne întrebăm însă în ce fel 
a influenţat acest act, evident interesat, al bisericii, vegheate de regimul 
comunist, conştiinţa românească. Canonizarea nu a fost aproape deloc 
mediatizată şi nu a vizat în nici un fel masa românească. Era un gest 
de „bunăvoinţă” al regimului stalinist pentru a atrage elita bisericească 
şi Sfântul Sinod spre colaborare, nu masele. Masele nu mai trebuiau să 
ştie de sfinţi, nici români, nici neromâni. 

Ținând seamă de severitatea cu care dl Boia tratează „exagerările 
naționaliste” ale lui Nicolae Iorga, Vasile Pârvan, C. C. Giurescu, 
Gh. 1. Brătianu sau P. P. Panaitescu, ne-am fi aşteptat la o analiză mai 
detaliată a erorilor „istoricilor” stalinişti şi mai ales a urmărilor lăsate 
de aceste falsificări dictate de sus asupra conştiinţei româneşti. Şi, mai 
ales, era necesară, pentru cititorul neavizat căruia i se adresează cartea, 
o precizare, comentată pe larg; dacă Iorga, Brătianu, Giurescu ori 
Panaitescu au greşit uneori, fiindcă oameni suntem, au facut-o fără 
intenția de a greşi şi fără impunerea cu forţa, din afară, a erorii, pe când 
Mihail Roller (mânat de forţe de deasupra sa) a dictat cu cinism tuturor 
„istoricilor” un mod comunist-stalinist unic de tratare a trecutului. 
Mihail Roller şi mulţi colaboratori ai săi scriau intenționat fals despre 
trecutul românilor. Ei într-adevăr re-creau trecutul, după tiparele 
„dictaturii proletariatului”. Dl Boia îi face pe toţi istoricii din România 
comparabili şi compatibili numai pentru că ar fi cu toţii, chipurile, 
creatori sau transmiţători de „mituri” Dar a pune marea galerie de 
istorici interbelici alături de vulgarizatorii comunismului stalinist ni se 
pare mult prea mult. Nu este numai inexact, dar este umilitor şi jignitor. 
Amalgamarea istoricilor români de calibre diferite, trăitori sub 
regimuri diferite şi plasarea tuturor în categoria nonvalorilor sau a 
valorilor îndoielnice reprezintă o metodă primejdioasă, incorectă. 
Evident, autorul nostru îi apreciază pe mulți dintre cei mari pentru 
creaţia lor şi nu-i condamnă în mod direct, numai că, în acelaşi timp, 
declarându-i naţionalişti, autohtonişti, ortodoxişti etc., adică inapți 
pentru receptarea în noua Românie dornică de integrarea europeană, îi 
discreditează şi-i compromite. 

Discursul comunist: 
recuperarea trecutului (p. 112-117) 


DI Boia ne asigură că în jurul anului 1960 (spre 1964), comunismul 
românesc părăsea „internaţionalismul”, optând pentru „naționalism”. 
Persistă iarăşi o nedumerire în legătură cu semnificația termenilor: 
dacă naționalismul înseamnă o exagerare condamnabilă a 
sentimentului național (cum pare să sugereze dl Boia în capitolele 
anterioare), atunci oare ceea ce s-a întâmplat prin 1960 în România 
merită acest nume? Permisiunea de a pomeni în context românesc 
numele lui Mihai Viteazul sau Alexandru loan Cuza să însemne 
„nationalism? Nu este oare doar o tentativă, deocamdată foarte timidă, 
de recuperare a unor valori naţionale, exilate cvasicomplet în alte sfere, 
între 1948 şi 1958 (1964)? Evident, discursul naţionalist poate să fie 
uneori o diversiune în faţa dificultăților reale acumulate (p. 113), dar, 
în cazul particular evocat, el a fost şi o reechilibrare sinceră din partea 
unor istorici a tabloului excesiv sovietizat, slavizat, internaționalizat, 
al trecutului românesc. Afirmarea de către politruci şi instrumentele 
lor a caracterului slav al românilor, ascunderea, acoperirea sau chiar 
martelarea inscripţiilor în limba latină, ignorarea vechilor legături cu 
Occidentul „decadent”, deformarea şi falsificarea grosolană a 
trecutului şi altele au declanşat o reacție firească în anumite medii 
intelectuale româneşti. Natural, partidul dirija şi controla acest proces, 
dar exista din partea multor intelectuali autentici o dorinţă sinceră de 
revenire la valorile reale, la adevăr, în condiţiile date. Astfel, timp de 
mai bine de un deceniu (înainte de 1960 — circa 1970), conştiinţa 
românească nu a perceput şi nu avea cum să perceapă un „naționalism 
comunist”, fiindcă acesta nu exista. A fost atunci o etapă distinctă de 
revenire treptată la valori autentice româneşti, — nu la toate, ci la acelea 
agreate de ideologia comunistă —, dar fără distonanţe grave, fără 
exagerări patriotarde. Erau criticate unele „realităţi burgheze”, erau 
ignorate capitole întregi, mai ales din istoria modernă şi contemporană, 
era supralicitată „mişcarea muncitorească din România”, dar, în linii 
mari, o mare parte a trecutului românesc era restituită în mod decent, 
echilibrat, profesionist. În acei ani au fost publicate (republicate) cărţile 

lui P.P. Panaitescu despre comunitatea rurală la români în evul mediu”! 
şi despre istoria culturii româneşti”, a lui Henri H. Stahl (membru al 
echipei şi şcolii gustiene) despre satele devălmaşe“, ale lui Andrei 
Oțetea despre mişcarea din 1821*, despre Renaştere şi Reformă“, ale 
lui David Prodan despre iobăgie“ şi Supplex Libellus Valachorum“, 
ale lui Constantin şi Hadrian Daicoviciu“, Radu Vulpe”, Dumitru 
Tudor“ despre daci şi daco-romani, a lui Pompiliu Teodor despre 
evoluţia istoriografiei româneşti”! etc., etc. Se reînnodau direcţii fertile 
din epoca interbelică şi se stabileau conexiuni noi cu marile curente ale 
scrisului istoric universal. Este evident că totul era controlat, că autorii, 
fie şi numai formal, trebuiau să plătească tribut ideologiei marxiste, să 
privilegieze economicul, să vorbească de „orânduiri social-economice”, 
dar esenţa istoriei noastre rămânea nealterată. Românii erau iarăşi o 
entitate în familia popoarelor neolatine, aveau propria istorie, pe care 
tinerii o puteau învăţa la şcoală. Anii aceştia, deşi fac parte din perioada 
comunistă, nu stau sub semnul exagerărilor naționaliste. 

DI Boia critică mult prea apăsat perioada 1964-1971 (conform 
periodizării Domniei sale), arătând că atunci nu a putut fi vorba despre 
o „liberalizare”. Şi aici, ca şi în chestiunea adevărului istoric, dl Boia 
caută absolutul şi, natural, constată că nu-l găseşte. Ceea ce s-a petrecut 
în deceniul menţionat a fost mai bine şi decât în „obsedantul deceniu” 


+! P. P. Panaitescu, Obştea țărănească în [ara Românească şi Moldova. 
Orânduirea feudală, Bucureşti, 1964. 

* dem, Introducere la istoria culturii româneşti, Bucureşti, 1969. 

%H. H. Stahl, Contribuţii la studiul satelor devălmaşe româneşti, vol. LII, 
Bucureşti, 1958-1965. 

4 Andrei Oțetea, Tudor Vladimirescu şi mişcarea eteristă în ţările române, 
ediţia a II-a, Bucureşti, 1971. 

% Idem, Renaşterea şi Reforma, Bucureşti, 1968. 

1 David Prodan, Jobăgia în Transilvania în secolul al XVI-lea, vol. I-III, 
Bucureşti, 1967-1968. 

+ Idem, Supplex Libellus Valachorum, ediţie nouă, Bucureşti, 1967. 

“5 Constantin Daicoviciu, Dacica, Cluj, 1969; Hadrian Daicoviciu, Dacii, 
Bucureşti, 1965; idem, Dacia de la Burebista la cucerirea romană, Cluj, 1972. 

* Radu Vulpe, Din istoria Dobrogei, IL, Bucureşti, 1968. 

“ Dumitru Tudor, Oraşe, târguri şi sate în Dacia romană, Bucureşti, 1968. 

5! Pompiliu Teodor, Evoluţia gândirii istorice româneşti, Cluj, 1970. 

stalinist, şi decât în perioada de după 1971-1974 (până la 1989), a 
naţionalismului comunist. Atunci de ce să nu recunoaştem în acest caz, 
parafrazând, un „echilibru între antiteze”, de ce să nu spunem clar că, 
în cadrul regimului comunist, perioada de după 1960 până spre 
1971-1974 a fost cea mai bună sub aspectul restituirii şi reconstituirii 
trecutului? 


Discursul comunist: 
exacerbarea naționalistă (p. 117-126) 


Accentuarea presiunii totalitare nu avea cum să nu influenţeze 
„frontul istoriografic”, în sensul falsificărilor grave, nemaiîntâlnite 
anterior în nici o epocă istorică. Aceasta este concluzia naturală 
formulată de dl Boia. Regimul a determinat, prin instituţii specifice şi 
persoane aservite, ideologizarea istoriei antice, în sensul tracismului, 
dacismului etc. Totuşi, în universitățile din Cluj, Bucureşti, Iaşi, în 
institutele de cercetare ale Academiei Române din aceste locuri au 
rămas autentici savanţi care au continuat să scrie şi să vorbească la 
modul corect despre raporturile daco-romane şi despre etnogeneză. 
Tratatul (cel nou) de istorie a României, pregătit de regim ca o 
încununare a ideologiei sale, nu a putut apărea atunci şi din cauza 
opoziţiei, ferme sau tacite, a unor istorici autentici faţă de falsificările 
pe care le preconizau instrumentele PCR. Într-o lucrare despre istorie 
şi mit, dacă îi pomenim copios pe cei ce au „mitizat”, avem obligaţia 
să-i menţionăm şi pe ceilalți, care au făcut, în forme variate, rezistenţă, 
cu scopul restituirii decente şi profesioniste a trecutului. La Cluj, 
profesori şi cercetători ca I.I. Russu, Hadrian Daicoviciu, Bodor 
Andrâs, Dumitru Protase, Nicolae Gudea, loan Piso, Dorin Alicu, 
Mihai Bărbulescu şi alţii, plus toţi cei foarte tineri de atunci, au refuzat 
să răspundă „comenzii” regimului de traco-dacizare şi de punere între 
paranteze a romanizării. 

Istoria medievală, cu toată „glorificarea” masivă a voievozilor şi 
cu exaltarea victoriilor militare româneşti (unele fără să fie victorii 
decisive), a fost mai ferită de ingerinţe politice grave. Totuşi, în 1986, 
la 600 de ani de la venirea în scaunul domnesc a lui Mircea cel Bătrân, 

voievodul a fost rebotezat, din ignoranță şi servilism, „cel Mare”, cum 
mai fusese numit sporadic şi în trecut de unii istorici. Şi atunci au fost 
voci oneste, care au spus şi au scris ce însemna supranumele de „cel 
Bătrân”, cum nu exprima acesta bătrâneţea fizică, ce fel de nobleţe 
veche ascundea el şi cum se impusese el în istoria şi conştiinţa 
românilor. Au fost istorici care au refuzat să-şi publice atunci studii şi 
articole în care numele lui Mircea să apară schimbat sau care au căutat 
publicaţii mai „ferite”, mai puţin ideologizate, reuşind să strecoare, 
chiar în acele condiţii, numele vechi de Mircea cel Bătrân sau de 
Mircea- Voievod. Evident, nu forma conta, ci ceea ce făceau ideologii 
de atunci cu fondul istoriei româneşti, privită drept fundal pentru 
afirmarea „marelui bărbat”. Dar şi aşa, exemplele celor care nu au 
acceptat instrumentalizarea nu sunt puţine. Dintre profesioniştii 
domeniului, mult mai numeroşi sau categoric majoritari sunt cei oneşti, 
care au păstrat necesarul echilibru. Ei nu au fost eroi, nici disidenți, 
dar au aplicat forme specifice de rezistenţă, pe linia demnităţii, 
corectitudinii, adevărului. 

Chestiunea capitulațiilor, invocată de dl Boia (p. 121-122), trebuia 
să servească şi ea viziunii regimului asupra continuității statale la 
români. Statele româneşti (sau ale românilor) din trecut trebuiau să fi 
fost centralizate şi independente sau să fi tins mereu spre independenţă. 
Fireşte, dependenţa principatelor față de otomani, cu forme grave 
uneori, apărea cam stânjenitoare pentru regim. Constantin Giurescu 
demonstrase convingător în 1908 că textele capitulațiilor („tratatelor” 
româno-otomane) prezentate de boierii români la finele secolului al 
XVIII-lea şi în secolul al XIX-lea forurilor internaționale — şi acceptate 
de acestea drept valabile! — erau falsuri?. Ideologii comunişti nu s-au 
împiedicat însă de acest „amănunt”. Pentru ei, suzeranitatea otomană 
sau dominaţia otomană trebuiau intenționat diluate, diminuate, cu 
ajutorul unor unelte servile, cum a fost Nicolae Copoiu, care vorbea de 
tratate încheiate de la egal la egal între români şi otomani. Dar 
alăturarea de către dl Boia a numelor lui N. Copoiu, politruc de 
serviciu, şi Mihai Maxim, unul dintre cei mai buni specialişti români 


* Constantin Giurescu, Capitulațiile Moldovei cu Poarta otomană. Studiu 
istoric, Bucureşti, 1908. 

(azi cel mai bun!) în raporturile româno-otomane, este răuvoitoare şi 
derutantă. DI Boia confundă aici evident planurile, persoanele şi 
chestiunile: documentele prezentate de boieri în epoca modernă erau 
contrafăcute, cum a dovedit C. Giurescu, numai că credibilitatea 
falsurilor se baza pe acte autentice, „cărți de legământ” indubitabile, 
care, deşi erau unilaterale, fixau drepturi şi obligaţii reciproce. 
Existenţa acestor documente medievale, specifice statelor necucerite 
de otomani, a fost demonstrată, fără putinţă de tăgadă, nu doar de 
Mihai Maxim, ci şi de alţi istorici profesionişti, între care Şerban 
Papacostea, membru corespondent al Academiei Române. Profesorul 
Papacostea, independent de profesorul Maxim şi lucrând pe surse 
latine occidentale, a evidenţiat soarta „tratatelor” româno-otomane din 
secolele XV—XVIS. Ignorarea cercetărilor oneste ale lui Ş. Papacostea 
şi reproşul adresat pe nedrept lui M. Maxim de către dl Boia nu fac 
decât sa arate eludarea fondului chestiunii în speţă, din dorinţa de a 
demonstra cu orice preţ o teză. Românii nu au avut în evul mediu, cu 
otomanii, tratate de tipul celor din epoca modernă şi contemporană şi 
nu au mai avut de la un timp state independente, dar au avut ţări 
autonome, cu statut aparte, reflectat în acte. Aceste „tratate” nu trebuie 
nici supralicitate, dar nici minimalizate sau ignorate. Falsurile boiereşti 
din secolele XVIII şi XIX au putut trece drept autentice pentru că 
exista în cadrul opiniei publice interne şi internaţionale tradiția vechilor 
acte de legământ reale, care reglementau statutul de autonomie al 
principatelor şi raporturile lor cu Poarta. Înlocuirea unei idei false 
(existența unor tratate pe picior de egalitate între Imperiul Otoman şi 
Țările Române în evul mediu) cu altă idee falsă (inexistenţa oricăror 
acte cu rol de tratate — numite ca atare în Occident — între părțile 
menţionate) nu poate decât să sporească o anumită confuzie şi nu să 


s Mihai Maxim, Țările Române şi înalta Poartă. Cadrul juridic al relaţiilor 
româno-otomane în evul mediu, Bucureşti, 1993 (cu bibliografia autorului de 
dinainte de 1990). 

*+ Serban Papacostea, Tratatele Țării Româneşti şi Moldovei cu Imperiul 
Otoman în secolele XIV-XVI: ficţiune politică şi realitate istorică, în vol. „Stat, 
societate, națiune. Interpretări istorice” (îngrijit de Nicolae Edroiu, Aurel Răduţiu, 
Pompiliu Teodor), Cluj-Napoca, 1982, p. 93-106. 

limpezească lucrurile. Evident, dacă pretindem că istoricul nu trebuie 
şi nu poate să ajungă la adevăr, că este cu totul imposibil ca istoricul 
să fie obiectiv, atunci orice afirmaţie se poate impune, fără 
argumentare. În funcţie de ce să mai argumentezi? DI Boia combate, 
pe bună dreptate, o exagerare interesată a unor istorici de ocazie, 
ghidaţi de ideologii PCR, dar o înlocuieşte cu un neadevăr, fiindcă nu 
s-a aplecat niciodată serios asupra temei, nu a scris în domeniu, spre a 
constata cum problema capitulaţiilor nu are doar substrat politic, ci şi 
ştiinţific, că s-a făcut de mult critica întregii chestiuni, pe baza 
mărturiilor sigure. Dar Domnia sa nu procedează decât în consecința 
propriei logici: dacă investigatorul trecutului nu ajunge la adevăr, 
atunci se poate nega orice, înlocui cu orice sau cu nimic. 

În ceea ce priveşte mișcarea lui Horea (1784), regimul a voit, 
într- adevăr, la un moment dat s-o transforme în revoluţie şi s-o prezinte 
drept un prolog al Revoluţiei Franceze (1789-1794) şi a găsit unii 
„interpreţi” pentru o astfel de „partitură”. Scopul era probabil şi acela 
de a-i face pe români precursori ai francezilor în promovarea ideilor 
progresiste europene. Aceeaşi tendință aberantă a apărut vag şi în 
legătură cu Răscoala de la Bobâlna (1437), unde nu credem să fi fost 
vorba de nici o „logică”, ci doar de ignoranţa şi prostia dictatorului. 
Fireşte, în trecut, mai ales în secolul al XIX-lea, în epoca romantică, 
toate mişcările erau numite „revoluţii”, conform sensului etimologic al 
acestui termen latin. Cea mai bună monografie din secolul al XIX-lea 
dedicată evenimentelor din 1784 se referea la acestea sub numele de 
„revoluţiune”s5. Numai că, între timp, termenul de „revoluţie” a căpătat 
conotaţii mai precise, ivite din ideologia oficială, şi nu se potrivea unor 
ridicări ţărăneşti relativ modeste. Din punctul de vedere al ideologiei 
materialiste, marxiste, nu se putea numi revoluţie o mişcare din evul 
mediu sau una care nu urmărea „răsturnarea orânduirii vechi”. Aici se 
vede într-adevăr intenţia protocronistă şi naționalistă de a-i transforma 
pe români în „promotori ai progresului”, cu ceva înaintea altora. Dar 


55 Nicolae Densuşianu, Revoluțiunea lui Horea în Transilvania şi Ungaria 
1784-1785, scrisă pe baza documentelor oficiale, Bucureşti, 1884. Vezi şi noua 
ediţie, îngrijită de profesorul Nicolae Edroiu şi apărută la Bucureşti, la Editura 
„Viitorul românesc”, în 2002. 

şi aici, dl Boia uită reversul: cel mai bun specialist în studierea 
Răscoalei lui Horea — cu teză de doctorat pe această temă susţinută în 
19385 — a publicat în 19795 cea mai documentată monografie despre 
ceea ce s-a petrecut la 1784-1785 şi pe circa 1 400 de pagini a 
continuat să definească evenimentele drept răscoală. Nici la ediţia a 
doua a cărţii, din 1984, David Prodan nu a revenit, continuând să scrie 
despre o răscoală, care nu avea în desfăşurarea ei nimic neţărănesc. La 
fel, un alt specialist al perioadei şi al temei, profesorul Nicolae Edroiu 
(azi membru corespondent al Academiei Române), coordona la Cluj, 
tot atunci, o lucrare cu titlul cel vechi, consacrat, al tumultului condus 
de Horeas*. Prin urmare, supralicitările nu-şi au rostul. Toţi istoricii şi 
cercetătorii din universităţi, institute academice, muzee, arhive etc. 
ştiau cine este monograful consacrat al Răscoalei lui Horea şi cine 
este aservit ideologiei comuniste. Putem depune mărturie că la Cluj, 
în toţi anii avuţi în atenţie, studenţii au luat act de „Răscoala lui 
Horea”, şi nu de „revoluţia populară din 1784-1785”. De altminteri, 
pe lângă cele două volume masive ale lui David Prodan, cartea lui 
Ştefan Pascu despre pretinsa „revoluţie” apărea ca o broşură de 
ocazie“. Asta nu înseamnă că ideologii oficiali ai regimului Ceauşescu 
nu au voit să transforme răscoala în revoluţie; au voit şi au depus 
eforturi în acest sens, dar istoricii autentici, specialiştii nu s-au lăsat 
antrenați în acest joc. Nici pentru „conştiinţa românească” manevra nu 
a avut urmări vizibile. Cunoscătorii nu au putut fi amăgiţi, iar dintre 
ceilalți, dintre nespecialişti, puţini au sesizat miza. Lumea era saturată 
de istorie cosmetizată, ajustată, naționalistă şi nu mai recepta lozincile 
regimului, care nu ţineau loc de foame. 

Şi despre naţiune, şi despre Mihai Viteazul mai erau specialişti 
care gândeau în alți termeni decât şcoala sau institutul de partid. Pe la 
1950, Mihai Viteazul nu era nimeni, iar acum, prin anii '80, devenise 
aproape un făuritor avant la lettre al României Mari, depozitar al 


5 David Prodan, Răscoala lui Horea în comitatele Cluj şi Turda, Cluj, 1938. 

57 Idem, Răscoala lui Horea, vol. L-1L, Bucureşti, 1979. 

s Nicolae Edroiu (coord.), Răscoala lui Horea. Studii şi interpretări istorice, 
Cluj-Napoca, 1984. 

s Ştefan Pascu, Revoluţia populară de sub conducerea lui Horea, Bucureşti, 
1984. 

ideologiei naţionale moderne. Dar negarea totală a valorilor naţionale 
la 1600, propusă de dl Boia (p. 123), nu este deloc constructivă, fiindcă 
este tot o exagerare şi nu are nimic cu spiritul epocii moderne timpurii. 
Naţiunile medievale, studiate temeinic în Occident de pe la 1900 
încoace, au dat roade prin 1500-1600, de aceea este fals a spune că 
„nimeni în Europa nu se gândea să taie graniţele după criterii etnice” 
(p. 123). Nu aducem decât o singură mărturie: la 1589, regele Franţei, 
pragmaticul Henric al IV-lea de Bourbon, considera de la sine înțeles 
ca toate provinciile în care se vorbea germana să aparţină împăratului 
german, cele în care se vorbea spaniola să aparțină regelui Spaniei, aşa 
cum cele în care se vorbea franțuzeşte trebuiau să fie obligatoriu ale 
Franţei şi ale regelui său. Regele Franţei a tins programatic înainte de 
1600 ca toate provinciile franceze să facă parte din regatul său, iar 
criteriul de apreciere era limba. Este vorba despre o unitate în jurul 
monarhiei, dar o unitate etnolingvistică, fiindcă limba este caracte- 
ristica de bază a etniei“. Mihai Viteazul poate să nu fi gândit în astfel 
de termeni, dar a introdus limba română în cancelaria princiară comună 
a Transilvaniei şi Țării Româneşti, scandalizând nobilimea, care cerea 
în dietă revenirea la maghiară şi latină. Păcat că autorul nu ia în 
consideraţie lucrările lui David Prodan şi Şerban Papacostea despre 
momentul Mihai Viteazul! şi, respectiv, despre națiunea medievală“, 
fiindcă ar fi evitat astfel dezechilbrarea situaţiei şi dezinformarea celor 
interesaţi. Nu toți istoricii au fost unelte docile ale regimului comunist; 
cei mai valoroşi nu au fost şi acest adevăr trebuie scris într-o carte 
despre conştiinţa istorică a românilor. Dacă regimul a folosit uneori 
scrierile oneste ale acestor istorici oneşti pentru propria propagandă, 
nu este vina acestor istorici. Ei nu puteau nici să tacă, nici să nu scrie 


% Vezi capitolele „Identitatea naţională prin limbă” şi „Națiunea medievală şi 
monarhia: de la entităţi politico-statale la state naţionale”, în loan-Aurel Pop, 
Geneza medievală a naţiunilor moderne, Bucureşti, 1998, p. 93—104 şi, respectiv, 
p. 194-211. 

*! David Prodan, Supplex Libellus Valachorum. Din istoria formării naţiunii 
române, ediţie nouă, Bucureşti, 1984, p. 110-118 (subcapitolul „Momentul Mihai 
Viteazul”). 

* Şerban Papacostea, Geneza statului în evul mediu românesc, Cluj-Napoca, 
1988 (mai ales studiul „Domni români şi regi angevini: înfruntarea finală 
(1370- 1382)”, p. 113-131). 


87 


nimic despre națiune, pentru a fi siguri că vor rămâne complet 
neinstrumentalizați. Menirea lor era să cerceteze şi să scrie corect, 
respectând criteriul adevărului omenesc, singurul la îndemâna 
istoricului. 

Exemplele legate de Paul Anghel sau Dan Zamfirescu, cu opiniile 
lor despre anumite „priorităţi” româneşti, nu intră direct în atenţia 
noastră, fiindcă noi ne-am oprit în mod special la „breasla” istoricilor. 
Evident, ideile lor — dirijate de partid, înscrise în orientarea generală 
protocronistă şi naționalistă din epocă — despre învăţăturile lui Neagoe 
Basarab situate deasupra Principelui lui Machiavelli, despre Ion 
Creangă privit ca egalul lui Homer, Shakespeare şi Goethe, sunt 
exagerate şi pe alocuri hilare. Dar ne întrebăm câţi români au ştiut 
despre aceste enormităţi, câți specialişti le-au luat în seamă. Oare au 
făcut ele carieră în „conştiinţa românească”, au intrat ele cât de timid 
în mentalul colectiv? Fiindcă dacă nu au intrat, discuţia este fastidioasă, 
nu are obiect. Cele semnalate, deși reale, pot fi privite ca nişte aspecte 
exotice. Oare câţi studenţi au învăţat la facultăţile de istorie şi de 
filologie despre Neagoe Basarab sau Ion Creangă, în felul protocronist 
pe care-l preconizau unii ideologi ai PCR? La Facultatea de Istorie din 
Cluj putem depune mărturie că se practica critica de text, se discuta 
serios paternitatea Învățăturilor, se decelau ideile după precedentul 
creat odinioară de Demostene Russo, Nicolae Iorga, Vasile Grecu sau 
P. P. Panaitescu. Ei au oferit modelul de polemică şi de interpretare al 
chestiunii Învăţăturilor şi acest model a predominat. Repetăm: 
problema de fond pusa de dl Boia rămâne, deoarece partidul voia să 
orienteze conştiinţa publică în direcția ştiută prin studiul istoriei; dar 
trebuie urmărite şi rezultatele şi reacțiile contrare. Nu este de ajuns să 
spunem doar că a existat o „opoziţie notabila” față de protocronism, 
autohtonism etc. (p. 124). Fa trebuie detaliată, subliniată, cu relevarea 
unor nume şi realizări, câte au fost. Altfel, rămâne impresia că a existat 
doar „front istoriografic” comunist sau că produsele comandate de 
regim au predominat. 

Mişcarea istoriografică nu a fost „dezordonată şi ineficientă” 
(p. 125), decât din punctul de vedere al rezultatelor urmărite de PCR. 

Altminteri, au fost câţiva istorici „de curte”, „de casă”, cei mai mulți 
neprofesionişti sau slabi profesionişti, care au urmat fidel direcția voită 
de autorități, şi a fost apoi grupul numeros al istoricilor serioşi care, 
deşi au trebuit să facă anumite compromisuri, mai ales formale, au 
menţinut calitatea înaltă a scrisului istoric. Faptul ca „marile sinteze” 
de istorie voite de partid nu au apărut sau nu au apărut integral nu este 
rezultatul hazardului, al „dezordonării” şi „ineficienţei” istoricilor 
români, Ci, dimpotrivă, este urmarea unei opoziții, uneori mai 
curajoase, alteori mai palide, a celor mai serioşi istorici. Este drept că 
populația ţării a fost supusă unei „demagogii naţionaliste” şi că 
discursul oficial era unic. Dar anumite instituţii şi persoane au păstrat 
o anumită decenţă, pe de o parte, iar discursul naționalist obsedant, 
prin repetare, a avut şi efecte contrare, conducând la conştientizarea 
unei părţi a opiniei publice în legătură cu realele intenţii ale regimului, 
pe de altă parte. Cine credea cu adevărat în 1989 că România urcase 
din victorie în victorie, din antichitate până spre culmile socialismului? 
Cine credea că marii voievozi medievali au pregătit „apoteoza geniului 
Carpaţilor”? Aberaţiile erau atât de mari, încât interesul real al tinerei 
generaţii pentru un astfel de trecut era la cote minime. Asta nu 
înseamnă că propaganda regimului nu a falsificat copios trecutul şi că 
aceste falsuri nu trebuie ferm eliminate. 


CAP. II. ORIGINILE 


Câteva principii (p. 127-129) 


Autorul ne asigură că miturile fondatoare „condensează conştiinţa 
însăşi a comunităţii” (p. 127) sau, poate, ar fi vrut să spună, ele se 
focalizează în această conştiinţă, îi dau contur şi personalitate. Oricum, 
înțelegem importanța de excepţie pe care dl Boia o acordă „miturilor 

fondatoare”. Din nou, spre a rămâne consecvenţi, suntem asiguraţi că 
originile nu sunt un dat obiectiv, ci se stabilesc în funcţie de fondul 
ideologic şi de proiectele prezente ale comunităţii. Ceea ce înseamnă 
că românii, de pildă, îşi pot fixa „fondarea” în chip aleatoriu, de la 
cultura Cucuteni la momentul Cuza (p. 127). Aici, relativismul propus 
de dl Boia este totuşi inacceptabil pentru istoric, el potrivindu-se mai 
mult câmpului literaturii sau artelor în general. 

Din moment ce se stabilesc regulile „jocului”, adică se precizează 
despre ce fel de origini este vorba, relativitatea se restrânge foarte mult. 
Nimeni nu se va gândi să înceapă cu descălecatul lui Negru-Vodă, cu 
Alexandru loan Cuza ori cu o cultură neolitică, atunci când este vorba 
despre originea românilor ca popor. Nimeni nu va începe cu Burebista, 
Decebal sau Traian, dacă s-ar căuta originea statului medieval la 
români sau formarea statului lor modern. Cei care o fac ori au 
facut-o — căci este posibil aproape orice pe lumea asta — nu sunt istorici 
ori nu sunt profesionişti. Evident, se poate scrie în general despre 
„origini”, dar istoricul este obligat prin natura meseriei să 
particularizeze, în acest sens, este grăitoare mărturia lui loan Lupaş 
care, solicitat de regele Carol al II-lea să scrie o carte despre unirea 
românilor, s-a simţit, natural, onorat, dar a întrebat despre care unire 
este vorba. Suveranul, cu multă prezenţă de spirit în general, dar lipsit 
de spirit istoric de specialitate, i-a răspuns profesorului: „Despre 
toate!”. Lupaş, considerând dorinţa suveranului o poruncă, a scris 
atunci Istoria unirii românilor, care este în fapt o istorie generală, pe 
înțelesul tuturor, a românilor şi a strămoşilor lor, cu accent pe ideea de 
unitate“. Nu este cea mai bună scriere a lui loan Lupaş, dar merită 
citită pentru constatarea nivelului istoriografie românesc, înainte de Al 
Doilea Război Mondial, în segmentul adresat educării poporului. 

Autorul ne mai spune că formele tradiționale ale miturilor 
fondatoare ar fi creaţii ex nihilo, creaţii fundamental noi (p. 128). Se 
poate să fie aşa în cazul miturilor de care vorbeşte Claude Levi-Strauss 
şi unii dintre continuatorii să. Tradiţia istorică despre fondarea statelor 
române, departe de a se revendica din nimic, are rădăcini istorice 


6% loan Lupaș, Istoria unirii românilor, Bucureşti, 1938, p. 3. 

demonstrate cu argumente deosebite. Aceasta înseamnă fie că tradiția 
respectivă nu este mit, ci legendă sau altceva, fie că mitul istoric nu este 
ceea ce ne propune dl Boia să fie. În plus, dacă descălecatul lui Negru- 
Vodă şi cel al lui Dragoş-Vodă capătă forme legendare (sau „mitice”, 
cum vrea profesorul Boia) în cronici, venirea în Moldova a celuilalt 
român maramureşean (a voievodului Bogdan) este atestată la modul 
realist în diplome şi cronici. Chiar şi persoana unui Dragoş din Giuleşti, 
nobil român maramureşean, legat în mod cert de Moldova, are 
existenţă atestată sigur într-un document autentic din 1360, deşi se 
crede astăzi că nu el a fost descălecătorul (şi nici Dragoş din Bedeu), 
ci un omonim al lor, dintre cei câţiva existenţi atunci, atestaţi sau 
neatestaţi în diplome latine. 

În fine, tot la acest subcapitol de premise teoretice, absolut necesare, 
suntem asiguraţi din nou că sunt mituri fondatoare „moderne”, 
elaborate chiar sub ochii noştri, de istoriografia pretins ştiinţifică — 
care, în concepția dlui Boia, cum s-a văzut, nu poate să existe — în faza 
sa naționalistă şi democratică (p. 129). Aceste mituri „moderne”, deşi 
deosebite formal de cele vechi, nu ar cultiva altceva decât imaginarul, 
exagerând mereu naționalismul nostru funciar. Totuşi nu am înţeles 
clar de ce mai totul în istoriografie este „mit”. De ce credinţa 
cronicarilor în „poveste” trebuie dublată de o alta, deosebită formal, dar 
de aceeași esenţă, a istoricilor moderni? Este inerent fiinţei umane în 
general şi românilor în special apelul la mit, la imaginar? Dacă şi 
creatorul de artă, şi istoricul operează cu imaginarul, care este 
deosebirea de esenţă dintre ei? Şi dacă „miturile” sunt oarecum organic 
legate de fiinţa umană, de universul său spiritual, de ce să criticăm şi 
să respingem aceste mituri? lar dacă le respingem, de ce să le 
respingem numai pe unele şi după ce criterii? 


Vremea romanilor (p. 129-136) 


Iarăşi se începe cu o sentință: epoca modernă debutează sub semnul 
mitului fondator roman (p. 129). Nu poate să fie aşa, fiindcă nici 
românii, nici măcar elita lor nu erau preocupaţi în primul rând în 

secolele XVII şi XVIII de „descălecatul” lui Traian. Ideea 
descălecatului dintâi exista într-adevăr şi nu este rodul „mitologiei 
moderne”, ci al tradiţiei medievale. Aici, dl Boia emite din nou o 
judecată severă, aproape fără drept de apel, în ciuda atenuării iniţiale 
prin verbul „a părea”. Domniei sale i „se pare iluzorie tentativa unor 
cercetători de a raporta acest mit (al originilor romane) la o neîntreruptă 
conştiinţă romană pe care ar fi păstrat-o societatea românească” 
(p. 129). În istoriografie sunt, fireşte, păreri şi certitudini. Conştiinţa 
romanităţii la unii dintre români în evul mediu este însă pentru 
profesionişti de mult o certitudine. Ea a fost susţinută de mai mulți 
specialişti, argumentată extrem de solid de Șerban Papacostea“ şi 
articulată într-o monografie importantă de regretatul Adolf 
Armbruster“. Mai recent, savantul italian Cesare Alzati (de la 
Universitatea din Pisa) afirmă aceeaşi convingere: românii, în anumite 
straturi ale lor, au păstrat „în interiorul etniei” lor conştiinţa propriei 
romanități. Dar să-i dăm cuvântul distinsului medievist italian: 
„... Rădăcina ideii specifice de romanitate a românilor trebuie căutată 
nu în modelele occidentale, ci chiar în interiorul etniei [româneşti], în 
tradiţia şi patrimoniul cultural al acesteia”. Cesare Alzati a ajuns la o 
asemenea concluzie pe căi proprii, altele decât cele urmate de Şerban 
Papacostea sau Adolf Armbruster. Profesorul pisan constată că 
binecunoscuta legendă istorică românească despre Roman şi Vlahata 
ni s-a transmis printr-un fragment de cronică redactată în secolul al 
XV-lea în mediu românesc, în zona Maramureşului, şi că din întreaga 
povestire răzbate „fără putință de tăgadă” afirmarea romanităţii 
românilor“. De altminteri, chiar titlul studiului citat este grăitor pentru 
convingerile autorului în privinţa ideii romanității românilor în secolele 


* Serban Papacostea, Conştiinţa romanităţii românilor în evul mediu, publicat 
inițial în limba franceză, în „Revue roumaine histoire“, IV, 1965, nr. 1, p. 15-24, 
iar apoi în vol. „Geneza statului în evul mediu românesc...”, p. 222-230. 

6% Adolf Armbruster, Romanitatea românilor. Istoria unei idei, ediţia a II-a, 
Bucureşti, 1993 (prima ediţie a fost în 1972). 

5 Cesare Alzati, În inima Europei. Studii de istorie religioasă a spaţiului 
românesc, Cluj-Napoca, 1998, p. 95. 

S Ibidem. 

XV-XVI: Conştiinţa etnico-religioasă a românilor în epoca umanistă 
între ecourile romanităţii şi modelele ecleziastice bizantino-slave. În 
alt studiu din acelaşi volum (Emie şi universalism. Note pe marginea 
continuității termenului „Romanus” între populaţiile româneşti), 
Cesare Alzati ajunge pe alte căi la aceeaşi concluzie: vag şi nebulos, 
românii au avut permanent conştiinţa originii lor romane“. Noi nu 
ne-am încumeta să folosim chiar termenul de „permanent”, dar suntem 
absolut siguri că, în anumite momente din secolele XIII-XVI, unii 
dintre români ştiau sigur că poporul lor se trage din romani, fără să fi 
fost influenţaţi în acest sens de călătorii și umaniştii străini sau de studii 
făcute în străinătate. Spunem acest lucru după circa două decenii de 
studiu direct al izvoarelor care atesta acest adevăr. 

Argumentele dlui Boia împotriva conştiinţei romanităţii la români 
sunt anistorice, nu se bazează pe cercetări proprii în domeniu şi nu ţin 
seama de metodologia disciplinei. Domnia sa nu discută sursele, ci 
afirmă că era imposibil ca românii să aibă o astfel de conştiinţă, se 
întreabă de ce nu s-a păstrat la români şi o conştiinţă dacică (dacă nu 
s-a păstrat o conştiinţă dacică nu putea să existe nici una romană!) şi 
readuce în prim-plan vechiul clişeu al occidentalilor care ne-au învăţat 
de unde ne tragem. Nimeni nu a afirmat la modul serios că românii au 
avut, în mod concret şi explicit, o conştiinţă populară a romanităţii. 
Este vorba fie despre o amintire latentă, fie despre convingerile unei 
anumite elite, restrânse numeric, preocupate de viaţa religioasă şi de 
cărturărie. Aceste mărturii de necontestat există şi ele demonstrează 
că unii români ştiau încă din secolele XIII-XVI, fără să fi aflat acest 
lucru de la occidentali, că poporul lor descinde din romani. Autorul 
uită să prezinte avatarurile celor care au afirmat existența conştiinţei 
romanităţii la români: combaterea dură a ideilor şi persoanei lui Şerban 
Papacostea de către Constantin Daicoviciu şi oprirea publicaţiilor de 
atunci (1965-1966) de a mai găzdui replici la ceea ce susţinea 
profesorul de la Cluj; respingerea la început a tezei de doctorat a lui 
Adolf Armbruster şi şicanarea autorului de către unii oficiali, până la 
determinarea emigrării sale. Nu trebuie lăsată nici o clipă impresia că 


% Ibidem, p. 74-89. Celălalt studiu menţionat se află la p. 90-112. 

regimul comunist român, prin anii 1965-1972, ar fi susținut din spirit 
naționalist ideea conştiinţei romanităţii la români în evul mediu. 
Dimpotrivă, ideea era susţinută, în general, de savanți (Şerban 
Papacostea, Adolf Armbruster, Andrei Oțetea, David Prodan şi alţii) şi 
combătută, cu unele excepţii, de ideologi de partid. Independent de 
opiniile dlui Boia, evidenţierea ideii romanităţii la români în evul 
mediu a izvorât din convingeri oneste, ştiinţifice, şi nu din „comandă 
socială”. Şerban Papacostea, de exemplu, nu a afirmat niciodată că 
românii aveau în ansamblul lor conştiinţa romanităţii şi nici că această 
convingere a unora era bine articulată sau ştiinţific formulată. Nimeni 
nu ne spune clar ce argumente aveau românii pentru romanitatea lor şi 
nici nu credem că trebuie căutate atunci argumente de tipul celor din 
epoca modernă. În ce fel au ajuns unii români să exprime în evul 
mediu — vag şi legendar — convingerea „descălecatului” de la Traian 
sau a descendenţei poporului român de la Roma, este dificil de stabilit. 
Ceea ce spun însă clar multe izvoare, dincolo de unele forțări ale notei 
prezente poate la Armbruster, este tulburător: călătorii străini, 
umaniştii, cărturarii din secolele XIV-XVI, prezenţi printre români, 
au aflat din gura acestora legătura cu Roma şi romanii. Probabil, din 
perspectiva unora, nu se poate vorbi de o „conştiinţă a romanităţii la 
români în evul mediu”, ci, mai degrabă, despre convingeri sau credinţe 
individuale în acest sens. La rigoare, se poate accepta acest 
amendament, atât timp cât nu există mijloace de a măsura profunzimea 
şi extensiunea sentimentului discutat. Dar afirmația că românii — toţi 
ar fi aflat despre propria lor descendență romană exclusiv de la 
occidentali (p. 130) este abuzivă, restrictivă şi în dezacord cu sursele. 
Prin urmare, când susţine că, în istoriografia română, abia Grigore 
Ureche consemnează pentru prima oară originea românilor de la Roma 
(p. 130), dl Boia omite câteva mărturii clare: pomenitele consemnări 
ale străinilor care spun că au aflat de la membri ai elitei românilor 
despre rădăcinile romane; legenda despre Roman şi Vlahata, care poate 
să aibă o vechime considerabilă, comparabilă cu a produselor similare 
despre Ceh şi Leh sau Hunor şi Magor; creaţia umanistului de origine 
română Nicolaus Olahus (1493-1568) etc. Evident, omiţând 
intenționat antecedentele, autorul devine mai „convingător” când 

spune că abia Grigore Ureche, ex abrupto, după studii umaniste în 
Polonia, a afirmat latinitatea românilor. 

Susținerea romanității pure a românilor nu este exclusiv o idee 
politică a cronicarilor sau a Şcolii Ardelene. Prezenţa timidă sau 
absenţa dacilor din etnogeneză au fost mult timp şi rezultatul 
precarităţii surselor. Unii autori au fost sincer convinşi că românii erau 
exclusiv urmaşii romanilor. În cazul reprezentanţilor Şcolii Ardelene, 
puritatea originii latine a românilor este prioritar o chestiune de 
militantism politic-național, dar această idee nu era susţinută pentru 
că „românii nu puteau accepta la nesfârşit supremaţia unui popor 
inferior lor” (p. 131), ci din alte motive. La români nu era vorba atunci 
de orgoliu şi de dominarea lor de către un popor inferior, ci de ieşirea 
din umilinţa şi supunerea care durau de multe secole. Toate mărturiile 
arată că intelectualii români îi puneau între paranteze pe daci fiindcă 
dacii erau barbari, necivilizaţi, iar ideologia politică a epocii pretindea 
că au drept la concivilitate, la drepturi pe un teritoriu, doar urmaşii 
unor popoare superioare şi vechi. Scrierile culturale, ştiinţifice şi 
politice ale românilor transilvani de la finele secolului al XVIII-lea nu 
conţin dispreţ pentru națiunea maghiară privită ca inferioară, ci dorința 
de accedere a românilor la egalitate cu ungurii, saşii şi secuii şi 
conducerea în comun a Transilvaniei. Nu-i poţi dispreţui pe cei alături 
de care aspiri să fii, ca egal al lor. Românii ardeleni nu s-au pretins 
superiori atunci din orgoliu, ci din dorința de a ajunge egalii 
asupritorilor lor. Ceea ce este diferit de aserțiunile profesorului Boia. 

Latinismul, predominant în cultura română a secolului al XIX-lea 
până spre 1860-1870, nu are caracterul malefic presupus cu oarecare 
ostentaţie de dl Boia. Nu era în această tendinţă exagerată nimic 
duşmănos la adresa românilor sau a vecinilor lor. Aceşti „latinişti” nu 
erau nici ignoranţi, nici proşti sau inculţi, nici animați de xenofobie, şi 
nici antioccidentali. August Treboniu Laurian, deşi începe istoria 
românilor de la fondarea Romei, este un savant autentic, un istoric 
important al românilor, iar ironia dlui Boia la adresa lui nu se justifică. 
Fireşte, dicționarul lui Laurian şi Massim împinge latinismul la extrem, 
dar apariţia sa nu este de mirare sau condamnabilă. În multe culturi 
europene occidentale au avut loc în anumite momente discuţii extrem 

de serioase şi polemici în legătură cu păstrarea purității limbii sau cu 
fonetismul şi cu etimologismul. La italieni a învins concepția privitoare 
la scrierea fonetică, dar la francezi sau englezi s-a impus etimolo- 
gismul. Pentru prima parte a secolului al XIX-lea, nu era cu nimic 
deplasat a propune scrierea cuvintelor din română aproape cum se 
scriau ele în latină sau eliminarea corpurilor „străine” din limbă. Faptul 
că toată societatea românească de atunci accepta, cu anumite nuanțe, 
originea romană a românilor şi latinitatea limbii române, demonstrate 
deja ştiinţific de către savanţi, nu este o mărturie de infantilism sau de 
aderare preconcepută la „mitul roman”, cum ne sugerează dl Boia, ci 
o mărturie clară că aceste idei izvorau din realitatea istorică. Dacă 
românii s-ar fi tras prioritar din greci, putem să avem certitudinea că 
în secolul al XIX-lea nu ar mai fi scris nimeni la modul serios că ei ar 
fi fost romani! Nici acceptarea de către Kogălniceanu şi Bălcescu a 
ideii românismului aproape pur al românilor nu trebuie să ne mire sau 
să stârnească accente acuzatoare. Acesta era nu numai un clișeu de 
epocă, format în împrejurările cunoscute, dar reprezenta şi un stadiu la 
care ajunsese cunoşterea trecutului atunci. Evident, dl Boia consideră 
că toate aceste ipoteze, erori, clişee, căutări, deformări etc. sunt 
mărturii pentru teoria Domniei sale despre lipsa de obiectivitate a 
tuturor istoricilor şi despre neputința lor de a accede la adevăr. După 
„condamnarea” lui Petru Maior, vine rândul lui Gheorghe Şincai, 
acuzat că ar fi susținut fervent puritatea sângelui romanilor (a celor 
meniţi să fie strămoşi ai românilor) şi „colonizarea aristocratică” a 
Daciei (p. 134-135). Or, pasajul pe baza căruia se face acuza spune cu 
totul altceva. Comentând colonizarea Daciei prin colonişti ex foto orbe 
romano, Şincai notează pertinent că au fost aduşi la nord de Dunăre 
locuitori din toată lumea romană, dar mai ales de la Roma și din Italia, 
şi nu doar „gloate mişele”, ci şi „familii de frunte”. Este firesc a vedea 
între coloniştii de peste tot şi pe aceia de la Roma şi din Italia şi a 
considera mulțimea coloniştilor formată şi din săraci, şi din bogaţi. 
Singura licenţă puristă şi națională a lui Şincai aici este dorinţa sa de 
a-i aduce pe cei mai mulţi colonişti din centrul latinităţii. Altminteri, el 
admite şi că aceşti colonişti erau din variate locuri, şi că erau de condiţii 
sociale diverse, în acord cu rezultatele cercetărilor recente. Nu vedem 

unde sunt atunci puritatea sângelui şi colonizarea aristocratică despre 
care scrie dl Boia! Natural, dacă ar fi trăit în era integrării europene de 
azi, Gh. Şincai ar fi folosit alt ton, dar farmecul său este că a trăit şi a 
scris atunci. Nu trebuie să-i cerem să fi scris cum gândim noi astăzi că 
ar fi sunat bine. De altfel, în 1976, Gheorghe Şincai era considerat, tot 
de dl Boia, unul dintre cei mai mari erudiţi români, comparabil cu 
Muratori şi cu savanții benedictini francezi Jean Mabillon şi Bernard 
de Montfaucon (comparaţia fusese făcută de Edgar Quinet, iar autorul 
nostru aderase atunci la ea fără rezerve)”. Tot atunci, marele istoric 
iluminist ardelean era elogiat pentru documentaţia din mii de surse în 
vederea alcătuirii Hronicii sale, pentru cunoaşterea profundă a autorilor 
antici şi moderni, pentru folosirea masivă a documentelor de arhivă de 
la Viena, Roma, Buda şi Pesta, pentru „spiritul critic destul de ascuţit”. 
Iar în 1997, acelaşi Şincai ajunge, în viziunea aceluiaşi domn Boia, 
doar un prolific producător de mituri. Oare cum s-a ajuns la radicala 
schimbare? 


Daci şi romani: o sinteză dificilă (p. 136-147) 


DI Boia ne asigură acum că romanii fuseseră „promovaţi” dintr-un 
complex de inferioritate al românilor (p. 136) şi că, după formarea 
României, trebuiau „recunoscuţi şi dacii”. Mersul lucrurilor în 
istoriografie şi în cultură apare „planificat” în funcție de factorul 
politic, ca şi cum istoricii (sau alții!) ar şti totul de la început despre 
trecut şi ar scoate din când în când din acest bagaj ceea ce s-ar cere pe 
moment. Este ca o piesă de teatru, în care dacii, romanii, slavii şi alții 
intră în scenă consecutiv sau concomitent, după cum cred autorul şi 
regizorul că ar fi mai spectaculos, mai pe gustul publicului. De 
exemplu, pentru stadiul la care ajunsese România în 1870, era mai 
realist — ne asigură dl Boia — să fie acceptat amestecul dintre daci şi 
romani (p. 136). Nu pentru că astfel s-ar ajunge mai aproape de 
reconstituirea procesului aşa cum a fost, ci pentru că aşa cere „tipologia 


% Lucian Boia, op. cit., p. 69-74. 

evoluţiei miturilor fondatoare”! Dar oare cercetarea propriu-zisă a 
trecutului de către oameni avizaţi, în scopul exclusiv al cunoaşterii 
vieţii de demult aşa cum a fost, să nu fi avut nici un rol în sporirea 
cunoştinţelor despre daci? Ce facem cu istoricii (naivi?) care au lucrat 
sincer convinşi de necesitatea adevărului, care nu aveau de unde să 
cunoască avant la Lettre teoria imaginarului şi care nici n-au putut să 
se înscrie, conştient sau nu, în „tipologia evoluţiei miturilor fon- 
datoare”? Cum să demonstrăm că aceştia 1-au „recunoscut” pe daci din 
oportunism sau că s-au înscris într-o schemă preconcepută? Fireşte, 
pentru astfel de „teorii” se poate lucra mai bine cu politicieni decât cu 
istorici. Astfel, aflăm că în chestiunea etnogenezei românilor mai 
intervine, pe la 1857, şi omul politic Ion C. Brătianu, care, din interes 
pentru suportul politic al Franţei în chestiunea românească, îi adaugă 
între strămoşii noştri şi pe celți (p. 137). Ce impact va fi avut această 
inovaţie de politician asupra opiniei publice? Câţi istorici vor fi 
subliniat atunci rolul important al celților în sinteza românească, în 
monografii, studii, articole de presă? Fiindcă dacă nu s-a întâmplat 
aşa, atunci totul rămâne o extravaganţă de politician, nu de istoric, 
asumată ocazional. După ce închină o pagină acestei ciudăţenii, 
dl Boia adaugă totuşi că „celții nu au reuşit să se impună în conştiinţa 
românească”, cum au făcut dacii, care „aveau să se instaleze şi să 
rămână în scenă” (p. 138). Celţii şi dacii sunt figuraţi de dl Boia ca 
nişte actori rivali, dintre care unul, mai abil sau mai dotat, continuă să 
rămână în prim-plan, în grațiile publicului, pe când celălalt intră 
într-un con de umbră şi dispare. Oare chiar aşa să fie? Să nu ştie dl 
Boia că dacii au avut totuşi, dincolo de anumite oscilaţii interpretative 
fireşti, un rol important în etnogeneza românilor, pe când celții, deşi au 
lăsat anumite urme ale trecerii lor (mai ales prin nord-vestul României 
de azi), nu fac parte dintre factorii constitutivi ai procesului menţionat? 
Oare pomenirea „aportului” celtic de către 1. C. Brătianu, care face un 
oficiu de politician inteligent, să aibă acelaşi rol cu relevarea 
contribuţiei dacilor de către savantul Hasdeu? Evident că nu este aşa, 
iar dl Boia ştie prea bine acest lucru, dar aplică intenționat această 
tehnică a colajului, a mixturii unor aspecte incompatibile pentru a-şi 
dovedi cu orice preţ teza „mitologizării” trecutului, a lipsei de 

obiectivitate a istoricilor, a imposibilității descoperirii adevărului 
despre trecut. Cititorul neavizat poate rămâne impresionat de 
„profunzimea” mesajului, de ineditul comparaţiilor şi de eleganța 
limbajului. 

După plasarea pe acelaşi plan în investigarea trecutului a lui I. C. 
Brătianu şi B. Petriceicu Hasdeu, autorul ne asigură că „în materie de 
etimologie dacică se poate afirma orice, dat fiind că ignorăm complet 
proba esenţială, adică limba dacă însăşi” (p. 139). Ajunge la această 
concluzie după ironizarea subtilă a lui Hasdeu, care ar fi încercat în 
van să arate prin istoria unor termeni continuitatea daco-romană. Se 
utilizează şi aici aceeaşi tehnică de deformare prin minimalizare şi 
omisiune. DI Boia nu ne spune că Hasdeu, dincolo de unele ciudăţenii, 
era un mare erudit, preocupat prioritar de adevăr, nu de succesul politic, 
nici de dorinţa de a epata cu orice preţ. În plus, între cunoscători, nu se 
poate afirma orice în materie de „etimologie dacică”, fiindcă există 
reguli precise, reiterate relativ recent de câțiva lingvişti şi istorici, între 
care şi I. |. Russu, cu lucrări fundamentale în domeniu (vezi Limba 
traco-dacilor)”. Despre limba daco-geților se ştie suficient pentru a 
putea recunoaşte impostura şi a nu accepta fabulațiile. Totuşi, la un 
secol de la Hasdeu, ştiinţa se află la un alt nivel, deşi suntem asiguraţi 
că nihil novi sub sole, că toţi deformează şi mint, în funcţie de o 
„logică” a miturilor, ştiută de dl Boia. 

După ce inventariază opiniile despre daci şi/sau romani ale lui 
Bolliac, Odobescu, Eminescu, Tocilescu, cu accente de ironie — la 
adresa diletanţilor mai ales — dl Boia ne asigură, tot ironic, că din 
„romani puri” şi apoi „romani amestecați”, prin 1870-1880, românii 
devin daco-romani. Apoi, Domnia sa notează un fapt simplu şi logic, 
anume că această formulă (a originii daco-romane) era „susceptibilă să 
pară mai aproape de adevăr” (p. 141). Suntem convinşi că logica 
internă a dezvoltării disciplinelor istorice şi a tipului de cunoaştere 


7 Cartea lui I.I. Russu, Limba traco-dacilor, publicată în două ediţii româneşti 
(în 1959, 160 de pagini şi în 1967, 259 de pagini), a fost tradusă în limba germană 
de H. Beer, în 1969, şi apreciată drept cea mai importantă şi valoroasă realizare în 
domeniu pe plan mondial. Vezi şi idem, Elemente autohtone în limba română, 
Bucureşti, 1970. 

istorică, înmulţirea datelor despre epoca respectivă conduseseră, în 
primul rând, la această concluzie verosimilă. Dar nu trebuie să ne 
bucurăm prea repede, fiindcă exprimarea dubitativă ascunde în ea 
germenii destructivi: formula doar pare mai aproape de adevăr, dar nu 
este în realitate, fiindcă adevărul — îşi aminteşte brusc autorul — nu 
poate fi descoperit cu nici un chip. Regretând parcă introducerea în 
discuţie a noţiunii de adevăr, la care pot aspira doar istoricii demodaţi 
şi naivi sau cei instrumentalizați, spre a induce în eroare opinia publică, 
dl Boia ne readuce în relativismul cel mai pur: „formula daco-romană” 
este mai „fragilă” şi mai „labilă” decât „afirmarea exclusivă a unuia 
sau altuia dintre elementele componente”. De ce? Fiindcă autorii nu 
vor mai şti pe cine să pună accentul, nu vor mai şti „cine a fost mai 
mare: Traian sau Decebal?” Cu alte cuvinte, a ne trage din daci şi 
romani, în ciuda aparenţelor, era mai rău decât a proveni numai din 
daci sau numai din romani, pentru că se ajunsese la o dispută de accent. 
Modul rizibil de a pune problema nu mai trebuie semnalat, fiindcă se 
vede de la sine. Orice efort de cercetare este complet bagatelizat. Nimic 
în cunoaştere nu evoluează după logica ştiinţei, ci totul decurge după 
„mitologie”. In dreaptă consecinţă, dl Boia consideră un fapt ieşit din 
comun cererea de către „dacistul” Hasdeu a unui congres panlatin la 
Paris, uitând că sinteza daco-romană funcţiona în conştiinţe şi că 
Hasdeu, chiar şi scriind Perit-au dacii?, nu minimaliza deloc aportul 
romanilor la etnogeneză. Nu vedem unde este contradicția. Nu 
înțelegem ce au în comun premierea unei poezii a lui Vasile Alecsandri 
la Montpellier şi asocierea dintre triumful poetului şi triumful 
românilor la Griviţa cu „mitul” şi cu istoria. 

Sunt enumerate punctele de vedere exprimate în chestiunea 
etnogenezei de către Tocilescu şi Onciul (care privilegiază colonizarea 
romană în raport cu romanizarea dacilor), Xenopol şi Iorga (care 
accentuează sinteza daco-romană). Se sugerează că ideile şi concluziile 
acestor extrem de serioşi cercetători şi istorici de profesie ar fi în 
funcție de curentul dominant în epocă, de „mitul” aflat în circulaţie 
atunci. Xenopol şi Iorga acordă un rol mai important dacilor (decât o 
făcuseră Tocilescu şi Onciul) nu fiindcă au ajuns la această concluzie 
prin laborioase cercetări şi în urma unor noi descoperiri, ci fiindcă sunt 
„mai generoşi” (p. 142). De ce ar fi aceştia „mai generoşi” cu dacii nu 

ni se spune. Ce interes politic sau de altă natură (şi nu de accedere la 
adevăr) i-a putut îndemna pe aceşti mari istorici să exprime ideile pe 
care le-au exprimat? Erau ei mai „naţionalişti” în raport cu primii doi? 

Acestor evocări ale unor istorici autentici le urmează, aparent pe 
aceeaşi temă, dar de fapt fără nici o legătură, istoria Ateneului Român 
şi a frescei sale faimoase, care ar marca şi ele o preponderență romană 
în faţa dacilor, o subsumare a lui Decebal „barbarul” în faţa „blândului” 
Traian. În acelaşi sens, faptul că sinteza lui Onciul, Din istoria 
României, cuprindea ca ilustraţii doar imaginile lui Traian şi Carol | — 
apărute, de altminteri, în epocă pe mai multe plachete şi medalii — ar 
arăta că domnia regelui Carol I era privită ca o reactualizare a gloriei 
Romei din vremea împăratului Traian (p. 144-145). Nu înţelegem ce 
legătură de fond, profundă, poate să existe între operele erudite, de 
specialitate, ale lui Tocilescu, Onciul, Xenopol, Iorga şi „propaganda 
vizuală”, făcută prin construcții monumentale, fresce, plachete, medalii 
sau portrete. Fireşte, ni se poate răspunde că toate contribuie la 
formarea conştiinţei publice. Ceea ce este, în esenţă, adevărat, dar în 
ce mod şi în ce proporţie? Oare savanții autentici, marii profesori, 
cercetătorii profesionişti au „mitizat” trecutul nostru, adică l-au redat 
după „logica imaginarului”, precum au făcut şi literați, pictorii, 
sculptorii, muzicienii, politicienii? Oare să nu fie nici o deosebire între 
Decebal-ul (drama istorică) al lui Eminescu şi Decebal-ii descrişi de 
Tocilescu şi Xenopol? Cum pot cele două moduri de abordare complet 
diferite să aibă aceeaşi funcţie în societate şi, mai ales, acelaşi fel de 
raportare la criteriul numit adevăr? 

Prin amalgamul de opere foarte variate şi prin autorii atât de 
eterogeni enumeraţi mai sus, dl Boia crede că a demonstrat predo- 
minarea componentei romane în „mitica” etnogeneză românească şi 
că, după 1900, venise rândul dacilor „să-şi ia revanşa”. Replica dacică 
este încadrată în „valul autohtonist”, în care apare ca figură marcantă 
nimeni altul decât Vasile Pârvan, fondatorul arheologiei ştiinţifice 
româneşti. Marele arheolog şi istoric este „acuzat” că i-ar fi aşezat pe 
daci „într-o poziţie practic inexpugnabilă” şi că ar fi vorbit despre 
aceştia ca despre „o naţiune conştientă de ea însăşi”, şi nu ca despre 
nişte triburi „lipsite de solidaritate politică şi naţională” (p. 145). Prin 


101 


aceasta, Pârvan ar anticipa conştiinţa naţională românească şi ar 
echivala Dacia din vechime cu România întregită. Cu alte cuvinte, 
marele arheolog transpunea „naţionalismul” lui şi al generaţiei sale în 
antichitate, în lumea dacilor. Fireşte, toţi creatorii români au fost 
copleşiţi sau influenţaţi în vreun fel de Marea Unire din 1918, Vasile 
Pârvan, cu profundul şi onestul sentiment naţional care l-a caracterizat, 
nu poate, să fi făcut excepție. Totuşi, termenii de națiune şi solidaritate 
națională nu demonstrază o proiectare în trecut a realităților 
contemporane lui Pârvan, pentru simplul motiv că atunci aceşti termeni 
se foloseau în mod curent pentru orice comunitate umană, din 
antichitate încoace, caracterizată prin oarecare unitate de limbă, 
credinţa, origine, tradiţii etc. Din fericire, lui Pârvan nu i se impusese 
de către comunişti să accepte ca realitate doar „națiunea burgheză” ori 
cea „socialistă” şi să considere toate comunităţile anterioare doar 
„neamuri”, „populaţii”, „popoare”, „etnii”, „triburi”, adică amorfe 
grupuri fără personalitate. Evident, rămâne de discutat cât şi cum ar fi 
putut să fie dacii o comunitate conştientă de sine, fiindcă izvoarele nu 
transmit decât vag şi indirect asemenea lucruri. Pârvan trebuie să fi 
ajuns la o astfel de concluzie numai după o profundă şi completă 
cunoaştere a tuturor surselor rămase de la daco-geţi şi după o 
îndelungată ataşare de subiect, ceea ce poate să-l fi determinat — cum 
se întâmplă cu mulți autori — să-i idealizeze uşor pe eroii săi antici. 
Chiar şi dl Boia, în ciuda criticilor aduse, recunoaște că „Pârvan a 
reuşit, prin geniul său, să fixeze sinteza daco-romană într-un echilibru 
perfect” (p. 146). Recunoaşterea este însă interesată, este o concesie de 
moment, fiindcă dl Boia spusese anterior că sinteza daco-romană era 
labilă şi fragilă. Prin urmare, numai geniul lui Pârvan reuşise să-1 dea 
echilibru. 

Toată evoluţia istoriografiei române se bazează pe voinţa unor 
indivizi de forță şi mai ales pe accentuarea „naţionalismului”. Acesta 
este mesajul transmis de dl Boia. Nicăieri nu apare dorinţa de 
cunoaştere, setea de adevăr, necesitatea de a corecta anumite deformări 
şi erori, în urma noilor descoperiri. Savanţii nici nu vor şi nici nu pot 
să fie obiectivi! Căutarea originii românilor este pusă exclusiv pe 
seama evoluţiei „miturilor” despre origini. 

Dacii îşi iau revanşa (p. 147-153) 


Ignorând faptul că marea istoriografie românească sau direcția de 
forță a acestei istoriografii nu a mai părăsit niciodată formula 
dacoromană a originilor româneşti — fiindcă ea era un produs al 
cunoaşterii ajunse la un anumit nivel — dl Boia ne asigură că venise 
rândul „excluderii romanilor din alcătuirea românească”. De ce? 
Fiindcă aşa cerea „logica naționalismului”! Sau poate a naţionalismului 
mitic? 

Cei care ar ilustra dacismul dlui Boia sunt Teohari Antonescu, 
Nicolae Densuşianu, C. I. Istrati, Nicolae Portocală, Marin 
Bărbulescu- Dacu, I. Al. Brătescu-Voineşti, Lucian Blaga, Mircea 
Eliade, P. P. Panaitescu, G. lonescu-Nica. Teohari Antonescu 
(1866-1910), arheolog, dar niciodată istoric de marcă, uitat astăzi de 
toată lumea şi fără nici o influenţă în formarea gustului public în 
materie de trecut, a publicat un eseu numit Dacia, patria primitivă a 
popoarelor ariene. Aici nu este vorba atât de exaltarea dacilor, cât de 
valorizarea spaţiului dacic ca nucleu al unui destin de excepție. 
Impactul eseului, publicat tocmai în „Convorbiri literare”, a fost 
minim. Totuşi, publicarea eseului în acest periodic dovedeşte ori că 
T. Antonescu era modern şi european (!), ori că marea revistă 
„Convorbiri literare” nu mai era de mult ceea ce fusese în epoca de 
glorie. 

Nicolae Densuşianu (1846-1911), nespecializat în istorie veche, a 
dat frâu liber imaginaţiei când a scris Dacia preistorică, lucrare de 
1 200 de pagini, publicată postum (în 1913). Chiar şi dl Boia admite 
că lucrarea în discuţie este „expresia celei mai puternice doze de 
imaginar din istoriografia românească” (p. 148), ceea ce înseamnă, în 
mod direct, o creaţie fantastică, nereală, fictivă. Ea, cartea, vorbeşte 
despre un „Imperiu Pelasgic” cu baza în Dacia, început cu 6000 de ani 
înainte de Hristos, despre limba dacică şi latină ca dialecte ale aceleiaşi 
limbi, despre „rasa pură” a românilor etc. Lucrarea, prefațată entuziast 
de C. I. Istrati, — medic, chimist, om politic şi spiritist! —, nu a fost 
receptată favorabil de nici un istoric serios, nu a fost o carte „cu 
adevărat influentă”, cum crede dl Boia (p. 148), decât în anumite 
cercuri marginale ale unor diletanţi „autohtonişti”. Ce temei ar fi putut 

pune un istoric profesionist şi serios pe aserțiunile lui Densuşianu şi pe 
elucubraţiile lui C. I. Istrati, care-l compara pe regele Carol I cu „marii 
suverani Uran şi Saturn”? De altfel, nici dl Boia nu poate eluda complet 
adevărul, fiind silit să accepte că teza lui Densuşianu a fost preluată şi 
dezvoltată ulterior doar de „câţiva istorici amatori”. Între ei a fost un 
general, Nicolae Portocală, ignorat complet pentru afirmaţii de genul: 
limba latină şi descendentele ei sunt „română stricată”! Pe aceeași linie 
au mers şi cvasinecunoscutul Marin Bărbulescu-Dacu sau scriitorul 
Brătescu-Voineşti. Pe primul nu l-a reţinut şi menţionat nimeni, în nici 
un domeniu de creaţie spirituală, iar pe al doilea l-a reţinut doar istoria 
literară. Ce istorici şi lingvişti ştiau în epocă faptul că Brătescu- Voineşti 
are opinii despre limba daco-geților ca limbă universală? Pe cine 
interesau aceste enormităţi? Fireşte că s-a exagerat imens în acest 
domeniu şi în altele, dar, din fericire, fără urmări notabile. 

Civilizaţia dacică era una barbară, comparabilă cu ale altor neamuri 
de la periferia lumii romane, supusă unor variate influenţe. De la 
Pârvan încoace, cunoştinţele despre daco-geţi au sporit considerabil. 
Nimeni nu crede serios că dacii erau savanţi, medici şi cititori în stele, 
cum sugerează unele surse, dar nici nu se mai poate spune — cum 
grăbit, în focul argumentării, arată dl Boia — că aceşti traci nordici 
aveau exclusiv o civilizaţie orală, fără scris şi reprezentări figurative 
(p. 151). Cercetări mai vechi şi mai recente confirmă prezenţa artei 
figurative şi a scrisului în cadrul spiritualităţii dacice, deşi, ca peste tot 
atunci, este vorba despre fenomene pur elitare, specifice unui număr 
restrâns de iniţiaţi”!. Ca în orice domeniu, nici despre civilizaţia 
daco- geților, aşa „barbară” cum era ea, nu se poate să ne pronunţăm 
„după ureche”, ignorând concluziile specialiştilor. 

Rechemarea la bară a lui Panaitescu, pentru demonstrarea cultului 
pe care l-au avut legionarii români pentru Zalmoxis, cu acelaşi articol 
obscur dintr-un ziar obscur (p. 153), ni se pare din nou o absurdă 
forţare a notei. Cine în această ţară l-a reținut în istoria istoriografiei sau 
a culturii pe Panaitescu pentru cuvintele Suntem daci? Fireşte, trebuie 


7! Vezi recent Valeriu Sârbu, Gelu Florea, Les Gero-Daces. Iconographie et 
imaginaire, Cluj-Napoca, 2000, passim. 


104 


spus răspicat — cum arătam mai sus — că marele istoric a fost la un 
moment dat o personalitate a regimului legionar (care a condus ţara în 
colaborare cu Antonescu vreme de cinci luni), dar a-i declara pe 
Panaitescu formator de opinie în domeniul autohtonismului dacist şi 
naționalist este o greşeală şi o manipulare. Opera lui Panaitescu rămâne 
un reper fundamental în domeniul istoriei medievale şi moderne, în 
care a format opinie prin probitate şi corectitudine, dar ea nu are nimic 
cu superioritatea rasei şi sângelui sau cu nazismul. Este nedrept ca 
cititorii să-şi piardă încrederea în opera corectă şi onestă a acestui elev 
rebel al lui Iorga. Imediat lângă numele lui P. P. Panaitescu este aşezat 
numele lui G. lonescu-Nica, un ilustru necunoscut, care încerca în 
1945 să rezolve problema frontierelor prin apel la spaţiul vechii Dacii 
(p. 153). 

Nici implicarea în discuţie a lui Lucian Blaga, cu piesa de teatru 
Zamolxe (p. 151), nu are nici o relevanţă. Blaga rămâne un mare 
creator de sistem filosofic în cultura română şi în cea europeană, un 
mare valorizator al civilizaţiei româneşti, un teoretician al spațiului 
mioritic, un poet şi dramaturg de excepţie. EI este depozitarul unor idei 
filosofice fascinante, — discutabile, desigur, din multe puncte de 
vedere —, dar nu este cunoscut nici ca istoric al antichităţii, nici ca 
arheolog şi nici ca promotor al dacismului. Blaga este un excelent 
exemplu pentru interferenţele dintre cultura occidentală şi cea 
răsăriteană, pentru definirea filosofică a civilizaţiei româneşti — poate 
la modul prea entuziast, dar cât de tentant! — în cadru european. Blaga, 
prin uriaşa sa personalitate şi prin creaţia sa excepţională, a influenţat 
masiv conştiinţa românească a secolului XX, poate mai ales în sensul 
definirii şi accentuării specificului național, dar cine l-ar putea declara 
pe marele poet şi filosof ca fiind tracist, dacist? Cărui public român 
i-a putut focaliza Blaga atenţia spre daci, prin excluderea romanilor 
din procesul de etnogeneză? 

În fine, introducerea în scena „autohtonismului dacist” a lui Mircea 
Eliade ridică la fel de multe probleme de metodă şi chiar de deonto- 
logie. Lui Eliade i se reproşează un elogiu făcut diletantismului istoric, 
într-un mărunt articol din 1927, dintr-o obscură publicaţie („Profetism 
românesc”), ca şi cum un Portocală sau un Bărbulescu-Dacu n-ar fi 

aşteptat decât îndemnul tânărului — care avea atunci 20 de ani — spre a 
purcede la producerea fantasmelor lor. A doua ipostază în care este 
plasat Eliade — aceea de admirator al rădăcinilor autohtone ale 
românilor — este una reală şi survine pe când viitorul mare istoric al 
religiilor avea 30-35 de ani. Este clar că Eliade, în introducerea unei 
ediţii de scrieri ale lui Hasdeu, într-o scurtă sinteză de istorie a 
românilor şi în alte creaţii, se dovedeşte fascinat de daci, de originile 
preromane, de Zalmoxis. În toată această chestiune, trebuie din nou 
făcute o serie de precizări: Eliade nu a fost un istoric şi nu a făcut în 
acel ani cercetări proprii de istorie veche şi arheologie; el nu i-a exclus 
niciodată pe romani şi nici romanizarea din procesul de etnogeneză 
românească, chiar dacă a oferit interpretări proprii acestor chestiuni; 
Eliade nu s-a pretins niciodată istoric de carieră şi nu a fost formator 
de opinie istorică în România interbelică, iar creaţiile sale „istorice” au 
circulat extrem de puţin sau deloc în mediile interne româneşti de 
atunci; în scrierile sale „istorice”, chiar dacă a apelat uneori la 
imaginaţie şi a formulat ipoteze anistorice, Eliade nu a fost un 
vulgarizator, nici un falsificator de talia lui Istrati, Portocală sau Dacu; 
în fine, plasarea lui Mircea Eliade la capitolul „naţionalismului dacist” 
şi „autohtonist”, cu accente de reproş pentru erorile interpretative pe 
care le-ar fi săvârşit, vine pe fondul „reaşezării critice” a întregii vieţi 
şi creaţii a autorului Nopţii de Sânziene. Pe când în timpul regimului 
comunist, deşi valorificat tardiv, Mircea Eliade a fost totuşi mult timp 
un fel de trădător care-i slujea pe „capitalişti”, după 1990 el a ajuns 
repede să fie judecat, deopotrivă de cei chemaţi şi de nechemaţi. 
Pasagerul său episod de extremă dreaptă (legionară) şi unele dintre 
scrierile sale de tinerețe, considerate legionare, au dus la formularea 
unor legitime întrebări în legătură cu profilul său moral. Relevarea şi 
chiar condamnarea acestei orientări de tinereţe s-au făcut de multe ori 
cu decență şi realism, dar au fost şi prilej pentru unii de a-l „înfiera cu 
mânie” pe „legionarul”, „fascistul”, „antisemitul” etc. Eliade, care prea 
fusese lăudat anterior. Ba unii l-au plasat pe Eliade în contextul mai 
larg al generaţiei sale şi al culturii noastre interbelice (şi postbelice), 
alături de Cioran, Noica şi alţii, trăgând concluzia că din a doua parte 
a secolului XIX încoace, în esenţă, intelectualitatea noastră de prim 

rang, dacă nu a fost de extremă dreaptă, a aparținut mereu dreptei 
naţionaliste şi autohtoniste, sub toate regimurile. În faţa acestor 
judecăţi foarte aspre şi, adesea, lipsite de obiectivitate, ce îi mai lipsea 
lui Eliade decât acuzaţia de dacism şi de influențare în sens 
„mitologizant” a conştiinţei româneşti? 

Totuşi, ce mai poate rămâne din „elita” istorică care ar fi format 
conştiinţa românească în spiritul dacismului exagerat, de la 1900 până 
pe la 1945? Nişte obscure nume, de care, cu excepția lui Nicolae 
Densuşianu, nu a auzit nimeni. Am fi curioşi să aflăm — şi lucrul nu ar 
fi prea dificil — în ce tiraje şi-au tipărit Portocală, Bărbulescu-Dacu sau 
lonescu-Nica opurile şi ce fel de recenzii li s-au făcut. Oricum, nici o 
revistă istorică profesionistă, academică nu a luat în serios aceste 
„creaţii”. Ceea ce mai surprinde este alăturarea numelor lui Blaga, 
Eliade şi Panaitescu la obscurele nume relevate mai sus. Sigur, o astfel 
de „tehnică” poate să fie profitabilă, fiindcă îl derutează pe cititor, care 
crede ceea ce vrea autorul, anume că întreaga cultură românească, prin 
elita sa de orice calibru, de la mic la mare, era la un moment dat 
„naţionalistă”, „autohtonistă”, „dacistă”. Pentru cei mai mulţi cititori 
este aproape imposibil să verifice şi să aprecieze nivelul modest al 
scrierilor unor cvasianonimi, semidocţi, aproape agramaţi şi 
nespecialişti, şi nivelul elevat al creaţiilor lui Blaga, Eliade şi 
Panaitescu. Fireşte, ar exista o justificare dacă esența mesajului ar fi 
peste tot aceeaşi. Dar câtă diferenţă este între cumpătarea celor care 
sunt autentici creatori, care au totuşi în prim-plan sinteza daco-romană, 
şi dezechilibrul celor câțiva anonimi care fac din daci nucleul tuturor 
popoarelor şi civilizațiilor! Cum să putem crede, fără dovezi, că în 
conştiinţa românească interbelică predomina ideea autohtonist-dacistă, 
pe fondul unui naționalism fără margini? Evident, pentru simetria 
construcției, este frumos a releva, după o perioadă de predominare a 
latinismului fără limite, o alta de privilegiere a dacismului şi aşa mai 
departe, ca şi cum am merge numai din extreme în extreme sau ca şi 
cum, după teză, ar urma antiteza şi apoi sinteza. Dar nu este cazul! 
Iarăşi, este uşor a spune că istoricul, cercetătorul, profesionistul nu 
poate fi niciodată obiectiv, ceea ce înseamnă că nu ajunge la nici un fel 
de adevăr. Dacă nici unii nu ajung la adevăr, atunci se înţelege de ce 

Panaitescu şi C. ]. Istrati ar fi cvasiidentici sau comparabili. Şi cum să 
nu fie, dacă toți îşi bazează creația pe „imaginar” şi pe „fantasme”? 
Fireşte, cu excerpte disparate, selectate cu grijă, se poate demonstra 
orice, iar uneori, în eseistică, nici nu este nevoie de demonstraţii, ci 
doar de opinii frumos şi convingător formulate. Din păcate sau din 
fericire, critica istorică nu este critică literară şi nu se bazează pe 
impresia esteticianului, ci pe gradul de respectare a adevărului istoric, 
în măsura în care acesta este omenește accesibil. Dacă excludem 
adevărul şi obiectivitatea, putem afirma orice şi, dacă reuşim să fim 
suficient de locvace, atrăgători şi convingători, vom avea şi un public 
admirator. Dar nu vom fi niciodată istorici! 


Lupta de clasă în Dacia (p. 154-155) 


Desigur, în anii comunismului, mai ales în primul deceniu şi 
jumătate, s-a insistat şi la noi asupra „luptei de clasă”, definită de toţi 
marxiştii de oriunde drept „motorul istoriei”, dar nu s-a contestat decât 
de către sovietici şi de către stipendiaţii sau ciracii lor originea daco- 
romană a românilor. În Dacia romană, „haiducii” (Jatrones) şi sclavii 
erau hiperbolizaţi şi falsificaţi în esenţa lor, pentru a se potrivi cu teoria 
marxistă. Fireşte, istoricii autentici, specialiştii de prim rang — deşi 
mulți erau prin închisori ori nu puteau publica nimic — au evitat cât au 
putut instrumentalizarea sau deformările crase. Distinsul şi regretatul 
nostru profesor Hadrian Daicoviciu, prin anii '70 din secolul trecut — 
când se putea discuta mult mai liber decât altădată — ne spunea cum 
ajunsese părintele său, Constantin Daicoviciu, la „conceptul” de stat 
sclavagist începător pentru Dacia preromană, a lui Burebista şi 
Decebal. Această definire a statului dac fusese formulată într-o 
perioadă când „unii savanţi”, mai ales sovietici, scriau despre daci că, 
subdezvoltaţi şi grosieri cum erau ei în „orânduirea comunei 
primitive”, nu putuseră forma în antichitate decât cel mult o „uniune 
de triburi” mai puternică. Specialiştii români în arheologie şi istorie 
antică se aflau astfel într-o mare dilemă: să „inventeze” un sistem 
sclavagist în Dacia preromană cu scopul de a „salva” statul dac sau să 

respingă sclavagismul — care de fapt nu existase! — cu riscul de a vedea 
statul dac exclus din istorie şi degradat la o simplă „adunătură de 
triburi”. Teoria marxist-leninistă era clară şi necruțătoare chiar şi sub 
acest aspect: în antichitate, în Europa, nu au existat decât state 
sclavagiste, căci statul este un rezultat al „luptei de clasă”, iar „luptă 
de clasă” în „comuna primitivă” nu poate să existe. Realitatea istorică 
din Dacia era însă diferită de teoria în uz: dacii formaseră un stat, după 
toate regulile lumii europene vechi din afara cadrului greco-roman, 
stat în care sclavajul nu avea aproape nici un rol. Cu scopul de a 
„salva” acest stat, C. Daicoviciu l-a numit „sclavagist începător” şi, ca 
să-l legitimeze, el şi alți istorici au trebuit să „găsească” în Dacia şi 
„luptă de clasă”. Nimeni — ne referim la specialişti — nu a crezut sincer 
în aceste forțări ale notei. De altfel, după un timp, s-a recunoscut 
cvasi-oficial lipsa sclavagismului în Dacia preromană, mai ales după 
ce teoreticienii marxişti — din Occident în primul rând — 
„descoperiseră” un nou „mod de producţie”, şi anume cel „tributal” 
(variantă a „modului de producţie asiatic”), detectabil cu oarecare 
îngăduinţă şi în Dacia. Aceste găselniţe teoretice nu schimbă profilul 
istoriografiei româneşti din perioada comunistă, dar arată o anumită 
preocupare pentru evitarea sau diminuarea deformărilor grave cauzate 
de ideologie. Opinia publică românească, din fericire, habar nu avea 
de toate aceste „discuţii” de cabinet. 


Momentul dacic al comunismului (p. 155-161) 


Domnul Boia recunoaşte că după „episodul” Daciei sclavagiste 
lucrurile s-au mai echilibrat, deşi s-ar fi trecut — tot după opinia 
Domniei sale — de la „mitologia luptei de clasă” la „mitologia 
naționalistă” (p. 155), adică s-ar fi sărit din lac în puț. Nimic nu este, 
cum se vede, în afara „mitologiei”! Se trece din mitologie în mitologie. 
Pentru a-şi substanţia ideea, autorul este obligat să lase la o parte 
poziţia corectă a istoricilor profesionişti şi să sublinieze exagerările 
diletanților şi politrucilor, pe linia tezelor daciste ale lui Densuşianu. Ce 
credibilitate, în cadrul „conştiinţei istorice românești”, au avut nume ca 
Ion Popescu-Puţuri, Gheorghe Zaharia sau Ilie Ceauşescu? Toată 

lumea ştia care era gradul lor de pregătire istorică şi că ei falsificau 
adesea cu bună ştiinţă trecutul. Plasarea însă alături de aceste nomina 
odiosa a numelor lui lon Horaţiu Crişan şi I.I. Russu este cel puţin o 
gafă, dacă nu cumva face parte din aceeaşi tehnică a colajului 
practicată de autor: amalgamarea intenţionată a numelor de diletenți şi 
specialişti, de oameni oneşti şi de escroci, spre a crea imaginea unei 
„mlaştini” culturale în care s-au bălăcit cu bună ştiinţă românii, fără 
nici o diferență. Deşi Ion Horaţiu Crişan este recunoscut drept 
„profesionist autentic”, „metoda” de analizare a lui în scopul 
„înfierării” este reprobabilă, ca şi în cazul celorlalți „specialişti 
autentici”: se aleg unele pasaje dintr-o anumită lucrare, iar acestea sunt 
scoase din context, în focul argumentării, se fac erori grave, cu gândul 
că nimeni nu mai are răgazul să le remarce. Scrisul şi filosofia au 
existat în mod cert în societatea geto-dacică, dar la nivel strict elitar şi 
în anumite împrejurări. Poate că istoricul clujean Ion Horaţiu Crişan le-a 
supralicitat rolul”?, dar dl Boia vrea să dea impresia că acestea sunt 
fabulaţii şi că este o prostie să ne ocupăm de aşa ceva. Răstălmăcirea 
spuselor este iarăşi la ordinea zilei: Ion Horaţiu Crişan scrisese că în 
istoria filosofiei româneşti ar trebui inclus un capitol cu privire la 
filosofia daco-geților (ceea ce este o exagerare); dl Boia spune că Ion 
Horaţiu Crişan cere monografie despre istoria filosofiei dace (ceea ce 
este o răstălmăcire). În fond, ambele poziţii, una de supralicitare şi alta 
de negare, sunt false. Oricum, lon Horaţiu Crişan, chiar dacă a fost 
copios folosit de regim şi a făcut o clipă jocul regimului, — facă alte 
avantaje decât acelea de a-şi publica mai uşor şi în mai multe variante 
lucrarea şi, poate, de a obţine mai mulţi bani pentru anumite campanii 
de săpături arheologice —, a fost un excelent specialist, care i-a 
comparat pe daco-geţi cu celții, a demonstrat că cele două popoare 
aveau niveluri de civilizație compatibile şi relativ ridicate, fireşte, 
situate mult sub etalonul european de atunci, care era lumea greco- 
romană. În plus, opera savantului clujean, care a plătit de mult obolul 
lui Charon, nu este caracterizată doar de cartea pomenită şi incriminată, 


* Prima ediţie a cărţii incriminate (Burebista şi epoca sa) apăruse în 1975, când 
încă nici nu era vorba de „aniversarea” de către PCR a statului „unitar, centralizat şi 
unitar” al lui Burebista. 

CI şi de alte sute de studii, articole şi rapoarte de săpături, mai toate 
onorabile şi profesionist alcătuite”. Indiferent de exagerările făcute 
de acest istoric şi arheolog, plasarea lui în context alături de Ion 
Popescu-Puţuri şi de Ilie Ceauşescu este mai mult decât o necuviinţă, 
este o gravă nedreptate. Pentru cititorii fără pregătire istorică ai 
dlui Boia, faptul trece neobservat şi este preluat ca atare, dar pentru 
istorici el este un fals şi trebuie relevat şi corectat. Să notăm în treacăt 
că, făcând critica autohtonismului dacist din cercurile de pe lângă 
conducerea PCR, dl Boia vorbeşte despre un „dispreţ nemărginit 
pentru adevăr” (p. 157), ceea ce înseamnă că până şi Domnia sa 
raportează profesionalismul istoricilor la căutarea şi descoperirea 
adevărului, în ciuda poziţiei sale teoretice exprimate inițial. 

Și mai gravă şi tendențioasă este implicarea în această discuţie a 
regretatului istoric şi lingvist, specialist în filologie clasică, tot clujean 
şi el, Ioan Iosif Russu, pomenit şi mai sus. Aşa cum cei care l-au 
cunoscut pe Ion Horaţiu Crişan ştiu că el nu era un simplu instrument 
al PCR sau un politruc, ci un specialist, cei care l-au ştiut direct pe 
I.I. Russu — şi mai sunt încă destui, har Domnului! — pot depune 
mărturie că acesta din urmă a fost un savant de marcă, ce ar fi onorat 
fotoliul oricărei academii vestite din lume. Evident, aceasta nu are 
importanţă, căci au fost şi destui savanţi autentici care au dat Cezarului 
ce era al Cezarului şi chiar mai mult. Dar |. |. Russu nu a fost nici de 
această speţă. Era un om retras şi dificil, mai ales în anii din urmă, 
izolat între cărţi şi izvoare. A fost un polemist de marcă, mergând până 
la chestiuni de amănunt. Nu a avut funcţii politice şi a suferit persecuții 
din partea regimului comunist. Toată opera sa erudită — formată din 
zeci de cărţi şi sute de studii! — este un exemplu de acribie ştiinţifică. 
A insinua că I. |. Russu a identificat cam 160 de cuvinte în limba 
română provenind din substratul traco-dacic cu scopul îngroşării 
deliberate a „moştenirii dacice”, pe fondul traco-dacismului promovat 
de unele cercuri din PCR, este o minciună! I.I]. Russu nu facea istorie 
la comandă! EI nu i-a privilegiat pe daci ca să-i coboare pe romani sau 
invers. El provenea din viţa rară de savanţi de extracţie interbelică de 


2% Vezi, de exemplu, lon Horaţiu Crişan, Ceramica daco-getică, Bucureşti, 1969. 

la Cluj, deopotrivă istorici şi filologi, cu realizări remarcabile în 
domeniul cercetării trecutului. El poate fi criticat pe chestiuni de 
detaliu, cum au făcut egalii săi, — în sensul că erau părtaşi în aceeaşi 
„republică a literelor” sau a spiritului —, C. Daicoviciu sau 
H. Daicoviciu, dar nu pe probleme de concepţie şi de direcție generală 
de cercetare. Cei care ar face-o ar trebui să se fi ridicat la înălțimea 
ştiinţei lui Russu sau măcar să fi scris în domeniul său. Cei din această 
categorie nu au făcut-o şi nici nu o vor face, deoarece nu au nici un 
motiv; atunci de ce să tulburăm noi, cei de pe tuşă, apele?! Indiferent 
care este răspunsul, un lucru este clar: plasarea de către dl Boia a lui 
Russu între promotorii — autentici sau vulgarizatori — ai dacismului 
este o gravă eroare'*. lar pomenirea la câteva rânduri după numele lui 
I. |. Russu a numelui lui Iosif Constantin Drăgan (ICD), menită 
probabil să-i prostească pe necunoscători, este de-a dreptul o 
blasfemie. Aici nu este vorba despre o coincidenţă sau o întâmplare, 
fiindcă trecerea de la I.I. Russu la ICD se face, cum spune clar dl Boia, 
„în acelaşi context” (p. 160). Faptul este grav şi arată mai mult decât 
o scăpare. Să fie oare numai dorința de a introduce întreaga 
istoriografie română în acelaşi pat al lui Procust, de a macula întreaga 
creaţie românească despre trecut? Oricine poate merge într-o bibliotecă 
şi poate compara două cărţi, de pildă Noi, tracii de ICD şi Etnogeneza 
românilor de I.I. Russu, spre a vedea ce uriaşă este diferenţa. Omul de 
cultură obişnuit are acum un reper clar, oricând la îndemână (cartea 
dlui Boia), pentru a-i pune pe acelaşi plan pe ICD şi I. |. Russu, or, 
între cei doi nu poate exista comparaţie de nici un fel. În acest gen de 
judecăţi stă lipsa de consistenţă a construcţiei dlui Boia şi de aici 
provine în mare parte şi uriaşa rezervă a istoricilor faţă de ea. 

În acelaşi spirit grăbit, superior şi uşor persiflant, d Boia trage şi 
concluzia la acest capitol: dacii „au câştigat, în sfârşit, războiul cu 
romanii”, probabil în cadrul „conştiinţei româneşti” (p. 161). Ce să 
înțelegem de aici? Că românii sunt astăzi convinşi de obârşia lor mai 


11 Cea mai erudită lucrare despre formarea poporului român şi a limbii sale — 
elaborată pe baze lingvistice şi istorico-arheologice — din câte s-au scris până azi îi 
aparţine, după opinia noastră, lui I.I. Russu, Etnogeneza românilor. Fondul autohton 
traco-dacic şi componenta latino-romanică, Bucureşti, 1981, 466 p. 

mult dacică decât romană sau de impunerea de către ideologie, cu forța, 
a acestul „mit” pe anumite paliere ale societăţii? Oricum, nu ni se aduc 
argumente pentru substanțierea priorităţii dacilor, iar „anecdotele” 
dlui Boia — despre statuile de la Muzeul Militar Naţional (unde 
„scorul” între daci şi romani ar fi de „trei la unu”!) şi despre pretinsele 
scuze ale preşedintelui Italiei pentru cucerirea Daciei de către romani — 
nu pot trece drept argumente. Preeminenţa dacilor în cadrul moştenirii 
româneşti — ca idee-forţă la românii de azi — este, credem, o iluzie. Ea 
vine însă firesc în cadrul logicii impuse nouă de cartea dlui Boia. Dacă 
s-ar recunoaşte că dacii ocupă un loc secund, sau oricum nu mai 
important decât al romanilor, în etnogeneză şi glotogeneză — cum se 
întâmplă îndeobşte astăzi între specialişti, şi nu numai — atunci toată 
zbaterea dlui Boia de a evidenția autohtonismul, tracismul, dacismul 
din „conştiinţa românească” ar părea în van sau disproporţionată. Pe de 
altă parte, ar fi interesant de aflat câți români ştiu sau îşi pun problema 
moştenirii daco-romane în aceşti ani. Românii simpli, câţi se preocupă 
de această problemă, nu o mai fac în spirit concurențial, ci se 
mulțumesc să ştie că ne tragem din daci, romani, slavi şi chiar şi din 
alte etnii. 


Slavii, o prezenţă oscilantă (p. 161-168) 


Tratarea componentei slave a poporului român este mult mai 
echilibrată şi mai realistă, din mai multe motive. Aici, dl Boia, până la 
regimul comunist, operează cu personalități comparabile, cu specialişti 
onorabili în domeniile lor: Hasdeu, Cihac, Laurian, loan Bogdan, 
Xenopol, lorga, C. C. Giurescu, P. P. Panaitescu. Ei au vorbit despre 
slavi ca element fondator sau secundar în formarea românilor, despre 
participarea slavilor la sinteza românească — în proporţie mai mare sau 
mai mică — ori numai despre influenţa slavă, după ce românii 
(protoromânii) ar fi fost în linii mari formaţi. Cu mărunte excepții, 
poziţiile acestor istorici au izvorât exclusiv din dorinţa de cunoaştere 
adecvată a trecutului şi nu au fost dictate de interese politice. Profesorul 
Boia nu spune, din păcate, direct acest lucru, dar nu susţine, de această 

dată, nici contrariul. Aproape fiecare specialist invocat a avut dreptate 
din punctul său de vedere, în acord cu izvoarele pe care le-a studiat şi 
cunoscut, cu nivelul la care ajunsese cunoaşterea temei la un moment 
dat. Din adevărurile parțiale ale acestor savanţi, urmaşii au fost capabili 
să reconstituie un tablou mai realist al subiectului. 

Implicarea politicului în tema slavismului la noi s-a produs mai ales 
după ocupaţia militară sovietică şi impunerea de către sovietici a 
regimului comunist. Aici dl Boia explică la modul corect etapa 
rolleriană a istoriografiei (anii '50 ai secolului XX), pentru a trece 
aproape direct la faza naționalist-comunistă, exemplificată prin Istoria 
militară a poporului român”. În perioada stalinistă, slavii reprezentau 
cheia istoriei românilor, pe când în faza de exagerări naţionaliste ei nu 
mai reprezentau aproape nimic. Acestea erau însă punctele de vedere 
„oficiale” ale regimului, cu toate avatarurile sale, dar nu şi ale 
specialiştilor, ale profesioniştilor. Între aceste extreme şi în paralel cu 
ele, exista filonul autentic al scrisului istoric românesc, în cadrul căruia, 
în ciuda presiunilor politice, se căuta cu onestitate precizarea rolului 
slavilor la începuturile evului mediu românesc. Nu credem că „şi în 
aprecierea rolului lor (al slavilor) s-a pendulat între extreme” (p. 162), 
decât în sensul că au existat mereu şi poziţii extreme. Dar pentru 
cunoscătorii autentici nu au prevalat extremele. În lucrările serioase, de 
după „obsedantul deceniu”, indiferent dacă slavii sunt consideraţi 
element etnic fondator sau nu pentru români, predomină, în general, 
preocuparea pentru obiectivitate, pentru reconstituiri corecte şi oneste. 
Fireşte, direcția de cvasiexcludere a slavilor din etnogeneza românilor, 
imprimată de regimul comunist la un moment dat, era convergentă, 
fără voie, cu a celor care tindeau să sublinieze cât mai apăsat 
apartenenţa românilor la aria de civilizaţie a popoarelor neolatine şi a 
Europei Occidentale. De aceea, mulţi dintre specialiştii care, după 
exagerările rolleriene, au refuzat să acorde slavilor un rol major în 
formarea românilor şi în istoria lor nu intenționau în nici un fel să se 


75 Prin anii '80 ai secolului trecut, s-au publicat „cu surle şi trâmbiţe” mai multe 
volume dintr-o lucrare numită Istoria militară a poporului român, „coordonată” de 
„generalul” Ilie Ceauşescu, fratele dictatorului, carte de propagandă a regimului, dar 
şi cu unele capitole bine elaborate, de către specialişti autentici. 


114 


alinieze ideologiei comuniste, ci promovau mai degrabă direcția veche 
de sincronizare a civilizaţiei româneşti cu cea occidentală. Pe de altă 
parte, influenţa notabilă a slavilor asupra limbii române, a culturii şi 
instituţiilor vechi româneşti nu trebuie privită doar ca o urmare a con- 
vieţuirii cu slavii. Slava bisericească sau slavona, ca limbă de cultură 
la români în evul mediu, nu a provenit în esenţă dintr-un slavism ori 
slavonism etnic. Nu a fost nevoie de slavi printre români pentru ca 
românii să adopte slavona. Nici latina, ca limbă a bisericii şi a culturii, 
nici instituţiile occidentale de sorginte romană la unguri, poloni, cehi, 
croaţi, sloveni, slovaci etc. nu s-au impus prin convieţuirea acestor 
popoare cu romanii. Controversele în acest domeniu, de la Hasdeu 
încoace, au fost destul de numeroase şi nu au avut mereu în prim-plan 
conjunctura ideologică şi politică, ci şi preocuparea pentru 
obiectivitate, pentru reconstituirea trecutului „aşa cum a fost”. 

Ni se mai face un reproş general, adresat istoricilor români sau 
istoriografiei româneşti: insistența asupra formării poporului român. 
Nu credem că preocuparea specială pentru o temă, oricare ar fi ea, este 
în principiu de condamnat. Cu cât se ocupă mai mulți specialişti de o 
temă, cu atât şansa cunoaşterii optime a acelei teme este mai mare. Pe 
de altă parte, preocuparea pentru origini (etnice, statale, culturale, de 
civilizaţie etc.) este la ordinea zilei peste tot în lume. Se vorbeşte chiar 
de „fascinația originilor”. În plus, cazul etnogenezei (cuvânt repudiat 
ironic de dl Boia; oare de ce?) româneşti este unul special: mai toate 
popoarele europene au câte un loc precis (sau locuri precise) de 
formare, stabilit(e) şi necontestat(e). Românii sunt „altfel” din acest 
punct de vedere. Cel mai bine a exprimat acest lucru istoricul francez 
Ferdinand Lot, în 1943: „Totuşi, unde ar trebui să-i plasăm pe 
dacoromâni? Ungurii, sârbii, bulgarii şi grecii sunt de acord că ei n-au 
ce căuta, cu nici un preţ, nici în Transilvania, nici în Serbia, nici în 
Bulgaria, nici în Macedonia sau în Pind. Ei n-au căzut totuşi din cer şi 
n-au venit nici din fundul iadului. Această unanimitate împotriva 
românilor incită, prin urmare, la adoptarea tezei cu privire la dăinuirea 
daco-romanilor la nordul Dunării”. Ferdinand Lot a fost însă unul 


7% Gh. 1. Brătianu, O enigmă şi un miracol istoric: poporul român, Bucureşti, 
1988, p. 161-162. 

dintre cei mai reticenţi istorici la ideea continuității şi la nord de 
Dunăre. Chestiunea este nu de a demonstra formarea românilor la nord 
de Dunăre, ci de a-i convinge pe autorii de sinteze, pe toţi cei interesaţi, 
că românii s-au format undeva şi cumva, ca orice popor. Altminteri se 
va rămâne mereu la stadiul actual, când românii, până în secolul al 
XIV-lea, aproape invariabil, nu sunt plasați nicăieri pe hărți, nici la 
nord şi nici la sud de Dunăre. Evident, unii sunt iritați de obsesia 
noastră latina şi de insistența pentru etnogeneză, dar aceste preocupări 
vor rămâne cât timp există firea noastră actuală şi frustrarea noastră. 
Ele nu pot dispărea la comandă, pe motiv că nu sună destul de 
„european” sau pentru că unii s-au plictisit de ele. Se vor atenua treptat, 
când motivele care le-au generat nu vor mai fi actuale. De altminteri, 
nu de dispariţia acestor „obsesii” depinde intrarea noastră în Europa. 
În plus, dacă tot ne referim la „conştiinţa românească”, aceasta va mai 
păstra „obsesia originilor” ca şi individul care ştie unde, când şi cum 
s-a născut, dar nu are încă suficiente acte de identitate, recunoscute 
oficial de către toate autorităţile în drept. Cu timpul, odată cu depăşirea 
statutului de marginali şi cu reala unificare europeană, cu progresul 
cunoaşterii, românii vor uita de „obsesia” lor, dacă ea este reală. 
Specialiştii nu vor avea însă nici un motiv să nu trateze etnogeneza 
românilor sau alte etnogeneze în continuare, fără complexe. 


Națiunea: organism biologic sau 
comunitate socială? (p. 168-170) 


Paradoxal, deşi dl Boia, cu puţine pagini mai sus, s-a răfuit destul 
de dur cu istoricii Şcolii Ardelene şi cu latiniştii, acum devine mult 
mai concesiv: istoricii Şcolii Ardelene s-ar fi aflat mai aproape de „un 
anumit adevăr” decât promotorii dacismului (p. 169). Evident, orice 
istoric ştie acest lucru, dar sublinierea sa şi în acest context, pentru 
nespecialişti, nu poate fi decât binevenită. Mai gravă este deruta pe 
care o induce cititorului acest gen de „reveniri”, ca şi raportarea 
periodică la adevăr, după ce noţiunea de adevăr fusese repudiată din 
câmpul cercetării istorice. 

DI Boia revine la o judecată mai generală asupra naţiunii, cu toată 
repulsia pe care 1-0 stârneşte revolutul subiect, şi ne convinge că 
aceasta, națiunea, nu poate fi decât un organism social, şi nu unul 
biologic. Faptul este iarăşi un secret al lui Polichinelle pentru orice 
istoric serios de astăzi. Dar nu credem că, aşa stând lucrurile, nu mai 
trebuie insistat în cercetare asupra rădăcinilor dacice, romane sau de alt 
fel, fiindcă asta ar „valoriza” mai ales fondul biologic al originilor 
(p. 169). Este o generalizare riscantă. Națiunea nu este un organism 
biologic, ci un organism social, dar nu numai. Cercetarea istoriei dacice 
şi romane în acest spaţiu se poate face şi se face cu metode corecte, fără 
nici un fel de „actualizări” forţate. Ce să facă specialiştii în istorie 
veche? Să se reprofileze, fiindcă altfel riscă să dea apă la moara 
adepților fondului biologic al originilor? Să fim serioşi! Nu contează 
deloc pentru istoric faptul că românii de azi sunt mai apropiaţi ca 
mentalitate de germanii de azi decât de dacii şi de romanii de odinioară. 
Oare un individ de astăzi, cu o ascendență bogată şi cunoscută, nu este 
mai apropiat de prietenul său cel mai bun, contemporan cu el, decât de 
bunicul sau străbunicul, pe care poate nici nu i-a cunoscut? Dar nu este 
vorba despre chestiuni compatibile! Dacă trebuie să studiem 
genealogia unui individ, nu avem cum să ne referim la prieteni, ci 
trebuie să ne preocupăm de rudele de sânge. Istoricul, atunci când 
trebuie să trateze tema originilor, nu poate să scrie că românii se trag 
din germani (pentru că românii de azi ar semăna mai bine cu germanii 
de azi!), ci trebuie să arate că se trag din daci, romani, slavi şi alții. 
Nici grecii de acum nu mai seamănă cu cei din antichitate, dar nimeni 
nu exclude moştenirea anticei Elade din zestrea poporului grec 
medieval şi modern. A nu insista asupra originilor, numai fiindcă astfel 
s-ar putea să favorizăm interpretările organiciste, naționaliste, 
xenofobe, rasiste, autohtoniste etc. este greşit şi dăunător. Mai degrabă 
ar trebui să veghem la limitarea imixtiunilor extraistorice în cercetarea 
istorică, la eliminarea presiunilor politice, ideologice de toate felurile, 
la repudierea diletantismului şi imposturii. Nu preocuparea pentru o 
temă sau alta este condamnabilă, ci instrumentalizarea acestei 
preocupări sau lăsarea ei pe seama amatorilor. A fi istoric este o 
meserie şi o specialitate, dobândite cu greu, după ani mulţi de studiu, 
şi nu un hobby. Orice om poate să aibă drept pasiune trecutul, dar 

aceasta nu transformă pe nimeni peste noapte în istoric. Domnul Boia 
ştie foarte bine toate aceste lucruri, dar uneori preferă să le pună între 
paranteze, pentru a asigura reuşita demonstraţiei. 


CAP. III. CONTINUITATEA 


Un paradox istoriografic: aria de 
formare a poporului român (p. 171-173) 


Etnogeneza, cu subtemele legate de aceasta, este un subiect prea 
vast şi prea uşor de exploatat în sensul dorit de dl Boia, spre a fi 
abandonat atât de uşor. Ca urmare, autorul reia chesţiunea continuității 
din punctul de vedere privilegiat în lucrare, al „mitologiei”, 
considerând tema o „obsesie națională” (p. 171). Dar, dincolo de 
aceasta, dl Boia stabileşte corect factorii principali care au condus la 
marile controverse privind aria de formare a poporului român: 
1) neconcordanţa dintre procesul expansiunii romane (şi al 
romanizării) şi actuala configurație etnică a Europei Sud-Estice (mai 
exact, este vorba despre stăpânire romană şi romanizare de mai scurtă 
durată la nord, unde este baza romanităţii orientale medievale şi 
moderne, decât la sud de fluviu, unde sunt doar insule de romanitate 
şi românitate), 2) sărăcia izvoarelor referitoare la spaţiul 
nord- dunărean după retragerea aureliană; 3) intervenţia în abordarea 
temei a factorilor ideologici şi politici. 

Natural, se pot face câteva remarci. Chestiunea spaţiului de formare 
a românilor nu este chiar atât de complicată, de stufoasă, de variată, de 
paradoxală pe cât o prezintă dl Boia. Mai simplu, preocuparea de la un 
timp a fost următoarea: românii s-au format sau nu şi la nord de 
Dunăre — mai precis în Banat şi Transilvania — în mileniul 1 al erei 
creştine sau au venit aici doar în prima parte a mileniului 11? Unii au 
spus că este un fapt notoriu că românii s-au format la (sau şi la) nord 

de Dunăre, alţii au răspuns că acest lucru a fost imposibil. Restul sunt 
doar variațiuni pe aceeaşi temă. 

Precizarea că Dacia a făcut parte din Imperiul Roman 165 de ani 
este relativă. Nu trebuie argumentat cu un număr fix de ani, fiindcă 
acesta nu se cunoaşte. Se ştie azi în mod cert că prin pacea dintre 
Traian şi Decebal din 102, teritorii întinse din statul dac au intrat în 
componenţa imperiului (probabil cam jumătate din viitoarea 
provincie!) şi că retragerea aureliană nu s-a produs global şi 
instantaneu în 271, ci pe etape, până în 274. Şi chiar dacă nu ar fi aşa, 
retragerea ar fi putut avea loc oricând între 271 şi 274. În unele regiuni 
nord-dunărene, stăpânirea oficială a Romei a durat cel puţin 170 de 
ani. Prin urmare, în loc de a opera atât de categoric, dar de inexact, cu 
165 de ani, mai bine să aproximăm: stăpânirea romană în Dacia nord- 
dunăreană a durat circa 170 de ani (în sudul Banatului, al Olteniei şi 
al Munteniei, ea a durat mult mai mult!), adică aproape şase generaţii 
(socotind o generaţie la 30 de ani). O asemenea stăpânire efectivă, pe 
durata a circa cinci-şase generaţii, a condus în mod cert la romanizare 
şi la perpetuarea etnică a romanităţii, fie şi doar sub forma unor 
„pânze” sau „insule” de populaţie latinofonă la nord de Dunăre. 
Izvoarele, atâtea câte sunt, indică indubitabil acest lucru. Durata 
stăpânirii romane şi a romanizării nu este decisivă sub aspectul 
perpetuării etnice a latinofonilor şi a populaţiei romanice pe un anumit 
teritoriu. Sunt destule exemple de provincii romane, situate deopotrivă 
în apusul şi în răsăritul Imperiului Roman, în care stăpânirea politică 
romană a avut cam aceeaşi durată şi în care romanizarea s-a petrecut 
sau nu, iar latinitatea — dacă s-a implantat efectiv — s-a perpetuat sau 
nu. Sunt şi exemple de provincii stăpânite pentru timp mai scurt (mai 
scurt decât altele), în care există şi acum popoare sau populaţii 
vorbitoare de limbi neolatine. Există şi cazuri de „roire”, de 
extensiune, din aproape în aproape, a latinităţii europene în spaţii mici, 
adiacente fostelor provincii romane, dar care nu au fost efectiv sub 
dominație romană. Argumentul duratei stăpânirii nu este hotărâtor, 
fiindcă el trebuie încadrat într-un complex de factori, judecaţi 
concomitent. 

Rezervele dlui Boia sunt normale în privinţa arheologiei, dar ele nu 
sunt decisive pentru definirea unei epoci. Orice arheolog serios, care 

a participat la campanii de săpături pe şantiere referitoare la secolele 
IV-ILX, era creştină, poate aduce argumente pertinente şi în favoarea 
atribuirii etnice a urmelor descoperite. Atât cât permit metodele 
cunoscute. Nimeni nu poate pretinde absolutul, mai ales dacă este cât 
de cât cunoscător. Ideea sărăciei (sau inexistenţei) izvoarelor scrise 
(referitoare la daco-romani, protoromâni şi români), în mileniul dintre 
271 şi secolul XIV, este un clișeu preluat treptat de un secol încoace, 
mai ales de către istoricii care nu sunt specialişti în perioadele antică 
şi medievală timpurie. Materialul arheologic (azi destul de consistent), 
coroborat cu izvoarele scrise (existente şi ele, dar puţin cunoscute, 
puţin prelucrate sau chiar ignorate), oferă indicii extrem de preţioase 
despre etnia locuitorilor spaţiului nord-dunărean în „mileniul 
întunecat”. Nu există astăzi nici o îndoială — şi colegii dlui Boia, 
inclusiv cei de la Universitatea din Bucureşti sau de la institutele de 
cercetare ale Academiei Române, au demonstrat acest lucru — că la 
nord de Dunăre, între secolele IV şi IX, sunt prezenţi romanici şi 
români timpurii, alături de alte etnii. 

Comentarea factorului ideologic şi politic, care ar fi „dirijat” şi el 
chestiunea continuității românilor la nord de Dunăre de-a lungul 
vremii, este destul de ciudată, din perspectiva dlui Boia. Autorul nostru, 
dornic de a fi „imparţial” cu orice preţ pune pe acelaşi plan obiectivele 
„austro-ungare” din secolele XVIII-XIX de aducere a românilor de la 
sud de Dunăre şi strădaniile istoriografiei şi lingvisticii române de a 
dovedi contrariul, adică prezenţa neîntreruptă a românilor şi a 
strămoşilor lor la nordul fluviului şi mai ales în Transilvania. După 
dl Boia, ambele idei sunt la fel de blamabile şi reprobabile, fiind 
generate de motivații extraistorice. Fireşte, autorul, ocupându-se de 
„conştiinţa românească”, şi nu de cea maghiară, ne lasă destul de 
descumpăniţi: poziţia istoricilor unguri este doar enunțată, pe când cea 
a românilor este dezvoltată critic şi de foarte multe ori blamată, direct 
sau indirect. Se creează astfel un dezechilibru păgubos pentru 
receptarea mesajului, din care reiese condamnarea mai aspră a 
istoricilor români. În plus, interpretarea dlui Boia mai are un dezavantaj 
referitor la caracterizarea istoriografiei româneşti: Domnia sa îşi începe 
analiza cu secolul iluminist, mai precis cu Şcoala Ardeleană, ca şi cum 

anterior nu ar fi existat opinii despre locul formării românilor ca popor. 
Omiţând să spună care a fost poziţia generală a autorilor români şi 
străini în secolele XIII-XVII în legătură cu originea etnico-lingvistică 
şi teritorială a românilor, dl Boia trunchiază realitatea. Or, opinia 
generală în evul mediu, exprimată de cele mai diverse voci, a fost aceea 
că românii erau urmaşii coloniştilor latinofoni aduşi de Traian şi de 
urmaşii săi în Dacia nord-dunăreană. Că era vorba despre colonişti 
nobili de neam italic şi chiar roman sau de hoți din închisorile 
imperiului interesează mai puţin. Nu există nici un autor de atunci — și 
acest lucru este omis de dl Boia — care să fi susţinut că românii ar fi 
venit în evul mediu în bloc de la sud de Dunăre şi ar fi potopit 
Transilvania”. Negarea programatică a prezenţei româneşti în 
Transilvania înainte de evul mediu a apărut după debutul mişcării de 
emancipare naţională a românilor, în secolul al XVIII-lea. Ea nu a fost 
neapărat inițiativa unor cercuri politice ungureşti, căci Transilvania era 
atunci principat în cadrul Imperiului Habsburgic (Regatul Ungar nu 
exista în acel moment ca subiect de drept internaţional!), ci a unor 
cercuri austriece. Ulterior însă, odată cu efortul de refacere a Ungariei 
Mari şi independente în secolul XIX, cu graniţele sale din evul mediu, 
specialiştii unguri au preluat şi ilustrat copios, mult mai intens decât 
austriecii, „sarcina” combaterii prezenţei „valahe” timpurii în 
Transilvania. Mişcarea de emancipare naţională a românilor nu a avut 
inițiativa în a invoca istoria în sprijinul revendicărilor sale. Aici, 
românii nu au inovat nimic, ci s-au adaptat mediului, lumii în care 
trăiau. Imixtiunea politicului a fost determinată mai întâi de națiunile 
politice ale Transilvaniei, care au chemat vechimea şi noblețea lor în 
sprijinul dreptului lor de a conduce şi stăpâni Transilvania. Trezirea 
românilor la conştiinţă politică — cea mai târzie din peisajul politico- 
etnic transilvan — 1-a surprins pe privilegiați. Ei nu şi-au putut imagina 
că masa amorfă românească, supusă şi înapoiată, poate avea opinii 
politice, bazate pe mărturii istorice. Românii, copleşiţi de originea 
faimoasă hunică invocată de unguri încă din secolele XII-XIII, de cea 
veche germanică sau getică pretinsă de saşi, dar nu intimidaţi complet, 


7! Vezi Ligia Bârzu, Stelian Brezeanu, Originea şi continuitatea românilor. 
Arheologie şi tradiţie istorică, Bucureşti, 1991, p. 231-362. 

au îndrăznit să ceară şi ei câteva drepturi (nici măcar egale cu ale 
celorlalți la început) în Transilvania, nu doar pe baza numărului şi a 
purtării majorităţii sarcinilor publice, ci şi pe baza vechimii şi nobleței. 
In acest sens, al originii lor, ei nu au inovat nimic, ci au reactualizat 
nişte mărturii. Momentul-cheie au fost petiţiile numite supplex-uri, 
începute pe la 1732 şi continuate în întreg veacul (şi apoi după 1800), 
cu punctul culminant la 1791-1792. Argumentarea istorică a acestor 
petiţii i-a surprins pe oficiali şi a fost, la modul furibund şi grăbit, 
contestată: românii nu pot fi decât venetici în Transilvania, de oriunde 
şi, ca să pară totul mai credibil, în primul rând din sudul Dunării. Unii 
savanţi (mai ales austrieci, apoi unguri) s-au pliat momentului politic 
şi au elaborat „teorii” în acest spirit. În acel moment, românii ardeleni 
nu aveau o elită cu tradiție, care să fie pe măsura şcolilor şi 
personalităților savante care le contestau originea geografică şi chiar 
etnică. Învăţaţii Şcolii Ardelene au oferit, cu greu, cea dintâi replică 
savantă, de erudiție individuală şi colectivă, pornită dintre români şi de 
către români. Prin urmare, în chestiunea „obsesiei originilor”, românii 
sunt palizi epigoni în secolul al XVIII-lea, pe lângă marii lor „maeştri”, 
anume naţiunile politice ale Transilvaniei, ori pe lângă alte popoare 
europene. 


La nord şi la sud de Dunăre. 
Un posibil compromis? (p. 173-179) 


Istoricul problemei continuității, de la Şcoala Ardeleană încoace, 
este urmărit cu rigoare de autor. Opiniile celor mai importanţi istorici 
români sunt corect inventariate, la modul critic, deşi critica apare 
adesea ca unilaterală şi nedreaptă. Se sugerează că teoria formării 
românilor deopotrivă la nord şi la sud de Dunăre ar fi o găselniță 
situată în afara preocupărilor sincere de cunoaştere, un fel de 
„compromis” preconceput ca să apropie extremele. În dreapta 
consecinţă a „logicii imaginarului”, nici nu se putea altminteri, din 
moment ce realitatea trecută nu poate fi cunoscută. Prin urmare, 
soluţiile date în legătură cu această realitate sunt aleatorii. Toată 
zbaterea onestă a celor mai importanţi istorici români de rezolvare a 

chestiunii etnogenezei şi, în subsidiar, a continuității este prezentată 
ca replică, subordonată numai interesului politic. Cu alte cuvinte, nici 
Micu, Şincai sau Maior, nici Kogălniceanu, nici Hasdeu, nici 
Xenopol, nici chiar Brătianu nu au avut intenţii sincere de descifrare 
a realității trecute, de cunoaştere mai profundă şi mai corectă a 
acesteia, ci de distrugere a eşafodajului construit de imigraționişti 
(p. 176). Xenopol este chiar acuzat de „pur naționalism” românesc în 
intenţia sa „de a demonta punct cu punct argumentaţia lui Roesler” 
(p. 174-176). Oare să nu fi avut Xenopol nici o urmă de onestitate, de 
sete de adevăr? Sa fi fost el convins că Roesler are dreptate şi să-i fi 
combătut „teoria” numai din „pur naționalism”? Cine îl va fi plătit pe 
marele istoric să falsifice trecutul? În peisajul creionat atât de apăsat 
de dl Boia, Roesler apare mai onest decât Xenopol. Pe aceeaşi linie se 
înscrie şi judecarea lui Gh. I. Brătianu care, deşi acceptă că Moldova 
(cu Basarabia) a intrat mai târziu în sfera românităţii prin 
„expansiune”, este acuzat că nu recunoaşte întâietatea slavilor în 
regiune (p. 179). De către cine şi de când este întâietatea slavilor la est 
de Carpaţi — în raport cu românii — o realitate definitiv stabilită, nu ni 
se spune. Preferința dlui Boia se îndreaptă în mod clar nu spre Xenopol 
şi Brătianu, ci spre alţi istorici şi lingvişti, de mare prestigiu şi ei, cum 
ar fi Dimitre Onciul, Alexandru Philippide, Ovid Densusianu, Sextil 
Puşcariu şi, în acest caz, P. P. Panaitescu. Acestora nu li se reproşează 
nici slujirea politicului, nici „naționalismul pur”, ceea ce, credem, 
corespunde realității. Erudiţia şi onestitatea lor sunt mai presus de 
orice îndoială. Întîmplarea face ca ei să fi susţinut însă originea 
deopotrivă sud- şi nord-dunăreană a românilor, cu accent, la unii, mai 
mult pe componenta sudică. De ce aceştia ar fi obiectivi, pe când cei 
care au pus accent pe obârşia nord-dunăreană ar fi naţionalişti? Oare 
să nu fie vorba despre nici un fel de dezbatere ştiinţifică la mijloc? 
Oare Philippide, de origine greacă pe linie paternă, să nu fi avut nici 
un grad de subiectivism atunci când îi vede pe toți strămoşii românilor 
atât de aproape de „eterna Eladă”? De ce Brătianu ar fi fost influenţat 
de factorul politic, iar Onciul nu? Sunt şi aici soluţii şi alegeri (opţiuni) 
care nu au explicaţii plauzibile, bazându-se pe impresii ale autorului. 
Suntem de acord însă cu dl Boia că autohtoniştii dacişti — cu „teoria” 

absurdă a neromanizării dacilor — aduc adesea aceleaşi argumente ca 
şi imigraționiştii „puri”, dar trebuie să adăugăm, ceea ce autorul nostru 
nu face, că asemenea argumente sunt la fel de inconsistente. 


Consolidarea romanităţii 
nord-dunărene (p. 180-182) 


DI Boia apreciază că, după faza benefică şi realistă, care a însemnat 
adoptarea unei soluţii de compromis între continuitate şi imigraționism, 
urmează consolidarea deliberată a romanităţii nord-dunărene. Cei care 
şi-ar fi propus să facă acest lucru — adică ar fi recurs deliberat, cu scop 
precis, la o atare operaţiune — ar fi, după dl Boia, Vasile Pârvan, 
Nicolae Iorga şi C. C. Giurescu. Primul ar fi forțat nota cu introducerea 
unui al doilea focar de romanitate, anume Dacia scitică sau Dobrogea 
(de notat că în 1976 profesorul Boia îl lăuda pe Pârvan fiindcă 
descoperise un „alt focar de romanizare”, foarte „însemnat” în 
„procesul etnogenezei româneşti”, pentru că sublimase „caracterul 
danubian al romanităţii noastre”'5); al doilea ar fi vorbit despre o Ţară 
Românească generică, întinsă din vremuri vechi peste întreg teritoriul 
României contemporane; în fine, al treilea ar fi „inventat” retragerea 
românilor la pădure în faţa invadatorilor. Nu se spune nicăieri că aceste 
soluţii ar putea fi şi rezultatul unor cercetări oneste şi laborioase ale 
autorilor lor. Apoi, acceptând că până la regimul comunist toţi istoricii 
au luat în considerare formarea poporului român și în Balcani (p. 182), 
autorul nu explică adoptarea acestui punct de vedere prin apropierea sa 
de realitatea istorică. Ne-am fi aşteptat la sublinerea realismului acestei 
idei referitoare la formarea poporului român, mai ales din perspectiva 
a ceea ce avea să urmeze. Dar, pentru a-şi demonstra teza că istoria 
românească a fost oricând aservită politicului şi „mitizată”, dl Boia 
nu-şi poate reprima concluzia forţată a acestui subcapitol: acceptarea 
formării poporului român şi în Balcani avea clare implicaţii politice, 
fiindcă atunci „România urmărea să joace un rol de arbitru în Balcani 


% Lucian Boia, op. cit., p. 276. 

şi se erija deschis în protectoare a aromânilor risipiţi în peninsulă” 
(p. 182). Iată-i pe Pârvan, pe C. C. Giurescu sau chiar pe Al. Philippide 
ori pe Petre P. Panaitescu scriind despre originea deopotrivă nord- şi 
sud-dunăreană a românilor pentru a întări rolul de hegemon sau arbitru 
visat de România în Balcani! Mai grav este faptul că mulți cititori 
neavizaţi chiar pot crede asemenea produse ale imaginaţiei autorului. 


În anii comunismului: imperative ideologice şi 
argumente arheologice (p. 182-187) 


Regimul comunist se pretează mult mai bine genului de critică pe 
care şi-a propus-o dl Boia, de aceea aici forțarea notei este mult mai 
discretă. Într-adevăr, limitarea chestiunii continuității la spaţiul nord- 
dunărean, plasarea etnogenezei românilor exclusiv la nord de fluviu, 
„actualizarea” graniţelor medievale româneşti şi alte multe exagerări 
şi falsuri ajunseseră directivă ideologică de partid. Este drept că 
această directivă nu se aplica tocmai peste tot, dar acest lucru nu 
deranjează argumentaţia dlui Boia, care, în esenţă, are dreptate. 

Afirmația lui C. Daicoviciu că românii au avut ca „teritoriu-nucleu” 
de formare „ţinuturile de deal şi de munte ale Daciei” (p. 183) nu 
reprezintă deloc o limitare a spaţiului de etnogeneză. Nu doar 
C. Daicoviciu, ci şi alți istorici şi arheologi extrem de serioşi au 
susținut că nucleul spaţiului de etnogeneză au fost Oltenia, Banatul şi 
Transilvania (sau zona intracarpatică), adică provincia romană 
(provinciile romane) Dacia, fiindcă acolo s-a produs, direct, timpuriu 
şi intens, colonizarea cu elemente latinofone şi romanizarea. Tot în 
chip firesc, mulţi istorici au adăugat acestui nucleu şi Scifhia Minor 
sau Dobrogea, ca şi spaţiul dintre Dunăre şi Munţii Balcani. Izvoarele 
arheologice şi alte tipuri de surse indică, la câtva timp după retragerea 
aureliană, o ruralizare a vieţii comunităţilor latinofone de la nordul 
Dunării, o ocupare a zonelor deschise de aici de către grupuri succesive 
de migratori şi mutarea vetrelor unor aşezări ale localnicilor spre 
regiunile de deal şi de munte, împădurite şi mai uşor de apărat. Nu 
numai C. Daicoviciu a remarcat acest lucru, ci şi Gh. I. Brătianu, 

C. C. Giurescu (care a vorbit, cum s-a văzut mai sus, despre retragerea 
în păduri) sau P. P. Panaitescu (cu teoria pânzelor de populaţie). 
Concentrarea protoromânilor şi românilor în teritoriile de deal şi de 
munte ale Daciei, în ultimele secole ale mileniului I — cum spune 
C. Daicoviciu — nu înseamnă că doar acolo s-a format poporul român, 
ci că acolo s-a putut el conserva (menţine, apăra) mai bine. În acest 
spirit, istoricul clujean nu vorbeşte doar despre Dacia romană, ci despre 
Dacia în sensul său mai larg, preroman. Niciodată — şi aici sunt martori 
numeroşi istorici care l-au avut profesor — C. Daicoviciu nu a spus şi 
nu a scris că poporul român s-a format şi s-a aflat prin secolele VI-X 
ale erei creştine numai în zonele de deal şi de munte ale Transilvaniei 
şi Olteniei, cum afirmă dl Boia (p. 183). De altfel, se poate consulta în 
acest sens chiar una dintre lucrările citate de dl Boia, în care 
C. Daicoviciu scrie clar: „Naşterea poporului român pe teritoriul 
patriei sale a depins de continuitatea populaţiei latinofone şi după 
abandonarea oficială a Daciei, pe întreg cuprinsul dintre Munţii 
Haemus şi nordul Carpaţilor dacici [subl. ns. — L.A.P.]. E mai presus de 
orice îndoială că la menţinerea romanităţii din Dacia au contribuit 
efectiv elementele romanizate din Moesia Inferior (inclusiv Dobrogea), 
adică din sudul Dunării, pe care Dunărea nu le-a despărţit niciodată de 
teritoriile de la nordul cursului său””?. Cu alte cuvinte, autorul clujean 
vorbeşte aici clar despre continuitatea elementelor latinofone — în 
legătură cu formarea poporului român — de la Balcani până la Carpaţii 
Nordici. „Acuza” admirativă (la dl Boia) de limitare a spațiului de 
formare a poporului român de către C. Daicoviciu este, prin urmare, 
neîntemeiată. De asemenea, pretinsa „limitare” de către acelaşi istoric 
a principiului continuității doar la Dacia romană (p. 183-184) este 
tendenţios formulată şi explicată, prin trunchiere şi simplificare. 
C. Daicoviciu spune într-adevăr că problema continuității în general se 
referă exclusiv la spaţiul Daciei romane, nu fiindcă românii şi înaintaşii 
lor ar fi lipsit din Muntenia, Moldova etc., ci deoarece „pentru acest 
teritoriu s-a negat de către adepţii teoriei roesleriene dăinuirea 


* M. Constantinescu, C. Daicoviciu, Şt. Pascu, Istoria României. Compendiu, 
Bucureşti, 1969, p. 103. 

populaţiei dacice sub dominația Romei, pentru acest teritoriu s-a negat 
continuitatea daco-romană după 271 e. n., în acest teritoriu au fost 
aduşi, tot după partizanii lui Roesler, din sudul Dunării, românii în 
secolele IX—XIII”%. Cu alte cuvinte, nu are rost să ne căznim să 
demonstrăm continuitatea acolo unde nu o contestă nimeni! În plus, 
dacă nu ar fi fost contestaţii atât de vehemente — vrea să spună şi spune 
C. Daicoviciu — istoriografia română nu ar fi avut nici un motiv de 
tratare specială a temei continuității, iar istoricii români nu ar fi avut o 
astfel de „obsesie”, cum zice dl Boia. Pe de altă parte, precizarea 
conţinutului noțiunii de continuitate şi a sferei sale de aplicabilitate pe 
teren este binevenită şi judicioasă la C. Daicoviciu: continuitatea de 
locuire a românilor şi a înaintaşilor lor în Muntenia şi Moldova este o 
realitate, numai că acolo, fără stăpânire romană efectivă, au trăit dacii 
liberi, care, în epoca romană, au cunoscut doar un început de 
romanizare, proces care avea să continue mai târziu (în comparaţie cu 
ceea ce s-a petrecut timpuriu în Dacia şi Dobrogea)*!. Toate aceste 
precizări îşi au rostul pentru a nu face din savantul C. Daicoviciu nici 
un „erou” rezistent la cele impuse de regim, nici un conformist, nici un 
extravagant cu opinii sui generis. De altfel, dacă C. Daicoviciu ar fi 
restrâns, prin absurd, aria de etnogeneză a românilor la un spaţiu îngust 
din Banat şi Transilvania şi, crezând sincer în acest fapt, l-ar fi susținut 
în tratate şi manuale în timpul regimului comunist, „meritul” nu ar fi 
al autorului, ci al menţionatelor autorităţi, care ar fi permis acest act de 
„libertate”. Or, în opiniile lui C. Daicoviciu nu era nimic „subversiv” 
sau „nonconformist”, cum sugerează dl Boia, ci este vorba, pur şi 
simplu, despre anumite convingeri ştiinţifice, în acord cu stadiul la 
care ajunsese cercetarea temei repective. 

Chestiunea culturii Dridu, deşi controversată până astăzi, a fost 
desigur tendenţios tratată sub regimul comunist, când a ajuns, la noi, 
cvasicomplet „românizată”. Dar luarea drept exemplu de istoric 
„conformist” a marelui profesor şi arheolog Ion Nestor, în cazul 
culturii Dridu, ni se pare nedreaptă şi forțată (p. 184). De unde ştie 


8 Jbidem, p. 105. 
31 Ibidem. 

dl Boia că înainte de 1970, când a redactat Nestor partea sa din Istoria 
poporului român (coordonată de Andrei Oțetea), acesta s-ar fi lăsat 
manipulat de propaganda de partid? Oare opinia lui Nestor că 
elementele constitutive ale culturii Dridu din Muntenia ar fi „majoritar 
de origine română” să fie atât de deplasată? De ce să nu presupunem 
că afirmaţia provine din convingerea de specialitate, formată direct de 
Ion Nestor, prin cercetarea urmelor arheologice şi de altă natură şi prin 
studiul bibliografiei? De altfel, specialişti foarte respectaţi au arătat că 
această cultură este multietnică, ea fiind dezvoltată prioritar de slavo- 
bulgari în anumite regiuni, de români sau protoromâni ori de alții în 
altele. De ce ar fi mai realist să se afirme, de pildă, că această cultură, 
greu de atribuit etnic la modul exclusiv, dezvoltată în Muntenia, 
Bulgaria, dar şi în Transilvania şi Moldova pe alocuri, a fost creată de 
oricine, numai de români/protoromâni nu? lar afirmaţia lui 
C. Daicoviciu despre caracterul slav sau slavo-bulgar al culturii Dridu 
nu are valoare de axiomă, ci de opinie personală. Faptul că erau emise 
astfel de opinii arată existenţa în epocă a unor polemici ştiinţifice, 
admise sau tolerate de regimul comunist. Acest exemplu nu confirmă 
deloc ideea de „mitizare” completă a istoriei şi nici de control absolut 
al istoricilor de către regim, cum sugerează dl Boia. Iar faptul că 
Daicoviciu ar fi împărţit teritoriul românesc „între o Transilvanie 
romanizată şi un spaţiu extra-carpatic marcat de o puternică amprentă 
slavă” nu corespunde realităţii. Intâi de toate, când istoricul clujean 
afirmă caracterul slav sau slavo-bulgar al culturii Dridu, el susţine 
caracterul străromânesc sau românesc al culturii Bucov“, din acelaşi 
spaţiu extracarpatic şi din acelaşi timp, ceea ce dl Boia omite să spună. 
Omisiunea este intenționată, fiindcă nu mai susține ideea unei 
Transilvanii romanizate şi a unei Muntenii şi Moldove slave în 
viziunea lui C. Daicoviciu, cum fals încearcă să acrediteze dl Boia. Şi 
chiar dacă Daicoviciu ar fi susținut că prezenţa slavă a fost mai 
puternică în zona extracarpatică şi că romanizarea timpurie s-ar fi 
petrecut în Transilvania, cele două procese nu sunt concomitente; 
romanizarea timpurie şi intensă a Daciei romane a avut loc în secolele 
II-III după Hristos, iar „amprenta slavă” (în zonele extracarpatice, dar 


8 Ibidem. 

şi în Transilvania) a urmat după secolul al VI-lea, când romanizarea şi 
românizarea se extinseseră şi se extindeau mult dincolo de graniţele 
Daciei romane. Aceste idei sunt susţinute de C. Daicoviciu, şi nu 
altele, cum interesat insinucează dl Boia. 

Concentrat puternic pe chestiunea continuității şi a romanizării, dar 
fără nici o cercetare proprie în domeniu, dl Boia ajunge cu „critica” şi 
la colegii Domniei sale de la Universitatea din Bucureşti, profesorii 
Ligia Bârzu şi Stelian Brezeanu, autorii lucrării Originea şi 
continuitatea românilor. Arheologie şi tradiţie istorică, cu „un text scris 
în anii "80, dar apărut în 1991”, cum ne asigură descoperitorul 
„miturilor” din istoria românilor (p. 185). Deşi li se recunoaşte celor 
doi autori „un profesionalism incontestabil” (p. 185), se procedează 
de fapt la „demontarea” ideilor lor directoare. Paradoxal, este numită 
direct în text doar Ligia Bârzu, numele lui Stelian Brezeanu, remarcabil 
specialist în chestiunea romanităţii orientale, fiind menţionat doar la 
note. Probabil că cele mai multe „mituri” le va fi introdus în lucrare 
Ligia Bârzu, care s-a ocupat de perioada daco-romană şi postromană! 
In timp ce textul cărții incriminate arată doar că ar apărea „ca foarte 
verosimilă acceptarea unei date foarte timpurii pentru momentul în 
care latina a început să fie folosită” în Muntenia şi în sudul Moldovei, 
dl Boia vrea să ne facă să credem că Ligia Bârzu ar susţine 
„paralelismul procesului de romanizare în Dacia romană şi în afara 
e1”, după grila comunistă a „unităţii şi continuității” (p. 185). Autorul 
nostru se miră, ca „nearheolog”, adică profan în materie, cum s-ar fi 
putut „impune” latina acolo unde nu s-au instalat romanii. Întâi că 
autorii cărţii criticate propun, şi nu impun; lor li se pare verosimil şi nu 
declară ca lucru sigur folosirea latinei în zona extracarpatică. În al 
doilea rând, utilizarea latinei în acest spaţiu nu înseamnă romanizare 
instantanee, ceea ce autorii cărții menţionate nici nu pretind. În al 
treilea rând, nu se spune nicăieri că latina s-ar fi impus, ci că ar fi 
început să fie folosită. În fine, momentul de început al folosirii 
sporadice a latinei de către unii dintre daco-geţii din Muntenia nu este 
determinat de romanizarea Daciei romane, învecinaţi de timpuriu cu 
Moesia la sud şi est (Dobrogea este inclusă înaintea Daciei în statul 

roman, tot în cadrul provinciei Moesia), adică tocmai cu lumea 
latinofonă, poate chiar anexaţi Moesiei la începutul secolului al II-lea 
după Hristos sau măcar trecuţi sub control roman, unii daco-geţi din 
Muntenia şi sudul Moldovei vor fi vorbit latineşte chiar înaintea celor 
din Transilvania. Evident, latina nu s-a putut generaliza acolo unde nu 
s-au instalat romanii, dar a putut fi folosită. Autorii menţionaţi nu aveau 
nevoie să se supună directivelor de partid pentru a susţine acest lucru; 
era suficient sa cerceteze izvoarele, cum au şi făcut, ca şi bibliografia, 
începând cu Vasile Pârvan, care n-a fost comunist! E drept însă că 
dl Boia îl acuză şi pe Vasile Pârvan, nu de comunism — ar fi culmea! — 
dar de „autohtonism” şi „naţionalism”. În cel mai rău caz, putem 
accepta că profesorii Ligia Bârzu şi Stelian Brezeanu l-au urmat în 
cercetările lor pe fondatorul arheologiei româneşti, ceea ce este 
măgulitor pentru ei. 

Concesiv, dl Boia — pe baza căror izvoare? — acceptă continuitatea 
„de viaţă”, dar se îndoieşte de „continuitatea românească” (p. 186). 
Domnia sa este preocupat de o eventuală „ştergere a latinităţii” din 
Dacia, în jurul anului 600, era creştină, după modelul celor petrecute 
în Britania, în Pannonia, în Balcani şi în Africa de Nord. „Grija” 
dlui Boia este lăudabilă, dar nu ar fi mai bine să-i lăsăm pe specialişti 
să se pronunţe? Dacă dl Boia crede în această „ştergere” a latinităţii 
nord-dunărene, atunci se explică de ce îl deranjează ideile Ligiei Bârzu 
despre continuitate şi romanitate. Cu alte cuvinte, în dispreţ pentru 
adevăr, dl Boia ne propune — spre a se răzbuna pe „obsesia unității şi 
continuității” din anii comunismului? — să susţinem teoria 
imigraţionistă. Poate că doar aşa, prin apelul la cealaltă extremă, crede 
Domnia sa că putem ajunge la echilibru. Sau poate că Domnia sa crede 
sincer că latinofonii au plecat cu toţii pe la anul 600 la sud de Dunăre 
şi au revenit exact de unde fugiseră, prin anii 1100 sau 1200 sau mai 
apoi? Dacă numai din „supărare” pe comunişti, care au abuzat de 
continuitate, face acest lucru, am fi tentaţi să-l înţelegem. Poate vrea 
să impună un „contra-mit”, spre a anihila „mitul continuității”! Dar 
dacă are personal această convingere intimă a peregrinării generale 
româneşti, ne aşteptăm curând la o lucrare documentată de aprofundare 
a ideii enunțate. Altminteri, totul rămâne un exerciţiu retoric. Numai că 

„teoria” plecării târzii a strămoşilor românilor la sudul Dunării şi a 
revenirii lor după o vreme de unde plecaseră a fost „încercată” chiar de 
unii specialişti în istorie veche şi arheologie şi a rămas la stadiul de 
ipoteză. Ea nu este nimic altceva decât o altă variantă a teoriei 
imigraționiste! De ce „obsesia unităţii şi continuității” să fie mai rea 
decât obsesia „scoaterii” românilor din Transilvania sau de la nord de 
Dunăre, cu orice preţ, înainte de venirea ungurilor, urmată de 
„reimplantarea” lor după această venire? Ne vine în minte un răspuns 
în acest sens, dat de un fost profesor de-al nostru, Kurt Horedt, care 
scrisese la modul pertinent despre continuitatea daco-romană, 
protoromânească şi românească în Transilvania (prin 1958, fără nici o 
presiune naţionalist-comunistă)%, dar care emigrase la un moment dat 
în Germania. Acolo, în alte împrejurări şi cu „patroni” extrem de 
exigenţi, publicase o nouă carte, în care îi muta complet pe 
daco-romani în Balcani, „slaviza” complet Transilvania în secolul VII, 
dar îi readucea pe români/străromâni, treptat, începând cu secolul al 
IX-lea, înapoi în Transilvania. Se poate să fi ajuns la această concluzie 
în cei aproape treizeci de ani de cercetări de după 1958 în România 
sau în cei câţiva ani de când trăia în Germania. Dar, întrebat cum s-a 
produs metamorfoza, istoricul respectiv ar fi răspuns, spiritual şi cinic, 
interlocutorului său din România: „Să ziceţi mersi că v-am readus pe 
voi, românii, în Ardeal înaintea ungurilor, că se putea şi mai rău!” ŞI 
acesta era tot un mod de răzbunare pe obsesia comunistă a „unității şi 
continuității” şi totul ar putea să fie vesel, dacă nu ar fi atât de serios 
şi de dramatic. Deocamdată — deşi dl Boia nu pare să admită tranşant 
acest lucru — nu sunt mărturii despre „ştergerea latinităţii” la nord de 
Dunăre la un moment dat şi despre reinstalarea ei cândva. Evident, 
sunt indicii de diminuare a acestei latinităţi prin secolele VI-VIII, de 
slăbire a sa. Se poate ca unii dintre purtătorii ei să fi trecut şi la sudul 
Dunării, după cum unii dintre românii balcanici vor fi venit spre nord, 
dar „golirea” completă de latinofoni a spaţiului nord-dunărean şi 
„reumplerea” lui ulterioară este o „teorie” politică dotată treptat cu 
patină istorică, de către oameni pricepuţi, cu scopuri bine precizate. 


% Kurt Horedt, Contribuţii la istoria Transihvaniei în sec. IV-XIII, Bucureşti, 1958. 

După aceleaşi „principii”, dl Boia are „înţelegere” pentru Kurt 
Horedt, care îi mută, cum spuneam, pe toţi strămoşii românilor 
transilvani în afara spaţiului intracarpatic, dar are numai aspre cuvinte 
de condamnare faţă de Eugenia Zaharia, deoarece aceasta continuă să 
considere cultura Dridu drept românească şi după 1990. 

Din punctul de vedere al specialiştilor care au fost preocupaţi de 
chestiunea continuității în special şi a etnogenezei în general, lucrurile 
sunt astăzi mult mai clare decât altădată şi situate dincolo de orice fel 
de implicare a politicului. Elementele etnice constitutive şi condiţiile 
istorice de formare a poporului român au existat deopotrivă la nord şi 
la sud de Dunăre. Strămoşii românilor, străromânii şi românii au locuit 
şi în Balcani, şi în Carpaţi, împreună cu alte etnii. Nu există nici o 
mărturie care să ateste că toți românii s-ar fi format la sud de fluviu şi 
că ar fi trecut apoi în masă în Oltenia, Banat, Muntenia, Transilvania 
etc. şi nici că s-ar fi format toți în Oltenia, Banat, Transilvania etc. şi 
ar fi trecut şi spre sud. Toate mărturiile corect interpretate arată că, 
dincolo de mişcările fireşti de populaţie, românii s-au format pe un 
spaţiu larg (nelocuit în mod compact numai de ei), de la nord şi de la 
sud de Dunăre, în principal din daco-geţi şi din latinofoni, prin 
romanizare. În finalul etnogenezei, s-au mai adăugat slavii (cu rol 
destul de important în profilul etnic şi lingvistic românesc) şi apoi alte 
elemente etnice, de mai mică importanţă, asimilate treptat de către 
protoromâni şi de români. Astfel, românii s-au născut din amestecul 
mai multor popoare şi etnii vechi, în care latinofonii au avut rolul 
principal. De aceea, azi românii sunt un popor romanic, vorbitor de 
limbă neolatină şi moştenitori ai romanităţii orientale. Mutarea abuzivă 
a ariei de formare a românilor numai pe malul drept al Dunării nu s-a 
făcut din iniţiativa elitei politice a românilor şi nici a savanților români. 
Tratarea astăzi a chestiunii ariei de formare a românilor nu ar mai 
trebui să depindă de politică, dar ea nu poate fi abandonată, ci trebuie 
păstrată exclusiv ca problemă ştiinţifică. Istoricii români nu pot 
abandona tema pe motiv că ea a fost excesiv politizată de către străini 
şi de către români, sub un regim sau altul. Iar concluzia că românii 
s-au format deopotrivă la nord şi la sud de Dunăre nu este una de 
conjunctură, nu este formulată spre a apropia extremele şi nici din 

rațiuni politice; ea este pur şi simplu rezultatul cercetărilor istorice, 
arheologice şi lingvistice ale unora dintre cei mai reputați specialişti şi 
este în concordanţă cu realitatea istorică. Aceasta nu înseamnă că 
problemele formării poporului român, ale continuității, ale romanizării, 
ale asimilării slavilor şi altor migratori sunt deplin lămurite. Cercetările 
vor continua, deoarece, cum arătam, cunoaşterea nu este niciodată 
completă. 


Statul românesc de-a lungul 
„mileniului întunecat” (p. 188-189) 


DI Boia, după ce a epuizat chestiunea continuității etnice, ne asigură 
că la fel de „mitologizată” este şi „continuitatea politică”. Aceasta, 
pentru că românii ar fi, chipurile, complexaţi de „lipsa, timp de o mie 
de ani, a unui stat românesc” (p. 188). Mia de ani ar dura de la 300 la 
1300. Parcă ni-i imaginăm pe români, de la mic la mare, preocupaţi zi 
de zi, copleşiţi chiar, de statul românesc, care (fie vorba între noi!) nu 
avea cum să existe într-o vreme când nu existau nici ei, românii; dar 
ce mai contează acest mic amănunt? Până la urmă, cei obsedaţi de 
statul românesc nu au fost decât autorul falsei Cronici a lui Huru, apoi 
Hasdeu, Iorga şi, în fine, comuniştii. Hasdeu este veştejit din nou 
pentru „mirifica” sa istorie clădită în jurul Basarabilor, pentru care a 
fost pus la punct, admonestat, blamat, de altfel, de mult timp, de către 
mari istorici. lorga este acuzat că a voit să acopere „terenul gol” al 
statalității noastre cu Romanii populare, „soluţie nu tocmai explicită”, 
preluată, spre regretul dlui Boia, „de diverşi autori până astăzi”. Din 
moment ce lorga însuşi a fost un istoric atât de nepriceput şi 
condamnabil — cum se vede mereu în textul avut în atenţie — autorii 
care-l urmează pe Iorga nu pot fi decât nişte jalnici epigoni în ochii 
dlui Boia. Din păcate pentru Domnia sa, conceptul de Romanii 
populare face parte dintre intuiţiile de geniu ale marelui istoric, care, 
ocupându-se de organizarea statală la români cu atâta competenţă, nu 
a urmărit să facă deloc propagandă şi nici să-i transforme pe 
dacoromâni şi români în ceea ce nu erau. Dacă ar fi parcurs cu atenţie 

scrierile lui Iorga şi dacă nu ar fi ignorat interpretările Studiilor acestuia 
asupra evului mediu românesc, făcute de Şerban Papacostea, — unul 
dintre acei „autori” dispreţuiți de dl Boia, fiindcă îl urmează şi azi pe 
Iorga —, criticul „miturilor” ar fi aflat poate şi temeinicele explicaţii 
date conceptului incriminat”. lar termenul de Romania (Vlachia) este 
extras din sute de izvoare de epocă, din apusul şi răsăritul Europei. 
Toată lumea postromană europeană este plină de Romanii sau Vlahii, 
pe care mari istorici europeni, începând cu secolul al XVIII-lea, le-au 
introdus şi folosit copios în istoriografie. Nicolae Iorga preia doar un 
termen consacrat şi existent inclusiv în izvoarele referitoare la spaţiul 
de la nordul şi sudul Dunării de Jos şi îi adaugă, în deplină cunoştinţă 
de cauză, adjectivul de populare. Motivația marelui istoric în acest sens 
este impecabilă. Oricum, medieviştii de marcă, înainte sau în timpul 
regimului comunist, nu au scris niciodată despre statul românesc atunci 
când acesta nu a existat, dar toţi au vorbit argumentat despre structuri 
politice statale, cu grade de organizare variabile, datorate moştenirii 
romane. Peste aceste structuri ale dacoromânilor şi românilor timpurii 
s-au plasat stăpâniri vremelnice succesive, „state barbare”, de influenţă 
sau de esenţă asiatică, slavo-bizantină, germanică, turcică etc. Toate 
acestea arată că în spaţiul de la nordul şi de la sudul Dunării de Jos a 
existat o viaţă politică statală după retragerea aureliană şi înainte de 
formarea Țării Româneşti şi Moldovei, în care, alături de multe alte 
populaţii, s-au încadrat şi daco-romanii, protoromânii şi românii. Că 
această viață politică nu a luat forma unor ţări româneşti (sau 
româno- slave) decât după finalul formării poporului român este un 
fapt de mult stabilit şi acceptat de către specialişti. Dar Romaniile 
populare sunt nuclee de viaţă social-politică de tradiţie romană, pe care 
le-au conservat daco-romanii la nord de Dunăre şi care au supravieţuit 
alături de (şi în paralel cu) alte structuri politice, impuse de migratori. 
Aceste nuclee, prin mijlocirea cărora românii au moştenit 
împăratul/impărăţia, domnul/domnia, judele/judecia, ţăranul/țara, 
adunarea, dregătoria, biserica, oastea, legea etc., adică acea 


5 Vezi Nicolae Iorga, Studii asupra evului mediu românesc, ediţie de Şerban 
Papacostea, Bucureşti, 1984, p. 402-427. 

componentă romană sau romano-bizantină a instituţiilor lor medievale, 
nu au fost inventate de Nicolae Iorga, ci doar denumite de el astfel, în 
urma unei scânteieri de geniu, pe care cei înţelepţi au receptat-o ca 
atare şi s-au străduit s-o înţeleagă. 

Următoarele personaje cu care se războieşte dl Boia sunt Gelou, 
Menumorut şi Glad, deşi aceştia nu au fost — har Domnului! — istorici. 
Nu au fost istorici, dar ar putea fi mărturii ale unui timid început de 
viaţă statală românească, româno-slavă sau pur şi simplu mixtă sub 
aspect etnic, ceea ce strică socotelile autorului nostru. Cum să fi fost 
Gelou guidam Blacus („Gelou, un anumit român”) ducele unei 
formaţiuni româno-slave în secolul al IX-lea, din moment ce românii — 
după cum ne asigură dl Boia — nu au avut state până după 1300? Şi 
iarăşi sunt de vină tot istoricii români, care i-ar fi ridicat în slăvi pe cei 
trei duci, le-ar fi conferit un rol important în istorie, numai fiindcă ei 
ar ilustra existența unor structuri statale românești, în momentul 
expansiunii ungare (p. 189). Această carieră strălucită a lui Gelou, 
Menumorut şi Glad, creată de istoricii români, ar fi împiedicat 
demersul critic. Ce ar fi putut să însemne acest demers critic, în cazul 
de față? Ne spune fără sfială tot autorul nostru: cei trei par a fi nu 
personalităţi reale, ci personaje-simbol, aidoma lui Negru-Vodă. Cu 
alte cuvinte, Gelou, Menumorut şi Glad sunt pur şi simplu fictivi, 
inventaţi. Nici în acest caz, dl Boia nu este deloc original, fiindcă 
istoricii maghiari şi interpreţii lor spun acelaşi lucru, de vreo două sute 
de ani încoace, cu un scop precis: eliminarea oricărei urme de român 
din Transilvania şi Pannonia la venirea ungurilor. Majoritatea acestor 
istorici sunt gata să jure că toate personajele şi etniile pomenite de 
Anonymus au avut existenţă reală, cu excepţia lui Gelou şi a românilor. 
Iată cum, „demitizând” totul, dl Boia ajunge, desigur neintenţionat, să 
lipsească trecutul românilor, şi aşa sărac în surse, de repere esenţiale. 
Totuşi Domnia sa face la acest subiect o importantă concesie: deşi îi 
„mitizează”, adică îi spulberă dintre personajele cu existenţă istorică, 
pe ducii-voievozi pomeniţi, admite vag existenţa unor formaţiuni 
politice atunci. Numai că este greu de crezut că şi alți sceptici îl vor 
urma, din moment ce bazele acestei realități — anume existenţa unor 
formaţiuni politice pe teritoriul României, cu români ori fără români, 
înainte de 900 — sunt suprimate dintr-o trăsătură de condei. 


135 


Pentru perioada comunistă, dl Boia reduce toată chestiunea 
existenţei statale timpurii pe teritoriul României la Programul PCR din 
1975, care vorbea prosteşte despre „stat neorganizat” şi stipula 
continuitatea statală de la Burebista la Ceauşescu. Ne întrebăm însă ce 
relevanță poate să aibă această singură referință. Este oare acest 
document un produs al „conştiinţei româneşti”, o emanaţie a acesteia 
sau a propagandei de partid? Sau, dacă documentul este elaborat de 
politrucii PCR, exprimă el concepţia românilor ori măcar a istoricilor 
români privitoare la statul medieval? Despre statul medieval, cu toate 
variantele sale, câteva zeci de istorici serioşi au scris sute de articole, 
studii, monografii. Au făcut-o în litera şi spiritul clişeelor şi falsurilor 
din documentele de partid, invariabil, de la Ştefan Pascu la Radu Popa? 
Nu a fost aşa, iar dl Boia ştie bine acest lucru. Nici măcar manualul de 
clasa a VIII-a care trata această perioadă, elaborat de Hadrian 
Daicoviciu, Pompiliu Teodor şi loan Cîmpeanu, nu conţinea 
distorsiunile indicate de Programul PCR. Atunci de ce să-i facem pe 
tinerii de astăzi să creadă că lumea românească din anii comunismului 
avea convingerea fermă a existenţei neîntrerupte a statului românesc de 
la Burebista la Ceauşescu, când chiar şi cei care au scris această 
aberaţie ştiau că mint? Atunci, această „conştiinţă românească”, 
preocupată mai mult de tehnicile de supravieţuire şi de evadare în alte 
cadre, mai bune, fictive sau reale, nu prea avea interes pentru statul 
medieval, românesc sau neromânesc. Fireşte, aceasta nu înseamnă că 
nu s-a distorsionat serios trecutul nostru medieval, că ducii (voievozii) 
pomeniţi nu au fost declaraţi ritos cu toţii români, ca şi oamenii asupra 
cărora stăpâneau (deşi numai despre Gelou şi supuşii săi ştim ferm 
acest lucru), că nu s-a cosmetizat trecutul, că nu s-au inventat state 
acolo unde nu erau. S-au făcut toate acestea, dar de către o minoritate 
de oameni aserviţi PCR-ului, pe care puţini i-au crezut, fiindcă se 
ocupau de lucruri în care, în genere, nu erau specialişti. Era clar că 
aceştia voiau sa impună punctul de vedere oficial, însă existau destule 
mijloace de a afla şi aprofunda poziţia oamenilor de ştiinţă autentici. 
În circa 50 de ani, s-a distorsionat serios mentalitatea românească 
despre trecut, dar nu la nivelul de detaliu şi nici la gradul de 
generalizare sugerate de dl Boia. 

Concluzii: arheologie, lingvistică şi politică (p. 189-194) 


În aceste concluzii, autorul nostru, privind lucrurile legate de 
continuitate la modul global, mai atenuează din formulările foarte 
tranşante dezvoltate anterior. Totuşi, invocând cele două soluţii 
extreme — exclusiva românitate sud-dunăreană roesleriană și tot 
exclusiva formare a poporului român la nord de Dunăre — dl Boia nu 
se poate reţine de la afirmarea strictei sale „neutralități”: nu oferă nici 
„0 soluţie care să favorizeze una sau alta dintre cele două ipoteze” 
(p. 190). Aici poziţia Domniei sale este cel puţin ciudată, fiindcă 
nimeni nu aştepta vreo soluţie de favorizare a uneia sau alteia dintre 
cele două ipoteze, din moment ce ambele sunt lipsite de suport real. De 
altminteri, chiar dl Boia pledează în acest sens în paginile de mai sus, 
cu toată supoziţia sa — tipic roesleriană sau tipic carteziană? — de 
„ştergere a latinităţii” nord-dunărene la un moment dat. Deşi vrea să se 
plaseze în afara „odioasei” dispute evocate, autorul face „două remarci 
absolut necesare”, care arată totuşi, indirect, care este poziţia sa reală. 
În prima remarcă, se reproşează istoricilor români că şi-au supraevaluat 
propriile mijloace şi că s-au dezinteresat de cercetările lingviştilor, care 
le sunt cumva superiori primilor fiindcă „simt nevoia luării în 
considerare şi a unei arii sud-dunărene” în formarea românilor. A doua 
remarcă aduce în atenţie din nou fondul ideologic şi politic al 
continuității: dacă apelează la „miturile fondatoare”, românii au 
impresia, „ca oricare altă comunitate”, că îşi apără individualitatea şi 
drepturile, ne asigură dl Boia. Prin urmare, este de părere autorul, cum 
apartenenţa Transilvaniei la România nu are nici o legătură cu 
prioritatea românilor sau ungurilor în spaţiul respectiv, istoricii români 
ar trebui să nu mai combată imigraţionismul susținut de unguri, să nu 
mai fie obsedaţi de trecut (!?), fiindcă el, trecutul, influenţează negativ 
realitățile prezentului şi exprimarea liberă a opţiunilor. Ce să înțelegem 
de aici? 

Să presupunem că dl Boia porneşte de la intenţii foarte bune, anume 
de la evitarea exclusivismelor şi de la „dedramatizarea şi depolitizarea” 
miturilor fondatoare. Numai că reproşurile sunt adresate mai 
întotdeauna istoricilor români, fiindcă ei ar fi cauza „mitizării” 

exagerate. Pe de altă parte, privilegiindu-i pe acei lingvişti care iau în 
calcul o arie sud-dunăreană în formarea poporului şi a limbii, autorul 
repudiază implicit poziția istoricilor care pun accentul pe spaţiul 
nord- dunărean în explicarea aceluiaşi proces. Totuşi, chiar din 
inventarele sumare ale dlui Boia reiese că cei mai importanţi istorici au 
luat în considerare ambele maluri ale Dunării în procesul de 
etnogeneză. De ce ar fi atunci istoricii de condamnat mai mult decât alți 
specialişti? Sfătuindu-ne insistent, în numele unor scopuri nobile, să 
luăm în calcul poziţia „acelor lingvişti” care insistă pe spaţiul 
sud- dunărean în etnogeneză şi să nu-i mai combatem pe imigraţionişti, 
dl Boia ne îndeamnă, elegant, este drept, dar ferm, să acceptăm şi noi, 
ca şi Domnia sa, „ştergerea latinităţii” nord-dunărene pe la anii 
600 după Hristos. Dar cu argumente ca acestea (nevoia „demitizării şi 
depolitizării”, a bunelor relaţii cu vecinii, a integrării europene etc.) 
nu ne poate convinge. Or, argumentele specifice meseriei conduc, 
dimpotrivă, spre concluzia că după anii 600, când masa slavilor s-a 
revărsat în Balcani, preponderența romanităţii orientale şi a românilor 
a fost tocmai la nordul fluviului. Nu avea cum să se „şteargă” 
latinitatea carpatină pe la 600, când, prin eliminarea în mare măsură a 
presiunii politico-militare a slavilor, condiţiile de existenţă şi chiar de 
afirmare politică la nord de Dunăre erau mult mai bune. 

Profesorul Boia nu este deloc aproape de realitate dacă crede că 
istoricii români azi, ca şi pe vremea Supplex-ului, studiază etnogeneză 
ca să-l combată pe istoricii unguri sau ca să arate că românii au fost aici 
înaintea ungurilor. După profesiunea de credinţă făcută la începutul 
cărţii, este firesc ca dl Boia să nu înţeleagă că istoricii autentici, 
profesionştii se străduiesc să descopere adevăruri, să reconstituie cât 
mai aproape de adevăr trecutul, să fie obiectivi. Altminteri, de ce aplică 
istoricii metode de cercetare cât mai serioase, de ce caută izvoare cât 
mai autentice şi mai numeroase, de ce corectează ei mereu clişee, dacă 
nu pentru a ajunge la o imagine a trecutului cât mai aproape de 
„original”? Aşa stând lucrurile, scopul istoricului nu este acela de a se 
„plia”, de a fi mai puţin „încăpăţânat” sau de a evita teme cu implicaţii 
politice. Dacă nu sunt argumente suficiente pentru a substanția 
dispariţia completă a daco-romanilor sau protoromânilor de la nord de 

Dunăre la un moment dat, urmată de revenirea acestora pe vechile 
locuri, de ce să acceptăm cu toţii acest lucru? Numai fiindcă timp de 
cincizeci de ani s-a exagerat continuitatea daco-romană şi românească 
pe teritoriul României de azi? Oare să avem nevoie de alţi cincizeci de 
ani în care să negăm complet această continuitate, spre a ajunge apoi 
la echilibru? De aceea, „îndemnurile” dlui Boia, sub pretextul 
„atenuării discursului conflictual privitor la origini” (p. 193), înseamnă 
de fapt o invitaţie voalată la ocolirea adevărului, de dragul „bunei 
înţelegeri între popoare” în noua Europă unită. Cu alte cuvinte, în ciuda 
evidenţei istorice, sa nu mai scriem în cărți şi manuale că la venirea 
ungurilor în Pannonia şi Transilvania, aceştia au avut de luptat şi cu 
românii sau blacii, nu doar cu slavii, ca să avem relaţii bune cu vecinii 
noştri! Ce fel de Europă va fi aceea clădită pe minciuni? Conform 
logicii dlui Boia, marele istoric Gh. |. Brătianu, spre a nu fi fost acuzat 
de „naţionalism”, ar fi trebuit să nu scrie despre continuitatea daco- 
romanilor şi românilor la nord de Dunăre, să nu cadă în plasa ungurilor, 
care tocmai atunci ne aşezau peste tot în Europa şi Asia, numai în 
Ardeal nu. Dar iată că, scriind logic, onest şi inteligent, Brătianu a 
reuşit să convingă, să-i determine pe anumiţi specialişti să se îndoiască 
sau chiar să accepte că unii daco-romani şi români puteau să fie şi să 
trăiască şi pe locul vechii provincii Dacia. Sau numai relația univocă 
este valabilă, în sensul că numai românii au obligaţia să-şi corecteze 
erorile? 


CAP. IV. UNITATEA 


Ardeleni, munteni, 
moldoveni... sau români? (p. 195-199) 


Şi în cazul unității, dl Boia începe cu o captatio benevolentiae şi cu 
generalități neutre: „omul este un neobosit căutător şi făuritor de 
coerență”, el încearcă „ordonarea lumii”, adică are un „demers 
unificator” (p. 195). Dar, după această „înţelegătoare” introducere, 
urmează reproşurile şi chiar condamnările. Dacă Imperiul şi 

Creştinătatea sunt acceptate ca atare, fără blamări, de autor ca 
întruchipări ale ideii de unitate premodernă, existenţa statului-naţiune 
este catalogată imediat drept „mit istoric fundamental” sau ca o „mare 
religie secularizată” a ultimelor două secole (17). Cu alte cuvinte, ideea 
statului naţional, aplicată cu succes în Apus, mai ales în Franţa şi 
Anglia, în secolele XIV-XVI, când se formează primele state naționale 
moderne, nu este condamnabilă, şi nici în perioada 1600-1800, când 
se formează alte state naţionale sau nuclee de state naţionale moderne. 
Ea devine condamnabilă doar atunci când şi în centrul şi sud-estul 
Europei se ajunge la state naţionale şi, mai ales, atunci când şi românii 
ajung să fie adepţii unităţii politico-statale. lată cum, de la ideea de 
coerenţă şi unitate, general acceptată, s-a ajuns la ideea de unitate 
românească, general condamnată! 

DI Boia nu se întreabă deloc dacă românii au existat ca atare în evul 
mediu, ca popor român peste anumite granițe politice, ci trece direct la 
discutarea ideilor. Cu alte cuvinte, din moment ce Grigore Ureche, în 
secolul al XVII-lea, observă înrudirea şi originea comună a românilor, 
de aici ar trebui pornită discuţia, crede dl Boia. Domnia sa uită că, de 
pe la 1300 începând, zeci de autori străini au afirmat originea comună 
a românilor şi chiar unitatea lor de limbă, religie, tradiții etc. sau că în 
secolul al XVI-lea Nicolaus Olahus, ca român prin naştere, făcea 
acelaşi lucru. Afirmarea originii comune a românilor la Ureche nu are 
nici o relevanţă specială şi nu reprezintă deloc o piatră de hotar în 
chestiunea unităţii. DI Boia ne asigură că ideea unităţii românilor nu 
are nici o legătură cu proiectul politic comun al reconstituirii vechii 
Dacii şi că acest proiect nu a aparţinut românilor. Ar mai urma ca 
autorul nostru să ne şi demonstreze că ideea unităţii românilor — 
exprimată, de exemplu, de Ureche — nu are nici o legătură cu realitatea 
şi că este un produs al minţii exaltate a umaniştilor. 

Nu ştim nici ce mecanism mental a declanşat invocarea planului 
dacic al lui Gabriel Bethlen (1613-1629), despre care se fac două 
precizări, tot în chip de reproşuri la adresa istoricilor români: 
principele Transilvaniei era maghiar, iar „clasa conducătoare” a țării 
era tot maghiară. Nu ştim iarăşi la ce preocupare bethleniană a 
istoriografiei române recente se referă dl Boia, dar orice istoric român 

ştie că Bethlen era ungur şi mai ştie că Transilvania era condusă de 
cele trei națiuni — nobilii maghiari, saşii şi secuii. Mai puţini ştiu însă — 
iar dl Boia nu suflă o vorbă despre aceasta! — că Gabriel Bethlen voia 
să „omogenizeze” Transilvania prin atragerea la calvinism a românilor, 
deşi a fost avertizat că există două mari obstacole în calea planului său: 
a) unitatea de sânge şi de simţiri a românilor transilvani cu cei din Țara 
Românească şi Moldova şi b) posibila intervenţie în Ardeal a 
principilor români, dacă nu cu armele, cel puţin cu îndemnuri tainice*€. 
Prin urmare, dacă ungurul Bethlen voia să facă un „Regat al Daciei”, 
el ştia că acesta urma să fie plin de „valahi”, situaţi deopotrivă în 
Transilvania, Țara Românească şi Moldova. Dar cu aproape un secol 
înainte de Gabriel Bethlen, în 1547, consilierii regelui Ferdinand de 
Habsburg, Blasiu de Petrovaradin şi George Verner, relatând despre 
starea cămărilor sării din comitatul Maramureş, constată că există 
pericolul „înstrăinării” respectivului comitat din cadrul Regatului 
Ungar (Ungaria Superioară, ocupată de Austria) şi de alipire a lui la 
Moldova, fiindcă locuitorii Maramureşului sunt români în cea mai 
mare parte şi au limba, religia şi obiceiurile comune cu moldovenii“. 
Acestea nu sunt „idei”, ci rapoarte precise, cu finalitate practică, 
elaborate de funcţionari, cu scopul luării unor măsuri în epocă, şi nu cu 
scopul „amăgirii” urmaşilor. Oricum, există câteva zeci de izvoare din 
secolele XV-XVI, elaborate deopotrivă de către români şi de către 
neromâni, din care reiese fără putinţă de tăgadă că românii erau unul 
şi acelaşi popor, că erau priviţi de străini şi de către mulți dintre ei ca 
atare. Mai mult, sunt şi mărturii că, uneori, unii dintre români acționau 
solidar în evul mediu, în calitatea lor etnică de români, chiar peste 
graniţele politice existente atunci. 

DI Boia vrea din nou să se treacă la soluţia extremă, anume aceea 
de a decupa elementele de separație politică din trecutul românilor şi 


5 Joan A. Pop, I] patriarca Kiril Lukaris sull unită etno-confesionale dei 
Romeni, în vol. „Etnia e confessione in Transilvania (secoli XVI-XX)”, îngrijit de 
Francesco Guida, Roma, 2000, p. 19-28. 

s7 Marius Diaconescu, loan Drăgan, Geza Erszegi, loan-Aurel Pop, Vasile Rus, 
Corpusul documentelor medievale maramureșene (în pregătire pentru tipar). 


141 


de a le prezenta pe acestea în chip insistent, pentru a compensa 
deceniile în care s-a exagerat unitatea românilor. Atragem iarăşi atenția 
că afirmaţiile tranşante, făcute de dragul obținerii unui efect cât mai 
puternic, nu-i pot impresiona pe specialişti. Profesorul Boia ne spune 
la modul serios că nicăieri în Europa, până pe la 1800, graniţele statelor 
nu au ţinut seama de etnia şi limba locuitorilor (p. 196)! Poate nici 
numele statelor nu au ţinut seama de etnie? Atunci de ce englezii şi-au 
numit ţara lor Anglia, francezii pe a lor Franţa, spaniolii pe a lor 
Spania, românii pe cea dintâi dintre ţările lor Țara Românească 
ş.a.m.d.? De ce, din secolul al XV-lea, statul european cu vocaţie 
universalistă se cheamă „Sfântul Imperiu Roman de Națiune 
Germană”? Oare nu pentru că ficțiunea politică acoperea o anumită 
realitate etnică, de care oamenii erau conştienţi? 

În cazul românilor, intenționat, dl Boia amalgamează ideea de 
unitate cu unitatea propriu-zisă (lingvistică, religioasă, culturală etc.) 
şi cu unitatea politică a românilor. Şi fiindcă unitatea politică a 
românilor s-a înfăptuit cea din urmă, treptat, în perioada 1848-1918, 
Domnia sa o ia pe aceasta drept etalon pentru a impune concluzia că 
românii au trăit mai toată istoria lor separați şi dezbinaţi, fără conştiinţa 
şi fără idealul unităţii. Desigur, poziţia atât de tranşantă este iarăşi 
dictată de exagerările din anii comunismului, când ideea de unitate şi 
unitatea românilor trebuiau prezentate drept „firul roşu călăuzitor” al 
istoriei românilor. Atunci, românii trebuiau să apară uniţi încă de la 
formare, iar acum, ei trebuie să fie etern despărțiți pe țări, pe provincii 
istorice. DI Boia condamnă izolarea şi amplificarea unui document sau 
a unei anumite afirmaţii pentru a putea dovedi orice, dar nu pare să 
accepte nici concluziile trase pe baza studiului unor serii reprezentative 
de documente sau izvoare. Este drept că istoria are mai multe căi 
virtuale (p. 197), dar, urmând o singură cale reală, pregăteşte din timp 
afirmarea căii respective, şi nu a alteia. Istoricul nu greşeşte deloc dacă 
încearcă să descopere prin mărturii sigure date despre felul cum a fost 
pregătită calea urmată şi cum s-au dovedit utopice celelalte căi posibile. 
Unitatea politică a românilor nu se putea realiza nici în secolele XIX 
şi XX, dacă nu existau românii, dacă românitatea era o iluzie. 
„Inventarea” României nu este mai mult decât o metaforă, creatoare de 

confuzii pentru mulţi, dar folosită cu intenţii precise de alții. România 
ca stat nu este o metaforă, ci o realitate, înfăptuită cu secole mai târziu 
decât Franţa, dar pe baza unei vechi unități etnice, evoluate şi 
dezvoltate gradual, de la finalul etnogenezei până astăzi. Nu credem că 
francezii sunt mai vechi decât românii, dar ei au o mai veche şi mai 
solidă cunoştinţă şi conştiinţă a existenţei lor. Este ca şi când 
genealogiştii vorbesc despre familii vechi şi noi: de cele mai multe ori, 
e1 se referă, de fapt, nu la vechimea propriu-zisă, ci la cunoaşterea şi 
conștiința acestei vechimi. Altminteri, toate familiile existente la un 
moment dat au aceeaşi vechime, dacă se acceptă succesiunea prin 
ambele sexe. Popoarele şi naţiunile se modifică insesizabil şi 
permanent, dar dacă putem vorbi despre francezi, germani sau bulgari 
în secolul al IX-lea, nu există nici un impediment spre a nu vorbi, 
pentru aceeaşi epocă, şi despre români, mai ales că sursele indică acest 
lucru. Este clar că românii de la 1900 nu mai sunt aceiaşi cu românii 
de la anul 900, dar observaţia este valabilă pentru toate popoarele. Din 
moment ce popoarele europene de azi au cam aceeaşi vechime, se 
admite că acea conştiinţă de sine a lor (convingerea despre originea, 
limba, credinţa, cultura etc. comune, convingerea unităţii), dacă nu s-a 
format absolut concomitent, a apărut treptat, cu anumite decalaje, cam 
în aceeaşi perioadă. De exemplu, în nici un caz, nu se poate spune că, 
de exemplu, francezii şi ungurii aveau deja o conştiinţă națională 
medievală în secolul al XIII-lea, iar grecii şi bulgarii nu au avut-o, 
dobândind direct o conştiinţă națională modernă abia în secolul al 
XIX-lea. Nimănui nu i-a trecut prin cap o astfel de interpretare. 
Dimpotrivă, mai toţi specialiştii în istoria medievală au constatat 
existenţa unor fenomene de conştiinţă naţională comparabile şi realativ 
sincronizate în Apus şi Răsărit. Pentru substanţierea tuturor acestor 
opinii, există izvoare studiate şi puse în valoare de specialişti. 

În fapt, istoriografia română modernă a prezentat trecutul în 
ipostaze variate, cu scopul de a-i lumina toate faţetele, dar şi de a 
dovedi că istoria este învăţătoarea vieţii şi „cea dintâi carte a unei 
naţii”. Toate şcolile istorice naționale din lume au făcut la fel. Apelul 
la trecut pentru a servi interesele prezente ale națiunii nu avea în sine 
nimic condamnabil, înscriindu-se în firescul epocii, în ideea binelui 

colectivități. Noi, cei de astăzi, putem constata acest lucru, dar nu-i 
putem condamna pe Şincai, Bălcescu ori Kogălniceanu, fiindcă au 
căutat în trecut exemple pentru stimularea propăşirii națiunii române 
contemporane lor, adică deoarece nu gândesc ca noi, cei de azi. 
Deopotrivă Bălcescu şi Kogălniceanu aveau cuvânt să vadă în trecut 
şi unitatea, şi dezbinarea românilor, deoarece acestea au coexistat. 


Râurile şi Carpaţii (p. 199-200) 


Această chestiune este încadrată de dl Boia tot în „mitologie”, dar 
în una de ordin geografic (p. 199). „„Vina” porneşte, de astă dată, din 
fericire, nu de la un român, ci de la Herder, „marele profet al 
naționalismului modern”, care ar fi invocat unitatea geografică în 
sprijinul istoriei naționale. Iată, în fine, şi un mare creator occidental 
condamnat sau, mai degrabă, părinteşte mustrat de autorul nostru. Asta, 
fireşte, nu din alt motiv, ci fiindcă a fost şi el „naţionalist” şi n-a 
prevăzut peste secole că Germania va ajunge un campion al integrării 
europene! Reproşul adresat lui Herder coincide, paradoxal, cu o vorbă 
de bine la adresa lui A. D. Xenopol, făcut şi el „naţionalist” anterior. 
Xenopol are „meritul” la noi — constată autorul — de a fi exprimat o 
opinie separată în legătură cu râurile şi Carpaţii: fluviile reunesc şi 
munţii despart. Ulterior — ne spune dl Boia — interpretările autorilor 
români au fost divergente. De aici s-ar putea conchide că istoriografia 
română şi-a păstrat în general spiritul critic şi că nu a aservit geografia 
ideii de unitate naţională. DI Boia preferă o soluţie tranşantă: geografia 
unei țari nu are legătură cu evoluţia ei istorică, iar teritoriul nu conduce 
nici la unitate, nici la dezbinare. Cei care apelează la geografie spre a 
justifica unitatea sau dezbinarea nu ating realitatea, ci „mitologia”. 
Aici, orice specialist în geografie istorică ar avea cel puţin tot atâtea 
argumente ca şi dl Boia spre a demonstra contrariul: geografia are o 
mare importanţă asupra istoriei colectivităților umane, inclusiv asupra 
unităţii sau dezbinării lor, iar „graniţele naturale” au avut în multe 
cazuri rolul lor. Fireşte, acest rol nu trebuie absolutizat. Oricum, d 
propos de munţii care unifică sau/şi despart, o serie de formațiuni 

politice sau politico-religioase româneşti sau locuite de români în 
secolul al XIII-lea — ţara Severinului, ţara voievodului Litovoi, cea a 
voievodului Seneslau, episcopatul cumanilor — se întindeau de o parte 
şi de alta a Carpaţilor. Separaţia politică pe Carpaţi a venit destul de 
târziu şi din alte raţiuni decât cele interne ale societăţii româneşti. 
Astfel, prima mărturie a fixării concrete pe teren a frontierei dintre 
Țara Românească şi Transilvania (Ungaria) datează din 1520 şi au 
facut-o la vest de Olt boierii olteni şi nobilii români haţegani:t. 
Altminteri, în viaţa de fiecare zi, atât înainte, cât şi după această dată, 
munții erau ai tuturor locuitorilor lor şi erau folosiţi în comun. Turmele 
oltenilor şi muntenilor păşteau pe platourile transilvane şi turmele 
transilvănenilor treceau în mod curent la sud de Carpaţi. 

În legătură cu invocarea geografiei în spiritul istoriei naţionale şi 
chiar al unității geografice în spiritul unităţii naționale, în afară de 
Herder, ar mai trebui „mustraţi” mulţi savanţi străini, între care 
neapărat Friedrich Ratzel, Vidal de la Blache sau Emmanuel de 
Martonne, şi mai toţi marii geografi români, începând cu Simion 
Mehedinţi. 


Unitatea istorică: 
reflux şi reelaborare (p. 200-208) 


Revenind la chestiunea unităţii istorice, dl Boia îl invocă tot pe 
Mihai Viteazul şi apreciază rolul Şcolii Critice care a încetat să mai 
transfere sentimentul naţional modern în trecut (p. 200). Întâi sunt din 
nou reiterate cele două poziţii extreme, cea a lui Nicolae Bălcescu, 
pentru care Mihai era simbolul libertăţii şi unității naţionale, şi cea a 
lui Xenopol, Onciul, Panaitescu şi alţii, pentru care în politica 
domnitorului nu există nici un sens naţional, nici o idee naţională. 
C. C. Giurescu şi Nicolae Iorga — ni se spune — par mai puţin 
categorici, recunoscând un anumit sentiment național pe vremea lui 
Mihai, fireşte neînsoţit de ideea unităţii naţionale. Aici se impun două 


s Joan-Aurel Pop, Din relaţiile ţării Hațegului cu Țara Românească în veacul al 
XV-lea şi la începutul veacului al XVI-lea, în „Revista de istorie”, tom 38, 1985, nr. |. 

remarci, care pun în lumină poziția pe care se plasează dl Boia: 1) deşi 
recunoaşte maturitatea la care ajunsese istoriografia română interbelică, 
o consideră pătrunsă de „un incontestabil spirit naţional”; 2) 
privilegiază poziţia care respinge categoric orice implicare a 
sentimentului naţional în actele lui Mihai Viteazul de la 1599-1601. 
Din acest punct de vedere, Giurescu şi lorga îi apar autorului copleşiţi 
adesea de „naţionalismul” funciar al societății românești, și nu doritori 
de a descoperi realitatea istorică. Or, în raport cu pozitiviştii manifeşti, 
mai ales cu Onciul şi Bogdan, triada Gh. I. Brătianu, C. C. Giurescu, 
P. P. Panaitescu vine cu o tratare mult mai echilibrată, în care spiritul 
critic nu mai repudiază complet tradiţia istorică, ci o încorporează 
parțial. De aceea, Mihai Viteazul figurat de Nicolae Iorga şi de 
fondatorii Revistei istorice române — cu toate diferenţele inerente — este, 
conform cercetărilor recente, mai aproape de realitatea istorică. În evul 
mediu românesc nu se manifestă deloc ideologia naţională modernă, 
dar există, pe anumite paliere ale societăţii, o ideologie naţională 
medievală. De aceea, este absurd a-i refuza lui Mihai Viteazul orice 
implicare în spiritul naţional, pe motiv că nu i-a eliberat pe românii 
ardeleni de sub robia nobililor unguri, cum spune Xenopol. Este absurd 
a căuta la 1600 sentimente naţionale şi soluţii naţionale ca acelea de la 
1900. Dar națiunea modernă nu s-a născut ex abrupto sau ex nihilo pe 
la 1750-1800, fiindcă aşa au vrut un mănunchi de intelectuali trecuţi 
prin Roma, Viena sau Paris. Națiunea română modernă, cu solidaritatea 
el în acțiune şi cu soluţiile globale pe care le-a oferit comunităţii, s-a 
născut pe suportul naţiunii medievale, modeste şi pasive, dar reale. 
Astfel, Mihai Viteazul nu a gândit precum Cuza; el s-a sprijinit pe stările 
Transilvaniei, pe confesiunile ei recepte, pe legile şi cutumele ţării în 
care intrase cu forța armelor şi pe care o supusese. Mihai nu a lucrat în 
numele ideii de unitate politică a tuturor românilor, dar a acţionat adesea 
şi în numele unui sentiment românesc şi ortodox în Transilvania, unde 
a luat şi măsuri în favoarea românilor. De altminteri, învingătorul de la 
Șelimbăr a şi fost receptat, în epocă, de către contemporanii săi, drept 
protectorul românilor, drept animatorul unei solidarități româneşti, 
drept plănuitor al cuceririi Transilvaniei cu ajutorul românilor localnici 
şi cu al celor din Valahia, drept instigator al românilor ardeleni contra 

stărilor, mai ales contra ungurilor. Evident, aceasta este doar o latură a 
personalităţii sale complexe şi chiar contradictorii, de om de la cumpăna 
vremurilor şi lumilor, de spirit aventurier precum eroii Renaşterii târzii, 
de războinic ce acţiona în numele unei Republici Creştine europene 
(inclusiv răsăritene) în declin. Mihai a comandat armate multietnice şi 
pluriconfesionale, dar în Transilvania a fost perceput adesea de către 
elitele oficiale ale ţării drept român, iar oastea sa a fost privită în bloc 
drept românească. Observaţia profundă a lui David Prodan, făcută în 
1967 (şi repetată în 1984), după îndelungi cercetări ale istoriei naţiunii 
române, primeşte mereu confirmări noi: stările au înțeles treptat, după 
trecerea Carpaţilor de către Mihai, că Transilvania, ţară masiv 
românească sub aspect etnic, putea şi urma Să devină şi politic 
românească“. Practic, această aserţiune nu este un elaborat savant, ci 
se impune ca o constatare firească, făcută pe baza mărturiilor de epocă. 
Fireşte, adevărul de mai sus nu dovedeşte că Mihai era animat de ideea 
unităţii politice a românilor, — şi nici nu avea cum să fie — dar dovedeşte 
că sentimentele naţionale medievale, pe drumul spre evul modern, erau 
în plină afirmare. Lumea gândea tot mai mult, şi în spaţiul nostru, după 
criterii naţionale. Chiar şi faptul că i s-au putut atribui, atunci, în epocă, 
lui Mihai, intenţii şi iniţiative naţionale pe care poate nu le-a avut cu 
claritate proiectate mental, demonstrează că lumea în care s-a mişcat era 
mai aproape de sensibilitatea naţională modernă decât de cea 
medievală. Prin urmare, a respinge de plano orice implicare a 
sentimentelor naționale în politica lui Mihai şi în ambianța în care el s-a 
mişcat demonstrează necunoaştere, superficialitate, dorinţa de a ilustra 
o teorie preformată sau încadrarea în clişeul stabilit. 

Profesorul Boia, spre a arăta că nu este bine a se proiecta ideologia 
națională (vrea să zică modernă, dar nu zice) asupra evului mediu 
românesc, aduce în atenție două aspecte: 1) numeroasele conflicte 
dintre Țara Românească şi Moldova, pe care istoricii precomunişti 
le-au tratat fără complexe, şi 2) ponderea diferită a teritoriilor 
româneşti în discursul istoric. Este clar că au fost generaţii de istorici 
care au tratat cu lux de amănunte conflictele dintre Matei Basarab şi 


5 David Prodan, Supplex Libellus Valachorum. Din istoria formării naţiunii 
române, Bucureşti, 1984, p. 117. 

Vasile Lupu sau pe cele dintre Ştefan cel Mare şi diferiții domni de la 
sud de Carpaţi, cei mai mulţi puşi în scaun chiar de domnul de la 
Suceava. La fel de clar este că sub regimul comunist naţionalist acest 
gen de subiecte a fost ocolit sau distorsionat, în favoarea privilegierii 
unității. Inţelegem că istoria era aservită politicului, că era 
instrumentalizată, dar nu vedem „mitologizarea”. La acest punct, 
dl Boia nu pierde din nou ocazia să mai arunce un blam asupra tagmei 
istoricilor: A. D. Xenopol este acuzat de inconsistenţă logică, fiindcă, 
deşi „constată inexistenţa sentimentului naţional în evul mediu”, le 
reproşează domnitorilor că nu au acţionat în conformitate cu acest 
sentiment (p. 204). Aici, dl Boia este din nou mult prea sever şi 
tranşant, fiindcă marele istoric de la Iaşi nu a generalizat niciodată; el 
ştia foarte bine că Ştefan cel Mare şi Mihai Viteazul au avut şi 
manifestări ale sentimentului românesc, după cum au acționat, cel mai 
adesea, şi pragmatic, după interesul politic. Reproşul dlui Boia este 
superfluu, deşi chiar şi Xenopol, involuntar, a proiectat idei şi 
sentimente ale vremii sale în trecutul medieval. Dar parcă tot dl Boia 
zicea că toţi istoricii fac invariabil aşa, că nu sunt capabili de 
obiectivitate şi de accedere la adevăr. De aceea, nu înţelegem în 
funcție de care criteriu i se reproşează lipsa de logică lui Xenopol. 
Sau noi toţi greşim, în orice timp şi chip, numai dl Boia nu!? 

Se mai constată că Transilvania şi personalităţile ei au fost în trecut 
foarte slab reprezentate în sintezele de istorie a românilor, ceea ce, ca 
şi chestiunea conflictelor dintre Moldova şi Țara Românească, nu are 
nici o relevanţă asupra unităţii româneşti. Această unitate (de origine, 
de limbă, spirituală, de cutume etc.) a existat independent de 
dezbinarea politică. Dacă nu exista, nu se putea face nici unitatea 
politică, fiindcă în alcătuirea României nu s-au unit sârbii cu ungurii şi 
cu bulgarii, ci s-au unit prioritar românii. Numai că, pentru dl Boia, 
istoricii care au evidenţiat în lucrările lor factorii de unitate românească 
(fireşte, alții decât unitatea politică, care s-a împlinit târziu) — cum au 
fost loan Lupaş sau Gh. I. Brătianu — sunt lesne blamabili. Alţii, care 
au scris onorabil, documentat, despre unitate sub regimul comunist — 
cum au fost Nicolae Stoicescu” sau Ion Toderaşcu”! — sunt complet 


% Nicolae Stoicescu, Unitatea românilor în evul mediu, Bucureşti, 1983. 
%! on Toderașcu, Unitatea românească medievală, Bucureşti, 1988. 

ignoraţi. Buni sunt numai istoricii care au tratat diferendele 
interromânești şi nici aceia în totalitate, fiindcă nu au fost constanţi, 
adică au mai descoperit şi concordie, din când în când, între români. 
Astfel, după dl Boia, Lupaş merge prea departe cu ideea unității 
românilor, iar Brătianu are „un anume ţel politic” când scrie Origines 
et formation de l'unite roumaine (p. 205-206). Autorul nostru uită 
iarăşi că Lupaş a trăit copleşitor, ca participant, Unirea de la 1918 şi că 
nu s-a putut desprinde niciodată sentimental de marea împlinire a 
unităţii atât de contestate a poporului său. În acelaşi timp însă, tot 
niciodată, istoricul clujean, fondator de instituţii şi de şcoală istorică, 
nu a urmărit să distorsioneze trecutul, ci s-a străduit să descopere şi să 
releve adevărul. De asemenea, Brătianu, fundamentând istoric „dreptul 
nostru la unitate”, nu face nimic blamabil, dimpotrivă: marele istoric 
a ridicat un monument ştiinţific în spiritul unităţii politice româneşti, 
demonstrând că antecedentele trecute ale unităţii îi îndreptăţeau pe 
români la existenţa statului lor naţional. Să nu uităm că pe la 
1930-1940, politicienii europeni încă mai priveau spre dreptul istoric 
când luau unele dintre deciziile lor şi că la marile conferinţe 
internaţionale se prezentau frecvent vaste documentaţii istorice pentru 
susținerea unor anumite „drepturi”. Unele dintre aceste elaborate erau 
într-adevăr pură propagandă şi cuprindeau grave distorsiuni ale 
trecutului. Dar operele lui Lupaş sau Brătianu sunt departe de aşa ceva. 
Ei au făcut lucrări ştiinţifice, fireşte, la nivelul de atunci. Ar fi absurd 
să le cerem să fi scris conform cu ideile integrării europene de azi, care 
au şi ele, natural, antecedente medievale. 

Totuşi, dl Boia, vajnic apărător al europenismului şi critic 
înverşunat al statului-naţiune (cum îi place să spună), îl condamnă pe 
Brătianu tocmai din această perspectivă. Vina cea mare a autorului 
Mării Negre este aceea de a fi gândit altfel decât analistul său de azi. 
Astfel, Gh. I. Brătianu este condamnat pentru că: 

e descoperă la Mihai Viteazul, în lipsa conştiinţei naţionale, un 
instinct al unităţii; 

+ vede în unitatea strategică şi politică înfăptuită de Mihai Viteazul 
o prefigurare a unităţii naţionale viitoare; 

* invocă triada hegeliană teză-antiteză-sinteză în tratarea 
trecutului românilor; 

+ îl reabilitează pe Negru-Vodă (contrar lui Onciul), doar ca să 
aducă un nou argument de unitate a românilor de la nord şi sud 
de Carpaţi. 

Este superfluu a mai spune că aceste observaţii şi reproşuri sunt cel 
puţin răuvoitoare şi că nu au nimic comun cu intenţiile reale ale 
marelui istoric. Brătianu rămâne un model de verticalitate şi 
obiectivitate în vremuri foarte potrivite pentru propagandă şi aservire 
politică a ştiinţei. El a căutat şi a reuşit să-i prezinte pe Mihai Viteazul 
şi pe Negru-Vodă în cea mai verosimilă lumină posibilă atunci. 
Căutând fundamentul dreptului românilor la unitate, Brătianu nu s-a 
gândit nici o clipă să „ajusteze”, să „forțeze”, să modifice trecutul 
românilor. Scopul său a fost prezentarea trecutului aşa cum s-a derulat 
el şi a reuşit de o manieră exemplară. De aceea, Brătianu se plasează 
între cei dintâi istorici români din toate timpurile. Gravele reproşuri şi 
chiar ironii făcute la adresa lui Brătianu viu îl urmează şi după moarte: 
tezele „unitare” ale acestui istoric au fost preluate de comunişti, — ne 
asigură dl Boia —, fapt de care ar putea fi responsabil tot autorul 
Adunărilor de stări, fiindcă a scris despre unitatea românească, deşi 
putea foarte bine să scrie despre dezbinare! 

În 1976, profesorul Boia scria despre loan Lupaş în termeni 
elogioşi: „Prin dimensiunile şi varietatea operei sale, prin legarea ei 
de contemporaneitate, prin patriotismul şi entuziasmul său, |. Lupaş a 
fost, desigur, cel mai însemnat istoric transilvănean al perioadei 
interbelice, un recunoscut îndrumător şi şef de şcoală””?. La 1976, 
Lupaş era privit drept „patriot”, iar în 1997 el este „naționalist”! Mai 
interesant este faptul că aceleaşi particularităţi pentru care istoricul 
clujean este apreciat în 1976 devin motive de condamnare în 1997. 
Aceeaşi discordanţă sau neconcordanţă de opinii se vede şi în analiza 
lui Gheorghe I. Brătianu”. 

Totuşi, medieviştii anteriori epocii comuniste au şi în 1997 anumite 
merite în ochii atât de critici ai dlui Boia, fiindcă nu au „învestit” evul 
mediu cu trăsături de „unitate deplină şi conştientă”, deşi au fost 


“2 Lucian Boia, Evoluţia istoriografiei româneşti, Bucureşti, 1976, p. 317. 
% Ibidem, p. 334-339. 

pe- aproape, precum „acel” istoric numit Gh. I. Brătianu. De altminteri, 
dl Boia ne asigură că evul mediu nu a avut trăsături de unitate, deşi nu 
ne spune pe baza căror cercetări asidue ale surselor şi bibliografiei face 
acest lucru. Dacă medieviştii sunt oarecum absolviţi de vini capitale, 
specialiştii în istorie veche, predecesori şi ei ai comuniştilor, nu scapă, 
şi tot pentru că au exagerat unitatea, dar a daco-geților, spre a o fortifica 
pe cea a românilor. Tocilescu este bun, fiindcă îi prezintă pe daci şi pe 
geţi drept popoare înrudite. „Degradarea” începe de la Xenopol, care 
spune că ei sunt două ramuri ale aceluiaşi popor, spre a culmina cu 
„naţionaliştii” Pârvan şi lorga, pentru care daco-geţii sunt un singur 
popor cu două nume. Toţi aceşti mari istorici — care încetează să mai 
fie mari — au pus în prim-plan, ne asigură dl Boia, ideologia naţională 
modernă (p. 208), fapt care le-a întunecat minţile, determinându-i să-i 
privească pe moldoveni, munteni, olteni, ardeleni etc. drept români în 
evul mediu, iar pe daco-geţi drept precursori ai românilor. Noroc că 
autorul nostru reuşeşte să ne lumineze, punându-i la zid pe toţi aceşti 
rătăciţi cu nume de Pârvan, lorga sau Brătianu! 


Comunismul: 
mitul unității la zenit (p. 208-217) 


Dacă antecomuniştii au fost atât de vicioşi, ne putem imagina cât de 
malefici trebuie să fie istoricii români care au trăit sub comuniști, în 
viziunea dlui Boia. Totuşi, ca peste tot, se operează şi aici cu „nuanţe”. 
Astfel, istoricii dirijați de Mihail Roller nu par chiar atât de „ră, 
fuindcă pe vremea stalinismului Mihai Viteazul era prezentat în 
manuale doar ca un fel de agent al Imperiului Habsburgic, Unirea din 
1859 drept un rezultat al jocului de interese materiale tipic capitaliste, 
iar Unirea Transilvaniei cu România ca act agresiv al burgheziei 
româneşti. Nici urmă de „naţionalism”! Sigur, dl Boia are aici un mic 
reproş: măcar Unirea din 1859 putea fi înfăţişată ca o expresie a 
puternicului sentiment naţional din epocă (jumătatea secolului al 
XIX-lea), dar este bine că nu apare ca o încununare a unei lungi istorii 

pătrunse de sentimentul unităţii (p. 209), cum scriseseră „naţionalişti” 
notorii ca Lupaş, lorga sau Brătianu. Totuşi, comunismul stalinist a 
cultivat cu mare insistenţă în România „mitul” unei „unităţi proletare” 
mondiale şi al „coeziunii de nezdruncinat a popoarelor frăţeşti” din 
ceea ce se numea atunci „lagărul socialist”, „mituri” despre care 
autorul nostru nu spune aici mai nimic. Detalierea acestor „mituri” ale 
altor „unităţi”, diferite de hulita unitate națională, ar fi fost absolut 
necesară şi ar fi explicat mai bine exgerările naționalismului comunist. 
Altfel, este aproape inexplicabil derapajul de după 1971-1974 sau se 
ajunge prea uşor la explicaţii ca acelea din lucrarea de faţă a 
profesorului Boia: românii au o aplecare specifică, tipică lor, pentru 
naționalism şi xenofobie, evidentă în ultimele două secole, deopotrivă 
în istoria-realitate şi în discursul despre trecut. Orice comparaţie 
profundă, analitică şi nu formală, cu alte popoare (mai ales cu 
popoarele din jur) ar fi dovedit lesne contrariul. Nu ar fi demonstrat că 
românii nu sunt naționaliști, dar ar fi probat uşor că ei nu au nimic 
monstruos în acest sens şi că sunt în rând cu alţii. 

Critica cea mai ascuţită se îndreaptă, pe bună dreptate, asupra fazei 
naţionaliste a comunismului din România. Pentru defunctul regim, 
„unitatea, permanenţa şi continuitatea” deveniseră, cum corect notează 
dl Boia, axa directoare a discursului istoric (p. 209). În comparaţie cu 
gravele exagerări din această fază, „erorile” antecesorilor necomunişti 
îi apar până şi dlui Boia drept mărunte şi produse nu neapărat pe fondul 
„naţionalismului” lor funciar, cum fuseserăm asiguraţi anterior, ci al 
„patriotismului corect înţeles”. Chestiunea care se pune este dacă 
într- adevăr întreaga societate românească a fost complet prostită de 
discursul oficial, fiindcă dl Boia nu are mijloace să ne convingă în 
acest sens. Eternul exemplu invocat, cel al lui Mihai Viteazul, devine 
acum o adevărată obsesie, nu numai pentru servitorii ideologici ai 
regimului Ceauşescu, dar chiar pentru dl Boia. Fireşte, în scopul 
sublinierii antecedentelor unirii din epoca modernă, exemplul lui Mihai 
Viteazul era cel mai la îndemâna autorităților şi a istoricilor. Era însă 
o mare deosebire între abordările politico-ideologice oficiale şi cele 
ale profesioniştilor. Regimul totalitar ar fi vrut să unifice cele două 
viziuni şi să-l prezinte pe Mihai Viteazul exclusiv ca unificator 

conştient al tuturor românilor, primit cu entuziasm deopotrivă în 
Transilvania şi Moldova. Este adevărat că opinia publică a fost 
intoxicată prioritar cu o astfel de viziune, dar oamenii de specialitate, 
cu acces la surse şi la bibliografie, ştiau care era realitatea şi scriau în 
spiritul acesteia. Pe de altă parte, în ultimii ani ai regimului, prin 
repetarea obsesivă a aceloraşi lozinci, efectul a fost exact contrar: 
oamenii nu mai credeau nici în „permanenţă”, „unitate” sau 
„continuitate”, nici în „eroul de la Călugăreni şi Șelimbăr”, nici în 
marii voievozi ca antecesori ai „geniului Carpaţilor”. Evident, pentru 
această situație, unitatea medievală a românilor — câtă a fost şi cum a 
fost — sau voievozii din cronici colbuite nu aveau nici o vină! 
Chestiunea vocabularului istoric, a modificării unor noţiuni în 
funcţie de locul unde se scrie şi de timpul în care se scrie, rămâne 
delicată. Regimul comunist a impus treptat un limbaj „unic şi unitar”, 
inclusiv pentru trecutul istoric. Mihai Viteazul, ca domn român, 
unificator al unor provincii româneşti, nu mai putea fi prezentat drept 
„cuceritor” al Transilvaniei şi Moldovei, cum se procedase „pe vremea 
burgheziei”. Toată tevatura creată în jurul termenilor de către vechiul 
regim comunist este până la urmă ridicolă, fiindcă istoricul este singur 
responsabil de proprietatea lor, de sensul dat noțiunilor şi de modul 
cum acest sens este acceptat de cititori şi de specialişti. Dacă dl Boia 
era conştient de toate aceste exagerări şi manipulări ale regimului 
comunist, suntem convinşi că şi alți specialişti au fost, încă de atunci. 
Nu ni se poate pretinde să credem că Domnia sa a fost singurul! În 
acest spirit, nici interpretarea unică a autorului nostru, dată evului 
mediu românesc şi domniei lui Mihai Viteazul — mai ales că Domnia 
sa nu are nici o cercetare proprie în acest sens — nu este infailibilă. 
Atragem atenţia că, realmente, în ultimii 50-60 de ani, au ieşit la iveală 
surse şi date complet noi în legătură cu politica lui Mihai Viteazul în 
Transilvania, cu reacția stărilor faţă de voievod şi cu măsurile luate de 
domn în favoarea românilor. Petre P. Panaitescu, cel mai bun monograf 
al voievodului, nu le-a cunoscut decât în mică măsură. Sau trebuie să 
ocolim toate aceste date şi surse, deliberat, spre a nu fi catalogaţi drept 
„naţionalişti” ca Iorga sau Brătianu? Una dintre direcțiile de mare 
noutate, puse în lumină relativ recent de regretatul profesor Pompiliu 

Teodor, arată mecanismul prin care Mihai Viteazul, pe fondul 
Contrareformei habsburgice în centrul Europei, a voit să ridice 
ortodoxia transilvană la rangul de religie receptă, ceea ce însemna 
plasarea indirectă a românilor ca grup între stări sau naţiuni. Zecile de 
mărturii studiate l-au făcut pe acelaşi autor să constate că în timpul lui 
Mihai Viteazul se trece de la solidaritatea românească instinctivă la 
cea efectivă şi de la națiunea medievală spre cea modernă”?. Sau poate 
că şi distinsul specialist clujean era naționalist iremediabil, după ce 
servise atâţia ani ca dascăl sub regimul comunist ceauşist? 

Ideea dacică, ridiculizată de dl Boia (p. 210-211), a fost o realitate 
manifestată cu intermitențe între secolele XV şi XIX. Nu a fost vorba 
de la început despre crearea unui stat românesc şi în nume românesc, 
ci de refacerea, sub varii egide, a unui stat cu întinderea aproximativă 
a anticei Dacii. Vechii autori au vorbit în acest sens despre restitutio 
Daciae. Chestiunea a fost studiată cu insistenţă, cu acribie şi erudiție 
de către specialistul medievist Ştefan Andreescu“, în vremea când 
regimul susţinea lozincile sale naționaliste în legătură cu Mihai 
Viteazul. Fireşte, distinsul autor, cercetător şi profesor de la Bucureşti 
face parte dintre acei profesionişti care cred că, dincolo de ceea ce a 
urmărit Mihai Viteazul, actul de la 1599-1600 nu se datorează unei 
simple întâmplări, ci a avut o seamă de antecedente pregătitoare şi de 
urmări semnificative. În fond, reducând lucrurile la absurd, fără aceste 
antecedente, ne putem imagina orice cucerire şi orice uniune personală 
a domnului Ţării Româneşti şi nu putem înţelege pe deplin de ce 
atenţia voievodului s-a îndreptat spre Transilvania şi Moldova. 
Oricum, dl Andreescu urmăreşte cu metodele specialistului cum ideea 
politică generală de restitutio Daciae capătă treptat un anumit sens 
românesc. Până la urmă era firesc să fie aşa, din moment ce locuitorii 
„noii Dacii” erau în cea mai mare parte români. lar elitele europene şi 
mulți români ştiau asta, conform surselor, încă din secolele XIV-XV. 
Se poate ca, de-a lungul argumentării, dl Andreescu să fi chemat în 
sprijinul ideii susţinute şi surse neconcludente şi să fi făcut prea apăsat 


* Pompiliu Teodor, Politica ecleziastică a lui Mihai Viteazul în Transilvania, în 
„Revista istorică”, serie nouă, IV, 1993, nr. 5-6, passim. 
% Ştefan Andreescu, Restitutio Daciae, vol. LII, Bucureşti, 1980-1989. 

pledoarii pro domo. Toate acestea nu sunt însă deloc motive de dispreţ 
la adresa muncii sale şi nici de ironie. Principalul argument în 
respingerea ideii de bază a dlui Andreescu ar fi — conform criticului 
nostru — acela că statul românesc nu putea fi pregătit în secolul XVI, 
„cu două secole înaintea cristalizării conceptului de stat naţional în 
restul Europei” (p. 210). Ne vedem siliți din nou să semnalăm ignorarea 
realităților europene de către dl Boia: indiferent când s-a „cristalizat” 
conceptul de stat național, state naționale moderne existau în Europa 
încă din secolele XV-XVI, adică de la finalul evului mediu, din 
timpurile moderne ale Renaşterii. Natural, aceste state nu existau încă în 
centrul şi sud-estul Europei, dar ideile despre statul naţional circulau şi 
în mediile elitare de aici. În al doilea rând, Ştefan Andreescu nu vorbeşte 
nicăieri despre vreun stat naţional românesc în secolul al XVI-lea. Este 
drept că „naționaliştii” Nicolae Iorga şi Şerban Papacostea au scris — 
neintimidaţi şi neopriţi de dl Boia — despre „statul românesc constituit în 
secolul al XIV-lea” ca fiind „naţional şi deci modern” şi despre „aspiraţia 
latentă dacă nu chiar misiunea cuprinsă în denumirea asumată de Țara 
Românească, aceea anume de a reconstitui unitatea poporului al cărui 
nume îl purta”. Să presupunem oare că Nicolae Iorga, Şerban 
Papacostea sau Ştefan Andreescu, medievişti de formaţie şi prin vocaţie, 
nu cunosc chestiunile lumii medievale cum le cunoaște dl Boia? Din 
moment ce dl Boia recunoaşte formaţia aleasă şi ținuta ştiinţifică a lui 
Ştefan Andreescu, de ce îl acuză că serveşte — conștient? — „miturile” 
regimului? Cui folosesc asemenea incriminări grave? Dacă dl Boia 
privilegiază anumite teme şi idei din istoria noastră, este liber s-o facă, 
dar de ce alţi istorici nu pot face acelaşi lucru? Mai ales că, în acord cu 
preliminariile logice ale Domniei sale, istoricul nu poate şi nu trebuie să 
caute adevărul! Atunci, în funcţie de ce sunt repudiate contribuţii 
autentice şi şcoli istorice onorabile? Doar flerul dlui Boia nu este 
suficient şi nu ne poate convinge. 

Voind să demonstreze că s-a mers cu absurdul unității româneşti 
până în secolul XIV, dl Boia nu ezită să exemplifice cu Ştefan cel Mare 
şi Mircea cel Bătrân, dar nu apelează la monografiile şi studiile 


% Nicolae Iorga, op. cit., p. 413-414; Şerban Papacostea, Geneza statului în evul 
mediu românesc, Cluj-Napoca, 1988, p. 145. 

elaborate de specialiştii în chestiune (Şerban Papacostea”, Nicolae 
Grigoraş”, Leon Şimanschi”, Ştefan Sorin Gorovei! şi alţii), ci 
recurge la remarci marginale, făcute în lucrări generale, nereceptate de 
cunoscători. Care specialist serios a declarat că voievozii Ştefan sau 
Mircea au fost domni ai tuturor românilor? În care medii culturale 
sau/şi ştiinţifice româneşti, în care şcoli (gimnazii, licee, universităţi) 
s-a acreditat vreodată ideea că Mircea cel Bătrân sau Ștefan cel Mare 
au pus bazele „unirii finale” a spaţiului românesc? Altfel, anumiţi 
autori, în anumite lucrări au scris mereu şi vor mai scri€, oriunde în 
această lume, elucubraţii despre trecut. Trecutul este fascinant pentru 
oricine, chiar şi pentru aceia care îl neagă, iar abordarea lui de către 
anumite spirite se face în manierele cele mai surprinzătoare şi ciudate. 
Aceste excese nu sunt determinate în primul rând de naționalism sau 
de patriotism, ci de felurite alte sentimente şi concepţii, care mai de 
care mai ciudate şi mai excentrice. 

Orice intelectual care a trăit sub comunism ştie că unitatea 
medievală a românilor a fost prezentată tendenţios, cu proiectarea 
unității moderne asupra trecutului îndepărtat. Au fost într-adevăr, cum 
remarcă dl Boia, falsificări prin omisiune (p. 212), fiindcă şi ocultarea 
unor fapte şi împrejurări conduce la denaturare. Ce putem face astăzi 
pentru eliminarea acestei moşteniri, pentru echilibrarea lucrurilor, 
pentru revenirea sau pentru accederea la adevăr? Să luăm câteva 
exemple invocate de dl Boia, cum ar fi situaţia Transilvaniei medievale 
şi moderne sau relaţiile politico-militare dintre Țările Române. S-a 
susținut într-adevăr în anumite lucrări, mai ales în cele care purtau girul 
oficialități de odinioară, că Transilvania ar fi avut relații mai strânse 
cu Țara Românească şi Moldova decât cu Regatul Ungar. Lucrul este 
fals. Indignaţi, ca şi dl Boia, avem în acest caz cel puţin două soluţii de 


”! Şerban Papacostea, Stephen the Great, Prince of Moldavia, 1457-1504, 
Bucureşti, 1981. Vezi şi studiile sale fundamentale despre Țara Românească şi 
Europa de Sud-Est în timpul lui Mircea cel Bătrân. 

% Nicolae Grigoraş, Moldova lui Ştefan cel Mare, laşi, 1982. 

” Leon Şimanschi, O cumpănă a copilăriei lui Ştefan cel Mare: Reuseni, 
15 octombrie 1451, în „Anuarul Institutului de Istorie şi Arheologie A. D. Xenopol”, 
XIX, 1982. 

1% Ştefan S. Gorovei, Muşatinii, Bucureşti, 1976. 

urmat. DI Boia ne sugerează una: să arătăm clar că Transilvania era 
parte integrantă a Coroanei Ungare, să subliniem că voievodul 
Transilvaniei era numit şi revocat de regele Ungariei, că era plasat în 
grad înalt de dependenţă față de suveranul ungar. Am mai putea 
continua cu alte detalii: voievodul era, de obicei, mare nobil maghiar 
(magnat) din afara Transilvaniei; el avea autoritate doar asupra celor 
şapte comitate transilvane, şi nu asupra comitatelor din Banat, Crişana, 
Sătmar sau Maramureş, care nu făceau parte din Transilvania etc. Dacă 
ne-am opri însă aici, cum face dl Boia, am comite aceeaşi eroare 
reproşată altora, anume fals prin omisiune. Evident, unii ar putea fi 
mulţumiţi cu acest procedeu: comuniştii au exagerat într-un sens, noi 
trebuie să exagerăm în celălalt, iar cine vrea şi poate nu are decât să 
caute echilibrul. Nu credem că aceasta este soluţia, fiindcă fapte sau 
realități obiective, despre care există mărturii, sunt deopotrivă 
încadrarea Transilvaniei medievale în Regatul Ungar şi relațiile sale 
privilegiate cu Țara Românească şi Moldova. De aceea, sugerăm a 
doua cale, cea a echilibrului. Este fals a compara „relaţiile” transilvano- 
ungare cu acelea dintre Transilvania şi Țările Române extracarpatice. 
Transilvania, până la 1541, nu avea practic relații cu Ungaria, ci era 
parte a Regatului Ungar (erau relaţii între rege şi voievod, între stările 
din Transilvania şi cele din Ungaria etc.), iar raporturile sale cu regatul 
erau ca acelea dintre o provincie şi centru. Au fost perioade largi când 
această provincie autonomă, condusă de un voievod (singura din 
Ungaria condusă constant de un voievod, titlu străin de tradiţia ungară), 
ca şi Țara Românească şi Moldova, era ferm controlată de centru şi 
perioade când era aproape desprinsă de centru. Unii voievozi ardeleni 
au avut chiar iniţiative de politică externă şi relaţii strânse cu voievozii 
extracarpatici. În plus, aceşti din urmă principi, ca vasali ai regilor 
ungari sau pe alte căi, precum şi unii dintre boierii lor, au fost stăpânii 
a sute de sate (moşii, posesiuni) din Transilvania şi Părțile Vestice. De 
asemenea, caracterul etnic românesc al unei mari părţi a locuitorilor 
Transilvaniei (al majorităţii locuitorilor) a determinat în timp şi legături 
de alt tip — confesionale, culturale, demografice etc. — cu românii din 
Țara Românească şi Moldova. Încă de pe vremea lui Mircea cel Bătrân 
se ştie că mitropolitul Ţării Româneşti era „oblăduitor” al ortodoxiei 

transilvane şi peritransilvane, că preoții români din Țara Bârsei, 
Făgăraş, Sibiu etc. se hirotoneau cu toţii în „Ţară”, adică în statul 
românesc sud-carpatic. Toate acestea şi multe altele nu sunt „invenţii 
comuniste”, ci realităţi. Pentru dreapta cumpănire a lucrurilor, trebuie 
prezentate, pe cât posibil, toate faţetele relevante în vederea 
reconstituirii tabloului de ansamblu. Va reieşi clar că cele două lucruri 
nu se exclud: Transilvania a fost o provincie în cadrul Regatului Ungar, 
vecină cu Țara Românească şi Moldova, cu care a avut de-a lungul 
vremii relaţii foarte strânse, atât la nivel oficial, între dregători şi 
instituţii, cât şi neoficial, între persoane particulare. Asemenea relaţii nu 
au fost numai între români, fiindcă stările/naţiunile (= grupurile 
privilegiate) ale Transilvaniei nu erau alcătuite, în general, din români. 
Relaţii speciale, uneori încordate, dar mai ales paşnice, cu „valahii” şi 
„moldovenii” au avut şi saşii şi secuii. Aceste raporturi, evident, nu au 
condus direct la unitatea politică a României de mai târziu, dar au 
pregătit o anumită atmosferă de convieţuire, extrem de importantă 
pentru înţelegerea lumii moderne. Se critică mai nou, uneori vehement, 
alteori mai calm, noțiunea de Țări Române, aplicată tuturor celor trei 
mari provincii care au format România. Lăsăm deoparte pe aceia care 
nu vor să acorde nici Ţării Româneşti şi Moldovei acest calificativ 
etnic, fiindcă aceia sunt de rea-credinţă, falsificatori cu bună ştiinţă ai 
adevărului. Delicată rămâne problema Transilvaniei: ea a devenit târziu 
parte integrantă a Regatului României, adică o provincie a acestuia; 
între secolele XII şi XVI, Transilvania propriu-zisă a fost voievodat în 
cadrul Ungariei; apoi, între 1541 şi 1688, a fost principat autonom 
(incluzând şi Părţile Vestice) sub suzeranitate otomană; între 1688 şi 
1918, sub varii formule, a fost parte a Imperiului Habsburgic. Din punct 
de vedere politic, până la 1918, Transilvania nu a fost o ţară românească, 
fiindcă ea nu era condusă de persoane şi instituţii româneşti, ca Țara 
Românească şi Moldova. lancu/loan de Hunedoara, voievod al 
Transilvaniei şi guvernator al Ungariei, nu a devenit lider ca român şi 
ca ortodox, ci ca mare nobil şi catolic, dincolo de originea lui 
românească, rămasă aproape fără importanță după copilărie şi 
adolescenţă. De aceea, istoria Transilvaniei este inclusă în istoria 
Ungariei, a Austriei şi a lumii germanice. Din punct de vedere etnic şi 

confesional, Transilvania a fost destul de eterogenă (multietnică şi 
pluriconfesională), dar a avut mereu, de când există noțiunea de 
Ultrasilvana/Transilvana, o numeroasă componentă românească şi 
ortodoxă (apoi şi greco-catolică). Primele izvoare statistice (care există 
numai din secolul XVIII) arată că această componentă românească 
reprezenta cam două treimi din totalul populaţiei, iar alte tipuri de 
izvoare, mai vechi, indică şi în evul mediu cam aceeaşi proporţie între 
români (apreciaţi ca fiind între 1/2 şi 2/3 din populaţie) şi ceilalți. Toate 
sursele cunoscute arată în chip precis şi neîndoios o majoritate (relativă 
sau absolută) a românilor în Transilvania, din evul mediu până astăzi. 
Prin urmare, o mare parte dintre toți românii medievali au trăit în 
Transilvania, iar sub acest aspect şi Transilvania (cu Banatul, Crişana, 
Maramureşul) poate fi numită ţară românească. Denumirea de Țările 
Române, cu referire la cele trei mari provincii istorice care au format 
(între 1859 şi 1918) România şi la trecutul lor mai îndepărtat, nu este 
greşită. Condiţia este să nu pierdem din vedere că, timp de multe secole, 
Transilvania a fost sub aspect politic o ţară neromânească şi că 
obiectivul principal al mişcării de emancipare româneşti din secolele 
XVIII şi XIX a fost tocmai transformarea românilor în parte alcătui- 
toare de stat, în factor politic constitutiv al statului, în proporţie cu 
numărul lor şi cu gradul de asumare a sarcinilor publice. Acest deziderat 
nu s-a împlinit însă înainte de 1918. Denumirea de Țările Române nu 
incumbă nici o acţiune unitară preconcepută şi nici o aspirație conştientă, 
planificată spre unitate politică medievală în nume românesc. Dar 
„impecabila logică” a unui „tânăr istoric” evocat de dl Boia 
(p. 212-213), care ar fi demonstrat recent că Transilvania s-a aflat în 
sistemul politic ungar, iar Moldova în cel polon, în secolele XIV-XV, 
este departe de a fi o noutate. Cei mai serioşi medievişti români au 
demonstrat şi recunoscut în ultimul secol şi jumătate acest lucru. 
„Formele de coordonare politică” şi militară între cele trei țări vecine, 
mai ales între Moldova şi Țara Românească în evul mediu, au fost 
destul de numeroase, ca şi formele de conflict şi dezbinare. A nu le 
recunoaşte, cum fac dl Boia şi emulul Domniei sale, înseamnă a aplica 
o logică întoarsă, cu scopul de a contrabalansa exagerările din epoca 
regimului comunist. Noţiunea de „front românesc antiotoman” nu este 

poate dintre cele mai fericite şi face parte dintre clişeele preferate sub 
comunism; nici front creştin antiotoman nu a fost, dar a fost ideea — cu 
realitatea adiacentă ei — de alianţă creştină (şi de cruciadă târzie), în 
care s-au încadrat şi românii. Asta nu înseamnă că românii din cele trei 
țări vecine, cu anumite prilejuri, nu au luptat împreună, în condiţiile 
unor coordonări/subordonări specific medievale (acorduri vasalice, 
tratate etc.), împotriva otomanilor. Dacă reunirile forțelor celor trei ţări 
au fost rare, lupta coordonată a forțelor provenind din câte două ţări 
poate fi urmărită cu destulă constanță. Aceste acțiuni nu au pregătit 
unitatea politică a românilor din epoca modernă, dar au dat măsura 
unei anumite contribuţii a românilor la efortul popoarelor central- şi 
sud-est-europene de apărare a civilizației creştine. „Frontul românesc 
antiotoman”, exaltat de anumiţi autori din timpul regimului comunist, 
nu este un mit. Ideea nu a pătruns în conştiinţa publică şi nu a influenţat 
„masele”. Totul este mai mult un slogan, o formulă sau o expresie a 
propagandei comuniste, care voia să găsească rădăcini cât mai adânci 
ale „unităţii întregului popor”. Există lucrări de mare valoare şi autori 
extrem de serioşi care au scris înainte de 1989 despre lupta antioto- 
mană a Ţărilor Române şi care nu au vorbit despre nici un „front 
românesc”. Aceştia au dat tonul în predarea, cercetarea şi receptarea 
istoriei la nivel academic, universitar, şi nu angajaţii instituțiilor PCR. 
ŞI chiar dacă nu ar fi fost aşa, contribuţiile lor, ale specialiştilor 
autentici, trebuiau menţionate în cartea despre Istorie şi mit..., pentru 
a nu se produce ceea ce condamna dl Boia, adică falsificarea prin 
omisiune. 

Este drept că Revoluţia de la 1848-1849 a fost prezentată, de la un 
timp, forţat drept „unică şi unitară” la români, cu tratarea concomitentă 
a evenimentelor din cele trei ţări, ca şi cum acestea ar fi fost 
coordonate. Dar invocarea lucrării Corneliei Bodea, apărute în 1967, 
pentru susținerea acestui clişeu, este nefericit aleasă!"!. Lucrarea 
respectivă fusese scrisă imediat după intoxicarea românilor cu 
internaționalismul stalinist, după ce toate personalitățile româneşti 
importante fuseseră fie ignorate, fie declarate „burgheze” şi 


10! Cornelia Bodea, Lupta românilor pentru unitate naţională 1834-1849, 
Bucureşti, 1967. 

„retrograde”, după ce revoluţia românilor din Transilvania de la 
1848-1849 devenise o manifestare a „contrarevoluţiei” habsburgice, 
iar Avram lancu un fel de trădător naţionalist etc. După toate aceste 
falsuri crase, prin care rolul românilor în propria lor istorie modernă era 
cvasianihilat, lucrarea menţionată venea ca o serioasă tentativă de 
restabilire a adevărului istoric şi a fost receptată ca atare de specialişti. 
Autoarea, astăzi membră a Academiei Române, este un specialist de 
excepţie al Revoluţiei de la 1848-1849 şi al istoriei moderne, cu lucrări 
istorice caracterizate prin seriozitate, competenţă şi spirit critic. 
Scrierile sale sunt apreciate deopotrivă în ţară şi străinătate, unde şi-a 
publicat o parte însemnată din operă şi unde a conferenţiat adesea cu 
mare succes. Fireşte, într-o lucrare anumită, orice autor privilegiază 
anumite aspecte, care ilustrează tema aleasă, fiind obligat să nu 
cuprindă, cum s-ar cuveni, toată bogăția realității. Autoarea nu a scris 
lucrarea invocată spre a demonstra că nu a existat separație sau 
dezbinare între români, ci spre a arăta că, în acele împrejurări de 
fărâmiţare politică, a existat, între altele, şi o aspirație spre unitate 
românească. Insistenţa sinceră a lui Bălcescu pentru apropierea dintre 
Revoluţia Română şi cea Maghiară — fără înţelegerea profundă de către 
acesta a situației complexe din Transilvania — nu exclude aspiraţia sa 
la fel de sinceră pentru unitatea naţională. Sublinierea într-un anumit 
context a ideii unităţii româneşti dorite de Bălcescu, gândite într-un 
cadru legat de concertul naţiunilor europene sau de visata revoluţie 
generală (simfonă şi sincronă), nu este menită deloc să diminueze 
efortul marelui revoluţionar de cooperare româno-maghiară. Cartea 
Corneliei Bodea din 1967 rămâne un model de tratare a luptei pentru 
unitate națională, într-o perioadă când istoricii autentici încercau 
eliminarea exceselor şi falsificărilor din anii stalinismului. 

Din păcate, manualele de istorie, mai ales cele din anii '80 ai 
secolului XX, au exagerat unitatea de acţiune şi chiar de aspirații a 
românilor la 1848, în dauna particularităților fireşti. Dar ar fi la fel de 
greşit ca astăzi să li se prezinte elevilor doar elementele deosebitoare, 
pentru a compensa vechea exagerare în celălalt sens. Au existat în 
programe revendicări comune europene, cereri specifice naţiunii 
române în ansamblu, precum şi chestiuni regionale, legate de evoluţia 
particulară a românilor, mai ales a celor transilvani. Nici în Germania 

nu a fost o singură revoluţie a tuturor germanilor la 1848, şi totuşi se 
scrie şi se vorbeşte despre „Revoluţia Germană”, cu toate 
caracteristicile ei de dezbinare şi de unitate. În istoriografia italiană, 
Revoluția de la 1848 este una (a italienilor), chiar dacă problemele nu 
erau deloc identice la Palermo, la Napoli, la Roma, la Milano sau la 
Torino. 

Gravele abuzuri, care nu ţin de istoriografie, ci de secţia de 
propagandă a Comitetului Central al PCR, privind interdicţia de a mai 
folosi numele regiunilor istorice sau tendinţa de a adăuga denumirii 
celor trei mari provincii adjectivul de „românească”, evocate de dl Boia 
(p. 215), sunt categoric aspecte condamnabile, demne de pana unui 
umorist, dacă n-ar fi vorba de lucruri atât de serioase. Deşi mulți 
istorici au trebuit să scrie, în loc de Banat, „sud-vestul României” în 
titlurile cărților lor, spre a le putea vedea publicate, nu înseamnă că 
aceste „indicaţii” s-au aplicat în spiritul lor în istoriografie. Tonul îl 
dădea gruparea oficială din jurul fratelui dictatorului, devenit mare 
istoric peste noapte, dar specialiştii, profesioniștii au continuat să 
folosească numele provinciilor istorice şi s-o facă în mod corect. În 
fond, cartea lui David Prodan, intitulată Jobăgia în Transilvania în 
secolul al XVII-lea (2 vol.) a apărut în 1986-1987, cea a lui Radu Popa, 
numită La începuturile evului mediu românesc. Țara Hațegului, în 
1988, cea a lui Victor Spinei, cu titlul Moldova în secolele XI-XIV în 
1982. Chiar şi cartea lui Ştefan Pascu, încadrat între istoricii preferaţi 
de regim şi executant al „indicaţiilor venite de sus”, al cărei ultim 
volum a apărut în 1989, nu s-a numit „Voievodatul românesc din 
nord- vestul României” (ceea ce ar fi fost o aberaţie!), ci tot Voievodatul 
Transilvaniei. Nu ştim ca vreodată la Universitatea din Cluj cineva să 
le fi vorbit studenţilor la cursuri şi seminarii despre „sud-vestul 
României” în loc de Oltenia sau despre „Țara Românească a 
Transilvaniei” în loc de Transilvania. Cu alte cuvinte, în ciuda 
propagandei de partid, s-a păstrat o linie realistă şi relativ corectă în 
reflectarea trecutului românesc. E rău destul şi stânjenitor că acele 
„orientări” şi „indicaţii”, aplicate de unii, au existat, dar este nedemn 
şi fals să le prezentăm ca şi cum toţi românii le-ar fi urmat. Aceste 
exagerări trebuie cunoscute de către noile generaţii, dar impactul lor în 
societate trebuie prezentat în chip realist. Altminteri, tinerii de-acum ar 

putea crede că toţi românii în general şi toți istoricii în special, de 
dinainte de 1989, erau cretini, abulici sau cu mintea rătăcită. 

Apelul dlui Boia de a urma exemplul istoriografiei franceze şi de a 
insista pe studiile de istorie regională, pe diferenţele destul de adânci 
dintre provincii, este binevenit. Aceste studii vor putea scoate în 
evidenţă şi la noi bogăţia fascinantă a particularului, păstrată în multe 
privinţe până azi, dar vor demonstra, în acelaşi timp, din ce diversitate 
largă s-a născut până la urmă unitatea românească, chiar aşa, labilă, 
cum 0 văd sau o cred unii astăzi. Dar a considera că privilegierea 
istoriei regionale în raport cu cea naţională poate avea, în afara 
rosturilor de cunoaştere mai profundă, mai corectă a trecutului şi de 
înțelegere mai bună a prezentului, şi implicaţii directe în făurirea 
viitoarei Europe unite sau în refacerea structurii administrativ- 
teritoriale a Românei de mâine este riscant şi discutabil. Cine poate 
garanta astăzi că integrarea europeană este mai bine şi mai uşor de 
făcut pornind de la regiuni decât de la state naţionale? Întreg evul 
mediu, dincolo de formulele generale de unitate creştină şi politică 
(bazată pe Sfântul Scaun şi pe Sfântul Imperiu), a fost o lume a 
regiunilor, a provinciilor, a senioriilor, mai mult decât a statelor mari 
şi centralizate. Această experienţă s-a dovedit de la un timp caducă şi 
s-a trecut, începând cu lumea modernă (după secolele XV-XVI), la 
Europa naţiunilor, a patriilor, cu toate imperfecțiunile ei. Modelele 
imperiale federative, de la cel german sau austro-ungar până la cel 
sovietic, au fost încercate mereu, dar s-au perimat, au fost desfiinţate. 

Invocarea de către profesorul Boia a rezultatelor alegerilor din 1990 
şi 1992, pentru a ilustra deosebirile mari dintre românii trăitori de o 
parte şi de alta a „frontierei care a separat cândva România de Austro- 
Ungaria”, şi teoretizarea pe această bază a două zone distincte în 
România de azi sunt acte fără relevanţă în cazul de faţă. La fel de 
caduce s-au dovedit şi alte încercări similare, ale unor ideologi ai 
transilvanismului, federalismului sau regionalizării!?. Nimeni nu 
spune că nu sunt diferenţe între români, în funcție de provinciile 
istorice pe care le locuiesc, deşi omogenizarea din timpurile moderne 


1% Gabriel Andreescu, Gusztâv Molnâr (editori), Problema transilvană, 
Bucureşti, 1999. 

şi contemporane a şters multe dintre particularități. Numai că 
rezultatele recentelor alegeri nu sunt criteriul potrivit pentru a întări 
asemenea concluzii. Mai mult decât vechile graniţe dintre provincii, au 
contat condiţiile social-economice, şomajul, venitul pe cap de locuitor, 
ocuparea forței de muncă prioritar în servicii, în industrie sau în 
agricultură etc. Fireşte, zonele cu mai mari concentrări de muncitori şi 
fermieri sunt „roşii”, simpatizează cu social-democraţia, manifestă 
chiar nostalgie după vechii comunişti şi se bucură să-i vadă pe unii 
dintre ei convertiți în noile partide. Şi chiar dacă în Transilvania, Banat, 
Crişana, Maramureş lumea a votat în 1990, 1992 şi 1996 mai mult 
decât în restul ţării cu „forţele democratice” sau cu ceea ce a fost 
Convenţia Democrată din România, în anul 2000 nu s-a mai întâmplat 
acest lucru, ba s-a întâmplat, în unele privinţe, chiar pe dos. Pentru ca 
asemenea analize să conducă la rezultate pertinente şi relevante, la 
concluzii cu grad ridicat de generalitate, este nevoie de seturi de date 
numeroase, extinse la nivelul „duratei lungi”. Cu rezultatele a două-trei 
campanii de alegeri nu se poate face nimic în acest sens. În nici un caz 
nu se poate spune că ardelenii votează mai ales cu forțele de dreapta 
(sau democratice), iar „regăţenii” cu cele de stânga, fiindcă este fals. 
Mai ciudat este faptul că în cazul de faţă, în vederea combaterii 
„mitului unităţii româneşti”, profesorul Boia apelează copios la 
argumente istorice, la tradiţiile unor vechi separaţii, la individualitatea 
ancestrală a provinciilor, pe când acelaşi gen de argumentaţie este 
complet refuzat altora. De exemplu, cei care susţin existenţa unui 
specific românesc şi legăturile genetice dintre românii de azi şi cei de 
odinioară sunt combătuţi prin repudierea argumentelor istorice în 
favoarea celor de dată foarte recentă. 

În finalul subcapitolului, dl Boia revine la manuale, la profesorii 
din învăţământul preuniversitar, la Mihai Viteazul şi la patriotism! Noi 
nu am întâlnit tocmai imaginea profesorilor de gimnaziu şi de liceu pe 
care o creionează dl Boia, aceea de oameni mai mult conformişti, care 
continuă să vorbească de „visul de aur” al unităţii românilor, despre un 
Mihai Viteazul ca unificator conştient al românilor etc. Este ca şi cum 
am crede că mulți dintre aceşti colegi ai noştri ar fi subdezvoltați 
mintal. Ei sunt acuzaţi de „lipsa responsabilităţi”, de „manipulare” de 
disimulare şi necinste (ştiu care este adevărul, dar spun deliberat 

minciuni) şi chiar de strădania — culmea! — de a forma prin istorie 
patrioți. Dar ce să formeze profesorii secundari de istorie, istorici sau 
filosofi? Ce bine ar fi dacă măcar ar reuşi să educe cât mai mulţi 
patrioţi autentici, adică oameni care să-şi iubească cu demnitate şi 
responsabilitate locul de naştere şi să-l ridice la nivelul Europei 
Occidentale! Cu patrioţi am putea face cum se cuvine şi integrarea 
europeană. De când este ruşine a fi patriot şi a forma patrioţi? Oricum 
ar fi, istoria nu numai că informează, dar şi formează. Prin istorie, de 
când e lumea, se face instrucție şi educaţie. Prin urmare, un fel de 
educaţie oricum se face. DI Boia nu vrea deloc educaţie patriotică. Este 
opinia Domniei sale, dar nu înseamnă că ea trebuie şi urmată. Cum ar 
putea românii respecta şi iubi continentul numit Europa, cum ar putea 
preţui valorile europene, naţiunile europene, grupurile etnice, dacă nu 
şi-ar respecta şi 1ubi întâi propria ţară? Fireşte, din discursul mai ales 
negativist despre trecut, pe care ni-l propune dl Boia, în care tot ceea 
ce era alb şi imaculat altădată devine brusc întunecat şi condamnabil, 
nu putem aştepta să reiasă prea multă preţuire pentru „patrie”, adică 
pentru locul unde părinţii (pater, patris = tată sau părinte) ne-au născut. 
Toată lumea ştie că unii profesori forţau adesea nota şi o forțează încă 
spre a stimula patriotismul, noţiune care nu are în sine nimic 
condamnabil; dl Boia nu doreşte revenirea la spiritul de echilibru, ci 
la alte exagerări, spre a nu mai forma patrioți. Pe calea propusă de 
Domnia sa, cu mijloacele exemplificate în cartea comentată aici, s-ar 
putea chiar reuşi. De ce mai are nevoie un tânăr, dezamăgit de 
prezentul nesigur şi precar, temător de viitorul incert, decât de 
colorarea în culori cât mai negre a trecutului? Astfel, stimularea lui 
pentru munca onestă, pentru respectarea unei anumite discipline 
democratice, pentru igienă şi curăţenie, pentru studiul aprofundat etc., 
care, toate, ar putea contribui la ridicarea României, este asigurată! 
Ne întrebăm cum ar fi catalogat sau ce ar fi în ochii dlui Boia vreunul 
dintre aceşti dispreţuiţi profesori preuniversitari, care ar face în faţa 
elevilor elogiul bisericilor pictate din Bucovina, ca rezultat al 
atmosferei de emulaţie artistică din timpul domniilor lui Ştefan cel 
Mare şi Petru Rareş? Sau un altul care ar îndrăzni să citească în faţa 
elevilor scrisoarea „circulară” a lui Ştefan cel Mare, dată la 25 ianuarie 


165 


1475, la Suceava, prin care marele voievod mulțumea „Domnului 
Dumnezeului nostru atotputernic” fiindcă „am mers împotriva 
inamicilor Creştinătăţii, i-am biruit şi i-am călcat în picioare, şi pe toţi 
i-am trecut sub ascuţişul săbiei noastre”. Astfel de prezentări entuziaste 
ar putea trezi şi oarecare timidă mândrie de a fi români în sufletul 
elevilor!%, ceea ce nu ar putea fi decât condamnabil!? În schimb, 
prezentarea similară a castelelor de pe Valea Loarei, „mărturie a 
geniului francez al Renaşterii”, cum mai spun încă manualele de acolo 
şi de aiurea, ar fi un act lăudabil, fiindcă le-ar dezvolta elevilor 
dragostea pentru Europa!? Suntem şi noi împotriva discursurilor 
stereotipe, naționaliste, patriotarde, ca şi dl Boia. Dar scriind că „nici 
măcar sentimentele patriotice nu pot fi cultivate printr-un discurs 
stereotip”, prin acel nici măcar, autorul invocat dovedeşte un dispreţ 
suveran pentru astfel de sentimente, ca şi cum ele ar fi mai demne de 
lumea animalelor decât de cea a oamenilor. Cu ce ar fi mai uman şi mai 
european un român fără sentimente patriotice? Oare românii care 
hoinăresc azi fără noimă prin Europa o fac fiindcă au fost supuşi unei 
educaţii patriotice excesive ori fiindcă au sentimente patriotice prea 
puternice? Dimpotrivă, românii fără cultură patriotică, fără ruşinea 
că-şi fac de ocară locul naşterii, fără demnitatea şi mândria de a face 
parte din ţara lor trag Europa în urmă, periclitează integrarea noastră 
prin delincvenţa lor. Este greşit a-i învăţa la şcoală pe români să fie 
excesiv de mândri pentru un trecut românesc exclusiv glorios, dar este 


1% Ni s-a explicat recent, de către un tânăr politolog prea avântat, că Europa 
unită nu va mai tolera deloc disprețul şi discriminarea la adresa musulmanilor, aşa 
cum reies ele din scrisoarea domnului Moldovei. Prin urmare, trebuie să ne pregătim 
oare să ocultăm izvoare din care reiese că apărarea creştinătăţii (şi implicit a 
valorilor europene) a însemnat combaterea „păgânilor”, spre a nu-i jigni pe aceştia 
din urma (!?). Va trebui să-l condamnăm şi pe Ştefan cel Mare pentru că nu s-a 
gândit, acum peste cinci secole, să-i integreze în Europa pe otomani şi pe tătari în 
mod paşnic, în loc sa încerce să-i alunge în chip violent (!?). Noroc că, odată cu 
domnii români, vor trebui admonestaţi toţi suveranii occidentali, inclusiv Sfântul 
Părinte, fiindcă au avut proasta inspiraţie să susţină ori să organizeze Reconqguista, 
cruciadele etc. La astfel de aberaţii se poate ajunge foarte uşor, din moment ce 
istoricul nu mai are menirea să reconstituie (pe cât posibil) trecutul în funcţie de 
criteriul adevărului şi în conformitate cu valorile şi morala epocii cercetate. 

la fel de greșit a-i învăţa să nu fie mândri de nimeni şi de nimic din 
acest trecut. Oare cei 90% dintre americani care au aprobat ferm în 
septembrie 2001 măsurile luate de Congres şi de preşedintele lor contra 
terorismului, inclusiv atacarea Afghanistanului, să fie demni de dispreţ 
fiindcă sunt patrioți? lar aceşti 90% dintre americani au declarat clar 
că sunt patrioți. Sau manualele de istorie din SUA, care insuflă toate, 
fără excepţie, sentimentul de mândrie şi preţuire faţă de „marea națiune 
americană”, „cea mai puternică din lume”, să fie simplă maculatură? 
Să condamnăm aceste manuale pentru că nu fac elogiul înfrățirii 
universale şi nici măcar al dragostei față de „Bătrânul Continent”, din 
care, de altfel, au venit majoritatea americanilor de azi? Americanii 
învaţă la şcoală un lucru foarte clar: dragostea şi respectul pentru 
umanitate trec prin dragostea şi respectul pentru marea naţiune 
americană. Dacă acest lucru este bun sau rău, nu avem a judeca aici, 
dar el se petrece aievea. Desigur, noi, românii, nu avem o mare naţiune 
Şi nici o mare istorie, ca aceea americană, dar asta nu înseamnă că nu 
se cuvine să preţuim ceea ce este de prețuit în ele. Altminteri, trăim de 
prisos! Nu trebuie să ne căutăm şi afirmăm priorităţi şi calități 
inventate, dar realitatea de a fi şi cea de a fi fost ca popor (naţiune), cu 
bune şi cu rele, suntem obligaţi s-o susţinem. 

Istoria ca disciplină şcolară trebuie să insufle, pe baza trecutului, 
aşa cum a fost el, mândrie pentru calitatea de om, dragoste pentru 
omenire, pentru toate națiunile, dar, evident, şi pentru „patria” locală, 
nu doar pentru cea universală. Patriotismul, înţeles ca sentiment de 
dragoste pentru ţara (locul) în care trăieşti şi națiunea din care faci 
parte, dar şi ca sentiment de respect şi preţuire pentru celelalte ţări, 
națiuni, etnii etc., nu are în sine nimic condamnabil şi nu poate fi 
valorizat decât pozitiv. 


În căutarea sufletului românesc (p. 217-226) 


Autorul începe acest subcapitol tot cu românii care, pornind de la 
premisa falsă că au fost dintotdeauna o naţiune unită, ar fi ajuns la 
concluzia falsă că exista un spirit românesc sau un specific naţional. 
Fireşte, toate acestea s-au întâmplat deoarece la români acţionează din 

plin „mitul unităţii”, ni se mai spune (p. 217). Numai ulterior se arată, 
în trecere, că, de la Herder încoace, „spiritul popoarelor”, după ce 
„lumea a fost decupată în spaţii naţionale”, i-a preocupat şi pe alții, 
mai ales germani şi francezi. Această „decupare”, împinsă de autor 
spre secolul al XIX-lea, când de fapt ea începe din secolele XIV-XV, 
este prezentată ca un motiv de declanşare a unui inutil efort, acela de 
căutare a „spiritului popoarelor”. De fapt, aici dl Boia ezită să spună 
ceea ce este general valabil, anume că toate popoarele europene au 
avut din vechime şi mai au teoreticieni ai specificului naţional, ai 
psihologiei etnice şi că nu românii au oferit modelul în speţă. După 
vaga recunoaştere a preocupărilor germano-franceze în acest sens, se 
revine la români, care, ajunşi târziu la unitatea națională, ar fi avut 
motive mai multe să-şi fixeze obsesiv propria imagine. 

Contribuţia remarcabilă a lui Dumitru Drăghicescu, Din psihologia 
poporului român, publicată în 1907, este totuşi prezentată pozitiv, nu 
pentru că dă dovadă de multă obiectivitate, în care autorul nostru nu 
crede, ci fiindcă critică defectele „orientale” ale românilor şi-i 
îndeamnă „să tindă spre o formulă de spiritualitate de tip occidental” 
(p. 218-221), ceea ce este perfect adevărat. Dar dl Boia procedează în 
continuare prin excludere: cine nu ne îndeamnă neapărat să fim sau să 
devenim occidentali, indiferent cât de fascinant ar scrie sub aspect 
literar sau istoric, este „autohtonist” şi trebuie condamnat. Din acest 
punct de vedere, iarăşi, Vasile Pogor este bun, iar Eminescu este rău, 
fundcă cel din urmă ar fi pretins că românii au geniul lor propriu şi nu 
trebuie să devină occidentali. Sămănătorismul şi curentele autohtoniste 
interbelice ar fi continuat pe această linie, încercând să definească „un 
suflet românesc atemporal”, estompând sau eliminând criticile şi 
îngroşând calitățile. 

Cel care ar fi ilustrat această orientare, totuşi „în forma cea mai 
elaborată”, — spune dl Boia —, este Lucian Blaga, în Spaţiul mioritic. În 
ciuda acestei recunoașteri, autorul găseşte „demonstraţia” lui Blaga 
doar „seducătoare””; toate analizele făcute de marele filosof, subtilele 
sale observaţii, noţiunile introduse de el, — plai, matrice stilistică, 
succesiunea deal-vale, oscilaţia între spaţiul cosmic şi spațiul teluric —, 
apelul la istoria culturii, la specificul arhitecturii, comparaţiile între 

orizonturile germanic, slav, românesc etc. nu par să-i stârnească 
dlui Boia nici un interes. Aparent, autorul rămâne neutru în cazul 
Blaga, dar blamul adus autorului Poemelor luminii este evident, chiar 
dacă este subînțeles. Repudierea lui Blaga se vede din plasarea 
acestuia, în opoziţie cu „occidentalul” Drăghicescu, între „autohtonişti” 
şi din situarea sa alături de Nichifor Crainic, Nae Ionescu şi Mircea 
Vulcănescu. Toţi aceştia, inclusiv Blaga, ar fi identificat spiritul naţional 
cu ortodoxia, ceea ce ar fi o enormă greşeală. Amalgamarea aici a 
distincției tendenţioase, de nuanţă rasistă, făcute de Nae Ionescu între 
români şi buni români, îl plasează voit pe Lucian Blaga într-o ambianţă 
nemeritată, căreia nu i-a aparţinut niciodată. Pentru Blaga, care vedea 
sufletul românesc aşezat într-un cadru atemporal şi imanent, 
dimensiunea credinței răsăritene, bizantine era esenţială la români. Este 
absurd a insinua că Blaga, născut şi crescut în Transilvania, i-ar fi exclus 
dintre români pe greco-catolici. Dar, privilegiind ortodoxia, el era cel 
dintâi care să ştie că greco-catolicisinul era de dată recentă (apărut abia 
după 1700) şi că, în esenţă, prin păstrarea ritului bizantin, românii uniţi 
cu Roma aparțineau tot fondului oriental. Blaga ştia cel mai bine că 
cele două biserici istorice ale românilor, fiind de rit bizantin, aveau 
aceeaşi esenţă. Pentru Blaga, sufletul românesc era bine definit la 1700, 
iar ceea ce s-a petrecut atunci era o diviziune nu de fond, ci de formă. 
Prin urmare, nu ni se pare corect a-l aşeza pe Blaga alături de 
teoreticienii ideologiei legionare. Faptul că pentru Blaga spiritualitatea 
românească este distinctă de a altor popoare şi felul cum el prezintă 
această distincţie nu au în sine nimic jignitor la adresa celorlalţi. lar a 
vedea spiritualitatea românilor distinctă ni se pare un lucru decent şi 
evident pentru oricine, altminteri am putea numi această spiritualitate 
bulgară ori ungurească! De asemenea, „teoria bunului român”, câtă s-a 
făcut la noi, nu are în sine nimic original, fiind o calchiere după modele 
celebre. Chiar şi scriitorul Henry James, născut la New York (în 1843) 
şi mort la Londra (în 1916), discută la un moment dat „latura de bun 
american” a unui personaj din romanul său „„Ambasadorii” (1903) şi 
glosează pe această temă!%. Secolul al XIX- lea a lăsat lumii şi o astfel 

de moștenire, ca loc comun, în toate culturile naţionale de un anumit 
nivel. 

Nu scapă nici G. Călinescu de rechizitoriu: marele critic literar este 
acuzat că, deşi nu a simpatizat cu „ideologia dreptei naționaliste”, s-a 
lăsat şi el robit de „ponciful unicităţii româneşti”, a scris despre o rasă 
românească distinctă, s-a contaminat de teoriile rasiste ale vremii, 
pretinzând că român te naşti etc. Ne îndoim că vreun analist serios l-a 
reținut sau îl va reţine pe G. Călinescu în istoria culturii româneşti drept 
ideolog al „unicităţii româneşti”, cum insinuează dl Boia. Ne îndoim 
iarăşi că în epocă G. Călinescu a trecut în ochii cuiva drept „rasist” şi 
„autohtonist” sau că va fi reconsiderat în acest sens vreodată. Călinescu 
va fi însă cu siguranţă redescoperit cândva, nu atât ca poet clasicizant 
şi uşor manierist sau ca autor al Cărţii nunţii, cât mai ales ca istoric 
propriu-zis, cu fascinante lucrări de tinereţe, de pildă despre influența 
catolicismului în Țările Române. Măruntele observaţii — unele 
discutabile sau emendabile — adiacente specialităţi celui mai important 
istoric literar român nu pot face din el altceva decât este. Dar şi aici, 
dl Boia aplică vechea tehnică: izolează din context anumite citate, nu 
spune ce importanţă sau impact au avut ele, spre a „descoperi” cât mai 
multe argumente pentru „teoriile” Domniei sale. 

Dacă susţinătorii direcţi ai „mitului” unităţii româneşti încadrat în 
timp au fost mai ales istoricii, — cum ne asigură dl Boia —, teoreticienii 
specificului naţional au fost filosofii sau iterații. Într-un fel, faptul îi 
mai absolvă pe istorici de o parte din multele lor păcate. Dar nici 
filosofii sau literaţii nu ies deloc bine: ei sunt vinovaţi pentru că, 
încercând să definească spiritul românesc, s-au lăsat antrenați în 
augmentarea „mitului unităţii (şi unicităţii?) româneşti”. Până la urmă, 
toată cultura românească este contaminată de acest mit. De pildă, în 
cazul specificului național, conştienţi de acest mit şi disociaţi de el au 
fost doar Vasile Pogor şi parțial Dumitru Drăghicescu, pe când Mihai 
Eminescu, Lucian Blaga sau G. Călinescu s-au lăsat robiţi de el, l-au 
cultivat şi dezvoltat. Cu alte cuvinte, în ochii cititorului neavizat, cei 
care au văzut bine lucrurile sunt nişte cvasianonimi, iar cei care le-au 
văzut greşit sunt cele mai de seamă valori ale spiritului românesc, 

recunoscute şi apreciate pe plan universal. În acest punct deruta este 
totală: ori s-au înşelat toţi analiştii de până azi când au stabilit tabla de 
valori a culturii româneşti, ori se înşală profesorul Boia? Dacă 
Eminescu, Blaga şi Călinescu s-au ocupat de „mitul unităţii româneşti” 
cu bună ştiinţă, contribuind la izolarea noastră de Europa, atunci au 
fost diabolici, dorind să facă rău propriului popor; dacă însă, după 
aceeaşi logică a dlui Boia, aceşti mari creatori au fost inconştient atraşi 
de acel odios „mit”, atunci nu avem decât să-i declarăm naivi, 
manipulabili sau lipsiţi de discernământ. Prin urmare, teoria aceasta a 
„mitului unității româneşti” se lasă cu greu prinsă într-o demonstraţie 
bine articulată, este pândită la fiecare pas de contradicții şi de 
paradoxuri din care nu se poate ieşi. Nu ar fi oare mai corect să 
acceptăm simpla evidenţă, anume că cei mai mulţi creatori autentici au 
fost profund sinceri şi oneşti cu sine, cu lumea şi cu opera lor, neavând 
intenția să inducă în eroare pe nimeni? Dacă mesajele operelor lui 
Eminescu, Blaga sau Călinescu nu ar fi profunde, general umane şi 
specific româneşti în acelaşi timp, cum ar fi putut aceşti autori să fie 
aşezaţi în galeria marilor spirite? Prin ce minune Pogor a rămas obscur, 
iar Eminescu este atât de cunoscut? Ori totul este un complot al 
naţionaliştilor, ori toţi românii sunt iremediabil naționalişti şi nu pot 
distinge valorile universale, europene? 

De fapt, lucrurile sunt mult mai nuanţate şi trebuie prezentate ca 
atare. Opţiunea marilor noastre spirite pentru teoretizarea unui specific 
românesc, chiar cu unele excese, este perfect naturală şi s-a petrecut în 
toate culturile. Faptul că Eminescu, Blaga sau Călinescu insistă pe 
anumită componentă răsăriteană şi pe o plămădire autohtonă a acestui 
spirit sau specific reprezintă nu o lozincă de ocazie, ci o convingere 
intimă a lor, bazată pe serioase cercetări şi pe o profundă cunoaştere. 
Ei nu au fost nici pe departe antioccidentali, fiindcă toți s-au împărtăşit 
cu ardoare din cultura Occidentului, toți au cunoscut şi subliniat 
originea noastră romană şi latinitatea limbii române. Dar, scriind 
despre lucruri imuabile, necontaminate de timpul scurt, cum este 
specificul național, ei evitau să se lase influenţaţi de conjuncturi. Nu 
înțelegeau nici să idealizeze Occidentul, despre care atâţia teoreticieni 


171 


arătau că se află la „apus”, că şi-a epuizat forţele vitale!%. Pe de altă 
parte, Occidentul european de atunci era departe de a avea strălucirea 
relativ omogenă de astăzi. Spania, Portugalia, Irlanda, sudul Italiei, 
Norvegia, Suedia, Finlanda etc. se aflau mai mult la periferia decât în 
centrul dezvoltării. Spaţiul progresului şi al civilizaţiei înfloritoare nu 
era Occidentul european, aşa cum îl înțelegem azi, ci o falie din el, care 
pornea din Anglia, Țările de Jos, trecea prin Franţa, Germania, Elveţia, 
eventual Boemia şi ajungea în nordul Italiei. Pentru un om de cultură, 


1% Vezi, în acest sens, eseul „Despre două tipuri de societate. Scrisoare către un 
prieten de departe”, elaborat în 1957 de Emil Cioran, Istorie şi utopie, Bucureşti, 
1992, p. 5-27. Detaşat acum, spre deosebire de Constantin Noica, de mediul local 
românesc, Cioran nota: „In bătălia ideologiilor, Occidentul s-a arătat timorat, 
inofensiv; unii chiar îl felicită pentru asta, deşi ar trebui să-l condamne, căci în epoca 
noastră nu se poate ajunge la hegemonie fară concursul unor înalte principii 
mincinoase, de care popoarele virile se servesc pentru a-şi camufla instinctele şi 
țelurile. Păstrând realitatea pentru idee şi ideea pentru ideologie, omul a lunecat spre 
un univers derivat, către o lume de subproduse, unde ficţiunea dobândeşte virtuțile 
unui dat primordial. Această alunecare e fructul tuturor revoltelor şi ereziilor 
Occidentului, şi totuşi Occidentul refuză să meargă până la capăt: n-a făcut revoluţia, 
care era misiunea sa istorică, nici n-a dus până la capăt răsturnările pe care le pornise. 
Dezmoştenindu-se în folosul duşmanilor săi, riscă să-şi compromită finişul şi să 
rateze o ocazie supremă. După ce i-a trădat pe toţi înaintaşii, pe toţi schismaticii care 
l-au pregătit şi format, de la Luther până la Marx, el îşi imaginează, pe deasupra, că 
va veni cineva din afară să-i facă revoluţia, să-i redea utopiile şi visurile. O să 
priceapă oare, într-un sfârşit, că nu poate avea destin şi rol politic decât regăsind în 
el însuşi fostele-i visuri şi utopii, precum şi amăgirile orgoliului de altădată? Pentru 
moment, tocmai adversarii săi, convertiți în teoreticieni ai misiunii de care el se 
leapădă, îşi înalţă imperiile pe nehotărârea şi pe oboseala lui. Ce blestem l-a lovit 
pentru ca la sorocul înfloririi sale să nu mai producă decât aceşti afacerişti, aceşti 
băcani, aceşti intriganţi cu privirile goale şi cu surâsuri veştede, pe care-i întâlneşti 
peste tot, în Italia şi în Franţa, în Anglia şi în Germania? Trebuia o civilizație atât de 
delicată şi de complexă să eşueze în aceste larve? Poate că era nevoie să trecem şi 
prin asta, prin abjecţie, ca să putem imagina un alt soi de oameni... Voiam doar să îţi 
semnalez că lumea aceasta, care nu-i deloc minunată, ar putea eventual să devină 
astfel, dacă ar consimțţi nu să se nimicească (şi are pentru asta grozave înclinații), ci 
să-şi lichideze deşeurile, impunându-şi misiuni imposibile, opuse acestui cumplit 
bun-simţ care-o schimonoseşte şi o pierde” (Ibidem, p. 21-22). Criticii blazate a lui 
Cioran îi răspunde mai degrabă optimist, din ţară, Constantin Noica, „autohtonistul”, 
care crede încă în valorile perene ale Occidentului (Ibidem, p. 143-158). 

pentru un autentic filosof şi savant, izbucnirea de civilizaţie a 
Occidentului era de dată relativ recentă şi nu părea să stea sub semnul 
eternității. Pe de altă parte, românii, chiar dacă de extracţie occidentală 
prin rădăcini şi limbă, erau şi răsăriteni, situaţi într-o arie de interferență 
(şi nu pe o linie de separație) a civilizaţiilor. De aici, după cum au 
constatat cei mai importanţi exegeţi, vine şi specificul românesc. De 
aceea, condamnarea atât de vehementă a preocupărilor pentru definirea 
specificului naţional (românesc) şi a orientării acestei definiri spre 
tradiție, spre origini, spre trăsături considerate imuabile etc. nu se 
justifică. Fireşte, trebuie semnalate şi veştejite excesele rasiste, de 
extremă dreaptă, care tindeau să facă şi din români un „popor ales” şi 
care au existat pe alocuri. Dar amalgamarea acestora — corect 
înregistrate de dl Boia — cu tentativele profunde ale unor reprezentanţi 
marcanţi ai culturii româneşti şi europene (precum Blaga) de teoretizare 
a specificului național nu poate fi decât derutantă şi dăunătoare. 

Pe această linie a gândirii, venirea comuniştilor la putere ar trebui 
considerată de profesorul Boia drept factor pozitiv, fiindcă, până prin 
1960, orice apreciere a valorilor autentice româneşti era privită ca un 
atac la adresa regimului de dictatură de tip stalinist. De altfel, cei care 
vorbiseră prea apăsat despre specificul românesc au fost închişi sau 
marginalizați. Este curios cum peste această fază de ocultare a spiritului 
şi specificului naţional, de punere între paranteze a autorilor şi operelor 
de valoare, de „internaţionalizare” şi „rusificare” a culturii şi societăţii 
româneşti, autorul nostru trece extrem de uşor, închinându-i nici zece 
rânduri (p. 223). Fireşte, epoca nu avea de ce să fie tratată aici în 
detaliu, deoarece autorul urma să revină. Dar anumite întrebări nepuse 
şi răspunsuri nedate persistă. Dacă „mitul unităţii naţionale” a fost o 
obsesie a culturii şi societăţii noastre până în 1945, atunci trupele 
sovietice şi comuniştii au făcut bine că au oprit acest imens rău? 
Introducerea educaţiei „internaționaliste” a fost bună ca principiu 
pentru îndărătnicii români, care se tot autodefineau şi lăudau, dar va fi 
fost negativă numai orientarea spre lumea sovietică şi comunistă? 
Românii au învăţat în fine că trebuie iubită şi preţuită nu perimata 
patrie, ci „clasa muncitoare de pretutindeni”, apoi „măreţul popor 
sovietic” şi „bastionul păcii” mondiale, URSS, apoi „popoarele 
frățeşti” din Europa, Asia şi America Latină! Dl Boia nu se pronunţă 

în legătură cu răul imens făcut de acest balast internaționalist impus 
conştiinţei româneşti, fiindcă ţine să revină cât mai repede la tema 
Domniei sale şi să se ocupe de odiosul „naţionalism” românesc. 
Acest „naționalism”, cu „mitul unităţii” cu tot, este gata reinstalat 
printre români în jurul anului 1970. Drept dovadă este adusă — ce 
credeţi? — republicarea Spaţiului mioritic al lui Blaga, şi încă de două 
ori, în 1969 şi 1985. DI Boia ne spune, ca şi cum gestul ar fi reprobabil, 
că Blaga a fost nu numai reabilitat, ceea ce ar mai fi putut fi trecut cu 
vederea, ci că a fost „şi aşezat printre numele mari ale literelor 
româneşti”. Dar, ne întrebăm, unde este locul lui Blaga? Oare printre 
numele „mici” ale literelor noastre, sau nici măcar acolo? Oare 
republicarea Spațiului mioritic în 1969 să fie un semn de „naţionalism” 
sau unul de revenire la normalitate, la valorile autentice? Reaşezarea 
lui Lucian Blaga între valorile culturii româneşti nu este altceva decât 
un firesc gest de reparaţie morală, de corectare a unor imense erori. 
Un alt „vinovat” este Constantin Noica, care, neavând „şansa” lui 
Blaga de a muri relativ devreme, n-a avut doar domiciliu forțat 
(1949-1958) şi n-a făcut doar închisoare (1958-1964), dar a şi vieţuit 
şi scris destul de mult sub comunism. Noica a fost în tinereţe, ca şi 
Eliade, apropiat de extrema dreaptă şi, în ciuda dezicerii de aceasta, a 
rămas mereu cu acel stigmat. Nici profesorul Boia nu uită să le 
reproşeze amândurora această „rătăcire”. Dar Eliade, trăind în 
Occident, a fost totuşi parțial absolvit de naționalism şi de obsesia 
unităţii, pe când Noica, vieţuind fericit printre comunişti, este blamat. 
Evident, i se recunoaşte valoarea, dar este acuzat că în Sentimentul 
românesc al fiinţei (1978) nu face decât să prelungească „dimensiunea 
românească a existenţei” a lui Mircea Vulcănescu, blamat şi el, cum 
s-a văzut, pentru astfel de „erezii”. Noica apare ca un instrument al 
regimului comunist, lăsat de oficiali să scrie pentru că le servea 
interesele. Concluziile fascinante ale lui Noica nu-i par autorului un 
elaborat mental excepțional, ivit după lecturi deosebite şi după o 
profundă cunoaştere a realității şi filosofiei. Punctele de vedere ale 
autorului izolat la Păltiniş îi sugerează dlui Boia doar un produs al 
discursului de dreapta al anilor '30, tocmai bun de folosit de către 
Ceauşescu însuşi, adept şi el al „unicității româneşti” (p. 223). Se pune 
din nou întrebarea dacă Noica a fost conştient sau nu de statutul 
rezervat lui de către comuniştii lui Ceauşescu. Dacă a fost, atunci 

caracterul său rămâne discutabil, iar dacă nu, a fost un naiv iremediabil. 
Şi-o fi acceptat rolul numai ca să poată fi lăsat în pace să scrie? Din 
lucrările lui şi din cele scrise despre el de către emulii săi, nu pare să 
reiasă nici una dintre variante. Nu excludem faptul ca regimul să fi 
sperat să-l folosească pe Noica sau măcar să apară „cu față mai 
umană”, fiindcă permitea unui mare creator să lucreze cum crede de 
cuviinţă. Dar trebuie să ne întrebăm ce s-a ales din aceste planuri şi 
intenţii. Câţi români l-au receptat şi l-au înţeles cu adevărat pe Noica 
drept exponent al naționalismului românesc şi al specificului național, 
la modul vulgar, cum poate voia regimul? Câţi români au gândit că 
Noica face jocul lui Ceauşescu? Cum se poate ca Noica să fie comparat 
cu Ceauşescu, pentru că şi dictatorul ar fi vorbit despre caracteristicile 
românilor? Dictatorul a vorbit despre orice! Ce au reconsiderarea 
fiinţei şi definirea românilor între Occident şi Orient, între tradiţie şi 
modernitate, cu rudimentarele vorbe ale lui Ceauşescu despre ce 
trăsături au luat românii de la daci şi romani? 

Spre finalul subcapitolului, dl Boia revine la judecăţi mai realiste, 
când îi invocă deopotrivă pe Dan Zamfirescu (care-i plasează pe 
români între marii creatori de civilizație ai lumii) şi pe Horia-Roman 
Patapievici (convins că românii nu au coloană vertebrală şi sunt de 
calitate spirituală inferioară). Astăzi fiecare poate spune şi scrie ce vrea 
despre români, ceea ce este, până la urmă, perfect normal. De aici nu 
reiese însă că românii s-ar defini prin obsesia propriei lor identități, 
cum crede dl Boia (p. 225). Dacă ar fi aşa, ar trebui să vedem pe toate 
drumurile numai cugetători, precum „gânditorul de la Hamangia”, 
stând şi meditând la specificul național. Oare câţi dintre români s-au 
gândit şi se gândesc serios la propria lor identitate? Dacă unii dintre 
reprezentanţii spiritualităţii româneşti au făcut-o, lucrul este perfect 
natural. Dacă au făcut-o Eminescu, Blaga, Mircea Vulcănescu, 
G. Călinescu sau Constantin Noica, nu este rău. Având astfel de spirite 
care au încercat să definească identitatea românească, nu riscăm deloc 
să cădem în ridicol. Dacă ei s-au ocupat de specificul naţional în felul 
în care au făcut-o, înseamnă că problema este destul de serioasă şi 
serios abordată. Condamnând preocuparea lor, bagatelizând-o, 
atribuindu-le intenţii pe care nu le-au avut, etichetându-i, nu facem 
decât să creăm derută şi neîncredere în valorile spiritualității româneşti. 

Eminescu a fost considerat de unii drept ultimul mare romantic 
european, tocmai fiindcă este cel mai profund creator naţional, pentru 
că vine cu vocea românească în concertul culturii romantice târzii 
europene. Or, a-l face pe Eminescu european în creația poetică şi 
naţionalist-autohtonist în concepția politică şi culturală este prea riscant 
şi departe de adevăr. Dihotomia este prea simplă şi nerelevantă, ca să 
fie credibilă. 


O sinteză fluidă (p. 226-229) 


Concluzia profesorului Boia este că despre români se poate spune 
orice, ca şi despre alţii, şi că psihologia etnică este un exercițiu lipsit 
de consistenţă, pentru că nu este de natură ştiinţifică (p. 226). Suntem 
perfect de acord, dar cine pretinde consistenţă ştiinţifică în acest 
domeniu? Eminescu, Blaga, Noica sau Călinescu nu au fost oameni 
de ştiinţă şi nici istorici, precum nici H.-R. Patapievici nu este, atunci 
când scrie despre români în genere şi despre păcatele lor capitale. Cei 
de mai sus au fost filosofi, poeţi, critici literari, oameni de cultură, şi 
nu specialişti în ştiinţe, atunci când au scris eseuri, studii, articole 
despre români, despre cultura românească, despre identitatea 
românească. Ei au rostit impresii, argumentate sau nu, dar nu au 
elaborat postulate şi teoreme şi nici nu au lucrat pe temeiul acestora. 

Un punct în care dl Boia face concesii faţă de intransigenţa 
anterioară este acceptarea totuşi a unui „fenomen românesc, dar nu de 
natură bio-psihologică, ci izvorât din structuri şi evoluţii socio- 
culturale” (p. 226). Concesiile sunt, de altfel, destul de limitate. Fireşte, 
nici un teoretician serios, neangajat în concepţii şi ideologii extremiste, 
nu a pretins că românii se nasc români fiindcă au o genă etnică specială 
sau pentru că sunt de o „rasă” specială. Oricine ştie că un copil născut 
din părinţi români şi crescut în mediu familial şi social francez sau 
ungar sau grecesc nu mai rămâne român, ci ajunge un membru firesc 
al noului mediu. Prin urmare, specificul național, de orice fel ar fi el, 
este un fenomen social-cultural. Dar dl Boia ezită să accepte pe deplin 
şi acest fapt, exprimă mereu rezerve, aduce contraargumente. Domnia 

sa preferă să evidenţieze diferențele, de exemplu, dintre Creangă şi 
Eminescu, dintre spiritualitatea moldovenească şi cea muntenească, 
dintre civilizația rurală şi cea urbană etc. Este acceptată psihologia de 
grup, limitată la „segmente bine definite şi marcate de o minimă 
coeziune”, dar este respinsă psihologia etnică sau națională. Ne îndoim 
că psihologii acceptă fără rezerve această diferențiere. Cine poate 
dovedi că în cadrul unei națiuni nu există „minimă coeziune” şi că în 
cadrul intelectualității există o astfel de coeziune? Sau poate că doar 
națiunea română nu are nici un fel de coeziune? Orice bun teoretician 
al culturii sau sociolog al culturii sau istoric literar (şi nu neapărat 
psiholog) ar putea aduce argumente serioase pentru ideea că 
Maiorescu, Eminescu, Creangă şi Caragiale exprimă fațete sau 
componente diferite ale „fenomenului românesc”, dincolo de anumite 
aspecte comune. Un intelectual român poate să se simtă „mai aproape” 
de un intelectual german decât de un „cioban român”, prin natura 
universului ideatic, prin preocupări şi aspirații, dar aceasta nu-i 
anulează calitatea etnică de român, nici nu-l exclude din comunitatea 
care se cheamă naţiune română. Este clar că a fost exaltată în multe 
lucrări civilizaţia tradiţională românească, rurală, imuabilă şi 
contrapusă dinamismului urban al Occidentului, dar aceasta a fost doar 
o direcţie între altele. Nu înseamnă neapărat că aceia care au exprimat 
un asemenea punct de vedere trebuie cu toţii blamaţi, etichetaţi, plasați 
otova între „autohtonişti”, „naţionalişti” sau „antioccidentali”. 
Conform acestei „logici”, nu numai Eminescu şi Creangă trebuie 
drastic „reconsideraţi”, dar şi Blaga sau Rebreanu. Aceştia din urmă, 
deşi proveniţi din Ardealul mai „industrializat” decât restul ţării, au 
făcut la Academia Română „elogiul satului românesc” şi au adus 
„laudă ţăranului român”. Demersul lor nu este, cum se ştie, ştiinţific, 
ci literar. Au condus ei, prin aceste eseuri excepţionale, la augmentarea 
separării noastre de Occident, au devenit responsabili pentru „izolarea” 
noastră? Cum să putem da sentințe sau răspunsuri ferme în acest sens? 
Cum să-i îndemnăm pe tineri să repudieze farmecul discret al verbului 
lui Blaga sau căldura evocării lui Rebreanu? Nu credem că sectorul 
urban sau mahalaua nu s-au bucurat de atenţie în cultura română, dar 

atenţia a fost proporţională cu ponderea acestor realități în civilizația 
românească!%. Până în secolul XX, „sectorul urban”, invocat şi prețuit 
de dl Boia, a reprezentat doar câteva procente din totalul populaţiei de 
pe teritoriul României. Nu se poate schimba trecutul de dragul integrării 
europene! Şi nu felul cum teoreticienii prezintă trecutul nostru — rural 
prin excelenţă — ne împiedică astăzi să fim europeni, adică occidentali. 
Mentalitatea noastră europeană de astăzi — reală sau in spe — nu se poate 
potenţa prin „cosmetizarea” specificului românesc sau, mai grav, prin 
negarea ori bagatelizarea lui. Europa Occidentală are nevoie — dacă are 
şi cât are — de o Românie compatibilă cu ea, şi nu de o copie a sa. 

Discuţiile despre specificul naţional şi despre identitatea națională 
nu sunt „mofturi” ale unor intelectuali români afazici, cufundaţi în 
trecut şi în tradiţie. Preocupările de acest gen au dat naştere unor creaţii 
fundamentale ale culturii româneşti, pe care le putem mereu interpreta 
şi reinterpreta, le putem critica şi recepta după natura mentalităţii în 
eternă schimbare, dar nu se cuvine să le bagatelizăm. De altminteri, o 
temă de reflecţie extrem de frecventată în cercuri foarte serioase de 
intelectuali, adepți fervenţi ai integrării europene, în Ungaria, Polonia 
sau Cehia este simptomatică în sensul de mai sus. Aceşti intelectuali nu 
discută dacă ungurii, polonezii sau cehii îşi vor păstra identitatea sau 
specificul în noua Europă unită, ci cum este mai bine să se producă 
acest lucru cu rezultate optime. De ce purtătorii unor astfel de idei în 
Ungaria, Polonia, Cehia sunt „europenişti”, iar în România par a fi 
„autohtonişti” sau „naţionalişti”? De ce „legitimaţia de maghiar” este 
„europeană”, iar elogiul unei tradiţii rurale româneşti este un act 
„autohtonist”? Să ne gândim că parlamentul român ar fi votat o lege a 
statutului românilor din jurul granițelor României, în forma legii 
aprobate la Budapesta. Care ar fi fost reacția intelectualității româneşti 
responsabile şi favorabile integrării europene? Că România îşi bate 
singură cuie-n talpă, că sfidează Europa, că nu-şi cunoaşte interesul! Şi 
credem că acesta ar fi fost şi adevărul, în linii mari. 

Oricum, nu considerăm că autorii şi lucrările despre specificul 
naţional fac cultura română incompatibilă cu cea europeană. 


1% Vezi excelentele referiri la mahalaua românească ale lui George Em. Marica, 
Studii sociologice, studiu introductiv şi ediţie de Gheorghe Cordoş şi Traian Rotaru, 
Cluj-Napoca, 1997 (studiul „Psihosociologia mahalale”, la paginile 310-364). 

CAP. V. ROMÂNII ŞI CEILALŢI 


„Cine-a îndrăgit străinii... ” (p. 230-233) 


Autorul atrage atenţia că imaginea celuilalt este o realitate generală, 
la toate popoarele, dar că alteritatea la români are conotaţie specială din 
două motive: caracterul rural şi izolat al civilizaţiei româneşti şi 
impactul masiv şi neîntrerupt al stăpânirilor şi modelelor străine de-a 
lungul istoriei (p. 230). Aici profesorul Boia consideră drept cauze 
reale ale specificului alterităţii românești două constante declarate 
anterior „mituri”. Oricum, ruralitatea şi stăpânirile străine — dacă este 
să generalizăm, cum face adesea autorul nostru — au traversat şi istoria 
popoarelor vecine: bulgari, sârbi, croaţi, slovaci, greci, ucraineni, 
unguri ş. a. 

În continuare, se trec în revistă unele caracteristici pozitive atribuite 
românilor de către „mitologia națională”: ospitalitatea, toleranța, 
omenia, care au fost amintite ori puteau fi la fel de bine şi la chestiunea 
specificului naţional. DI Boia le desființează pe rând: ospitalitatea nu 
este caracteristica românului în ansamblu, ci a ţăranului român, și nu 
numai a ţăranului român, ci a ţăranului de oriunde; toleranța 
românească este doar aparentă, fiindcă străinii veniți printre români în 
oraşe le aduceau acestora „atribute de civilizaţie” şi erau, oricum, 
priviţi destul de rău şi chiar blamaţi; în fine, ne asigură autorul, 
ospitalitatea şi toleranța faţă de străini nu sunt atribute de laudă decât 
pentru civilizațiile tradiționale, şi nu pentru cele deschise, urbanizate 
şi cosmopolite; omenia, devalorizată prin abuz de regimul comunist, 
pentru care — suntem asiguraţi — a fi om trebuia să fie acelaşi lucru cu 
a fi român, nici nu mai merită a fi discutată. 

DI Boia nu respinge complet aceste produse ale „mitologiei”, dar le 
goleşte de sens sau le găseşte conotaţii negative. Este evident că toate 
popoarele care au trăit în condiţii istorice similare cu românii au ajuns 
să aibă unele caracteristici similare. Ar fi absurd să credem că doar 
românii au fost sau că românii au fost mereu ospitalieri, toleranţi, 

omenoşi. Se ştie că ţăranii în genere au fost şi sunt ospitalieri, dar până 
recent toate popoarele din Europa Central-Orientală şi Estică erau 
formate în proporție de circa 90% din ţărani. Transformarea toleranței 
şi ospitalităţii în trăsături negative şi „neoccidentale”, care nu „dau 
bine” pentru românii aspiranţi la integrarea europeană, este cam mult. 
DI Boia nu spune că românii nu sunt toleranţi şi ospitalieri, dar vrea să 
spună că toleranța şi ospitalitatea nu mai trebuie privite drept calități, 
pentru că vin dintr-o percepere prea acută a străinului, dintr-o mare 
discriminare. Nu contează că această discriminare era cel mai adesea 
pozitivă, cum s-ar spune azi. Dacă oaspetele străin era pus în capul 
mesei şi cinstit cum se cuvine, asta înseamnă că el nu era acceptat ca 
„de-al casei” şi integrat, ceea ce nu ar prea fi de laudă. Cinstirea 
oaspetelui, adevărat ceremonial în civilizaţia tradiţională, este în 
viziunea cărţii discutate nu mai mult decât un nou prilej de blamare a 
acestei civilizaţii. Pentru dl Boia, occidentalul ar fi indiferent față de 
celălalt fiindcă a „dedramatizat” noţiunea de străin. Cu alte cuvinte, 
nu-l mai bagă în seamă pe străin. Nu ştim dacă idealul de societate este 
tocmai acesta. Decât să-i percepem cvasiegal pe străini, dar să fim 
indiferenți faţă de ei, preferăm să avem conştiinţa specificităţii 
fiecăruia şi să-i tratăm cu oarecare deferenţă. Oriunde și oricând, 
oaspetele şi străinul au fost tratați a//fel. Pe de altă parte, nu ştim dacă 
în Occident este tocmai cum ne spune dl Boia. Să ne amintim despre 
anumite grupuri de rromi din Europa Centrală şi de Sud-Est şi despre 
ostilitatea manifestă cu care au fost şi sunt trataţi în multe comunităţi 
supercivilizate din Occident. Sau de asiaticii din fostele colonii 
britanice (din Pakistan, Bangladesh, India), stabiliți în grupuri 
compacte în unele centre urbane engleze şi victime ale furiei 
localnicilor. De îndată ce străinul este un pic altfel decât englezul, 
francezul, germanul etc. şi dacă acel a//fel îi lezează „gazdei” 
tabieturile sau confortul, reacția nu este deloc prietenoasă, iar străinii 
sunt tratați ca un corp inamic. De asemenea, mulți sociologi şi 
psihologi ne asigură că „pierderea de interes” nu este în Occident 
numai față de străin, ci şi faţă de „aproapele tău” în general. Este vorba 
despre o „însingurare” endemică a unora dintre oameni, care nu are 
nici o legătură cu străinii, ci cu lumea supertehnicizată, artificializată, 
individualizată în care trăim. Există unele programe sociale în Occident 

de revenire la spiritul comunitar, la grija faţă de cel de lângă tine, 
identic sau nu cu tine, la ospitalitate şi toleranță. 

După profesorul Boia, atitudinea românilor față de străini se vede 
şi din unele sporadice opinii, cum ar fi: românii nu se căsătoresc cu 
parteneri străini (ar fi spus Petru Maior şi Mihail Kogălniceanu); 
românul nu-şi părăseşte ţara; românul îi blamează şi chiar blestemă pe 
străini (se iau drept mărturie două versuri eminesciene). Toate sunt 
argumente de conjunctură, fără nici un grad de generalitate, dar utile 
„probării” tezei autorului. Cea mai distorsionată dintre ele este 
invocarea versurilor: „Cine-a îndrăgit străinii/ Mânca-i-ar inima cânir”, 
declarate „teribile cuvinte” şi considerate proba supremă a părerii 
proaste a românilor despre străini. Natural, argumentul devine extrem 
de puternic, din moment ce Mihai Eminescu incarnează esenţa 
spiritului românesc. Dl. Boia mizează acum pe acest lucru şi nu suflă 
o vorbă despre condiţiile istorice în care s-au scris aceste „cuvinte”, 
ca şi poezia Doină, din care ele fac parte. „Filipica” aceasta 
românească împotriva străinilor, şocantă poate pentru urechile noastre 
de astăzi, nu are nimic a face cu „celălalt” în ansamblu, cu opinia 
curentă a românilor despre „ceilalți”, ci tocmai cu îndelungatele 
stăpâniri străine nedrepte şi cu înstrăinarea forţată şi violentă a unor 
teritorii româneşti. Autorul „uită” să spună că, din acest motiv, 
„străinii” lui Eminescu sunt identificaţi cu duşmanii (în finalul Doinei, 
Ştefan cel Mare este invocat să revină pentru pieirea tuturor 
„duşmanilor”, care fuseseră numiţi anterior „străini”), că singurii 
„străini” identificaţi cu numele sunt „muscalii”, care ocupau partea de 
țară „de la Mare la Hotin”, adică Basarabia. Furia şi ura poetului față 
de „muscali”, exprimate atât de vehement acum (la 1883), nu sunt 
întâmplătoare: ele vin la scurtă vreme după ce ruşii, în urma Războiului 
din 1877-1878, tocmai reocupaseră sudul Basarabiei (judeţele Cahul, 
Ismail şi Bolgrad), deşi se angajaseră solemn să apere graniţele 
României, aliata lor în luptele contra turcilor. Alţi străini „blestemați” 
de poet sunt cei care ocupau ţara „de la Boian la Vatra-Dornii” 
(Bucovina) şi „din Sătmar pân” în Săcele” (Transilvania), nenumiţi, 
dar uşor de identificat cu austro-ungarii. Eminescu „se pânge”, de fapt, 
în Doină de ocuparea a mai mult de jumătate din pământul românilor 

de către „duşmani”, care erau, fireşte, şi „străini”. Copleşiţi de aceşti 
inamici străini, convinşi de sinonimia duşman-străin, românii — între 
care şi Eminescu — nu-i vedeau cu ochi buni nici pe unii neromâni care 
vieţuiau printre ei, mai ales dacă aceştia trăiau în opulenţă. Nu era 
acesta modul ideal de a vedea lumea, dar nici nu este cazul să dăm noi 
lecţii pentru ceea ce ar fi trebuit să facă şi să simtă românii de atunci. 
Poezia Doină este un fel de lamentaţie, de tânguire populară, care nu 
se termină în tonul obişnuit al resemnării în faţa morţii, al „fatalității 
româneşti”, ci presupune o replică în forţă a românilor, ghidaţi de 
Ştefan cel Mare redivivus. Simbolul suferinţei româneşti, ca şi al 
mântuirii generale prin luptă, prezentat în formă simetrică, este 
Moldova: Moldova este grav rănită „din Hotin şi pân” la Mare” şi „din 
Boian la Vatra-Dornii” (fiind răpite de duşmani-străini peste două 
treimi din ea) — aşa începe poezia — şi din Moldova trebuie să vină 
salvarea românului, prin reînvierea spiritului lui Ştefan cel Mare — aşa 
sfârşeşte poezia. Textul începe cu acei străini ocupanți de pământuri 
româneşti şi se termină cu aceiaşi străini, numiți acum de-a dreptul 
duşmani. La început, românul „se plânge” şi, în final, reacţionează, 
adică luptă. Nu discutăm aici valoarea literară, estetică a acestei poezii 
„incriminate”, dar unele versuri ale sale au valoare de maximă 
(exemplu: „Codrul — frate cu românul” sau „Sărac în ţară săracă”). Prin 
urmare, Eminescu îi blestemă şi îi condamnă pe acei „străini” care sunt 
(sau crede că sunt) inamicii românilor. La rigoare, pentru liniştirea dlui 
Boia, subliniem că nici măcar pe ruşi nu-i blamează Eminescu în 
totalitatea lor, ca ruşi, ci doar pe „muscalii de-a călare”, care au venit 
ca ocupanţi în Basarabia. Ne ferim însă să insistăm, fiindcă cineva ar 
putea să vadă în demersul nostru mai mult decât un clişeu comunist, 
poate chiar un „mit” al diferenţei făcute atunci între cutare popor şi 
clasele lui dominante, demne de a fi blamate. Fireşte, ar mai putea veni 
o întâmpinare: Eminescu este un paseist incurabil, fiindcă visează un 
viitor demn pentru români prin intermediul trecutului glorios, care nici 
măcar nu a fost aşa! De-aici nu este decât un pas până la incriminarea 
întregului popor român — doar Eminescu este „poetul național”! — 
pentru felurite „păcate”, de la obiceiul de a se plânge des, de a se 
refugia în trecut, de a urî cu prea multă patimă, de a iubi prea intens, 

până la sentimentele naționaliste etc. Din păcate pentru dl Boia, nu 
credem că poezia Doină exprimă un „tip de comportament” imuabil, 
atemporal al românilor față de străini, ci faţă de duşmani. Şi nici nu-i 
putem acuza pe români şi — natural — pe Eminescu de „vina” că nu-şi 
iubesc inamicii. Dacă ar face-o, ar fi prima naţiune din istorie care ar 
aplica constant un faimos precept biblic şi ar putea lua astfel global 
calea sfinţeniei, ceea ce nu s-a mai văzut. Păcat că lectura grăbită a 
cărții dlui Boia, tipărită în ediţii şi tiraje generoase, entuziasmează prea 
uşor multe minţi, unele nefamiliarizate suficient cu trecutul nostru 
istoric, altele naive, iar altele interesate, de la noi şi de aiurea. Cine 
mai verifică azi sursele şi cine mai caută întregul din care au fost scoase 
„decupajele”? Revenind, trebuie spus, în concluzie, că poezia Doină a 
fost scrisă într-un moment istoric şi exprimă realități specifice acelui 
moment istoric. Ea nu reflectă în nici un caz ura generală a românilor 
din toate timpurile faţă de toți străinii, — cum se insinuează —, ci 
disprețul, desconsiderarea lui Eminescu şi a multora dintre românii din 
a doua jumătate a secolului al XIX-lea față de aceia care ţineau forțat 
sub ocupaţie milioane de români şi mari regiuni locuite în majoritate 
de aceşti români. „Străinii” în chestiune sunt ruşii şi austro-ungarii, 
respinşi prioritar nu ca străini, ci ca inamici. 

Ceea ce frapează este însă condamnarea unora pentru procedee 
aplicate copios de dl Boia însuşi. Domnia sa, cu mentalitatea de 
apărător al drepturilor omului, de membru al unei Europe cvasiunite, 
de contemporan al atâtor inițiative de apărare a minorităților, ar vrea să 
descopere un Eminescu, pe la 1880, campion al frăţiei universale, al 
Europei globalizate etc. La fel facea Bălcescu atunci când îi reproşa lui 
Mihai Viteazul, adică celui mai mare stăpân feudal al țării!, că nu i-a 
„emancipat” pe țărani, fapt care era în centrul atenţiei pe la 1850, dar 
pe care nici măcar Bălcescu nu a apucat să-l vadă aplicat. Din fericire, 
Eminescu a fost şi un om al timpului său şi al spaţiului în care s-a 
născut, dincolo de calitatea sa de „european” şi de vizionar. 

La fel de gravă, dacă nu şi mai gravă, este, în ochii profesorului 
Boia, imaginea străinilor desprinsă din folclorul românesc. Dacă 


107 Vezi capitolul „Satele lui Mihai Viteazul”, din lucrarea lui lon Donat, Domeniul 
domnesc în Țara Românească (sec. XIV-XVI), Bucureşti, 1996, p. 193-241. 

Eminescu ar putea să mai aibă scuze, el fiind totuşi un individ, iar 
calitățile sale de „geniu”, „luceafăr”, „exponent”, „sintetizator”, 
„simbol naţional” etc. putând fi uşor demolate, poporul român în 
ansamblu, cel care produce folclorul, este mult mai greu de absolvit. 
De altminteri — ne mirăm că nu o spune dl Boia însuşi — şi poezia 
Doină este, prin formă şi mare parte din conţinut, un produs popular. 
Eminescu doar l-a preluat şi i-a conferit „scânteia” sau i-a relevat 
grăuntele de nobleţe. Dar ce ne spune dl Boia? Nici mai mult, nici mai 
puţin decât că românii, în ansamblul lor, îi consideră pe bulgari şi sârbi 
proşti, pe greci tot aşa, dar şi lacomi, răi, obraznici şi înfumuraţi, pe 
unguri lăudăroşi şi fricoşi, iar pe armeni murdari! Cum o fi selectat 
autorul aceste exemple, rămâne o enigmă. Proverbele românilor de 
Iuliu Zanne, vol. VI, 1901, cu vreo câteva exemplificări din mii de 
voci, precum şi Etymologicum Magnum Romaniae, vol. IL, cu două 
voci, la care ne trimite dl Boia, nu sunt un răspuns mulţumitor. Din 
mulțimea de proverbe ale românilor, ce procentaj îi blamează pe 
străini? Din toată creaţia populară a românilor, sub diversele ei forme, 
ce proporție are accente xenofobe şi sub ce formă? De pildă, după 
„metoda” aplicată de dl Boia, oricine îi poate dovedi contrariul. Între 
românii ardeleni, nu sunt în general opinii despre greci, bulgari, sârbi, 
iar ungurul este prototipul orgoliosului, dar şi al stăpânului, şi al omului 
iute la mânie şi violent etc. Despre sas se spune, mai mult în glumă, că 
este „prost”, dar şi că este gospodar, harnic, organizat, chibzuit, curat 
etc. După impresii şi după exemple disparate, se poate susține orice 
despre oricine. Dacă nu se recurge la surse credibile, relevante, la 
anchete sociale (şi sunt date în acest sens din secolele XIX şi XX, pe 
anumite provincii, regiuni etc.), atunci trebuie evitate generalizările. 
Altfel, riscăm ca, pe baza a trei proverbe, să rostim sentinţe de genul: 
„Ne aflăm în faţa unei respingeri fundamentale (a străinilor de către 
români — n.n.), în raport cu care toleranța nu constituie decât un 
complement” şi „poate deveni intoleranță” (p. 232). Cu alte cuvinte, ne 
asigură dl Boia, poporul român are o atitudine fundamentală de 
respingere a străinilor şi chiar de intoleranţă. Parcă Domnia sa scria, 
câteva pagini mai sus, că psihologia etnică nu face doi bani, iar în acest 
caz o practică, după ureche, într-o veselie! Cum şi când să-l credem?! 

Pentru atitudinea românilor ardeleni faţă de maghiari, mult mai 
edificatoare ni se pare, de exemplu, o mărturie a lui Emil Cioran, lăsată 
în contextul admiraţiei sincere pentru Revoluţia Ungară din 1956 (este 
vorba despre aceeaşi scrisoare de la Paris către Constantin Noica): 
„Născut dincolo de Carpaţi, nu l-ai putut cunoaşte pe jandarmul ungur, 
teroare a copilăriei mele transilvane. Când zăream vreunul, chiar de 
departe, intram în panică şi o luam la goană: era străinul, duşmanul; a 
uri însemna a-l urî. Din cauza lui, îi uram pe toţi ungurii cu o patimă 
curat ungurească. Nu e nevoie să-ți spun mai mult ca să pricepi cât mă 
pasionau. Mai pe urmă, schimbându-se împrejurările, n-am mai avut 
motive să-i duşmănesc. Cu toate acestea, multă vreme încă, nu-mi 
puteam imagina un opresor fără să mă gândesc la tarele şi fascinația lor. 
Cine se revoltă, cine se răzvrăteşte? Arareori sclavul, ci aproape 
totdeauna asupritorul devenit sclav. Ungurii sunt excelenți cunoscători 
ai tiraniei, pentru c-au practicat-o cu o competenţă inegalabilă: ar putea 
depune mărturie minoritățile fostei Monarhii. lar pentru că ştiuseră, în 
trecutul lor istoric, să facă pe stăpânii atât de bine, ei erau, în epoca 
noastră, mai puţin dispuşi decât oricare altă naţiune a Europei Centrale 
să suporte sclavia; de vreme ce avuseseră gustul poruncii, cum să nu-l 
aibă pe al libertăţii? Trăgându-şi forţa din tradiția lor de persecutori, 
cunoscători ai mecanismului împilării şi intoleranţei, s-au ridicat 
împotriva unui regim nu mult diferit de cel rezervat de ei înşişi altor 
popoare. Ci noi, dragă prietene, neavând până acum şansa de-a fi 
opresori, nu o putem avea nici pe aceea de-a fi răzvrătiți. Lipsiţi de 
această îndoită fericire, noi ne purtăm cum se cuvine lanţurile, şi-aş fi 
nedrept de aş nega virtuțile cumpătării, noblețea servituţii noastre, 
recunoscând totodată că excesul de modestie ne împinge spre extreme 
neliniştitoare; atâta înțelepciune întrece măsura într-atât, că uneori mă 
şi descurajează. Invidiez, îţi mărturisesc, aroganţa vecinilor noştri...”1%. 
Desigur, Cioran nu este un izvor obiectiv, el exprimând impresii 
personale despre unguri (şi despre români), dar am preferat un exemplu 
de acelaşi tip cu cele luate de profesorul Boia. Totuşi, se poate admite 
că mărturia sa despre jandarmul ungur de dinainte de 1918 reprezintă 


1% Emil Cioran, Istorie şi utopie, Bucureşti, 1992, p. 12-13. 

sentimentul general al românilor transilvăneni în această chestiune. 
Apare şi aici aceeaşi identificare a străinului cu duşmanul, ca la 
Eminescu. Jandarmul ungur este urât cu patimă ca opresor. El devine 
prototipul opresorului, iar obiectul urii românilor se extinde şi asupra 
naţiunii întregi din care făcea parte acest personaj, „teroarea copilăriei” 
lui Cioran. Ura filosofului se îmbină însă, după schimbarea 
împrejurărilor (încetarea asupririi maghiare), cu admiraţia şi cu 
fascinația faţă de unguri, care, ca foşti maeştri ai tiraniei, au cel mai 
acut gust al libertăţii. E ispititoare explicaţia lui Cioran: ungurii s-au 
ridicat în 1956 contra unui regim nu cu mult diferit de cel rezervat de 
el înşişi, nu demult, altor popoare, fiindcă numai ca foşti stăpâni puteau 
combate eficient sclavia. Românii ar fi opusul ungurilor din acest punct 
de vedere, — crede filosoful —, deşi îşi au şi ei virtuțile lor, cum ar fi 
cumpătarea, „noblețea servituţii” (sună foarte frumos!), modestia 
(modestia ar fi chiar în exces). Fireşte, Cioran nu este un etalon pentru 
viziunea românilor asupra ungurilor, dar este un exemplu semnificativ. 
Se vede că ura românilor nu vine din neant, doar la pronunţarea 
cuvântului „străin”, ci vine ca o reacţie la opresiune. Filosoful adoptă 
aici o poziţie echilibrată: ungurii sunt repudiaţi ca opresori, dar devin 
fascinanţi ca naţiune nedispusă să rabde tirania, iar românii, deşi în 
plină letargie, lipsiţi de forță, nu sunt complet privaţi de calităţi. Faptul 
că românii i-au urât cu pasiune pe ungurii opresori este perfect normal 
şi omenesc. Era complet anormal ca românii să-i fi iubit pe tiranii lor. 
Acest lucru nu este jenant deloc şi nu dovedeşte nici naționalismul, 
nici xenofobia românilor. Este ca şi în cazul poeziei „Doină”. Faptul 
că ungurii au fost opresorii românilor (ŞI ai altor popoare) trebuie spus 
şi scris în cărţile de istorie, alături de faptul că popoarele asuprite 
(inclusiv românii) i-au urât cu patimă pe aceşti opresori. Nu ca străini, 
ci ca inamici. Nu se pot omite aceste aspecte capitale ale trecutului, pe 
motiv că ele nu se potrivesc cu spiritul european de astăzi. Fireşte, 
trebuie însă adăugat imediat că ura românilor de altădată contra 
opresorilor de altădată nu trebuie să influenţeze în nici un fel viziunea 
românilor de azi asupra ungurilor de azi şi nu trebuie scoasă din 
contextul ei istoric. Atitudinea negativă a românilor faţă de unii străini 
nu are în sine nimic extraordinar, ea fiind comună tuturor popoarelor. 

Dar autorul nostru merge mai departe, aducând argumente, de fapt 
exemple, pentru ilustrarea pretinsei intoleranţe româneşti. Acestea ar 
fi — eterni cai de bătaie — naționalismul anilor 30 şi naționalismul 
ceaușist. „Străin” ar fi însemnat atunci acela care reflectă un alt sistem 
de valori decât cel acceptat sau impus. Suntem perfect de acord, dar ce 
segment al societății româneşti a agreat sincer şi global ceea ce 
susțineau acele ideologii? S-a făcut vreo anchetă spre a fi siguri câţi 
români gândeau exact ca Nae Ionescu? Deocamdată ştim — şi nici acest 
lucru nu este deplin relevant, dar e important — că circa 15% dintre 
români au votat în 1937 cu legionarii (a căror ideologie o sintetiza Nae 
lonescu). Acesta este cel mai ridicat scor obținut de extrema dreaptă 
legionară la noi. Nici dacă adăugăm la acest procentaj şi procentele 
obținute de alte partide zise de extremă dreaptă, nu ajungem aproape 
de majoritate. Este foarte mult, dar nu este edificator şi nici neobişnuit 
pentru Europa de atunci. Acest procentaj nu indică poziția unei naţiuni, 
ci a unui segment dintr-o națiune, mai exact din populație. 

Pe baza ideilor lui Nae Ionescu, — pentru care neortodoxul nu era 
chiar român —, pe temeiul respingerii inițiale a românilor care „n-au 
mâncat salam cu soia” sau al unor sporadice impresii, nu se poate 
formula o teorie asupra poziţiei românilor față de străini. Există 
suficiente argumente, aleatorii deocamdată, deopotrivă pentru 
acceptarea şi pentru respingerea străinilor de către români, în funcție 
de împrejurări şi de înțelesul noţiunii de străin. Nu avem nici un motiv 
serios de a pretinde — cum face dl Boia — că poporul român procedează 
la o „respingere fundamentală”, endemică, funciară, a străinilor sau că 
atitudinea românilor este, din acest punct de vedere, structural diferită 
de a ungurilor, polonezilor, bulgarilor sau croaților. Nici discuţia 
relativă la „drepturile homosexualilor” — invocată de autor (p. 233) — 
nu este relevantă pentru atitudinea faţă de străini sau pentru 
„diabolizarea Occidentului”. Acceptarea după scurt timp de către 
români a acelora dintre ei care au trăit în Occident, precum şi abolirea 
pedepsirii din principiu a homosexualității în România nu sunt decât 
mărturii ale adaptării şi flexibilităţii românilor, atunci când acestea se 
impun. Românii nu sunt nici cretini, nici tâmpiţi şi nici genii, nici 
„speriaţi în faţa străinătăţii” şi nici excesiv de ospitalieri; ei sunt oameni 
şi nimic din ceea ce este omenesc nu le este străin. Dacă regimul 

comunist a încercat să impună ideea unicităţii pozitive a românului, — 
cu multă stângăcie, de altfel —, ar fi o regretabilă pierdere de vreme a 
încerca să acredităm azi demonizarea românilor. 


Apărători ai Occidentului (p. 233-237) 


Profesorul Boia deplânge aici complexul de cetate asediată al 
românilor, care ne-ar diferenția de Occident şi de națiunile din jur. Prin 
acest complex, românii ar crede greşit că istoria lor a fost o luptă 
continuă pentru supraviețuirea etnică şi statală, contra unor inamici 
ereditari precum turcii şi ungurii (p. 233). Trecem cu vederea faptul 
că, în „Doină”, „inamicii ereditari” erau „moscalii”. În locul acestui 
„Mit” ni se propune acceptarea integrării timp de secole a Ţărilor 
Române în sistemul otoman, iar a Transilvaniei în spaţiul ungar şi al 
Europei Centrale. Deşi partizan declarat al „istoriilor paralele”, în acest 
caz dl Boia nu le mai acceptă. Domnia sa uită că sunt suficiente 
argumente pentru a susţine în discursul istoric atât lupta antiotomană, 
cât şi integrarea parțială în sistemul otoman, atât apartenenţa 
Transilvaniei la Ungaria (cu intermitențe, cât timp a existat o Ungarie), 
cât şi gravitarea ei spre lumea sud-est-europeană şi românească. Dacă 
un autor îşi propune să trateze tema Transilvaniei ca parte exclusivă şi 
indivizibilă a spaţiului ungar şi a naţiunii ungare, o poate face cu brio. 
Mai toţi înaintaşii noştri din Transilvania au învăţat acest lucru la 
şcoală, ca pe un dat imuabil, până la 1918 şi în anii 1940-1944 (în 
partea cedată Ungariei la 30 august 1940). Sub comunişti, s-a învăţat şi 
susținut o vreme că Transilvania a fost parte a unui sistem românesc în 
evul mediu. De ce ar trebui să susţinem azi din nou, greşit, că 
Transilvania a fost exclusiv parte a sistemului ungar? De fapt, 
Transilvania, în măsura în care a fost parte a Ungariei medievale, a fost 
şi o provincie autonomă sau desprinsă de Ungaria şi cel puţin în măsura 
în care exprimă istoria ungurilor, saşilor şi secuilor la un loc, o exprimă 
şi pe cea a românilor. După atâtea exagerări, impuse sau nu, de ce să 
facem acum altele? Doar de dragul simetriei sau al echilibrului? 

DI Boia este revoltat şi de imaginea noastră despre un Occident 
„protejat graţie sacrificiului românesc”, de ideea năstruşnică, ciudată, 

că românii ar fi fost apărătorii civilizației europene (p. 234). Se arată 
surprins că un I. C. Brătianu, la 1879, într-un discurs rostit în Cameră, 
punea progresul Europei Occidentale şi pe seama sacrificiului 
românilor sau că un istoric precum P. P. Panaitescu îndrăznea să scrie 
despre întârzierea cauzată de români înaintării otomane spre centrul 
continentului. În al treilea rând, revolta dlui Boia se revarsă asupra 
unor profesori loviți iremediabil de „demagogia naţionalist-comunistă” 
şi care afirmă încă înaintea elevilor că Occidentul şi-a putut înălța 
catedralele fiindcă românii luptau la Dunăre. Aici iarăşi planurile sunt 
intenţionat amalgamate, confundate, îngroşate. Oare un discurs rostit 
în parlament la 1879, un studiu istoric serios publicat în 1947 şi un 
clişeu circulând printre profesorii comunişti şi postcomunişti au acelaşi 
impact, în acelaşi timp, asupra „conştiinţei româneşti”? Grija pentru 
detaliu lipseşte aproape complet în cazul de faţă. Dacă discursul lui 
I. C. Brătianu este excesiv datat (25 februarie 1879), studiul incriminat 
al lui Panaitescu pare a fi scris — pentru necunoscători — cândva înainte 
de 1994 (fiindcă nu se face trimitere la prima publicare din 1944 şi 
nici la prima ediţie a Interpretărilor româneşti din 1947), iar profesorii 
de istorie deformați de comunism pot fi plasați oricând în ultimii 30 de 
ani. Brătianu foloseşte limbajul retoric al politicianului care a contribuit 
la obţinerea independenţei din 1877-1878, Panaitescu scrie ca istoricul 
profesionist de înaltă clasă al anilor '40 ai secolului trecut, iar 
profesorii preuniversitari vorbesc după specificul meseriei lor. Ce-i 
uneşte pe toţi, în viziunea dlui Boia? Apelul la „mitul” românilor de 
apărători ai civilizației europene. 

Întâi, trebuie observat că ideea apărării creştinătăţii de către români 
a fost formulată pentru prima oară nu în secolele XIX şi XX, ci în cel 
de-al XV-lea veac, în momentul de apogeu al rezistenţei antiotomane. 
Domnii români, de la Ştefan cel Mare până la Mihai Viteazul, au avut 
conştiinţa de apărători ai civilizaţiei creştine (de aici, calificarea țărilor 
lor drept porți ale creştinătăţii) şi au exprimat această convingere în 
texte coerente, păstrate până astăzi!” Asemenea idee a izvorât dintr-o 


1% loan-Aurel Pop, Țările Române ca „Poartă a Creştinătăţii ” la Dunărea de Jos 
(secolele XV-ĂVI). Ideea şi fapta, în vol. „Kulturraum Mittlere und Untere Donau: 
Traditionen und Perspektiven des Zusammenlebens”, Reşiţa, 1995, p. 157-163. 

realitate şi s-a transformat în fapt de conştiinţă colectivă. Românii au 
apărat într-adevăr, cu succes relativ, Europa Centrală şi de Apus în faţa 
presiunii otomane. Acest lucru nu mai are nevoie de nici o 
demonstraţie. În al doilea rând, toate popoarele din această regiune, 
care au avut confruntări cu otomanii şi au obținut anumite succese, au 
avut în evul mediu conştiinţa de apărătoare ale Creştinătăţii. Ideea este 
aplicabilă la greci, bulgari, sârbi, albanezi, unguri, croaţi, poloni, 
austrieci etc. Toate aceste popoare au luptat, separat sau în alianțe, 
contra presiunii otomane şi s-au simţit mândre de victorii şi utile 
Europei creştine. Românii nu aveau cum să facă excepţie. Prin urmare, 
în esenţă, şi I. C. Brătianu, cu anumite exagerări specifice stilului 
retoric, exprimă o realitate. Petre P. Panaitescu nu exagerează însă 
deloc; el formulează sobru şi clar o concluzie izvorâtă dintr-o profundă 
cunoaştere a evului mediu românesc: românii au întârziat serios 
înaintarea otomană spre centrul continentului, dând timp lumii apusene 
să primească lupta într-o fază mai favorabilă pentru ea. De exemplu, 
despre lancu de Hunedoara (român din Ungaria în serviciul cauzei 
creştine) şi oastea sa (multietnică) s-a spus, nu doar de către români şi 
nu în primul rând de către români, că au salvat Ungaria şi au împiedicat 
înaintarea otomanilor spre centrul Europei pentru încă aproape trei 
sferturi de secol. În această formulare nu sunt nici clișee, nici orgolii 
româneşti, nici mituri. Despre „spusele” profesorilor de istorie este 
greu să ne pronunțăm, fiindcă acuzele dlui Boia sunt prea vagi şi 
generale. Fireşte, în gimnazii şi licee, predarea istoriei nu urmează 
întotdeauna rigoarea stilului ştiinţific. Mulţi profesori se entuziasmează 
prea mult în faţa „trecutului nostru glorios”, sperând să facă prin 
aceasta din elevi buni cetăţeni şi patrioţi sau nici măcar atât. Adesea, 
ei alunecă în ridicol, iar rezultatele sunt contrare scopului urmărit, în 
sensul că, nedevenind cetăţeni responsabili, elevii nu ajung nici 
„europeni”. Cauza acestui fapt nu este doar regimul comunist în 
general, ci şi noi, cei care i-am pregătit, inclusiv dl Boia, cadru didactic 
la Universitatea din Bucureşti de câteva decenii. Sigur, este pueril, 
pompos şi inexact să spui că occidentalii şi-au putut înălța catedralele 
fiindcă românii luptau în acel timp la Dunăre. Dar nu este inexact a 
susține că în secolele XI-XIII, când se ridicau cele mai multe dintre 
catedrale, popoarele şi populaţiile statornice şi creştine din Europa 


190 


Central-Orientală şi de Sud-Est, organizate în state mai puternice sau 
în formaţiuni politice mai slabe, luptau cu pecenegii, uzii, cumanii şi 
tătarii, adică se confruntau cu ultimele valuri de migratori turanici!!0. 
Din cauza unor variate împrejurări, între care şi lupta popoarelor 
central- şi est-europene contra lor, aceste valuri în migraţie nu au putut 
ajunge în Occident. În cadrul unor raporturi războinice sau paşnice, de 
convieţuire până la urmă, aceste populaţii ale stepei au rămas în 
regiunea Europei Estice şi chiar Centrale, fiind, în mare măsură şi 
treptat, asimilate. Este greu de spus dacă, prin aceasta, occidentalii 
şi-au putut clădi mai liniştiţi catedralele. Dar faptele invocate — lupta 
la Dunăre şi ridicarea catedralelor — sunt concomitente, iar participarea 
românilor la aceste conflicte este dovedită de izvoare. Statele românești 
centralizate şi unificate din secolul al XIV-lea sunt numai o etapă a 
evoluţiei statale, pe care clişeul istoriografie o consideră inexact un 
început. Înainte de a fiinţa cert Țara Românească şi Moldova, există 
secole de evoluţie statală medievală în spaţiul de la Dunăre şi de la 
Carpaţi. Formațiunile politice (statele) din regiune au fost create din 
inițiativa migratorilor aşezaţi aici şi, de la un timp, chiar şi din inițiativa 
românilor. Oricum, românii, organizați politic şi militar (alături de 
slavi, bizantini, unguri), au luptat contra migratorilor cu mult timp 
înainte de formarea Țării Româneşti şi a Moldovei. Nu numai otomanii 
au fost un pericol pentru liniştea Europei. 

Este de mult dovedit că rezistenţa antiotomană a românilor contra 
otomanilor nu a fost continuă. Florin Constantiniu, azi membru 
corespondent al Academiei Române, într-un cunoscut studiu apărut 
prin 1974 şi intitulat De la Mihai Viteazul la Fanarioți: observaţii 
asupra politicii externe româneşti... 1, pe baza unei revalorificări a 
izvoarelor şi a unor contribuţii istoriografice mai vechi, a demonstrat 
că raporturile statelor româneşti medievale cu otomanii au oscilat între 
rezistență şi conciliere, între lupte şi înţelegeri, între revoltă şi 
supunere. Uneori, rezistenţa Țărilor Române a afectat profund politica 
şi avansarea otomană spre restul Europei, câteodată succesele au fost 


10 Vezi, de exemplu,Victor Spinei, Realităţi etnice şi politice în Moldova 
meridională în secolele X—XTII. Români şi turanici, laşi, 1985. 
"1 Apărut în „Studii şi materiale de istorie medie”, VIII, 1975, p. 101-135. 

de interes local, iar alteori victoriile au fost de partea islamicilor. După 
cele circa cinci decenii de când Panaitescu a explicat, ingenios şi 
tranşant, „de ce n-au cucerit turcii Ţările Române”, lucrurile nu mai 
par la fel de simple!'!?. Cercetările de turcologie de la noi şi din alte 
părţi au scos în evidenţă noi surse şi noi interpretări. Chiar dacă linia 
de înaintare spre centrul Europei (Belgrad-Buda-Viena) a fost un timp 
privilegiată, ea nu a rămas singura importantă în strategia otomană. O 
dovedesc cele şapte campanii sultanale contra Țărilor Române, 
planurile clare de supunere directă a acestor ţări şi de organizare a lor 
după tipicul otoman şi islamic etc. Cucerirea cetăților de la Dunăre şi 
de la Mare, a Tighinei, a Ungariei, a Banatului, a Cameniţei, a Crişanei 
etc. de către otomani probează interesul major al Imperiului sultanilor 
pentru spațiul românesc şi tendința acestuia de a-l cuceri în întregime. 
Nereuşita nu se datorează unui singur factor, chiar dacă şi lipsa de 
preocupare a Porții, la un moment dat, față de un asemenea act trebuie 
luată în considerare. Prin urmare, nu se poate pune problema de a nu 
mai prezenta rolul românilor din evul mediu în apărarea civilizației 
creştine şi europene, ci de a înscrie în chip firesc acest rol într-un cadru 
mai larg, de a preciza că toate popoarele din zonă au avut acum 
cinci-şase secole conştiinţa de „porți” sau de „fortăreţe” ale 
creştinătăţii. 

DI Boia ne asigură, foarte convins, că evoluţia divergentă — de ce 
nu diferită? — a Vestului şi a Estului nu se explică prin războaie sau 
prin stăpâniri străine, ci prin faptul că la un moment dat axa principală 
a istoriei s-a deplasat spre vest şi Occidentul a devenit mai prosper. 
Ceea ce face aici Domnia sa nu este o explicaţie, ci o constatare: toată 
lumea ştie că, de la o vreme, după ce aproape 1000 de ani — cel puţin 
de la Constantin cel Mare încoace — lumina civilizației a venit de la 
Răsărit (Ex Oriente lux), lucrurile s-au schimbat. A spune că românii 
nu s-au aflat în zona „bună” a Europei nu este tocmai suficient pentru 
un istoric. Nici grecii, portughezii, norvegienii sau irlandezii nu au fost 
exact în zona „bună”, ci au avut sute de ani un statut de periferie sau 
semiperiferie a Europei şi s-au ridicat în câteva decenii. Popoarele 


"2 Vezi Mihai Maxim, Țările Române şi Înalta Poartă. Cadrul juridic al 
relațiilor româno-otomane în evul mediu, Bucureşti, 1993, p. 111-142, 

Americii situate la sud de Rio Grande del Norte, devenite — nu importă 
aici pe ce fel de căi — după 1600 catolice şi neolatine (hispanofone şi 
lusitanofone), nu au ajuns nici pe departe, după secole, la prosperitatea 
națiunilor catolice şi romanice europene sau a SUA şi Canadei. 
Copierea Occidentului, fie şi în mod direct, prin transplantarea 
oamenilor şi credințelor, nu s-a dovedit mereu o cheie a succesului. 
Istoricii — şi nu numai ei — au căutat mereu explicaţii pentru cezura în 
care s-a aflat (şi se mai află) continentul european şi lumea. Este azi 
clar că nu poate fi vorba despre o singură cauză care să explice totul. 
Nici linia Huntington (dintre catolicism/protestantism şi ortodoxie), 
nici „etica protestantă”, nici dominațţiile străine (evident mai 
numeroase şi mai lungi în Est), nici conflictele, nici valurile de 
migratori, nici veniturile uriaşe ale Occidentului din colonii şi din ţările 
supuse, nici raportul dintre industrie şi agricultură, nici căile 
comerciale etc., etc. nu sunt panacee, nu pot explica, fiecare în sine, 
cum stăm cu zona „bună” şi zona „rea”. Dar toate la un loc, combinate 
poate cu alţi factori, oferă o imagine a cauzelor evoluţiei diferite a 
Occidentului şi Estului. Oamenii caută mereu răspunsuri, sunt curioşi, 
iscoditori, ceea ce este foarte bine. A spune doar că românii nu s-au 
aflat în zona „bună” este ca şi cum am da „vina” pe fatalitate, pe soartă, 
pe divinitate. Or, cercetătorii sunt înclinați, prin statutul meseriei lor, 
să caute cauzele „lumeşti”, omeneşti, tangibile, adică istorice, a ceea 
ce s-a petrecut. Nu este, poate, corect a spune că istoria ne trage în jos, 
dar istoria a lăsat anumite moşteniri (bune, rele, indiferente) 
popoarelor. Fireşte, realităţile de azi nu se explică prioritar prin cele din 
trecut, dar nimic din ceea ce trăim astăzi nu se înţelege fără trecut. 
Strămoşii nu trebuie făcuţi responsabili pentru viaţa noastră de astăzi, 
dar înţelegerea şi chiar schimbarea acestei vieţi depind de cunoaşterea 
trecutului. 


Despărțirea de Est (p. 237-240) 


Profesorul Boia constată o ruptură cu Estul, decisă de elita secolului 
al XIX-lea şi marcată de o puternică devalorizare şi culpabilizare a 
unor popoare şi culturi (p. 237). Este ca şi cum ar fi venit un ordin de 

undeva, care a fost urmat cu promptitudine de elita intelectuală 
românească. Victimele acestei „culpabilizări” româneşti ar fi grecii, 
turcii, ruşii şi alții. Cazul grecilor (şi fanarioţilor) este ilustrat prin 
exemple din Bălcescu şi Drăghicescu (Iorga apare aici, pe la 1900, în 
postura istoricului care i-a reabilitat pe fanarioți), al turcilor printr-un 
citat din Drăghicescu, iar al ruşilor (cu excepţia unui apel la prorusul 
şi obscurul Dionisie Eclesiarhul) prin evocarea unor împrejurări 
istorice. 

Deşi pledează pentru orientarea prooccidentală a României şi 
veştejeşte cantonarea noastră îndelungată în spaţiul răsăritean 
(bizantino-slav, balcanic), dl Boia, încrâncenat în continuare, nu poate 
valoriza pozitiv, din perspectivă istorică, nici ceea ce numeşte 
„despărțirea de est”. Acest act, conform Domniei sale, a făcut trei 
„victime” nevinovate în „conştiinţa românească”: grecii, turcii şi ruşii. 
Nu este vorba doar de condamnarea de către români a popoarelor 
enumerate, ni se spune, ci şi a culturilor respective. Ceea ce se înţelege 
de către nespecialişti (neistorici) din aceste pledoarii ale dlui Boia este 
faptul că românii, dornici să se orienteze spre Apus, au început brusc 
să blameze popoarele răsăritene (pe care anterior le-au iubit 
necondiționat), aparent fără motiv serios şi fără o bază reală. Cu alte 
cuvinte, românii i-au transformat în „victime” (p. 237) pe greci, pe 
turci şi pe ruşi, alături de culturile lor. După varianta dlui Boia, toate 
aceste „revolte” românești au loc în conştiinţe, în mentalități, ca urmare 
a dorinţei de orientare spre Occident. Or, ele, „revoltele”, s-au petrecut 
întâi aievea şi nu au nici o legătură directă cu Apusul. 

In primul rând, condamnarea fanarioţilor — nu a grecilor în ansamblu — 
s-a produs de către o parte semnificativă a societății româneşti încă din 
secolul al XVIII-lea. Grecii, veniți cu anumite scopuri în Principate, 
masiv în timpul domnilor fanarioți, au fost percepuți negativ de către un 
segment al societăţii româneşti, chiar dacă ei erau, în mare măsură, 
mesageri ai culturii europene şi adesea occidentale. Dragostea 
românilor pentru greci (fanarioți) nu a fost niciodată manifestă şi 
vizibilă ca atitudine naţională, spre a putea constata o schimbare 
fundamentală la un moment precis. Mai degrabă, se poate spune că pe 
tot parcursul secolului al XVIII-lea s-a format şi accentuat treptat un 
sentiment de neîncredere, de respingere şi chiar de ură (faţă de 

fanarioți), acut încă înainte de revolta lui Tudor Vladimirescu şi vizibil 
întărit ulterior. După „aşezarea lucrurilor”, adică după trecerea unui 
interval de timp de 2—3 generaţii, după „uitarea”, faptelor cotidiene, s-a 
produs reconsiderarea epocii fanariote. De atunci, au loc succesiv corsi 
e ricorsi, prin care componenta greacă a trecutului românesc este 
analizată tot mai profund, mai realist. Pentru istorici, există deopotrivă 
suficiente argumente care pot conduce la condamnarea sau la exaltarea 
rolului fanarioților (grecilor) la noi, iar luarea în calcul a tuturor acestor 
argumente conduce, de obicei, la o poziţie mediană. De vreun secol, 
componenta greacă (şi fanariotă) în trecutul românesc este analizată 
destul de insistent şi obiectiv în istoriografia română. 

La fel, până la un punct, s-au petrecut lucrurile şi cu otomanii, care 
au fost factori negativi pentru români încă din evul mediu. Ei însă, 
venind cu violenţă dinspre o religie deosebită şi opusă creştinismului, 
au rămas, în esenţă, simbolul răului. Turcii nu au fost deloc „victime” 
în mediul românesc, fiindcă asalturile lor dure asupra societăţii 
româneşti au fost tot atâtea atentate la specificul lumii locale. Nu exista 
nici un motiv de percepere pozitivă a turcilor în societatea românească. 
Niciodată, de la primele contacte cu turcii otomani (circa 1390), nu a 
existat vreo perioadă distinctă de exaltare, de valorizare a rolului 
turcilor otomani în societatea şi cultura românească. Fireşte, în atâtea 
sute de ani, mai ales în regiunile ocupate direct de statul sultanilor 
(Dobrogea, Turnu, Giurgiu, Brăila etc.), s-au impus treptat şi printre 
români anumite obiceiuri orientale, dar preţuire şi iubire pentru turci 
şi civilizația lor, ca direcţie în societatea românească, nu a existat 
niciodată, dimpotrivă. O cauză majoră a „demonizării” fanarioților — 
câtă s-a manifestat — a fost venirea lor în Principate în numele şi în 
interesul patronilor lor otomani. Imaginea turcilor — păgâni şi 
cuceritori, dominatori şi spoliatori — nu a putut fi niciodată bună, la 
toate popoarele creştine din sud-estul Europei, iar treptat, odată cu 
accentuarea luptei de emancipare naţională şi cu afirmarea naţiunilor 
moderne, această imagine s-a întunecat şi mai mult. Românii nu au 
făcut excepţie în acest sens. Natural, azi putem discuta detaşat despre 
civilizația otomană a evului mediu, despre uriaşele sale valenţe 
pozitive, dar impactul Imperiului Otoman asupra Țărilor Române 
rămâne unul negativ. 

Ruşii au fost prea departe şi au avut preocupări politico-militare 
vădit extraeuropene (sau la extremităţi ale Europei), spre a stârni 
interes notabil în mediile româneşti în evul mediu. Perceperea lor 
pozitivă de către români vine târziu, odată cu asumarea rolului de mare 
putere ortodoxă a Rusiei şi cu politica lor panortodoxă, antiotomană şi 
de protejare a creştinilor răsăriteni, asupriţi direct sau indirect de către 
turci şi de austrieci. Astfel, Rusia a exercitat de la distanţă un fel de 
patronaj spiritual, vag şi discret, asupra românilor numai din secolul al 
XVII-lea!!5. Simpatia românilor pentru ruşi a durat până în primele 
decenii ale secolului al XIX-lea şi s-a epuizat nu datorită orientării 
elitei româneşti spre Occident, ci datorită, mai ales, politicii ostile a 
Imperiului Țarist faţă de Țările Române. Ruşii puteau fi percepuți de 
unii ca o stavilă în faţa „anarhiei” revoluţionare occidentale, dar 
ocuparea de către ei a Moldovei dintre Prut şi Nistru şi, mai ales, 
tendinţa de supunere completă a ambelor Principate Dunărene au 
schimbat radical imaginea lor în mediile românești. Încă de la 1830, 
politica rusă începea să nu mai fie populară în Principate, 1ar 
Regulamentele organice, în ciuda stipulaţiilor lor moderne, apăreau tot 
mai clar ca mijloace de tutelă rusă a românilor. 

Prin urmare, în timp ce turcii au avut între români o imagine 
constant negativă, ca urmare a rolului lor de atacatori şi cuceritori 
păgâni, fanarioţii/grecii şi ruşii au ajuns să fie condamnaţi doar când 
politica lor (a statelor lor) a afectat negativ interesele românilor. De 
aceea, conform mărturiilor, cel mai vehement este în epocă (secolul al 
XIX-lea, anii 1900), în mediile istorice, antiturcismul, contrar 
constatărilor dlui Boia. Impresiile Domniei sale se bazează iarăşi pe 
confuzia voită a planurilor: evident, în discursurile politicienilor, 
predomină, în preajma Războiului de Independenţă, turcii, iar, după 
război, ruşii. În cadrul opiniei publice, sunt sesizabile aceleaşi oscilaţii. 
Istoriografia nu a urmat decât de departe şi la modul relativ aceste 
volute. De aceea, discursurile lui Brătianu şi cartea de psihologie etnică 


13 Vezi Silviu Dragomir, Contribuţii privitoare la relaţiile bisericii româneşti cu 
Rusia în veacul al XVIII-lea, în „Analele Academiei Române”, Memoriile Secţiunii 
Istorice, seria a II-a, tom XXXIV, 1912, p. 1-183; idem, Relaţiile bisericeşti ale 
românilor din Ardeal cu Rusia în veacul XVIII, Sibiu, 1914. 

a lui Drăghicescu nu sunt certamente relevante pentru chestiunea 
urmărită. Ceea ce „uită” să ne spună dl Boia este că „victimizarea” de 
către români (unii români) a turcilor, fanarioţilor (grecilor) şi ruşilor are 
cauze istorice precise, legate prioritar de rolul avut de aceştia în trecutul 
românilor. După recunoaşterea acestui fapt, se poate discuta şi despre 
rolul jucat de orientarea noastră occidentală în accentuarea imaginii 
negative a vecinilor noştri estici şi sud-estici. Oricum, românii ardeleni 
s-au orientat spre Apus încă din secolul al XVIII-lea şi nu i-au 
condamnat în mod special şi din acest motiv pe turci, pe ruşi şi pe greci. 
I-au condamnat mai ales pe unguri, care erau ca profil „apuseni”, dar 
exercitau o dominație percepută de mult ca naţională asupra românilor 
din Transilvania. 


Mitul francez (p. 240-243) 


Urmându-şi firul, profesorul Boia constată că „mitul francez” a 
„erupt” la noi pe terenul rămas liber prin blamarea sau excluderea de 
către români a grecilor, turcilor şi ruşilor. Modelul francez este 
considerat în esență modelul occidental tipic pentru români. Se uită 
aici faptul că, pe la 1800-1830, cam jumătate dintre români aveau ca 
model occidental (şi central-european) lumea austro-germană, italiană, 
ungară, cehă, adică lumea Imperiului Habsburgilor şi a Romei catolice. 
Elita aceastor români vorbea curent maghiara, germana şi chiar 
italiana, servindu-se frecvent în scris de limba latină. Evident, 
francofilia şi francofonia românilor din principate sunt mai presus de 
orice îndoială şi acestea s-au întemeiat pe realități incontestabile. De 
aceea, denumirea de mit, care duce cu gândul — cum spuneam mai 
sus — la iluzie, la fals, la fantasmă, nu ni se pare potrivită. Ilustrarea 
influenţei franceze în cultura şi mentalitatea românilor se face din nou 
prin aceleaşi exemple — Drăghicescu şi I. C. Brătianu — sau prin altele 
(Constantin Argetoianu, Pompiliu Eliade), alese tot din afara câmpului 
istoricilor. De data aceasta, dl Boia nu poate aduce nici o acuză 
istoricilor, fiindcă nu le-a „descoperit” nici un rol în formarea şi 
escaladarea „mitului francez” la noi. Oricum, ceea ce Drăghicescu 
spunea în 1907 despre desăvârşirea naţiei franceze era perfect normal 

pentru epocă. Unii fac astăzi acelaşi gen de notații despre americani şi 
multor contemporani li se par întru totul îndreptățite. 

Denumirea de „mit francez” creează confuzii şi de alt gen, dacă nu 
se arată clar care a fost rolul Franţei în mediul românesc şi în istoria 
României în secolul al XIX-lea. Nu numai că elita din Principate 
cunoştea cel mai bine dintre toate ţările, civilizațiile şi culturile 
occidentale Franţa şi valorile sale, dar Franţa a dat ce/ mai consistent 
sprijin Principatelor Române şi României în realizarea unirii şi în alte 
momente importante. Era firesc ca influenţa Franţei să fie cea mai 
puternică şi ca imaginea acestei influenţe să aibă un loc privilegiat, 
unic, în mentalul colectiv românesc. De aceea, era perfect normal ca 
prezenţa străină cea mai puternică şi mai activă în destinul Principatelor 
şi apoi al României să lase în conştiinţe o imagine pe măsură. Că 
imaginea excede realitatea, este de la sine înţeles. Dar nici imaginea 
extrasă din pledoarii înflăcărate, situate între genul retoric şi cel 
eseistic, nu justifică noţiunea de mit. 


„Contra-mitul” german (p. 244-249) 


După ce ne asigură că exemplul italian şi cel englez au lăsat urme 
foarte palide în societatea românească, dl Boia pretinde că singurul 
„concurent” veritabil pentru „mitul francez” a fost „contra-mitul 
german”. Argumente sunt acelaşi D. Drăghicescu, apoi societatea 
Junimea în ansamblu, Titu Maiorescu, Mihai Eminescu, P. P. Carp, 
I. L. Caragiale, Mihail Kogălniceanu, Nicolae Iorga. Profesorul Boia 
nu pune în lumină aici nici un „mit” istoriografie. Ca şi în cazul 
modelului francez, Domnia sa extrage citate din oameni politici, 
literați, psihologi, în care aceştia admiră, uneori excesiv, Franţa şi pe 
francezi sau Germania şi pe germani. În aceste discursuri, articole, 
eseuri, amintiri, însemnări, impresii etc., care nu au nimic cu ştiinţa, 
cu cercetarea, cu descoperirea adevărului, cu argumentarea opiniilor 
exprimate, sunt cuprinse cuvinte avântate, figuri de stil, imagini 
artistice despre Franţa şi Germania. Nici o sinteză de istorie a 
românilor, de la Hasdeu şi Xenopol încoace, nu a prezentat cu 

asemenea mijloace influenţa franceză şi pe cea germană asupra 
românilor. În concluziile sale la aceste subcapitole, dl Boia nu mai 
vorbeşte despre „mituri”, ci despre „modelele” — ca şi cum termenii 
ar fi sinonimi — occidentale confruntate cu modelul autohton. Numai 
că acesta din urmă îi pare autorului „nebulos”, obscur. Nici modelele 
occidentale, de altfel, nu-l mulțumesc întru totul; mai ales ponderea 
exemplului francez i se pare exagerată, disproporționată, iar Iorga, 
germanofil altădată, i se pare la 1914 creator de mitologie politică, 
fundcă explică, mai mult cu sufletul decât cu raţiunea, De ce iubim 
Franţa? în comparaţie cu Germania, Rusia, Anglia sau Austro- 
Ungaria. Nici verbul avântat, nici „argumentaţia” ingenioasă, nici 
retorica pură a articolului publicat de Iorga la 17 august 1914 nu-l 
mişcă pe dl Boia şi nu-l fac să înţeleagă ce mecanism mental s-a 
declanşat atunci la noi, când Germania atacase Franţa. Iorga este 
înfățişat astfel ca un iremediabil filofrancez şi filoneolatin, mai mult 
încăpățânat decât conştient de actele sale, mai mult exaltat decât 
înțelept, care a refuzat, parcă din senin, chiar şi după 1918, orice 
contact cu Germania şi cu mediul universitar german. Dar nici aceia 
dintre români, mai puţini, care se orientau spre Germania sau Italia 
nu sunt cruţaţi, fiindcă, în preajma marelui conflict declanşat în 1939, 
şi-ar fi descoperit afinități naziste sau mussoliniene. Până la urmă, aşa 
cum „miturile” autohtone sunt condamnabile pentru dl Boia, nici 
acelea de extracție occidentală nu i se par tocmai benefice pentru 
români. Toate, dar mai ales modelul francez, au o seamă de cusururi, 
nu atât în sine, cât datorate românilor — nepricepuţi, exageraţi sau 
exaltaţi — care le-au preluat. 


Mitologie comunistă (p. 249-253) 


Dacă aşa de precar au stat lucrurile, după autorul nostru, până la Al 
Doilea Război Mondial, ne putem imagina ce tablou se poate contura 
după 1945. Odată cu regimul comunist a fost preluat din nou — spune 
profesorul Boia — „modelul rusesc” sau „mitul Uniunii Sovietice” (aici 
autorul nu este decis, iarăşi, asupra termenilor), pe fondul „luminii” 

care venea acum „de la Răsărit”. Autorul este frapat de „radicalismul 
soluţiilor imitatoare româneşti”, condamnându-şi conaționalii pentru 
că nu umblă defel cu jumătăți de măsură: „modelul francez, modelul 
autohton şi modelul sovietic au fost toate, la vremea lor şi pentru 
aderenţii lor, adevărate religii” (p. 249). DI Boia este şocat de faptul că 
la 1948 românii „nu au avut altceva mai bun de făcut” decât să copieze 
Constituţia sovietică, aşa cum la 1866 au găsit cu cale s-o copieze pe 
cea belgiană. Spiritul de imitație românesc nu ar face astfel decât să 
pună în evidenţă „fragilitatea şi instabilitatea societăţii româneşti”. 
Această „teorie” a lamentabilului spirit de imitație românesc sună 
mai mult a cozerie, dar ea urmează în ordinea firească a lucrurilor, după 
logica impusă de dl Boia. Dacă românii nu au fost buni deloc în 
domeniul creaţiei originale, de ce ar fi buni în domeniul imitaţiei? La 
urma urmei, această „logică” poate fi foarte uşor răsturnată, prin 
aducerea unor argumente serioase. Oricum, dl Boia nu este decis în ce 
fel i-au imitat românii pe alții, foarte bine sau foarte rău. Dacă românii 
au fost aşa de mari imitatori ai Occidentului, cum de nu s-a construit o 
societate de tip occidental în acest spaţiu? Dacă modelul francez a fost 
o „adevărată religie”, cum de s-au manifestat cu atâta forță miturile 
autohtonisţe, condamnate pe bună dreptate de dl Boia? Totuşi, între 
„copierea” benevolă a Constituţiei belgiene, cea mai avansată dintre cele 
europene de atunci, şi „copierea” silită a Constituţiei sovietice este o mare 
deosebire! Cum să fie acuzaţi românii deopotrivă, la fel de vehement, 
pentru ambele acte? Chiar dacă pentru cele două opțiuni — din 1866 şi 
1948 — ar fi responsabili exclusiv românii, au condus oare ele la acelaşi 
rezultat? Poate oare să fie etichetată imitaţia drept catastrofă chiar şi 
atunci când transformă societatea în bine? Ne amintim o discuţie de 
acum câţiva ani, de la Budapesta, la care câţiva colegi medievişti 
maghiari evocau admirativ spiritul de imitație al primilor unguri, ghidaţi 
de Arpadieni, care au preluat modelul feudal german sau al ungurilor 
din secolul al XIV-lea care, impulsionaţi de Angevini, au aplicat 
modelul franco-napolitan. Se poate replica şi aici că societatea ungară 
pură s-a alterat prin „imitaţie”, — ceea ce au şi făcut mereu 
„autohtoniştii” lor —, aşa cum se poate lesne dovedi că s-a fortificat, 
încadrându-se în marea familie a regatelor catolice de tip occidental. 
Din primitivi, păgâni şi migratori, ungurii au devenit, datorită 

„Imitaţiei”, civilizaţi, creştini şi statornici în centrul Europei. Prin 
simplificare şi abstragere, se poate dovedi orice! Oricum, dacă românii 
erau foarte buni imitatori ai Occidentului industrializat şi capitalist, nu 
credem că ajungeau la o stare atât de precară nici sub comunism. 

Spre a ieşi din dilemă, trebuie să admitem că românii au fost nu 
exageraţi, ci slabi admiratori şi aplicatori ai modelelor occidentale, dar, 
din motive neclare deocamdată, au adoptat cel mai fidel modelul 
sovietic, cum remarcă dl Boia (p. 250). Dar şi aici, este nevoie de 
nuanţe: românii au aplicat mai fidel acest model decât ungurii, 
polonezii, cehoslovacii, germanii de est (iugoslavii ies din discuţie), 
poate şi decât bulgarii, dar nu chiar constant, în toţi cei peste patruzeci 
de ani de comunism. Nu a fost chiar totul şi oricând doar o imitație. Au 
fost tipuri de imitații şi de calchieri, uneori proaste! Apoi, pe fondul 
imitaţiilor, a ieşit din nou la iveală, în variantă destul de nerafinată şi 
de mutilată, modelul autohton. Evident, toate acestea s-au concretizat 
până la urmă în rezultate jalnice. Nu suntem tocmai convinşi 
deocamdată că, peste cinci decenii să zicem, o analiză comparativă, la 
rece, după trecerea perspectivei istorice necesare, nu va conduce la 
nuanţarea unor concluzii formulate prea tranşant astăzi. Ceea ce 
frapează este însă numitorul comun al societății româneşti 
precomuniste, comuniste şi postcomuniste: toate sunt pline de mituri. 
Numai în ultimii cincizeci de ani am avut parte de mitul sovietic, de 
mitul inginerului, de cel oriental, de mitul Occidentului, de mitul 
străinătăţii şi al străinului etc., etc. Până la urmă ar trebui să credem că 
nimic nu are loc în societatea românească — sau numai în mentalitate? — 
în afara miturilor. Dar fie că le numim mituri sau modele — precum 
face profesorul Boia — anumite distincţii de fond între francofilia, 
germanofilia, pe de o parte, şi sovietofilia românilor, pe de alta, trebuie 
făcute. Pe francezi la 1850 şi pe germani la 1900 nu ne-a obligat 
nimeni, cu arma în mână, să-i iubim şi să le facem monumente (în pieţe 
publice sau în conştiinţe!), pe când pe sovietici ne-au impus să-i 
„mitizăm” trupele lui Stalin şi ideologii lui. Or, dragoste cu sila nu se 
poate! Cum să pretindem că orientarea benevolă şi admirativă a culturii 
(Şi societăţii) româneşti spre Franţa sau Germania a avut acelaşi rol ca 
şi orientarea silită spre URSS? Cum să încadrăm aceste fenomene în 
aceeaşi esență, mitologică sau nu? 

Repere postrevoluționare (p. 253-255) 


Deşi acceptă faptul că „reorientarea spre Vest este sensibilă” după 
1989, profesorul Boia este foarte prudent în aprecieri, datorită 
„rezistenţei autohtoniştilor” şi înţelegerii superficiale de către români 
a „intrării în Europa”. La acest subcapitol, în mod paradoxal, judecățile 
autorului sunt mai puţin severe, adică mai înțelegătoare. Poate că 
dl Boia crede că românii de astăzi mai merită o doză de încredere, o 
şansă, după toate erorile, gafele, exagerările, „mitificările” făcute de 
antecesorii lor. Oricum, după tentaţia atâtor modele-mituri (francez, 
anglo-american, german, suedez, austriac, japonez, sud-coreean, 
turcesc), după atâtea „traumatisme” istorice, după o „tranziție 
nesfârşită”, dl Boia ar vrea să spună că românii merită oarecare 
înțelegere. Dar nu se poate îndura s-o facă în mod direct. Preferă să 
lase lucrurile nebuloase, în acord cu starea actuală a societăţii 
româneşti. Ne vede mai aproape, geografic şi spiritual, de turci, 1ar 
Bucureştiul, odinioară „micul Paris”, i se pare acum „micul Istanbul”. 
Evident, există multe argumente în favoarea acestei apropieri, care 
arată nivelul la care a ajuns România în deceniile de comunism, dar, de 
la Cluj sau Târgu Mureş, ni se pare că această stare este una trecătoare, 
că se poate ieşi din ea. 

Oricum, chiar dl Boia consemnează că românii preferă şi preţuiesc, 
în primul rând, Statele Unite ale Americii, Franţa, Germania, şi nu 
Turcia. Este drept că plasarea de către români pe primul loc în 
preferinţele lor a Franţei, imediat după revoluţie, i se pare autorului 
nostru un anacronism, un „caz unic într-o Europă dominată de limba 
engleză”. Vina o poartă — ni se spune — regimul comunist, care a 
conservat „mitul francez”. Dar nici surclasarea mai recentă a Franţei 
de către SUA în opţiunile românilor nu pare să-l mulțumească pe 
dl Boia, fiindcă „România nu se află între Franţa şi Statele Unite, ci 
între Rusia şi Germania”. Vom preţui deci, în curând, mai mult 
Germania! Pe când vine rândul Rusiei? Concluzia autorului este că 
românii nu au avut şi nu au o opţiune clară, că trăiesc între fascinația 
şi respingerea celuilalt (a străinului), că au, „cu alte cuvinte, obsesia 
străinătății”. După toată pledoaria de până acum, eram convinşi că 
românii au obsesia miturilor de tot felul! 

Trei dosare sensibile: țiganii, maghiarii, evreii (p. 255-261) 


Aici, profesoral Boia vrea să demonstreze că atunci când străinul, 
celălalt este lângă tine, în interiorul cetăţii, „mitificarea” ajunge de 
obicei foarte departe, că majoritatea îi victimizează pe aceşti străini 
prin revărsarea frustrărilor sale asupra lor!!?. O dată enunțată concluzia, 
se trece la ilustrarea ei. Țiganii sunt neagreaţi de circa două treimi 
dintre români, ne asigură dl Boia, uitând să ne spună că marja de 
respingere a acestei populaţii este la fel de mare sau şi mai mare la 
unguri, cehi, polonezi. Nu se analizează nici o cauză a acestei atitudini 
şi nu se spune nimic despre eforturile făcute pentru integrarea rromilor 
în societate. Suntem convinşi că fiind vorba în această carte despre 
„Imaginar”, nu contează realitatea — pe care, de altfel, nici nu putem 
s-o cunoaştem — şi că nu trebuie să pornim de la realitate! Numai că 
uneori ni se dezvăluie acea „logică a imaginarului”, alteori nu. 

Sub pretext că tratează mitologia românească, şi nu cea ungurească, 
dl Boia procedează la fel şi în chestiunea atitudinii față de unguri. 
Prezentată astfel, problema pierde orice simţ de echilibru: românii apar 
vinovaţi pentru „mitul” pericolului unguresc, pentru iredentismul 
maghiar, pentru lobby-ul maghiar antiromânesc. Totuşi, la acest subiect 
sensibil, dl Boia este obligat să recunoască faptul că „propaganda unor 
cercuri maghiare cu accente antiromâneşti şi agitația întreţinută în jurul 
Transilvaniei nu ţin exclusiv de imaginar” (p. 257). Cu alte cuvinte, 
nu este chiar totul fantasmagorie sau minciună a românilor. Este o 
acceptare curajoasă din partea Domniei sale, deşi ne îndoim că este 
tocmai la curent cu programul eficient şi coerent desfăşurat de 
Budapesta contra României din 1945 încoace. Altminteri, suntem de 
acord că trebuie să ne debarasăm de „obsesia ungurească” şi să nu mai 
fim „la remorca Ungariei”. Din păcate, aceste lucruri nu se fac la ordin 


114 Pe bună dreptate, dl Radu G. Păun, în recenzia sa la lucrarea de faţă a 
dlui Boia (Miturile demitificării sau radiografia unei şanse ratate: Lucian Boia, 
Istorie şi mit în conştiinţa românească, Bucureşti, Edit. Humanitas, 1997, în 
„Revista istorică” tom X, 1999, nr. 1-2, p. 183), observă că unii exegeţi „au 
argumentat tocmai teza inversă, după care celălalt din interior este reprezentat în 


imaginar ca un pericol minor”. 

sau prin lege şi, mai ales, nu se pot face unilateral. Când la noi, cu tot 
naționalismul prezent peste tot, se tipăreau manualele alternative de 
istorie, în care, în mare măsură, Ungaria figura ca o ţară onorabilă şi 
occidentală, în această ţară vecină programele şcolare prevedeau în 
mod expres fortificarea în manuale a trei „mituri” (ca să rămânem la 
conceptele propuse în această carte) „naţionale”, referitoare la evul 
mediu: 1) rolul civilizator şi ponderator al ungurilor „descălecători” în 
„Bazinul Carpatic”, conduşi de cei şapte şefi de triburi enumeraţi de 
Anonymus; 2) rolul superior al unicei dinastii „naţionale” Arpadiene în 
dezvoltarea statului ungar ca mare putere; 3) spiritul benefic al „Sfintei 
Coroane” în coagularea energiilor naţionale şi în „civilizarea popoa- 
relor din Bazinul Carpatic”, „dornice” să trăiască în Regatul Sf. Ştefan. 
Este aici o doză de orgoliu nemăsurat care vine din trecut şi căreia 
românii nu au putut şi nu au ştiut să-i facă faţă. De aici provin uneori 
şi reacțiile exagerate şi stângace ale românilor, care fac deliciul 
deopotrivă al vecinilor din Ungaria, al ungurilor din România şi al 
străinilor. Prin urmare, obiceiul românilor şi al guvernanţilor lor de „a 
da vina pe alţii” este o realitate, dar nu cea mai importantă, în 
explicarea complicatului dosar al mentalității românilor despre 
maghiari. 

La tratarea chestiunii evreieşti, d Boia este mult mai echilibrat, deci 
mai corect. Deşi se ocupă şi aici tot de atitudinea românilor de azi față 
de celălalt (în speţă, faţă de evrei), autorul face o scurtă incursiune 
istorică şi urmăreşte ambele puncte de vedere. Sunt inventariate astfel 
poziţiile extreme ale unor autori evrei şi cele ale unor autori români, 
deşi nu este vorba nici în acest caz, în general, despre istorici 
profesionişti. Aici, autorul recunoaşte dificultatea atingerii dreptei 
măsuri şi dificultatea armonizării unor comunităţi diferite prin origine, 
limbă, religie şi cultură. ŞI în cazul Antonescu, observaţiile dlui Boia 
ni se par pertinente: a fost, fireşte, antisemit, dar într-un context special, 
şi a aplicat politica antisemită altfel decât Hitler. Această politică 
antisemită însă, ca şi alianţa cu Hitler contra Naţiunilor Unite, nu ne 
permit să facem din Antonescu un erou național. Noi între noi, ca 
români, am putea înţelege şi scuza orice din trecutul nostru, dar nu ne 
va crede nici un cunoscător imparțial, fiindcă astfel de tentative se opun 
adevărului punctual. Corectă ni se pare şi judecata asupra rolului jucat 

de alții (în speţă, de evreii români) în primii ani de comunism: a 
recunoaşte o evidenţă cum este ponderea mare a neromânilor în 
aparatul PCR de dinainte de 1944 şi din primii ani de comunism nu 
înseamnă a-i absolvi pe români de instaurarea comunismului în 
România. Nici evreii, nici românii nu sunt vinovaţi de nimic ca naţiuni 
întregi, dar indivizi din rândul acestor naţiuni poartă felurite vini. Nu 
credem că în România de după anul 2000 se poate vorbi despre un 
antisemitism românesc, fără precizările de rigoare, anume că este vorba 
despre un fenomen marginal, nesemnificativ, fără manifestări grave. 
Aceasta nu înseamnă că fenomenul este scuzabil sau că trebuie 
muşamalizat, ci că nu trebuie supradimensionat. A vorbi mereu şi a 
scrie cu importanţă despre ceva mai puţin important poate menţine 
artificial acel „ceva” în centrul atenției şi poate crea unora false 
impresii. Există pasaje în carte, destul de numeroase, mai ales acolo 
unde nu se aduce în mod direct în discuţie noţiunea de mit, în care 
judecăţile de valoare sunt pertinente şi convergente cu ale multor 
specialişti. 


Prieteni şi adversari: un joc istoric (p. 261-263) 


Fiecare naţiune îşi are un stoc de prieteni tradiționali şi de duşmani 
ereditari, ne spune profesorul Boia (p. 262), inițiind o discuţie despre 
„mitologia” românească în domeniu. Numai că autorul, nu se ştie din 
ce motive, se opreşte doar la două exemple, privite, este drept, ca fiind 
contradictorii sau paradoxale. Întâi este vorba despre sârbi, consideraţi 
„prieteni tradiționali”, iar apoi despre turci, consideraţi „inamici 
ereditari”. DI Boia vrea să ne spună că nu este deloc bine cum este şi 
că ar trebui să fie invers! Adică, mai clar, ni se spune că românii nu au 
de ce să-i considere prieteni pe sârbi, fiindcă, de-a lungul istoriei, au 
fost destule conflicte şi duşmănii între cele două popoare (şi sunt 
enumerate diferendele). Unul dintre aceste conflicte ar fi fost la finele 
Primului Război Mondial, când Banatul ar fi fost „tăiat în două” 
(p. 262), — de fapt în trei, căci şi Ungaria a primit o bucată infimă —, 
ceea ce nu ar fi mulțumit nici una dintre părți. Autorul nu spune dacă 
„nemulţumirea” s-a prelungit până azi sau nu. Mai mult, suntem 

asiguraţi că românii — „un segment important al populaţiei 
româneşti” — au simpatizat cu sârbii în anii conflictului din Iugoslavia 
nu din prietenie, ci din tentaţii naționaliste, ortodoxiste şi 
antioccidentale. Să fie oare românii atât de perverşi sau inconştienţi, 
încât pe de o parte să se declare proocidentali, pro-NATO, pro-SUA, 
pro-integrare europeană, iar pe de alta să fie, când e vorba despre sârbi, 
antioccidentali? Oare să nu fie vorba, în primul rând, de compasiunea 
omului simplu, nesofisticat politic, inconştient de istorica şi complicata 
competiție Est-Vest, care-şi vede vecinul sub bombe? Câţi dintre 
românii care au fost prosârbi în momentul bombardamentelor NATO 
erau oare la curent cu zestrea istorică şi confesională comună a celor 
două popoare? Poate că mass-media au prezentat uneori tendenţios 
lucrurile, dar populaţia a văzut totuşi „o lume întreagă” contra unui 
singur popor considerat dârz. Nu a fost oare şi tentaţia firească de a 
ţine cu cel mai slab, fapt explicat în mod curent de psihologi? Pe de altă 
parte, „sârbii”, cum erau numiţi generic toţi locuitorii Iugoslaviei celei 
mari, nu erau până nu demult în mentalul românesc altceva decât un 
simbol occidental. Decenii la rând, lugoslavia a fost pentru români un 
model de societate de succes, un fel de rai pe pământ, unde exista 
proprietate privată din belşug, unde era concurenţă, unde activau firme 
occidentale şi unde a funcţionat libertatea de mişcare spre restul 
Europei libere. De aceea, credem că în cazul conflictului din 
Iugoslavia, simpatia unei părţi mari a românilor pentru sârbi, mai ales 
în timpul intervenţiei aeriene a NATO, nu are legături mai mari cu 
ortodoxismul şi naționalismul decât are cu buna vecinătate, cu simpatia 
faţă de cel slab, cu bunul-simţ. În acest complex de factori, ideea că 
sârbii ar fi prieteni tradiționali ai românilor nu este deloc absurdă, nu 
este inventată de minţile „ortodoxiste” şi „naţionaliste” ale românilor; 
ea are chiar o solidă doză de adevăr, fireşte relativ, ca totul pe lumea 
asta. La fel cum dl Boia a înşirat diferendele româno-sârbeşti, orice 
istoric serios ar putea enumera prioritar apropierile, afinitățile, 
colaborările dintre cele două popoare şi naţiuni, dintre personalitățile 
lor. Mai mult, în comparaţie cu toate popoarele vecine, relaţiile 
româno-sârbe au fost cel mai puţin încordate de-a lungul vremii. Lupte 
armate serioase au purtat românii cu ungurii, austro-ungarii, ruşii, 

ucrainenii, bulgarii. Imaginarul colectiv ştie că toate aceste naţiuni au 
stăpânit, stăpânesc sau pretind teritorii pe care românii le consideră ca 
fiind ale lor. În legătură cu sârbii nu mai funcţionează astfel de 
obstacole; ceea ce a fost conflictual a fost nesemnificativ şi s-a pierdut. 
Banatul nu mai este de mult un măr al discordiei, iar dependenţa 
ierarhică ortodoxă supărătoare a românilor de Karlowitz-ul sârbesc s-a 
uitat încă de-acum un secol. Este drept că românii trăitori în Iugoslavia 
nu se bucură azi în ţara vecină de cea mai sinceră recunoaştere şi 
simpatie (vezi refuzul recunoaşterii de către Biserica Ortodoxă Sârbă 
a episcopiei româneşti de la Vârşeţ), dar faptul nu are prea mari 
reverberaţii în România. 

De ce nu au simpatizat românii, dacă sunt „naționalişti, ortodoxişti 
şi antioccidentali”, cu „Maica Rusia” — simbolul Răsăritului şi al 
ortodoxiei — în recentele sale conflicte, mai ales din Cecenia? Fiindcă 
Rusia este percepută ca o putere inamică, ocupantă, aducătoare de 
comunism, spoliatoare etc., etc. În cazul Rusiei, solidaritatea 
panortodoxă şi răsăriteană nu funcționează deloc la români. De ce ar 
funcționa în cazul sârbilor sau de ce ar funcţiona numai ea? Fiindcă 
sârbii nu sunt percepuți şi nici nu au fost inamici puternici şi constanţi 
ai românilor. Oricum, dintre toate popoarele care-i înconjoară pe 
români, cu sârbii au fost cele mai amicale relații şi cele mai puţine 
conflicte de-a lungul întregii istorii. 

Cu turci, faptele stau invers. Din secolul al XIV-lea până în secolul 
al XIX-lea, Principatele Române au fost vecine directe cu statul 
otoman, au suferit mari pierderi teritoriale în favoarea acestui stat şi au 
fost, de la un timp, sub suzeranitate otomană. Cele mai multe conflicte 
de toate felurile, cu rezultate schimbătoare, în aceste secole, le-au avut 
românii cu otomanii. În această situaţie este firesc ca turcul să fi 
devenit prototipul istoric al inamicului la români. La fel de firesc este 
ca, la şcoală, elevii să înveţe care au fost relaţiile dintre Ţările Române 
şi Imperiul Otoman de-a lungul timpului. Venirea capitalului turcesc în 
ultimii ani în România nu are nici o legătură cu trecutul belicos şi cu 
raporturile încordate din evul mediu şi din epoca modernă. Oamenii 
politici, dacă vor neapărat să invoce trecutul, — deşi nu este nevoie —, 
pot găsi şi chiar găsesc şi momente de colaborare sinceră între 
România şi Turcia, mai ales în perioada dintre cele două războaie 

mondiale. Dacă ambele discursuri sunt oneste şi respectă adevărul, ele 
pot coexista foarte bine şi nu trebuie neapărat să fuzioneze. Istoricii 
nu pot înfrumuseţa trecutul turco-român de dragul bunelor afaceri, 
fiindcă aceste afaceri nu au nici o nevoie de trecut pentru a se derula. 
Iar politicienii, dacă se referă uneori la „bunele relaţii” turco-române — 
existente cu adevărat la un moment dat — şi dacă forţează nota, au 
circumstanţe atenuante. Istoricii sunt cei chemaţi prin menirea lor să 
păstreze echilibrul şi să releve adevărul istoric, mai ales atunci când 
acesta este distorsionat. 

Prin urmare, ceea ce se întâmplă cu sârbii şi cu turcii „în conştiinţa 
românească” de azi ni se pare perfect normal, în acord cu firescul vieţii. 
Câtă vreme nu se învaţă încă la şcoală că în evul mediu ne-am bătut cu 
sârbii şi ne-am împrietenit cu turcii, este bine! Discreditarea 
adevărului, inocularea ideii că nu se poate ajunge la acesta ar putea 
însă conduce şi la astfel de aberaţii. 


Complot împotriva României (p. 263-266) 


Tuturor „miturilor” enumerate anterior li se mai adaugă unul, de 
care — după profesorul Boia — sunt adânc pătrunşi românii, anume 
„mitul conspirației”. Şi acesta ar fi mai puternic la români decât la alte 
popoare (p. 263). Ca exemplu iniţial, este luată o carte a unor colegi ai 
dlui Boia de la universitatea bucureşteană — anume profesorii loan 
Scurtu şi Constantin Hlihor — intitulată Complot împotriva României şi 
apărută relativ recent (la p. 264, în text ni se spune că a apărut în 1993, 
iar în notă se da anul 1994!). Exemplul nu este totuşi cel mai nimerit, 
fiindcă însuşi dl Boia spune că titlul cărții este mai radical decât 
conţinutul. Cartea este o analiză istorică a perioadei 1940-1947, când 
România a avut momente grave de izolare pe plan internaţional, când 
nu mai avea nici un aliat viabil sau când marasmul pusese stăpânire pe 
clasa politică şi chiar pe opinia publică. Titlul cărții este însă mai mult 
metaforic decât precis, la obiect. Autorii s-au gândit şi la succesul de 
librărie, la atractivitatea lucrării pentru amatorii de spectacular, la 
reclamă. 

Al doilea exemplu este „mitul Ialtei”, prin care Occidentul ar fi 
trădat România. Datorită ideii inoculate de unii că Roosevelt şi 
Churchill ar fi „vărsat” ţările din Est Uniunii Sovietice, dl Boia 
plasează şi acest „mit” între cele antioccidentale. Ba chiar acest „mit” 
ar putea fi socotit şi procomunist, fiindcă îi absolvă de vină pe 
comuniştii români şi îi pune în lumină favorabilă şi pe sovietici (?). 
DI Boia exploatează toate aceste aspecte în favoarea ideii Domniei 
sale. Ne întrebăm însă câţi români şi câţi istorici mai gândesc azi în 
aceşti termeni radicali, fără nuanțele necesare. Adevărul este că între 
condamnarea fără drept de apel a Occidentului şi absolvirea completă 
a acestuia pentru acțiunile din anii 1938-1948 există o infinitate de 
ipostaze ale realității. Marii lideri democrați români, arestaţi, închişi, 
puşi la muncă forţată şi mulți ucişi, au avut o mare speranţă în Occident 
şi un puternic sentiment de frustrare, de abandonare, după 1944-1945. 
Chiar dacă a fost imposibil sau aproape imposibil, ideea că Occidentul 
ar fi trebuit şi ar fi putut să facă ceva pentru victimele din Est a fost 
puternică. Ea s-a dovedit o iluzie, mai mult decât un mit. Azi, nici nu 
a apucat să devină „mit”, fiindcă cele mai autorizate luări de poziţie 
explică şi justifică prin argumente serioase conduita Occidentului de 
atunci. Oricum, majoritatea românilor au crezut sincer, ani la rând şi 
chiar decenii, că Occidentul va face ceva pentru ţările ocupate de 
sovietici, pentru România, iar dezvăluirea mai apoi a cinicelor 
aranjamente politice făcute de cei mari a lăsat iremediabil un gust amar. 
Era puţin probabil ca mentalul colectiv românesc să privească optimist 
şi cu simpatie împărţirea lumii în sfere de dominație şi de influență, din 
moment ce noi căzuserăm în partea proastă a liniei de demarcaţie. 
Altminteri, privind lucrurile la rece, marile puteri nu au făcut decât 
ceea ce era firesc pentru ele şi ceea ce au făcut toți cei mari de când este 
lumea: şi-au apărat cu tenacitate interesele proprii. lar ideea „trădării 
Occidentului” la Ialta nu mai prezintă de mult interes marcant în 
societatea românească. 

La fel stă şi chestiunea Maltei. Cine mai este interesat azi — ne 
referim la oamenii obişnuiţi, nu la istorici — de întâlnirea Bush- 
Gorbaciov din 1989 şi de eventualul „complot” pus acolo la cale de cei 
mari? De altfel, noțiunea de „complot” contra unei ţări, a unei 
personalităţi a intrat în cotidian din romanele istorice, din istoria 

romanţată. Acolo sunt frecvente referiri la „comploturi” contra Franţei 
sau contra Angliei. De ce n-ar avea şi România „comploturi” contra sa? 
La nivelul mentalului colectiv curent, orice este posibil. Important este 
ca istoricii să nu vadă comploturi acolo unde nu sunt. Ceea ce scrie 
Dan Zamfirescu (nici el istoric) în Războiul împotriva poporului român 
(volum apărut în 1993) — că românii ar fi meritat să devină una dintre 
marile puteri ale lumii — ţine de domeniul ficţiunii, şi nu al realității. 
Istoricii au şansa să semnaleze astfel de pledoarii absurde care, pe de 
o parte, îi fac pe românii de oriunde şi de oricând imaculaţi şi eterne 
victime, iar pe de alta îi îndeamnă la letargie, la inactivitate. Dacă forțe 
obscure concurează contra românilor şi decid destinul României, se 
mai poate face ceva? Nimic!, pare a fi răspunsul acestor „vizionari”. 
DI Boia are perfectă dreptate să semnaleze astfel de „derapaje”, deşi nu 
credem că acestea au importanţa care li se atribuie. 


Tentaţia imperială (p. 266-271) 


Profesorul Boia ironizează aici încă din primul paragraf tendința 
românilor de a-şi vedea istoria pură şi imaculată, de a se vedea pe sine 
buni, înţelepţi şi cumpătaţi, dornici de pace, nu agresori, ci doar 
apărători ai țării/țărilor lor (p. 266). Legătura cu „tentaţia imperială” 
este cam obscură deocamdată, dar se va releva mai la vale. 
Exemplificarea se face iarăşi obsesiv cu Mihai Viteazul, care a ajuns 
să „unească” pudic, şi nu să cucerească agresiv Transilvania şi 
Moldova, apoi cu Burebista, mare cuceritor, devenit peste noapte 
„unificator” al triburilor daco-getice, şi cu Primul Război Mondial, 
„Imperialist” pentru unii şi „drept” pentru alții, mai ales pentru români. 
DI Boia arată că acest mod de prezentare a trecutului nostru devenise 
O „dogmă” — mai corect decât „mit” — pe vremea lui Ceauşescu, dar 
nu insistă suficient asupra condiţiilor care au condus la aceasta. Mulţi 
ar putea crede că acest lucru, prezentat ca o uriaşă minciună, ca o 
catastrofă sau o calamitate, provenea exclusiv din „paranoia” 
dictatorului şi a ideologiei „naţionalist-comuniste”, cum se exprimă 
autorul. 

Fără sublinierea faptului că, în timpul stalinismului, Mihai Viteazul, 
Burebista şi Primul Război Mondial au fost teme complet deformate, 
după principiile „internaţionalismului socialist”, ale „luptei de clasă” 
şi ale succesiunii „modurilor de producţie”, nu se înţelege nimic din 
toată evoluţia ulterioară. Atunci, mai toată istoria românilor era 
maculată, inițiativele româneşti erau ocultate, personalitățile erau 
„sclavagiste”, „feudale”, „burgheze”, „imperialiste”, adică aveau 
mentalități „înapoiate”, „criminale”, „fasciste” etc. România însăşi era 
prezentată ca un „stat imperialist”, „cuceritor” în timpul Primului 
Război Mondial şi între cele două războaie mondiale; Mihai Viteazul 
apărea ca un domnitor „feudal”, „asupritor al ţăranilor” şi „cuceritor”, 
iar Burebista drept un obscur şef de trib sau de uniune de triburi. 

Exagerările şi deformările trecutului naţional sub Ceauşescu sunt o 
realitate regretabilă, dar ele au rezultat în urma unui complex de factori 
şi nu trebuie prezentate ca o „generație spontanee”, ca o ciudăţenie 
de-a noastră fără seamăn, ivită din incorigibilul naționalism românesc. 
Niciodată în istoriografia maghiară, invazia ungurilor în Pannonia la 
896 şi cucerirea viitoarei lor patrii nu au fost prezentate decât drept 
„honfoglalâs”, adică „luarea în stăpânire” a Bazinului Carpatic. Nu 
este vorba aici despre Câmpia Pannonică, cum s-a întâmplat în fapt, ci 
este o regiune de circa 300 000 de km pătraţi, care ar fi aşteptat, 
nelocuită şi necontaminată de străini, ca să fie populată, organizată 
paşnic şi civilizată într-un an-doi de către vajnicii unguri! Puţinii 
istorici din interior care au încercat să „retuşeze” în sens realist acest 
tablou optimist şi idilic au fost priviţi ca nişte blasfemiatori. În Rusia 
modernă şi contemporană, mai toţi cuceritorii — şi au fost destui — erau 
şi sunt înfățişaţi drept „adunători de pământuri ruseşti”, chiar şi atunci 
când acele teritorii sunt copios locuite de oameni cu ochii bridați şi 
vorbitori de limbi nemaiauzite. În istoriografia bulgară, cele două ţarate 
medievale (fondate la 679-681 şi, respectiv, la 1186-1187) sunt 
prezentate în mod constant drept „curat” bulgăreşti, cu extensiune până 
în Carpaţii Nordici şi la Dunărea Mijlocie, fără picior de român sau de 
alogen în tot acest imens teritoriu. Fireşte, aceste grave distorsiuni nu 
scuză erorile noastre, dar este lipsit de realism a pretinde corectitudinea 
unilaterală a românilor. Clişeele naţionale sau „naţionaliste” — cum 

preferă dl Boia — nu se pot elimina ca la o comandă, de către un popor 
decis să devină excesiv de corect. Toate popoarele au anumite 
„pudori”, atunci când este vorba despre propriul trecut. Multe dintre 
acestea sunt complet inocente şi nu merită atenţie prea mare. În plus, 
adevărul este format din adevăruri de fapt şi fiecare generaţie, fiecare 
națiune are anumite afinități pentru anumite fațete ale adevărului. 
Niciodată — în sensul unui viitor previzibil — Mihai Viteazul nu va putea 
fi văzut la fel de istoricii români şi de cei maghiari. Nici în epoca sa nu 
a fost privit la fel. Chiar izvoarele de la 1600 îl prezintă pe domnul 
român ambivalent: nobilimea, elita oficială a Transilvaniei, stările l-au 
receptat cu spaimă, ca pe un „cuceritor”, un „tiran”, un „răufăcător”, 
iar ţăranii, săracii români, micii nobili români l-au primit cu încredere, 
ca pe un izbăvitor sau ca pe „un domn din neamul lor”. DI Boia preferă 
azi varianta nobiliară, ca şi cum asta ar fi soluția pentru anii de 
exagerări naţionaliste româneşti, când Mihai era aproape făuritor de 
Românie, ca şi Alexandru loan Cuza. Noi nu credem că o exagerare se 
poate remedia cu alta. În lucrările serioase, inclusiv în manualele de 
liceu, pentru corectitudine, Mihai trebuie prezentat în ambele ipostaze. 
Dar, ca istorici, nu avem dreptul să ocultăm o parte a adevărului de 
dragul integrării europene sau al frăției cu vecinii! Fireşte că pentru 
tabăra nobiliară şi pentru armata nobiliară, Mihai nu putea fi altceva 
decât un năvălitor, un uzurpator, un cuceritor, ceea ce nu este nimic 
neobişnuit. Doar că, în româneşte, termenul „cucerire” are pentru mulți 
nu numai sensul de luare violentă, ci şi pe nedrept, a unui teritoriu. Or, 
Mihai, fie şi numai pentru că venea în numele împăratului habsburg, pe 
baza unui tratat politic şi lua cu arma pentru creştinătate o ţară 
închinată otomanilor, şi tot avea ,„ dreptul” să intre în Transilvania. În 
acelaşi timp, o serie de izvoare, ieşite la lumină relativ recent, arată 
clar intenţia de „unificare” a Transilvaniei cu Ţara Românească la 
1599-1600, de la instituţii ale statului până la dinastia conducătoare. 
Cei mai serioşi specialişti ai problemei au remarcat aceste lucruri. De 
aceea, nu ni se pare că atunci când termenii de „cucerire”, „alipire” şi 
„unire” alternează sau când se foloseşte preferenţial termenul de 
„unire”, se produce o catastrofa sau că istoricul respectiv este 
obligatoriu „naționalist”. La fel stau lucrurile cu Burebista, care 

probabil a cucerit şi unificat deopotrivă triburile din spaţiul dominat de 
el. Şi Burebista, şi Mihai Viteazul au realizat un fel de „uniuni”, cu 
grad mai mare sau mai mic de coeziune, „uniuni” cum nu mai 
realizaseră nici unul dintre antecesorii lor. Modurile de formare a 
acestor structuri politico-militare sau uniuni statale au fost variate, de 
la acţiuni armate („,cuceriri”) la înţelegeri paşnice („unificări”, 
„alipiri”). Fireşte, uniunea statală a lui Burebista nu are nici o legătură 
directă cu românii sau cu unitatea lor politică. Nici uniunea politică 
înfăptuită de Mihai Viteazul la 1599-1601 nu înseamnă stat naţional 
român, dar are legătură directă cu unitatea politică românească în 
spaţiul vechii Dacii şi va servi drept îndemn şi exemplu pentru 
formarea României moderne. 

Nici în privinţa Primului Război Mondial lucrurile nu sunt atât de 
acute, de scandaloase sau de clare, cum pretinde dl Boia. În anii 
comunismului, operarea cu termenii „imperialist”-,,neimperialist” era 
obligatorie, pentru conflictele armate din aşa-numita fază imperialistă 
a capitalismului. Faptul că marile puteri, grupate în Tripla Alianţă şi 
Tripla Înţelegere, au fost „imperialiste” şi au declanşat în 1914 un 
război „imperialist” era ca o axiomă. Evident, era absurd să pretinzi, 
chiar şi pentru ideologii comunişti, de la un timp, că toate ţările 
participante, cu voia sau fără voia lor, la marele conflict (vreo 30 de 
state) au făcut-o cu aceleaşi scopuri „imperialiste”, de dominație 
mondială, continentală sau regională. Interesele Serbiei nu se puteau 
compara cu cele ale Marii Britanii. Împărţirea lumii în „buni” şi „răi”, 
agreată de comunişti, este nerealistă şi primejdioasă, cum remarcă dl 
Boia, dar ideea de „bine” şi „rău”, oricât am vrea, nu poate fi scoasă 
din istorie. Dacă şi Germania care a atacat, şi Belgia care s-a apărat au 
făcut deopotrivă „binele” perfect la 1914, ce se mai poate înţelege din 
derularea evenimentelor? Fără principii morale nu se poate desluşi 
trecutul. Singurul lucru, de exemplu, care mă împiedică pe mine, ca 
istoric, să-l valorizez pozitiv, în postura de erou naţional, pe mareşalul 
Ion Antonescu este „răul”, mai concret răul făcut de acesta ca aliat al 
lui Hitler, răul făcut evreilor, ţiganilor, românilor, discriminările rasiale 
şi etnice etc. Fireşte, împărțirea lumii în „imperialişti” şi „neimperialişti” 
este arbitrară şi nepotrivită, dar în cadrul acestei grile fixe din anii 
comunismului, cum puteau fi prezentate şi Germania („ajunsă târziu la 

prânzul colonial” şi care pretindea pe faţă colonii), şi România (care 
voia să-i vadă pe cei circa şapte milioane de români trăitori în state 
străine alături de cei cam şapte milioane de români cuprinşi în statul 
român) ca fiind în acelaşi fel „imperialiste”? După modelul de stat 
naţional făurit de civilizaţia occidentală, Franţa, Anglia, Germania etc. 
Ii găzduiau între graniţele lor pe mai toţi francezii, englezii, germanii 
etc. existenți, dar mai voiau şi alte teritorii, pentru consolidarea 
statutului de mari puteri, pentru dominație, prestigiu, hegemonie, forță 
pe arena internaţională. Ba în Austro-Ungaria şi Rusia nu numai că 
trăiau toţi austriecii, ungurii şi, respectiv, ruşii, dar trăiau popoare 
întregi distincte, populaţii, minorități supuse, care percepeau starea lor 
de atunci ca pe o lipsa crasă de libertate şi voiau un alt statut. În Austro- 
Ungaria, după datele oficiale „ajustate”, minoritățile alcătuiau de fapt 
o majoritate, iar „majoritatea” austro-maghiară domina numai politic, 
nu şi numeric. Şi totuşi, statul se numea „Austro-Ungaria”. La români 
era invers: majoritatea lor trăiau supuşi în state străine. La 1914, 
românii nu aveau un stat decât pentru ceva mai puţin de jumătate dintre 
ei. Cum să fi prezentat aspiraţia Germaniei de a domina lumea pe 
acelaşi plan sau echivalentă cu aspiraţia românilor de a trăi în acelaşi 
stat? Era normal, până la un punct, să se caute o modalitate de 
diferenţiere. Asta nu scuză excesele care s-au făcut în prezentarea 
imaculată a istoriei noastre, în Justificarea tuturor erorilor şi gafelor, 
inclusiv în timpul Primului Război Mondial. Evident, românii au voit 
atunci în primul rând binele lor, dar cine nu a procedat aşa? Ce ar trebui 
să facem spre a fi obiectivi, să ne facem nostra culpa şi să condamnăm 
„anexarea” sau „cucerirea” Transilvaniei în 1918, cum ar zice dl Boia? 
Ne întrebăm mai mult retoric, fiindcă oricum, tot după dl Boia, istoricii 
nu pot şi nu trebuie să caute a fi obiectivi. 

Ni se mai spune că în „discursul istoric românesc” domină tema 
poporului mic şi paşnic, nevoit să se apere (p. 267), ceea ce nu este 
tocmai departe de adevăr. La scara europeană de azi, românii sunt un 
popor mijlociu, dar, în trecut, diviziunea statală şi alţi factori ne-au dat 
un statut tipic de popor mic. Acest popor, oricât de mult s-ar mira 
dl Boia, s-a apărat mai mult decât a atacat. Sau, pentru echilibrarea 
„mitului de popor mic, apărător al gliei strămoşeşti”, cultivat sub 
comunism, ar trebui să susţinem vreo cincizeci de ani de-acum înainte 

că am fost un popor mare, care i-am atacat frecvent şi căsăpit pe cei 
din jur? 

Deşi a respins ideea de psihologie etnică, de analiză psihologică a 
popoarelor, încercată de unii savanţi sau diletanţi, profesorul Boia o 
practică pe cont propriu, când ne asigură că modestia presupusă de 
conştiinţa de popor mic a generat la români inevitabile frustrări şi vise 
de mărire (p. 267). Dacă formarea complexului, de popor mic este 
atribuită istoricilor, „visele de mărire” sunt creaţia, mai întâi, a poeților. 
Cel puţin aşa pretinde dl Boia. „Victimele”, de astă dată, sunt Octavian 
Goga, care a pretins într-o poezie — de altminteri remarcabilă — că 
românii „sunt de neam împărătesc”, şi Dimitrie Bolintineanu, care 
susținea că „ţara noastră” are „viitor de aur” şi că „se va înălța prin 
secoli”. Faptul că un poeta vates din secolul al XX-lea şi un poet 
romantic din secolul al XIX-lea susţin în versuri avântate gloria trecută 
şi viitoare a românilor şi a României nu are în sine nimic extraordinar. 
Este cam dificil să punem astfel de efuziuni poetice pe seama 
„frustrărilor” şi „viselor de mărire” din conştiinţa românească. De 
altminteri, chiar şi în sens literal, cei doi aveau dreptate: prin originea 
lor romană, românii erau, în parte, de „neam împărătesc”, iar romanii 
creaseră o „împărăţie” tricontinentală, unică în antichitate; 
Bolintineanu, mort în 1872, nu a mai apucat să vadă independenţa de 
stat, proclamarea regatului, afirmarea lui Eminescu, Unirea din 1918 
etc., etc., care, toate, nu erau decât „înălțările prin secol”, prevăzute de 
el. Nu înţelegem, ca ardeleanul mai încet la minte, ce era de ironizat 
sau de condamnat în versurile lui Goga şi Bolintineanu. 

Socotind totuşi că poeţii nu sunt suficient de ilustrativi, dl Boia 
revine la istorie şi la istorici, care ar fi generat în „conştiinţa 
românească” nu orice „vise de mărire”, ci chiar „nostalgia unui vis 
imperial”. Argumentele sunt următoarele: unii istorici din secolul al 
XIX-lea — tot înfocaţii romantici sunt de vină! — au făcut din Țaratul 
Româno-Bulgar un imperiu mai mult românesc decât bulgăresc; 
Iorga, prin concepţia sa, ilustrată cel mai bine în lucrarea Bizanţ după 
Bizanţ — magistrală, de altfel — sugerează că şi românii ar fi legatarii 
moştenirii bizantine; pentru Hasdeu, unii împărați romani târzii erau 
de origine traco-dacică; I. C. Drăgan ar fi numărat patruzeci de 

împărați „traco-iliro-daci” ai Romei; exaltarea lui Burebista în jurul 
anului 1980 conduce gândul la un imperiu dacic; A. T. Laurian 
condamnă pe cei care l-au trădat pe Mihai Viteazul, împiedicându-l să 
ridice la „altă faţă provinciile daciene”; Hasdeu crede că numai 
trădarea l-a oprit pe loan-Vodă cel Cumplit să formeze un nou imperiu 
latin în Peninsula Balcanică; Romulus Scriban vorbea la 1885 despre 
un „Imperiu al României” în evul mediu; Mircea Dogaru, prin anii 
'80 ai secolului trecut îl numea pe Vlad Ţepeş „împărat al 
Răsăritului”; Cioran, frustrat şi el, i-ar fi dorit României „destinul 
Franţei şi populaţia Chinei”. 

Cu aceste spicuiri ciudate, profesorul Boia speră să ne convingă 
de „tentația imperială” din „conştiinţa românească”. Numai că logica 
Domniei sale, ca şi „logica mitului”, şchioapătă aici serios. Aplicând 
aceeaşi tehnică — repudiată de cercetarea istorică profesionistă — a 
colajului, trunchind cărţi, articole, concepţii, amalgamând persoane, 
personalităţi, surse istorice, filosofice, literare etc., autorul speră să-şi 
demonstreze concluzia formulată la început! Ce legătură are savantul 
Nicolae Iorga cu diletantul exaltat care a fost Romulus Scriban? Cine 
mai ştie azi cartea acestuia din urmă? Ce au comun omul de afaceri 
I. C. Drăgan şi filosoful Emil Cioran? Ce legătură au toate acestea cu 
ideea imperială? De ce sunt puse împreună concluzii decente, 
formulate de reputați specialişti, dar desprinse din contextul lor, cu 
aberaţii şi absurdităţi, scrise de diletanţi, exaltaţi sau escroci? 

De exemplu, preocuparea istoriografiei române pentru componența 
etnică a Țaratului Româno-Bulgar este relativ veche şi urmăreşte 
lămurirea unui episod important al romanităţii balcanice. Cercetarea 
temei a fost stimulată, fireşte, şi de cauze politice şi mai ales de 
aserțiunea cvasigenerală a istoricilor bulgari din toate timpurile că „Al 
Doilea Țarat Bulgar” nu are nimic românesc. Cei mai mulți specialişti 
români, unii de origine balcanică (de la Capidan, Papahagi şi Murnu 
la Papacostea şi Tanaşoca), nu au făcut decât să evidenţieze ceea ce era 
evident în sursele epocii, anume originea vlahă a dinastiei Asăneştilor 
şi componenta parțial românească a statului lor. Fireşte, unii, mai ales 
în secolul romantismului, au exagerat, dar nu au fost neapărat de primă 
mână şi nu şi-au impus punctul de vedere. Totuşi, toate aceste 

preocupări nu au nimic a face cu „visele de mărire imperială” care ar 
caracteriza „conştiinţa românească”. În Bizanţ după Bizanţ, — repetăm, 
carte de excepţie a culturii româneşti —, Nicolae Iorga nu exprimă nici 
un „mit” al obsesiei noastre imperiale, ci numai ceea ce orice 
bizantinolog — român sau nu — ştie azi ca pe un loc comun: după 
căderea Bizanțului sub otomani, inclusiv a Patriarhiei ecumenice, 
românii, mai ales prin principii lor, au preluat o parte din moştenirea 
bizantină şi şi-au asumat, alături de alți creştini răsăriteni, misiunea de 
protejare a Locurilor Sfinte şi mai ales a Muntelui Athos. Tot ceea ce 
spune Iorga în faimoasa lui lucrare este perfect plauzibil şi verificabil. 
De aici şi până la statuarea „visului imperial” ca parte a „conştiinţei 
româneşti” este o mare distanță. Dimpotrivă, reputați savanţi străini au 
observat de mult timp că românii sunt singurii din zonă, în comparaţie 
cu toți vecinii lor, care nu au promovat ideea imperială şi nu au 
încercat să-i dea curs. Dar iată ce spunea profesorul Boia despre 
pomenita lucrare /Bizanț după Bizanț) în 1976: „Un interes deosebit 
prezintă mica lucrare Byzance apres Byzance, publicată în 1935, una 
dintre cele mai armonioase şi mai dense opere ale istoricului. Este 
ilustrată aici ideea menţinerii multor elemente ale civilizației şi vieţii 
bizantine şi după prăbuşirea Imperiului, până în secolul al XIX-lea 
care, impunând ideea naţională, repinge implicit imaginea vechii lumi 
bizantine cosmopolite. Unul dintre focarele principale ale menţinerii 
civilizației bizantine îl constituie, după părerea lui Iorga, Ţările 
Române, refugiu al oamenilor şi instituţiilor din Bizanţ şi în acelaşi 
timp proteguitoare ale elementelor bizantine ce supravieţuiseră în 
însuşi Imperiul Otoman (de pildă, biserica ortodoxă)"!5. Cum se vede, 
în această pertinentă caracterizare, tot a dlui Boia, nu se vede nici 
urmă de mit sau de „tentaţie imperială” la Iorga. 

Cât despre Burebista, chiar dacă regimul comunist l-a făcut mult 
mai mult decât era şi cu toate că arche în greceşte înseamnă şi 
„Imperiu”, nici un istoric sau arheolog serios nu a făcut „statul” sau 
„uniunea politică” a lui Burebista imperiu. La fel, opiniile lui Hasdeu 
despre originea tracică şi dacică a unora dintre împărații romani târzii, 


"5 Lucian Boia, Evoluţia istoriografiei româneşti, Bucureşti, 1976, p. 259. 

cu toate măruntele exagerări sau erori, se încadrează în câmpul 
cercetării istorice fireşti şi au fost confirmate în mare parte de 
contribuţiile ulterioare. Nici A. T. Laurian nu a fost un exaltat, ci un 
excelent specialist, în condiţiile secolului al XIX-lea. EI nu vorbeşte 
în citatul invocat despre nici un imperiu latin al Răsăritului condus de 
Mihai Viteazul, dar ştie din surse de epocă faptul că domnul român era 
văzut de unii contemporani în postura de eliberator al 
Constantinopolului şi de restaurator al Bizanțului creştin de altădată. 
Mihai Viteazul însuşi a nutrit astfel de planuri, în cadrul rolului asumat 
de apărător al creştinătăţii, dar nu cu scopul de a întruchipa vreo idee 
imperială a românilor. lar Cioran, cu extraordinarele sale intuiţii şi cu 
acel „zbor al gândului” specific reflecţiei filosofice, se afla în situația 
de a „prevedea” orice credea de cuviinţă. Iosif C. Drăgan, Romulus 
Scriban sau M. Dogaru nu pot fi puşi în nici un caz alături de Hasdeu, 
orga, Laurian sau Cioran. Ce impact asupra cercetării istorice 
referitoare la evul mediu au avut primii trei? Ce contribuţii ştiinţifice 
au adus aceştia în sensul studierii moştenirii romane târzii, bizantine, 
al componentei „imperiale” a unor instituţii româneşti? 

Pentru demonstrarea existenţei unei „tentaţii imperiale” — fie şi 
marginale — în „conştiinţa românească” nu se pot doar spicui fragmente 
de text, fără nici o rânduială sau ordine, măcar cronologică. Cine poate 
fi convins de aceste „treceri” intempestive de la Iorga la Hasdeu, de la 
I. C. Drăgan la A. T. Laurian sau de la Romulus Scriban la Emil 
Cioran? De altminteri, cele mai importante contribuţii ştiinţifice mai 
recente despre ideea imperială la români nu sunt citate!!6. Cele mai 
multe dintre acestea nu atestă în nici un caz vreo „tentaţie imperială” 
în „conştiinţa românească”, ci doar o vagă aspirație, episodică, a unora 
dintre principi, de preluare a moştenirii bizantine. Voievozii români nu 


16 Vezi Dumitru Năstase, Ideea imperială în Țările Române şi evoluţia ei în 
raport cu vechea artă românească (sec. XIV-ĂVIII), Atena, 1972; idem, Originea 
imperială plăsmuită şi înrudirile româneşti autentice ale Ipsilanţilor, în „Arhiva 
genealogică” (laşi), 2, 1995, nr. 3-4; idem, Ștefan cel Mare împărat, în „Studii şi 
materiale de istorie medie”, 16, 1998; idem, Coroana împărătească a lui Vasile 
Lupu, în „Anuarul Institutului de Istorie A. D. Xenopol”, 31, 1994 etc. Vezi şi 


contribuţiile în acest sens ale lui Valentin Al. Georgescu şi Petre Ş. Năsturel. 


218 


au reclamat, în general, la Constantinopol sau în altă parte, succesiunea 
împăraţilor bizantini, ci o anumită continuare şi, mai ales, imitare a lor 
pe plan local"”. 

Dar dl Boia doreşte să aducă în sprijinul ideii sale nu doar opinii ale 
unor autori, ci şi fapte din istoria românească. În această istorie, 
Domnia sa „descoperă” chiar „scăpărări intermitente ale iluziei 
imperiale”, dar nu în evul mediu şi în epoca modernă timpurie, ci după 
1900!? Astfel, o dovadă a „iluziei imperiale” ar fi aspiraţia României 
de a fi principală putere regională şi arbitru al Balcanilor, refuzul 
României de a accepta formarea unei Bulgarii Mari, rolul determinant 
al României în Al Doilea Război Balcanic (1912) sau instalarea în 
Albania a unui suveran înrudit cu regina României. Dar toate acestea 
nu au nici o relevanţă pentru „ideea imperială”, ci doar pentru politica 
internaţională a vremii în sud-estul Europei şi pentru poziția marilor 
puteri. Ar fi absurd să ne imaginăm că nu s-a făcut Bulgaria Mare doar 
fuindcă România s-a opus. DI Boia leagă „tentaţia imperială” a 
românilor de „tendinţa depăşirii strictelor frontiere etnice”, care ar fi 
caracterizat politica românească şi în Primul, şi în Al Doilea Război 
Mondial. În primul conflict, România ar fi ilustrat această dorință de 
cucerire prin pretinderea întregului Banat şi a unei frontiere vestice pe 
Tisa, iar în al doilea, expansionismul românesc s-a vădit prin ocuparea 
Transnistriei şi prin extinderea teritoriului țării după eventuala victorie 
contra bolşevismului. Este drept că dl Boia vorbeşte despre o „filosofie 
a expansionismului” la scară europeană, în care s-a integrat şi 
România. Din fericire, românii nu sunt încă pomeniţi între făuritorii 
acestei „filosofii”, dar — cine ştie? — timpul nu este pierdut. 

Suntem de acord cu dl Boia că popoarele nu sunt, prin natura lor, 
numai paşnice şi numai agresive şi că acţionează în funcţie de 
condiţiile istorice, că românii au fost şi ofensivi sau chiar agresivi 
uneori. Dar o „tentaţie imperială”, dominantă sau nu, nu există în 
„conştiinţa românească” sau în „imaginarul istorico-politic românesc”. 
Oricât ne-am căzni să-i dovedim existenţa la nivelul conştiinţei 
colective, ea ne scapă printre degete. De ce să pretindem că avem ceea 


17 Andrei Pippidi, Tradiţia politică bizantină în ţările române în secolele 
XVI-XVIII, Bucureşti, 1983, p. 14. 


219 


ce nu există în mentalitatea noastră? Faptul că unii principi români, 
medievali mai ales, s-au pretins sau au fost numiţi „ţari” uneori, că alții 
aveau „hire mai mult împărătească decât domnească” etc. nu ne dă 
cuvânt să extindem ideea imperială la nivelul conştiinţei publice. Toate 
popoarele din Europa Central-Orientală şi de Sud-Est au avut, mereu 
sau intermitent, poate cu excepţia polonezilor, conştiinţa de popoare şi 
națiuni Mici, supuse voinţei marilor puteri. Unele dintre ele însă au 
creat în evul mediu imperii şi regate întinse, multietnice şi 
pluriconfesionale, — de exemplu grecii, bulgarii, sârbii, ungurii, 
polonezii —, ceea ce a lăsat o amprentă puternică asupra conştiinţei 
colective. La multe dintre aceste popoare şi naţiuni moderne, se vede 
clar adesea, pe fondul statutului real de popor mic, răbufnirea 
orgoliului de mare putere de odinioară. La români există, probabil, o 
nostalgie a ceea ce nu am fost niciodată şi puteam să fim, dar nu există 
nici un episod imperial real al istoriei lor şi nici un intelectual serios nu 
a afirmat că românii au creat ori au plănuit vreodată serios un imperiu. 
Poeţii şi diletanții pot spune orice, dacă o fac frumos. Conştiinţa 
publică nu preia însă orice. Oare, la rigoare, prin sondaj de opinie, în 
ce procentaj ar susține românii de azi că au sau că ştiu despre vreo 
„tentaţie imperială” proprie, românească? 


Competiţia drepturilor: naţiuni, 
frontiere, minorități (p. 271-275) 


În acest subcapitol, în care pe prim-plan se află un subiect de drept 
internațional, împănat cu exemple din istoria relativ recentă, judecăţile 
dlui Boia sunt mult mai judicioase. Întâi, sunt definiţi cu 
profesionalism termenii (ceea ce a lipsit în partea precedentă, dedicată 
„tentației imperiale”): formarea statelor naţionale în ultimele două 
secole s-a bazat — ni se spune — pe criterii etnice (dreptul natural sau al 
ginţilor), istorice şi, în subsidiar, geopolitice. Statele, politicienii au 
aplicat şi invocat aceste criterii, consecutiv sau concomitent, pentru 
fiecare provincie în funcţie de specific, urmărind doar satisfacerea în 
măsură cât mai mare a propriului interes. Este clar că nici românii nu 

au făcut excepţie de la aceasta: ei nu au putut pretinde dreptul istoric 
în Transilvania, care nu a fost politic românească şi nu a fost integrată 
vreunui stat român în evul mediu, dar nici dreptul etnic în Dobrogea, 
unde românii nu erau majoritari la 1878. Totuşi, anumite argumente 
au predominat, în general, la anumite națiuni. De exemplu, în 
formarea României Mari, românii au pretins mai ales respectarea 
criteriului etnic, a dreptului popoarelor la autodeterminare, în timp ce 
ungurii au pretins în apărarea Ungariei Mari — sau în refacerea sa — 
dreptul istoric. 

DI Boia are iarăşi dreptate când susţine că astăzi principiile aplicate 
trebuie să fie unitare şi că românii nu mai pot pretinde dreptul etnic în 
Transilvania şi cel istoric în nordul Bucovinei. Ponderea populației 
maghiare în Transilvania şi a celei româneşti în nordul Bucovinei este 
cam aceeaşi, de circa 20%. Statutul politic al celor două teritorii este 
decis sub aspect etno-demografic de marea majoritate românească din 
Transilvania şi de cea ucraineană (slavă) din nordul Bucovinei. 
România nu are nici o cădere, în ochii comunităţii internaţionale, de a 
pretinde azi nordul Bucovinei pe baza dreptului istoric, aşa cum 
Ungaria nu are nici un motiv să pretindă Transilvania, în funcţie de 
aceleaşi considerente. Cum s-a ajuns la majoritatea slavă din nordul 
Bucovinei de azi (la 1786, în toată Bucovina, românii reprezentau 
aproape 70% din populaţie)!!* nu mai interesează decât pe istorici. Cine 
mai acordă vreo importanţă faptului că America a fost cândva a 
„pleilor roşii”, exterminate între timp? 

Profesorul Boia dă câteva exemple, judicios alese, de teritorii din 
ultimul secol în care românii au fost în mare parte deznaționalizaţi sau 
îndepărtați (zone din Basarabia, Bucovina, Serbia, Bulgaria), în 
comparaţie cu altele, în care au ajuns să predomine sau au crescut 
sensibil ca pondere, deşi predominau (Dobrogea, Transilvania, 
oraşele cosmopolite). Aceste realități sunt importante şi ele trebuie 
ştiute. Dobrogea este cel mai ilustrativ exemplu: de la 28% în 1880, 
românii au ajuns azi să fie peste 90%. În Transilvania, lucrurile sunt 


15 Vladimir Trebici, Bucovina. Populaţia și procesele demografice 


(1775-1993), Cluj-Napoca, 1994, p. 14. 

ceva mai complicate, deşi datele indică tot o creştere uşoară a 
ponderii românilor: de la aproape 54% în 1910, românii ajung în 
1992 să fie aproape 74%. Creşterea de circa 20% a românilor în 
aproape un secol nu indică însă o românizare a ungurilor şi 
germanilor, ci exprimă altceva şi se explică prin alte considerente. 
Întâi, recensământul din 1910 a aplicat o serie de principii în favoarea 
creşterii artificiale a ponderii etnicilor unguri, ceea ce înseamnă 
micşorarea ponderii românilor cu câteva procente. Apoi, după 
integrarea Transilvaniei în România, din varii motive, maghiarii şi 
mai ales germanii au emigrat în proporție mai mare decât românii. 
Fireşte, în Transilvania a fost mereu un amestec etnic, dar 
întotdeauna, de când există statistici păstrate, românii au reprezentat 
peste 50% din populaţie, adică au fost majoritate absolută. Iar dacă 
azi ei reprezintă cam trei sferturi din populaţie, acest lucru trebuie 
spus, pentru a nu mai alimenta nostalgii inutile. La fel şi cu nordul 
Bucovinei, unde românii sunt doar 19—20%. 

Schimbarea structurii oraşelor, omogenizarea lor sunt fenomene 
generale în secolul al XX-lea. Toate exemplele luate din spaţiul 
românesc de dl Boia (Constanţa, Timişoara, Bucureşti) — ilustrative, de 
altfel — au corespondențe, cel puţin la fel de grăitoare, în centrul şi estul 
Europei. Este cazul unor oraşe ca Bratislava, Budapesta, Praga, Liov 
etc. Toţi istoricii ştiu, de exemplu, că structura etnică prioritar 
neromânească a marilor oraşe transilvănene a fost menţinută, în mare 
parte în mod artificial, până în 1918 şi că, după Unire, situaţia s-a 
schimbat treptat, în mod natural, datorită ridicării unor bariere 
administrative, datorită sporului natural (natalității) şi compoziţiei 
româneşti a zonelor rurale (hinterlandurilor) din preajma acestor centre 
urbane!!. Suntem de acord că responsabilitatea unor asemenea evoluţii 
revine statelor naţionale, dar nu înţelegem de ce este nevoie de un ton 
acuzator în asemenea cazuri şi de comparații, chiar vagi, cu genocidul 
sau deportările. Statele naționale moderne există în Occident din 


'9 Sabin Manuilă, Etudes sur la demographie historique de la Roumanie/Studies 
on the Historical Demography of Romania, ed. de Sorina şi loan Bolovan, 
Cluj- Napoca, 1992, p. 49-64 (studiul „Le dâveloppement des centres urbaines en 
Transylvanie”). 


222 


secolele XV-XVI, adică de la finele evului mediu şi începutul lumii 
moderne. Statele naţionale occidentale de atunci au dus, din raţiuni 
variate, politici de asimilare şi omogenizare, de „erodare lentă” a 
măruntelor grupuri etnice, a ceea ce s-au numit mai târziu minorităţi. 
Aceste state şi-au creat o bază comunitară relativ omogenă, într-o 
epocă în care era perfect moral să se facă aşa ceva. Cum se poate ca, 
luând ca bază mentalitatea de astăzi şi valorile de astăzi, să criticăm 
„nerespectarea drepturilor minorităților” atunci, în urmă cu sute de 
ani? Naţiunile de azi, bune sau rele, sunt rezultatul acestor politici de 
omogenizare. Faptul că azi sunt cam 30 de state europene, şi nu 300 se 
datorează acestor politici. În evul mediu, numai Imperiul Romano- 
German avea vreo 360 de state, cu entităţi şi chiar identități diferite. 
După Napoleon au mai rămas vreo 30 de asemenea state şi mai apoi 
Prusia a devenit pivotul unificării germane. Germania este azi un stat 
federal, dar locuit în majoritate covârşitoare de etnici germani, cu 
aceleaşi instituţii, cu limbă literară unică, impusă şi cultivată de sus. 
Toată varietatea şi bogăţia particularului s-a dus şi mai toate 
minoritățile vechi s-au topit. Chiar şi spiritul practic, nevoia de 
comunicare, viața comună au impus acest lucru. In acest context, al 
evoluţiilor din ultimele cinci-şase secole, de ce să considerăm naţiunile 
un accident şi să condamnăm transformările bazate pe criterii 
naţionale? 

Teama în legătură cu judecata Europei unite asupra naţiunilor 
omogenizate etnic şi cultural este prematură. Nimeni nu ştie azi dacă 
Europa unită viitoare va fi mai uşor de făcut din naţiuni sau din regiuni 
autonome şi minorităţi sau din toate la un loc. Totuşi, Europa unită 
înseamnă integrare la nivel superior, iar un anumit nivel de integrare 
l-au reprezentat națiunile şi statele naţionale. Nu este sigur dacă, 
frângând statele naţionale şi măruntele federaţii existente, se merge 
ferm spre integrare europeană sau spre fărâmiţare şi atomizare. Unii 
cred că Europa unită se face mai uşor din „bucăţi” mari decât din 
„bucăţi” mici. Pe de altă parte, este foarte greu de spus ce rezervă 
globalizarea sau mondializarea deopotrivă naţiunilor şi minorităţilor. 
Deocamdată, nici una dintre naţiunile istorice ale Uniunii Europene 
nu pare dispusă să renunţe la ceea ce se numeşte specific național sau 
identitate naţională. 

A patra putere mondială (p. 275-277) 


Spre deosebire de realismul subcapitolului precedent, aici dl Boia 
dă frâu liber imaginaţiei şi porneşte de la planurile megalomane ale 
dictatorului Ceauşescu de spor demografic, de diplomaţie „de nivel 
mondial”, de producţii industriale şi agricole exagerate, de efective 
militare uriaşe etc. Or, toată lumea ştie câtă diferenţă a fost între 
realitate şi ficţiune în cadrul acestor „planuri”. Incursiunea în istorie 
se face iarăşi la modul caricatural, ironizând întreaga istoriografie 
română prin referire la o lucrare fără nici o relevanţă, anume Istoria 
militară a poporului român, coordonată de Ilie Ceauşescu, şi la o altă 
obscură „contribuţie” a lui Dan Zamfirescu. Nici un istoric serios nu 
a acceptat vreodată ca veridic numărul (nu cifra!) de 200 000 de 
luptători puşi de Strabo sub conducerea lui Burebista. Toţi specialiştii 
în istorie veche au pus sub semnul îndoielii aceste efective, deşi ele 
sunt consemnate ca atare de un autor antic. La fel, nu există medievist 
care să fi susținut că efectivele militare ale Ungariei erau în evul mediu 
de zece ori mai mici decât ale Ţărilor Române. Fireşte, se citează 
uneori un raport florentin din secolul al XV-lea care susține că Ungaria 
(fără Transilvania) putea ridica la lupta antiotomană 14 000 de 
militari, Transilvania 28 000, Moldova 32 000, iar Ţara Românească 
38 000, puşi cu toţii sub comanda teoretică (sau onorifică) a lui Matia 
Corvinul. Se vede că din cei 42 000 de oşteni ridicați de Ungaria, două 
treimi proveneau din Transilvania, care era privită de martorul italian 
ca ţară cu personalitate distinctă. Această configuraţie numerică a 
oștilor era însă valabilă într-un moment anume, conform unei surse, 
poate, nu foarte exacte. Pornind de la aceste date, se pot face, în 
limitele decenţei, felurite calcule şi supoziţii. Dincolo de orice 
exagerare însă, există şi alte mărturii care atesta efortul militar 
substanţial al Țărilor Române în Cruciada Târzie. Media de 30 000 de 
oameni sub arme, în momente de cumpănă, proveniţi din fiecare din 
Ţările Române, este realistă, fiindcă este confirmată de mai multe 
surse din secolele XV-XVI. 

Afirmația lui Dan Zamfirescu despre România ca „a patra putere 
mondială” între 1964 şi 19809 trebuie privită ca o glumă eseistică, 

demnă de o revistă de satiră şi umor şi menită a mai descreţi frunţile 
unora, dar nu se cuvine în nici un caz luată în serios. Cine a crezut 
vreodată sau crede aşa ceva? Cine a crezut pe vremea lui Ceauşescu 
datele documentelor de partid, „performanţele mondiale” din 
industrie, agricultură, recoltele umflate la hectar? Este absurd să 
susţinem acum că românii s-au lăsat pătrunşi de aceste minciuni, când 
viaţa lor se derula la limita subzistenţei, într-un fel de închisoare 
generală. Chiar dacă titlul subcapitolului este ales spre a şoca şi spre 
a atrage cititorul, el nu are nici o acoperire. „Conştiinţa românească” 
nu a susţinut, din fericire, niciodată că România a fost cândva o 
„putere mondială”. 


„Ceilalţi ” despre români (p. 277-281) 


Acest capitol al cincilea este perfect simetric, autorul fiind extrem 
de atent şi la chestiunile de formă: capitolul începe cu opiniile 
românilor despre alţii şi sfârşeşte cu ceea ce cred „ceilalți” despre 
români. Din păcate, pentru această laborioasă analiză, autorul nu a 
făcut nici un fel de cercetare sistematică, ci s-a mărginit să culeagă 
anumite exemple şi să exprime impresii personale. 

Plecând de la premisa că opinia altora despre români nu se 
încadrează în tema cărţii sale, autorul are circumstanţe atenuante pentru 
schița sumară pe care o face. Luând ca punct de reper cronologic 
finalul epocii interbelice, fiindcă România, „în întreaga sa istorie a 
ultimelor două veacuri” (de ce istorie de două veacuri a României la 
1938?!), nu a fost mai bine integrată în Europa, şi pornind de la 
impresiile a doi scriitori occidentali, dl Boia crede că poate surprinde 
esenţa viziunii străinilor asupra românilor şi României. Autorul francez 
(Paul Morand) priveşte România cu simpatie, iar autoarea britanică 
(Olivia Manning) cu antipatie nedisimulată (p. 278). Dincolo de 
această deosebire, — esenţială totuşi —, cei doi se întâlnesc în 
constatarea că România este doar parţial integrată civilizaţiei europene, 
că este o ţară de margine, un amalgam de viaţă modernă şi tradiţională, 
rustică, primitivă, că românii sunt „altceva” decât occidentalii. DI Boia 

porneşte de la constatarea că majoritatea românilor nu sunt conştienţi 
de acest lucru, că nu acceptă sau nu înţeleg semiintegrarea noastră în 
civilizaţia Europei Occidentale, nici poziţia noastră marginală. Se 
poate, dar atunci trebuie făcute eforturi pentru conştientizarea de către 
români a acestui fapt. Ceea ce trebuie spus clar este că istoricii 
occidentali, din zona de maximă înflorire a civilizaţiei, vorbesc tot mai 
mult de două, trei sau chiar patru „Europe”, dar mai ales de centru şi 
periferie sau semiperiferie. Polonezii, ungurii, slovacii, românii, sârbii, 
bulgarii, croații, chiar cehii şi alții au fost plasați aproape constant în 
„periferie” sau „semiperiferie” Mai recent, Cehia, Polonia şi Ungaria 
sunt considerate în „semiperiferie”, cu tendinţe de integrare treptată în 
„centru”. Tot în „periferie” şi „semiperiferie” au fost mult timp (şi mai 
sunt pentru unii analişti) Grecia, Portugalia, Spania, Irlanda, sudul 
Italiei. În al doilea rând, în raport cu francezii, englezii şi germanii, 
toți ceilalți sunt exotici şi ciudaţi, în grade diferite. Fireşte, asta nu 
scuză cu nimic neintegrarea României în modelul de civilizație pe care 
şi l-a asumat şi spre care tinde, nu justifică contrastele izbitoare, lipsa 
de organizare, de igienă şi nici suficiența de a pretinde că suntem bine 
cum suntem şi că nu ne trebuie lecții de la alții. 

Profesorul Boia mai oferă câteva exemple „şocante”, constând din 
impresiile deplorabile despre România a doi scriitori francezi, 
consemnate în 1990 şi 1991 şi formulate, în cazul al doilea cel puţin, 
cu evidentă rea-voinţă. Mai este luat ca mărturie un manual de istorie 
pentru ultima clasă de liceu, tot din Franţa (din 1995), în care se spune 
că în România interbelică a fost un regim autoritar de dreapta (ca şi în 
Ungaria). DI Boia constată că pentru occidentali România şi Ungaria 
sunt puse pe acelaşi plan, pe când în România contrastul dintre cele 
două ţări şi civilizaţii este foarte marcat. Lucrul este perfect normal. Şi 
noi, în general, între Norvegia şi Suedia nu vedem decât anumite 
similitudini, pe când, în fapt, la faţa locului, deosebirile sunt percepute 
destul de adânc, mai ales că cea dintâi a fost mult timp dominată de cea 
de-a doua. 

Exemplele de rea-voinţă sau severitate excesivă ale unor scriitori 
occidentali nu sunt deloc în avantajul lor şi nu acuză cu nimic 
România, iar manuale pline cu erori sunt peste tot în lume. 

Caracterizarea regimului politic românesc din 1924 drept „autoritar de 
dreapta” nu credem că s-a făcut din desconsiderare pentru România, ci 
pur şi simplu din ignoranță şi indiferență pentru Estul exotic şi 
neatractiv. Contrastele nu sunt pentru opinia publică occidentală deloc 
vizibile, iar confuzia dintre Budapest şi Bucharest este o realitate. 
Într-un număr din septembrie 1991, „Washington Post” scria pe prima 
pagină: „Minerii sunt din nou la Budapesta!”, fapt pentru care oficialii 
unguri au fost îndreptățiţi să se supere. Asta nu înseamnă că noi trebuie 
să nu mai vedem diferențele, numai pentru că Occidentul nu le vede. 
ŞI cultura istorică ungară (ca şi cea românească), atunci când nu-i 
ignoră pe români, nu face decât să marcheze diferenţele, natural, în 
dezavantajul românilor. Se poate ca viziunea străinilor despre români 
să fie mai degrabă negativă, dar pentru susținerea acestei idei este 
nevoie de serii statistice suficient de relevante, de analize serioase, nu 
doar de impresii. Pe de altă parte, dl Boia ar fi descoperit la fel de uşor, 
dacă nu şi mai uşor, alte mărturii, extrem de apreciative sau realiste la 
adresa românilor. Unii străini apreciază valorile româneşti, alții nu. 
Este firesc să fie aşa. Va trebui să protejăm şi să prezentăm mai bine 
aceste valori, s-o facem în manieră occidentală dacă vrem să 
impresionăm Occidentul. S-ar cuveni, de asemenea, să ne schimbăm 
un pic viaţa în bine, fără să dăm vina pe alţii pentru cele rele, să nu ne 
mai închidem în carapacea proprie, sa ne simţim parte a lumii, să 
Jubilăm întru umanitate, păstrându-ne identitatea. Nu putem deveni cu 
toții americani, germani sau francezi, căci ar fi în lume un plictis 
general. Dar putem fi părtaşi, cu demnitate şi personalitate, ai aceloraşi 
valori majore. „Istoria de nuanţe”, pentru care pledează dl Boia, este, 
în fapt, o istorie a echilibrului, a cumpătării, a bunei cuviinţe. Nici 
„cufundarea în autohtonism”, nici „exaltarea europenismului” nu sunt 
soluţii realiste pentru descifrarea trecutului nostru, care a avut 
momente sublime, momente penibile sau momente oarecare (comune), 
ca şi viaţa în ansamblul ei. Iar viitorul nu depinde atât de trecut, cât de 
voinţa, de hotărârea noastră de a-l construi în acord cu valori verificate 
şi consacrate. De aceea, pledoaria dlui Boia pentru echilibru este 
binevenită. 

CAP. VI. PRINCIPELE IDEAL 


Eroi şi salvatori (p. 282-284) 


Chiar de la începutul acestei secţiuni, în ciuda intenţiilor declarate 
inițial, profesorul Boia pledează pentru „depersonalizarea istoriei”, 
pentru eliminarea „personajului excepţional”, a „eroului” sau 
„salvatorului”, perceput „altfel decât noi”, cei obişnuiţi (p. 282). Altfel 
spus, este vorba despre igienizarea „personajelor mitificate”, fiindcă 
ele ar aparţine „zonei mistice a imaginarului”. În dreaptă consecință, 
autorul încearcă să ne convingă să renunţăm la tratarea (exaltată?) a 
personalităților din istorie. Dacă nu ar fi vorba despre o lucrare 
dedicată „miturilor”, am putea crede că ne aflăm în faţa unei pledoarii 
de odinioară, conform căreia „masele populare îşi făuresc singure 
propriul lor destin”. 

In ciuda criticii făcute istoriei înțelese prin forța personalităților, 
dl Boia ne aduce în atenţie doi istorici junimişti, cu opinii diferite în 
această chestiune. Pe de o parte, este criticat Dimitre Onciul, pentru 
faptul că nu pare „deloc dispus să renunţe la marile figuri ale 
trecutului”, iar pe de alta este elogiat loan Bogdan, „junimist autentic”, 
care „neagă pur şi simplu interesul pe care l-ar prezenta personalitățile 
istoriei româneşti” (p. 282-283). Din păcate pentru dl Boia, dreapta 
cumpănire sau echilibrul, privilegiate anterior, dau mai mult credit 
opiniei lui Onciul, de această dată. Pledoaria lui Bogdan pentru 
cercetarea „culturii române”, a civilizaţiei românești este binevenită, 
numai că aceasta nu exclude rolul individualităţilor. Creaţia spirituală 
cultă este prin natura sa un act individual, este triumful personalităţii 
demiurgice. Cum să excludem personalitatea din actul creației majore? 
Fireşte, evul mediu, prin natura sa, a fost un imn de preamărire a 
divinității, ca Demiurg Suprem, creatorul uman trecând pe plan secund. 
Dar creația medievală a avut ctitori, patroni, inițiatori, susținători ai 
actului de cultură. Lumea era atunci strict organizată şi legată prin 
raporturi care se numeau ierarhie, supunere, executare de porunci, şi nu 

libertate, democraţie, egalitate, ca-n epoca modernă. Curtea domnească 
şi biserica (prin centrele sale mitropolitane, episcopale şi prin 
mănăstiri) erau cele mai mari instituţii de cultură, grație voinţei şi 
atitudinii domnilor şi ierarhilor. Într-o monarhie centralizată — cum 
erau cel mai adesea Țările Române în evul mediu — în care suveranul 
era unsul Domnului şi în care voința suveranului era lege, conducătorul 
nu era în prim-plan doar de formă, ci fiindcă el domnea şi guverna 
deopotrivă. Fireşte, ca istorici din secolul al XXI-lea, noi putem veni 
cu mentalitatea democratică actuală şi sa ignorăm rolul personalităților 
medievale, dar aceasta ar fi o „actualizare” nepermisă. Se poate trata 
foarte bine istoria civilizaţiei româneşti, a culturii, evidențiind creaţia 
colectivă (dacă ea este aşa), dar subliniind şi rolul marilor ctitori, 
comanditari, dătători de ton şi de resurse. Cui ar folosi să scriem despre 
arta moldovenească din perioada 1457-1504, şi nu despre arta 
moldovenească din timpul domniei lui Ştefan cel Mare? Oare au 
renunțat englezii la arta elizabetană, la stilul Tudor sau la cultura epocii 
victoriene? Se va putea replica uşor că este doar o chestiune de accent, 
dar nu este aşa. Peste tot în lume personalitățile şi-au pus foarte apăsat 
amprenta asupra societăţii, iar în evul mediu lucrul este extrem de 
evident. Nici o decizie importantă care viza societatea nu-l putea ocoli 
pe principe, pe domn, care era „unsul lui Dumnezeu” şi deținătorul 
puterii absolute. Afirmarea firavă şi târzie a regimului de stări la noi a 
făcut ca puterea domnilor să fie cvasiabsolută!?. Dacă în evul mediu 
concepția dominantă în societate, generată de realitate, era că domnul 
face şi desface totul, de ce să pervertim acest lucru în acord cu viziunea 
„democratică” din secolele XIX şi XX? Fireşte, societatea, comunitatea 
în ansamblul său este extrem de importantă; ea este personajul colectiv 
fundamental, dar există câteva individualităţi de excepție — principii — 
care au iniţiativa. Istoricul nu poate studia societatea medievală după 
chipul şi asemănarea societății contemporane, pe motiv că aşa cere 
sensibilitatea publicului actual. Receptarea trecutului în funcţie de 
gustul cititorului din secolul al XXI-lea nu trebuie să conducă la 


120 Despre regimul de stări, vezi Gheorghe I. Brătianu, Sfatul domnesc şi 
adunarea stărilor în Principatele Române, Bucureşti, 1995 şi idem, Adunările de 
stări în Europa şi în Țările Române în evul mediu, Bucureşti, 1996. 

falsificarea cu bună ştiinţă a faptelor de altădată. Prin urmare, critica 
adusă de către dl Boia lui Dimitre Onciul este exagerată, fiindcă acesta 
din urmă era un excelent medievist şi cunoştea din interior rolul 
important al personalităţii politice şi al dinastiei în trecutul românesc 
(chiar dacă supralicita rolul lui Carol 1). Este de notat faptul că Onciul 
este criticat (chiar mai aspru) de către profesorul Boia şi în 1976, 
pentru că ar fi „supraapreciat” factorul politic şi ideea dinastică în 
istorie; numai că motivele invocate atunci de autorul nostru pentru 
această „eroare” a lui Onciul nu erau legate nici pe departe de 
„mitificare”, ci de concepția istorică lipsită de originalitate, copiată 
după profesorul său din Viena, Ottokar Lorenz (1832-1904), şi de 
orientarea sa politică spre conservatorism!?!. Când să-l credem pe 
dl Boia? Oare nu ar fi mai cuminte să vedem în Onciul un spirit critic 
autentic, un produs de excepţie al şcolii vieneze a lui Ottokar Lorenz, 
un profund cunoscător al rolului principilor şi al dinastiilor în evul 
mediu şi un admirator sincer — chiar dacă exagerat — al marelui monarh 
care a fost Carol 1 al României? 

Propunerea lui Ştefan Zeletin din 1925, de studiere a structurilor şi 
faptelor colective, era binevenită, deşi nu reflecta poziţia unui istoric. 
Or, istoricii ştiau cel mai bine cum se poate studia trecutul. Din păcate, 
izvoarele premoderne, fiind produse ale unor societăţi ierarhizate, în 
care elitele şi, mai ales, suveranii aveau rol prioritar, nu oferă prea multe 
detalii despre mecanismele economice ale colectivităților mari, care 
grupau masa societăţii. Marele istoric Gh. I. Brătianu nu exclude 
cercetarea istoriei social-economice şi culturale, dar nu agreează 
sociologizarea întregii istorii. A trece de la politizare excesivă la 
„socializarea” trecutului nu era o soluție optimă. Prin urmare, 
Gh. I. Brătianu nu sugerează niciodată că „eroii trecutului îşi puteau 
continua cariera”, cum afirmă iarăşi, ironic şi nedrept, dl Boia. Repetata 
acuză de „mitologizare” a trecutului adusă lui Brătianu, unul dintre cei 
mai oneşti şi mai profunzi istorici români, poate singurul mare 
medievist român interbelic ancorat perfect în circuitul istoriografic 
european şi integrat curentelor moderne de cercetare, rămâne 
inexplicabilă. Din triada „noii şcoli de istorie” de la Bucureşti, se ştie 


!2! Lucian Boia, Evoluţia istoriografiei româneşti, Bucureşti, 1976, p. 203—204. 

că Gh. I. Brătianu şi P. P. Panaitescu manifestau o deschidere 
metodologică şi de conținut convergentă cu ceea ce cultivau istoricii 
de la „Annales”!?. 

Mirarea dlui Boia în legătură cu evoluția „eroilor” sub comunism 
este, desigur, falsă. Paradoxul societăţii comuniste este doar aparent: 
cu toată negarea inițială a personalităţilor şi cu privilegierea rolului 
maselor, o societate bazată pe dictatură, pe limitarea sau stoparea 
libertăţii, pe mimarea democraţiei, nu putea renunţa la „eroi”. Marx şi 
Engels, care au fost teoreticieni, şi nu practicieni al comunismului, 
şi- au putut permite, ipotetic, să renunţe la personalităţile trecutului. În 
realitate, personalităţile nu pot fi ostracizate prin voinţa cuiva. Fireşte, 
în societăţile democratice, personalităţile politice, „eroii” militari au 
roluri limitate, controlate strict de societate; se impun atunci 
individualități puternice în domeniul culturii, cu toate laturile sale. Dar 
societățile premoderne, până în secolul al XX-lea, nu au fost, în 
general, democratice. Ce democraţii a cunoscut istoria lumii, de la 
sumerieni şi egipteni până pe la 1800, dacă lăsăm la o parte democrația 
ateniană, Roma republicană sau SUA de pe la 1780? Comunismul, ca 
tip de societate, aşa cum s-a „făurit” el, era firesc să exalte 
personalităţile şi să studieze trecutul în funcţie de aceeaşi logică. 
Intâmplarea face că nici istoria precomunistă nu a fost una predominant 
democratică, aşa că „eroi ” ai trecutului, demni de exaltat, erau din 
belşug. Însă regii daci şi marii voievozi ai evului mediu — reale 
personalităţi ale vremii lor — nu au nici o vină pentru asemenea 
exagerări. De ce să-l pedepsim pe Ştefan cel Mare fiindcă Ceauşescu 
s-a considerat „urmaş ilustru” al principelui moldav? Este absurd să 
excludem voievozii din trecutul nostru, numai fiindcă s-a abuzat de ei 
într-o anumită perioadă; sau, cum propun unii, să nu mai vorbim despre 
voievozi vreo 10-20 de ani, pentru că ne-am plictisit de ei sub 
Ceauşescu, pentru că generaţia noastră este saturată de ei. Dar ce vină 
au voievozii şi ce vină au copiii, elevii de azi, care nu au auzit mai 
nimic despre principii noştri medievali şi nici despre al altora? Pentru 
construirea sinceră a democraţiei actuale, este nevoie oare să-i 
convingem că şi trecutul a fost democratic? Marx, care visa o societate 
viitoare a egalilor, a oamenilor otova, ca şi ceilalți utopici, voia să 


1 Bogdan Murgescu, 4 fi istoric în anul 2000, Bucureşti, 2000, p. 33. 

transforme trecutul după chipul şi asemănarea acestei societăţi: masele 
au luptat mereu să egalizeze lumea şi au împins-o înainte! Din. fericire, 
în trecut, ca şi în prezent, îşi au locul lor deopotrivă masele şi 
personalitățile. 


Constituirea panteonului național (p. 284-291) 


DI Boia discută aici mecanismul formării „panteonului naţional”!7% 
sau a galeriei eroilor naţionali în conştiinţa românească. Din fericire, 
procesul este integrat formal unuia general valabil, prezent la toate 
popoarele. Dar, deşi „cazul românesc nu se deosebeşte de oricare altul 
prin esenţa fenomenului”, acesta are „cu siguranţă o intensitate 
deosebită” (p. 285), ne asigură dl Boia. Să înţelegem că românii îşi 
trăiesc cu mai multă intensitate eroii decât alții? 

Ni se mai spune că „panteonul românesc al secolului al XIX-lea a 
fost alcătuit aproape fără excepţie din personaje princiare”. Oare? în 
afară de Alexandru loan Cuza, Carol I şi Franz Iosif, care „personaje 
princiare” de după 1800 au marcat atât de profund conştiinţa 
românească? În secolul al XIX-lea, au trăit Eminescu şi Creangă, 
Brătianu şi Kogălniceanu, Bălcescu şi Tudor Vladimirescu, Avram 
Iancu, Alecsandri, Nicolae Grigorescu, Coşbuc şi mulţi alții. Sau — 
vrea să spună autorul, dar o face în chip neclar — „panteonul românesc” 
în genere, din toate timpurile, era în secolul al XIX-lea format exclusiv 
din principi? Aşa a fost, dar la fel era la aproape toate popoarele vecine, 
şi nu numai la ele. 

În cadrul „panteonului naţional”, autorul enumeră, ca figuri de 
prim-plan, pe Traian, Decebal, Ştefan cel Mare, Mihai Viteazul; în 
planul al doilea sunt amintiţi Negru-Vodă, Basarab I, Dragoş, Bogdan, 
Mircea cel Bătrân, Vlad Ţepeş, Petru Rareş, loan-Vodă cel Cumplit, 
Iancu de Hunedoara, Matei Basarab, Vasile Lupu, dar şi Alexandru cel 


Bun, Neagoe Basarab, Constantin Brâncoveanu; în epoca modernă, 
1% „Panteonul naţional” este o formulă improprie pentru personaje istorice, din 
moment ce „panteonul românesc” este lumea divinităţilor populare ale românilor sau 
totalitatea reprezentărilor mitice populare româneşti ierarhizate după putere, atribuţii, 
vârstă, sex. Vezi Ion Ghinoiu, Panteonul românesc. Dicţionar, Bucureşti, 2001. 

sunt plasați pe prim-plan Tudor Vladimirescu, Cuza, Carol I, iar în 
plan secund Asachi, Heliade-Rădulescu, revoluționarii de la 1848, 
unioniştii din 1859. Se mai constată că sunt rău văzuţi domnitorii care 
au închinat ţara fără luptă, străinii, precum Despot sau fanarioţii. Toată 
această „selecţie” i se pare autorului explicabilă, dar şi criticabilă. Întâi, 
nu este prea bine că sunt „privilegiaţi” eroii războinici. Printre rânduri, 
autorul se întreabă parcă de ce este mai lăudabil a te supune cu luptă 
decât fără luptă, indiferent de prețul plătit. Fireşte, dl Boia cunoaşte 
„canoanele istorice ale vremii”, dar şi valorile morale eterne, legate de 
demnitate, sacrificiu, stăruință. Ideea că nimic valoros nu se poate 
obține fără sacrificiu nu aparţine românilor, ci face parte din tezaurul 
înţelepciunii universale. În evul mediu, războiul era una dintre valorile 
supreme în societate, pentru că elita conducătoare era formată peste 
tot din luptători. Toată nobilimea (boierimea) are drept calități 
definitorii ajutorul militar (slujba, auxilium) dat suzeranului şi feudul 
primit de la acesta. Raporturile vasalice se încheie între be//atores. 
Atunci, apologia păcii era marginală, neascultată de nimeni, din 
moment ce, în Occident, unele dintre remarcabilele figuri militare erau 
clerici şi chiar prelați. Sfântul Scaun îi îndeamnă pe principi şi pe nobili 
să lupte cu arma contra „păgânilor, ereticilor şi schismaticilor” şi chiar 
să-i extermine pe aceştia, cu promisiunea absolvirii de păcate şi a vieţii 
veşnice pentru aceşti suprimatori de vieţi omeneşti terestre. Mai mult, 
„braţul secular” (sau „braţul temporal”), adică armata laică, era adesea 
chemat de biserică să procedeze la convertiri forțate sau la restabilirea 
ordinii şi rânduielii religioase. Războiul, cu reguli precise, facea parte 
din viaţa cotidiană a întregii lumi medievale, din profunzimea trăirii, 
or, nu i se poate contesta unei societăți esenţa sa. Evident, ţăranii, masa 
populației, nu luptau decât ocazional; ei munceau, dar nu erau 
consideraţi subiect social-politic şi juridic şi nu contau în guvernarea 
comunităţii, în stabilirea destinelor acelei lumi. Cu timpul însă, şi 
țăranii dependenţi luptau destul de des, în cadrul rivalităților dintre 
nobili şi domenii feudale, mânaţi de stăpânii lor animați de invidie sau 
de dorinţa răzbunării, în contextul a ceea ce unii istorici numesc 
„anarhie feudală”. 

Altă undă de reproş se strecoară şi în prezentarea câtorva voievozi 
care sunt „rău văzuţi”. Astfel, ni se spune că Petru Aron este repudiat 

fiindcă a închinat ţara turcilor, ceea ce şi Ştefan cel Mare a făcut, fără 
să fie condamnat de nimeni. Aparent, este un paradox care poate da de 
gândit publicului cititor şi-i poate incrimina din nou pe istorici, care 
i- ar prefera pe unii şi i-ar respinge fără discernământ pe alţii. Lucrurile 
sunt însă mult mai simple, iar dl Boia le cunoaşte: domnia lui Petru 
Aron este total nerelevantă sub aspectul duratei (a domnit de trei ori — 
1451-1452, 1454-1455, 1455-1457 — în total vreo trei ani) şi al 
realizărilor, pe când domnia lui Ştefan cel Mare este cu adevărat 
reprezentativă; nu închinarea sau neînchinarea ţării contează; cu 
excepţia istoricilor, aproape nimeni nu ştie că cei doi au închinat 
Moldova şi nici în ce fel au făcut-o. Dincolo de aceasta, supunerea cu 
luptă sau fără luptă este un criteriu pentru profilul moral al oricărui 
conducător şi chiar al comunităţilor. Petru Aron a acceptat primul plata 
unui tribut ca răscumpărare a păcii, de aceea a şi fost reținut în istorie. 
Alte fapte semnificative nu are. Domnii următori, chiar dacă au plătit 
şi ei tributul, nu au mai prezentat interes sub acest aspect. Ştefan cel 
Mare a moştenit plata tributului către Poartă de la pomenitul unchi al 
său şi s-a achitat de această obligaţie (oneroasă mai mult sub aspect 
moral şi politic, atunci) numai până când au durat pregătirile în vederea 
înfruntării militare cu Imperiul Otoman. Apoi, Ştefan cel Mare a 
acceptat iarăşi pacea cu otomanii şi plata tributului numai după ce 
dobândise pentru sine şi ţara sa un prestigiu deosebit şi o poziţie 
internațională respectată de toţi vecinii şi de întreaga creştinătate, după 
ce devenise (în ochii Sfântului Părinte) Arhleta Christi. Este uşor a-i 
plasa pe Petru Aron şi pe Ştefan cel Mare pe acelaşi plan, numai fiindcă 
amândoi au plătit tribut Porții, dar faptul este împotriva oricărei 
evidențe istorice şi demonstrează ignoranță sau rea-voinţă. Conform 
unei asemenea logici, ne putem mira de ce istoricii epocii moderne 
nu-i tratează la fel pe domnii noştri Constantin Hangerli (domn al Țării 
Româneşti între 1797 şi 1799) şi Carol I (domn sau principe al 
României între 1866 şi 1881), deoarece ambii au plătit tribut turcilor! 
A spune şi a scrie că Ştefan cel Mare a închinat țara otomanilor, ca şi 
Petru Aron, numai că a facut-o „după un şir de războaie” (p. 287), 
înseamnă fals prin omisiune. Seduşi totuşi de această neinspirată 
remarcă a dlui Boia, autorii unui manual (alternativ) de istorie pentru 
clasa a XII-a nu au găsit cu cale să aducă la cunoştinţa elevilor despre 

Ştefan cel Mare decât următoarele: „1457-1504: domnia lui Ştefan cel 
Mare. După o domnie plină de războaie, voievodul moldovean se 
închină şi el turcilor”!?. Atât şi nimic mai mult! Nu eram îndrituiţi să 
bănuim că sursa directă de inspiraţie a acestui „sintetic” portret al 
ilustrului voievod medieval este cartea de faţă a dlui Boia, dacă nu 
comparam cele două texte cvasiidentice şi care conţin doar două 
elemente, anume purtarea războaielor şi închinarea faţă de turci. Oare 
dacă profesorul Boia a scris doar atât despre Ştefan cel Mare, într-o 
carte polemică, într-un eseu fascinant, elevii trebuie să preia tale-quale 
o asemenea caracterizare? 

Despot nu este rău văzut fiindcă este de origine străină, cum crede 
dl Boia. Nu sunt mărturii relevante în acest sens. El a rămas în 
conştiinţe drept „domnul care a vrut să răsipască țara”, fiindcă s-a opus 
rânduielilor țării şi ale domniei. Un cap de acuzare extrem de serios a 
fost refuzul lui Despot de a fi şi de a se purta ca şef suprem, ctitor şi 
prim-ocrotitor al bisericii ortodoxe a Moldovei. Orice domn, prin 
natura domniei la noi, era după mirungere capul bisericii; Despot a 
disprețuit biserica țării în care domnea, i-a răpit bunurile, 1-a topit 
odoarele ca să facă bani din ele, a refuzat participarea la slujbe şi 
ceremonii religioase ortodoxe etc. Toate acestea şi altele l-au pierdut, 
dar calitatea sa de străin nu a fost invocată de nimeni ca motiv principal 
al îndepărtării sale. Fanarioţii, înainte de a fi „rău văzuţi” de istorici, 
au fost aspru amendaţi de opinia publică din secolul al XVIII-lea. Ca 
ortodocşi, ei s-ar fi putut integra relativ uşor în societatea românească 
tradițională. Câteva cauze i-au împiedicat pe cei mai mulţi să fie bine 
receptaţi: calitatea lor de trimişi otomani, de funcționari ai imperiului; 
spolierea locuitorilor în vederea plăţii obligaţiilor faţă de Poartă şi a 
îmbogăţirii personale; calitatea de străini, necunoscători ai datinilor 
locale, ai limbii. Fanarioţii au fost, fără îndoială, percepuți şi ca străini, 
cu oarecare ostilitate, mai ales că ne aflăm în perioada de afirmare a 
naţiunii moderne. Domnul fanariot al Moldovei Grigore Ghica nu a 
plătit cu viaţa pentru că s-ar fi opus direct „răpirii” Bucovinei (ci pentru 
relaţiile sale cu Rusia şi Austria şi pentru neplata obligaţiilor faţa de 


124 Sorin Mitu (coord.), Istoria românilor. Manual pentru clasa a XII-a, 
Bucureşti, 1999, p. 27. 

Poartă), dar istoriografia română i-a creat ulterior o aură de martir în 
numele interesului naţional!?. 

„Privilegierea eroului războinic” — dacă a fost şi câtă a fost — arată 
un anumit sens al demnităţii în conştiinţa românească. Oricum, în 
opoziţie cu această idee, se susține adesea o alta, anume că românii ar 
fi fost „paşnici” din laşitate, că au aplicat mereu proverbul despre capul 
plecat... Sau, poate, eroul războinic este valorizat excesiv din frustrare? 
DI Boia ne asigură din nou că lumea românească a actualizat prea mult 
personalităţile trecutului, mai ales pe cele politice. De vină ar fi 
manualele de istorie şi „ficţiunea istorică” (literatura, cinematograful, 
televiziunea etc.), mai ales literatura. Sunt enumeraţi astfel Alexandru 
Lăpuşneanu (după Negruzzi), Mihnea cel Rău şi Doamna Chiajna 
(după Odobescu), Despot-Vodă (după Alecsandri), Vlaicu-Vodă (după 
Al. Davila) şi alții, care ar fi pătruns în conştiinţa românească prin 
literatură. Nu credem că literatura a putut schimba ierarhiile, scoțând 
în prim plan personaje de rang secund şi umbrind adevăratele 
personalităţi. Dar, cu excepţia lui Vladislav I, portretizat pozitiv de 
Al. Davila, restul sunt, în general, personaje negative. Prozatorii 
romantici şi postromantici au vrut să arate cititorului mai mult cum nu 
trebuie să fie un domnitor, din perspectiva viziunii lor patriotice de 
secol XIX. De exemplu, ideea principală a nuvelei Alexandru 
Lăpuşneanu de Costache Negruzzi este că luptele interne dintre 
partidele boiereşti şi dintre acestea şi domni nu au făcut decât să 
dăuneze ţării, care a alunecat tot mai mult pe panta decăderii, spre 
ticăloşire, spre haos. Nu credem că literatura a făcut din Alexandru 
Lăpuşneanu, Mihnea cel Rău, doamna Chiajna sau Despot- Vodă eroi 
naționali, nici măcar de rang secund. A făcut din ei, cu siguranţă, 
personaje literare cunoscute, scoase din ignoranță, dar antieroi. 

Nemulțumit de aceste exemple, luate din proză, dar neilustrative 
pentru ideea susţinută, dl Boia trece la poezie. În versuri ar fi 
glorificaţi cel mai bine eroii neamului. Este astfel invocat un Mihai 
Viteazul văzut de D. Bolintineanu şi un altul, „transfigurat” de 
G. Coşbuc. Prin pana celor doi poeţi, Mihai Viteazul devine personaj 


15 Radu G. Păun, Miturile demitificării sau radiografia unei şanse ratate: 
Lucian Boia, Istorie şi mit în conştiinţa românească, Bucureşti, Edit. Humanitas, 
1997, în „Revista istorică”, serie nouă, tom X, 1999, nr. 1-2, p. 182. 

artistic, creat de ficţiune, şi nu de istorie. La Bolintineanu, voievodul 
vorbeşte în pilde, ca un înţelept, dar sub aspect literar este puţin reuşit, 
pe când la Coşbuc, personajul este hiperbolizat, construit prin 
metafore extrem de expresive, cu atribute pe care nu le au oamenii, ci 
forţele naturii (vorba-tunet, răsufletul-ger, vodă-munte). De altminteri, 
nu avem a ne mira prea tare, din moment ce cronicarul contemporan 
povesteşte despre moartea domnului pe „Câmpul Tordei”, cum „căzu 
trupul lui cel frumos ca un copaciu...” 

Ni se mai spune apoi cum Eminescu i-a portretizat în felul său pe 
Mircea cel Bătrân şi pe Ştefan cel Mare, în Scrisoarea III şi, respectiv, 
Doină, cum Delavrancea a vorbit el însuşi, în Apus de soare, prin 
intermediul lui Ştefan cel Mare, sau cum pictorul Theodor Aman 1-a 
zugrăvit şi el pe Mihai Viteazul, pe Vlad Ţepeş, pe Tudor 
Vladimirescu, după cum şi i-a imaginat, nu după cum erau în realitate. 

Dar toate aceste lucruri nu au în sine nimic spectacular, nimic 
neobişnuit. De când este lumea arta recreează realitatea după 
sensibilitatea artistului. Oriunde şi oricând, arta a acționat după 
rânduieli proprii, altele decât regulile ştiinţei, ale filosofiei sau ale 
religiei. Fireşte, artiştii de peste tot în lume şi din toate timpurile s-au 
inspirat copios şi din trecut. Trecutul a fost şi el un prezent cândva, 
pentru cei care l-au trăit. Dacă arta deformează prezentul, de ce n-ar 
deforma şi trecutul? În general, publicul percepe mai uşor limbajul şi 
mesajul artistic, fiindcă ele sunt mai expresive decât modul de 
comunicare sec al ştiinţei. 

DI Boia amalgamează aici datele istoriografiei, ale literaturii şi 
picturii, sub cuvânt că imaginea personalităților în conştiinţa publică 
este rezultatul conjugat al mai multor domenii de creație. Numai că tot 
mai mulți oameni fac deosebire între realitate şi ficțiune, iar manualele 
se străduiesc, cel puţin în textele lor, dacă nu şi în ilustraţii, să reflecte 
imagini rezultate din cercetarea istorică, şi nu din ficţiunea artistică. 
Orice elev — dacă îi mai studiază pe Bolintineanu şi pe Coşbuc la 
şcoală, ceea ce nu credem — este avertizat că portretele în versuri ale 
lui Mihai Viteazul sunt rezultatul ficţiunii. Oricum, în ciuda a ceea ce 
reiese din textul lucrării dlui Boia, istoricii profesionişti nu concură în 
mod conştient la „mitizarea” voievozilor şi a altor personalități. Arta, 
şi nu istoria, are drept rațiune de a fi tocmai imaginarul, adică ficțiunea. 

Tăierea boierilor: 


dosarul lui Ioan- Vodă (p. 291-296) 


Profesorul Boia reia aici „dosarul” lui loan-Vodă, dar şi al celorlalți 
„tăietori” de boieri din istoria românească. Ni se atrage întâi atenţia 
asupra figurii lui Ştefan cel Mare, văzută de Grigore Ureche şi de o 
istorie a Moldovei de sorginte boierească din 1828, în care sunt 
condamnate uciderile de boieri întreprinse de marele domn. În epoca 
modernă şi apoi contemporană, la Xenopol, Iorga sau C. C. Giurescu, 
aceste acuze se atenuează sau dispar, ne asigură autorul pomenit. La 
fel, este adus în atenţie domnitorul Petru Şchiopul, iubit de Ureche şi 
de boieri, ca fiind „matcă fără ac”, dar disprețuit de istorici. „Dosarul” 
referitor la loan-Vodă cel Cumplit este şi mai voluminos din acest 
punct de vedere. Acuzat de către Azarie, de Grigore Ureche, de 
varianta boierească a istoriei Moldovei din 1828 şi de P. P. Carp, 
domnul este „reabilitat” de Hasdeu, Xenopol şi chiar de Onciul şi 
Bogdan, iar apoi de către C. C. Giurescu şi de literatură, prin piesa 
Letopiseţi de Mihail Sorbul. DI Boia înclină să considere veridică 
atitudinea de condamnare a acestor „tăietori” de boieri şi pune sub 
semnul întrebării onestitatea istoricilor ulteriori. 

Trebuie să remarcăm că în cazul tuturor acestor domni, „iubiţi” sau 
„Urâţi”, este vorba în fond despre atitudinea lor faţă de boieri, iar 
izvoarele primare care îi incriminează sunt de sorginte boierească clară 
sau domnească, dar din tabăra opusă. Cu excepţia cronicii lui Azarie, 
apropiată de evenimente, dar dictată de interese duşmane lui loan- 
Vodă, celelalte surse menţionate sunt târzii. Ureche scrie la aproape 
150 de ani de la moartea lui Ştefan cel Mare. Dar Ureche îl receptează 
pe Ştefan ca un boier cu educaţie umanistă şi cu oarecare spirit modern, 
cum spune chiar dl Boia (p. 291). Prin urmare, îl judecă pe domnul 
Moldovei prin prisma clasei sale, dar mai ales după grila valorilor 
postmedievale. Or, boierii Moldovei au avut mereu nostalgia 
„republicii nobiliare” polone, unde elita feudală domina viaţa politică, 
iar regii erau instrumente uşor de manevrat. Fireşte, Ştefan cel Mare, 
loan-Vodă şi alţii au tăiat copios boieri, uneori cu cruzime şi voluptate 
morbidă, dar au facut-o toţi principii medievali, de oriunde. Oare nu 

cumva mentalitatea, morala, datina şi chiar legea din evul mediu erau 
de aşa natură încât să justifice în oarecare măsură aceste acte? Domnul 
era „unsul lui Dumnezeu” şi puterea lui, până la afirmarea fermă a 
stărilor la noi, prin secolul al XVII-lea, era absolută. Dreptul de viaţă 
şi de moarte asupra supuşilor era unul dintre atributele fundamentale 
ale domniei. Motivul principal al pedepselor capitale era trădarea faţă 
de domni sau „hiclenia”. Trădarea domnului era sinonimă cu trădarea 
țării, fiindcă domnul şi țara erau una. Trădarea era depistată şi trădătorii 
erau stabiliţi exclusiv de domn. În evul mediu clasic, cât a fost la noi, 
„giudeţul” sau judecata erau în mâna suveranului. Convocarea şi 
consultarea sfatului erau facultative. Chiar şi cu „giudeţ”, decizia o lua 
numai domnul. Nouă, ca oameni ai vremurilor noastre, obişnuiţi cu 
legea, democraţia, libertatea, egalitatea în fața legilor etc., ni se pare 
monstruos ceea ce făceau domnii cu unii dintre supuşii lor. Este azi 
foarte greu de spus în ce măsură „trădătorii” erau reali sau imaginari, 
dar trădări ale indivizilor şi partidelor boiereşti au existat din belşug, 
mai ales începând cu secolul al XVI-lea. Dacă era impus la tron un 
reprezentant al partidei filootomane, membrii grupării adverse, 
filopolone de exemplu, care nu apucau să fugă, erau lichidaţi fizic. 
Dacă aveau dreptate domnii sau boierii, este extrem de greu de spus 
azi. Depinde şi de felul cum vede istoricul de azi „binele”: unii cred că 
prosperitatea ţării, atunci, depindea de gradul cât mai înalt de 
concentrare şi de centralizare a puterii în mâna principelui; alții, 
dimpotrivă, ar vrea să vadă un regim „democratic” avant la lettre, un 
regim al stărilor, cu rol important deţinut de boieri, cler, orăşeni, 
curteni, răzeşi (moşneni) şi alții. Este însă extrem de dificil a aplica 
mereu aceeaşi unitate de măsură, timp de câteva secole. Deşi înclinăm 
să credem că lumea medievală la noi funcţiona bine numai dacă era 
strict ierarhizată şi numai daca suveranul era puternic şi autoritar, este 
cert că au fost domni care au acuzat pe nedrept. Chiar şi „dăruiți cu 
har de Dumnezeu”, domnii erau oameni, iar oamenii greşesc. Este azi 
clar că unii domni, în anumite momente, au „tăiat” boieri pe nedrept, 
numai din teamă, gelozie, rivalitate, răzbunare etc. La fel de adevărat 
este că Ţărilor Române — şi nu numai lor — le-a mers bine în evul mediu 
când au avut domni puternici, respectaţi, cu domnii îndelungate. Le-a 

mers însă catastrofal când boierii şi grupurile lor şi-au disputat tronul, 
generând lupte fratricide şi războaie civile. 

Se discută azi foarte serios dacă Bula de aur a nobilimii din Ungaria, 
din 1222, a fost un act ce prefigura lumea modernă sau rămânea 
profund cantonat în medieval. Unii spun că, prin privilegiile conferite 
nobilimii, regele Andrei al II-lea a pregătit „constituţionalismul” 
modern, alţii că a încurajat, în fapt, anarhia feudală şi tendinţa de 
rezistenţă şi de răzvrătire a nobililor contra suveranului lor. Cert este 
că prevederile Bulei din 1222, reînnoite periodic şi chiar augmentate în 
favoarea nobilimii, au întreţinut revoltele nobiliare din regat, au 
favorizat fragmentarea ţării în repetate rânduri şi chiar destrămarea ei 
la 1526-1541. Polonia (Uniunea Polono-Lituaniană), mare putere 
central-europeană şi model de „republică nobiliară”, s-a măcinat spre 
finalul evul mediu prin luptele dintre partidele nobiliare şi boiereşti, 
devenind pradă uşoară a Rusiei, Austriei şi Prusiei, în cadrul 
succesivelor împărțiri din secolul al XVIII-lea. Fireşte, nici Ţările 
Române, chiar dacă unii dintre domnii lor au fost autoritari şi au „tăiat” 
din belşug boieri, nu au avut o soartă mai fericită, fiind grav aservite, 
ciuntite teritorial, obligate la prestații dificile către vecinii puternici. 
De aceea, pledăm pentru analize specifice, de la caz la caz, şi nu pentru 
generalizări. În cazul lui Ştefan cel Mare, Ureche nu mai este un martor 
ocular, ci un mare boier care preia date din trecutul destul de îndepărtat 
şi le adaptează sensibilităţii lui elitare, nu atât umaniste, cât de om trăit 
în Polonia, unde regele era tocmai „matcă fără ac”. Pe Ştefan, care 
fusese un lider atât de autoritar, nu avea cum să-l trateze cu simpatie 
nelimitată. Nu putea să nu-l laude şi preţuiască pe domnul căruia „ţara” 
i-a spus cel Sfânt încă din 1504, dar unda de reproş vine, determinată 
de „modernitatea” vremii sale şi de specificul lumii elitare polone. Este 
greu de spus ferm că „Grigore Ureche se dovedeşte mai aproape de 
spiritul liberal decât istoricii moderni” (p. 292) sau că „erodarea 
spiritului liberal în cultura politică românească” se vede direct în 
scrisul istoric românesc, de la Xenopol la C. C. Giurescu (p. 293). 
Aceste „determinisme” din sfera mentalulului ni se par prea severe. 
Noi credem că Xenopol, Iorga şi C. C. Giurescu — unii dintre marii 
istorici ai românilor — nu au tratat raporturile dintre domnie şi boieri în 

funcţie de stadiul la care se afla „spiritul liberal” în cultura politică 
românească, ci cu onestitatea specialistului căutător de adevăr. Cel 
puţin ei aşa mărturisesc şi nu avem motiv să nu-i credem. Că nu au 
ajuns mereu la adevăruri, asta este de la sine înţeles. Noi nu credem că 
cei amintiţi mai sus s-au abătut cu bună ştiinţă de la adevăr. Dar din 
temperamente şi şcoli diferite rezultă creaţii diferite. De ce să punem 
la îndoială sinceritatea şi buna-credinţă ale celor mai mari istorici 
români? 

Cazul lui loan-Vodă este simptomatic, dar nu paradoxal. Oare toţi 
marii istorici, de la Hasdeu la Xenopol şi de la Onciul şi Bogdan până 
la C. C. Giurescu, să se fi lăsat orbiţi de felurite clişee, interese şi 
mentalități contemporane lor şi să fi proiectat asupra trecutului „cultul 
salvatorului”, cum spune dl Boia? Este evident că Hasdeu a văzut 
indirect în loan-Vodă, ca şi concepţie generală, un fel de Cuza avant la 
lettre, deşi a lucrat cu cele mai serioase şi credibile izvoare. Dar oare 
P. P. Carp era perfect informat în chestiunile de istorie medievală şi 
avea dexteritate de istoric profesionist în analiza izvoarelor? Sau era un 
mare om de cultură şi politic şi un polemist excelent, dornic de a-l 
contrazice cu orice preţ pe Hasdeu? Dar dacă Xenopol şi chiar 
„severii” Onciul şi Bogdan l-au urmat parțial pe Hasdeu, şi nu pe Carp, 
oare dreptatea nu poate înclina — în oarecare măsură, nu la modul 
absolut — de partea celui care a scris Cuvente din betrani? Astăzi, ca şi 
atunci, istoricii de profesie ştiu clar că argumentele lui P. P. Carp nu 
erau deloc mai puternice decât ale lui Hasdeu. Apologia călugărilor 
păstrători ai religiozităţii, filipica îndreptată contra „ideilor 
democratice” ale domnului şi acuza de „clătinare a naţionalităţi 
noastre” de către loan-Vodă — toate ieşite din pana lui Carp — sunt mai 
anistorice decât majoritatea ideilor lui Hasdeu. Cum se poate ca toţi 
specialiştii să fie orbiţi şi numai un om politic să aibă dreptate? Cum 
se întâmplă cel mai adesea în polemicile înverşunate, adevărul este 
undeva la mijloc. Alături de cruzimi şi aventuri, loan-Vodă a avut şi 
acte de înţelepciune. EI nu poate fi nici idealizat, dar nici demonizat. 
Iar ignorarea lui, în ciuda domniei scurte, ar fi o eroare, pentru că, 
alături de mari greşeli, a întreprins şi acţiuni benefice, cu urmări 
importante pentru țară. Ar fi prea simplu ca interesul pentru loan-Vodă 
să fie doar un indiciu al principiului de autoritate la români, cum ne 

spune dl Boia. loan-Vodă a fost un personaj de excepție, fascinant prin 
multe aspecte ale personalității sale, iar istoricii nu s-au ocupat de el 
fundcă ar fi fost impregnaţi de „principiul autorității”. Cei mai mulţi 
au fost animați de spiritul de cunoaştere obiectivă a trecutului. 


„Cum nu vii tu, [epeș Doamne...” (p. 296-299) 


Profesorul Boia ne oferă o scurtă istorie a evoluţiei figurii lui Vlad 
Ţepeş în conştiinţa românească şi a lumii, simplificând şi complicând 
concomitent atât de mult lucrurile, încât Vlad-Voievod pare similar 
când lui Cesare Borgia, când lui Alexandru loan Cuza. De fapt, dl Boia 
lasă numai aparent impresia obiectivităţii. Opinia Domniei sale este 
clară şi coincide cu impresiile exprimate de loan Bogdan cu prilejul 
examinării faimosului portret de la Ambras sau după analiza 
narațiunilor germane şi ruseşti: voievodul român poartă „obişnuitul 
stimat al degeneraților”, el este „un crunt tiran şi un monstru al 
omenirii”, de care „ar trebui să ne ruşinăm”, şi „nu să-l dăm drept 
model de vitejie şi patriotism” (p. 298). Fireşte, există şi imaginea 
opusă, a unui Ţepeş mereu benefic, animat numai de înalta rațiune de 
stat, drept, apărător al civilizației creştine în faţa asalturilor Semilunii. 

În enumerarea acestor opinii, autorul distorsionează iarăşi tabloul 
general prin subtile inadvertenţe, uşor de trecut cu vederea de către 
nespecialişti. Întâi, toate izvoarele sunt puse cam pe acelaşi plan, deşi 
credibilitatea unora este mult mai mare decât a altora. Astfel, cronicile 
munteneşti vechi, bizantinul Chalcocondylas, povestirile germane, cele 
slavone, documentele emise de Vlad Ţepeş etc. sunt enumerate de-a 
valma, fără să se discute acuratețea informaţiei cuprinse în ele. Prin 
această metodă anistorică, neprofesionistă, se poate dovedi orice. În al 
doilea rând, punctele de vedere ale istoricilor sunt puse pe acelaşi plan 
cu ale literaţilor, eseiştilor, oamenilor de cultură în genere. Astfel, în 
conturarea imaginii moderne a lui Vlad Ţepeş, se remarcă — după 
profesorul Boia — Gheorghe Şincai, Engel, Laurian, Heliade-Rădulescu, 
Bolintineanu, Xenopol, Tocilescu, Eminescu, C. C. Giurescu. În cea 
mai mare eroare s-ar afla Şincai, Bolintineanu, Eminescu, Giurescu, pe 
când obiectivi ar fi doar Engel şi Bogdan. Eminescu este plasat în 

fruntea celor „dezorientaţi” de multe rele şi care nu contenesc să-l 
invoce până astăzi pe Ţepeş. Toţi aceştia nu ar fi altceva decât adepţii 
unor regimuri autoritare, dacă nu de-a dreptul tiranice. 

DI Boia ignoră una dintre cele mai corecte şi echilibrate referiri la 
geneza şi răspândirea povestirilor scrise despre Vlad Ţepeş, elaborată 
de Şerban Papacostea şi publicată încă din 1966!1%. Aici se arată că 
faima europeană din secolul al XV-lea a domnului român, bazată 
deopotrivă pe fapte de vitejie şi de cruzime, nu porneşte nici din 
cronica internă a Țării Româneşti şi nici din înregistrări independente 
al tradiţiei orale, ci de la curtea regelui Matia Corvin. Sunt aduse aici 
convingătoare argumente pentru schimbarea de atitudine a suveranului 
ungar, care acceptase, în locul rezistenţei susținute de Vlad Ţepeş, 
dominaţia otomană asupra Ţării Româneşti, întruchipată prin Radu cel 
Frumos. În aceste condiţii, regele Matia a fost nevoit să explice 
Occidentului irosirea stipendiilor acordate de Roma şi Veneţia, 
arestarea lui Vlad Ţepeş şi renunţarea la acţiune antiotomană. 
Explicaţia s-a făcut prin sacrificarea domnului român cu ajutorul unei 
propagande defăimătoare bine orchestrate. Din preajma regelui ungar, 
textele contrafăcute despre Vlad Ţepeş au ajuns la curia papală, în 
broşurile tipărite în limba germană şi chiar în versiunile ruseşti, 
adaptate mediului slav. 

Demonstrația lui Şerban Papacostea nu-l absolvă pe Vlad Ţepeş de 
cruzimile numeroase pe care le-a înfăptuit, dar îl prezintă într-o lumină 
realistă, de suveran creştin, membru al unei coaliții europene 
antiotomane, violent şi brutal, victimă a unei anumite conjuncturi 
politice internaționale. Dl Boia pune între paranteze acest tip de analize 
pertinente, aparținând specialiştilor, pentru un tip de argumentare sui 
generis, ademenitor pentru profani, dar situat de fapt la nivel eseistic 
şi pur speculativ. 

După această „argumentare”, ar trebui să receptăm definitiv 
imaginea „monstrului” pe linia Engel-Bogdan sau a vampirului pe linia 


1% Şerban Papacostea, Cu privire la geneza şi răspândirea povestirilor scrise 
despre faptele lui Vlad Țepeș, în „Romanoslavica”, XIII, 1966, p. 159-167 
(republicat recent în idem, Evul mediu românesc. Realităţi politice şi curente 
spirituale, Bucureşti, 2001, p. 127-138). 

Bram Stoker şi să nu-l mai tulburăm pe Vlad-Voievod cu fel de fel de 
analize, mai mult ori mai puţin subtile. Numai că istoricii nu pot 
accepta, prin natura meseriei lor, acest fel de punere la punct. De la 
Bogdan şi Giurescu încoace, cercetările au continuat şi s-au făcut 
extrem de utile şi importante nuanţări, precizări, contribuţii. Autori de 
mare prestigiu au reluat studiul izvoarelor şi au arătat unde sunt şi de 
unde provin unele exagerări, au reanalizat politica antiotomană a 
domnului român, măsurile sale pe plan intern, relațiile cu Ungaria, cu 
Transilvania, cu saşii, politica sa comercială etc. În raport cu Engel — 
interesat în demonizarea lui Vlad Ţepeş — sau cu loan Bogdan — 
unilateral în interpretări — cercetătorii mai recenți au avut la dispoziţie 
infinit mai multe date, plasate în context intern şi în cadru internaţional, 
au beneficiat de detalii mai numeroase. Fireşte, unii autori, inclusiv 
istorici, au exagerat calităţile voievodului Vlad Ţepeş, numit pe drept 
Drăgulea (adică fiul lui Dragul, din neamul Drăgulilor)!”. Dar a-l 
considera pe domnul român un „monstru al omenirii”, după impresia 
produsă cuiva de un portret sau după ambianța în care un colecționar 
a plasat respectivul portret, şi a te revolta că mulţi istorici, ca şi opinia 
publică românească, resping această imagine, este lipsit de rațiune. 
Opinia publică, conştiinţa colectivă, conştiinţa istorică a unei 
comunități sunt de cele mai multe ori, dacă nu întotdeauna, — la scara 
duratei lungi şi în ciuda unor oscilații de moment —, cele mai bune 
barometre ale adevărului, echilibrului, realului. „Cruzimea medievală” 
(combinată cu cele mai rafinate metode de tortură) a unor mari monarhi 
occidentali, central-europeni, a unor sultani otomani nu a împiedicat 
opinia generală din ţările respective să valorizeze elementele pozitive 
ale personalităţii lor, dacă aceste elemente au prevalat. Dimpotrivă, 
pentru acei lideri dominați doar de tiranie patologică, de spiritul răului, 
opinia publică a conservat imagini preponderent negative. Natural, 


127 Identitatea dintre „Drăgulea” (fiul lui Dragul) şi „Dracula” (legat de diavol sau 
drac) au stabilit-o premeditat saşii braşoveni (ajutaţi de o particularitate a graiului lor, 
mai precis de confuzia fonică dintre consoanele g şi c, pronunţate ambele c), iritați 
şi exasperaţi de expedițiile crude ale lui Ţepeş între ei şi de restricțiile comerciale 
impuse lor. Vezi Aurel Răduţiu, Sur le nom de „Drakula”, în „Transylvanian 
Review”, vol. V, 1996, nr.1, p. 101-113. 

uneori este extrem de dificil (pentru cercetător) de „ales” binele de rău, 
de stabilit exact care latură predomină. Opinia publică însă, mai ales 
după sedimentări de secole, este imbatabilă în stabilirea dozei de 
„bine” sau de „rău” care să dea profilul unei fapte, al unei personalități. 

Povestirile elaborate în mediul românesc despre Vlad Ţepeş nu l-au 
aşteptat pe Eminescu, care, cu mijloacele proprii artei sale, a făcut din 
domnul român un simbol al dreptăţii şi autorităţii. Cu mult înainte de 
Eminescu sau de Giurescu, conştiinţa românească îi rezervase un rol 
pozitiv ciudatului conducător. Este evident că Eminescu, grație 
geniului său, a augmentat imaginea preponderent pozitivă, idealizată, 
a lui Vlad Ţepeş. Dacă însă totul este doar o „făcătură” produsă de 
minţi înfierbântate de naționalism, de autoritarism şi de sete de 
dictatură — cum se insinuează — atunci adevărul va ieşi la iveală treptat, 
iar mentalitatea colectivă se va schimba. Nimic nu rămâne stabilit 
pentru eternitate. Acest lucru nu se poate face însă nesăbuit, forțând 
nota, clamând în cele patru vânturi presupusa „minciună”, fiindcă 
nimeni nu 1a în serios astfel de procedee. A fost cel puţin o naivitate din 
partea unor autori recenți de manuale de istorie, animați de idei 
Justiţiare ca acelea ale dlui Boia, să-l prezinte elevilor pe Vlad Ţepeş 
exclusiv drept erou al unor filme occidentale cu vampiri sau personaj 
de legendă, caracterizat numai de cruzime. Dacă dl Boia are scuza 
„melanjului”, fiindcă a voit să sondeze „conştiinţa românească”, autorii 
de manuale de istorie nu au nici o scuză, fiindcă istoricul operează întâi 
de toate, pentru cazul în speţă, cu surse de epocă medievală, nu cu 
cinematografie şi beletristică de secol XX. 

DI Boia admite că în „imaginarul istorico-politic al secolului al 
XIX-lea” povestirile despre Cuza-Vodă seamănă cu cele închinate lui 
Ţepeş (p. 299). Or, „schimbând ce-i de schimbat” şi punând „ţeapa” la 
locul său, — ca să-l parafrazăm pe autorul nostru —, această apropiere 
nu dovedeşte cumva că, în mentalul colectiv, cele două personaje 
istorice erau compatibile sau comparabile? Oare erau comparabile în 
sensul că ambele au fost genii ale răului şi poporul român a pervertit 
treptat răul în bine? Dacă Alexandru loan Cuza era „autoritar, justiţiar, 
nu prea iubitor de boieri şi apărător al intereselor celor mulți”, ca şi 
Ţepeş, unde se află marea distorsiune? Dacă ambii domnitori „sunt 

reduşi la arhetip” de către opinia publică, cum se poate transforma un 
„monstru” uman în erou pozitiv? Sau poate opinia publică nu dispune 
decât de „arhetipuri” pozitive şi-i pune la un loc pe malefici cu cei 
buni? Sau poate nici opinia publică, nici indivizii nu pot distinge binele 
de rău, aşa cum nici istoricii nu pot alege realul de ireal sau adevărul 
de fals? Sau poate Alexandru loan Cuza a fost animat şi el de 
„stigmatul degenerării” ori de cruzime malefică, iar opinia publică 
românească n-a băgat de seamă şi l-a idealizat? 

Din aserţiunile dlui Boia legate de Ţepeş nu se poate deduce decât 
că unii dintre cei mai importanţi istorici români, alături de cel mai de 
seamă poet român, au falsificat cu bună ştiinţă imaginea domnului de 
la jumătatea secolului al XV-lea, că opinia publică românească exprimă 
imagini subiective, naive, după voia unora care o modelează la 
comandă şi, în fine, că domnul în discuţie a fost un „degenerat” şi un 
„monstru”. Ar fi prea simplu să fie aşa şi este total neverosimil. Nici o 
minte nu poate înţelege cum şi de ce un personaj malefic pur a devenit 
un simbol al dreptăţii şi vitejiei româneşti. Ca de obicei, faptele sunt 
mult mai nuanțate şi pun în lumină un personaj complex, cu lumini şi 
umbre, cu cruzimi şi acte temerare, căruia memoria colectivă 
românească i-a păstrat o amintire mai curând pozitivă, iar opinia 
străină — din varii motive — una predominant sau pur negativă. 
Vampirismul nu are nimic cu Vlad Ţepeş (domn creştin şi chiar, la un 
moment dat, catolic), aşa cum numele de Dracula, în sens de diavol 
sau fiu al diavolului, nu şi l-a dat niciodată domnul sieşi. Ar fi fost 
culmea ca domnul Vlad, făcut vampir de urmaşi, să se fi numit el însuşi 
„drac”! 


Mitul dinastic (p. 299-307) 


Profesorul Boia se căzneşte să ne demonstreze pe pagini întregi că 
realitatea dinastică instaurată în România la 1866 a condus la 
educarea spiritului dinastic — „absent până atunci din cultura politică 
românească” (p. 299) — şi a generat un mit pe măsură, prin 
supralicitarea personalităților regilor Carol I, Ferdinand I, 
Carol al II-lea şi chiar Mihai I. Se arată cum a ajuns Carol I să fie 

considerat drept „stâlp al neamului”, alături de Traian, Decebal şi 
Cuza, sau alături de Ştefan cel Mare, Mihai Viteazul, Mircea cel 
Bătrân, sau, într-o „paralelă imperială”, numai alături de Traian. Sunt 
invocaţi, uneori cu dojană paternă, alteori cu ironie superioară, 
istoricul Dimitre Onciul, naturalistul Grigore Antipa, scriitorul Gala 
Galaction fiindcă au „hiperbolizat” personalitatea suveranului. După 
acelaşi tipic, între adulatorii lui Ferdinand I „cel Leal”, „Întregitorul”, 
„Fondatorul” etc., sunt enumeraţi numai Alexandru Hodoş, Gheorghe 
Cardaş, iar între cei care l-au „preamărit” pe Carol al II-lea (ca 
principe şi ca rege) se află pomeniţi tot Gh. Cardaş, dar şi George 
Coşbuc, Octavian Goga, Adrian Maniu sau C. C. Giurescu şi Cezar 
Petrescu. 

Procedeele folosite sunt ingenioase, dar nu pot convinge în privința 
consistenţei „mitului” şi a manifestărilor sale. Întâi de toate, „spiritul 
dinastic” nu a fost introdus în cultura politică românească după 1866. 
Este aceeaşi eroare care se face şi în legătură cu monarhia, ca şi cum 
domnii Ţărilor Române, din secolul al XIV-lea încoace, nu ar fi fost 
monarhi, „unşi ai lui Dumnezeu”, ci preşedinţi de republici! Spiritul 
dinastic este viu în cultura română încă de pe vremea dinastiilor 
Basarabilor şi Muşatinilor şi, în ciuda interludiului fanariot şi a 
perioadei 1822-1866 (cu domni numiţi şi aleşi), vechea tradiţie 
monarhică şi dinastică românească a fost cultivată cu grijă şi mereu 
augmentată. Fireşte, venirea dinastiei străine, după o perioadă de 
întrerupere a dinastiilor naţionale, presupunea o acţiune de explicare 
şi chiar de propagandă, dar nu în vederea creării spiritului dinastic în 
cultura politică română, ci în vederea revigorării şi a reorientării lui 
spre casa de Hohenzollern. Oricum, plasarea lui Carol I alături de 
Traian, deşi are mult a face cu prestigiul, regal de-acum, al suveranului 
României, nu are nici o legătură cu „tentaţia imperială”. Nimeni nu l-a 
făcut pe marele rege, nici măcar indirect, ţar sau împărat. 

În al doilea rând, se trece prea uşor peste contestările la adresa 
principelui Carol din prima parte a domniei (1866-1877) şi mai ales 
peste poziţiile destul de vehemente ale criticilor regilor, prezente din 
mediile politice, până în rândul unor jurnalişti şi chiar al unor categorii 
sociale. Cum era normal, o parte a societăţii şi a opiniei româneşti nu 

era pătrunsă nici de spiritul dinastic, nici de „geniul” membrilor 
monarhiei. 

În al treilea rând, plasarea unor nume ca acelea ale lui Onciul, 
Antipa sau Gala Galaction alături de unii cvasianonimi, adulatori ai 
suveranilor, nu poate decât să deruteze din nou. La fel se întâmplă cu 
numele lui Coşbuc, Goga şi Adrian Maniu, care, alături de poeţi 
modeşti, aceştia nemenţionaţi, au închinat versuri lui Carol al II-lea. 
Fără un comentariu adecvat sau cu unul tendenţios, se aruncă iarăşi 
blamul sau îndoiala asupra unor personalităţi ale culturii româneşti. 
Simţind asprimea şi chiar injusteţea unor astfel de exemplificări 
aleatorii, dl Boia devine la un moment dat ceva mai clement, 
recunoscând marile calităţi şi merite ale lui Carol I şi deci motivaţia 
celor care îl preamăreau pe rege. Oricum, aceia care i-au adulat pe regii 
României sunt, în ochii dlui Boia, mai demni de înţelegere decât 
istoricii care i-au ridicat în slăvi pe Ştefan cel Mare şi Mihai Viteazul, 
fiindcă sub primul suveran din Casa de Hohenzollern-Sigmaringen s-a 
înfăptuit mult mai mult decât sub domnii medievali amintiți mai sus. 
Nu ştim cu ce măsură a stabilit domnul Boia greutatea specifică a 
faptelor suveranilor menţionaţi şi nu credem că a reuşit să găsească o 
„măsură” obiectivă, de aceea era mai bine ca respectiva judecată de 
valoare să fie trecută cu titlul de opinie personală. Prin urmare, 
lăudătorii regelui Carol I şi chiar ai urmaşilor săi au oarecare 
îndreptăţire în ceea ce au întreprins. Numai că totul i se pare dlui Boia 
„hiperbolizat şi scăldat în lumina mitului” (p. 302). Cu prima parte a 
părerii nu putem decât să fim de acord, dar „hiperbolizarea” nu este 
totuna cu „„mitul”. 

Prin urmare, în al patrulea rând, se aşază iarăşi în spaţiu mitologic 
ceea ce aparţine, de fapt, cultului personalităţii. „Iluzia monarhică”, 
„mitul bunului suveran” (rege, împărat) au sorginte medievală timpurie 
şi se bazează pe credinţa sinceră a poporului în sacralitatea dobândită 
de suverani în momentul mirungerii, de unde decurg şi alte calităţi 
supraomeneşti, cum ar fi harul vindecător (regii taumaturgi), al 
previziunii, al clarviziunii, al nemuririi, al ubicuităţii etc. Din secolul 
al XIX-lea încoace, după Napoleon, este greu de a mai vorbi de „mitul 
monarhic” sau „dinastic”. Liderii politici moderni, de oriunde şi de 
diferite feluri, au fost preamăriți din admiraţie sinceră sau simulată, 

din teamă, din dorinţa de parvenire, din laşitate etc., dar nu din 
convingerea sinceră a majorităţii oamenilor asupra „sacralităţii” lor, 
asupra originii lor divine sau asupra calităților lor supraomeneşti. Şi 
atunci de ce să numim „mit” ceea ce toată lumea numeşte „cultul 
personalității”? Fireşte, cu asemenea procedeu, este simplu să 
transformi tot trecutul românilor într-o colecţie de „mituri”. 


O a doua dinastie? (p. 307-309) 


Întrebarea din acest subtitlu este superfluă, deoarece se referă la 
familia Brătienilor, numită — de mult timp şi de către mulți — şi 
„dinastia neîncoronată a României”. De altminteri, ea este şi retorică, 
fiindcă autorul decretează de la început nu numai existenţa celei de-a 
doua dinastii, ci şi existenţa „mitului naţional”, „de sorginte liberală”, 
al Brătienilor. Între creatorii, promotorii şi ilustratorii săi, sunt 
menţionaţi I. G. Duca, Sterie Diamandi şi Constantin Bacalbașa. 

Fireşte, meritele Brătienilor, mai ales a doi dintre ei, sunt incontes- 
tabile în istoria României moderne şi contemporane. Prim- miniştri ai 
României în momente de cumpănă ale istoriei noastre, momente de 
realizări extraordinare, revoluționari, oameni politici, savanţi, 
diplomaţi etc., Brătienii şi-au pus pecetea puternicei lor personalităţi 
asupra destinului naţiunii române, asupra făuririi şi funcţionării 
României moderne. Ei n-au devenit însă niciodată mituri. A vorbi despre 
sacralitatea transcendentă a dinastiei de Hohenzollern-Sigemaringen şi 
despre sacralitatea autohtonă a „dinastiei Brătienilor (p. 307) — în 
acord cu cercetările lui Sorin Şerban? — nu reprezintă mai mult decât 
o figura de stil. Iar a identifica această dublă dinastie — una de origine 
externă şi alta de origine internă — cu „cele două ipostaze ale mitului 
fondator” (Traian, venit din afară, şi Decebal, produs de „seva” Daciei) 
este o nepermisă forțare a notei, care nu are nimic cu trecutul 
românesc. Este vorba despre procedee des folosite în literatură, dar nu 
în istorie. Nu ştim câţi români 1-au asemuit, public ori nemărturisit, pe 
Decebal şi Traian, pe de o parte, cu Ion Brătianu şi Carol I, pe de alta, 
dar suntem absolut siguri că acest lucm nu a devenit niciodată o 
convingere de grup, un curent de opinie şi, cu atât mai puţin, 

manifestarea unor mituri. Oricât ar pretinde dl Boia şi elevii Domniei 
sale că, în asemenea cazuri, lucrează „subconştientul”, „imaginarul”, 
„Irealul”, „fantasticul” şi oricâtă subtilitate ar presupune depistarea de 
către neinițiați a unor astfel de procedee, ele nu se lasă deloc 
descoperite. Din două-trei exaltări ale Brătienilor nu se poate trage 
concluzia existenţei unui „mit național”. Din păcate, dintre românii de 
rând, mulţi nici n-au auzit de Brătieni, darmite de „mitul” lor. Brătienii 
au fost pe drept cuvânt lăudaţi de contemporanii lor oneşti, apoi 
criticați de adversarii lor politici, exaltaţi de prieteni, valorizați de 
istorici ca simboluri ale progresului național, demonizaţi sau ignoraţi 
de comunişti etc., adică au avut destinul normal al unei familii de mare 
vază, din istoria oricărei țări. Au cunoscut şi cultul personalităţii, dar 
şi denigrarea cea mai aspră, ambele încă din timpul vieţii 
protagoniştilor. În această îmbinare de realism şi exagerare, de 
obiectivitate şi subiectivism, de iubire şi de ură, de sinceritate şi 
fățărnicie, din care s-a născut imaginea neretuşată de istorici a 
Brătienilor, unde se găseşte mitul? Sau mitul, ca formulă 
omniprezentă, a existat dintotdeauna fără să fie conştientizat şi abia 
acum trăim clipa de extaz a revelării sale? 


Mitologie feminină. Regina Maria (p. 309-314) 


Aici, profesorul Boia intră în subiect numai după ce ne critică 
fiindcă nu prea am admis femeile în „mitologie” — noi ca şi alţii — şi 
pentru că, în vreme ce până şi islamicii (cei înapoiaţi şi nedemocraţi?!) 
au prim-miniştri femei, noi impresionăm prin cvasiunanimitatea 
masculină a guvernelor, postdecembriste sau nu. Fireşte, mai toate 
țările comit această eroare — concede dl Boia — însă noi suntem, ca 
întotdeauna, parca mai îndărătnici şi împingem lucrurile în sens negativ 
prea departe. 

După această subtilă admonestare — a câta? — se intră în temă: „O 
regină nu este o femeie obişnuită, ci un personaj asupra căruia, indiferent 
de sex, se revarsă sacralitatea funcției”. Să fie oare, într-adevăr, regina un 
personaj care, indiferent de sex, devine sacru? Se poate, însă profunzimea 
reflecției este demnă numai de rezonanţa universului mitic, greu de 

pătruns pentru profani. Ceea ce sigur înţelege oricine este însă faptul că 
regina Maria a fost în mod obiectiv deasupra tuturor suveranelor 
României, a fost simbolul speranţei, al victoriei în „Marele Război de 
întregire”, a devenit conştiinţa vie a unităţii româneşti. De aceea, a fost, 
prin comparaţie, şi cea mai preţuită, mai lăudată. Glorificarea vine, prin 
urmare, după măsura personalității suveranei. Câteva cuvinte prea 
înflăcărate ale lui Argetoianu, altele, mai ponderate, ale lui Marghiloman 
sau versurile înaripate, encomiastice, ale lui Aron Cotruş şi chiar foarte 
multe alte mărturii, necitate de dl Boia, nu pot acredita un alt „mit 
naţional”. Cei care i-au „preamărit” oficial în mod cu totul exagerat pe 
regi şi pe regine au fost, în genere, literați, — obişnuiţi cu fabulosul şi cu 
figurile de stil —, oameni politici — retori şi demagogi — sau intelectuali 
mediocri. Istoricii mari, cu rare excepţii, s-au ferit de caracterizări prea 
entuziaste, „sacralizante”, lhpsite total de realism. Nici una dintre istoriile 
importante ale românilor nu face din regi sau din regina Maria personaje 
mitice, descinse din ceruri. A fost, fireşte, un cult al personalităţii reginei 
Maria, întreţinut de adulatori şi apoi de majoritatea românilor, subminat 
de inamici încă din timpul vieţii ilustrei suverane, erodat drastic de 
comuniști şi revenit azi ca simplu subiect istoric pentru puţinii interesaţi. 
Dar nu un mit! În finalul subcapitolului, dl Boia regretă absenţa azi a unui 
mare mit feminin la noi. Dacă remarca este ironică, atunci ironia se 
răsfrânge asupra întregii pledoarii a Domniei sale, iar dacă este făcută la 
modul serios, atunci toată pledoaria rămâne contradictorie: pe de o parte, 
mitizarea istoriei este veştejită destul de aspru, pe de alta, atenuarea 
mitului este regretată! Sau, poate, fiindcă realitatea este plină de mituri, 
nici istoria nu scapă de ele? Dar dacă mitul însuşi se confundă cu 
realitatea şi realitatea cu mitul, ce ne facem? Este greu de 1eşit din 
asemenea dilemă. 


Salvatori interbelici (p. 314-319) 


Pentru alte personalități interbelice — altele decât capetele 
încoronate — dl Boia nu mai vorbeşte totuşi foarte tranşant, nu mai este 
foarte sigur. Alexandru Averescu este când „mit”, când „erou salvator”, 
deşi un contemporan (acelaşi Argetoianu) caracterizează mai bine 


251 


întregul fenomen drept o „psihoză a frontului şi demobilizării”. 
Averescu nu s-a bucurat nici măcar de un cult bine conturat, ci mai 
mult de o popularitate neobişnuită, bazată pe rolul său militar, dar mai 
ales pe „farmecul” personal. Adularea lui Averescu de către „popor” — 
acolo unde s-a petrecut — nu este o mărturie a mitului, ci a uriaşei sale 
popularități. 

Alţi „salvatori” interbelici, înveşmântaţi — conform profesorului 
Boia — tot în haina mitului, ar mai fi Carol al II-lea (pomenit şi la 
„miticii” noştri regi), Corneliu Zelea Codreanu şi lon Antonescu, toţi 
trei cu „vocaţie totalitară” (p. 317). Aceşti oameni, întruchipări ale 
totalitarismelor, au devenit „salvatori” în mentalul colectiv românesc 
fiindcă avusese loc — ne asigură autorul — o „importantă evoluţie a 
imaginarului politic”. Cu alte cuvinte, „imaginarul” românului s-a 
calat brusc pe dictatură şi, prin urmare, opinia publică i-a ridicat în 
slăvi pe dictatori. Natural, înaintea unei astfel de logici răsturnate, 
toate analizele istoricilor pălesc. Toate cercetările specialiştilor, legate 
de subtila dozare dintre democraţie şi dictatură în epoca interbelică, de 
modalităţile de a ieşi din variatele crize prin metode la fel de variate, 
de luptă pentru menţinerea democraţiei, inclusiv în România, tomurile 
scrise pe aceste teme, toate acestea sunt complet ignorate. Am avut 
„salvatori” dictatori fiindcă poporul-— cu imaginarul său politic 
orientat spre totalitarism — i-a vrut, i-a cultivat, 1-a adulat. Oare chiar 
aşa de simplu să fie? Oare nu şi mentalitatea poporului s-a pliat după 
realitățile europene şi locale? Totul să fi fost univoc? Să ne amintim 
că în 1935-1938-1940 — când românii „făureau” salvatori locali cu 
profil totalitar — cea mai mare parte a regimurilor politice din Europa 
erau sau păreau sa fie totalitare. Iar „salvatorii” români — „criticaţi” de 
dl Boia — nu erau nici măcar originali, ci palide copii ale unor modele 
celebre. Din păcate, critica dlui Boia nu se îndreaptă spre „salvatorii 
mitici” ai Domniei sale — adică spre Carol al II-lea, Corneliu Zelea 
Codreanu sau lon Antonescu, adepți clari ai unor ideologii totalitare, 
de nuanţe diferite şi care s-ar preta unei analize critice — ci spre 
„imaginarul politic” român, adică spre masa românească, spre poporul 
care are „vina” de a-i fi produs. Dacă toți ar judeca aşa, atunci poporul 
german ar trebui blamat pe vecie, pentru că a produs „mitul” Hitler. 

Din fericire, mai sunt şi alte interpretări ale trecutului, care acordă 
mitului şi mitologiei un loc rezonabil în explicația istorică. 

În acelaşi spirit „critic” este comentată din nou de profesorul Boia 
şi faimoasa frescă de la Ateneu, opera lui Costin Petrescu, inaugurată 
în 1938. Din prezentarea făcută, reiese că s-a urmărit redarea vizuală 
a tuturor momentelor mai importante ale istoriei noastre: 

* personalități politice sau politico-militare, culturale, lideri ai 
unor mişcări sociale sau social-naţionale; 

* eroi anonimi, acolo unde conducătorii reali au rămas 
necunoscuţi; 

+ simboluri ale forței militare, ale administraţiei paşnice, ale 
Cruciadei Târzii, ale bisericii şi credinţei, ale unităţii cultural- 
politice, ale mişcării naţionale şi sociale etc.; 

+ epoci de război şi de pace; 

* marcarea tuturor provinciilor care formau România. 

Fireşte, o asemenea figurare a trecutului are specificul său şi trebuie 
realizată exclusiv prin simboluri colective. Poporul, masele, grupurile 
mari nu pot fi reprezentate repetat într-o frescă. De asemenea, oriunde, 
mai ales pentru perioadele mai vechi, în prim-plan apar suveranii cei 
mai reprezentativi, care au dat nume epocilor lor. Pe de altă parte, 
fresca de la Ateneu s-a realizat în timpul dinastiei de Hohenzollern, 
ceea ce explică figurarea tuturor suveranilor români din cadrul acestei 
familii, poate uneori prea insistent. „Cuza îşi dă mâna cu Carol I” şi 
„regii şi Brătienii reuşesc să nu se umbrească unii pe alții” (p. 318) nu 
pentru că s-a voit falsificarea sau idealizarea trecutului, ci fiindcă, din 
perspectivă istorică, dincolo de animozităţile personale, toți au prezidat 
la alcătuirea României moderne, în cazul tuturor a prevalat binele 
public, toți au avut aceleaşi obiective benefice pentru ţară, pe care, în 
cea mai mare măsură, le-au îndeplinit. Pe de altă parte, Carol I a 
manifestat o anumită deferență faţă de Cuza, arătându-i acestuia 
respect şi consideraţie. De aceea, multe rezerve exprimate de dl Boia 
nu au relevanţă. Dacă „suntem departe de modelul francez” polarizat 
în „două Franţe”, una conservatoare, catolică, monarhistă şi alta 
revoluționară, laică şi progresistă, nu este deloc de mirare, fiindcă 
evoluţia noastră istorică a fost alta, nu mai bună ori mai rea, ci diferită. 
Nu se putea reprezenta la Ateneu modelul francez! 

Concluziile dlui Boia la acest subcapitol rămân şi ele discutabile. 
Nu am reprezentat la Ateneu două Românii, în schimb am lăsat „mitul 
eroului providenţial” să se identifice cu „mitul unităţii naţionale în 
jurul personajului salvator”. Aceasta ar fi trăsătura „conştiinţei istorice 
şi politice româneşti”, care ar explica „deriva autoritară şi totalitară” 
care a urmat (după 1938 sau numai după 19447). Ce se poate înţelege 
din acest savant şi elaborat comentariu? Că fresca de la Ateneu, pentru 
cine are ochi să vadă, exprimă, codificat, dar destul de transparent, 
esența mitică, naționalistă, autoritară şi totalitară a conştiinţei 
româneşti. Este foarte rău — ne spune direct şi indirect dl Boia — că am 
avut „eroi providențiali”, născuţi, dar mai ales „făcuţi”, că i-am pus în 
serviciul „unităţii naţionale”, mai mult iluzorii decât reale, că, datorită 
atâtor erori de „conştiință”, am ajuns la dictaturi. Este foarte rău, dar 
era de aşteptat, după atâtea carenţe ale poporului român. 

Toate aceste gânduri ale profesorului Boia sunt fascinante, dar 
rămân un simplu punct de vedere. Fără plasarea lor în cadru mai larg 
şi fără metoda comparaţiei, toate aceste consideraţii creează o imagine 
complet malefică, demonică, negativă asupra românilor şi asupra 
trecutului lor. Ar fi total neproductiv ca, după idealizarea trecutului, 
operată copios în timpul comunismului naţionalist, să aruncăm acum 
un blam general asupra a tot ce au făcut românii şi înaintaşii lor. „Eroi 
salvatori” au avut şi au toate popoarele. În toate statele care există azi, 
populaţia şi liderii lor au luptat, de la zeci de ani până la sute de ani, 
pentru unitate politică şi, cel mai adesea, naţională. Foarte multe state 
au rezolvat uneori raportul naţiune-conducător prin regimuri autoritate 
şi totalitare. Oare toate aceste popoare, națiuni, comunități sunt 
cuprinse de spiritul răului, trebuie blamate cu mânie şi date ca exemple 
negative. Cui prodest? 

Fie şi numai cazul națiunii germane este edificator. Germanii au 
cunoscut o dramă națională după înfrângerea din Primul Război 
Mondial. Din marea frustrare de după 1918, din impresia de pedeapsă 
dură şi nemeritată, administrată lor prin pacea de la Versailles, ei nu au 
găsit soluţii viabile, democratice, senine, de ieşire. De aceea, germanii 
au trecut printr-o tragedie națională începând cu anii '30 ai secolului 
al XX-lea, manifestată prin ideologia nazistă şi prin punerea ei în 


254 


practică. O latură a acestei ideologii — nu cea mai periculoasă şi mai 
gravă — a fost exaltarea trecutului german, imaculat, revigorarea 
miturilor germane, cultul eroilor salvatori, al liderilor providenţiali etc. 
După finalul războiului şi pedepsirea liderilor hitlerişti, după 
pedepsirea, în oarecare măsură, a poporului german însuşi, a urmat o 
perioadă de marasm, de „„neagră” tranziţie şi de culpabilizare a naţiunii 
germane întregi. Aceste acuze grave, colective, în mica măsură 
meritate, veneau cu precădere din exterior şi, vag, periodic, mai vin şi 
astăzi. Poporul german a avut forța interioară şi capacitatea practică 
de a trece peste perioadele dificile de debusolare. Nota dominantă a 
acestei tranziţii, a ieşirii din haos, nu a fost dată de condamnarea din 
interior a naţiunii germane, a opiniei publice, a conştiinţei colective 
germane. S-au făcut şi astfel de interpretări marginale, rămase fără 
ecou sau blamate. Totuşi, nici un lider de opinie important, nici un 
specialist marcant nu a găsit cu cale să acuze global poporul german 
că şi-a garnisit conştiinţa cu mituri naționale, că a pornit greşit pe calea 
unificării germane, că a fost aplecat dintotdeauna spre dictatură. Astăzi, 
prin implicarea istoricilor din generaţiile mai noi în regândirea 
trecutului, tânăra generaţie germană respinge soluţiile militare, 
expansiunea, exploatarea colonială şi etnocentrismul!%. Pentru aceasta, 
a fost nevoie de câteva decenii de eforturi şi de sedimentări. 
Sentimentul naţional german avea o altă coloratură între cele două 
războaie mondiale decât are azi, coloratură adecvată epocii. Natural, 
cercetările interdisciplinare au dus şi vor duce la explicaţii laborioase 
în legătură cu accederea lui Hitler la putere, dar nu credem că vina 
principală pentru aceasta o poartă conştiinţa germană, calată pe mitul 
unităţii şi pe autoritarism. A fost un complex de factori, între care 
orientarea naționalistă şi autoritaristă a poporului german îşi are locul 
său, nu cel mai important. Sau poate că numai la români este valabilă 
teoria dlui Boia? Numai noi am ajuns la dictaturi fiindcă am avut în 
minte „eroi providenţiali” şi „personaje salvatoare”, identificate cu 
„mitul unităţii naţionale”? Mesajul dlui Boia are pentru public 
implicaţii foarte grave. Orice cititor, nespecialist în istorie, se poate 

întreba pe bună dreptate dacă realizarea unităţii politice naţionale 
româneşti şi-a avut rostul sau dacă îl mai are în prezent şi în viitor. Din 
expozeul dlui Boia reiese că este rău să valorizezi unitatea națională 
românească, că este fals să cauţi rădăcini trecute ale acestei unităţi, 
„făcute” recent, că toți marii creatori ai culturii noastre, în frunte cu 
Eminescu, au fost „naționalişti” sau „naţionalişti de dreapta”, „de 
stânga”, „de extremă dreaptă” etc., ceea ce a fost şi este catastrofal 
pentru români şi România. În plus, chiar şi fresca de la Ateneu — cine 
ar fi crezut? — nu este decât simbolul artistic al naţionalismului 
românesc, aplecat spre regimuri autoritare şi totalitare! Ce să fi 
reprezentat Costin Petrescu la Ateneu, necazuri, sărăcie, înfrângeri? 
Totuşi, din moment ce românii şi România existau atunci — şi în stare 
relativ prosperă — însemna că victoriile subsumaseră înfrângerile, că 
națiunea depăşise dezbinarea. Fresca de la Ateneu — dincolo de 
anumite clişee şi uşoare deformări — se caracterizează prin echilibru 
şi reflectă, în măsura în care tehnica plastică respectivă a permis, o 
imagine veridică a trecutului românesc, ilustrat prin personalităţi. O 
astfel de opera de artă, în orice ţară şi la orice popor, pune în lumină 
mai ales momentele de glorie ale trecutului, fiindcă ea trebuie să 
insufle admiraţie şi încredere, nu deznădejde şi teamă. Dacă din 
secolul al IX-lea, când sunt menţionaţi — după ştiinţa noastră de astăzi 
— pentru prima oară românii, cu numele lor de popor romanic, aceştia 
au supravieţuit până azi, cu instituţii, eroi, monumente, stat şi chiar 
mituri, este atât de deplasat oare ca simbolurile lor naționale să 
glorifice trecutul? Existenţa românilor de peste o mie de ani nu 
presupune deloc predominarea forțelor constructive asupra celor 
destructive? Fireşte, sunt şi simboluri care reflectă tristeţea, durerea, 
tragedia — inclusiv în România — dar într-un loc numit „Ateneul 
Român” nu este normală glorificarea victoriilor politico-militare, 
culturale, instituţionale? În sanctuarul zeiţei Atena, oriunde s-ar afla 
el, se cinsteşte înţelepciunea, cultura, prosperitatea, binele. Aceasta 
este în firea lucrurilor, şi nu altceva. 

Este mai bine să reflectăm înainte de a lansa public — cu siguranța 
şi renumele specialistului de marcă — astfel de idei, afirmaţii, concepte, 
expuse plăcut şi cu dezinvoltură, dar greu de verificat de către 

majoritatea cititorilor. Cu ce ar fi mai buni, mai eficienţi, mai organizaţi 
românii dacă ar fi convinşi că trecutul lor a fost în totalitate blamabil, 
că liderii lor au fost nesemnificativi şi artificial valorizaţi şi că 
mentalitatea lor este de secole greşită? Oare asta să fie realitatea? Din 
punctul de vedere al dlui Boia, nici nu mai are rost să ne întrebăm ce 
este real, obiectiv sau adevărat, din moment ce totul se judecă după 
„logica imaginarului” şi din moment ce istoricul nu descoperă 
niciodată adevărul. Chiar dacă am admite că trecutul nostru a fost în 
totalitate deformat, de către toţi istoricii din toate timpurile, şi că 
profesorul Boia are cheia îndreptării lucrurilor, nu se poate face nimic 
global, peste noapte, ca la un ordin. lar în vederea „îndreptării” 
conştiinţei româneşti, grav afectate mai ales în deceniile de comunism, 
trebuie stabilit întâi dacă „naţionalismul”, „autohtonismul” şi 
„autoritarismul” românilor sunt cele mai primejdioase, agresive şi 
destructive tare ale societăţii care trebuie înlăturate. 


Mitologie legionară (p. 319-321) 


Cazul special al legionarilor se potrivea mai mult decât altele la o 
tratare din punct de vedere „mitologic”, pe care profesorul Boia nu se 
sfieşte s-o facă. În chestiunea ideologiei legionare, exagerarea 
sentimentului național, a unităţii româneşti, atemporale, ancestrale şi 
ortodoxe, exaltarea naționalismului ca valoare absolută, supremă, se 
pretează mult mai bine la o analiză specifică „logicii imginarului”, 
utilizate de dl Boia. ŞI totuşi, noţiunea de „panteon” al legionarilor — 
preferată de autorul citat şi de elevii Domniei sale — ni se pare aici 
nepotrivită. Panteonul este totalitatea divinităților unei religii sau ale 
unei mitologii ori, la rigoare, totalitatea oamenilor iluştri ai unei țări, 
al unui popor. Credem că este prea mult să vorbim despre „panteon” 
în cazul unei grupări care, în momentul său de glorie, a dobândit 15% 
din voturile populaţiei României, care nu a existat legal nici măcar 
două decenii şi care a participat la guvernare (sub egida armatei) câteva 
luni. ŞI apoi, legionarismul a fost nu o religie, nici o mitologie, ci, cel 
mult, o ideologie, garnisită şi cu elemente mitologice. Nici „mişcare 

revoluţionară” — cum pretinde dl Boia (p. 319) — nu credem că a fost 
legionarismul, în ciuda teoretizării revoltei şi chiar a înfăptuirii 
rebeliunii din ianuarie 1941. Iar rezolvarea prin crime individuale şi 
colective a diferendelor cu unele persoane şi cu societatea, cu unele 
comunităţi religioase sau/şi etnice, nu dă cuvânt nici unei organizații, 
în ciuda autoetichetărilor, să fie numită revoluționară. Fireşte, depinde 
ce se înţelege prin revoluţie, dar aceasta este o altă chestiune. 

Cu un remarcabil spirit de analiză, autorul citat arată cum eroii 
legionari ai trecutului românesc nu sunt tocmai aceia „oficiali”, ai statului 
ori, dacă totuşi coincid, nu sunt valorizaţi în acelaşi fel. În fruntea 
eroilor naţionali, dar cu mult deasupra lor, aproape de lisus Hristos — ni 
se spune — era aşezat „Căpitanul” (Corneliu Zelea- Codreanu). Se 
vorbea despre triada „Horea-Eminescu-Căpitanul” sau despre 
succesiunea „Zalmoxis-Ştefan cel Mare-Eminescu-Căpitanul”, cu 
explicaţii fanteziste ale alăturărilor respective. Numai că, spre 
deosebire de dl Boia, dorim să adăugăm repede o precizare pe care o 
considerăm absolut necesară: nici Ştefan cel Mare, nici Horea, nici 
Zalmoxis, nici Eminescu, nici Tudor Vladimirescu sau Avram lancu, 
sau Decebal, sau cu adevărat legendarul Bucur Ciobanul şi alții nu au 
nici o vină pentru faptul că au fost invocaţi şi instrumentalizați de 
legionari. Aşa cum Wagner nu are nici o vină pentru că era preferatul 
lui Hitler şi al naziștilor. Altminteri, se înţelege — total greşit — că 
„eroii” de mai sus, numiţi de profesorul Boia „legionari” sau alcătuitori 
al „panteonului legionar”, sunt un fel de precursori ideologici ai 
Legiunii, un fel de „gardişti” in nuce. La fel s-a întâmplat şi cu 
voievozii invocaţi drept precursori ai lui Ceauşescu. În ochii unora, ei 
s-au compromis definitiv, ca şi cum ei s-ar fi folosit în mod conştient 
de Ceauşescu, şi nu invers. Prin urmare, acuzele reale aduse Legiunii 
nu au de ce să se răsfrângă asupra „panteonului românesc”, confiscat 
parțial un timp de ideologii Gărzii de Fier, şi nici asupra poporului 
român în ansamblu. Faptul că legionarii au condus ţara numai cinci 
luni (septembrie 1940 — ianuarie 1941) — şi nici atunci singuri, şi nici 
ca vioara întâi, ci împreună cu armata şi subordonați ei — se explică şi 
prin lipsa de aderenţă a legionarismului la întreg poporul român. 

Oricum am interpreta lucrurile, trebuie spus — ă propos de „deriva 
autoritară şi totalitară” a românilor, de care vorbeşte prea acuzator dl 
Boia — că nici legionarii şi nici comuniştii nu au ajuns la putere în 
România prin vot democratic, ci prin acte de forţă impuse sau prin 
falsuri electorale. Avansarea ideii că legionarii au fost creația poporului 
român, explicarea esenței doctrinei lor (condamnabile şi condamnate 
de istorie), fără reversul acestor informaţii, fără precizări absolut 
necesare pentru echilibru, conduc invariabil la mesaje unilaterale şi la 
înțelegeri trunchiate. Nici menţionarea în context legionar a lui Petre 
Țuţea, fără alte nuanţări (p. 320), nu are darul să conducă la înţelegerea 
obiectivă, echilibrată a faptelor. Petre Ţuţea a fost adept al „dreptei 
naţionaliste din anii '30”, — cum spune eufemistic profesorul Boia-, 
adică legionar în tinereţe, fapt pentru care a plătit un tribut greu, mai 
ales în anii comunismului. După 1990, Petre Ţuţea a fost revalorizat, 
excesiv în raport cu opera sa, mai mult orală, dar nu a devenit un 
simbol, nu a fost adulat, nu a fost făuritor de opinie. Nu suntem în 
măsură să comentăm şi să criticăm prea aspru anumite opțiuni 
individuale, — ale lui Mircea Eliade, Emil Cioran, Constantin Noica 
sau Petre "Ţuţea —, mai ales că cele mai multe dintre personalitățile în 
cauză au părăsit la maturitate ideologia de tip legionar, în forma în care 
aceasta i-a atras în anii tinereţii. Natural, aceasta nu-i scuteşte pe ei de 
asumarea tuturor faptelor lor şi nici pe analişti de menţionarea clară a 
apartenenţei politice şi ideologice a celor menţionaţi. Dar faptul că 
Petre Ţuţea, în 1992, aşeza deasupra tuturor personalităţilor româneşti 
pe Ştefan cel Mare şi pe Eminescu (văzut ca „român absolut” şi ca 
„sumă lirică de voievozi”) nu are în sine nimic „legionar” şi nimic 
blamabil. Expresia „sumă lirică de voievozi” la adresa lui Eminescu nu 
este doar „frapantă”, cum spune dl Boia (gândindu-se probabil la 
antecedentele similare interbelice), ci şi surprinzător de frumoasă, 
reconfortantă, ca orice figură de stil reuşită. Petre Ţuţea — mai mult 
meşter al cuvintelor decât mare filosof — a inventat o nouă metaforă 
pentru Eminescu, ceea ce, dincolo de orice, este departe de a fi un lucru 
jenant, cu substrat politic ori naționalist. 


259 


De la Bălcescu la Gheorghiu-Dej (p. 321-328) 


Era inevitabil ca analiza critica a profesorului Boia să se refere din 
nou şi la perioada comunistă, plină de „eroi”, dar, mai ales la început, 
cu totul alţii decât cei consacraţi. Era absolut firesc ca regimul proletar 
republican să elimine mai întâi simbolurile regimului răsturnat de la 
putere şi numit „burghezo-moşieresc” şi monarhic: regii, Brătienii şi 
ceilalți oameni politici marcanţi. Era, de asemenea, de aşteptat ca 
personalităţile de orice fel, fie şi cele „progresiste”, să fie umbrite de 
popor, de mase, „făuritoarele istoriei”, şi ca mişcările sociale să fie 
puse în prim-plan, din moment ce „motorul” istoriei era „lupta de 
clasă”. Natural, „clasele exploatatoare” şi exponenţii lor, din orice timp 
şi din orice „orânduire”, erau aspru criticate. Pe de altă parte, „cadrele 
hotărau totul”, aşa ca anumite personalităţi erau absolut necesare şi ele 
se cuveneau să aibă şi antecesori. 

Profesorul Boia notează şi semnificative nuanţe din faza antina- 
țională a comunismului din România: domnitorii au rămas în istorie, 
dar în plan secund, criticaţi pentru statutul lor de „asupritori”, de mari 
boieri; „tăietorii” de boieri, cum a fost loan-Vodă (1572-1574), erau 
totuşi mai agreaţi; Ştefan cel Mare era valorizat pentru fermitatea față 
de boieri şi pentru bunele raporturi cu Rusia, Dimitrie Cantemir la fel, 
mai ales pentru alianţa cu Petru cel Mare; micul nobil secui Gheorghe 
Doja (Dozsa Gy6rgy) ajunge erou, fiind conducător de „război 
țărănesc”, Bălcescu, Gheorghe Magheru sau Ana Ipătescu sunt 
preferaţi altor revoluționari etc. Este bine surprinsă aşezarea forțată în 
prim-plan a „eroilor clasei muncitoare”, cu toate avatarurile lor, 
reflectând lupta pentru putere între diferitele grupări comuniste, 
precum şi transformarea „panteonului” românesc în unul româno-ruso- 
sovietic. În această fază a discursului dlui Boia, comentariile Domniei 
sale sunt mult prea sumare în raport cu amploarea fenomenului. 
Desigur, s-ar putea replica prin observaţia că „internaţionalismul 
proletar” şi „sovietizarea României”, inclusiv la nivelul conştiinţei 
publice, sunt lucruri cunoscute şi criticate încă din faza finală a 
comunismului din România. Totuşi, într-o lucrare amplă ca aceasta, 
numită Istorie şi mit în conştiinţa românească, atenţia trebuia distribuită 
şi spre „miturile” internaționaliste şi sovietice. La un moment dat, 

„panteonul” oficial din România stalinistă era mai mult sovietic şi 
internaționalist decât românesc, fapt trecut aproape cu vederea. 
Disproporţia în reflectarea tuturor „miturilor” dă impresia că autorul 
s-a gândit mai ales la „Istorie şi mituri naționaliste (sau naţionale) în 
conştiinţa românească”, că românii sunt mai naționalişti şi xenofobi 
decât alte popoare sau că nu au existat la noi decât mituri naţionaliste. 

Un alt aspect din acest subcapitol care merită o nuanţare este cel 
referitor la Nicolae Bălcescu. Dl Boia vede în Bălcescu „mitul suprem 
al istoriei rescrise de comunişti” şi „eroul, fără voia lui, al unei 
manipulări de proporţii”. Caracterizarea aceasta s-ar potrivi doar dacă 
Bălcescu ar fi fost un impostor, o nulitate sau un personaj mediocru, 
plasat pe cel mai înalt piedestal de comunişti. Poate că faimosului 
„poet” A. Toma i s-ar cuveni o astfel de caracterizare. Or, Bălcescu a 
fost nu doar un revoluţionar şi un om politic de prim rang în Revoluţia 
Română de la 1848-1849 şi în anii care au precedat-o, dar a fost şi un 
distins intelectual, un creator de marcă în domeniul istoriei şi al 
literaturii. Bălcescu a fost aşezat între cei mai importanţi revoluționari 
români şi între marii noştri oameni de cultură nu de către comunişti, ci 
de către conştiinţa publică românească de dinaintea impunerii dictaturii 
proletare. George Panu, Nicolae Iorga, Petre P. Panaitescu, Gheorghe 
Zane, G. Călinescu, Andrei Oțetea şi alţii l-au plasat pe Nicolae 
Bălcescu în „panteonul” personalităților româneşti, fiind preluat de 
conştiinţa românească ca o valoare de excepţie înainte de impunerea 
ideologiei comuniste. Este evident că regimul comunist l-a 
instrumentalizat pe Bălcescu, l-a folosit în interesul său, i-a atribuit 
„merite” pe care nu le-a avut, i-a pervertit ideile, l-a mediatizat excesiv 
etc. Dar Nicolae Bălcescu a fost un istoric critic, influențat de concepția 
romantică, cu accente de apriorism şi utilitarism. In viziunea lui 
Bălcescu — remarca Pompiliu Teodor — scopurile istoriei sunt dinainte 
stabilite de o ordine providenţială, istoricul având sarcina de a 
descoperi drumurile ascunse pe care providenţa le-a hotărât fiecărui 
popor. Prin urmare, națiunea avea „misia” de a-şi hotărî destinul, cum 
arătau istoricii francezi ai Restauraţiei, subordonând providențialismul 
necesităţilor sociale şi naţionale!%. Bălcescu a fost şi un istoric social 


1% Pompiliu Teodor, Evoluţia gândirii istorice româneşti, Cluj, 1970, p. 147-150. 

şi un om politic interesat profund de dreptatea socială, dar nu a fost 
nici socialist, nici comunist. Pentru că regimul comunist l-a folosit — 
fără să fie vorba de o „manipulare de proporţii” — Bălcescu nu are nici 
o vină. DI Boia ar fi tentat să spună acest lucru, dar nu o face răspicat. 
Ideea de bază care se desprinde din lectura subcapitolului este că 
dintr-un personaj minor comuniştii au făcut un „erou” sau un „mit”, 
ceea ce este complet fals. În plus, interpretarea aceasta induce ideea de 
respingere a creației lui Bălcescu de către noile generaţii, ceea ce este 
nedrept. Românii supt Mihai Voievod Viteazul — dincolo de 
aprehensiunile dlui Boia pentru „vina” lui Bălcescu de a-l fi „mitizat” 
pe domnul român — rămâne o operă reprezentativă a culturii româneşti 
din toate timpurile. Critica excesivă din 1997 la adresa lui Bălcescu 
ne miră cu atât mai mult cu cât tot profesorul Boia scria la 1976 despre 
acelaşi istoric: „Cel mai original şi mai interesant istoric al generației 
sale, cel mai modern prin structura operei este Nicolae Bălcescu, 
marele revoluţionar”!*. Mai departe se spune: „Cu calitățile şi 
defectele amintite, Istoria românilor sub Mihai Viteazul este o lucrare 
remarcabilă, dar în fond mai puţin importantă, din punctul nostru de 
vedere, decât studiile anterioare de istorie socială, economică şi 
instituţională care ne pun în faţa unui mare precursor, nedepăşit timp 
de mai multe decenii în istoriografia românească”!*!. În fine, concluzia 
despre Bălcescu este următoarea: „Om politic şi istoric, Bălcescu 
înnoieşte fundamental atât viaţa noastră politică, cât şi istoriografia. 
În ambele el aduce o înţelegere superioară a marilor forțe economice 
şi sociale care guvernează viaţa oamenilor. Poate că cel mai prețios 
omagiu este cel adus de un alt istoric, Jules Michelet, care în 1854 îl 
caracteriza astfel: Era un erudit de prim ordin şi totuşi un spirit practic 
foarte net, foarte luminos. Ar fi fost marele istoric al ţării sale şi, fără 
îndoială, unul dintre cei mai înţelepţi şefi ai săi"? Aceste opinii din 
1976 nu au aproape nimic comun cu cele exprimate în 1997, deşi sunt 
făcute de acelaşi autor. Dacă profesorul Boia şi-a schimbat radical 
punctul de vedere între timp — lucru perfect normal — ar fi trebuit să fim 


13 Lucian Boia, Evoluţia istoriografiei române, Bucureşti, 1976, p. 113. 
55 Ibidem, p. 119. 
15 Ibidem. 

avertizaţi. Deşi Domnia sa trece sub tăcere acest lucru, constatăm că 
atunci, în plină perioadă comunistă, a contribuit din plin, conform 
„logicii imaginarului”, la „mitizarea” lui Bălcescu. La fel făcea şi 
George Panu, extrem de sever cu ceilalți istorici, în ale sale Amintiri 
de la Junimea: „O reputaţie absolut meritată este a lui Bălcescu. 
Bălcescu pentru mine este întemeietorul criticii în istoria noastră şi 
acel care a ştiut să se ridice ca să concretizeze fenomene sociale la 
noi, cu o lărgime de vederi şi cu o pătrundere, care îl fac să aibă un loc 
deosebit printre istoricii noştri”!%%. Aceste aprecieri ale lui Jules 
Michelet, George Panu şi Lucian Boia (1976) conturează un Bălcescu 
plin de merite, mare istoric şi revoluţionar, foarte diferit de alt 
Bălcescu, tot al lui Lucian Boia (1997), instrumentalizat de regimul 
comunist. Profesorul Boia ignoră faptul că nu toți cititorii Domniei 
sale sunt istorici şi că nu toţi cunosc personalitatea de excepţie a 
coeditorului „Magazinului istoric pentru Dacia”. Înainte de 
prezentarea avatarurilor lui Bălcescu sub regimul comunist, era 
necesară o minimă referire la uriaşa sa personalitate, mai ales că fusese 
criticat anterior pentru „mitizarea” lui Mihai Viteazul. Bălcescu s-a 
situat din multe puncte de vedere în avangarda înnoitoare a generaţiei 
sale. Nu trebuie lăsată nici o clipă impresia că abuzul făcut de 
comunişti în legătură cu numele său îi diminuează cu ceva meritele. 
lar aceste merite, în ciuda ezitărilor de-acum ale dlui Boia, sunt 
realmente foarte mari. 

Ne întrebăm de ce nu a exemplificat autorul citat această primă 
etapă antinaţională a regimului comunist din România cu „mitul” lui 
Stalin, „tătucul” fiind atunci prezent peste tot, inclusiv în numele celui 
de-al doilea centru urban industrial al ţării. O explicaţie ar putea fi 
faptul că, procedând astfel, profesorul Boia ar fi umbrit ideea generală 
a Domniei sale privind caracterul „naţionalist” al societăţii româneşti 
sau privind prevalența miturilor „naţionaliste” în conştiinţa 
românească. Deşi cultul personalității lui Stalin, exploatat în mod 
dibaci, ar fi putut arăta că românii, jalnici imitatori, îl slăveau uneori 
pe conducătorul URSS chiar mai mult decât ruşii. Ar fi fost o nouă 
pistă fertilă de sondare a defectelor nenumărate ale românilor. 


15 Ibidem, p. 175. 

De la Burebista la Ceaușescu (p. 328-338) 


Perioada naționalistă a comunismului, spre deosebire de 
precedenta, — „internaţionalistă” şi chiar antinațională —, este preferată 
de dl Boia în analiza Domniei sale, pentru că „eroii naţionalişti” se 
mişcă aici în voie. Bălcescu a fost el „naţionalist”, — doar a luptat 
pentru „naţia” sa şi a scris „modesta” carte Românii supt Mihai Voievod 
Viteazul  —, dar comuniştii dintâi l-au  valorizat pentru 
„Internaționalismul” său, pentru ideile sociale, pentru spiritul său 
revoluţionar. Prin anii '50 ai secolului trecut, „panteonul” românesc 
se cam golise de naționalism, din moment ce nici căutătorii săi cei mai 
abili nu-l pot depista. 

Simbolul revenirii de la „miturile” revoluţionare la cele naționale i 
se pare profesorului Boia a fi „reabilitarea” Unirii Principatelor şi a lui 
Alexandru loan Cuza, la finele anilor '50 ai secolului trecut. Noi 
credem că este vorba despre o revenire de la fals şi exagerare la normal, 
şi nu de la un „mit” la alt „mit”. Alexandru Cuza a fost şi va rămâne 
domnul Unirii, al marilor reforme, al începuturilor modernizării 
programatice a societății româneşti, în acord cu modelul european. Sub 
Cuza s-a pus în fine în aplicare, în mare măsură, programul Revoluţiei 
de la 1848, ceea ce nu a fost decât benefic. 

Evident, sunt revalorizate personalitățile naţionale, după ce fuseseră 
puse serios în umbră. Dar nu fără polemici. Direcţia impusă de PCR 
funcționa impecabil la Institutul de Studii Istorice şi Social-Politice de 
pe lângă CC, dar nu era urmată cu stricteţe în toate celelalte instituții 
de învățământ şi cercetare. De pildă, Avram Iancu văzut de Silviu 
Dragomir!*%, după ieşirea sa din închisoare, nu este similar celui 
portretizat de Victor Cheresteşiu în 1966155. Horea văzut de David 
Prodan nu are prea multe în comun cu cel înfățişat de Ştefan Pascu, iar 
Tudor Vladimirescu, legat de mişcarea eteristă în viziunea lui Andrei 


154 Silviu Dragomir, Avram Iancu, ediţia a II-a, Bucureşti, 1968. 

15 Victor Cheresteşiu, Adunarea naţională de la Blaj 3-5 (15-17) mai 1848. 
Începuturile şi alcătuirea programului revoluţiei din 1848 din Transilvania, 
Bucureşti, 1966. 

Oțetea, este total diferit faţă de cel înfăţişat de Gheorghe Iscru!% sau 
Mircea T. Radu!*. Silviu Dragomir, Andrei Oțetea şi David Prodan — 
în ciuda unor compromisuri — nu şi-au susținut punctele de vedere 
diferite de cele oficiale ale partidului numai în perioadele în care era 
de aşteptat acest lucru, ci până în final, pe tot parcursul vieţii lor sau al 
epocii comuniste. Dintre cei trei, numai Oțetea s-a implicat mai serios 
în plan social-politic, a făcut mai multe compromisuri, s-a mişcat între 
marxism şi spiritul național, dar a recuperat istoriografia română 
majoră, a favorizat cooperarea internaţională a istoricilor români şi a 
scris lucrări de mare probitate. 

Se ştie bine că domnii, medievali mai ales, dar şi cei premoderni şi 
moderni, au fost intens folosiţi de propaganda comunistă, prin toate 
mijloacele capabile de mediatizare. Cu toate acestea, specialişti de 
marcă, din universităţi şi din institutele de istorie ale Academiei 
Române, au continuat să scrie despre domni (voievozi) şi principi 
studii, articole, monografii extrem de serioase, fără amprenta 
„comenzii sociale” impuse. Aşa au fost David Prodan, Constantin 
Cihodaru, Nicolae Grigoraş, Nicolae Stoicescu, Şerban Papacostea, 
Ștefan Sorin Gorovei, Veniamin Ciobanu, Leon Șimanschi, Paul 
Cernovodeanu, Camil Mureşanu, Florin Constantiniu, Nicolae Edroiu, 
Constantin Rezachevici, Paul Binder, losif Pataki şi mulți alții. 

Orientarea propagandei comuniste, la un moment dat, spre 
antichitate, mai ales spre lumea traco-dacă, este o realitate de neocolit, 
chiar dacă nu a avut amploarea sugerată de profesorul Boia. Cei mai 
mari istorici şi arheologi români, cu două-trei excepţii, nu s-au înscris 
pe direcţia dorită de partid, iar unii chiar s-au opus destul de vehement 
tracomaniei şi dacomaniei. Să nu-i menţionăm în acest sens decât pe 
Hadrian Daicoviciu, Dumitru Protase, |. |. Russu, Mircea Petrescu- 
Dâmboviţa, loan Glodariu, Nicolae Gudea, Mihai Bărbulescu, 
Alexandru Vulpe, Petre Roman. Marea majoritate a specialiştilor 


15 Gheorghe Iscru, 1821 — Moment crucial în istoria modernă a României, 
Bucureşti, 1981. 

137 Mircea T. Radu, 1821. Tudor Vladimirescu şi revoluția din Țara Românească. 
Omagiu lui Tudor Vladimirescu la 200 de ani de la naşterea lui..., Craiova, 1978. 

15 B. Murgescu, op. cit., p. 36. 

români în istorie antică şi arheologie au continuat să scrie decent despre 
„eroii” daci şi romani, despre romanizare şi formarea poporului român. 
Cine lua în serios „aniversarea” a 2050 de ani de la statul lui Burebista 
sau lozinca „Burebista-Ceauşescu” din 1980? 

Iar interpretarea dată de Constantin Daicoviciu ştampilei Decebalus 
per Scorilo nu a fost deloc o „glumă ştiinţifică” şi nu a avut nici o 
legătură cu propaganda de partid, cum insinuează dl Boia (p. 331). 
C. Daicoviciu, deşi mare amator de anecdote, nu făcea niciodată 
„lume ştiinţifice” în scris şi nu le publica în reviste de specialitate. 
Propunerea de interpretare lansată de C. Daicoviciu poate părea puerilă 
multora azi, dar a fost discutată foarte serios de savanţi şi respinsă sau 
acceptată cu argumente pertinente. Cert este că inscripția Decebalus 
per Scorilo nu are nici o analogie perfectă cu miile de inscripţii romane 
pe ceramică, iar cuvântul per, cu sensul de fiu (moştenit ca prefix în 
nume proprii albaneze), apare în unele nume proprii dacice ca postpus 
(exemple: Ziper, Seiciper)!*?. 

Urmează pe câteva pagini (332-338) o remarcabilă descriere a 
utilizării multora dintre personalitățile trecutului românesc (a celor mai 
multe) în serviciul ideologiei comunist-naţionaliste şi al dictatorului. 
Exemplele dlui Boia sunt din cinematografie, din opera a „doi 
responsabili ideologici specializaţi în istorie”, dintr-o compoziţie 
plastică a lui Constantin Piliuţă, din şirul de busturi plasate în faţa 
Muzeului Militar Naţional, din cele trei volume de Povestiri eroice 
scrise pentru copii de Dumitru Almaş, dintr-un manual şcolar, dintr-o 
carte critică la adresa formei monarhice de guvernământ în epoca 
modernă şi contemporană şi... cam atât. Fireşte, sunt mult mai multe 
mijloace, metode şi persoane prin care a acţionat ideologia oficială în 
privinţa personalităților trecutului. Nimeni nu contestă efortul depus de 
PCR pentru „educarea maselor” în spiritul dorit, nici absurditatea 
acestui program, nici cultul exacerbat al lui Ceauşescu. Trebuie 
precizat doar că este vorba despre o viziune incompletă, chiar 
unilaterală. Câţi români credeau realmente că Ceauşescu este 


15 Vezi opinia profesorului loan Glodariu, azi cel mai bun specialist în istoria 
daco-geților, în vol. Istoria României. Transilvania (coord. A. Drăgoescu), vol. I, 
Cluj-Napoca, 1997, p. 110-111. 

încarnarea tuturor „eroilor neamului”, de la Dromichete şi Burebista 
încoace până la Cuza? Câţi credeau că de la Cuza la Ceauşescu a fost 
un vid, spre a favoriza apariția „mesianică” a lui Ceauşescu? In ce 
măsură istoricii profesionişti au urmat aceste directive? Monografiuile 
apărute la edituri serioase, studiile şi articolele, mai ales cele publicate 
în anuarele institutelor din Iaşi şi Cluj, în unele reviste ale muzeelor, 
în anumite publicaţii bisericeşti etc., nu reflectă deloc ideologia oficială 
şi, chiar dacă nu se opun ei direct, o evită, o ocolesc, o corectează tacit. 
Ideea că istoriografia română dintre anii 1944 şi 1989 a fost o 
executantă fidelă a dispoziţiilor regimului comunist este greşită fiindcă 
nu are acoperire în realitate. De altfel, nici dl Boia nu dă exemple din 
scrisul istoric autentic, din acela necontrolat rând cu rând, — ceea ce ar 
fi fost şi imposibil —, deoarece acolo „eroii” simpatizaţi de regim nu 
prea ies la iveală în lumina voită, ci apar cu trăsături realiste. Deşi PCR 
a dirijat toată propaganda internă şi a controlat toate mijloacele de 
difuzare în masă, scopul său de modelare completă a conştiinţei 
publice nu a putut fi atins în măsura dorită, din mai multe motive. Un 
astfel de motiv, din cele multe, a fost şi neînregimentarea tuturor 
oamenilor de cultură, în cazul nostru a tuturor istoricilor, la remorca 
regimului. „Maculatura” impusă de regim, deşi tipărită în tiraje uriaşe, 
nu a putut subsuma creaţia autentică şi valoroasă. Oricum, nici un 
istoric de azi, în orice temă (cu excepţia celor câteva prohibite), nu 
poate scrie o lucrare făcând abstracţie de bibliografia ştiinţifică apărută 
între 1944 şi 1989. Aceste lucrări foarte serioase, deşi nu erau destinate 
publicului larg, au contribuit şi ele la formarea conştiinţei româneşti în 
acei ani. Nu toţi românii erau atât de creduli şi de naivi cum voia 
partidul sau cum sugerează dl Boia. În mod sigur, cei care au fost pe 
străzi în decembrie 1989 nu mai credeau în nici o schemă istorică 
artificială impusă de regimul comunist. Dar credeau sincer în forța 
curajului lor, cum au crezut şi mulţi înaintaşi ai lor în momente 
similare. 

Profesorul Boia ne asigură că perioada Ceauşescu a fost golită de 
„eroi”, — deşi „eroii” mai vechi, de la Dromichete la Cuza, erau admiși, 
cu excepţia lui Titulescu. „Mitul” Titulescu — ni se spune — a fost cu 
grijă controlat şi dirijat fiindcă servea intereselor regimului şi 
intereselor lui Ceauşescu. Nota este din nou forțată, din cel puţin două 

motive: întâi, Titulescu nu a devenit un „mit” niciodată (nu se poate 
vorbi nici măcar de un cult, despre o preocupare exagerată şi exclusiv 
laudativă pentru el), iar în al doilea rând au mai fost personalităţi 
(politice şi culturale) contemporane cu Titulescu care s-au bucurat de 
un interes similar în aceeaşi perioadă comunistă (de exemplu Nicolae 
Iorga). Pe de altă parte, caracterizarea lui Nicolae Titulescu drept 
„naiv” în raporturile cu comunismul şi cu Uniunea Sovietică (p. 337) 
se cuvine lăsată pe seama exegeţilor, care nu sunt puţini şi care se pot 
pronunţa în deplină cunoştinţă de cauză. Titulescu nu a fost un 
politician şi un ministru de Externe infailibil; el nu a fost scutit de 
greşeli, dar a fost neîndoielnic o personalitate marcantă a epocii 
interbelice. Poate Grigore Gafencu a fost la fel de important şi umbrit 
pe nedrept, dar pe arena diplomatică internaţională figura lui Titulescu 
a făcut realmente epocă. Regimul Ceauşescu s-a folosit de prestigiul lui 
Titulescu, a supralicitat calităţile acestuia, l-a făcut mai „vizionar” 
decât era, dar acestea nu sunt de natură să maculeze memoria marelui 
diplomat. 

În finalul subcapitolului, dl Boia face o serie de consideraţii cu grad 
mai ridicat de generalitate, referitoare la mecanismele „mitificării”. 
Concluzia este că „principii de pe vremuri îi susţin pe principii de 
astăzi” şi că „istoria este un instrument al Puterii”. În ciuda limbajului 
figurat, logica răsturnată acţionează şi de astă dată. Dacă pe întreg 
parcursul lucrării, trecutul şi personalităţile sale sunt parcă mereu 
„acuzate” pentru faptul de a concura la susţinerea şi consolidarea unor 
regimuri viitoare, concluziile urmează acelaşi ton. Nu era oare mai 
firesc să se spună că principii de azi (subiect) se sprijină pe principii 
de odinioară (complement direct)? Inlocuirea subiectului cu un 
complement este un vechi mijloc de manipulare în retorică şi coincide 
cu răsturnarea raportului principal/secundar. Dar, procedând corect, 
adică scriind că principii de azi se folosesc de cei de odinioară (fireşte, 
fără vina acestora), dl Boia nu mai putea susţine că „istoria este un 
instrument al Puterii”, ci trebuia să conchidă că Puterea foloseşte 
uneori istoria ca instrument. Numai că această concluzie nu este dorită 
de autor şi nici nu reiese din pledoaria Domniei sale. 

În fine, în ultimul paragraf, îndulcind parcă acida critică, — împinsă 
prea departe? —, dl Boia susţine că poate românii nu au fost şi nu sunt 

monarhişti sau republicani, ci „simt nevoia să se încredinţeze celui ce 
se află Sus”. După inițiala majusculă ne-am putea gândi la Dumnezeu, 
dar după indiciile autorului ar fi vorba totuşi de un şef lumesc. Nu ştim 
dacă nevoia de încredințare a românilor în grija unei autorităţi este 
cheia „contradictoriilor evoluției politice româneşti din ultimul 
secol”, — cum presupune dl Boia —, dar suntem siguri că aceasta nu 
poate explica „mitologizarea” întregului nostru trecut şi prezent (şi 
viitor?), cum susține acelaşi autor. 


CAP. VII. DUPĂ 1989 


Ruptură sau continuitate? (p. 339-344) 


DI Boia se încumetă să prelungească „mitizarea” noastră 
generalizată până în anii cei mai recenți. Starea de „mit” la români şi la 
strămoşii lor este, ni se sugerează, una „naturală”, din zorile istoriei 
până astăzi. In aceeaşi logică, după 1989, vechea „mitologie istorică şi 
politică” nu a făcut decât să se adapteze la pluralismul politic. Nici nu 
se putea altfel, fiindcă în decembrie 1989 nu au murit brusc toţi românii, 
ca să se nască o generaţie spontanee, cu mentalitate complet nouă. 

Polemica politicienilor şi istoricilor pe marginea personalităților 
regelui Mihai şi mareşalului lon Antonescu este numită de autorul citat, 
după vechiul său obicei, „confruntarea între două mituri”. Regele 
Mihai, ca şi predecesorii săi regi sau chiar ca şi Ceauşescu odinioară, 
este un „mit” în viaţă, suveranul fiind învestit cu „misiunea sacră a 
Salvatorului” (p. 339). Susţinătorii exacerbaţi ai mareşalului îl 
consideră pe rege „trădător”. Nu ştim câți români, chiar dintre 
mulțimile care l-au primit pe suveran cu atâta entuziasm în aprilie 1992 
şi după aceasta, cred în „misiunea sacră”, invocată mai sus, dar tot mai 
mulți români cred — spre triumful rațiunii şi al bunului-simţ — că fostul 
suveran al României, departe de a fi fost trădător, trebuie să se bucure 
de un statut decent, compatibil cu rolul său, în ţara sa. Faptul nu are 

nimic cu „mitificarea”, dar are foarte mult cu normalitatea, cu 
atenuarea unor clişee, cu toleranța. 

Poziţia românilor față de un alt lider marcant, mareșalul Ion 
Antonescu, se datorează, într-adevăr, unei situații mult mai complexe. 
Nu credem, până la o probă în acest sens, că cei care îl ridică în slăvi 
necondiţionat pe mareşal sau cei care au o părere bună despre el sunt 
neapărat animați de „tendinţe autoritare, autohtoniste şi xenofobe” 
(p. 341). Ar însemna că 62% dintre români să fie înclinați mai mult 
spre rău decât spre bine, ceea ce este greu de admis. Pe de altă parte, 
încadrarea lui lon Antonescu între eroii imaculaţi ai naţiunii române 
este — dacă ignorăm „logica mitică” — în discordanţă cu realitatea, 
este o forţare nepermisă a notei. Acest lucru este încurajat într-adevăr 
de către Partidul România Mare (care reprezintă totuşi un procentaj 
neimportant dintre români), care dă tonul din raţiuni ideologice 
extremiste, autoritariste. Dar nu credem că românii care fac asta sunt 
cu toţii xenofobi sau adepți ai dictaturii, ci sunt mai degrabă 
dezinformaţi, dornici de restituirea unei istorii umbrite sau mândri 
de rectitudinea şi de atitudinea antisovietică a „conducătorului” din 
anii 1940-1944. Altminteri, cum spuneam, pentru aproape toată 
lumea democratică internațională, lon Antonescu rămâne un criminal 
de război, chiar dacă are anumite circumstanțe atenuante. 
Deocamdată este prea devreme ca majoritatea românilor să fie 
convinşi de acest lucru. Încă este de actualitate — dar nu pentru mult 
timp — procedeul nostru consacrat: după o negare absolută urmează 
o acceptare necondiționată. Paradoxal, calea de mijloc, cea mai 
aproape de realitate şi mai rațională, este cel mai dificil de atins. 

În rest, nu mai predomină neapărat un „erou” anume, „mitizat” sau 
„nemitizat”. Solidaritatea românească la moartea lui Corneliu Coposu, 
departe de a fi o „excepțională secvenţă mitică”, — cum se susține 
(p. 341) —, a fost o mărturie de serioasă luciditate publică, de omagiu 
postum pentru o viață onestă şi demnă. Unele reacţii colective sunt 
barometre ale realismului şi bunului-simţ, aşa cum altele sunt expresia 
manipulării sau a unor sentimente de moment. Opinia dlui Boia referi- 
toare la ascensiunea lui Avram Iancu sau la privilegierea în continuare 
a lui Titulescu rămâne o simplă impresie. „Cazul” Avram lancu are 

doar dimensiuni clujene, pricinuite de anumite ambiţii politice ale unor 
lideri locali, care au pretenţii nejustificate la afirmare naţională pe 
seama „trecutului glorios”. Pe de altă parte, în Transilvania, „Craiul 
munților” s-a bucurat întotdeauna, sub orice regim politic, de o preţuire 
specială între români, ca simbol național. Această preţuire, ca 
sentiment public şi nu ca lozincă politică, nu are nimic a face cu 
naționalismul sau cu xenofobia, ci cu demnitatea şi onoarea. A-i invoca 
admirativ pe Avram Iancu sau pe Nicolae Titulescu — dincolo de 
tribuna politică — este o mărturie de realism în tratarea trecutului şi de 
respectare a valorilor. În nici un caz nu este un prilej de „jenă” şi cu atât 
mai puţin o mărturie de continuare şi de amplificare — în discursul 
oficial sau nu — a elementelor prerevoluţionare, cum sugerează dl Boia. 
Fireşte, sunt resuscitate alte personalităţi, umbrite sau prohibite de 
regimul comunist, dar ce rost are să fie acum „eliminaţi” Avram lancu 
ori Titulescu? Numai pentru că regimul de dictatură i-a tolerat sau 
lăudat excesiv? Ar fi absurd! Aşa cum nu înţelegem de ce nu pot fi 
tratați rațional, şi nu neapărat prin excludere reciprocă, Mihai | şi lon 
Antonescu, tot astfel ni se pare anormal a-i contrapune pe Alexandru 
loan Cuza şi Carol I. Dl Boia susţine că Alexandru loan Cuza a rămas 
şi după 1989 „personajul emblematic oficial al constituirii României 
moderne”, fiindcă regimul politic postdecembrist a fost antimonarhic 
şi a perpetuat vechiul discurs istoric comunist. Ba, pornind de aici, face 
şi un neelegant rechizitoriu al concepției colegului său, profesorul loan 
Scurtu, care este de părere că în lume, între 1866 şi 1991, a avut loc un 
declin (inclusiv numeric) al regimurilor monarhice. Constatarea dlui 
loan Scurtu, fără a implica elemente valorice, este în esență corectă, 
chiar şi după aplicarea admonestării făcute de dl Boia: jumătatea 
occidentală a Europei este azi într-adevăr egal împărţită între monarhii 
şi republici, dar numărul monarhiilor a scăzut constant de la 1866 
încoace, spre a nu mai pomeni golirea lor de conţinutul de altădată. 
Istoria lumii (inclusiv a Europei) din evul mediu încoace — când mai 
toate statele erau monarhii — a însemnat, între altele, creşterea treptată 
a numărului regimurilor republicane. Nu trebuie să spunem că acest 
lucru în sine a fost bun ori a însemnat neapărat progres, deşi cei care 
au răsturnat monarhiile aşa au crezut, au afirmat ori au fost amăgiţi să 
creadă. Adevărul este că astăzi regimurile politice — monarhice sau 

republicane — nu garantează prin sine prosperitatea. Dar, revenind la 
tandemul Cuza-Carol I, nu credem că trebuie să cadă iarăşi în dizgrație 
unul dintre cele două nume spre a-l ridica în slăvi pe celălalt. În plus, 
dilema monarhie-republică este superfluă în cazul de faţă, fiindcă şi 
Cuza a fost un domnitor sau un principe, adică un monarh, ca şi Carol | 
(înainte sau după 1881). Faptul că al doilea a fondat o dinastie, iar 
celălalt nu, nu are neapărat legătură cu statutul de monarh. Natural, 
Cuza era localnic, iar Carol era străin, dar nu credem ca aceasta să mai 
conteze în chip major astăzi, după atâta timp. Suntem convinşi că 
personalitatea lui Carol I, obturată decenii întregi, va reintra treptat în 
atenţia conştiinţei publice, fără să trebuiască, în schimb, să-l „exilăm” 
iarăşi pe Cuza, simbolul peren al Unirii din 1859. Sau trebuie să 
asistăm la o întrecere între cei doi? 

Nu cunoaştem situaţia actuală de la Muzeul de Istorie Naţională, 
unde dl Boia deplânge încremenirea şi cultivarea istoriei de tip 
comunist, dar ştim în mod cert că în „discursul oficial” nu se mai 
acordă atenţie exclusivă „factorilor autohtoni în defavoarea dinamicii 
şi înrâuririlor europene” (p. 343). În noile manuale de istorie — 
alternative şi multe, din păcate, superficiale — se acordă atenţie şi 
influenţei franceze în cultura română, şi modelului slavo-bizantin. Ca 
şi în alte împrejurări, de la manuale unice şi perfect controlate, pline 
de deformări şi clişee, am trecut brusc, fără gradaţia necesară, în 
cealaltă extremă, la fel de păgubitoare, cu zeci de manuale diferite la 
aceeaşi disciplină şi la aceeaşi clasă. Atâtea manuale paralele câte au 
apărut în România, deodată, în 1999, nu există nici în ţările consacrate 
pentru tradiția lor democratică, nefracturată de regimuri totalitare! Dar 
nu acest lucru este important: dacă ne putem permite, să fie cât mai 
multe şi mai bune! Din păcate, multe manuale, la discipline diferite, 
sunt jalnice improvizații, elaborate în pripă şi promovate de edituri 
dornice de afirmare şi de câştig, prin mijloace discutabile. În mare 
măsură, nu dorinţa de a pune la dispoziţia elevilor şi profesorilor 
români puncte de vedere diferite, dar credibile, asupra lumii şi 
cunoaşterii, ci speranţa de profit rapid a animat unele edituri şi alţi 
factori de răspundere când s-au grăbit în promovarea manualelor. 

Fireşte, manualul elaborat de P. P. Panaitescu a fost o soluţie de 
moment bună în 1990, dar acesta nu putea fi eternizat, fiindcă până şi 

ediţia sa a VI-a avea o vechime de aproape cinci decenii. DI Boia ne 
asigură — cum va fi măsurat Domnia sa exact! — că acest manual a fost 
retras fiindcă el nu continua filonul mitologic naţional-comunist şi cei 
care au cerut retragerea sa erau toţi seduşi de tipul de discurs prerevo- 
luţionar. Este sigur că unii au gândit aşa, dar generalizarea este 
păguboasă şi jignitoare: toţi colegii de breaslă ai dlui Boia erau opaci, 
obtuzi şi naţional-comunişti, în vreme ce doar Domnia sa era 
clarvăzător!? Este absolut sigur că unii dintre cei care au cerut 
înlocuirea manualului lui Panaitescu au făcut-o cu bună credință, fiind 
convinşi că se pot elabora manuale româneşti bune, la nivelul anului 
2000. Din păcate, nu a fost tocmai aşa. Însă ulterior, manualele 
alternative de istorie au reprezentat categoric un progres şi s-a dovedit 
că nu trebuie să reactualizăm manuale interbelice spre a putea învăţa 
istorie în şcolile din România postdecembristă. Nu înseamnă că aceste 
manuale sunt bune fiindcă pun în evidenţă influenţa slavă în evul mediu 
sau pentru că îl tratează pe Vlad Ţepeş ca degenerat, cum ar vrea 
neapărat dl Boia, după exemplul lui Panaitescu. Aceste manuale sunt 
bune pentru că propun viziuni alternative asupra trecutului românesc şi 
universal. Din păcate, între ele sunt diferenţe calitative atât de 
tranşante, — datorate în parte şi unor programe şcolare grav deformate 
în raport cu realitatea trecută —, încât un analist atent şi onest rămâne 
deconcertat. Voind să evidenţieze ceea ce regimul comunist a 
„mitizat” — ca şi cum un elev de 17 ani în 1999 ar fi fost „intoxicat” de 
idei național-comuniste — unele colective de autori teribilişti au stors 
substanța trecutului nostru de conţinut, păstrând mai ales aspecte 
anecdotice, superficiale, eseistice, poetice. Astfel, unul dintre aceste 
manuale dă ca mărturie „despre felul aproximativ în care cunoaştem 
popoarele migratoare” o suavă, dar şi uşor macabră poezie de Ştefan 
Roll (1903-1974): „Aici trecu un rege gal/ buclat rotund în portocal/ 
lipit cu clei şi uns cu aur/ pe-aici trecu un brontozaur./ Aici muri un rege 
hun/ cu dinţi cleioşi ca de săpun/ cu capul galben ca un iaz/ c-o lance 
suptă din obraz./ Dar se opri un rege celt/ din regii toţi el cel mai zvelt./ 
Domnița rupse spre-el o stea/ şi trupu-i nor pluti pe şa”!%. Fireşte, 


1% Istoria românilor. Manual pentru clasa a XII-a, coord. conf. univ. dr. Sorin 
Mitu, Bucureşti, 1999, p. 15. 

poezia merge ca anecdotă la o cozerie între istorici sau ca exemplu de 
produs al suprarealismului la lecţiile de literatură. Dar ea nu are nici o 
legătură cu disciplina numită istorie şi nici cu realitatea trecută. Nu 
vom fi ştiind noi multe despre „popoarele migratoare”, dar ştim că 
brontozaurii au fost altceva şi că nu au trăit concomitent cu migratorii! 
De asemenea, „regele gal” (este cam totuna cu „regele celt”) nu are 
nici o legătură cu migrațiile din epoca postromană, când au trecut 
pe-aici hunii! Aceste „jocuri” cu trecutul în manuale de clasa a XII-a 
nu-şi au locul. Ele nu fac decât să relativizeze şi să bagatelizeze o latură 
a cunoaşterii şi o disciplină şcolară. 

Natural, astfel de viziuni prea „laxe”, teribiliste, nu reprezintă nici 
o nenorocire în sine şi era, în parte, de aşteptat să asistăm la ele, după 
atâta închistare şi control impuse de sus. Ele nu trebuie însă cultivate 
în manuale şcolare, plătite de părinții elevilor. Cu timpul, credem că şi 
în acest domeniu vor predomina cumpătarea şi competenţa. Prin 
urmare, pesimismul excesiv al dlui Boia din 1997, referitor la manuale, 
nu se justifică. La scurtă vreme după 1997 am avut şi avem manuale 
alternative de istorie de toate tipurile. Există suficienți specialişti în 
România de azi, capabili să elaboraze manuale alternative, multe dintre 
ele competitive. 


Întotdeauna uniți? (p. 344-348) 


Grija profundă a profesorului Boia este că românii sunt obsedaţi şi 
azi de coeziunea naţională şi de autoritate, în loc să-i preocupe viaţa 
democratică. Dovada acestui fapt ar fi respectul major pe care românii 
îl acordă, conform sondajelor, bisericii şi armatei. Întâi de toate, 
unitatea națională şi autoritatea, ca realităţi practice ori ca preocupări 
teoretice, de conştiinţă, nu sunt deloc incompatibile cu democrația. 
Dimpotrivă, democraţia modernă, când a apărut în Franţa şi SUA, a 
fost proclamată în numele coeziunii naționale, al unităţii unor naţiuni. 
Faimoasa lozincă despre starea a treia, reprezentând 90% din națiunea 
franceză şi luând deci decizii în numele acestei națiuni, este grăitoare 
pentru legătura strânsă dintre națiune şi democraţie. Fireşte, 
democraţia din anul 2000 este alta decât la 1789, dar nu ca esenţă, ci 

ca formă. Nimeni nu a dovedit că o naţiune unită sau unitară este 
predispusă la dictatură. În al doilea rând, înclinația românilor spre 
ordine şi autoritate — constatată de dl Boia şi considerată un indiciu de 
rău augur — poate avea mai multe explicaţii. Creşterea gradului de 
pauperizare după 1990, nesiguranța zilei de mâine, actele de violenţă — 
datorate tranziţiei, corupției, nepriceperii etc. — au fost adesea asociate 
cu lipsa de autoritate a instituţiilor statului. Oamenii nu iubesc neapărat 
armata fiindcă sunt neocomunişti sau dornici de regim totalitar, ci 
fiindcă armata este un simbol al ordinii, iar ordinea ar putea asigura 
buna funcționare a instituţiilor democratice. Fireşte că într-o demo- 
craţie tradiţională nu armata este garantul principal al sistemului, al 
bunei sale funcționări, dar românii, în marea lor majoritate, nu au de 
unde să ştie acest lucru. Cum să prețuiască românii guvernul şi 
parlamentul, dacă de ani de zile acolo sunt demascate de mass-media 
multe disfuncționalități, mari dispute neprincipiale, mulţi corupți sau 
incapabili? Cu timpul, astfel de practici se vor rări desigur, iar atunci 
şi barometrul public va recunoaşte rolul major al instituţiilor alese să 
exercite puterile în stat. 

DI Boia comentează critic şi „revenirea în forţă a bisericii”. Întâi, 
se îndoieşte de sinceritatea românilor care se declară masiv credincioşi 
astăzi, după ce înainte de 1989 nu îndrăzneau s-o facă. În al doilea 
rând, dezaprobă „ritualul comemorărilor istorice” şi „sistemul 
parastaselor”, în al treilea rând, priveşte cu rezerve canonizarea unor 
principi români, precum Ştefan cel Mare şi Constantin Brâncoveanu, 
ca şi perspectiva canonizării lui Mihai Viteazul. În fine, i se pare 
discutabilă consolidarea valorilor istorice naţionale prin ortodoxie, ca 
şi cum biserica ar fi înlocuit într-un fel propaganda comunistă. În 
critica dlui Boia este vorba desigur despre Biserica Ortodoxă Română 
şi despre „identificarea, cam sumară, a românismului cu ortodoxia”, 
fapt jignitor pentru românii de alte religii. Toate aceste constatări şi 
observaţii sunt judicioase în mare măsură, dar tonul de reproş care le 
însoţeşte, formulat la adresa unei instituţii în care românii au cea mai 
mare încredere, impresia de corecție ex cathedra şi de admonestare, la 
adresa românilor în general şi a bisericii în special, lasă un gust amar 
şi nu ajută la receptarea mesajului dorit. 

Credinţa este un lucru intim în sufletul oricărui om, dar după atâtea 
decenii de limitare sau de persecutare a credinţei şi a bisericii, 
izbucnirea de credință de după 1989 — în mod public şi, oarecum, 
ostentativ — este firească şi de înţeles. Cei care sunt atei sau sceptici 
sunt absolut liberi să fie cum vor şi să clameze sau nu pe faţă acest 
lucru, dar îndoiala în legătură cu sinceritatea şi profunzimea credinței 
la români este oarecum gratuită. Gradul de religiozitate a unui popor 
se poate măsura prin mijloace consacrate, or, dl Boia nu invocă pentru 
judecăţile Domniei sale o astfel de măsurătoare. Natural, sunt perioade 
de recul şi perioade de înflorire a credinţei. De ce să nu admitem că în 
mod sincer românii, credincioşi de atâtea secole, dar jenaţi în credinţa 
lor după 1945-1948, sunt şi astăzi credincioşi sinceri în copleşitoarea 
lor majoritate? 

Comemorările şi parastasele publice adică ceremoniile conduse de 
biserică sau cu implicarea bisericii — au fost şi ele interzise înainte de 
1989. Era absolut normală o proliferare a lor în condiţii de libertate. 
Tenta de exagerare, evidentă şi stânjenitoare la un moment dat, a fost 
corectată între timp. Dar gustul echilibrat pentru ceremonie este un 
atribut al popoarelor civilizate, iar publicul a simţit mereu nevoia unor 
astfel de ceremonii, construite pe scheletul unor vechi tradiţii şi chiar 
pe oarecare fast. Canonizările nu se pot comenta decât într-un context 
mai larg şi pe fondul evoluţiei bisericii ortodoxe la români din evul 
mediu până azi. Toate bisericile din jurul nostru — atât cele apusene, cât 
şi cele răsăritene — şi-au canonizat principii marcanţi ai popoarelor 
respective ŞI i-au transformat cu bună ştiinţă în sfinți naționali. Sfântul 
Sava a devenit astfel patronul Serbiei şi al sârbilor, Sfântul Ştefan, 
marele cuceritor, războinic şi organizator de stat creştin, a devenit 
patronul ungurilor (iar ziua lui de naştere şi ziua lui din calendar — 
20 august — este sărbătoare naţională a Ungariei!). La fel s-a întâmplat 
cu sfinţii protectori ai grecilor, francezilor, cehilor, polonezilor, cu 
Ioana Arc şi cu mulţi alţii. În Italia, aproape fiecare localitate are un 
sfânt protector, care s-a născut sau a trăit acolo cândva. Aceste şiruri 
nesfârşite de canonizări au avut loc din evul mediu până în pragul 
mileniului trei şi vor continua. Este o practică a tuturor bisericilor 
creştine autocefale, pe care nu avem noi a o comenta. În calendarul 

ortodox român sunt mai puţini sfinți autohtoni decât în calendarele 
ortodoxe grecesc, sârb, bulgar sau rusesc, ca să limităm comparaţia 
doar la bisericile răsăritene. În privinţa capetelor încoronate canonizate, 
iarăşi, calendarul românesc nu excelează. Meritele principilor 
canonizaţi nu se cuvin discutate aici, dar mai toţi, la toate popoarele, 
au fost războinici, luptători în numele Crucii, prigonitori de „păgâni” 
şi chiar de creştini (de alt rit şi de altă biserică). Bisericile româneşti 
medievale, recunoscute în sens canonic destul de târziu (secolul al 
XIV-lea) şi subordonate unor patriarhii (ierarhii) din afara spaţiului 
românesc, au ajuns abia în secolele XIX şi XX să se reunească într-o 
biserică autocefală şi ridicată la rang de patriarhie. Bulgarii şi sârbii, de 
exemplu, au avut patriarhii proprii încă din evul mediu şi au dat 
propriilor calendare o coloratură specifică, națională, încă de atunci. Se 
poate ca Biserica Ortodoxă Română să fi ajuns la o uşoară forţare a 
notei, voind să recupereze timpul pierdut şi să canonizeze într-un 
interval comprimat ceea ce nu a putut face treptat, de-a lungul 
secolelor. Dar în nici un caz, în calendarul ortodox român nu sunt, prin 
comparaţie, prea mulți sfinţi români şi nici prea mulți principi români 
canonizaţi. lar martori la miracole contemporane se găsesc oriunde în 
lumea aceasta, inclusiv în Occidentul luat ca model de dl Boia. Din 
acest punct de vedere, românii nu sunt în distonanţă cu lumea largă şi 
nu ar avea de ce să fie. 

Faptul că biserica ortodoxă consolidează valorile istorice 
naţionale — cum observă dl Boia — este spre cinstea bisericii, şi nu spre 
blamarea ei, iar apropierea dintre rolul de azi al bisericii şi rolul de ieri 
al propagandei comuniste este cel puţin ciudată şi lipsită de tact. Se 
poate că biserica a umplut un gol după 1989, dar nu în sensul voit de 
comunişti. Dacă regimul comunist şi-a aservit o serie de „valori istorice 
naționale”, nu înseamnă că aceste valori — chiar numele o spune — 
trebuie abandonate. Repetăm: Ştefan cel Mare, mort în 1504, nu are 
absolut nici o vină pentru faptul că Ceauşescu se considera un urmaş 
al său apoteotic. Toate instituțiile cu preocupări compatibile — iar 
biserica este una dintre acestea — au datoria să vegheze ca Ştefan cel 
Mare, la modul generic, să fie consolidat ca valoare autentică națională. 
Consolidarea valorilor autentice naţionale ne pregăteşte pentru 

integrarea mai lină în concertul european. Nu am auzit ca germanilor, 
englezilor, francezilor sau grecilor să le fi cerut cineva să renunţe la 
valorile naţionale şi la identitatea naţională spre a fi parte a Europei 
unite. Dimpotrivă, pe măsură ce se atenuează sau dispar unele 
caracteristici economice sau geopolitice ale statului național, se 
accentuează alte particularități, profunde, spirituale, culturale, care 
menţin specificul naţiunilor. 

Rămâne delicată chestiunea identificării „românismului cu 
ortodoxia”, promovată de unii oameni ai bisericii şi de laici şi 
remarcată pe bună dreptate de profesorul Boia. Fireşte, credinţa şi 
biserica răsăriteană au avut un rol fundamental în apărarea, conservarea 
şi consolidarea identității româneşti în evul mediu şi epoca modernă, 
mai ales în provinciile aflate sub stăpânirea unor ţări cu religii sau 
confesiuni oficiale neortodoxe. Numai că, în jurul anului 1700, biserica 
românilor din Transilvania, rămânând de rit bizantin, a recunoscut 
câteva din caracteristicile bisericii catolice. A devenit „greco-catolică” 
sau unită cu Roma. Ea este o biserică răsăriteană în fond, dar catolică 
în formă. Fără sa mai fie pur ortodoxă, această biserică, prin 
reprezentanții ei, s-a implicat profund în mişcarea politică şi culturală 
naţională a românilor din Transilvania şi chiar a condus în secolul al 
XVIII-lea această mişcare. Prin urmare, după 1700, românii au avut 
două biserici prin care şi-au apărat şi promovat interesele. Mai recent, 
mulți români au trecut la biserici neoprotestante şi au rămas români 
ori şi-au întărit identitatea națională. De aceea, deşi biserica ortodoxă 
a rămas biserica majorităţii românilor, ea nu se poate confunda cu 
românitatea. Coeziunea naţională naturală, atâta cât există ea, nu are de 
suferit din pricina diversităţii confesionale, dimpotrivă. Există națiuni 
puternice şi compacte monoconfesionale sau multiconfesionale, după 
cum s-a produs evoluţia lor istorică. Astăzi, credința este şi ar trebui să 
fie mai mult o chestiune de opţiune şi de manifestare interioară şi 
individuală, iar biserica, inclusiv cea ortodoxă, un exemplu al 
implicării sociale în combaterea sărăciei, în alinarea bătrâneţii, în 
păstrarea sănătății fizice şi mentale. În multe ţări, rolul bisericilor este 
de această factură. La noi, bisericile — inclusiv cele neromâneşti şi 
uneori mai ales ele — continuă să fie apărătoare ale valorilor naţionale, 
ceea ce este explicabil după mutilările exercitate sub regimul comunist. 

O condiţie a concivilităţii este ca această implicare a bisericilor în 
consolidarea valorilor naţionale să nu se facă în mod exclusivist, prin 
lezarea valorilor celorlalți. 

Dar adevărata supărare a dlui Boia vine iarăşi din zona unităţii 
româneşti. Cel mai tare îl deranjează afirmaţia că „în marile probleme 
naţionale românii au fost întotdeauna solidari”, despre care spune că 
este „perfect neadevărată” (p. 345-346). Argumentele Domniei sale 
în acest sens sunt înfruntarea Țărilor Române în evul mediu, lipsa de 
unanimitate la intrarea României în război în 1916, poziţia antiantan- 
tistă a unora, neimplicarea în lupta pentru unire sau colaborarea cu 
autoritățile germane de ocupaţie a unor oameni politici, savanţi şi 
oameni de cultură români, lipsa de unitate a românilor în 1941, la 
intrarea în război contra Uniunii Sovietice, în 1944, la întoarcerea 
armelor contra Germaniei, la instaurarea comunismului etc. Cum să 
fie românii consideraţi solidari şi uniţi, dacă în momentele evocate nu 
au fost cu toţii de aceeaşi părere!? Mai ales că nici celelalte popoare şi 
naţiuni nu au fost şi nu sunt unanime în marile chestiuni care le privesc. 
Aici dl Boia caricaturizează voit ideea de unitate, o bagatelizează, dând 
de înţeles că toţi aceia care vorbesc de unitatea românească fie nu ştiu 
despre ce vorbesc, fie mint intenţionat ca să prostească poporul, credul 
şi naiv. 

Procedeul nu este foarte ingenios: la început conceptele de unitate 
şi unanimitate sunt juxtapuse, pentru ca apoi, pe parcursul discursului, 
ele să fie tacit suprapuse, considerate sinonime. Fireşte că nu există 
unanimitate reală în nici o chestiune crucială de interes naţional sau 
internaţional; fireşte că nu toţi românii au gândit la fel în chestiunea 
naţională, în alianţa cu Antanta, în atitudinea față de germanii ocupanţi 
la 1916-1918, în unirea Transilvaniei sau a Basarabiei, în recuperarea 
Basarabiei şi continuarea războiului peste Nistru; fireşte, Slavici şi 
Coşbuc nu s-au antrenat în lupta pentru unitate politică la 1916-1918 
etc., etc. Şi ce-i cu asta? Ce are unitatea românilor, politică sau nu, cu 
unanimitatea? Românii nu au fost unanimi (substantivul unanimism, 
utilizat de dl Boia, nu există în româneşte, este un barbarism) în 
aprecieri şi decizii, nici nu puteau şi nici nu trebuiau să fie. Dar românii 
au fost realmente, statistic vorbind, de cele mai multe ori solidari în 

marile momente ale istoriei lor. Vrem să spunem că adesea, în ultimele 
două secole, majoritatea românilor, când au fost întrebaţi în mod 
realmente democratic, au luat decizii de interes naţional, în apărarea 
interesului național şi în sensul consolidării unităţii naţionale. Acest 
lucru este o realitate şi el trebuie menţionat, deşi nu este bine şi nici 
nevoie să fie repetat obsesiv. Fireşte că unanimitatea nu a existat şi nu 
există în realitate, — nici o instanţă serioasă nu o mai susţine azi în 
România —, dar nici clamarea unei atomizări generale a societăţii, a 
unei lipse crase de coeziune naţională, a unei mişcări browniene, în 
care fiecare trebuie să se mişte complet haotic, nu este în acord cu 
realitatea. Ideea că unitatea nu există este la fel de falsă ca şi cea că 
unitatea este absolută şi este tot o stratagemă, în vederea dirijării 
într-un anumit sens a opiniei publice. 


Metodologia uitării (p. 348-352) 


În acest subcapitol, se constată „ocultarea comunismului” de către 
oficialitățile române de după 1989, deşi reproşul este adresat în fapt 
istoricilor. Istoricii contemporaneişti sunt acuzaţi că se „înghesuie” pe 
puţinii ani interbelici, în loc să studieze copios comunismul. Ca 
urmare, constată profesorul Boia, cele mai interesante contribuţii la 
studiul epocii comuniste le-au adus nespecialiştii, fiindcă profesioniştii 
sunt opaci, nu au încredere în informaţia orală şi consideră că nu au 
perspectiva istorică necesară studiului. În fapt, spune tot dl Boia, nu 
este vorba despre nici o lipsă de perspectivă, ci de refuzul de a denunța 
comunismul românesc. lată cum dl Boia, din nou — a câta oară? — îi 
pune pe istorici la zid, îi acuză „cu mânie proletară”, îi condamnă. 
Grave nu sunt acuzele şi condamnarea în sine, ci ideea lansată cu 
nonşalanţă că cei mai numeroşi dintre istoricii de meserie, 
contemporaneiştii, sunt laşi, naivi şi comunişti, fiindcă se feresc să 
critice comunismul românesc. Acuzaţiile acestea sunt gratuite, din mai 
multe motive. Întâi, cei care cred că le lipseşte informaţia suficientă au 
perfectă dreptate: documentele de arhivă, potrivit legii şi cutumei 
internaționale şi interne, nu se dau spre studiu mai devreme de 

trei- patru decenii de la elaborare. Din varii motive, la noi şi aiurea, 
sunt clasificate şi majoritatea informaţiilor mai vechi, de după 1944. 
Mărturiile orale singure nu valorează prea mult. În 1990, toţi românii 
de peste 15 ani — adică multe milioane de oameni — erau martori 
credibil ai defunctului regim comunist. Dar ce să facem cu mărturia 
tuturor? În al doilea rând, istoricii care cred că istoria strict 
contemporană, copleşită de izvoare şi opinii subiective, nu este 
istorie, ci politică, şi că este într-adevăr nevoie de o perspectivă 
pentru tratarea ei nu sunt nebuni, ci reprezintă un curent onorabil 
între specialiştii din toată lumea. În plus, ei se corelează şi cu un 
curent filosofic cunoscut. De ce specialiştii români care cred asta să 
fie blamabili şi bănuiţi de gânduri ascunse? În al treilea rând, nu 
înțelegem de ce, mai mult decât alţii, istoricii, ca şi poporul român în 
general, sunt bănuiţi clar de către dl Boia de comunism şi 
neocomunism. Dacă dl Boia crede că regimul comunist se putea 
impune şi se putea consolida în România şi fără trupele sovietice de 
ocupaţie şi că românii au îmbrăţişat — în majoritatea lor şi în mod 
sincer — ideologia comunistă până la capăt, este liber s-o facă. Trăim 
într-o ţara liberă! Dar se înşală dacă încearcă să-i convingă pe toţi de 
acest „adevăr”. Epopeea vieții penitenciare, publicată de Ion Ioanid 
(5 volume) sau documentarul Memorialul durerii (peste 50 de 
episoade), realizat de Lucia Hossu-Longin, sunt exemple fericite de 
valorificare de către neistorici a memorialisticii epocii comuniste şi 
a mărturiilor orale. Dar sunt istoricii de meserie care au valorificat cu 
mijloace specifice mărturiile deportaților în Bărăgan, ale prizonierilor 
din lagărele sovietice, ale deţinuţilor din închisorile româneşti, ale 
rezistenţei anticomuniste etc. Există institute de istorie orală în marile 
centre academice din ţară şi nu numai acolo, cu zeci de mii de 
mărturii deja, imprimate pe bandă, pe CD-uri, consemnate în scris 
etc. Au început în toată ţara programe doctorale extrem de 
ambiţioase, cu teme referitoare la perioade foarte recente şi mai ales 
la anii comunismului, în ultima vreme au fost publicate, tot de către 
specialişti, izvoare şi lucrări de interpretare extrem de valoroase 
despre 1956, 1968, colectivizare, regimul de detenţie, relaţiile cu 
URSS, chiar despre 1989 etc., etc. Unele izvoare recente au fost date 

publicităţii cu mult înainte de împlinirea termenului legal!“. Fireşte, 
când a publicat dl Boia prima ediţie a lucrării despre istorie şi mit la 
români şi mai ales când a scris cartea, nu trecuseră decât câțiva ani de 
la căderea lui Ceauşescu. Oamenii erau sătui de „tema” numită 
comunism şi o cunoşteau din interior; nu aveau chef de tratarea ei, fie 
şi „critică”, fiindcă o criticaseră tacit destul. Dar scepticismul dlui Boia 
din 1996-1997 nu s-a confirmat. În ultimii cinci ani, pe măsură ce se 
creează „distanţa” necesară — idee ironizată de dl Boia — piaţa a fost 
invadată de lucrări de istorie contemporană (despre comunism) — unele 
excepționale — elaborate de istorici profesionişti. Din totalul istoricilor 
români, majoritatea se ocupă azi de istoria contemporană spectaculară, 
spre paguba altor specializări, care pretind metodologii mai 
complicate, cunoaşterea unor limbi ale izvoarelor, stăruință şi 
tenacitate. 

Nici scepticismul profesorului Boia în legătura cu manualele nu s-a 
împlinit. Cum spuneam mai sus, au apărut între timp şi manualele 
alternative — chiar mai multe decât putea să înghită piaţa românească — 
în care „epoca de aur” şi cea postdecembristă sunt copios reprezentate. 
Ba mai mult, ca să fie pedepsiţi exemplar voievozii care deveniseră 
piedestal pentru Ceauşescu, evul mediu, dar şi antichitatea ocupă în 
unele astfel de producții cîteva pagini şi două-trei capitole, în vreme ce 
comunismul şi postcomunismul sunt tratate până la cele mai mărunte 
detalii. Dar, în 1990-1991, dacă profesorii Camil Mureşanu, Vasile 
Vesa şi ceilalți autori ai manualului de istorie universală de clasa a X-a 
lăsau în continuare lecţiile despre Marx şi Engels, despre mişcarea 
muncitorească în general sau despre comunism, reacţia ar fi fost de 
respingere totală şi de condamnare a istoricilor respectivi. DI Boia 
„uită” că acel manual, bine făcut de altminteri, era moștenit de dinainte 
de 1980 şi că, pe moment, nu se putea găsi altă soluţie decât eliminarea 
acelor lecţii sensibile. În plus, reproşul făcut în acest context unor 
specialişti de marcă, a căror operă o cunoaşte bine dl Boia, este cel 


141 Vezi documentele diplomatice româneşti din 1989, publicate de Dumitru 
Preda şi Mihai Retegan, 1989 Principiul dominoului. Prăbuşirea regimurilor 
comuniste europene, Bucureşti, 2000. 

puţin neelegant şi menit, pentru necunoscători, să compromită nume 
onorabile ale scrisului istoric românesc. 

Mai deplânge dl Boia nereflectarea în manuale — în cele de pe 
vremea când scria Domnia sa cartea, căci între timp reproşul a devenit 
complet caduc — a luptei anticomuniste. Acest lucru este deconcertant 
din cel puţin două motive: întâi, fiindcă anterior tot Domnia sa spunea 
că în România nu a fost rezistenţă anticomunistă de talie, ca-n Ungaria, 
Polonia, Cehoslovacia etc. şi, în al doilea rând, pentru că ne asigură de 
abundența unui „material pentru o nouă mitologie istorică”, cea a 
rezistenţei anticomuniste, material „aproape ignorat”. În general, în 
toată această lucrare, disprețul pentru lecturile şi cultura generală a 
cititorilor este prezent la fiecare pas, iar uneori şochează de-a dreptul. 
Dar, în acest caz, cinismul dlui Boia întrece orice măsură. Ce ar trebui 
deci să facă istoricii de astăzi, ca să fie pe placul autorului citat? Nici 
mai mult, nici mai puţin decât să urmeze exemplul comuniştilor şi să 
„confecționeze” fapte exemplare şi eroi ai rezistenţei şi să creeze „o 
nouă mitologie” (p. 350). DI Boia este principial pe poziţii paradoxale, 
ca să nu spunem pro fiind contradictorii, când justifică mitologia 
istorică drept inerentă fiinţei umane şi extrem de apropiată românilor, 
pe de o parte, dar critică şi condamnă cu înverşunare miturile şi pe 
propagatorii lor, pe de altă parte. Singurul mesaj logic al dlui Boia pare 
să fie următorul: miturile sunt însăşi viaţa noastră; ele se confundă cu 
scrisul istoric, dar sunt mituri „bune” şi mituri „rele”. Prin urmare, 
„cele rele să se spele, cele bune să se-adune”! Dar cine stabileşte din 
ce categorii fac parte miturile? Deocamdată, dl Boia şi echipa 
„mitologică” a Domniei sale. În această cuprindere, „rele” sunt miturile 
naţionale şi cele comuniste (de la mitul unității româneşti până la mitul 
inginerului). Acestea ar trebui scoase din istorie şi înlocuite cu altele, 
probabil „europene” şi „anticomuniste”, dar tot mituri. Putem 
presupune că în viitor, alţii — după care criterii? — vor decide categoria 
de mituri la modă. Această concluzie stupefiantă este singura posibilă 
după logica deviantă a dlui Boia: dacă nu există criteriul adevărului 
pentru cercetarea trecutului, fiindcă istoricul nu ajunge şi nu trebuie 
să ajungă la adevăr, atunci trecutul se reface după criteriul 

„Imaginarului”, adică după „logica mitului”; aceste „mituri” se pot 
accepta sau respinge după criterii pur subiective, cum face dl Boia. 
Insă autorul citat caută şi explicaţii pentru presupusa (de fapt falsa) 
ocolire a criticii comunismului de către istorici şi de către elita politică 
de azi. Această elită — constată profesorul Boia — s-a format sub 
comunism şi nu ar fi existat fără comunism, pe de o parte, dar îşi caută 
legitimarea în tradiţia precomunistă, pe de altă parte. Este un nou 
paradox, iar acest mod de abordare este foarte familiar în întreaga 
lucrare. Elita cea nouă, ni se spune, este exact cea veche, comunistă, 
dar fără partid comunist, şi această elită impune cu bună ştiinţă 
strategia uitării şi cea complementară uitării, rezumabilă în cuvintele: 
„totuşi, ceva s-a înfăptuit”. Cu alte cuvinte, comunismul este şters 
programatic din memoria colectivă de către elita politică sau 
revalorificat sub pretextul că „ceva s-a făcut şi atunci”. Toate ar putea 
fi exact aşa cum spune dl Boia, dacă toți românii ar fi — cum zicea 
Constantin Negruzzi — doar „mulți şi proşti”. Dar nu au fost chiar aşa 
nici sub comunism şi nu sunt nici acum, cu atât mai puţin acum, când 
există forța extraordinară a mass-media, când există televiziunea prin 
cablu, Internetul şi posibilitatea de a călători liber. Oricine vede spre ce 
grad de sărăcie şi subdezvoltare a împins comunismul ţara. Dar 
mesajul dlui Boia în acest sens, corect şi judicios, nu poate fi receptat 
deplin din cel puţin două motive: dă impresia că toţi românii — tot 
poporul român, indiferent de vârstă, meserie, rol în sistem etc. — trebuie 
condamnaţi pentru comunism, pe de o parte, şi repetă obsesiv că 
România se află „la marginea Europei”, într-o prăpastie din care nu 
poate ieşi, pe de alta. Or, românii nu trebuie să audă minciuni spre a şti 
cum să prospere, ei nu trebuie „lăudaţi”, dar nici criticaţi mereu. Este 
sigur că românii ar fi creat valori şi în afara comunismului şi ar fi creat 
mult mai bine, dar dacă peste patru decenii au muncit şi creat sub 
comunism, fără să fie întrebaţi dacă vor sau nu, de ce să fie complet 
blamată această sforțare a lor? Condamnarea firească a regimului nu 
trebuie confundată cu blamarea naţiunii române. Dacă sub Hitler s-au 
făcut autostrăzi şi s-a eradicat şomajul — lucruri lăudabile, şi nu 
criticabile — ele nu sunt făcute spre gloria lui Hitler, ci spre cinstea 
poporului german. Fireşte, acest popor l-a sprijinit şi l-a susţinut sincer 
pe Hitler, până la un punct, pe o cale greşită, dar a plătit pentru asta. 

Ca istorici, nu este prea indicat să speculăm cu trecutul, presupunând 
ce ar fi fost dacă... Cert este că regimul comunist a existat şi a fost o 
realitate apăsătoare pentru români, dar am rezistat totuşi. Trebuie să-l 
cunoaştem, să-l studiem, să-l condamnăm, dar nu să ne lăsăm copleşiţi 
i căci | 

lar a pretinde mereu că România este ultima din Europa este 
contraproductiv, creează un grav disconfort psihologic, descurajează şi 
nici nu este adevărat. Repetând mereu acest lucru, se va crede sincer 
că acesta ne este locul firesc, că nu avem altă cale decât blazarea, că 
aceasta ne este soarta hărăzită de Dumnezeu. Or, dacă dl Boia pretinde 
obiectivitate — deşi crede că nu ne este dat accesul la adevăr — atunci 
trebuie să fie consecvent: compararea României numai cu ţările 
Europei Occidentale nu este relevantă, iar dintre țările foste comuniste 
şi dintre ţările europene („de la Atlantic la Urali”), ţara noastră nu este 
tocmai ultima. Este clar că nu avem motive să ne mândrim cu locul 
ocupat, că trebuie să fim mai degrabă jenaţi, dar ce obținem cu jena şi 
cu ruşinea? Au fost momente, în secolele XVI-XVIII, când forţa de 
muncă din Țările Române nu producea decât strictul necesar 
supravieţuirii, pentru că puterea otomană şi potentaţii locali aveau 
tendinţa de a confisca totul. Ne îndoim că atunci aceste ţări au fost pe 
un loc mai bun în Europa, şi nu ne aduseseră în acea situaţie 
comuniştii. Refacerea țării nu se poate realiza decât prin încredere în 
forța regeneratoare, — a românilor în primul rând —, şi nu prin 
inocularea convingerii că suntem „ultimu”. 


Libertatea de a spune orice (p. 352-354) 


Profesorul Boia nu pare deplin resemnat cu unele riscuri ale 
libertăţii şi democraţiei. Este vorba despre permisiunea de a spune şi 
de a scrie aproape orice, de a avea în public orice opinie, avizată sau 
nu, dar şi despre permisiunea de a critica aceste „ziceri” sau „scrieri”, 
de a exprima alt punct de vedere. Constatarea că după 1989 continuă 
„mituri” comuniste şi antecomuniste nu trebuie să surprindă. De ce să 
fie abandonaţi dacii din centrul panteonului antic românesc, din 

moment ce, de pe vremea lui Hasdeu şi Densuşianu până azi, indiferent 
de regim politic, au fost puseuri acute de dacomanie şi de tracomanie? 
DI Boia uită să spună un lucru, anume că cei care acum au astfel de 
preocupări sunt marginali, ca să nu spunem neglijabili. Câţi români 
sunt astăzi obsedaţi de Burebista şi de Decebal sau de primatul dacilor 
în comparaţie cu romanii, în formarea poporului român? Ideile acestor 
câţiva înfocaţi şi adesea semidocţi autohtonişti dacişti circulă mai mult 
între ei, în publicaţii minore, cu tiraj insignifiant. 

Nici ceea ce profesorul Boia numeşte — prea pretenţios — 
„fenomenul literar” Pavel Coruţ nu are impactul presupus şi sugerat. 
Categoric, Pavel Coruţ, cu inteligență şi spirit „managerial”, a 
manipulat o vreme opinia românească, fapt în urma căruia a şi câştigat 
pecuniar, credem, destul de bine. Se poate vorbi despre „mitologia 
dacică actualizată”, despre „autohtonismul anistoric”, despre 
„fundamentalismul politico-religios”, despre „diabolizarea străinului” 
sau „complotul contra naţiei române” în „literatura” lui Pavel Coruţ. Se 
poate să fie — cum zice dl Boia — o „literatură” cu substrat ideologic, 
pe linia celei practicate cândva de Securitate. Dar istoricul autentic nu 
are datoria să „demaşte” în primul rând aceste caracteristici; istoricul 
profesionist trebuie să atragă atenţia de la început că ceea ce scrie Pavel 
Coruţ nu este istorie, adică nu se bazează pe cercetări care să aibă la 
bază criteriul adevărului sau al veridicităţii, istoricul de meserie trebuie 
să arate răspicat că „opera” aflată în discuţie este pură ficțiune, că are 
drept temei re-crearea realităţii trecute, prezente şi viitoare, într-un 
amalgam sui generis, axat pe imaginația luxuriantă a autorului. Ceea 
ce scrie Pavel Coruţ poate să aibă valoare literară, estetică, — deşi ne 
îndoim de acest lucru —, dar este complet lipsit de valoare istorică. 
Restul implicaţiilor „literaturii” sale, relevate atât de judicios de 
dl Boia (pe urmele dnei Zoe Petre), trebuie cunoscute de opinia 
publică, dar numai după delimitarea domeniilor, după precizarea 
genului de scriitură pe care cititorul neavizat o are în faţă. Fireşte, 
dl Boia, ca istoric de meserie, ştie foarte bine toate acestea, dar 
„exemplul” lui Pavel Coruţ îi serveşte perfect pentru argumentarea 
„mitificării” generale a istoriei şi „conştiinţei româneşti”. 
Amalgamarea domeniilor, ştergerea diferenţelor de esență dintre 

literatură, istorie, religie, politică etc. se potriveşte cum nu se poate 
mai bine cu scopul urmărit în lucrare. Dl. Boia nu are cum să sublinieze 
că istoricul scrie despre trecut conform criteriului veridicității (sau se 
străduieşte să facă acest lucru), fiindcă Domnia sa ne-a spus de la 
început că şi istoricul operează cu imaginarul şi eşuează invariabil în 
„mitologie”. Or, după aceste criterii ad hoc, istoria şi literatura se 
bazează ambele pe ficțiune, pe ceea ce plăsmuieşte imaginaţia umană. 
Numai într-o astfel de cuprindere bizară, „literatura” lui Pavel Coruţ 
poate fi pusă, în aceeaşi lucrare, alături de opera lui Gheorghe 
I. Brătianu! Dar, scriind literatură de ficțiune, şi nu istorie, „romanele” 
lui Pavel Coruţ au avut într-adevăr un impact mai mare asupra 
publicului larg din România. O carte de Pavel Coruţ se citeşte mult 
mai uşor şi cu mai mare plăcere, în tren ca şi oriunde, decât Istoria 
românilor a lui Nicolae Iorga sau decât Supplex Libellus Valachorum 
a lui David Prodan! Dacă le plasăm toate pe acelaşi plan, publicul va 
înțelege că lectura din „opera” lui Pavel Coruţ suplineşte cu succes 
savantele alcătuiri ale „preţioşilor” istorici. Din fericire, credulitatea 
publicului are şi ea o limită, iar bunul-simţ a biruit: după valul de 
„admiraţie” la adresa fostului ofiţer de contrainformaţii, azi tot mai 
puţini îi caută sau îi admiră nelimitat romanele. 

După aşezarea istoricilor în rândul autorilor de ficţiune — ceea ce 
poate să fie onorant, dar este inexact — dl Boia revine la obsesia 
Domniei sale, anume la relativizarea fără limite a unităţii naţionale a 
românilor. „Lecţia” preconizată este clară: națiunea este un concept 
elastic, greu de definit şi aplicabil unor realități diferite; spre a evita 
inconvenientele care decurg din aceasta, soluţia ar fi renunţarea la tot, 
cu excepţia sfatului-naţiune; cei care aplică acest concept de națiune 
unor realități care preced statul național urmăresc „punerea în evidență 
a unei unități de tip naţional, caracteristică istoriei româneşti de la cele 
mai îndepărtate începuturi” (p. 354). Curios punct de vedere!? Nu se 
poate să nu remarcăm o evidentă repulsie provocată dlui Boia de 
termenul de națiune, pe care-l consideră vinovat de toate relele lumii 
în genere şi ale românilor în special şi al cărui uz încearcă să-l restrângă 
cât mai mult posibil. Probabil că l-ar scoate cu totul din vocabular, dar, 
deocamdată, nu se poate. 

Dar să vedem spre ce conduce o asemenea severă restricție. Trecem 
peste afirmaţia că cei care vorbesc de naţiune independent şi înainte de 
statul naţional urmăresc să pună în evidenţă o unitate românească 
ancestrală, din timpuri foarte vechi, fiindcă este vorba despre o 
generalizare absurdă. Ea nu mai merită comentată. Este ca şi cum ai 
spune că toţi istoricii care se ocupă de unitatea franceză înainte de 1789 
sunt debili sub aspect mintal şi nu trebuie luaţi în seamă! Această 
catalogare a dlui Boia, generată de repudierea de către Domnia sa 
termenului de naţiune şi a realităților succesive pe care acesta le 
acoperă, ar avea consecinţe grave, dacă nu ar fi rizibilă. De exemplu, 
istoricii români ar trebui — în această „logică” — să vorbească de 
națiunea română numai după intervalul 1859-1918, când s-a format 
treptat statul naţional român sau statul-naţiune, după cum preferă dl 
Boia, calchiind cu orice preţ în româneşte un concept occidental. Ba 
poate că permisiunea de uz a termenului respectiv ar trebui să se refere 
numai la epoca interbelică, fiindcă teritoriile unite (relativ) la 1859 — 
Oltenia, Muntenia, Moldova mică — reprezintă, ca suprafaţă şi 
populaţie, mai puţin de jumătate din ceea ce avea să fie România la 
1918-1920! Mai mult, statul format în 1918-1920, care cuprindea cam 
trei sferturi români şi un sfert minorităţi, a fost declarat de către mulţi 
drept „stat multinațional”. Prin urmare, nici în epoca interbelică nu 
putem folosi cuvântul naţiune aplicabil la români, din moment ce 
statul-naţiune este contestat! Împingând la absurd logica şchioapă a 
dlui Boia, ne mai rămân „anii socialismului”, când eram „strânși uniţi 
în jurul partidului şi al conducătorului” şi formam în mod glorios 
„națiunea socialistă”, singura naţiune veritabilă! Lăsând la o parte 
absurdul, dl Boia pare foarte serios când propune să nu ne referim la 
națiunea română înainte de Cuza. Ce-am câştigat atunci ieşind din 
chingile marxism-leninismului? Oare libertatea de a spune că „nu este 
naţiune fără stat-naţiune!”, exact cum se spunea pe vremuri că „nu este 
stat în antichitate fără sclavagism!” sau că „nu este istorie fără luptă de 
clasă!” şi câte altele? Oare acesta să fi fost preţul abolirii ideologiei 
unice marxisto-ceauşiste? O nouă viziune originală? Noroc că dl Boia 
nu are — deocamdată — pretenția declarată de a-şi impune cu orice preţ 
şi peste tot punctul de vedere! Altfel, ar fi o blasfemie să mai spunem — 
ca David Prodan — că „națiunea română din Transilvania” a purtat o 

luptă politică de emancipare națională în secolul al XVIII-lea sau, tot 
ca el, să definim conceptul de „naţiune română” în Transilvania 
secolelor XVI şi XVII. Dar ce mai contează (pentru dl Boia) savantul 
David Prodan? Şi el era un „naţionalist” incurabil, „instrumentalizat” 
de regimul comunist! Ar fi vesel, dacă n-ar fi tragic! Toți istoricii 
români importanţi din secolele XVIII-XX, timp de circa 300 de ani, 
s- au referit la națiunea română ca o comunitate generală sau locală 
cu o existenţă de la finele evului mediu şi de la începutul lumii 
moderne. Cei mai importanţi dintre ei au definit riguros şi termenul 
de națiune utilizat, încât nu sunt probleme de receptare. Oare toţi sunt 
„naţionalişti”, adică demni de condamnat fiindcă nu au respectat 
„preceptul” dat de dl Boia, anume că nu există naţiune decât o dată 
cu statul național? Dar ce ne facem cu marii istorici germani, 
francezi, englezi, italieni etc., care vorbesc cu nonşalanţă de națiune 
medievală, de sentimentul naţional în secolul XIII sau XIV, despre 
națiunea franceză în timpul Războiului de 100 de Ani, despre 
națiunea gotica sau despre națiunea germană în primele secole ale 
Sfântului Imperiu ce se va numi, încă din evul mediu, „Roman de 
Națiune Germană”, oamenii de atunci ştiind să despartă ficțiunea 
politică de realitatea etnică? Oare să fie şi ei tot „naționalişti” din 
născare ori să fi învăţat „naţionalismul” de la români, care sunt 
maeştri în acest sens, dacă ar fi să-l credem pe dl Boia? „Ieoria” 
aceasta conduce la inconveniente de netrecut şi nu are nimic comun 
cu realitatea. Cel mai deranjant lucru este iarăşi blamarea fără limite 
a istoricilor români şi a întregii lor creaţii, catalogarea lor ca 
naționalişti, diminuarea continuă a contribuţiilor lor. Excesiv de critic 
cu marii istorici români din toate timpurile, dl Boia este surprinzător 
de „clement” cu alți autori, de genul lui G. D. Iscru, pomenit numai 
pentru că ar fi fost „persecutat profesional” înainte de 1989 (p. 354). 
Desigur, G. D. Iscru nu este lăudat, — ar fi fost culmea! —, dar este 
amintit la modul extrem de onorabil, ca şi cum n-ar fi fost un notabil 
„autohtonist” sau un „descoperitor” al tricolorului de pe vremea lui 
Decebal. Faptul riscă să fie considerat — după desfăşurarea unui spirit 
critic atât de ascuţit, față de varii autori, pe merit sau nu — mai mult 
decât o scăpare. 

După desfăşurarea unei critici atât de acerbe şi cvasigeneralizate, 
era normal ca dl Boia să încheie subcapitolul în nota sa obişnuită: 
„mitul unităţii”, cristalizat înainte de 1989, continuă şi va continua în 
aeternum la români! Dar iată că realitatea îl contrazice: în seara zilei 
de 24 ianuarie 2002, s-a prezentat la una dintre televiziuni o anchetă 
stradală prin care interlocutorii erau întrebaţi ce semnificație are 
respectiva zi pentru români; nici un răspuns nu a fost corect. Este încă 
o mărturie că românii nu sunt tocmai obsedaţi de „mitul unităţii”. Dar, 
deocamdată, unitatea românească există, la modul relativ şi parțial, în 
plan politic, administrativ, cultural, lingvistic etc., deşi autorul nostru 
o desconsideră. Acest dispreţ suveran al dlui Boia faţă de unitatea 
românească este demn de o cauză mai bună. Ar fi bine ca situaţia de 
azi a României să se datoreze „mitului unităţii” şi să fie suficientă 
eliminarea acestuia spre a o duce ca-n rai. Din fericire, nici măcar 
dl Boia nu poate crede în astfel de enormitate, dar încearcă marea cu 
degetul... 


Un moment care trebuie depăşit: 


blocajul mitologic (p. 355-357) 


Un ultim mare reproş al profesorului Boia faţă de români — față de 
toți românii — vine prin acest din urmă subcapitol: societatea 
românească de astăzi este animată de puternice pulsaţii mitice (p. 355). 
Era şi culmea să fie altfel, după pledoaria anterioară, desfăşurată pe 
sute de pagini! Numai că autorul comite din nou — a câta oară? — o 
inadvertenţă logică. Citându-l pe Raoul Girardet, cu cele patru mari 
mituri politice ale lumii contemporane, — Conspirația, Salvatorul, 
Vârsta de Aur şi Unitatea —, dl Boia pierde mai mult de jumătate din 
efectul scontat. Dacă roată lumea contemporană este bântuită de 
mituri, — inclusiv Occidentul, luat de toţi ca model, ca ideal —, cum ar 
putea românii să facă excepţie, mai ales că ei tind cu toată ființa lor, 
chiar dacă nu ştiu prea bine despre ce este vorba, să intre în structurile 
europene? Dacă şi restul lumii — mai ales restul lumii civilizate — este 
„bântuit” de „conspiratori”, de „salvatori”, dacă visează la „vârsta de 
aur” şi la „unitate”, ancestrală sau nu, reală sau imaginară, cum să 

credem noi, românii, că „miturile” enumerate mai sus sunt cauza 
înapoierii noastre? Aici dl Boia a făcut o eroare capitală de strategie. 
Citându-l pe Raoul Girardet, — mai puteau fi invocaţi şi alții, mulţi şi 
consacraţi —, dl Boia şi-a aneantizat întreaga „demonstrație”. Dacă 
Occidentul cel prosper trăieşte tot „prostit” de „mitul” unităţii, al 
conspirației, al salvatorului sau al vârstei de aur, atunci, spre a fi în ton 
cu Europa, ar fi bine să rămânem pe aceeaşi lungime de undă! Iată cum 
pledoaria dlui Boia se întoarce împotriva Domniei sale! Precizarea că 
România ar fi „un laborator ideal” pentru cele patru mituri numite mai 
sus nu atenuează deloc lucrurile, dimpotrivă: dacă Occidentul prosper 
este un laborator pentru mituri, iar România este „un laborator ideal”, 
atunci cu atât mai bine pentru România! 

Tot ce mai încearcă dl Boia după aceasta — simțind parcă auto- 
sabotajul — nu mai are nici un efect. Conspirația românească, exem- 
plificată prin „teroriştii” din 1989, „golanii” din Piaţa Universităţii, 
fosta Securitate, ungurii, regele, moşierii, marile puteri etc., etc., nu 
mai impresionează pe nimeni. Salvatorul, fie preşedinte, rege sau 
prim-ministru, nu mai are nici o relevanţă. Vârsta de Aur, imaginată 
ca fiind România interbelică, România Mare, vremea geto- dacilor, 
perioada lui Gheorghiu-Dej sau „domnia” lui Ceauşescu, nu mai are 
nici ea darul să ne convingă de faptul că suntem complet defazaţi. 
Dacă occidentalii — spre care tindem toţi şi cu care trebuie în mod 
exclusiv să ne comparăm, cum spune dl Boia, că doar n-o să ne 
comparăm cu somalezii! — cred şi ei în conspirații, salvatori, vârstă 
de aur şi unitate, n-ar fi mai bine, spre a fi ca ei şi a ne integra mai 
uşor, să rămânem cu miturile noastre ori chiar să le augmentăm? Sau 
să ne comparăm şi cu somalezii, deoarece prea sună a dispreţ 
repudierea lor? Oricum, este extrem de reconfortant să constatăm că 
măcar „miturile” noastre sunt europene şi că din acest punct de 
vedere — fundamental, după dl Boia — suntem ca şi integrați! 

În rest, aceeaşi răsturnare de logică practicată anterior: în loc să 
spună cititorilor că Puterea a folosit mereu istoria ca instrument al său 
(pentru cei dispuşi să recepteze acest lucru), dl Boia preferă să repete 
că istoria a fost întotdeauna şi un instrument al Puterii, ca şi cum ea, 
istoria, ar fi un personaj care ar vrea acest lucru sau ar concura la 

împlinirea lui. Natural, şi după 1989, Puterea a încercat să influenţeze 
opinia publică prin variate mijloace, inclusiv prin istorie (dar nu în 
primul rând prin istorie), însă nu a reuşit decât în mică măsură. Este 
falsă ideea dlui Boia că românii se lasă azi uşor subjugaţi de istorie, 
adică de miturile istorice (pentru dl Boia, cum s-a văzut, istoria este un 
şir de mituri). La fel este şi convingerea că istoria noastră — privită din 
perspectivă „autohtonistă şi autoritară” — ne împiedică să evoluăm spre 
„valorile democratice şi europene” (p. 356). Ar fi extrem de simplu ca 
„blocajul mitologic” să afecteze major procesul nostru de integrare şi 
de modernizare. Din păcate, cauzele stării noastre de înapoiere şi de 
marginalizare sunt de cu totul altă factură, iar efortul de integrare 
trebuie îndreptat spre cu totul alte direcţii. De altfel, chiar profesorul 
Boia pledează pentru acelaşi lucru, deşi la modul indirect, atunci când 
demonstrează că miturile noastre sunt identice cu cele ale lumii 
occidentale. 


Încheiere (p. 358-361) 


În Încheiere, autorul nu poate nega cuprinsul lucrării sale, mesajul 
desprins din sutele de pagini. Un singur lucru apare în plus, clar 
precizat, anume dorinţa de a fi patriot autentic şi de a servi României. 
Şi, poate, încă ceva, destul de surprinzător: credinţa dlui Boia că prin 
ideile sale, din această carte şi din altele, „serveşte adevărului şi 
exigenţelor unei profesiuni” — cea de istoric (p. 359). Ne miră o astfel 
de abordare „cuminte” şi tradițională, după ce preţ de atâtea pagini s-a 
căznit să ne înveţe că istoricii nu au acces la adevăr. Sau Domnia sa arc, 
totuşi? 

În rest, nihil novi sub sole! Aceleaşi idei şi mesaje în rezumat: 
discursul istoric (adică istoriografia) este ideologic şi mitologic, se 
bazează pe imaginar şi serveşte intereselor prezentului; toate 
societățile se bazează pe mituri, dar ale noastre sunt defazate faţă de 
„cultura şi mentalitatea vest-europeană”; interpretarea „naționalistă 
şi autohtonistă” (lăsăm deoparte cuvântul unanimistă, care nu există în 
româneşte) a trecutului nostru ne face un rău capital; primirea proastă 

de către opinia publică a volumului Mituri istorice românești (al 
dlui Boia, din 1995) este un semn rău pentru... opinia publică; 
naționalismul (de două secole încoace), care înseamnă război, şi 
autohtonismul, care este izolaţionism, sunt două rele majore care ne 
distrug prezentul şi viitorul; istoria ne trage înapoi. 

Suntem surprinşi de rolul important pe care îl acordă dl Boia istoriei 
(istoriografiei) şi conştiinţei istorice în acest demers. Este un rol cu 
totul supradimensionat. Se poate susține cu argumente din varii 
domenii că mentalitatea noastră în genere are un anumit rol important 
în felul cum ne construim prezentul şi viitorul, dar a afirma, fără a fi 
istorist, că discursul despre trecut ne domină comportamentul social, 
ne modelează ca grup, ne determină opţiunile politice, ni se pare prea 
mult. Surprinde mai ales afirmaţia că „istoria ne trage înapoi” (p. 360), 
fireşte nu istoria-realitate (sau poate şi ea!), ci aceea pe care „ne-o 
imaginăm”, trecutul nostru „glorificat”, combinaţia de „superioritate 
iluzorie” şi de un „obsedant complex de inferioritate”. Lăsându-ne 
„abandonaţi” acestui tip de istorie — ne asigură dl Boia-— vom rămâne, 
spre jena publică, „naţionalişti”, adică în conflict cu ceilalți, şi 
„autohtonişti”, adică adânciţi în izolare şi imobilism. Totuşi, contrar 
întregului ton al discursului Domniei sale, autorul speră în final că vom 
„desluşi” şi noi în trecutul neglorificat „semnificaţii no” şi că vom ieşi 
astfel din impas, precum au ieşit francezii cu germanii. 

Ciudat optimism! Ar fi bine ca modificarea discursului despre trecut 
să poată determina progresul rapid al României. Din păcate sau din 
fericire, nici în cadrul reconcilierii franco-germane, discursul despre 
trecut nu a avut un rol fundamental. În cele două state nu s-a schimbat 
în mod fundamental abordarea trecutului lor național. Napoleon 
rămâne erou naţional şi universal pentru francezi şi un fel de cuceritor 
pentru germani, iar războiul franco-prusian din 1870-1871 este un 
prilej de mândrie pentru germani şi de umilire pentru francezi. 
Percepția faptelor trecutului nu este identică la francezi şi la germani 
şi nici nu poate să fie, fiindcă aceleaşi fapte, evenimente, procese au 
avut urmări diferite pentru cele două naţiuni. S-a schimbat însă altceva, 
extrem de important, anume modul în care trecutul se răsfrânge asupra 
prezentului şi viitorului. Oamenii au învăţat şi au fost învăţaţi, aproape 

concomitent în cele două ţări, nu să modifice trecutul în sens demonic, 
ideal sau realist, dar să-l lase mai mult pe seama istoricilor, să nu 
transpună trecutul în prezent şi nici culpabilitățile de altădată asupra 
lumii noastre de astăzi. 

Credinţa că scriind al//fel despre trecut ne vom schimba viaţa este — 
chiar după logica dlui Boia — iluzorie. Acest a/7fe/, din păcate, nu 
semnifică la dl Boia a scrie corect, obiectiv, a te apropia cât mai mult 
de adevăr, de istoria-realitate, din moment ce ni se spune clar că nu 
avem acces la adevăr. A scrie a/ffel înseamnă, conform profesorului 
Bona, a crea, a cultiva şi impune noi „mituri” în locul celor vechi, 
perimate şi contraproductive, în acord cu exigenţele lumii actuale. 


DUPĂ TREI ANI. INTRODUCERE LA EDIŢIA A II-A 


Povestea unei cărți (p. 5-7) 


„După trei an1”, ca alții „după douăzeci de ani”, profesorul Boia ne 
spune că a revenit la vechea lucrare, dar nu a modificat-o cu nimic, 
deoarece „cartea a devenit aproape clasică” şi că „în bună măsură nu-i 
mai aparține”. Fireşte, cartea este un model de tratare a mitizării şi 
miturilor şi aparține de-acum culturii româneşti, numai că se cuvenea 
ca aceste lucruri să le spună alţii, nu autorul. 

Nemodificând nimic în carte, dl Boia foloseşte totuşi această 
introducere pentru a da anumite răspunsuri, a exprima opinii, a face 
nuanțări, pentru admonestări şi puneri la punct la adresa unora care au 
formulat critici sau care nu respectă preceptele ei etc. Prima reacție 
este faţă de cei care l-au atacat după apariţia lucrării Mituri istorice 
româneşti, de la militari, emisiuni radio, gazete, până la confrați. Toţi 
şi toate sunt aduşi la acelaşi numitor şi numiţi „acuzatori” şi 
„adversari”. Motivul general al atacului îl dezvăluie tot autorul: 
atentatul la bazele ideologiei naţionale şi ale identităţii româneşti. Se 
poate să fi fost aşa. Atacarea bazelor ideologiei şi ale identității 

naționale este în multe ţări — din fericire, nu şi în România — 
echivalentă cu subminarea interesului naţional şi intră sub incidenţa 
legii. România este o ţară democratică, tocmai de aceea dl Boia poate 
lovi liber în identitatea naţională românească şi tot de aceea, alţii pot 
să-i critice liber opiniile, în ceea ce ne priveşte, îl asigurăm pe dl Boia 
că punctul de vedere critic exprimat de noi aici porneşte din înţelegerea 
diferită a rosturilor istoriografiei în societate, a noţiunii de mit şi a 
modului general în care se poate cunoaşte şi releva trecutul. În pofida 
acestor dezacorduri, profesorul Lucian Boia rămâne pentru noi un 
remarcabil specialist în istoria scrisului istoric, în sondarea 
imaginarului şi a mitologiei. 

DI Boia a fost plăcut surprins de primirea caldă de care s-a bucurat 
cartea Istorie şi mit..., mai ales în rândul literaţilor şi al oamenilor de 
cultură. Domnia sa înţelege şi de ce cartea nu i-a prea entuziasmat pe 
istorici: aceştia continuă să creadă — în mod greşit, după opinia 
autorului nostru — într-o istorie ştiinţifică şi obiectivă, când, de fapt, ea 
este un discurs construit în acord cu imaginaţia istoricilor. Dacă ar fi 
de acord cu dl Boia, ni se mai spune, istoricii nu şi-ar putea justifica 
propriul lor statut profesional. Această explicaţie şi această motivaţie 
ni se par într-adevăr judicioase. Istoricii nu pot fi de acord cu un punct 
de vedere care le neagă statutul profesional prin disoluția obiectului 
disciplinei lor. Cine ar fi de acord cu aşa ceva? Dacă cineva le-ar spune 
literaţilor că toată creaţia lor şi a confraţilor lor este în van, nu 
preţuieşte nimic, fiindcă ei au lucrat după principiile artei, folosindu- şi 
imaginaţia şi servindu-se de imagini artistice, în loc să descopere 
adevărul frust, după regulile ştiinţei, oare cum ar reacţiona aceştia? Pe 
de altă parte, dl Boia ştie destul de corect şi de ce a fost lucrarea bine 
receptată în celelalte medii intelectuale, chiar în rândul „numelor de 
primă mărime ale culturii româneşti”, mai puţin în rândul elitei 
istoricilor, cum spuneam: „ceva nu era în regulă cu istoria învățată 
generaţii de-a rândul”, punându-se în discuţie „cultura românească în 
ansamblu şi conştiinţa de sine a românilor”. Exprimarea de mai sus, 
deşi judicioasă în esenţă, este eufemistică: de fapt, lucrarea demolează 
literalmente felul în care istoricii au scris istoria până acum, felul în 
care oamenii de cultură s-au pronunţat despre trecutul național, felul în 
care memoria colectivă a receptat trecutul. De ce neistoricii au 

îmbrăţişat, în general, aceste puncte de vedere? Desigur, nu există un 
singur răspuns general valabil, dar pot fi mai multe. Construcția dlui 
Boia este atrăgătoare, incitantă, alert scrisă, chiar cu aplomb. Un om 
de cultură, dar nespecialist în istorie, o poate găsi fără rezerve 
fascinantă şi deplin veridică, mai ales că autorul nu operează aici în 
principal cu metodologia „seacă” a istoricului, ci şi cu alte mijloace, 
mai ales din domeniul artei literare. În același timp, cartea dă multora 
şi un sentiment de confort, de autoliniştire: pentru imaginea greşită pe 
care o avem cu toţii despre trecut nu suntem de vină toţi, ci numai 
istoricii, care apoi i-au influenţat şi pe alţi oameni de cultură. Or, 
istoricii, chiar fără cartea dlui Boia, au fost percepuți drept 
instrumente — şi au fost, într-o oarecare măsură, astfel — ale defunctului 
regim, pe care orice intelectual care se respectă îl numeşte invariabil, 
în partea sa finală, „naţionalist-comunist”. Acest regim este de vină 
pentru tot răul României, pentru faptul că ne situăm astăzi la coada 
Europei, pentru toate frustrările noastre, mărturisite şi nemărturisite. 
Prin urmare, istoricii aceştia au fost şi „naționalişti” (în ultimele două 
secole), şi „comunişti” (în ultimele patru-cinci decenii), adică au fost 
spirite ale răului. Pentru că — ni se arată clar — naționalismul nu a adus 
altceva decât conflicte (şi varianta sa autohtonistă ne-a scos din istorie), 
iar comunismul ne-a adus catastrofa unei crize aproape iremediabile. 
Prin urmare, profesorul Boia nu face decât să spună explicit, să 
demonstreze ceea ce mulți oameni de cultură gândeau confuz sau 
intuiau, în goana lor după motivații. În această demonstraţie, istoricii 
şi istoria sunt principalii acuzaţi şi vinovaţi. În plus, felul în care se 
constată că istoricii au greşit este ademenitor, tulburător chiar, 
fascinant, uşor de receptat: istoricii nu au greşit numai în epoca 
regimului comunist, datorită ideologiei marxist-leniniste, staliniste, 
ceauşiste, ci s-au aflat în eroare tot timpul; ei nu au greşit într-o 
chestiune sau alta, ci au greşit global, în întreg efortul lor de relevare 
a trecutului. 

Alţi istorici (dar şi neistorici), de-a lungul vremii şi mai ales după 
1990, mai temperat sau mai vehement, mai clement sau mai acuzator, 
au criticat felurite clişee, deformări, analize punctuale sau chiar procese 
istorice eronat reconstituite. Hasdeu a atras atenţia că dacii nu „au 
pierit”, loan Bogdan I-a lipsit de orice aură pozitivă pe Vlad Ţepeş, 


296 


P. P. Panaitescu a demonstrat că slavonismul şi ortodoxia nu au fost 
nenorociri pe capul românilor, ci s-au potrivit destul de bine firii 
noastre, sau că turcii au cruțat Țările Române în evul mediu din multe 
motive, mai puţin din cauza „luptei noastre necurmate pentru 
independenţă” etc. Toţi aceştia au exprimat păreri unice şi surprin- 
zătoare la vremea lor, împotriva curentului dominant. Dar, în ciuda 
reticenţelor inițiale, opiniile lor, mai aproape de realitatea trecută, au 
sfârşit prin a fi respectate, acceptate. Apoi, au venit alţi istorici care 
au pus în discuţie şi opiniile care păreau infailibile ale celor numiţi 
mai sus şi aşa mai departe. Totuşi, până la dl Boia, nimeni nu a pus 
sub semnul întrebării întreaga istoriografie românească într-un mod 
atât de vehement şi pe baza unui numitor comun atât de neaşteptat şi 
de familiar în acelaşi timp — „mitul” şi „mitizarea”. Fiecare istoric 
care a relevat vreo eroare anume sau erori mai multe dintr-un timp 
precizat a avut de arătat cauze punctuale, concrete, pentru aceste 
erori. DI Boia critică totul, pe toți istoricii şi toată istoriografia şi 
are şi o explicație-panaceu, valabilă oriunde şi oricând: „mitul. 
Toate popoarele, comunitățile de oarecare amploare sunt, de când e 
lumea, creatoare de „mituri”, iar miturile fac parte — ni se spune — din 
esența umană. Pentru cei mai mulţi nu mai are însemnătate 
„amănuntul” că în toată lucrarea unele mituri sunt acceptate, altele 
nu, că însuşi autorul oscilează între preamărirea şi repudierea 
miturilor. Prin urmare, fascinația oamenilor de cultură, puţin preo- 
cupaţi de adevărul istoric, este explicabilă: cartea în ansamblu, dacă 
nu este analizată amănunțit, oferă pentru prima oară o viziune globală 
asupra trecutului românesc, aşa cum este el reflectat în conştiinţa 
românilor, precum şi o explicaţie coerentă asupra acestei reflectări. 
Succesul este asigurat şi de forma agreabilă, de mărimea rezonabilă 
a textului, de multele subcapitole cu titluri incitante. Publicul de azi 
s-a săturat de „tratate” de istorie în multe volume, bune pentru istorici; 
el aşteaptă alt gen de scrieri despre trecut. DI Boia a venit aici cu o 
veritabilă şi plăcută surpriză: Domnia sa nu mai explică la modul doct 
şi plicticos ce s-a întâmplat în istoria românilor, ci, pe un spațiu 
restrâns, arată cum s-a „mitizat” istoria noastră, cum a tulburat această 
„mitizare” întreaga „conştiinţă românească”, cum ne-a lăsat această 
„mitizare” în afara Europei. Ceea ce, trebuie să recunoaştem, este mult 


297 


mai interesant, mai ademenitor, mai confortabil, decât redarea 
trecutului nostru într-o altă modalitate, să zicem consacrată. De aceea, 
şi publicul larg a fost încântat de cartea aceasta. De câte ori nu s-a auzit 
după 1989 obsedanta şi neinspirata întrebare şi care istoric nu s-a lovit 
de ca: „Când o să scrieți odată voi, istoricii, istoria adevărată?” 
Profesorul Boia dă aici soluţia: istoria adevărată nu există, dar există 
„adevărul” meu extrem de ispititor! Sau, mai direct: istoricii, cu 
excepția mea, nu pot ajunge la istoria cea adevărată! Mulţi nu vor fi 
fost de acord cu această sentinţă, dar au cumpărat cartea să vadă despre 
ce este vorba. 

Autorul nostru are şi o dilemă, poate falsă: cartea nu a fost atacată 
şi nu a stârnit „o controversă pe măsură”, probabil pe măsura 
provocării pe care o lansează. Explicaţia dată tot de dl Boia nu ţine 
deloc de natura internă a meseriei de istoric la noi, ci doar de 
împrejurări externe, în esenţă politice. Domnia sa vede o „repliere 
strategică generală” după alegerile din 1996, care au îndepărtat 
„naționalismul agresiv” de la putere, şi se întreabă dacă va veni o 
replică întârziată după alegerile din 2000, ceea ce ar însemna o 
politizare a unei cărți „oneste”, şi nu „partizane sau de conjunctură”. 
Nu am urmărit cu foarte mare atenţie ce „replici” critice au venit la 
această carte înainte de 2000 (pe unele, desigur, le cunoaştem), dar 
„replica” noastră a necesitat o muncă îndelungată, începută în 1999 şi 
continuată, cu oarecare intermitențe, până în clipa de faţă. Mult timp 
doar ne-am gândit la cele scrise de profesorul Boia. Știm, din 
mărturisirile autorului, că Istorie şi mit... a fost alcătuită şi pentru a 
declanşa o dezbatere istoriografică şi culturală, care a început imediat 
după difuzarea cărţii. Autorul nostru a publicat de atunci şi alte cărți, 
la fel de incitante. Nu credem că momentul alegerilor din 2000 are 
vreo importanţă în derularea acestei dezbateri. După 1990, climatul 
democratic pe cale de a se face s-a fortificat treptat în România, încât 
am ajuns într-o etapă în care culoarea politică a guvernului în funcție 
nu mai influenţează libertatea opiniilor, cel puţin în domeniul 
spiritualității. Nu credem că înainte de 2000 o replică critică dată cărții 
de faţă ar fi fost obstrucţionată sau descurajată în vreun fel şi nici că o 
recenzie exclusiv laudativă, scrisă după 2000, ar fi rămas nepublicată. 
Pe de altă parte, dl Boia nu a scris o carte oarecare, de conjunctură, ci 

una complexă, care face carieră şi ridică extrem de multe probleme, de 
la natura cunoaşterii trecutului şi de la profilul general al istoriei 
culturii româneşti până la semnificaţia unor fapte istorice particulare, 
ceea ce implică un timp mai îndelungat de receptare şi decantare a ei. 
Valenţele sale de orice fel — mai ales că lucrarea face şi predicții — ies 
la iveală treptat. Oricum, credem, împreună cu autorul, că politizarea 
cărţii nu-şi are locul şi nu trebuie să se producă, fiindcă avem în faţă 
un produs autentic intelectual, scris de un prestigios istoric profesionist, 
fără funcţii politice. Tocmai de aceea, am înţeles să facem demersul 
nostru critic din aceleaşi rațiuni exclusiv interne ale meseriei, cu gândul 
că o dezbatere intelectuală pe tema majoră tratată de dl Boia nu poate 
să fie decât benefică. În acelaşi timp, dl Boia a devenit, cum singur 
spune, o „persoană publică”, şi-a făcut inerente simpatii şi antipatii şi 
este influenţat, ca orice om, de mediul în care trăieşte. Nici autorul 
acestei recenzii mai deosebite nu trăieşte într-un turn de fildeş, rupt de 
lume şi poartă pecetea precarei condiții umane, a subiectivismului, a 
limitelor cunoaşterii, a comunităţii. Nu există însă nici o forță politică 
sau instituţie de vreun fel care să ne fi împins la demersul de față, aşa 
cum nici Istorie şi mit... nu a fost determinată de vreun astfel de 
comandament. 

La începutul acestei introduceri la ediţia a II-a, autorul arată — cum 
spuneam — că nu a modificat cartea din 1997, dar, în schimb, a găsit cu 
cale să răspundă unor chestiuni legate de interpretarea cărţii, de ecoul 
său. Să le luăm pe rând. 


Demitizare? (p. 7-10) 


DI Boia admite că, după demersul Domniei sale, cuvântul „mit” a 
făcut carieră în România, mai peste tot, în te miri ce domenii. Unii i-au 
acceptat sensul dat de autor, alţii, cum era şi firesc, i-au dat alte (sau şi 
alte) semnificaţii. Autorul nostru constată că există azi „demitizatori în 
plină activitate”, după exemplul dat de Domnia sa, că sunt şi 
„susţinători ai mitologiei naționale”, apoi adepţi ai unei „istoriografii 
româneşti fără prihană, unde totul este adevărat şi nimic mitificat”, 

precum şi „spirite mai subtile, care nu contestă existenţa unei doze de 
mitologie”, dar „spun că nu este bine să o demolăm”. Desigur, 
profesorul Boia este, fără nici o rezervă, de partea „demitizatorilor”, 
care igienizează istoria şi cultura românească. Toţi ceilalți s-ar situa pe 
căi greşite, din varii motive, inclusiv din acela că nu au înţeles mesajul 
Domniei sale. Lista celor aflaţi în „eroare” începe cu profesorul Eugen 
Simion, preşedintele Academiei Române, care, pe de o parte, afirmă că 
„miturile fac parte din identitatea culturală a națiunii” şi că „vânătoarea 
de mituri” nu are rost, iar pe de alta că dl Boia ar dori „demistificarea” 
istoriei românilor, care ar fi ajuns mistificată prin mitizare. Deşi 
recunoaşte dlui Eugen Simion calitatea de „autoritate culturală”, 
dl Boia îi dă preşedintelui Academiei Române (om de litere) şi ne dă 
nouă tuturor o lecţie de înţelegere a „conceptelor”, deşi nu s-a făcut 
nici o confuzie între „mitificare” şi „mistificare”. 

Impresia că miturile sunt intrinsece condiției umane şi comunităţilor 
umane, inclusiv națiunilor, se desprinde din întreaga lucrare discutată 
aici, iar concluzia că prin mituri, adică prin tehnica imaginarului (ceea 
ce înseamnă, în mod curent, plăsmuit, închipuit, nereal, fictiv), se 
distorsionează, se falsifică realitatea reiese din întregul text. Cartea 
transmite asemenea mesaje, neinventate de nimeni. Probabil autorul 
nu realizează că anumite atitudini contradictorii faţă de mituri reies din 
textul Domniei sale. Chiar Domnia sa este de acord că miturile, în 
esenţă, nu trebuie şi nu pot fi distruse, pe de o parte. Pe de alta, tot 
autorul nostru, pe parcursul argumentării, decupează doar miturile 
„naţionaliste”, „autohtoniste”, „comuniste”, pe care le pune, indiferent 
de nuanţe, pe acelaşi plan şi le „demolează” sistematic. Aceste mituri 
ar fi pline de minciuni, înşelătorii, dezinformări, deşi termenii aceştia 
ca atare nu sunt utilizați în mod direct. Dar ei reies copios şi fără nici 
o îndoială din context, unde apar sinonime ale lor sau exprimări 
perifrastice. Prin urmare, textul însuşi aflat în atenţie depistează 
miturile şi le delimitează în necesare şi nenecesare, utile şi nocive, 
bune şi rele. În fine, foarte multe exemple de „mituri” date de autor 
sunt simple deformări, forțări ale izvoarelor, clişee sau chiar minciuni 
făcute cu bună ştiinţă (mai ales sub comunism) şi nu pot fi încadrate 
între mituri nici măcar dacă se foloseşte riguros grila dlui Boia. De 

aceea, trebuie neapărat observat că germenii unor interpretări variate 
ale mesajului cărţii, neagreate de autor, se află chiar în cuprinsul 
textului. Aceste receptări diferite sunt absolut de neocolit. 

De altminteri, dl Boia recunoaşte, în oarecare măsură, acest lucru, 
prin două precizări ale Domniei sale: 1) mitificarea istoriei face parte 
dintr-o tipologie universală, adică se întâlneşte oriunde şi oricând; 
2) miturile trebuie să fie şi acceptate ca atare, dar şi „interpretate”, 
adică supuse criticii istorice, „năruite”. Suntem perfect de acord cu 
aceste două precizări, dar cea de-a doua precizare face subtil loc 
arbitrarului, preferințelor individuale. Istoricul nu poate interpreta 
concomitent, după aceeaşi grilă, toate miturile trecutului românesc. 
DI Boia a încercat, dar nu a reuşit decât în parte. Modul de interpretare 
a miturilor nu trebuie să fie aleatoriu, bazat prioritar pe talentul 
individual al istoricului sau pe concepţia sa despre, să zicem, viitorul 
Europei unite. Dacă miturile istorice fac parte din esența umană, ele nu 
pot fi bune şi rele, ci ele pur şi simplu sunt, există. Cine este chemat să 
stabilească dacă miturile sunt utile sau nocive pentru societate la un 
moment dat şi de ce trebuie pusă problema aşa? Nu credem nici ceea 
ce sugerează dl Boia, anume că istoricii, dacă nu interpretează miturile, 
nu mai au obiectul muncii sau nu mai pot scrie o „istorie inteligentă”. 
Chiar dacă mitificarea istoriei se întâlneşte peste tot, istoricii nu au nici 
pe departe a se ocupa toţi doar de mitificare. Trecutul mai cuprinde, din 
fericire, şi alte aspecte. Trecutul este viaţă, iar viaţa este atât de 
complexă încât niciodată minţile omeneşti n-o pot epuiza şi nici 
înțelege pe deplin. Altădată, istoricii căutau în trecut viețile regilor, 
războaiele, clasele sociale, lupta de clasă, geneza spiritului capitalist 
sau statutul omului de cultură etc., azi caută, unii, miturile. Dar nimic 
nu este etern şi imuabil. Astăzi putem accepta provocarea dlui Boia şi 
să privim trecutul nostru prin prisma miturilor; Toynbee l-a privit prin 
grila duratei şi structurii civilizaţiilor, Marx prin intermediul luptei de 
clasă, Max Weber prin privilegierea spiritului protestant etc. etc. Toate 
viziunile onest şi riguros elaborate au dreptul de a exista în cetate şi 
toate exprimă fărâme de adevăr. Dar nici una nu este infailibilă, nici 
una nu este cheia unică a descifrării trecutului. 

Eminescu (p. 10-11) 


Judecata profesorului Boia asupra lui Eminescu, în ciuda 
intenţiilor probabil, rămâne excesiv de severă şi este emendabilă în 
mare măsură. lar autorul îşi apără din nou aici punctul de vedere. 
Însă nu este vorba în acest caz numai de „încărcătura emoţională a 
mitului eminescian” sau de disocierea atât de tranşantă între 
Eminescu-poetul şi Eminescu-ideologul, de care ar trebui să ţinem 
seama spre a fi de acord absolut cu dl Boia, ci şi de demolarea unei 
valori absolute a culturii româneşti, cea mai profundă şi mai 
reprezentativă. Nu ne referim aici la poporul român în ansamblu, la 
imaginarul colectiv comun, care, fără să poată motiva şi explica aceasta 
la modul riguros, l-a plasat pe Eminescu pe cel mai înalt piedestal, ca 
simbol naţional. Ne referim la pleiada de autori consacraţi şi specialişti 
impecabili, de la Titu Maiorescu până la G. Călinescu, Perpessicius 
sau Petru Creţia, care au justificat credibil locul lui Eminescu în cultura 
română. Fireşte, totul fiind perisabil în lumea noastră sau „în cercul 
nostru strâmt”, este de aşteptat ca Eminescu „să nu mai fie gustat la un 
moment dat”, să nu mai fie considerat un „simbol naţional”. Dar 
credem, contrar dlui Boia, că acel moment este încă departe. 
Deocamdată, suntem mai convinşi, împreună cu majoritatea românilor, 
de valabilitatea, în ciuda exprimării metaforice, a tulburătoarelor 
cuvinte scrise de G. Călinescu, atunci când relatează moartea poetului 
în 1880 şi când contemporanii au folosit la adresa lui Eminescu termeni 
ca „luceafăr”, „columnă”, „genial poet”: „Astfel se stinse în al optulea 
lustru de viaţă cel mai mare poet pe care l-a ivit şi-l va ivi vreodată, 
poate, pământul românesc. Ape vor seca în albie, şi peste locul 
îngropării sale va răsări pădure sau cetate, şi câte o stea va veşteji pe 
cer în depărtări, până când acest pământ să-şi strângă toate sevele şi să 
le ridice în ţeava subţire a altui crin de tăria parfumurilor sale”. Acest 
fragment nu este istorie şi ştiinţă, ci tulburătoare predicţie şi fascinantă 
artă. Şi G. Călinescu vede în viitor, ca şi dl Boia, ivirea altui „crin”, dar 
peste „locul îngropării” poetului n-a răsărit încă pădure. Renunţarea la 
Eminescu este o utopie în acest moment, iar renunţarea fără înlocuirea 
sa cu alt simbol este o imposibilitate. Or, alt simbol nu există acum. 

Totuşi dl Boia vorbeşte despre „demitizarea” lui Eminescu (p. 1], 
nota 3), atât ca poet (versurile lui nu mai sunt gustate de tineri), cât şi 
ca ideolog (a practicat o „ideologie autohtonistă şi xenofobă”). 
Desigur, din raţiuni de studiu, de receptare şi chiar didactice, se poate 
separa latura literară (Eminescu a fost şi un prozator extraordinar şi 
chiar dramaturg!) a creaţiei eminesciene de cea ideologico-politică, 
epistolară, de articolele şi de alte însemnări ale sale. Dar altminteri, 
este absurd a spune că avem de-a face cu doi Eminescu, unul poetul, 
pe care poporul român îl preţuieşte încă drept simbol naţional, şi altul 
ideologul, pe care trebuie să-l condamnăm ca „naţionalist”, 
„autohtonist” şi „xenofob”. Eminescu a fost o singură personalitate şi 
nu s-a putut dedubla pentru anumite laturi ale creației sale, chiar dacă 
accentele nu cad în mod egal. Eminescu este o entitate şi trebuie tratat 
ca atare. El nu a fost infailibil, fiindcă a fost om. Ideile sale politice 
(expuse mai ales în presă), versurile, proza exprimă toate unicitatea 
lui Eminescu. Dar este o unicitate umană, cu orbitoare lumini, cu 
anumite umbre. Toate acestea trebuie relevate. Ideile social-politice 
ale lui Eminescu — de o mare complexitate — se regăsesc deopotrivă şi 
în poezie, şi în proză. De exemplu, poezia Împărat şi proletar 
exprimă clare idei de stânga, dinspre socialism, dinspre Marx. 
Atitudinile sale numite de „dreapta” şi „conservatoare” sunt rareori 
genuine. Eminescu trebuie raportat la „contextul cultural şi politic al 
epocii sale”, cum spune chiar dl Boia, şi atunci „naţionalismul” său, 
„autohtonismul” său, „xenofobia” sa vor apărea în altă lumină. Trebuie 
neapărat să constatăm dacă invariabil Eminescu îi contrapune pe 
români altor popoare şi îi aşază deasupra, dispreţuindu-i constant pe 
ceilalți (ceea ce l-ar face clar „naționalist”), dacă se cufundă mereu 
într-un trecut ancestral, atemporal, pur românesc şi cere revenirea la 
acel trecut (ceea ce l-ar face „autohtonist”) şi dacă urăşte în chip 
absolut celelalte popoare şi naţiuni şi doreşte măsuri contra lor (ceea 
ce l-ar face „xenofob”). Or, constatăm că Eminescu este mai ales un 
patriot, preţuitor al trecutului şi al tradiției şi un mare inamic al 
inamicilor României şi românilor, pe care adesea îi numeşte „străini”. 
Desigur, acesta este tabloul general. El are şi nuanţe: Eminescu a 
exagerat uneori cu spiritul său Justiţiar, a exprimat atitudini antisemite, 
a identificat guvernele inamice României cu popoarele respective, a 

idealizat trecutul şi tradiția românilor. Dar nu trebuie să confundăm 
nuanțele cu tuşele tari, cu liniile de forță sau detaliile cu aspectul 
general şi nici să ne ferim de critica lui Eminescu. Numai că din cartea 
dlui Boia reiese că poporul român a făcut dintr-un xenofob un simbol 
național, ceea ce este grav şi nedrept. Aici nu sunt decât două 
posibilități: ori Eminescu nu este tocmai xenofob (raportat la ceea ce 
era societatea noastră prin 1870-1880), ori poporul român este xenofob 
şi l-a ridicat la rang de „crin” pe acela care a sublimat sentimentul 
românesc al xenofobiei! DI Boia, din păcate, când discută atitudinea 
generică a românilor faţă de celălalt, de străin, înclină să afirme că 
românii ca popor sunt mai degrabă xenofobi. Ceea ce este fals, fiindcă 
nimeni nu a măsurat încă gradul de manifestare a acestui omenesc dar 
detestabil sentiment. Dacă românii nu sunt prototipul ospitalierului, ei 
nu pot fi făcuţi nici modelul xenofobului. Nu există argumente pentru 
a substanţia nici una dintre extreme. 

Atunci nu este mai natural să vedem în poetul naţional o 
întruchipare a dragostei faţă de ţară, de naţiune, de trecut, de tradiţie, 
a urii faţă de duşmani (sau de cei priviţi ca inamici la un moment dat), 
aşa cum erau şi sunt trăite aceste sentimente de majoritatea românilor? 
Prin urmare, noi vedem că şi la Eminescu, şi la români în genere, 
naționalismul, autohtonismul, xenofobia — care există în anumite doze, 
ca oriunde — sunt subsumate de sentimente neutre, pozitive sau chiar 
generoase. Chestiunea nu este, prin urmare, de a respinge criticile 
fireşti la adresa lui Eminescu, ci de a nu-l demoniza pe Eminescu şi 
odată cu el întregul popor român. Nu există motive pentru a face 
aceasta. Iar în ceea ce-l priveşte numai pe Eminescu cel „malefic” ar 
trebui să admitem, să clamăm Urbi et Orbi că toţi exegeţii, de la 
Maiorescu încoace, au greşit şi că, pe urmele lor, românii toți au făcut 
la fel. Ceea ce este absurd, fiindcă nu este adevărat. Dacă ar fi adevărat, 
ar fi un caz unic în cultura universală şi românii ar fi, prin această 
performanţă, deasupra tuturor. Astfel de exagerări nu sapă la baza 
„soclului” eminescian, cum speră unii dintre inițiatorii lor, şi nici nu pot 
declanşa dezbateri oneste despre statutul poetului naţional astăzi. Ele 
nu fac decât să întărească aura de geniu intangibil a celui care a scris 
Luceafărul. 

Anii interbelici şi comunismul (p. 12-16) 


Profesorul Boia susţine aici, pe bună dreptate, că o societate, cu cât 
este mai conflictuală, cu atât riscă să propună soluţii extreme, lipsite de 
nuanţe. Poate de aceea, tot extremă apare şi soluția Domniei sale de 
primenire a trecutului românesc, copleşit de „mituri”. 

Anii interbelici sunt însă aici mai judicios şi mai echilibrat văzuţi 
decât în textul cărții. Orice istoric admite că perioada — relativ scurtă — 
dintre cele două războaie mondiale a fost şi este adesea privită ca o 
„vârstă de aur” a României. Caracterizarea este relativă şi trebuie 
însoțită de unele limitări. O limitare trebuie făcută în raport cu Europa 
şi are două laturi: 1) deficitul de democraţie, naționalismul şi 
antisemitismul caracterizează epoca în general, în Europa şi nu numai, 
iar normele actuale nu sunt o grilă obiectivă în judecarea a ceea ce a 
fost atunci; 2) cu toate disfuncționalitățile şi contrastele, la unii 
indicatori importanţi România ocupa un loc onorabil între ţările 
Europei Centrale şi Sud-Estice. O altă limitare se cuvine făcută în 
raport cu propria evoluţie a României: în comparaţie cu toate epocile 
anterioare şi chiar cu marasmul comunist, perioada interbelică apare, 
în general — nu doar sentimental, ci şi obiectiv — drept cea mai 
înfloritoare, mai echilibrată, mai democratică. Prin urmare, valorizarea 
epocii interbelice este relativă, iar istoricii au obligaţia profesională de 
a trata cele două decenii de atunci cu realism şi precauţie. Nu au 
dreptate nici aceia care ridică în slăvi necritic epoca şi mai ales cei care 
aşteaptă o (imposibilă) revenire la ea, dar nici cei care aplică perioadei 
respective critici excesiv de severe. 

Mult mai complicată este chestiunea comunismului, iar în această 
introducere autorul o discută cu mult discernământ și realism. 
Comunismul poate fi condamnat fără apel sau ridicat în slăvi în mod 
necondiţionat, dar faptul că circa jumătate dintre români consideră că 
trăiau mai bine înainte de 1989 arată că nici aici judecăţile extreme nu 
sunt relevante. Totuşi, cum corect observă dl Boia, un demers 
intelectual valid face disocierea între o judecată istorică şi morală 
asupra comunismului şi atitudinea (conjuncturală) a oamenilor faţă de 
comunism, în 1989, peste 90% dintre români pretindeau că sunt contra 

regimului comunisto-ceauşist, deşi ei erau poate, în oarecare măsură, 
doar contra guvernării ceauşiste şi a urmărilor comunismului „original” 
românesc. Poporul se ridică în genere contra oricărui regim care îi 
aduce disconfort, mai ales material. Dar, spre deosebire de epoca 
(termen uzat prin abuz şi asociere negativă!) interbelică, ale cărei 
conotaţii istorice şi morale rămân majoritar pozitive, cele peste patru 
decenii de comunism au fost mai ales „imorale şi păgubitoare”, dincolo 
de faptul că nu toţi românii sunt acum conştienţi de aceasta. Acest lucru 
trebuie spus de către istorici răspicat, fiindcă altminteri unii ar putea 
înțelege că cele două perioade în discuţie, cu cele bune şi cele rele ale 
lor, sunt compatibile şi comparabile în vreun fel. Asta nu înseamnă că 
acei români care au trăit atâţia ani sub comunism trebuie condamnaţi 
iremediabil, blamaţi, acuzaţi de toate relele. Nu noi ne alegem perioada 
în care trăim. Sub comunism, din multe motive, au trăit peste un 
miliard de oameni, între care şi românii; aceştia din urmă nu au fost 
nici „inventatorii”, şi nici „groparii” comunismului. Românii (ca 
popor) nu au adus de bunăvoie comunismul la ei în ţară şi nici nu au 
fost întrebaţi în legătură cu aceasta, dar l-au adoptat, l-au adaptat şi au 
chiar „inovat” (jalnic!) în „aplicarea lui creatoare”. Mai multe regimuri 
comuniste au avut acelaşi destin. 

Rezistenţa la regimul comunist din România este o chestiune 
extrem de actuală, considerată tabu odinioară. DI Boia pretinde că 
subiectul rezistenţei româneşti „are partea lui de adevăr, dar şi de 
mitologie” (în loc de „mitologie”, se putea foarte bine pune „ficţiune” 
sau „deformare”), iar observaţia ni se pare judicioasă. De ce nu se 
poate proceda la fel cu fiecare temă, în sensul ca istoricul să stabilească 
partea de adevăr (atât cât este el detectabil cu mijloacele actuale ale 
specialistului) şi cea de deformare? Numai că dl Boia operează 
exclusiv cu noțiunea de „mit” şi consideră că istoricul nu poate ajunge 
la adevăr. In judecarea rezistenţei, autorul nostru pare să fi uitat iarăşi 
pentru o clipă de această limitare pe care şi-a impus-o. 

In chestiunea „rezistenţei prin cultură”, prin expresia „tentația 
mitologică”, dl Boia optează de fapt pentru supralicitarea acestei 
rezistenţe, care s-ar fi desfăşurat sub strictul control al autorităţilor 
comuniste. Nu spune direct că această rezistenţă a creatorilor culturali 
a fost un bluf sau o păcăleală, dar se întreabă retoric cine pe cine a 

păcălit. Este luat drept exemplu Marin Preda, — cu Cel mai iubit dintre 
pământeni (1980) —, despre care se spune că critica forma (nu fondul) 
comunismului anilor '50 ai secolului al XX-lea, dar că nu mergea cu 
critica mult mai departe decât Ceauşescu. Concluzia este că nici 
Preda, şi nici alţii nu au mers mai departe decât li s-a permis şi că nu 
am dat un Soljeniţîn sau un Havel. Această apreciere, probabil corectă 
în linii mari, este însă mult prea aspră. Nu suntem specialişti în 
problema rezistenţei, dar am trăit în parte epoca. Pentru dreapta 
judecată a epocii respective în România este nevoie desigur şi de 
comparații cu ţările din jur, dar şi de retranspunere în situaţie. 
România era singura ţară „socialistă” înconjurată numai de ţări 
„frăţeşti” (canalul iugoslav se obturase serios la un moment dat), 
contactele cu Occidentul erau cele mai anevoioase, iar speranţa că 
regimul comunist va cădea brusc era ca și inexistentă până în 1989. În 
plus, aparatul opresiv era mai puternic decât în mai toate ţările de 
dincoace de „cortina de fier”. De aceea, rezistenţa noastră intelectuală 
s-a adaptat acestor condiţii. Totuşi, dl Boia ar putea să aibă totalmente 
dreptate dacă s-ar putea cumva dovedi că autorii noştri care scriau, 
de exemplu, romane cu cheie (vreo 10-15 importanţi) erau total 
conştienţi de situaţie şi cinici, acceptând ideea că regimul îi 
controlează strict şi că demersul lor nu are nici un rezultat decât 
orgoliul lor de a-şi vedea cărțile publicate. Or, noi credem că 
majoritatea acestor autori (prozatori, poeţi, dramaturgi, istorici, 
filosofi, psihologi etc.) erau sincer convinşi că (singuri ori prin 
complicitatea unor oameni „de bine”), măcar în parte, au înşelat 
vigilenţa „organelor” şi că au contribuit la subminarea dictaturii, dacă 
nu a comunismului. Dacă aşa au stat lucrurile, — şi ştim din mărturii 
certe că au stat şi aşa —, atunci, în ciuda controlului strict al 
autorităţilor, aceasta rezistență a condus în oarecare măsură la căderea 
comunismului. Că nu a fost o mişcare intelectuală solidă şi la 
suprafață, asumată în mod curajos, ca-n Polonia, Cehoslovacia sau 
Ungaria, este perfect adevărat şi trebuie recunoscut, dar pentru 
explicarea acestei situaţii, nu prea măgulitoare pentru noi, sunt şi alte 
motive decât laşitatea românilor. Fireşte, pentru rezistența noastră câtă 
a fost — noi suntem principalii responsabili, iar în asumarea acestei 

Săie Aa se 


responsabilităţi intră probabil şi recunoaşterea unei stări de laşitate şi 
de letargie. 

Judicioasă este şi explicaţia lui Daniel Barbu!', adoptată de autorul 
nostru, privind aderenţa la comunism a românilor, chiar dacă 
procentajele rămân relative. Desigur, au fost mai mulţi români care au 
„beneficiat” de comunism (adică au putut trăi cu un minim de confort 
material şi spiritual), decât aceia care au suferit persecuții directe din 
partea regimului, fiindcă altfel regimul nu ar fi putut funcţiona atâtea 
decenii. Este, de asemenea, acceptată ideea degradării tot mai 
accentuate a condiţiei obiective a românilor, mai ales în ultimul 
deceniu comunist, deşi această degradare nu a fost conştientizată de 
toți la fel de acut. Mai ales după mai bine de un deceniu de la căderea 
regimului comunist, în condiţiile scăderii accentuate a nivelului de trai, 
o bună parte dintre români păstrează sau făuresc ad hoc o imagine 
pozitivă şi chiar idilică despre defunctul regim. Ceea ce nu înseamnă 
că această imagine va persista neschimbată, dacă regimul democratic 
din România va aduce majorităţii românilor bunăstare, cum sperăm să 
se întâmple curând. 

În finalul acestui subcapitol, dl Boia acceptă în mod explicit ceea 
ce pe parcursul cărții pare să fi fost repudiat: fiecare avem 
reprezentările noastre despre istoria recentă, dar putem „încerca să ne 
apropiem cât mai mult de adevăr” (p. 16). Aceasta înseamnă — fără ca 
profesorul Boia s-o spună direct — că şi reuşim să ajungem la adevăr, 
în anumite condiţii. Este o mare diferenţă între această afirmaţie, după 
care istoricul tinde să se apropie tot mai mult de adevăr (fără să existe 
un singur adevăr), şi aserțiuni tranşante de genul: istoricul produce un 
gen de „ficțiune ” sau „faptele ” sunt ele însele construite de istoric sau 
nu există istorie obiectivă (p. 43-44). Chiar dacă judecata asupra 
adevărului nu va fi niciodată una şi chiar dacă există mai multe „istorii” 
diferite, aceste judecăţi şi discursuri despre trecut nu se pot încadra în 
istoriografie fără să aibă drept scop apropierea cât mai accentuată de 
ceea ce, dincolo de orice relativitate, numim adevăr. De aici provin şi 


12 Daniel Barbu, Destinul colectiv, servitutea involuntară, nefericirea totalitară: 
trei mituri ale comunismului românesc, în „Miturile comunismului românesc” (sub 


direcţia lui Lucian Boia), Bucureşti, 1998, p. 175-197. 

diferenţele noastre de concepţie: dl Boia spune — aici mai clar decât în 
lucrare — că istoricul poate încerca să se apropie de adevăr, pe când 
noi credem că istoricul trebuie să se apropie de adevăr. Altminteri, el 
încetează de a mai fi istoric, devenind un alt gen de interpret al 
trecutului. Artiştii care se apropie de trecut — şi sunt foarte mulți — 
trebuie, prin esenţa demersului lor să construiască fapte de demult, să 
facă ficțiune, să nu fie obiectivi, ci subiectivi. Istoricii, chiar dacă nu 
vor fi niciodată pur obiectivi, trebuie să încerce să se apropie cât mai 
mult de acest ideal. Aceasta este, credem, şi deosebirea esențială între 
discursul istoricului şi acela al artistului care se inspiră din trecut. 


Sindromul Kosovo (p. 16-17) 


Nu vom reveni în detaliu asupra unor judecăţi despre fenomenul 
iugoslav (şi despre Kosovo), pe care le-am făcut mai sus. Dincolo de 
imaginea românilor despre sârbi şi despre ce s-a întâmplat în Kosovo, 
trebuie pornit de la fapte: România, în mod oficial, în timpul 
conflictului, inclusiv când a fost bombardată Iugoslavia actuală de 
forțele NATO, a fost ferm de partea Occidentului şi, tot oficial, 
conform unor sondaje de opinie, majoritatea românilor au aprobat 
această politică. În cazul de faţă, este mai realist să începem cu aceste 
constatări. Dacă unii români, poate până la 20 de procente, au susţinut 
temporar, în timpul asalturilor armate, Iugoslavia atacată, şi nu NATO 
care ataca (nu importă aici motivul atacului), nu înseamnă că românii 
în ansamblu s-au dezis de Occident. Iar preferința unora dintre români 
pentru un vecin atacat are mai mult de-a face cu o compasiune naturală 
pentru cel slab, decât cu ortodoxia, naționalismul şi autoritarismul. 
Desigur, mulți români admirau atunci „dârzenia” sârbilor, dar nu 
neapărat regimul lui Miloşevici, iar această admiraţie, fiind un 
sentiment, nu era justificată raţional. În acele zile, şi opinia publică din 
Occident, tot din raţiuni sentimentale, înclina să fie solidară cu sârbii 
atacați, dar nu cu valorile apărate de Miloşevici. De aceea, după 
asemenea reacții, nu poate fi dedus gradul de ataşament al românilor 
faţă de Occident şi nici decelate motivele acestui ataşament. Probabil 
că o mare parte dintre români nu iubesc Occidentul pentru valorile sale 

fundamentale (pe care nici nu le-au cunoscut direct şi nu au avut cum 
să înveţe să le preţuiască), ci pentru prosperitatea acelei lumi la care 
râvnesc. Dar oare în Occident, masa populaţiei ar mai iubi propria 
regiune dacă nu ar produce prosperitate, bogăţie, confort? Ne îndoim. 
Oamenii de rând din Occident care iubesc sincer Occidentul nu se 
gândesc nici ei întâi, întotdeauna, la instituţiile democratice, — garantul 
libertăţii şi prosperității —, ci la bogăţia în sine, la păstrarea bunăstării. 
Şi aceşti oameni văd întâi efectul şi ignoră cauza, ba chiar se revoltă — 
fireşte, în cadre democratice — pentru prea mulţii bani cheltuiţi în 
vederea funcționării acestor instituţii. Ceea ce nu înseamnă că românii 
nu trebuie să înveţe ce înseamnă valorile supreme ale Occidentului, 
din care decurge prosperitatea sa, şi, mai ales, ce sacrificii trebuie 
făcute pentru apărarea acestor valori, pentru încadrarea în exigenţele 
lor. Se cuvine modificată, cum spune dl Boia, „starea de spirit” a 
românilor, dar mai întâi ar fi bine să depăşim ineficiența noastră 
economică. Ineficienţa şi starea de spirit sunt corelate, dar nu putem 
aştepta întâi modificarea clară, măsurabilă, a stării de spirit, ci trebuie 
mers în paralel şi forțată schimbarea din conştiinţe prin rezultate 
economice vizibile. 


Suntem o națiune, 
nu o națiune ortodoxă (p. 17-20) 


Natural că suntem o naţiune şi chiar una majoritar ortodoxă. A 
afirma că românii sunt o naţiune majoritar ortodoxă este un adevăr 
care nu poate fi contestat de nimeni, dar a face acest lucru pe un ton 
jignitor la adresa altor români, de alte confesiuni, sau la adresa 
neromânilor, este de neiertat şi de nepermis. Cum arată dl Boia, 
națiunea română modernă, ca toate naţiunile moderne, s-a făurit pe 
fondul desacralizării societăţii, iar statul funcţionează pe fundamente 
laice, după principiul despărțirii sale de biserică. Obsesia „națiunii 
române ortodoxe” este anacronică azi, din mai multe motive. Unul 
important este frustrarea produsă altor români, care se pot dezice de 
propria comunitate care îi repudiază astfel. Pentru cei peste un milion 
şi jumătate de unguri din România nu are importanță cum denumim 

noi națiunea română, fiindcă oricum ei s-au considerat, se consideră 
şi se vor considera membri ai naţiunii maghiare unice. Numai 
Ceauşescu a încercat zadarnic să-i includă şi pe ungurii din România 
în noţiunea de „popor român unic” sau de „naţiune română socialistă”. 
Conceptul de naţiune, şi la unguri, are accepțiunea sa germană, 
herderiană, de organism genetic, format în timp îndelungat pe baza 
limbii, originii, tradiţiilor, culturii etc. comune. Majoritatea ideologilor 
unguri nu acceptă conceptul de stat-naţiune sau de stat naţional, nu 
fuindcă ar fi depăşit sau pentru că Ungaria actuală nu ar fi un stat 
național, ci pentru că mulţi unguri (aproape trei milioane) trăiesc în 
state vecine Ungariei (unele declarate sau considerate naționale), şi 
nu în statul unic ungar visat. 

Un alt aspect al denumirii de „naţiune română ortodoxă” ţine de 
evoluţia lumii contemporane. Naţiunile nu se mai numesc azi aşa, 
după criterii religioase sau după alt fel de criterii. Dacă am judeca 
după astfel de principii, am putea foarte bine să scriem şi să vorbim 
mereu în public despre „națiunea română de origine romană”, ceea 
ce ar fi absurd. 

Nu putem fi însă atât de severi cu manifestările religioase (nu doar 
ortodoxe) de după 1989. Desigur, s-a exagerat şi se exagerează (tot 
mai puţin), dar manifestările exterioare, ca şi devoţiunea creştină de 
azi, sunt urmări fireşti ale lungilor ani de interdicții comuniste. Era de 
aşteptat o izbucnire religioasă generală, iar politicienii, cu mai multă 
sau mai puţină naturaleţe, nu au avut decât să se adapteze şi să dea 
pilde. Sinceritatea acestor manifestări este o altă chestiune şi nu trebuie 
uitat nici o clipă că religia are un mesaj specific interior, individual, iar 
biserica trebuie să respecte acest principiu. Asta nu înseamnă că 
bisericile nu mai au nici un rol în coeziunea națională, dar acest rol 
este profund modificat față de trecut şi redus ca dimensiuni. Mai ales 
după ce, în perioadele mai recente, toată lumea a conştientizat faptul 
că religiile sunt transnaţionale şi că multe au revenit sau au ajuns la 
mesajul inițial al mântuirii omenirii, la apelul către oameni în general. 

Oricum, este primejdioasă şi nedemocratică orice forțare a notei. A 
fi ortodox nu este totuna cu a fi român, şi nici invers, dar nici a fi 
ortodox nu este o piedică pentru integrarea noastră europeană. 
Românii nu trebuie învăţaţi că o problemă a lor de credinţă îi împiedică 

să fie europeni, fiindcă ar fi complet fals, descurajator şi ineficient. 
Valabilitatea despărțirii europenilor de astăzi exclusiv pe criterii de 
credinţă religioasă — în catolici şi protestanți, de o parte, şi ortodocşi, 
de alta — trebuie repudiată. Şi mai mult se cuvine repudiată construirea 
unor strategii ale viitorului european pe baza acestei istorice diviziuni. 


„Amenințarea federalistă (p. 20-23) 


Ni se spune că națiunea română şi-a construit un stat naţional unitar, 
după modelul Franţei, în ciuda vechii tradiţii istorice a provinciilor, 
foste şi ele, în parte, state cândva. De asemenea, aflăm că lumea actuală 
şi mai ales Europa nu mai sunt dominate de state naționale unitare, ci 
de federaţii, de multe feluri. DI Boia are şi aici, în esenţă, dreptate, 
fiindcă soluţia centralizării excesive nu a mai dat rezultate bune nici 
măcar în Franţa. Toate statele democratice au căutat soluţii cât mai 
bune de adecvare la exigenţele societăţii actuale şi, în mare măsură, 
le-au găsit şi aplicat. Federalizarea nu mai este o „sperietoare” aproape 
pentru nimeni în Europa Occidentală. Nici o ţară federală din Occident 
nu se simte şi nu este ameninţată de nici o altă ţară. Sunt, fireşte, alte 
ameninţări, care exced federalismul şi care arată că nici acesta nu este 
o soluţie bună la orice. Aşa sunt bascii, cu ţară proprie autonomă, 
locuitorii Irlandei de Nord, cu guvernare proprie, flamanzii din Belgia 
(aproape ieşiţi din federaţie), corsicanii, mereu agitaţi etc. În general 
însă lucrurile sunt netensionate: Spania se poate federaliza oricât, 
fiindcă nici o ţară vecină (cum ar fi Franţa) nu pretinde, de exemplu, 
Catalonia; corsicanii pot primi autonomie, pentru că Italia nu vrea să 
încorporeze insula în care s-a născut Napoleone Buonaparte; Scoţia 
poate rămâne doar formal în Marea Britanie, căci nu are spre ce gravita 
decât spre Londra; provincia Bretagne se poate desprinde treptat din 
chinga Parisului, fiindcă nu va cere niciodată să se unească, de pildă, 
cu Irlanda; nici părțile germane, franceze şi italiene (sub aspect 
lingvistic) din Confederaţia Helvetică nu gravitează spre Germania, 
Franţa şi, respectiv, Italia şi nici nu sunt pretinse de aceste state; 
proiectata Padanie, dacă s-ar fi realizat, nu era decât o parte a unei Italii 

federale, deoarece nici una dintre ţările de la nord de Alpi nu avea 
pretenţia de a îngloba Italia de Nord. În concluzie, în Occident, cu 
nesemnificative excepţii, nici politicienii, nici opinia publică nu mai 
agreează modificările graniţelor. Nimeni nu se teme acolo că 
federalizarea sau regionalizarea ar diminua bogăţia şi forţa unei țări 
spre avantajul alteia. 

În Europa Central-Orientală, fostă comunistă, lucrurile sunt mai 
complicate. Aici nu există sau nu mai există state federale, dacă 
ignorăm Rusia şi Iugoslavia, ale căror formule de funcționare rămân 
discutabile şi nu pot fi date în nici un caz drept exemple pozitive. 
România se află în această zonă, are aproximativ 10% minorităţi, cam 
ca şi alte state de aici (Slovacia, Bulgaria, Ungaria etc.), şi este formată 
din câteva provincii istorice, ca toate statele zonei. În această parte de 
Europă, pe un fond istoric instabil şi conflictual, al destrămării foarte 
târzii a statelor dominante multinaționale, sentimentul naţional şi ideea 
de stat naţional au păstrat o consistenţă mai ridicată decât în Occident, 
iar soluţiile federative nu s-au bucurat de încredere. Nici măcar 
federaţia ceho-slovacă, care putea fi un model aici, nu a supravieţuit în 
condiții de democraţie, fiindcă era prea puternic clişeul federaţiilor 
vechi, care ascundeau în fapt dominaţii. De aceea, este aproape 
imposibil la ora actuală de a gândi public federalizarea sau 
regionalizarea din această zonă exclusiv ca procese administrative, fără 
conotaţii istorice, geopolitice şi naţionale. Conştiinţa colectivă nu este 
pregătită acum să facă acest lucru. Evident, condiţiile obiective s-au 
schimbat între timp, dar nu s-a schimbat destul mentalitatea oamenilor, 
nu s-a risipit neîncrederea, pe de o parte. Pe de altă parte, sunt şi fapte 
şi împrejurări concrete care alimentează această neîncredere: Federația 
Rusă este încă un colos care ţine cu forţa unele popoare în cadrul său, 
un colos care pare să refacă vechiul imperiu prin ceea ce eufemistic 
numeşte Comunitatea Statelor Independente; Ungaria continuă să 
susțină, oficial uneori, prin demnitari de stat, că pacea de la Trianon a 
fost o „tragedie” care trebuie repede remediată; Moldova comunistă 
de azi caută strategii de rusificare forțată, acuză România de imixtiune 
şi chiar de agresiune semi-fascistă sau, prin unele cercuri, pregăteşte 
reconstruirea „Moldovei întregi”, până la Carpaţi; România, prin 
câteva voci, cere Basarabia şi nordul Bucovinei, dând cuvânt de iritare 

şi „stataliştilor” sau filoruşilor modoveni, şi autorităților ucrainene etc. 
În această atmosferă incertă, tensionată, este greu să susţii virtuțile 
federalizării şi mai ales să pui în practică federalizarea. De aceea, 
federaliştii nu prea au succes astăzi în această parte de Europă. În 
România nu poate fi altfel. Cât timp provinciile istorice care se 
presupune a fi refăcute sunt pretinse, oficial sau nu, de forţe din state 
străine şi vecine, este greu a spera un succes al federalizării. Ca urmare, 
despre federalizare în această parte a Europei — cu variantele sale — 
este mai greu a vorbi şi, mai ales, este dificil a încerca acum soluţii 
practice în acest sens. Până la proba contrară, există soluţii autentic 
democratice şi în state nefederale. Se poate ca mulți dintre 
antifederaliştii din România să apere de fapt, prin aceasta, imobilismul, 
dar cel puţin la fel de mulţi sunt sincer îngrijoraţi de instabilitatea din 
regiune şi de primejdiile prefigurate pe această cale. În altă cuprindere, 
între cei mai fervenţi susţinători ai proiectelor federaliste de la noi — 
deşi retraşi adesea în arriere plan — se află anumiţi intelectuali 
maghiari. Ei nu susțin federalismul în Ungaria, nici reprezentarea în 
parlamentul ungar a minorităţilor de acolo, dar sunt promotori ai Legii 
statutului maghiarilor din afara granițelor, ai legitimaţiei de maghiar şi 
al federalizării României. Or, aceasta nu este de natură să sporească 
simpatia românilor pentru federalizare, deşi puţini români sunt la 
curent cu detaliile afacerii. Oricum, în Transilvania, de unde vin 
iniţiativele de federalizare sau regionalizare, se află şi cea mai serioasă 
opoziţie la aceste iniţiative, şi nu numai din partea forțelor naționaliste 
consacrate, ci şi din partea unor intelectuali neangajaţi şi a opiniei 
publice. Deocamdată! 

In acest context, suntem de acord cu soluţia de aici a dlui Boia, 
neformulată în mod expres în lucrare, unde pledoaria pare îndreptată 
în alt sens: „nu federalizarea intră în discuţie, în cazul nostru, ci 
depăşirea totuşi a unei centralizări stricte” (p. 22). Excesiva 
centralizare este efectiv o frână în momentul de faţă, când largile 
atribuţii conferite organelor locale sunt la ordinea zilei peste tot. 
Descentralizarea ar putea fi cheia redobândirii unui anumit prestigiu şi 
a încrederii în autorităţile statului. Altminteri, concentrarea la București 
a tuturor pârghiilor puterii, birocraţia uriaşă, nevoia de „aprobări” din 
capitală, corupţia de peste tot, dar mai vizibilă la „centru”, nu fac decât 

să submineze mecanismele guvernării şi încrederea oamenilor în 
guvernanţi. Dacă oamenii ar fi în poziţia să constate că nu datorează 
totul în privinţa autorităţii publice guvernului, ci datorează cel mai 
mult altor foruri, inclusiv autorităţii locale, toate aspectele tensionate 
de azi s-ar diminua. Desigur, întreg procesul de descentralizare trebuie 
însoțit de unul de eficientizare, de creştere a prosperității populaţiei. 
Probabil ca va veni şi timpul unor soluţii federaliste, dar a insista astăzi, 
în România şi în vecinătate, permanent, direct şi exclusiv pe federalism 
nu face decât să compromită ideea, s-o îndepărteze şi mai mult de 
realitate. 


De la „geto-daci” la 
„națiunea română medievală” (p. 23-27) 


Profesorul Boia a fost fericit să constate ca, în urma demersului 
Domniei sale, „demitizatorii sunt în plină activitate” (p. 8), dar trebuie 
să constate, cum este şi firesc, că nu toţi istoricii merg pe această cale. 
Ar fi şi extrem de plictisitor, şi chiar inutil! Cel mai deranjant pentru 
dl Boia este orice demers — ştiinţific sau nu — care aduce în atenţie vreo 
undă de coeziune şi de unitate a românilor sau a strămoşilor lor. Întâi, 
autorul citat constată cu satisfacție că, în noile interpretări, daco-geţii 
nu mai sunt priviţi drept unul şi acelaşi popor şi că este foarte posibil 
ca Strabo, pe urmele lui Poseidonius, nu va fi avut dreptate. Tot ce se 
poate, deşi ideea etniei comune a dacilor şi geților nu vine numai de la 
Strabo. Din date foarte precise se ştie că autorii greci foloseau, în 
general, numele de geţi pentru aceia pe care autorii romani îi numeau 
daci. Sunt, fireşte, şi excepţii. Dar Pliniu cel Bătrân vorbeşte direct 
despre „geții pe care romanii îi numesc daci”, Criton, medicul 
împăratului Traian, participant la războaiele cu dacii, pe teritoriul 
Daciei, îl numeşte pe Decebal „conducătorul geților”, iar Pompeius 
Trogus notează că „dacii sunt o mlădiţă a geților”, semn că cele două 
etnonime de geţi şi daci erau folosite de către mulţi autori pentru 
acelaşi popor!*. Natural, spaţiul Daciei era plin de etnii diferite, despre 


14 Vezi detalii la loan Glodariu, în Istoria României. Transilvania... p. 76. 

care s-a învăţat până şi în şcoala gimnazială, inclusiv înainte de 1989: 
celți, sciți, bastarni, sarmaţi, iliri, greci şi alţii. Dar a-i plasa pe daci şi 
pe geţi undeva, în mod aleatoriu, în această înşiruire, este anistoric, 
contrar surselor, adică eronat. De asemenea, fie că dacii şi geții sunt 
două uniuni de triburi distincte ale tracilor nordici, fie că formează 
aceeaşi etnie (nu s-a rostit nici pe departe ultimul cuvânt în materie), 
el nu pot fi plasați undeva între alții. Aici s-a format o entitate politică 
numită Dacia sau Getia (nu Gallia, nici Scithia, nici Iliria, nici 
Sarmatia, nici Grecia, nici Bastarnia etc.), ceea ee înseamnă că etnic şi 
politic, la un moment dat, au dominat în zonă daco-geţii. Este absurd 
ca, de teama supralicitării unităţii româneşti sau pentru a evita acuzele 
de naționalism, să nu mai putem vorbi despre unitatea daco-geților, 
dacă credem sub aspect ştiinţific în ea! O dată depăşite vulgarizarea şi 
presiunea naționalistă de pe vremea lui Ceauşescu, ce rost are să-i 
facem pe daci şi pe geţi popoare complet diferite şi să-i adăugăm la 
altele, pe lista celor perindate prin zonă? Oare nu ar fi mai bine să 
aşteptăm rezultatele muncii specialiştilor? Nici noi nu cunoaştem direct 
mecanismul acestor cercetări, fiindcă nu am contribuit la elaborarea 
lor, dar nici dl Boia nu a contribuit! Ce impediment ar fi pentru 
„conştiinţa românească” să-i considerăm pe daci şi pe geţi acelaşi 
popor, două ramuri tracice foarte apropiate sau cvasiidentice lingvistic, 
dacă se constată că aşa a fost? Oare şi daco-geţii sa aibă acum de suferit 
damnatio memoriae fiindcă regimul comunist a voit să-i vadă la 
temelia unităţii ancestrale româneşti? Să fie nevoie să-i facem 
„anonimi” o vreme pe daci şi pe geţi, între celți şi bastarni, spre a le 
reliefa din nou prezenţa reală? Nu înţelegem iarăşi de ce trebuie să 
trecem în cealaltă extremă spre a ajunge într-un târziu la echilibru şi la 
soluţia bunului-simţ, apropiată de adevăr. 

Dacă unitatea daco-geților ar mai putea fi totuşi, la rigoare şi cu 
atenuări, tolerată, mai gravă rămâne pentru dl Boia unitatea românilor 
din evul mediu. Cei care mai „îndrăznesc” să pretindă asemenea lucru 
sunt repede catalogaţi de autor, care ştie sigur şi de ce ar scrie aceştia 
aşa: deoarece cred că „o naţiune română unită dintotdeauna aşa va fi 
pe vecie” (p. 24). Lăsăm la o parte desconsiderarea cuprinsă în această 
apreciere, fiindcă ne dăm seama că dl Boia nu putea face altfel, din 
moment ce Domnia sa consideră că oricare istoric construieşte singur 

faptele trecutului, elaborând o ficţiune, în acord cu anumite 
comandamente ale vremii sale. Dl Boia ne face cinstea să ne dea drept 
exemplu în acest context — al perpetuării „mitologiei unităţii” — cu o 
„carte de referință”!*. Desigur, neagreând din start tema cărţii, autorul 
nostru nu este de acord nici nu demonstraţia cuprinsă în ea. Întâi, fără 
să citească atent definirea noţiunilor şi trimiterea la o altă lucrare a 
noastră!%, dl Boia acuză gratuit o confuzie inexistentă de termeni. 
Fireşte că ştim să deosebim efnia de națiune, numai că dl Boia nu 
acceptă termenul de națiune decât cu referinţă la secolele XIX, XX şi 
XXI. Pentru deceniile din urmă ar fi vorba, de fapt, despre naţiuni 
obosite, în vădit declin. Or, termenul de „naţiune medievală” este 
curent în arsenalul celor mai importanţi medievişti europeni şi 
americani cam de la 1900 încoace, fapt uşor de constatat prin 
consultarea bibliografiei temei. În istoriografia română, fără toate 
distincțiile necesare şi pretinse azi, l-au folosit marii noştri istorici 
interbelici, consideraţi, este drept, de dl Boia, „naționalişti”. În anii 
comunismului, termenul a fost prohibit, fiindcă se spunea, pe urmele 
lui Marx, Engels şi Stalin, că națiunea nu poate apărea decât în 
capitalism, iar capitalismul la noi era vizibil abia pe la 1700-1800. 
Totuşi, în lucrări cu tiraj minuscul sau în periodice de strictă 
specialitate, istorici precum David Prodan, Şerban Papacostea, 
Pompiliu Teodor sau subsemnatul au scris şi pe vremea regimului 
comunist despre națiunea în evul mediu, ca grup privilegiat, sau despre 
națiunea medievală, ca grup etno-lingvistic. Desigur, această 
interpretare a trecutului medieval nu este infailibilă, iar dl Boia este 
pe deplin îndreptăţit să nu o agreeze. De aceea există libertate de 
opinie, inclusiv în cercetare! Dar nu suntem de acord cu plasarea cărţii 
între cele „mitologizante”, fiindcă nici noi nu aprobam definiția dată 
de dl Boia „mitului” şi nici stabilirea de către Domnia sa a intenţiilor 
cu care noi am scris cartea. Din fericire, suntem încă în viaţă şi putem 
spune singuri (am spus, de fapt!) de ce am scris cartea. Noi nu vedem 


14 loan-Aurel Pop, Națiunea română medievală. Solidarităţi etnice româneşti în 
secolele XIII-XVI, Bucureşti, 1998. 

1% dem, Geneza medievală a naţiunilor moderne (secolele XIIL-XVI), Bucureşti, 
1998. 

în nici un caz o naţiune română eternă şi uniformă, cum răuvoitor se 
insinuează, şi nu am scris nicăieri în lucrare acest lucru. Nici nu am 
scris cartea ca să suţinem unitatea perpetuă a românilor sau unitatea lor 
contemporană. Nu credem că națiunea este doar „o stare de conştiinţă” 
(p. 25); națiunea este în primul rând o realitate, care ajunge treptat să 
fie reflectată şi în conştiinţe. Ce să se reflecte în conştiinţe dacă nu 
există mai întâi comunitate de limbă, origine, religie, tradiţii etc.? Sau 
naţiunile s-au creat în mintea oamenilor şi apoi s-au transpus în 
realitate? Ceea ce este cert demonstrat de surse este că națiunile 
moderne, oriunde în Europa, nu s-au creat ex nihilo, ci pe baza 
naţiunilor medievale, pe baza unui tip de coeziune premodernă, real şi 
palpabil. Românii ar fi singurii care, dacă nu ar avea acest gen de 
unitate sau coeziune medievală, ar fi ajuns spontan sau ex abrupto la 
națiunea modernă, ceea ce le-ar spori unicitatea, contra căreia pledează, 
în parte, demersul dlui Boia. Dacă regimul comunist a compromis prin 
abuz ideea de unitate românească, nu trebuie să cădem în cealaltă 
extremă, fiindcă nu am conduce decât la derută şi desconsiderare. 

În altă cuprindere, cartea noastră nu urmărea deloc să demonstreze 
cum crede dl Boia — că națiunea, coeziunea de tip etnic erau în evul 
mediu pe prim-plan, ci doar că existau şi se manifestau, între alte 
coeziuni, şi la români. Citatul nostru din Istoria Țării Româneşti („Și 
rămaseră creştinii şi mai vârtos Țara Românească săraci de dânsul. 
Pentru aceasta dar cade-se să blestemăm toţi creştinii pre neamul 
unguresc mai vârtos, căci sunt oameni răi şi ficleni încă din felul 
lor”)!%, cu referire la moartea lui Mihai Viteazul, are categoric referiri 
la idealul creştin general şi la cel etnic, mai ales dacă ținem seamă de 
numele generic de Ţara Românească!*7. Dar să lăsăm la o parte acest 
nume şi să constatăm că în citatul respectiv sunt pomeniţi creştinii”, 
„neamul unguresc” şi românii. Românii apar în două ipostaze: întâi 
prin numirea ţării lor de referință, care şi-a luat denumirea de la numele 
lor etnic, şi apoi prin cuprinderea lor între „creştini” (ceea ce nu se 
întâmpla în Transilvania, unde românii erau contrapuşi „creştinilor”). 


146 Jdem, Națiunea română medievală... p. 141-142. 
147 Serban Papacostea, Geneza statului în evul mediu românesc. Studii critice, 
Cluj-Napoca, 1988, p. 145. 

Aici creştinii sunt contrapuşi „neamului unguresc”. Citatul este plin 
de semnificaţii etnice şi reflectă din plin controversa româno-maghiară 
care se va perpetua până azi. Noi nu am spus nicăieri că în acest citat 
se cuprinde idealul unităţii româneşti sau că în el se prefigurează 
România modernă, cum răuvoitor pretinde dl Boia. Iar în privința 
prelucrării şi publicării surselor medievale nu cunoaştem vreo 
contribuţie a dlui Boia, care l-ar îndreptăţi să ne dea atât de ironice 
lecţii de la Bucureşti, nouă, umilului „istoric clujean”. Dacă, în ceea 
ce-l priveşte pe dl Boia, „discuţia despre națiune este închisă” (p. 27), 
nădăjduim că ea rămâne deschisă pentru alți specialişti şi oameni de 
cultură în general. Nu înţelegem cum poate fi închisă discuţia despre 
o astfel de temă. In plus, de ce să închidem „discuţia” despre orice 
temă? 

Această carte a dlui Boia, ca şi altele, are multiple semnificaţii, dar 
una este sigur demonizarea naţiunii, scoaterea naţiunii din mintea 
românilor. Numai că nu înţelegem de ce nu este folosită această 
înverşunare pentru o cauză mai bună. 


Sondaje (p. 27-31) 


Autorul nostru se recunoaşte pasionat de sondajele de opinie. Se 
vede, de altfel, şi din textul cărţii discutate. Deşi remarca relativitatea 
sondajelor şi posibilitatea de manipulare cu ajutorul lor, dl Boia trage 
copios concluzii pe seama lor. Dintr-o ordine a personalităţilor istorice 
româneşti preferate de români (sondaj din 1999, pe 1 200 de subiecţi) — 
Alexandru loan Cuza cu 24,5%, Mihai Viteazul cu 17,7%, Ştefan cel 
Mare cu 13,4%, N. Ceauşescu cu 10,3%, Mihai I cu 5,2%, Vlad Ţepeş 
cu 4,1%, Nicolae Iorga cu 3,1%, Carol 1 cu 3,1%, Nicolae Titulescu cu 
2,3%, lon Antonescu cu 2,2% — autorul trage concluzii destul de severe 
despre felul cum românii îşi asumă trecutul şi cum văd, prin modul de 
valorizare a trecutului, viitorul. Autorul observă că „Panteonul” 
românesc actual este amenajat de pe vremea lui Ceauşescu (nici nu 
putea fi altfel după numai un deceniu de la revoluţie!), că regalitatea 
aproape s-a şters din memorie, că orientarea românilor este de stânga, 
spre autoritarism şi unitate națională şi spre naționalism. Se mai 

notează că orientarea aceasta generală spre stânga nu este una 
modernă, europeană. Accentul spre autoritarism este subliniat şi de 
plasarea în continuare a două instituţii, biserica şi armata, în fruntea 
preferințelor, cu 85% şi, respectiv, 75%, în timp ce simbolurile 
democraţiei (partidele şi parlamentul) sunt cotate cu 15-20%. Nici 
modelele străine (dl Boia nu mai spune „mituri”) nu mai sunt cele de 
la 1900, când Franţa era de departe — în România de atunci — pe primul 
loc. Azi se află în frunte SUA, Germania şi abia pe locul al treilea 
Franţa, dar — constată autorul — noile modele sunt superficial receptate, 
fiindcă societatea românească suferă acum de o lipsă acută de valori şi 
modele. În fine, din concluzia unui sondaj realizat în noiembrie 1999, 
în care personajul care ar fi făcut cel mai mare rău şi cel care ar fi făcut 
cel mai mare bine apare tot Ceauşescu (cu 22 de procente), dl Boia 
deduce neta scindare a societății româneşti şi marea confuzie de valori. 

Să notăm totuşi că, deşi dictatura ceauşistă, adică un regim autoritar 
şi nedemocratic, şi-a pus puternic amprenta asupra mentalităţii 
românilor, între primii trei preferaţi ai românilor nu se află dictatori în 
sensul clasic al cuvântului. Dictatorii prin excelenţă — Ceauşescu şi 
Antonescu — sunt mai la coada listei, cu procentaje relativ mici. Totuşi, 
Ceauşescu este de aproape cinci ori mai „simpatizat” decât Antonescu, 
ceea ce arată într-adevăr orientarea spre o anumită stângă şi nostalgia 
după minima stabilitate asigurată de defunctul regim. Dintre cei zece 
„eroi”, şase au fost monarhi încoronați, unul a fost preşedinte 
(dictator), altul conducător (dictator), unul prim-ministru (dar şi mare 
om de cultură) şi altul ministru de Externe. Ultimii ani au produs însă 
modificări sensibile de mentalitate: din primele zece personalităţi care 
au schimbat în bine soarta românilor, doi sunt membri ai dinastiei de 
Hohenzollern, de origine străină, ceea ce este important. Spre „soluţii 
autoritare”, de tip Antonescu sau Ţepeş, cum spune dl Boia, înclină 
6,3% dintre români, ceea ce este neglijabil sau perfect normal. lar 
preferința unui român din zece pentru Ceauşescu nu reprezintă regret 
după dictatură, ci după un minim confort asigurat atunci. Mai rămâne 
puternica tentă de naționalism a românilor, pe care o remarcă dl Boia 
cu destulă repulsie şi cu stânjeneală. Primele două personalităţi 
preferate de români sunt simboluri ale unității naționale pe care autorul 

nostru le numește „mituri”, Ceauşescu a fost cultivatorul 
naționalismului sub comunism (şi el „mit”), lorga un mare preot al 
naţionalismului istoriografie etc. Trebuie să notăm că toate popoarele 
din această parte de Europă valorizează în exces simboluri ale unităţii 
naţionale. În al doilea rând, această unitate politico-statală a asigurat un 
progres rapid al României în epoca modernă. Nu sub regimul 
comunist-ceauşist, ci de vreo şase generaţii încoace, românilor le este 
inoculată ideea că „unirea face puterea”. Această idee vine însă din 
trecut şi din folclor, având rol de îndreptar în viaţa cotidiană, şi nu la 
nivel politic. Este considerată ca o vorbă purtătoare de înţelepciune. 
În al treilea rând, trebuie văzut ce fel de naționalism practică românii, 
anume dacă el se manifestă printr-un sentiment naţional firesc de 
preţuire a valorilor proprii între cele universale sau dacă este vorba 
despre plasarea României şi a românilor în fruntea statelor şi națiunilor 
lumii, în fruntea popoarelor din jur, dacă se manifestă prin dispreţ şi 
desconsiderare faţă de celelalte popoare. Sentimentul de preţuire a 
propriilor valori (locul de naştere, limba, cultura etc.) există la toate 
popoarele civilizate, care îşi fac cunoscută, fără ostentaţie, dar cu o 
anumită fermitate, identitatea proprie!%. Acest sentiment este benefic, 
nu malefic. Din păcate, din cauza evoluţiilor din ultimele decenii din 
România, sunt destul de mulţi români care nu mai preţuiesc în nici un 
fel valorile enumerate mai sus, care îşi regretă şi îşi declină identitatea 
naţională. Mulţi ajung să nu mai preţuiască decât banul şi să facă orice 
pentru obţinerea lui, lăsând la o parte orice valoare morală şi spirituală. 
Nu credem că prețuirea propriei ţări şi naţiuni, între alte valori umane 
supreme, să fie o primejdie pentru suflete şi pentru integrarea noastră 
europeană. lar „scindarea societăţii româneşti” şi „marea confuzie de 
valori” sunt explicabile şi, credem, temporare. Nici „unitate de 
monolit” nu am avut şi nu vom avea (nici nu avem nevoie), şi nici 
valori unice, dar anumite coordonate dominante se pot contura, pentru 
a duce societatea românească spre bine. 


14 În acest spirit, copiii unguri învaţă la şcoală de generaţii întregi, poate astăzi 
cu alte cuvinte, că poporul lor a fost şi este „civilizatorul Bazinului Carpatic”, ceea 
ce nu este deloc măgulitor pentru celelalte popoare din zonă. 

Scandalul manualelor (p. 31-39) 


Odată cu apariţia manualelor alternative, „istoria unică şi unitară” 
predată în şcoli, condamnată de mulţi, pe bună dreptate, a încetat. Faţă 
de 1997, când apărea prima ediţie din Istorie şi mit... şi când era un 
singur manual, extrem de criticat şi criticabil, de clasa a XII-a, între 
timp au fost scoase, în chip autorizat, cinci (numai pentru clasa 
menţionată). DI Boia se pronunţă în legătură cu aceste manuale, fiindcă 
a fost unul dintre promotorii lor, fiindcă numele Domniei sale a fost 
menţionat în raport cu noua direcție prezentă în ele şi fiindcă apreciază 
în mod deosebit unul dintre ele. 

Suntem convinşi şi noi că soluţia manualelor alternative este 
binevenită, din mai multe motive, şi că noile manuale, renunțând la 
„balastul factual”, punând accent pe civilizaţie, cultură şi mentalități şi 
detaliind epocile mai recente (cu precădere comunismul), aduc în 
atenţie un demers mult aşteptat şi necesar. Dar însuşi dl Boia nu se 
fereşte de a face anumite observaţii, relative la aceste manuale: 
dezechilibre în tratarea diferitelor perioade şi teme, slaba reprezentare 
a lumii medievale, sacrificarea „eroilor”, abandonarea unor formule 
„mitologice” spre a le înlocui cu altele etc. Cea mai amplă referire, pe 
câteva pagini, se face la manualul scos de Editura „Sigma” şi 
coordonat de istoricul şi universitarul Sorin Mitu. Se acceptă că acest 
manual a mers mai departe decât celelalte cu noua interpretare a istoriei 
românilor şi sunt deplânse reacțiile cu totul neobişnuite şi exagerate, 
subsumate de dl Boia noţiunii de „isterie”. Domnia sa arată că natura 
pluralismului manualelor presupune şi impune pluralitatea de opinii, că 
nici în comunism „istoria nu s-a intonat pe o singură voce”, că şi 
manualele trebuie adaptate orientărilor din istoriografia contemporană, 
că națiunea, Europa şi democraţia trebuie privite împreună, că nu se 
poate scrie o istorie pentru adulți şi alta pentru adolescenţi, că 
Academia Română este conservatoare etc. Acestea sunt o serie de luări 
de poziţie de principiu. Urmează aprecieri concrete referitoare la 
manualul discutat: ostilitatea contra lui ar fi pornit de la situarea 
textului împotriva regimului Iliescu şi în favoarea Convenţiei 
Democratice (p. 36), de la demolarea mitologiei istorico-naţionale. 
Aici, dl Boia detaliază cu ceea ce s-au considerat a fi atacuri la adresa 

identităţii naționale româneşti: manualul trece prea repede peste „eroi” 
(Mihai Viteazul privit doar ca personaj preferat al istoricilor români; 
Vlad Ţepeş ca prototip al lui Dracula vampirul), pune problema 
formării poporului român sub semnul mitologiei şi ideologiei, vorbeşte 
despre „inventarea” naţiunii române, pune prioritar Unirea de la 1918 
sub semnul înfrângerii militare a Austro-Ungariei şi nu o consideră 
întâi drept rezultat al voinţei şi acţiunii generale românești. Ca „puncte 
vulnerabile” ale manualului sunt arătate de către autorul citat: slaba 
argumentare în multe locuri, stilul prea familiar şi simplificat când este 
vorba despre lucruri serioase, proasta definire a mitului. 

Despre alte trei manuale din aceeaşi serie, se arată ca sunt mai 
complete, dar şi mai „cuminţi” (p. 38), nefiind nici ele lipsite de greşeli, 
iar despre manualul coordonat de colegul dlui Boia, profesorul loan 
Scurtu, se face o judecată mai detaliată. Acest din urmă manual ar fi 
caracterizat şi el prin partizanat politic, dar „în sens perfect opus” celui 
cuprins în manualul publicat la „Sigma”, ar fi plin de clişee naţionaliste 
(vizibile la definirea naţiunii, la Mihai Viteazul, la ideea de unitate 
statală), ar combate Convenţia Democratică, ar reabilita parțial 
comunismul etc. 

DI Boia acceptă dorinţa „legitimă” de apropiere a punctelor de 
vedere din manualele şcolare, „nefiind recomandabil să se propună 
elevilor istorii care se bat cap în cap” (p. 39), dar constată că, după 
modelul celor două Franţe de acum peste un secol, există şi la noi acum 
o puternică polarizare între un model naţionalist şi autoritar şi unul 
european şi democratic (ambele cu multe nuanţe şi combinaţii). Este 
singurul punct în care autorul recunoaşte în mod direct că afirmaţia 
din carte (că românii ar avea un singur model coerent în manuale), 
făcută în 1997, nu se mai potriveşte. Pentru atenuarea prea tranşantei 
dihotomii, suntem asiguraţi că peste tot în lume are loc astăzi un 
„proces de relativizare a valorilor”, inclusiv a istoriei. 

Toată această pledoarie pentru diferenţele de opinii care trebuie 
cuprinse în manualele de istorie, aprecierile la adresa manualului 
apărut la „Sigma”, rezervele în legătură cu alte manuale sau alt manual, 
observaţiile despre conţinutul punctual al textelor etc. sunt de înţeles 
şi chiar, în cea mai mare parte, de acceptat. 

Nu mai revenim la ideea necesității pluralismului şi la nivelul 
manualelor, pentru că ea este acceptată principial de către majoritatea 
oamenilor de cultură, a istoricilor şi chiar a opiniei publice. Totuşi, nu 
trebuie uitat că societatea românească a cunoscut manuale unice, 
dirijate şi controlate timp de o jumătate de secol. Aplicarea târzie a 
ideii alternanţei (la cam un deceniu de la revoluţie) şi fără o gradaţie 
necesară nu a fost de natură să netezească în conştiinţe calea acceptării 
el. „„Modernizarea” s-a făcut brusc şi rapid, începându-se ex abrupto cu 
disciplina istorie la liceu şi tocmai cu clasa a XII-a, unde se preda 
istoria românilor. Pentru obişnuirea şcolii şi a publicului cu ideea 
pluralităţii manualelor, se putea merge liniştit şi treptat, încă de prin 
1990-1991, cu câte 2-3 tipuri de manuale de matematică, fizică, 
biologie, chimie, limbi străine, geografie etc. la aceeaşi clasă. În 
paralel, se putea trece fără mare grabă şi la manuale alternative de 
istorie universală; erau ceva mai uşor de făcut şi nu ar fi stârnit prea 
multe controverse. Pentru istoria românilor — subiect mai delicat — era 
nevoie de stabilirea de către minister a unei strategii de elaborare a 
noilor programe şi manuale, pentru care să se lucreze 2—3 ani. Or, s-a 
pornit brusc, ca într-o cursă contra cronometru, după ce se pierduseră 
ani buni, chiar din 1996 încoace, cu fabricarea rapidă şi în semisecret 
a unor programe grăbite şi extrem de „aerisite”, la un institut de ştiinţe 
ale educaţiei, de pe lângă ministerul de resort. Autorii acestor programe 
erau, în general, tineri capabili, umblaţi prin Occident, dar fără 
suficientă experienţă la catedră. În două capitole, din vreo 12, se epuiza 
toată istoria românilor până pe la 1700, iar apoi totul urma mult mai 
detaliat. Sub pretextul modernizării, al „europenizării”, erau ignorate 
(nu tratate diferit!) teme extrem de importante, iar altele puse într-o 
perspectivă complet anistorică. Un singur exemplu: Țara Românească, 
recunoscută ca stat cu personalitate pe arena internațională în secolul 
al XIV-lea, apare în programă sub numele de „Ungrovlahia”, 
preferându-se o variantă din cele multe sub care apare atunci în 
documente. De ce „Ungrovlahia”, şi nu „Transalpina” sau „Valahia 
Transalpină”!*, nume latino-maghiar, adică occidental, pentru aceeaşi 


14 Documenta Romaniae Historica, D. Relaţii între Ţările Române, Bucureşti, 
1977, nr. 179, p. 280. 

realitate? De ce „Ungrovlahia”, şi nu „Vlaşki Zemlea”!5, nume prezent 
în alte acte redactate în slavonă? Dar de ce nu Țara Românească, 
fiindcă, de când este lumea, Valahia asta înseamnă? Aproape 
întotdeauna, în documentele medievale (interne şi externe), Ungaria 
nu apare denumită altfel decât Hungaria (cu rare abateri de la regulă 
la început: Țara Peonilor, Scithia, Turkia etc.), dar nimănui nu i-a trecut 
prin minte să-i zică în manuale altfel decât Magyarorszăg, ceea ce pe 
ungureşte înseamnă tocmai „țara maghiarilor” sau a ungurilor. Nimeni 
în Ungaria, într-un text în limba maghiară, nu foloseşte decât numele 
unguresc al țării respective. Fireşte, la clasa a XII-a se putea explica cu 
folos care sunt denumirile externe date Ţării Româneşti şi ce 
semnificație au ele. 

După elaborarea grăbită a programei — pe care mulţi universitari de 
meserie nu au văzut-o decât gata aprobată! — s-a trecut la elaborarea tot 
grăbită a manualelor, de către vreo cinci echipe de specialişti, la cinci 
edituri diferite. Editurile şi ministerul au făcut presiuni către autori 
pentru accelerarea ritmului, iar editurile au făcut un intens /obby pentru 
acceptarea variantei proprii. Se pare că erau şi bani europeni care 
trebuiau repede cheltuiţi în acest scop. Autorii au lucrat cum au putut 
şi cât au putut de repede, referenţii au fost şi ei rapid găsiţi sau 
improvizaţi (unii nici nu au văzut textele pentru care chipurile au 
referat!) şi s-au tipărit manualele. Cu asemenea premise, manualele de 
istoria românilor nu puteau fi impecabile. În plus, manualul propus de 
„Sigma” era şi profund „revoluționar” şi vulnerabil, mai ales din punct 
de vedere politic. Nici nu este de mirare că atacul cel mai vehement a 
pornit din sfera politică. Chiar dl Boia acceptă că două dintre manuale 
aveau certe poziţii politice partizane, unul spre tabăra puterii, altul spre 
cea a opoziţiei (de atunci). Fireşte, toată politizarea problemei în 
parlament şi în alte medii şi instituţii ale statului care nu au nici o 
legătură cu şcoala şi cu istoria a fost o uriaşă greşeală şi un certificat 
de paupertate pentru democraţia românească în formare. Dar această 
regretabilă tevatură politică şi publică în jurul unuia dintre manuale nu 
trebuia să presupună, drept compensație, trecerea sub tăcere a 


15 Ibidem, nr. 186, p. 286. 

scăderilor şi erorilor sale de conţinut. Condamnăm politizarea, dar nu 
putem condamna recenziile făcute de specialişti pentru comentarea 
critică a textului (textelor), deşi autorii au fost atunci, uneori complet 
neprincipial, copleşiţi de critici. Dar unele observaţii erau absolut 
necesare. Le face, cu multă blândeţe, chiar dl Boia (deşi manualul 
„Sigma” exprimă în mare măsură ideile Domniei sale). Textul 
coordonat de Sorin Mitu are 160 de pagini, din care istoria veche, cea 
medievală şi premodernă (de la daci la 1700!) sunt epuizate de la 
pagina 8 la pagina 31. Totul pe 23 de pagini! Noi înţelegem 
curopenizarea şi modernizarea, dar nu „raderea” completă a trecutului. 
În 1998/1999, elevii l-au învăţat pe Mihai Viteazul după un text întins 
pe 18 pagini (!), iar în 1999/2000, după un text de 6 (şase) jumătăţi de 
rând (!), dacă luăm în calcul şi explicaţia de la portretul voievodului. 
Lăsăm la o parte conținuturile celor două texte, fiindcă ambele sunt 
discutabile. Şi nici în locul unui Vlad Ţepeş justiţiar şi patriot nu se 
poate plasa un Dracula vampir! Nu cu asemenea metode — la care 
societatea face vertij! — se poate impune modernizarea istoriei. Mihai 
Viteazul a avut şi o puternică dimensiune europeană, ca membru al 
Ligii Sfinte, ca vasal al lui Sigismund Bâthory, ca vasal al împăratului 
habsburgic, ca luptător pentru apărarea civilizației creştine în faţa 
asalturilor Semilunii etc. Măcar o jumătate de pagină se putea glosa pe 
această temă! Ştim cu toţii că problema originii românilor a fost legată 
adesea de mitologie şi ideologie, dar de ce acestea trebuie puse mereu 
în prim-plan, când elevii trebuie învăţaţi mai întâi cum, unde şi când 
s-au format românii, şi nu cum s-a ideologizat şi mitizat tema 
respectivă? Natural, lucrurile nu se pot despărți ca la decantare, dar se 
pot altfel ierarhiza. Formarea poporului român a avut loc mai întâi şi 
ulterior s-a format un „dosar” în jurul ei. Oare nu există nici o cercetare 
onestă în domeniul etnogenezei? Chiar şi pe vremea regimului 
comunist, manualele începeau adesea lecţia respectivă cu „teoria 
imigraţionistă”, în loc să lase polemica şi să expună faptele, cum şi cât 
se cunosc. Din aceste fapte, prezentate corect, reiese şi relativitatea. 
Însă relativizarea totală a trecutului (românesc sau nu) ţine de o 
anumită orientare în filosofla istoriei, care trebuie discutată între 
specialişti, dar nu credem că trebuie impusă în manuale. Nu se pot face 
cinci manuale de istorie cu cinci filosofii diferite ale istoriei la bază. Nu 

merge deocamdată, dar în viitor cine ştie? Desigur, nu trebuie să scriem 
o istorie pentru adulți şi alta pentru adolescenţi, dar manualele 
presupun anumite rigori, oriunde în lume. Ministerul nu avea voie să 
permită nici partizanat politic vădit, nici proastă dimensionare a 
capitolelor, şi nici chiar metafore de genul „inventării” naţiunii (după 
asemenea logică, bună deocamdată în discuţiile dintre istorici, trebuie 
spus nu formarea Moldovei, ci „inventarea” Moldovei!). Despre 
felurite „inventări” s-au scris în ultimele două decenii sute de cărţi!*!, 
fiindcă şi acest concept a ajuns repede la modă. Câtă vreme nici 
specialiştii nu au ajuns cât de cât la un acord în legătură cu aceste 
„inventări”, nu ar fi mai bine să păstrăm în manuale o terminologie 
mai „cuminte”, dar mai inteligibilă? În legătură cu Unirea de la 1918, 
manualele vechi scriau cu tendinţă că este „rezultatul luptei de veacuri 
a poporului român pentru unitate”, dar a spune azi că a fost numai 
consecinţa directă a înfrângerii Austro-Ungariei în Primul Război 
Mondial este tot tendenţios şi chiar unilateral. În primul rând, Unirea 
din 1918 a fost și o consecinţă a cadrului general creat prin înfrângerea 
Puterilor Centrale (inclusiv a imperiului condus de Habsburgi) în 
Primul Război Mondial, şi una a crizei Imperiului Austro-Ungar, criză 
pe care Războiul Mondial doar a acutizat-o, dar şi o consecinţă a 
voinţei românilor din Transilvania (două treimi din populaţie) de a face 
parte din Regatul României. Dacă nu exista această voinţă, exprimată 
organizat şi democratic la Alba Iulia, putea fi foarte bine înfrântă 
Austro-Ungaria fără urmările cunoscute pentru România. Criza 
Imperiului Austro-Ungar a determinat prăbuşirea lui, dar nu a condus 
singură la unirea Transilvaniei, Banatului, Crişanei etc. cu România, 
provincii care, fără lupta şi voinţa românilor de unire cu România, 
puteau forma un nou stat ori se puteau uni cu Serbia, de exemplu. Este 
drept că la Alba Iulia au participat numai români, dar, cu excepţia 
ungurilor, toate celelalte minorităţi importante au aderat la unire, care 
a fost recunoscută de toată comunitatea internațională (care conta 
atunci) în 1919-1920. Unirea a devenit posibilă prin afirmarea 


151 Una fascinantă, publicată în 1983 şi republicată de mai multe ori, este The 
Invention of Tradition, ed. de Eric Hobsbawm şi Terence Ranger, Cambridge 
University Press, Cambridge, New York etc., 322 p. 

concomitentă a mai multor factori. Este aberant să-i ignorăm 
intenţionat pe unii, sub cuvânt că au fost uzaţi şi supradimensionaţi în 
timpul comunismului. Nu este vorba aici de cenzură, ci de control 
ştiinţific elementar, deoarece manualul nu este nici eseu individual, 
nici teză de doctorat, nici carte de autor pentru public. Manualele nu 
trebuie să devină arenă de luptă între „naţionalişti” şi „europenişti”, 
cum spune dl Boia, fiindcă ele pot foarte bine reflecta identitatea 
românilor în cadru democratic şi european. Noţiunile nu se exclud. 
Numai că manualele nu se fac uşor şi incumbă o mult mai mare 
responsabilitate decât o carte obişnuită. 

Pe fondul conştiinţei publice actuale, în schimbare, dar o schimbare 
lenta şi timidă încă, forțarea notei în reflectarea trecutului este extrem 
de riscantă, fiindcă rezultatele ajung să fie contrare scopului urmărit. 
În ochii românului mediu, căutător încă al „unicei istorii adevărate”, 
toate strădaniile de modernizare radicală apar doar ca teribilisme. Pe 
de altă parte, este complet blamată şi desconsiderată tagma istoricilor. 
Câţi ani mai trebuie să treacă apoi până să convingi un anumit public 
despre seriozitatea unui demers? Dacă românii îi preferă pe Cuza, 
Mihai Viteazul şi Ştefan cel Mare (primii trei din zece!) şi-l plasează 
cel din urmă pe mareşalul Antonescu, nu s-ar cuveni să-i admonestăm 
sever şi să-i declarăm iremediabil „de stânga”, „naţionalişti” şi 
„autoritarişti” ori aplecaţi spre dictatură. Procedura este primejdioasă 
pentru că sună ca o sentinţă, când de fapt este doar o opinie, pentru că 
are conotaţii exclusiv negative, răsfrânte asupra tuturor românilor, şi 
pentru că nu prea dă speranţe de „îndreptare”. Este lipsit de tact să 
rostim prea aspre judecăţi negative asupra întregii comunităţi, pentru 
că ele cad ca nişte decizii implacabile. Şi orice intenţii bune — nu ne 
îndoim că sunt bune! — nu mai ajung deloc să se materializeze, să fie 
simţite şi să dea rezultate. Este iluzoriu să vrem să schimbăm 
„conştiinţa românească” într-un deceniu, după două secole de educaţie 
de un anumit fel. 

Iar scindarea sau polarizarea societăţii româneşti — aidoma celor 
două Franţe de odinioară — nu este nici o nenorocire. Dacă Franţa a 
depăşit cu bine marea frământare, care a condus, atunci când a fost 
nevoie, la echilibru, nu trebuie să credem că noi nu vom şti. Nu vedem 
însă atât de clar o Românie „naționalistă şi autoritară” şi una 


328 


„europeană şi democratică”, ci o infinitate de „nuanţe şi combinaţii”, 
dintre care rezultanta principală vizibilă azi — chiar fără aprofundarea 
implicațiilor reale — este integrarea euroatlantică a României. 
Majoritatea românilor nu doresc nici comunism, nici refacerea prin 
forță a României Mari şi atacarea ţărilor din jur, nu cred că ei sunt cei 
mai grozavi din lume (dimpotrivă, unii evită să-şi recunoască 
apartenenţa națională), nu-şi distrug minoritățile naţionale şi nici nu 
vor dictatură. Atunci cui foloseşte dacă spunem şi repetăm că românii 
sunt „de stânga”, „naţionalişti” şi „autoritarişti”? Iar a deduce din 
subconştientul românilor, pe baza unor răspunsuri, că aceştia, deşi vor 
integrarea ţării lor în structurile europene, au mentalitate opusă acestei 
dorinţe, este jignitor şi neconvingător. 


Ceea ce cred (p. 40-41) 


Acea professio fide desprinsă pe tot parcursul lucrării este 
exprimată aici în mod concentrat şi direct. DI Boia crede că 
patriotismul se judecă nu după vorbă, ci după fapta cuiva pentru ţara 
lui, că parlamentarii nu trebuie să-l aprecieze pe Mihai Viteazul (din 
nou el!), ci să facă legile de care are nevoie România. De asemenea, 
mai crede autorul nostru, trebuie pusă surdină naţionalismului, 
schimbată atitudinea noastră faţă de minorităţi, renunţat la clamarea 
„unicităţii” noastre, la centralizarea excesivă, la economia greoaie şi 
necompetitivă, la accentul prea mare pe colectivitate şi la lipsa de 
suficientă grijă pentru individ, la reprezentările mitologice desuete. 
Mai crede dl Boia că românii sunt prea încărcaţi de frustrări şi 
complexe (de superioritate şi de inferioritate), că nu au o atitudine 
firească față de „ceilalţi”, că nu au ajuns la normalitate, că sunt 
obsedaţi de istorie, că privesc prea mult spre trecut, în loc să fie 
preocupaţi de prezent şi de viitor. 

Urmează un îndemn final spre un nou început, fiindcă „intrăm 
într-o lume nouă” (probabil a democraţiei şi a europenismului), în 
care „nu putem rămâne prizonierii trecutului”, dar în care „trebuie să 
dovedim că România înseamnă ceva, astăzi”. 

ŞI noi credem pe deplin în toate valorile invocate de profesorul 
Boia, inclusiv în pledoaria pentru prezent şi viitor. Trecutul este 
obiectul de studiu (de fapt, rațiunea de a fi) al istoricilor, şi nu 
preocuparea obsesivă a întregii comunităţi. Când o societate se ocupă 
excesiv de trecut — ştim din exemple istorice — ea intră pe panta 
declinului. Chiar şi numărul istoricilor (şi al celor interesaţi sistematic 
de istorie) este bine să fie ponderat. Iar clamarea patriotismului prin 
invocarea gloriei strămoşilor nu mai înşală azi pe foarte mulți. 
Termenul de „naţionalism”, cum spuneam, are, ca mai toate „ismele”, 
conotaţie negativă. Naționalismul, înțeles ca plasare a propriei naţiuni 
deasupra altora, ca dispreţ față de alte neamuri, ca supraevaluare 
constantă a naţiunii, nu poate fi tolerat în noua Europă, iar românii 
care-l practică sunt primejdioşi şi complet defazaţi. 

Dar nu credem în accentele atât de grave puse de dl Boia. Nu 
credem că românii sunt în majoritate naționalişti în sensul de mai sus, 
nici că au o atitudine constant negativă faţă de minorități, nici că ei se 
privesc pe sine drept cei mai grozavi din lume în toate domeniile, nici 
că au rămas cu mentalitatea în secolul al XIX-lea, nici că au în mintea 
lor prea multe mituri, şi nici că nu sunt „normali”. Este evident că dl 
Boia are dreptate în principiu, ca fond al problemei: toate defectele 
semnalate, de la naționalism la mitizare, există, dar nu ca fenomene 
generale, care să caracterizeze întreaga națiune română sau marea sa 
majoritate. Noi, după o experienţă umană şi profesională îndelungată 
în această ţară, nu le-am constatat acum ca fiind generalizate. Dacă 
toate „relele” acestea enumerate de dl. Boia ar fi apanajul tuturor 
românilor sau al masei românilor, atunci ar putea fi scrisă cu succes o 
nouă psihologie a poporului român, după modelul lui Drăghicescu 
odinioară. Ar însemna ca românii au anumite trăsături colective ca 
popor, un anumit specific național sau un „suflet” tipic românesc, adică 
tocmai ceea ce dl Boia combătea, pe bună dreptate, în cartea comentată 
aici. În al doilea rând, dacă poporul român ar fi chiar atât de debusolat, 
„prea încărcat cu frustrări şi complexe”, „obsedat de trecut”, 
„naţionalist”, „autoritarist” etc., adică lipsit de „normalitate”, cum 
poate el forma „o naţiune europeană ca toate celelalte”? Cum putem 
noi, românii, „să înţelegem că nu suntem nici mai buni, nici mai răi, 
nici mai capabili, nici mai puţin capabili” decât alții, decât alte naţiuni 

europene, din moment ce avem atâtea tare? DI Boia ne îndeamnă să ne 
considerăm „normali”, dar cum s-o facem după această enumerare 
nesfârşită a marilor noastre defecte? 

Într-o carte predată la tipar în 1997 (şi apărută în 1998) scriam, între 
altele: „Românii şi-au făcut istoria cum s-au priceput, nici mai bine, 
nici mai rău decât alte popoare. Istoria lor nu a fost pură, imaculată, dar 
nici oribilă şi plină de dezastre. A fost ca viaţa, fiindcă istoria înseamnă 
viață”!*?. Ideea exprimată prin aceste cuvinte concordă perfect cu 
opinia de mai sus a dlui Boia. Numai că dl Boia, în această alternanță 
bine-rău, nu vede tocmai un echilibru, ci o prepoderenţă a răului, a 
incapacității, a anormalităţii. lar accentul pus pe trecutul „mitizat”, care 
ar influenţa negativ în mod decisiv mentalitatea românilor, ni se pare 
supradimensionat. Nu din cauza convingerii unității multiseculare a 
românilor avem azi o economie neperformantă, ci din multe alte 
motive. Fireşte, mentalul colectiv în general influenţează clar 
atitudinile şi acţiunile oamenilor, dar nu este prioritară în acest sens 
concepția despre trecut. Altminteri, prin gândul final („Trebuie să 
dovedim că România înseamnă ceva, astăzi”), autorul vrea să 
înțelegem că are încredere în partea bună, în forța de regenerare a 
naţiunii române. 


15 Joan-Aurel Pop, Românii şi România. O scurtă istorie, Bucureşti, 1998, p. 164. 

3. REFLECŢII FINALE 


Principiile. Concepția despre cunoașterea trecutului 


Lucrarea de față a profesorului Boia are ca temei teoretic câteva 
principii fundamentale ale autorului despre trecut. Unul este 
convingerea Domniei sale că istoricul produce un fel de „ficţiune” cu 
materiale „adevărate”, deşi acesta, istoricul, nu are acces niciodată la 
adevăr. Cum poate să stabilească istoricul care materiale sunt 
„adevărate”, dacă el nu ajunge niciodată la adevăr, nu ni se spune. Un 
alt principiu este că istoricul, neputând să fie niciodată obiectiv, 
orientează (intenţionat sau involuntar) conştiinţa publică spre scopuri 
precise, care pot să fie benefice sau malefice. Un al treilea, ca o 
consecinţă a primelor două, este că istoria românilor (şi nu numai) 
este formată aproape exclusiv din „mituri”, adică din „construcţii 
imaginare” destinate să pună în evidenţă esenţa fenomenelor. Un al 
patrulea principiu este că istoria românilor se compune aproape 
exclusiv din mituri negative, păguboase, greşite, fiindcă acestea ar fi 
„naţionaliste”, „autoritariste” şi „de stânga” sau ar conduce la astfel 
de atitudini. Din cauza acestei mitologii naţionaliste şi neocomuniste, 
România s-ar afla azi la coada Europei. De aici decurg şi poziţia, şi 
soluția dlui Boia: eliminarea acestor „mituri” din istoria şi conştiinţa 
românească, pentru a pregăti un nou viitor şi mai ales pentru a 
construi o democraţie autentică şi a fi capabili de o reală integrare 
europeană. 

Mărturisim că titlul cărții nu sugerează tocmai o astfel de 
abordare. Pentru cei mai mulți oameni de cultură, istoria şi mitologia 
sunt două domenii distincte. Conform titlului cărţii, istoria şi mitul 
sunt puse pe acelaşi plan, ca realități separate care ar influenţa 
„conştiinţa românească”. Or, cartea pare să spună că istoria noastră 
are ca esenţă „mitul”, pe care-l cultivă în mentalitatea publică, îl 

inoculează de secole în mintea românilor. Ceea ce ar putea să fie 
normal, pe de o parte, fiindcă ceva asemănător se întâmplă 
pretutindeni în lume, dar şi anormal, pe de altă parte, fiindcă miturile 
românilor, cultivate în istoria românilor, nu sunt bune, ne afundă în 
trecut, în autohtonism, în imobilism şi ne îndepărtează de Europa. De 
aceea, lucrarea s-ar fi putut chema foarte bine Mituri istorice negative 
în conştiinţa românească. După lectură, se degajă impresia că în 
mentalitatea românilor despre trecut nu şi-au găsit loc decât „miturile”. 
Nu ni se spune mereu exact care mituri (cele istorice, din mintea 
oamenilor de demult, sau cele istoriografice, inoculate de istorici în 
mintea oamenilor de-acum?), fiindcă adesea cele două planuri, atât de 
bine separate la început, interferează fără avertizare de-a lungul 
lucrării. 

În chip judicios, dl Boia îşi defineşte iniţial termenii cu care 
operează, dar numai pe cei mai importanți. Apelul la noţiunea de 
istorie, pornind de la disocierea istoriei-realitate de istoria-discurs, este 
general acceptat. Istoria ca discurs sau ca reflectare (istoriografia) a 
fost (şi este) însă definită în mod diferit, de la o şcoala istorică la alta 
şi de la autor la autor. Cheia definirii ţine de problema filosofică mai 
generală a cunoaşterii, mai precis de posibilitatea cunoaşterii. Mai toţi 
istoricii, inclusiv cei reticenţi la filosofia şi teoria istoriei, sunt de acord 
că trecutul ca realitate nu mai poate fi reconstituit niciodată întocmai, 
dar că ei au obligaţia profesională — cel puţin aşa s-a întâmplat de-a 
lungul ultimelor două secole — să reconstituie trecutul într-o manieră 
cât mai apropiată de „original”. Dar de la dorință până la realizarea ei 
este o cale lungă. În plus, pe măsură ce ne apropiem de epoca noastră, 
opiniile în legătură cu posibilitatea cunoaşterii istorice au devenit tot 
mai variate, de la ideea că trecutul poate fi cunoscut şi refăcut în mod 
strict ştiinţific şi exact cum a fost, până la opusul acestei idei, anume 
că istoricul este un „demiurg” care construieşte cu mintea lui un tablou 
complet nou al trecutului!'s5. În general, filosofii care cred că trecutul 


'5 În legătură cu statutul istoriei, cu adevărul istoric sau cu posibilitatea 
cunoaşterii trecutului, s-au pronunţat prin lucrări riguroase, de-a lungul timpului, 
sute de autori valoroşi, mai ales neistorici. Spicuim câţiva, deopotrivă străini şi 
români: Benedetto Croce, cu Zeoria e storia della storiografia, Arnold Toynbee, cu 

nu poate fi cunoscut în mod obiectiv au aceeaşi opinie şi despre 
prezent. Într-un fel, şi faptele contemporane nouă sunt greu de 
reconstituit. Se văd adesea situaţii când mai mulți martori oculari 
descriu în mod diferit acelaşi eveniment. De aici, unii trag concluzia 
că acel eveniment este imposibil de cunoscut, când, de fapt, el este mai 
greu de reconstituit. Nici justiţia nu poate ajunge în mod invariabil la 
adevăr, dar o face în cele mai multe cazuri. Altminteri ar trebui 
desființată. 

Marxismul (materialismul istoric), pozitivismul, curentele bazate 
pe critica acută a izvoarelor, comunismul — fireşte, cu diferențe destul 
de mari — au impus ideea istoriei ca ştiinţă sau ca ştiinţă socială, bazată 
pe cunoaştere absolută şi pe legi similare celor din ştiinţele naturii. 
Mai ales sub comunism, „adevărul istoric” a devenit o lozincă la 
îndemână, de care s-a abuzat cu atât mai mult cu cât deformările 
comandate ale trecutului erau mai mari. Ca reacţie la asemenea grave 
exagerări Şi erori, au apărut nu numai teorii care trasau în mod mult mai 
realist statutul istoriei, dar şi opinii care relativizau complet 
cunoaşterea trecutului, negând total posibilitatea cunoaşterii a ceea ce 
a fost. In România, perioada care a corespuns celor mai grave 
deformări ordonate de sus ale trecutului — comunismul — a fost însoțită 
de susținerea formală a celui mai strict „caracter ştiinţific” al istoriei. 
Istoria sub comunism era prezentată oficial aproape ca depozitară a 
adevărului absolut. Era firesc ca, după 1989, să apară ferme contestări 
ale acestei „istorii”, să se încerce corectarea percepției asupra trecutului 
şi să se propună noi soluţii de receptare a trecutului. S-a spus de multe 
ori, mai ales în medii franceze, şi s-a repetat aproape obsesiv că 
istoricul este „autor de ficțiune adevărată”, ceea ce este un paradox 
exprimat metaforic (după logica strictă, ficţiunea nu poate fi adevărată, 
şi nici adevărul fictiv!) şi nu prea greu de explicat: istoricii refac 
tablourile trecutului, urmând criteriul adevărului, dar cu ajutorul 
propriilor sensibilități, concepţii, credințe, talente. Istoricul produce 


Studiu asupra istoriei, Raymond Aron, cu Introducere în filosofia istoriei, Paul 
Ricoeur, cu Histoire et verite, Umberto Eco, cu Limitele interpretării, Gianni 
Vattimo, cu Societatea transparentă, Geoffrey Barraclough, cu Tendinţe actuale ale 
istoriei, H.-G. Gadamer, cu Adevăr şi metodă, N. Bagdasar, cu Filosofia 
contemporană a istoriei, Mircea Florian, cu Introducere în filosofia istoriei etc., etc. 

din fapte adevărate ale trecutului o creaţie a sa (reflectare simplă, 
veridică), pe când artistul dă naştere creaţiei sale din imagini artistice 
(reflectare dublă, fiindcă materia primă a artistului este tot produsul 
imaginaţiei şi al intuiției sale). 

DI Boia este la noi campionul acestei direcţii de înnoire, în esență 
benefică. Numai că propunerea de înnoire a domeniului, prin 
radicalismul său, dizolvă însuşi domeniul numit istorie. Nici măcar 
aserțiunea că istoricul construieşte „ficţiune” din fapte „adevărate” nu 
se mai poate susţine, din moment ce istoricul nu are deloc acces la 
adevăr. In ce fel pot fi reconstituite cât de cât faptele trecutului, dacă 
istoricul nu poate cunoaşte adevărul? Excluzând criteriul adevărului, 
istoria intră complet în „poveste”, cum bine spun autorii manualului 
publicat de Editura „Sigma”, sau în „mit”, cum preferă profesorul 
Boia. Nici un istoric serios din ultimele două secole — adică de când 
istoria şi-a definit foarte strict statutul — nu a contestat la modul absolut 
tendinţa istoriei-discurs de a ajunge la adevărul istoriei-realitate. Chiar 
şi eforturile acelei „ilustre pleiade de gânditori germani”, de pe 
parcursul jumătății de secol dintre 1870 şi 1920, de a disloca 
scientismul în istorie, s-au soldat cu ideea că în şi prin experienţa 
subiectivă a istoricului se realizează cunoșşterea obiectivă a trecutului !5*. 
Wilhelm Dilthey, Wilhelm Windelband, Heinrich Rickert, Max Weber, 
Charles Beard, Raymond Aron, Paul Veyne, W. H. Walsh şi mulți alții 
au exprimat, în moduri diferite, convingerea că obiectivitatea (limitată) 
şi adevărul istoric (relativ) ţin de esenţa cunoaşterii istorice. Istoricii 
români, de la Miron Costin încoace şi în mod programatic de după 
1850, au susţinut în mod cvasiunanim necesitatea cercetării şi 
descoperirii de către specialişti a adevărului istoric!5. Fireşte, s-au 
exprimat şi opinii pertinente despre raportul dintre patriotism, adevăr 
şi obiectivitate, despre relativitatea adevărului istoric (ca şi a oricărui 
adevăr omenesc) sau despre sursele de distorsiune a acestui adevăr. În 
ciuda acestei relativității şi a diferiților factori de deformare a 


sau 


15% Vezi excelenta lucrare a lui Adrian Pop, O fenomenologie a gândirii istorice 
româneşti. Teoria şi filosofia istoriei de la Hasdeu şi Xenopol la Iorga şi Blaga, 
Bucureşti, 1999, p. 183 şi urm. 

15 Ibidem, p. 187-193. 

istoric român de marcă nu a contestat tendința spre adevăr şi 
obiectivitate a istoriografiei. Lipsită de această tendință spre 
obiectivitate şi adevăr, scrierea istoriei îşi pierde esenţa, se dislocă, se 
dizolvă în altceva. Profesorul Boia susţine indirect tocmai această 
„topire” a specificului istoriografiei atunci când pretinde prevalența 
mitului istoric, în locul reconstituirii veridice a trecutului. 

Mitul este în mod curent definit ca o reprezentare iluzorie a lumii şi 
a omului, ca o explicație imaginară a ordinii lucrurilor, pornită însă din 
anumite elemente ale realităţii sociale şi naturale!*. Mitului i se 
asociază adesea o „istorie sacră”, o „revelaţie de mistere” sau „roiuri de 
imagini” care au toate ca punct de plecare un arhetip, un model 
exemplar!*. Există, desigur, ca variante ale mitului în general, miturile 
istorice şi miturile istoriografice. Acestea din urmă pornesc de obicei de 
la o realitate istorică bine precizată, bine fixată în timp şi spaţiu, şi ajung 
la ficţiune, la ireal, la fabulos. Fireşte, este o mare diferenţă între mitul 
lui Oedip sau un mit cosmogonic şi mitul conspirației în istoria unui 
popor, diferenţă pe care dl Boia nu o marchează suficient. De asemenea, 
nu se pot confunda, cum se întâmplă în lucrarea aflată în atenţie, 
miturile istorice şi cele istoriografice, chiar dacă, uneori, mitul din 
istorie se continuă în scrisul istoric. Dar este o mare diferenţă între un 
mit pe care l-a trăit societatea la un moment dat şi un altul pe care l-au 
făurit interpreţii trecutului şi l-au diseminat în societate. De pildă, mitul 
bunului împărat l-au avut efectiv în mintea lor țăranii români din 
Transilvania, să zicem, atunci când Iosif al II-lea trecea prin zona 
Năsăudului şi se mira ca găseşte supuşi neaoşi neolatini în estul 
Imperiului său „Roman”; dar mitul lui Dracula-vampirul s-a format la 
câteva secole de la moartea lui Vlad Ţepeş, graţie literaturii, istorio- 
grafiei, cinematografiei etc., şi a pătruns în mentalul occidentalilor 
(acum este prezent şi în conştiinţa românească!). Să presupunem că 
dl Boia se referă prioritar la miturile istoriografice, adică la acele 
construcţii imaginare făurite de către istorici. Dacă este aşa, atunci 


15 Vezi, în acest sens, lucrări de Emst Cassirer, Cl. Levi-Strauss, Mircea Eliade, 
A. Reszler, Ch. Moraze, N. Belmond, G. Dumezil, G. Durand şi mulţi alții. 

157 Definiri ale mitului, relativ recente în limba română, la istoricul Toader 
Nicoară, Mentalități colective şi imaginar social. Istoria şi noile paradigme ale 
cunoaşterii, Cluj-Napoca, 1996, p. 171-174 şi urm. 

toată istoria românilor (istoriografia) — se vede din lucrare — este plină 
de „mituri”, de la geto-daci până la „conspiraţia” din 1989. Conform 
acestei viziuni, nici nu ar mai trebui să vorbim despre „istoria 
românilor”, ci despre „mitologia” istorică a românilor. 

Două chestiuni de incompatibilitate logică şi istorică se ridică în 
legătură cu această caracterizare a mitului: 1) considerarea lui ca o 
„construcție imaginară” situată dincolo de „real” şi „ireal”; 2) conside- 
rarea lui ca depozitar al unui „adevăr esenţial” (p. 46). Această viziune 
a dlui Boia face aproape imposibilă determinarea miturilor şi devine 
germenele amalgamării aproape tuturor clişeelor, deformărilor sau 
erorilor, a lozincilor, „comenzilor sociale”, cultului personalităţii etc., 
sub numele de „mit”. Fiindcă o „construcţie imaginară” este una 
plăsmuită de imaginaţie, una închipuită, fictivă, nereală şi, adesea, 
fantastică. Dacă este imaginară, ea nu poate fi definită drept „nici reală, 
nici ireală” (p. 46), ci trebuie să fie cumva. lar dacă exprimă un „adevăr 
esenţial”, de ce trebuie acest adevăr să fie combătut de către istorici? 
De pildă, „mitul unităţii naționale”, care este, după dl Boia, o creație 
livrescă a istoricilor şi a oamenilor de cultură, unitatea de vreun fel a 
românilor neavând acoperire în realitatea trecută, cum poate el exprima 
un „adevăr esențial”? Iar dacă îl exprimă totuşi şi este „esenţial” pentru 
români, de ce trebuie cu orice preţ desființat? Acelaşi lucru ar trebui să 
fie valabil şi pentru „miturile” continuității, romanizării, pentru cel al 
lui Mihai Viteazul şi chiar pentru „mitul inginerului”! 

În altă cuprindere, în societăţile totalitare nu se pot crea mituri de 
factura celor născute natural, prin mersul neforțat al istoriei. În 
comunism, valorile comunităţii sunt, în general, altele decât cele ale 
puterii. În funcţie de care valori se structurează miturile şi cum 
exprimă „miturile” promovate de putere „adevăruri esenţiale” ale 
comunităţii? 

Concepţia dlui Boia asupra istoriei naţionale este complet negativă. 
Trecutul românesc este plin de mituri pe care le-au trăit oamenii de 
odinioară şi de mituri pe care le-au făcut (cu bună ştiinţă?) istoricii sau 
alții ca ei. Culmea acestei mitizări s-ar fi atins în anii comunismului, 


15% Radu G. Păun, Miturile demitificării sau radiografia unei şanse ratate: 
Lucian Boia, Istorie şi mit în conştiinţa românească, Bucureşti, Edit. Humanitas, 
1997, în „Revista istorică”, serie nouă, tom X, 1999, nr. 1-2, p. 176. 

deşi nici ideile unității româneşti, continuității, romanităţii etc., aşa 
cum au fost ele susținute în epoca interbelică, de către cei mai 
importanţi istorici români, nu sunt deloc acceptate. Scrisul istoric pare 
să fi jucat un rol negativ în societatea românească modernă şi 
contemporană, iar preocupările pentru originea, continuitatea, unitatea, 
evoluţia statelor româneşti, pentru lupta de emancipare naţională sau 
pentru afirmarea naţiunii etc. au fost complet caduce, producătoare de 
mituri şi de mentalitate naționalistă, autohtonistă, autoritaristă şi de 
stânga. Astfel sună astăzi lecţia profesorului Boia! Nu aceasta era însă 
concepția autorului nostru în 1976, când publica la Bucureşti un curs 
pentru studenții istorici: „În cadrul culturii româneşti, scrierea istoriei 
a jucat un rol însemnat. Împărţiţi între hotarele mai multor state, 
românii s-au convins de necesitatea cercetării istoriei, căci numai prin 
ea se putea dovedi originea lor comună şi continuitatea nestrămutată 
pe pământul pe care îl locuiesc. Această temă — a originii şi 
continuității — apare de timpuriu în istoriografia română şi constituie, 
până astăzi, o problemă majoră, poate chiar cea mai importantă, în 
preocupările istoricilor noştri. Începuturile mișcării naţionale româneşti 
se leagă strâns de dezvoltarea ştiinţei istorice, care a constituit o 
însemnată armă de luptă în sprijinul aspirațiilor poporului român. După 
cum în antichitate existase o Dacie, pe teritoriul locuit de noi, tot astfel 
trebuia ca părțile răzlețe şi temporar separate ale neamului românesc 
să se închege într-o nouă Dacie, în granițele celei vechi. 
Dacoromânismul, expresie a mişcării naționale româneşti din secolul 
al XIX-lea, îşi are rădăcinile adânc înfipte în istorie. O altă temă care 
i-a inspirat pe istorici a fost lupta neîntreruptă a poporului român pentru 
păstrarea fiinţei de stat, a neatârnării. Situaţi într-o zonă nevralgică a 
Europei, românii au fost nevoiţi să-şi apere cu dârzenie libertatea, iar 
paginile de epopee scrise de la Mircea cel Bătrân până la cucerirea 
independenţei în 1877 şi apoi pentru menţinerea şi consolidarea ei, au 
inspirat şi au oferit material bogat multora dintre istoricii noştri”!5%. 
Cum se vede, în 1976, toate temele mari ale istoriografiei române 
nu erau deloc blamabile în viziunea dlui Boia. Dimpotrivă. 
Preocupările istoricilor români pentru originea, continuitatea, unitatea 


15 Lucian Boia, Evoluţia istoriografiei române, Bucureşti, 1976, p. 34. 

şi independenţa națională sunt deplin onorabile şi demne de laudă. Se 
forţează chiar şi nota, fiindcă primele anale şi cronici păstrate la noi au 
fost elaborate ca să nu se aşeze uitarea peste trecut (adică în scopul 
cunoaşterii), şi nu pentru dovedirea „originii comune şi a continuității 
nestrămutate”. Numai că atunci, în 1976, dădea bine să scrii despre 
unitatea şi continuitatea românilor... Nici dacoromânismul şi ideea de 
restitutio Daciae nu mai sunt deloc dovezi de naționalism şi 
autohtonism, nu mai sunt „mituri”, ci „expresii ale mişcării naţionale 
româneşti”. Nici situarea românilor „într-o zonă nevralgică a Europei”, 
„în calea răutăţilor”, cum ar zice cronicarul, nu i se părea dlui Boia un 
„mit”, ci o realitate de care trebuie să se ţină seama. Desigur, „laudele” 
aduse aici poporului român şi istoricilor români au uneori patina 
limbajului comunist („de lemn”) de atunci („continuitate 
nestrămutată”, „luptă neîntreruptă a poporului român”, „a apăra cu 
dârzenie”), ceea ce nu trebuie pus pe seama autorului, ci a epocii. Dar 
chiar şi aşa, rămân prea multe semne de întrebare. În 1997, dl Boia 
considera preocupările pentru originea, continuitatea, unitatea etc. 
românilor drept activitate producătoare de „mituri naționaliste”, 
complet nocivă pentru „conştiinţa românească”. De ce vorbeşte autorul 
nostru în 1976 despre „ştiinţa istorică”, dacă istoria nu exprimă în nici 
un fel preocuparea pentru adevăr? Chiar în condiţiile comunismului, în 
loc de „ştiinţa istorică”, se putea scrie „istoria” sau „istoriografia”! 
După lecţiile de concepție şi metodă istorică cu totul noi, de după 1995, 
după critica acerbă a istoriografiei române din toate timpurile, ne-am 
fi aşteptat ca dl Boia să explice şi situația de metamorfoză a Domniei 
sale. Poate ar fi fost mai clar pentru cititori că nimeni nu este infailibil, 
că oricine (inclusiv dl Boia) trăieşte în societate, nu în pustie, că nimeni 
nu are concepţii gata formate pentru eternitate la 20-30 de ani şi că 
lumea nu începe şi nu sfârşeşte cu persoana noastră. 


Metoda de lucru 


Abordând un subiect de foarte largă generalitate — să-l numim 
„reflectarea trecutului în conștiința românească” — autorul a avut ca 
teren de cercetare, cum singur mărturiseşte, „societatea românească a 

secolelor al XIX-lea şi al XX-lea”, nu istoria-realitate a acestor două 
sute de ani, ci modul de elaborare din acest răstimp a discursului 
istoric, „la toate nivelurile” (p. 46-47). Întreprinderea este temerară ca 
tematică şi foarte delicată ca mod de abordare, ca metodă de lucru. 
Cum se poate surprinde discursul istoric din societate, timp de două 
secole, sondând, cum intenționa dl Boia, concomitent istoriografia, 
manualele şcolare, literatura sau propaganda politică etc.? Un astfel 
de demers amplu presupunea o analiză serială!%, ceea ce înseamnă că 
după fixarea domeniilor sau palierelor de investigare — scrisul istoric, 
manualele şcolare, literatura beletristică, arta plastică, propaganda 
politică etc. — şi a perioadelor distincte din cei două sute de ani 
(eventual după curentele istoriografice şi de cultură), să se treacă 
fiecare perioadă prin grila izvoarelor specifice. Cu alte cuvinte, de 
exemplu, natura istoriei ca discurs în epoca iluministă târzie (Şi 
preromantică) se putea stabili după analiza tuturor surselor 
reprezentative de atunci (să zicem din 1790-1830) din domeniile 
istoriografiei, manualelor, creației literare, picturii cu subiect istoric 
etc. Apoi, era obligatoriu să se meargă pe aceleaşi tipuri de surse, din 
aceleaşi paliere, în epoca romantică, în cea pozitivistă şi a „Şcolii 
Critice”, în epoca interbelică şi aşa mai departe. Fireşte, pe măsura 
înaintării în timp, s-ar fi adăugat noi domenii şi noi tipuri de surse 
(muzica de inspiraţie istorică, cinematografia, radioul, televiziunea 
etc.), păstrându-le însă mereu pe cele vechi. S-ar fi putut lucra şi fără 
o periodizare a celor două sute de ani, mergându-se pe sursele 
specifice, în funcţie de domenii: „mitizarea” trecutului în istoriografie, 
în literatură, în cărțile de şcoală, în pictura, în muzică etc. O asemenea 
metodă de lucru ar fi avut avantajul unor mărturii seriale 
reprezentative, din care se puteau trage concluzii foarte solide. Ar fi 
apărut şi dezavantajul unei alte structuri a lucrării, mai segmentate, 
poate mai seci, mai puţin accesibile publicului larg, mai puţin 
spectaculoase, 

Lucrând prin exemple, dl Boia a câştigat şi avantaje, dar şi-a asumat 
şi mari riscuri. Exemplele, oricât de grăitoare, sunt aleatorii din punctul 
de vedere al rigorii. Se lucrează (aparent, adesea) cu exemple pentru 


1% Radu G. Păun, op. cit., p. 178. 

epocile premoderne, când nu se pot întocmi serii de izvoare, pentru că 
un anumit fapt (sau chiar proces), la un moment dat, este atestat doar 
de două-trei surse sau numai de una. Astfel, „exemplele” date coincid 
foarte des cu toate sursele cunoscute. Pentru perioadele mai recente, 
unde sursele, deşi nu abundă totdeauna, sunt destul de numeroase 
(copleşitoare chiar, pe măsură ce ne apropiem de prezent), este riscant 
de a lucra cu exemple. Apare inevitabil întrebarea: cum au fost 
selectate exemplele şi în ce scop? Fireşte, cel mai adesea, exemplele 
sunt selectate spre a servi ideii cărții. Cu un astfel de procedeu se poate 
dovedi aproape orice şi faptul nu este tocmai condamnabil dacă nu se 
pretinde ca ideea (realitatea, faptul etc.) pentru care pledează autorul 
este unică şi primordială. Spre pildă, dacă dorim să demonstrăm (după 
ce ne-am convins că sunt surse în acest sens) că în Anglia secolului al 
XVIII-lea exista dorinţa de emigrare în Lumea Nouă, o putem face pe 
baza a sute sau mii de exemple, iar rezultatul ar fi exprimarea unui 
adevăr istoric. Dacă am pretinde însă, pe bază de exemple, că tendinţa 
principală în societatea engleză din secolul al XVIII-lea a fost 
emigrarea populaţiei în Lumea Nouă, nu am mai exprima un adevăr. 
Folosind doar exemple se pot atesta lucruri, realităţi etc., dar nu se pot 
stabili ierarhii, ponderi, valori. Alt risc al acestui procedeu este 
amalgamarea datelor din domenii diferite. DI Boia promite să respecte 
„distincţiile de rigoare”, fiindcă nu se pot trata cu aceeaşi măsură o 
monografie ştiinţifică, un articol de ziar, un manual şcolar, un eseu 
literar-istoric, o simfonie, o poezie sau un film artistic. Ele nu ajung în 
acelaşi fel la minţile oamenilor şi nu au acelaşi impact asupra 
conştiinţei publice. Dar, sub cuvânt că nu face „despărțiri artificiale”, 
autorul nostru amestecă serios lucrurile, adică sursele şi exemplele, 
încât nu se mai poate determina în ce fel influenţează diferitele tipuri 
de surse mentalitatea. Astfel, cum s-a mai remarcat!“!, pentru ilustrarea 
subcapitolului dedicat formării panteonului naţional (p. 284-291) sunt 
folosite exclusiv surse literare (Dimitrie Bolintineanu, George Coşbuc, 
Mihai Eminescu, Barbu Ştefănescu Delavrancea, Costache Negruzzi, 
Alexandru Odobescu, Bogdan Petriceicu Hasdeu, Alexandru Davila) 


16! Ibidem. 

şi din domeniul picturii (Theodor Aman); pentru „dosarul” lui 
loan- Vodă (p. 291-296) apar numai surse istoriografice (Grigore 
Ureche, Alexandru D. Xenopol, Nicolae Iorga, Constantin C. 
Giurescu, Azarie, Bogdan Petriceicu Hasdeu, loan Bogdan, Dimitre 
Onciul), plus mărturia unui om politic, critic literar şi literat (Petre P. 
Carp); pentru „mitul” Brătienilor (p. 307-309) s-a apelat aproape 
numai la memorii (I. G. Duca, Constantin Bacalbaşa, Grigore Antipa), 
iar pentru „mitologia feminină” (p. 309-314) sunt invocate surse 
literare (D. Bolintineanu, Al. Davila, Al. Odobescu, Aron Cotruş) şi 
amintiri ale unor oameni politici (Constantin Argetoianu, Alexandru 
Marghiloman) etc. În ultimul capitol al cărţii, dedicat „miturilor” de 
după 1989 (p. 339-357), care s-ar fi pretat cel mai bine interpretărilor 
preferate de profesorul Boia, sursele indicate şi prelucrate sunt foarte 
puţine şi sunt extrase din presă („Evenimentul zilei”, „Almanahul 
România Mare”), din scrierile unor diletanţi, pretinşi istorici sau 
romancieri (|. C. Drăgan, Pavel Coruţ), ale unor istorici (loan Scurtu, 
G. D. Iscru), din programe de radio şi televiziune (Lucia 
Hossu- Longin), memorialistică (on Ioanid), din manuale de literatură 
română şi istorie etc. Aici, aparent, paleta surselor este diversificată, dar 
toate tipurile de surse par să aibă aceeaşi pondere. De altfel, autorul nu 
a alcătuit acest capitol pe baza izvoarelor, ci prin relevarea propriilor 
impresii. Se mai observă că, în timp ce toate celelalte capitole 
urmăresc, în general, diacronic o temă (de exemplu, cum s-a manifestat 
„mitul” originilor de-a lungul vremii), acest ultim capitol (al VII-lea) 
a fost gândit şi alcătuit după un criteriu cronologic. Este ca şi cum 
miturile din conştiinţa românească ar fi avut un profil anume în toată 
istoria noastră de dinainte de 1989 şi au un cu totul alt profil după 1989. 
Dar acest lucru nu reiese din carte, care vede o continuitate aproape 
perfectă între „miturile” româneşti dintotdeauna, mai ales în rândul 
celor cotate ca negative sau dăunătoare. 

Cu o astfel de metodologie, cartea ar trebui să-i absolve pe istorici 
aproape total de „vina” de a fi elaborat şi promovat mituri, fiindcă în 
multe cazuri sursele preluate din scrierile istorice lipsesc ori sunt 
extrem de puţine. Astfel, în formarea şirului de eroi preferați de români 
(ceea ce dl Boia numeşte „panteonul național”), în crearea „mitului 

celei de-a doua dinastii” sau în domeniul „mitologiei feminine”, 
istoricii par să nu fi contribuit deloc. Acest lucru, care i-ar mai putea 
purifica pe istorici de unele „rele” atribuite lor, nu este deloc relevat de 
autor. În schimb, „mitul” lui loan-Vodă (devenit, din Cumplit, Viteaz) 
este datorat exclusiv istoricilor mari ai românilor, singurul autor 
considerat realist pe această temă fiind omul politic şi literatul junimist 
P. P. Carp. Cu alte cuvinte, toţi istoricii sunt deformatori manifeşti ai 
realităţii trecute şi singurul care ştie calea cea dreaptă în istorie este un 
neistoric. Chiar dacă în cazul în speţă ar fi tocmai aşa (ceea ce nu 
credem), modul de acuzare globală a marilor istorici (Xenopol, Iorga, 
Giurescu, Hasdeu, Bogdan, Onciul), în faţa cărora capătă credibilitate 
deplină un intelectual din afara breslei, este tendenţios şi umilitor. 
După cum s-a văzut din exemplele de mai sus, pentru ilustrarea 
ideilor sale, autorul foloseşte numai anumite categorii de surse, ceea ce 
înseamnă că informaţia este dirijată şi incompletă. Aceste categorii de 
surse sunt prezentate adesea ca având acelaşi impact şi acelaşi rol în 
societate. Astfel, literaţii ar fi creat eroii naționali şi „mitul” reginei 
Maria, istoricii „mitul” lui loan-Vodă, memorialiştii „mitul” Brătienilor 
etc., ca şi cum o poezie de Coşbuc este la fel receptată de public ca şi 
o scriere a lui Onciul. Prin urmare, dl Boia, contrar principiilor sale 
stabilite inițial, efectuează şi „despărțiri artificiale” (atunci când le 
crede necesare) şi exclude din analiză şi anumite paliere ale discursului 
istoric (după criterii nedezvăluite)'*. În acest fel, imaginea rezultată nu 
poate fi decât deformată, iar cititorii, cei mai mulţi fiind nespecialişti, 
nu pot fi decât induşi în eroare. Mai ales pentru literați, obişnuiţi să 
elaboreze eseuri prin invocarea unor exemple, cartea dlui Boia poate 
trece uşor drept model al genului. Natural, pentru istoricul de meserie, 
căutător al adevărului, lucrarea nu răspunde exigenţelor de specialitate. 
Se poate replica, la rigoare, că istoricul, nefiind menit să caute şi să 
descopere obiectiv trecutul, poate cerceta cum vrea şi poate spune 
orice. Numai că noi, în acord cu mai toți istoricii profesionişti de azi, 
din România şi de aiurea, credem în continuare că menirea istoricului 
este aceea de a căuta să se apropie cât mai mult de adevăr, deşi ştie că 


162 Ibidem. 

nu va ajunge niciodată la adevărul total. În această căutare şi negăsire 
deopotrivă a adevărului stă unul din rosturile importante ale omului. 
O altă carență metodologică se referă la capitolul de teoretizare a 
mitului. Ştiind că oferă o definiție oarecum sui generis a miturilor, că 
urmează să încadreze sub semnul mitului cea mai mare parte a 
trecutului nostru şi să-i facă autori de mituri pe mai toți istoricii şi 
oamenii de cultură români (şi, mai ales, pe cei mai mari!) de pe la 
1750-1800 încoace, profesorul Boia era obligat de etica meseriei să 
facă trimiteri la mai multe surse de referință (de la dicționare la tratate 
şi lucrări speciale), care să-i susţină punctele de vedere referitoare la 
noţiunea de mit. Cititorul neavizat este obligat iarăşi să considere că 
definiția dată mitului în această carte este una curentă, general 
acceptată, ceea ce nu este cazul. Pe de altă parte, dl Boia procedează 
aproape la o contopire a miturilor esenţiale, ca „revelații de mistere”, 
originate în arhetipuri proprii societăților primitive, cu „miturile 
istorice”, unele cotate cu o vechime de nici două decenii. Or, 
deosebirile între aceste produse nu sunt adesea doar de grad, ci şi de tip. 
De pildă „mitul inginerului” în comunism este atât de departe de un mit 
cosmogonic sumerian sau egiptean, încât folosirea numelui de „mit” în 
ambele cazuri devine un abuz, o eroare. Ce ajunge „mitul” dacă el 
rămâne fără audienţă, dacă se poate detecta doar în mintea câtorva 
oameni? Fireşte, nu mai este mit, ci altceva. Iar trimiterea la o 
bibliografie, care l-ar fi putut ajuta pe cititor să înțeleagă cu mintea 
proprie ce este mitul, să compare şi să decidă, lipseşte şi această carență 
favorizează receptarea pozitivă a mesajului dorit de autor. Pe această 
bază, cu voia sau fără voia profesorului Boia, s-a format o pleiadă de 
„Istorici”, care nu au prelucrat şi publicat niciodată vreun izvor istoric, 
dar care caută de zor şi descoperă „mituri” te miri unde, din neolitic 
până astăzi, cu un elan demn de o cauză mai bună. Printr-o astfel de 
metodologie „istorică” de cercetare, toţi istoricii apar în ochii 
cititorilor, în cel mai bun caz, ca nepricepuţi, corupți politic, influenţaţi 
hotărâtor de mediu, lipsiţi de spirit critic sau, mult mai rău, ca simpli 
şarlatani. lar istoriografia română, formată aproape exclusiv din 
„mituri”, apare ca o maculatură fără nici un rost. Dacă este firesc ca 


345 


istoricii să nu poată scrie niciodată istoria unică şi absolut adevărată, 
este complet fals a spune publicului larg că istoricii nu trebuie să caute 
şi nu pot să descopere adevărul. 

Blamarea cvasigenerală a istoricilor este o constantă a cărţii de faţă, 
dar şi aici, fără criterii de selecție ferme (nu puteau fi analizaţi toţi 
istoricii români din ultimii două sute de ani!), apar preferinţe. După 
acuzarea de „mitizare” a tuturor marilor istorici români din trecut, la 
analiza istoricilor contemporani, cu tot avântul radical al autorului, 
lucrurile sunt mai delicate, iar pomenirile selective. Unii profesori şi 
colegi ai dlui Boia din Bucureşti şi chiar de la Universitatea din 
Bucureşti — şi nu toţi „naţionalişti” sau „de stânga” sau „autoritarişti”, 
CI, unii, autentici profesionişti de orientare europeană — sunt menţionaţi 
cu numele şi „arătaţi cu degetul” pentru cine ştie ce „contribuţii” la 
„mitul” unităţii, al capitulaţiilor, al continuității etc., iar alţii, cu „reale 
preocupări” de mitizare, de deformare, sunt trecuţi în mod suspect sub 
tăcere. Selecţia s-a făcut deci nu la modul obiectiv, ci după criterii de 
eleganță sau de prudenţă şi fără (re)cunoaşterea multora dintre 
contribuţiile reale ale istoriografiei române mai vechi sau mai noi!. 
De altfel, foarte multe creaţii istoriografice de excepţie (majoritatea 
produselor istoriografice), mai ales din anii comunismului, sunt 
complet ignorate, fiindcă nu ilustrează deloc ideea „mitizării” 
trecutului. 

Serioase probleme de metodologie ridică şi receptarea concepţiilor 
diferiților autori analizaţi. Pentru profesorul Boia, istoricii, oamenii de 
cultură, filosofii, scriitorii invocaţi sunt cu toţii statici, au o singură 
viziune asupra trecutului, formată o dată pentru totdeauna. Dacă 
P. P. Panaitescu a scris odată un articol de ziar într-o publicaţie 
legionară, este şi el suspectat grav de „naţionalism” şi „autohtonism” 
dacist, chiar dacă toate scrierile lui serioase dovedesc contrariul. În 
fond, Panaitescu nu s-a ocupat niciodată sistematic de daco-geţi şi nu 
a fost un istoric al antichităţii. Dacă Nicolae Iorga a crezut sincer că 
istoricul are o obligaţie morală în cetate, de învăţător al naţiunii, dacă, 
înainte de 1918, a militat ferm, cu toată fiinţa lui, pentru unire şi dacă 

în multe scrieri de tinereţe se reflectă acest lucru, dl Boia îl judecă pe 
Iorga aproape exclusiv după asemenea scrieri care, scoase din context, 
dau o imagine falsă. Există unii filosofi de mare forță şi prestigiu care 
au avut juvenile episoade legionare, pe care, cei mai mulţi, le-au 
regretat deschis sau tacit, orientându-se de timpuriu şi cu mare succes 
spre altceva. Fireşte, aceste episoade nu trebuie ascunse, dar dl Boia le 
socoteşte adesea pe acestea definitorii şi le scoate din context. Mai 
gravă este respingerea şi criticarea unora dintre cei mai mari istorici 
români, cum a fost Gh. I. Brătianu, model de rectitudine morală, care 
nu a avut nici un fel de „abatere” de extremă dreaptă sau de stânga, care 
nu s-a lăsat niciodată copleşit în scrisul istoric de politică sau ideologie 
şi care a fost recunoscut la finele epocii interbelice drept unul dintre cei 
mai de seamă medievişti europeni, fiind menit de confrații de pe 
continent să coordoneze o sinteză de istorie generală a evului mediu, 
cu evitarea viziunii occidentocentriste. Este paradoxal şi nedrept ca 
Gh. I. Brătianu, încarcerat şi asasinat sau împins la sinucidere de 
comunişti (oficial sinucis) la Sighet, pentru vina de a fi fost „om politic 
şi istoric burghez, naționalist, duşman al poporului”, să fie după 1989 
acuzat de unele „vini” asemănătoare. Este de neacceptat să ne pierdem 
cumpătul în asemenea măsură! 

Astfel de etichetări, generalizări pripite şi omisiuni grave abundă în 
lucrare. Punerea pe acelaşi plan a lucrărilor unui autor, chiar dacă însuşi 
autorul respectiv a revenit asupra unor concepţii şi opinii, este însoțită 
de considerarea otova a tuturor autorilor. Acest procedeu de „adaptare” 
şi de „egalizare” a surselor este derutant şi incorect, fiindcă face ca 
Iorga, Brătianu, Blaga sau Noica să fie asemănaţi cu C. I. Istrati, 
N. Portocală, |. Ardeleanu sau P. Coruţ. Multe lucrări nu sunt analizate 
pentru ceea ce sunt, ci pentru ceea ce autorul crede că sunt ori vrea 
Domnia sa să fie. Cum nu mai putem cunoaşte cu aceeaşi competenţă 
întreg trecutul universal, ca pe vremea Renaşterii, este clar că riscăm 
să facem judecăţi greşite asupra unor teme şi epoci care nu ne sunt 
foarte familiare. Nici unul, inclusiv dl Boia, nu suntem scutiţi de acest 
risc. La multe teme de istorie veche şi medievală, se vede că autorul nu 
cunoaşte sau ignoră intenționat autori şi lucrări care i-ar fi putut corecta 
serios punctele de vedere. Este cazul unor teme precum procesul de 
romanizare, statul Asăneştilor, istoria românilor balcanici, descălecatul 

şi formarea statelor medievale, instituțiile medievale româneşti, 
Cruciada Târzie, ideologia şi mentalitatea societăţii medievale etc. În 
aceste teme şi în altele s-au adus contribuţii fundamentale, inclusiv în 
timpul regimului comunist, s-au purtat unele polemici ştiinţifice şi s-a 
ajuns la corectarea unor erori şi clişee. Despre formarea statului 
medieval Moldova, de exemplu, s-au elaborat în deceniile comuniste 
sute de lucrări judicioase, cu opinii convergente şi divergente, 
exprimate de adevăraţi profesionişti precum Constantin Cihodaru, 
Nicolae Stoicescu, Nicolae Grigoraş, Radu Popa, Şerban Papacostea, 
Victor Spinei, Ştefan Sorin Gorovei şi alții. Ei s-au străduit să 
desprindă adevărul din legendă şi din uitare, pe temeiul surselor celor 
mai diverse, iar monografiile elaborate atunci pe tema genezei statale 
de Victor Spinei, Ştefan Sorin Gorovei sau Şerban Papacostea nu sunt 
deloc politizate sau „mitizate” şi pot fi oricând retipărite, ca lucrări de 
valoare excepțională. Aceşti autori oneşti stau mărturie pentru direcții 
de cercetare fertile în chestiunea genezei statului medieval. Ei contează 
pentru istoriografie, şi nu programul PCR, care vorbea aberant despre 
statul românesc de la Burebista la Ceauşescu. Nu ştim cât au pătruns 
lucrările lor în conştiinţa românească, dar ştim că în şcoli tema formării 
statelor medievale româneşti se preda după concluziile unor specialişti 
precum cei de mai sus, şi nu după programul PCR. Toate acestea nu au 
importanţă pentru autor, inclusiv din rațiuni conceptuale proprii, care 
ţin de excluderea criteriului adevărului. Cum să fie ierarhizate sursele 
şi autorii, dacă criteriul de bază al unei astfel de evaluări nu mai există? 
Impresia generală este că alți istorici importanți şi alte lucrări valide în 
istoriografia română, cu excepția autorului nostru şi a lucrării 
(lucrărilor) sale, nu mai există, că adevărata istoriografie românească, 
eliberată de clişee şi mituri, începe cu lucrarea de faţă (şi, eventual, cu 
acele culegeri de studii coordonate de dl Boia)!*. Din fericire, există 
destui autori români valoroşi şi destule lucrări de excepţie în 
istoriografia noastră, a cărei istorie, între alţii, a scris-o chiar profesorul 
Boia. Când facea acest lucru — prima oară în 1975 şi 1976, cum s-a 
mai menţionat — Domnia sa nu era atât de sceptic şi de destructiv la 

adresa scrisului istoric românesc: „învățând, după cum era firesc, din 
realizările şi experienţa altor şcoli istorice, românii au contribuit, la 
rândul lor, la îmbogățirea tezaurului istoriografiei mondiale. Lucru 
firesc, dacă ţinem seama de ponderea atât de însemnată a istoriei în 
cultura românească. Câţiva mari istorici români sunt şi nume 
reprezentative ale ştiinţei istorice universale. Dimitrie Cantemir, prin 
contribuţia adusă la cunoaşterea istoriei poporului său, ca şi prin 
scrierea istoriei Imperiului Otoman şi prezentarea întregii civilizaţii 
musulmane; Alexandru D. Xenopol, prin îndrăzneala cu care a abordat 
problemele atât de dificile ale teoriei istoriei şi prin prezentarea clară, 
sistematică, inclusiv pentru uzul străinătăţii, a istoriei poporului român; 
Nicolae Iorga, spirit de excepţie, pe care nimeni nu l-a putut şi nu îl va 
putea egala prin cantitatea şi varietatea operei, în erudiție şi în bogăţia 
ideilor; Vasile Pârvan, unul din marii arheologi ai secolului — sunt 
nume care dovedesc că istoriografia românească, prin ce a dat mai bun, 
a contribuit la îmbogățirea tezaurului cultural al omenirii întregi. Istoria 
nu înseamnă înregistrarea unor lucruri fără viaţă, a umbrelor trecutului. 
Ea este o ştiinţă vie. Trecutul, prezentul şi viitorul trebuie înţelese 
laolaltă, sunt cuvinte care denumesc aceeaşi evoluţie a umanităţii. De 
aceea nu se poate concepe să trăim ziua de azi şi să privim înainte 
ignorând ce se află în urma noastră. Dimensiune fundamentală a 
gândirii şi a conştiinţei umane, istoria — cu atât de bogată tradiţie în 
cultura românească — va trebui să-şi menţină locul ce l-a ocupat de-a 
lungul atâtor generaţii. O ştiinţă trăieşte însă prin oamenii ce o 
reprezintă. Istoricii de azi şi de mâine au o mare şi nobilă 
răspundere”!S5. 

Cum se vede, atunci dl Boia credea nu numai că românii au avut 
istorici valoroşi, ci chiar că unii dintre aceştia au fost de nivel mondial, 
credea că istoria este o „ştiinţă vie” a trecutului, dar legată strâns de 
prezent şi viitor, că istoricii trebuie respectaţi şi preţuiţi de societate, 
încrederea în istorie şi istorici este tonică. Când exprimă autorul nostru 
opinia sa sinceră? Fireşte, ni s-ar putea răspunde, fie că şi opiniile dlui 
Boia despre trecut au evoluat, s-au modificat de-a lungul timpului, fie 
că textul de mai sus este scris în anii comunismului, când existau 

constrângerile cunoscute. Dacă luăm prima explicaţie drept valabilă, 
atunci autorul nostru trebuia să acorde circumstanţe atenuante tuturor 
istoricilor analizaţi, fiindcă fiecare dintre ei şi-a putut reevalua propriile 
concepţii despre trecut. Este, de fapt, evident că aşa a fost: cei mai 
mulţi autori şi-au modificat în timp concepțiile despre trecut. Or, 
dl Boia, atât de generos — pe bună dreptate — cu lorga în textul citat mai 
sus, îl judecă în Istorie şi mit... pe marele istoric prioritar după texte 
publicate în 1905, 1906, 1914, când acesta se situa în fruntea luptei 
naţionale şi făcuse din istorie un instrument în acest sens. Dar dacă am 
aplica metoda invocată asupra operei dlui Boia şi am ignora lucrările 
sale mai recente, atunci Domnia sa ar putea trece drept un „cuminte” 
preţuitor al scrisului istoric de la noi, şi nu drept criticul său cel mai 
înverşunat. A doua explicaţie ridică alte probleme, de deontologie 
profesională: regimul comunist promova deja vizibil, deşi timid încă, 
în 1975-1976, orientarea sa naționalistă, dar nimeni nu era forţat să 
scrie neapărat cum voia regimul. Exista şi opţiunea de a nu scrie pe o 
temă anume, dacă autorul avea altă concepţie decât cea admisă şi dacă 
nu voia să facă jocul oficialităților. Fireşte, noi nu facem aici procesul 
dlui Boia, nu-l acuzăm că a scris astfel în 1976 şi chiar ni se pare că 
ceea ce a scris este, în linii mari, de bun-simţ. Numai că diferenţa dintre 
opiniile din 1976 şi cele din 1997 este radicală, punctele de vedere 
fund diametral opuse. Şi punctele de vedere ale unor mari istorici 
români s-au schimbat în timp ori au ajuns chiar diametral opuse, ceea 
ce presupune analiza minuțioasă a operei lor şi evitarea unor concluzii 
pripite. Simptomatic în acest sens este chiar exemplul „naționalistului” 
lorga, care a revenit adesea asupra propriilor opinii istorice şi a 
recunoscut multe dintre erorile sale, făcute din varii motive (mai ales 
datorită stadiului cunoaşterii izvoarelor la un moment dat). 

Istoria istoriografiei româneşti sau istoria scrisului istoric sau istoria 
istoriei nu cuprinde nume puse acolo la întâmplare, de către o persoană 
sau alta. Din secolul al XIX-lea încoace, de când datează primele 
încercări în domeniu, s-a lucrat cu migală şi profesionalism la 
detectarea autorilor şi lucrărilor care au relevanţă pentru mersul 
gândirii istorice la noi. Din mii de autori (mulți cvasianonimi) care s-u 
aplecat asupra trecutului, au rămas în atenție numai aceia 

reprezentativi, valoroşi, importanţi. S-a apreciat că rolul lor a fost 
benefic în dezvoltarea culturii istorice româneşti, altminteri rămâneau 
anonimi, erau ignoraţi sau condamnaţi. Profesorul Boia vine acum să 
răstoarne toată această ierarhie, să nimicească întreaga galerie a marilor 
istorici români, fără să pună nimic în loc. Nu criticile la adresa 
meşteşugului acestor istorici sunt neobişnuite şi deconcertante, — 
acestea s-au mai făcut şi se vor mai face —, ci acuzele de naționalism, 
autohtonism, autoritarism etc., adică de cantonare în concepţii 
periculoase, neeuropene, opuse integrării noastre euroatlantice. Aceste 
acuze pun sub semnul întrebării întreaga cultură românească şi întreaga 
societate românească, ceea ce este riscant, subiectiv şi nedrept. Din 
fericire, ele conţin şi germenele neacceptării lor, al neîncrederii în ele, 
fiindcă este de bun-simţ să ne îndoim întâi nu de toată istoria şi cultura 
românească, ci de cel care le respinge atât de vehement şi global. 


Btoria românilor 


Istoria românilor, la dl Boia, este aproape complet golită de 
conţinut, din moment ce nici măcar istoricii profesionişti nu pot ajunge 
s-o cunoască în mod cât de cât obiectiv. Ce folos că s-a întâmplat ceva 
în trecut, ce folos că realitatea trecută este obiectivă, dacă noi nu putem 
percepe decât distorsionat (sau „mitizat”) acea realitate? Cunoscând 
trecutul prin intermediul ficţiunii, şi nu al adevărului, istoricii operează 
nu cu materia primă a trecutului, faptele, ci cu „miturile”. În acest fel, 
toate temele istoriei românilor devin la dl Boia „mituri”: dacii, romanii, 
sinteza daco-romană, „lupta de clasă” în Dacia, slavii, romanizarea, 
continuitatea, etnogeneza, romaniile populare, formarea statelor 
medievale, unitatea medievală a românilor, voievozii, moştenirea 
bizantină, apărarea creştinătăţii, națiunea modernă, membrii dinastiei 
de Hohenzollern, Brătienii, Antonescu, Ceauşescu etc. În această 
accepţiune, realitatea trecută, deşi ştim că a existat în mod obiectiv, — 
sau ar trebui să ne îndoim acum şi de acest lucru! —, este ca şi cum n-ar 
fi existat. Nu numai că nu putem tinde la reconstituirea fragmentelor 
trecutului, dar nu putem cunoaşte nedeformat nici măcar faptele brute, 

crede dl Boia. Astfel, trecutul real rămâne complet nebulos, iar trecutul 
construit de istorici este pură ficţiune, ca un poem, ca o simfonie ori ca 
o acuarelă. Istoria nu mai are nici o logică proprie internă, decât 
eventual „logica imaginarului”. Dispare orice încredere a oamenilor 
în trecut, în utilitatea studierii sale. Dacă trecutul nu poate fi cunoscut 
cât de cât „aşa cum a fost”, dacă acesta este „imaginat”, „construit”, 
„făcut” de către istoric (ca şi de către artist), atunci studiul lui sistematic 
nu mai are nici un rost. O mare parte a publicului citeşte istorie ca să 
ştie ce s-a petrecut cândva, să cunoască mai mult, dar şi ca să înveţe din 
experienţa oamenilor de altădată şi chiar pentru că are nevoie de baze 
sau „ancore identitare”, de justificarea, conservarea şi consolidarea 
unei anumite identităţi!*. Din aserţiunile profesorului Boia, publicul 
iubitor de istorie află că nu poate cunoaşte trecutul, ci „ficțiuni” despre 
trecut, că nu poate învăţa nimic din aceste „tablouri” construite de 
istorici şi de alţii şi, mai ales, că identitatea naţională este fără rădăcini, 
nocivă şi păguboasă, în noua Europă pe cale de a se face. 


Istoricii şi miturile 


Lucrarea degajă o anumită înverşunare contra istoricilor, deşi 
autorul este un prestigios istoric. Dacă statutul şi rolul istoricilor simt 
cele arătate de dl Boia, atunci critica — vehementă uneori — nu-şi are 
rostul. Istoricii nu descoperă niciodată adevărul nu fiindcă nu vor, ci 
fiindcă nu pot — aşa sună lecţia dlui Boia. Dacă istoricii nu pot ajunge 
la adevăr, aceasta nu este vina lor şi nu provine dintr-o incapacitate a 
indivizilor sau a breslei în ansamblu. Istoricii, chiar dacă ar vrea şi ar 
putea să ajungă, prin absurd, la istoria-realitate, ei nu ar găsi decât o 
realitate mitizată, fiindcă istoria este formată din „mituri”. Sau numai 
istoriografia este formată din mituri? Sau ambele? Dar oare în ce 
proporție fiecare? Aici, dl Boia nu este foarte clar, lăsându-ne să 
bănuim doar la ce şi în ce fel s-a gândit. Oricum, statutul istoricilor (ca 
şi al istoriei) este foarte serios pus sub semnul întrebării în lucrarea 


1% Bogdan Murgescu, 4 fi istoric în anul 2000, Bucureşti, 2000, p. 9-10. 

aceasta a dlui Boia (şi în altele), din mai multe motive: 1) se spune 
despre ei că nu pot şi că nu trebuie să tindă spre adevăr şi obiectivitate; 
2) creaţia lor este pusă pe acelaşi plan cu a oamenilor de artă, cu a 
literaţilor, cu a autorilor de ficțiune; 3) sunt portretizaţi, cei mai mulți, 
ca manipulabili, influenţaţi politic, lipsiţi de demnitate şi verticalitate; 
4) sunt daţi aproape exclusiv ca autori şi promotori de mituri istorice, 
ceea ce, în esenţă, nu ar trebui să fie rău, numai că „miturile” lor sunt 
prioritar „naționaliste”, „autohtoniste”, „de stânga”, adică nocive, 
defazate, nepotrivite cu epoca; 5) cei mai importanţi istorici români au 
fost „naționalişti de dreapta” sau „de stânga”, fiind greşit orientaţi sub 
aspect politic, filosofic etc. 

Istoricul, nemaicăutând adevărul, nu este om de ştiinţă, dar nici 
artist (nu caută nici frumosul!). El este desconsiderat mai ales prin 
prezumția de lipsă de onestitate. Nici unul dintre istoricii discutaţi de 
dl Boia ca promotori de „mituri” nu apare ca sincer preocupat de trecut 
şi convins de adevăr. Toţi par să fie producători conştienţi de mituri, de 
ficțiune, datorită unor scopuri precise, fixate cu mult înainte, cum ar fi 
patriotismul, naționalismul, autohtonismul, promovarea unității 
ancestrale etc. Nici unul dintre confrații dlui Boia nu este preocupat de 
dinamica internă a disciplinei, de noile descoperiri istorice, de 
izvoarele scoase la iveală, de noua interpretare a lor. Ca urmare, orice 
carte de istorie nu este privită mai întâi ca rezultat al progresului 
cunoaşterii, ca urmare a cercetărilor noi, ci ca un produs al mitizării, 
al manipulării, al aderării la „comanda socială” etc. 

Mai grav este faptul că istoria şi istoricii sunt arătaţi ca principalii 
vinovaţi de „poluarea” cu mituri naționaliste, comuniste etc. a 
„conştiinţei româneşti”. Cheia titlului cărții, după lectura ei, pare 
următoarea: istoria (istoriografia) este formată din mituri naţionaliste 
şi domină în sens negativ conştiinţa românească. Dar reprezentările 
despre trecut, existente în mentalitatea colectivă, nu sunt produse 
exclusiv de istorici, iar dl Boia ştie bine acest lucru. Şi atunci, lărgind 
sfera de tratare, s-a ocupat de toţi cei care, într-o formă sau alta, 
imprimă în conştiinţa românească trecutul: prozatori, poeții, 
dramaturgi, artiştii plastici, muzicienii, eseiştii, politologii, scenariștii 
ŞI regizorii de film etc. Faptul acesta este însă foarte riscant, din punctul 

de vedere al istoricului. Plasarea istoricului în rând cu artiştii poate să 
fie măgulitoare pentru cel dintâi, în anumite circumstanţe, dar în cazul 
de față este păguboasă. Pentru dl Boia, acest amalgam este perfect 
Justificabil: toţi creatorii (inclusiv istoricii) produc ficțiune sau mituri. 
Prin urmare, ceea ce a făcut pentru conştiinţa românească Eminescu 
prin poezia „Doină”, să zicem, a făcut Gh. I. Brătianu prin cartea sa 
Originea şi formarea unităţii româneşti. Produsele acestea ale spiritului 
sunt totuşi, până la un loc, incompatibile. Aici este un caz fericit în 
care cei doi creatori, deşi foarte diferiţi, sunt comparabili ca statură 
intelectuală, ca valori autentice. Dar ce ne facem atunci când dl Boia 
îi acuză cam de aceleaşi lucruri pe Vasile Pârvan şi, să zicem, pe Iosif 
Constantin Drăgan, pe un autentic specialist, creatorul arheologiei 
ştiinţifice la noi, şi pe un amator de istorie, tracoman şi vulgarizator? 
Nu spunem că diletanţii nu influenţează mentalul colectiv. O fac, din 
păcate, dar nu se pot amesteca planurile. Dimpotrivă, diletanţii, unii 
dintre ei chiar impostori, trebuie descurajaţi, arătați cu degetul, iar 
publicul trebuie educat treptat în sensul receptării valorilor autentice. 
Publicul ştie în mare parte că mesajele trimise spre el de istorici sunt 
diferite de cele trimise de artişti sau de alţii care iau storia ca pretext. 
Cartea dlui Boia pare să susțină contrariul. Dar chiar dacă românul de 
rând, să zicem, preia neselectiv semnalele despre trecut, de la oricine 
sau mai degrabă de la neprofesionişti, rolul specialiştilor trebuia 
precizat mai clar. Care specialişti marcanţi au propagat mituri, convinşi 
că fac acest lucru şi că fac un lucru negativ? Noi nu cunoaştem 
exemple. Sau poate că Xenopol, Iorga, Brătianu ori Panaitescu nu ştiau 
ce fac şi le/ne spune acum dl Boia? Oricum, prin aceste procedee, se 
produce o erodare serioasă a meseriei de istoric şi a încrederii în 
capacitatea istoricului de a-şi face meseria, adică de a studia trecutul. 


Miturile în timpul comunismului 


Lipsa de distincţie în acest sens este mai gravă pentru deceniile de 
comunism, când gravele distorsiuni şi mituri erau impuse de autorități. 
Din lectura cărţii dlui Bora, se desprinde imaginea unei bresle omogene 

a istoricilor care a prezidat sau a colaborat cvasitotal la falsificarea cu 
bună ştiinţă a trecutului românesc. Aproape că nu sunt decât istorici de 
partid, istorici militari, autohtonişti, istorici de curte care răspund 
prompt directivelor politice, ca nişte cobai, sau care au „inițiative”, dar 
spre a veni în întâmpinarea „liniei partidului” ori pentru a o face şi mai 
radicală. Or, dacă s-ar face o statistică, s-ar putea vedea uşor că din 
totalul istoricilor de profesie, cu activitate de cercetare şi publicistică — 
nu erau foarte mulţi — au fost destui (majoritatea) care nu au răspuns 
direct „sarcinilor de partid”, care nu s-au înregimentat, care s-au ocupat 
de teme şi de perioade „necontaminate” direct de ideologia PCR. De 
pildă, pentru evul mediu românesc propriu-zis, de la formarea 
poporului român până pe la 1550-1600, aproape toți autorii marcanţi 
din anii '60-—'80 ai secolului trecut au scris opere cu valoare durabilă, 
fără legătură cu „istoria” trasată de partid. Cu excepţia a două-trei 
nume de medievişti de formaţie, cu unele lucrări remarcabile, dar 
angajaţi politic prin anumite demnități de partid şi de stat, mai toată 
medievistica românească din anii comunismului (de după 1962-1964) 
a dat opere valabile, importante până astăzi. La Iaşi şi la Bucureşti s-au 
format valoroase şcoli de arheologie medievală şi de medievistică 
timpurie (cea mai spectaculoasă fiind cea din jurul lui Radu Popa), la 
Cluj a continuat studiul aprofundat al ştiinţelor auxiliare şi al filologiei 
legate de istorie, cu accent pe aria culturii latine, s-au aprofundat vechi 
teme şi s-au profilat altele noi, s-au publicat masiv izvoare etc. 

Este evident însă că regimul comunist a afectat grav, în fondul său, 
activitatea storiografică din România, întâi prin impunerea unei 
singure linii de gândire teoretică, cea marxist-leninistă, şi apoi prin 
izolare şi trecerea la naționalism în cadre comuniste şi dictatoriale. Ca 
urmare a unei culturi dirijate, încorsetate, paleta tematică s-a redus, a 
pierdut din strălucire, iar canalele de comunicaţie cu marile direcţii şi 
şcoli occidentale, cu istoriografia europeană şi americană (cu excepţia, 
poate, a anilor 1965-1974) s-au obturat aproape total. Chiar dacă 
regimul nu putea controla totul, chiar dacă istoricii obişnuiţi puteau 
scrie despre antichitate şi evul mediu relativ nestingheriţi, nivelul 
istoriografiei româneşti a scăzut treptat în comparaţie cu cel al 
istoriografiilor occidentale şi chiar cu cel al istoriografiilor unor țări 

vecine. Schimbul de idei era aproape nul sau strict dirijat, editarea de 
lucrări în străinătate era descurajată şi controlată, iar accesul la 
publicaţii de specialitate de dincolo de cortina de fier (dar, la un 
moment dat, şi din URSS sau din „ţările frăţeşti”!) ajunsese ca şi 
inexistent. Oficial, istoria era „unică şi unitară”, iar polemicile ca şi 
interzise. Desigur, au avut loc unele polemici care nu afectau ideologia 
oficială sau altele, mai delicate, dar strict supravegheate. Toate acestea 
au impietat asupra istoriografiei româneşti, care nu a mai putut fi 
compatibilă, din anumite puncte de vedere, cu istoriografiile europene 
de marcă. 

Dar dirijismul istoriografie nu a putut opri cercetarea şi creația 
autentice şi oneste şi nici nu a dat naştere prea multor mituri, care să 
se potrivească definiției general acceptate şi chiar definiţiei dlui Boia. 
Fireşte, regimul a modelat copios conştiinţa publică, inclusiv prin 
intermediul istoriei, dar a folosit mai mult mijloacele propagandei, 
felurite lozinci, falsuri grosolane, deformări, clişee etc. Astfel, mitul 
„conducătorului iubit” (de pildă Stalin) sau mitul lui Ceauşescu erau 
foarte prezente la nivelul propagandei de partid, în presă, în gazete de 
perete, la radio şi televiziune, în cărți, pe scenele „Cântării României” 
etc., dar mai puţin în conştiinţe. Cu cât ne apropiem de 1989, tot mai 
puţini români credeau în „geniul Carpaţilor” (deşi e discutabil dacă 
vor fi crezut mulți cândva în Ceauşescu conform „logicii 
imaginarului”). Fireşte, după mass-media din anii comunismului 
ceauşist, mitul conducătorului poate servi ca model de „mitizare”. 
Oricum, pentru miturile — câte sunt — din perioada comunismului, 
istoricii nu sunt mai vinovaţi decât alţi intelectuali umaniști. În 
organele de conducere superioară, în comitetele de decizie de la diferite 
eşaloane, în presă etc. nu erau mai mulţi istorici comparativ cu alţi 
intelectuali. Iar după 1989, istoricii nu au rămas mai închistaţi decât 
alte categorii de intelectuali. De aceea, judecăţile de valoare asupra 
întregii bresle trebuie făcute cu realism, în cadru comparativ, pentru a 
nu arunca blamul asupra tuturor. 

Inainte de 1989, istoricii de profesie, în ciuda unor aparenţe, nu erau 
tocmai în grațiile regimului. Ei erau martori incomozi şi potențiali 
critici a1 regimului. Unii „dezertaseră” în Occident şi aruncau pe 
diferite căi, inclusiv radiofonice, blamul asupra comunismului din 

România. Meseria de istoric era în declin sub aspect material şi moral. 
Nici după 1989 nu se poate spune că declinul a încetat şi că istoricii au 
intrat într-o eră de prosperitate. Declinul continuă, atât în planul 
recompenselor materiale, cât şi în cel al recunoaşterii sociale a 
însemnătăţii disciplinei istoriei!“. Blamul generalizat din cartea dlui 
Boia, adresat istoricilor de dinainte de 1944, celor din anii 
comunismului şi celor de după 1989, vine ca un duş rece, nemeritat şi 
nedrept. Aici nu este vorba despre o condamnare individuală sau a unor 
grupuri mărunte de specialişti, abătute temporar de la etica disciplinei 
numite istorie, — ceea ce ar fi fost de înţeles —, ci de o condamnare în 
bloc, a mai tuturor istoricilor români. Cum şi în cât timp se mai poate 
reface prestigiul meseriei de istoric după un astfel de portret colectiv 
sumbru? Dacă opiniile dlui Boia ar fi generale şi obiective, reieşite din 
analize statistice, făcute după „măsurători” indubitabile, am fi 
îndreptăţiți să spunem că ne merităm soarta. Dar aşa, nu ne putem 
abţine să nu lansăm, parafrazând, întrebarea: „Dar cu istoricii ce 
aveţi?” 


Specialiștii temei 


La fel de surprinzătoare şi impardonabilă este ignorarea completă 
de către dl Boia a colegilor români contemporani, preocupaţi de 
statutul memoriei colective, de rolul istoriei în cetate, de mentalitatea 
publică, de imaginar şi chiar de mit şi mitizarea trecutului. Această 
punere între paranteze a celor care trudesc pe aceleaşi coordonate nu 
poate da cititorului avizat decât impresia penibilă a unui dispreţ 
suveran față de toţi şi de toate, de desconsiderare a colegilor, nu doar 
de breaslă, de data aceasta, ci chiar de tematică, de subiect. Sau este 
convingerea creatorului că el însuşi este o instituţie, că totul începe şi 
sfârşeşte cu el, se raportează la el, la inestimabila sa personalitate? 
Fireşte — cum s-a mai observat — „lipsa de instituţii care să înlesnească 
reuniuni istoriografice, dezbateri, analize pe diverse teme sau privind 
chiar ansamblul problemelor puse acum de domeniul însuşi denotă o 


157 Ibidem, p. 88. 

lipsă mai profundă, de ordin structural”!%. Dar această carență nu poate 
explica totul, deşi pe seama ei se poate pune în parte „conduita 
haiducească” a unora în cultură, ilustrată atât de clar de profesorul Boia 
în domeniul istoriei'%. Omul, individul, autoimpus ca instituţie, este 
propulsat de către o societate precară în postura de judecător suprem, 
obiectiv, dătător de direcţie. 

Dar să vedem dacă dl Boia avea antecesori sau contemporani întru 
preocupările referitoare la imaginar. Avea vreo câteva zeci (începând 
chiar cu Hasdeu, Xenopol şi Iorga), deşi vom face referire aici doar la 
doi dintre prestigioşii săi contemporani, necitaţi deloc în lucrarea 
discutată aici!7. Este vorba despre regretatul om de cultură Alexandru 
Duţu şi despre cercetătorul şi profesorul Alexandru Zub, membru 
corespondent al Academiei Române. Alexandru Duţu, erudit istoric al 
culturii româneşti, a elaborat începând din anii '80 ai secolului al 
XX-lea o serie de admirabile lucrări despre literatura comparată privită 
prin grila istoriei mentalităţilor!”!, despre imagini, imaginaţie, imaginar, 
desprinse din orizontul călătoriilor!” şi chiar o antologie de texte cu 
principalele direcţii în istoria mentalităților (între semnatarii studiilor 


16 Alexandru Zub, Sorin Antohi, Oglinzi retrovizoare. Istorie, memorie şi morală 
în România, laşi, 2002, p. 172. 

1 Ibidem. 

1% Semnalăm, pentru sincronismul unor preocupări independente dar convergente 
ca problematică, că exact în anul când dl Boia îşi publica la Editura Humanitas 
lucrarea analizată aici, Editura Enciclopedică scotea la lumină cartea lui Keith 
Hitchins, Mit şi realitate în istoriografia românească, Bucureşti, 1997. Distinsul 
istoric american, specialist de marcă al istoriei noastre, se ocupă în această nouă carte 
a sa de ideea de naţiune la români în secolele XVIII-XX, de ideile de stânga în 
perioada 1870-1944 şi de ideile identitare, văzute prin prisma ortodoxismului, ale 
receptării lui Eminescu de către intelectualitatea interbelică şi a lui Nietzsche receptat 
de Blaga. Această tematică este în parte conexă cu cea avută în atenţie de profesorul 
Boia, dar deosebirea de tratare este izbitoare. Nu este vorba despre deosebirea de stil 
sau de viziune asupra trecutului — lucru absolut firesc — ci de tonul criticii profesorului 
american, care, deşi critic, este departe de a fi iconoclast. Pentru Keith Hitchins, 
națiunea română este o formă de coagulare benefică a energiilor româneşti, prin care 
s-a putut făuri România modernă, ca țară europeană. 

171 Alexandru Duţu, Literatura comparată şi istoria mentalităților, Bucureşti, 1982. 

12 Idem, Călătorii, imagini, constante, Bucureşti, 1985. 

acestei din urmă lucrări, amintim pe Lucien Febvre, Georges Duby, 
Robert Mandrou, Michel Vovelle, Hugo Dyserinck, Roger Chartier, 
Walter Ong)!%5. Cea din urmă lucrare pune o serie de probleme conexe 
cu cele ridicate de dl Boia, precum sensibilitatea şi istoria (ce se 
schimbă şi ce rămâne), istoria sistemelor de valori, modele de 
civilizație în Europa, imagologie comparată, difuzarea modelelor 
culturale etc., toate devenite referinţe clasice în domeniu. Şi totuși, 
numele regretatului specialist care a fost Alexandru Duţu este complet 
trecut sub tăcere. 

Alexandru Zub s-a impus de mulţi ani ca un senior al domeniului, 
cu preocupări largi, mergând de la istoria istoriografiei româneşti până 
la statutul istorici şi al istoricului în societate. Profesorul Zub a elaborat 
lucrări despre Mihail Kogălniceanu (1971, 1974, 19786, 1984), 
Alexandru D.Xenopol (1973, 1983), Vasile Pârvan (1975, 1983, 1985), 
istoricii de la „Junimea” (1976), istoricii generaţiei paşoptiste (1981), 
istorismul românesc (1983), şcoala critică şi pozitivism (1985, 2000), 
istorie şi istorici în România interbelică (1989) şi multe altele. Toate 
aceste lucrări însumate compun aproape o istorie a istoriografiei 
româneşti în secolele al XIX-lea şi al XX-lea, dar una lucidă şi critică, 
erudită şi responsabilă în acelaşi timp. In lucrarea dlui Boia, care are 
în atenţie tocmai viziunea despre trecut a românilor în ultimele două 
secole, aceste cărți se cuveneau obligatoriu pomenite. Este drept că ele 
nu servesc ideii principale a autorului bucureştean, conform căreia 
istoriografia română este copleşită de mituri naționaliste şi 
autohtoniste, dar nici nu fac apologia unui scris istoric perfect şi 
ireproşabil. Alexandru Zub este un autor critic, chiar sever atunci când 
trebuie, un fin şi subtil analist. EI nu poate fi ignorat de nimeni dintre 
aceia care sondează fenomenul istoriografic românesc contemporan. 

Mult mai curioasă este însă trecerea sub tăcere a lucrărilor recente 
ale profesorului Zub care tratează tocmai statutul istoriei, finalitatea 
istoriei, etica istoricului, rolul istoricului în societate (înainte şi după 
1989), distorsiunile trecutului, instrumentalizarea unor istorici sub 
comunism!'*. Aceste cărți (plus seria lungă de articole răspândite în 


13 Idem, Dimensiunea umană a istoriei, Bucureşti, 1986. 


„1% Vezi, de exemplu, Alexandru Zub, Istorie şi finalitate, Bucureşti, 1991; idem, 
În orizontul istoriei, laşi, 1994; idem, Eminescu: glose socio-culturale, Chişinău, 1994; 

periodice) de teoria şi filosofia istoriei prelucrează cam acelaşi material 
ca şi dl Boia şi nici nu ajung la cu totul alte concluzii de fond, numai 
că viziunea asupra reflectării trecutului românesc este realistă şi nu 
catastrofică. Alexandru Zub a privit mereu reflecţia asupra trecutului 
românesc printr-o grilă europeană, a relevat marile virtuţi, dar şi 
scăderile scrisului istoric de la noi, dar nu a devenit niciodată un 
demolator. Istoricul ieşean a construit însă mereu, cu migală, pricepere 
şi erudiție, deşi, contrar dlui Boia, ar fi avut motive foarte serioase de 
blamare a societății româneşti contemporane comuniste, dimpreună cu 
toată cultura de atunci, cu istoriografia şi cu istoricii privilegiați. N-a 
făcut-o, luându-și în serios menirea de istoric căutător de sensuri, de 
adevăruri trecute. Fireşte, citând cărţile şi studiile lui Alexandru Zub, 
dl Boia ar fi fost silit să admită că au existat minţi lucide şi în anii 
regimului comunist, că şi alţii au fost şi sunt conştienţi de existenţa 
imaginarului social, că scrisul istoric românesc de marcă este produsul 
unor conştiinţe responsabile, căutătoare sincere ale adevărului şi 
obiectivităţii, care nu au falsificat trecutul cu bună ştiinţă, convinse 
„Că vor da seamă de ale lor câte scriu”. Altminteri, este mult mai șocant 
să apari în ochii publicului (neavizat sau puţin avizat) drept unic 
deschizător de drumuri, drept „călăreț singuratic”, împins exclusiv de 
un acut simţ justiţiar, chiar de-ar fi să piară lumea. Nu voim să facem 
în aceste pagini nici o referire la cariera universitară şi istoriografică a 
dlui Boia de dinainte de 1989, deoarece aici vorbim despre opera şi nu 
despre biografia sa, dar este extrem de puţin probabil ca Domnia sa să 
nu fi cunoscut întreg peisajul istoriografiei româneşti din anii 
comunismului. De aceea, este impardonabilă ignorarea confraţilor întru 
tematica abordată. Autorul nostru dă impresia că disprețuiește profund 
nu numai creația antecesorilor şi prost inspirata „conştiinţă 
românească” ci şi lucrările colegilor, ale celor care frecventează 
aceleaşi subiecte. Această carenţă, alături de altele, a condus inevitabil 
la o „revoltă anticanonică” desfăşurată sub forma „deriziunii” şi care, 
pe de o parte, „aşază totul sub semnul mitologizării şi demitologizării”, 


idem, Impactul reintregirii, laşi, 1995. Nu am menţionat aici decât lucrări apărute 
înainte de publicarea de către dl Boia a primei ediţii a cărţii sale Istorie şi mit în 
conștiința românească. 

iar pe de alta „eşuează în relativism”!"5. Pe bună dreptate, prea puţinii 
critici ai cărții discutate aici a dlui Boia au remarcat deopotrivă nevoia 
legitimă de „restricţionare pe cât posibil a iluziei”, dar şi abuzul făcut 
prin reducerea istoriei la „un joc de imagini”, fără respectarea regulilor 
demult stabilite şi acceptate ale domeniului şi ale breslei, în lipsa cărora 
se dislocă totul!7. Fără „proceduri unanim acceptate”, chemate „să 
confere plauzibilitate rezultatelor cercetării” istorice!%5,jocul cu 
trecutul” devine pură gratuitate şi ajunge să fie paralel cu „meseria de 
istoric”. Prin urmare, specialiştii temei, ignoraţi de către profesorul 
Boia, l-au ignorat la rândul lor, pe de o parte şi l-au „admonestat” (mai 
blând sau mai sever), pe de altă parte. 


Românii 


Tot ca o chestiune generală, în urma lecturii cărții, se naşte o 
stânjenitoare impresie de desconsiderare a românilor în ansamblu. 
Desigur, nu spunem că aceasta a fost intenţia autorului. Autorul a voit 
să aplice o critică severă celor care „alterează” conştiinţa românească. 
Dar purtătorii acestei „conştiinţe” sunt toți românii, care apar în carte 
mai mult decât modelabili sau naivi; apar adesea chiar aplecaţi spre 
rău, gata de a recepta felurite „isme” (naționalism, comunism, 
autoritarism, autohtonism, traco-dacism etc.), înglodaţi în trecut (cu 
mentalitate de secolul al XIX-lea!), xenofobi, fiindcă se poartă cu prea 
mare deferență faţă de străini, creduli, aducători şi adulatori de 
comunism, iubitori de dictatură etc. Cu un cuvânt, românii nu sunt 
„normalizaţi” (p. 40). Fără să vrea, dl Boia face un portret psihologic 
colectiv ai românilor din ultimele două secole şi mai ales al celor de 
azi, deşi condamnă pe parcursul lucrării astfel de tentative. Cu toate că 


15 Al. Zub, S. Antohi, Oglinzi retrovizoare..., p. 95. 

15 Ibidem, p. 171; Florin Ardelean, Întoarcerea mitului risipitor, în „Familia”, an. 
33, 1997, nr. 9, p. 48. 

11 Alexandru-Florin Platon, Jocul cu trecutul, dar cu reguli precise, în 
„Contrafort”, an V, 1998, nr. 7-8, p. 6. 

1% Jbidem. 

Domnia sa este îngrijorat de impresia prea bună pe care o au românii 
despre ei şi cu toate că spune, în finalul introducerii la ediția a II-a, că 
românii nu sunt nici mai buni, nici mai răi, nici mai capabili, nici mai 
puţin capabili decât alții (p. 41), tabloul general care se desprinde este 
unul sumbru. 

DI Boia nu vorbeşte în lucrare exclusiv despre români, ci îi plasează 
pe români într-un cadru internaţional şi face adesea comparații, numai 
că acestea se opresc la un nivel foarte general. Prin acest procedeu, 
deşi toate popoarele au avut şi au momente de naționalism şi 
xenofobie, de lipsă de realism, de ezitare, de laşitate etc., românii apar 
mai ferm ancoraţi în acestea; deşi toate popoarele din zona central- 
sud-est-europeană s-au considerat „porţi ale creştinătăţii” (dl Boia nu 
spune acest lucru), românii sunt cel mai puţin îndreptățiţi s-o facă; deşi 
rromii sunt rău priviţi în genere pe plan internaţional, românii îi 
tratează şi mai rău; deşi mitul conspirației este unul universal, românii 
cred mult mai puternic în „conspiratori”; deşi popoarele din jurul 
României au făurit în timp imperii (ţarate) şi regate multinaționale, iar 
românii nu, aceştia din urmă sunt totuşi condamnaţi pentru că au visat 
mereu să aibă sau să moştenească un imperiu; deşi toate popoarele se 
vor importante, românii se cred a patra putere mondială etc. Toate 
acestea dau un penibil sentiment de unicitate negativă şi de repulsie 
faţă de propriul trecut şi de propriul popor. 

Fireşte, regimul comunist (şi nu numai) a predicat în etapa sa 
națională şi naționalistă, în mod constant, despre „calităţile” 
extraordinare ale românilor, despre omenia lor, despre trecutul lor 
imaculat, despre rolul lor major în Europa şi în lume. Este greu de spus 
acum câţi români credeau în propaganda regimului, dar este de 
presupus că o bună parte se vedeau pe sine mai buni decât erau. Toate 
acestea au fost exagerări, deformări, erori, minciuni şi se cuveneau 
cunoscute, evidenţiate şi eliminate. După 1989 trebuia ca românii să 
ştie cine sunt cu adevărat, să nu trăiască doar într-o lume a iluziilor. Dar 
metoda cea mai bună de îndreptare a lucrurilor nu este căderea în 
extrema opusă. Aici nu putem aplica principiul mediei aritmetice: dacă 
românii s-au crezut trei decenii „îngeri”, este normal să înveţe alte trei 
decenii că sunt „diavoli”, spre a ajunge la calea de mijloc. Poporul 

român nu este un obiect sau un mecanism, ca să facem experimente pe 
el sau cu el. Principiul „tăierii răului de la rădăcină”, al „tăierii în carne 
vie”, o dată pentru totdeauna, poate conduce şi la sucombarea 
pacientului. Corecturile erorilor trecute se pot face treptat şi gradat. Pe 
de altă parte, condiţiile din România de astăzi nu predispun la o 
reaşezare bruscă şi radicală a conştiinţei istorice. De aceea, este nevoie 
de alegerea judicioasă a strategiei şi de dozarea atentă a demersului 
ştiințific!”?. Fără măsură, se ajunge la efecte contrare, adică nu la 
educarea în spirit european a conştiinţei colective, ci la subminarea 
credibilităţii generale a oamenilor în istorici şi în istorie, la un marasm 
al originilor (Şi al identităţii în general) care nu poate conduce la nimic 
bun. Pe acest fond, au de câştigat doar naţionaliştii, autohtoniştii, 
neocomunișştii, autoritariștii autentici, care există destui în România, 
dar care nu trebuie confundați cu poporul român. Şi nu trebuie 
confundați nici specialiştii cu diletanţii. În această perioadă de criză a 
istoriei şi a istoricilor, se cuvin apărate cu orice preţ statutul disciplinei, 
prestigiul şi importanţa specialistului şi chiar rolul istoricilor autentici 
în societate. Fireşte, eroare şi chiar impostură există la orice nivel şi ele 
trebuie relevate, dar aceasta nu ne dă cuvânt să facem confuzii grave 
şi să îndemnăm publicul să creadă în ele. 


Națiunea 


DI Boia nu este jenat numai de trecutul nostru, de istorici şi de cei 
preocupaţi de trecut, de români ca popor (ori ca etnie), ci şi de națiunea 
română. Termenul națiune îi provoacă parcă repulsie, iar cel de 
naționalism îi stârneşte chiar accente virulente. Fireşte, această 
atitudine nu este tocmai de mirare, dacă decriptăm — şi nu este greu 
deloc — mesajul implicit şi explicit al autorului: națiunea este o realitate 
„Inventată” (ca să-l cităm după un alt citat) recent, cu trecut foarte 
scurt, fără vreun rol pozitiv, iar naționalismul, derivat ideologic al 


naţiunii, nu a fost şi nu este decât generator de conflicte. 


19 Ibidem, p. 113. 

Pentru profesorul Boia, toată antichitatea devine amorfă şi 
insignifiantă, cam fără rost astăzi: dacii sunt un popor diferit de geţi şi 
ambele aceste etnii sunt pe acelaşi plan cu sarmaţii, illirii sau celții din 
zonă; nu se înţelege de ce regiunea s-a numit Dacia şi nici dacă a fost 
stat sau nu; studiul romanilor şi al epocii romane se poate face, dar cu 
prudenţă, fără romanizare, continuitate, etnogeneză, fiindcă toate sunt 
mituri negative care se cuvin abandonate. Evul mediu este cu adevărat 
întunecat, neguros, neimportant. Abia dacă mai sunt şi români prin el. 
Despre „unitatea românească medievală” nici nu mai poate fi vorba. 
Ne şi mirăm că mai există noţiunea de români în secolele XIV-XVI, 
aplicabilă locuitorilor situaţi de o parte şi de alta a Carpaţilor! Dacă nu 
există unitate românească de nici un fel în evul mediu, nici nu ar mai 
trebui să vorbim de români, ci de munteni, olteni, moldoveni şi alţii! 
Şi cum națiunea modernă este un factor al răului, ea trebuie să fi apărut 
din nimic sau din minţile rătăcite ale cărturarilor Şcolii Ardelene, ale 
lui Bărnuţiu, Laurian, Bălcescu, Kogălniceanu sau Barițiu. Cum a 
apărut ex abrupto, aşa poate să şi dispară, fiindcă nu mai avem nevoie 
de ea în această epocă benefică de mondializare! 

Nu înţelegem de ce națiunea este ostracizată şi odată cu ea unitatea, 
romanitatea, continuitatea românilor. Termenul de natio (la plural 
nationes) este folosit frecvent în scris de vreo două milenii, în toată 
Europa şi apoi cu extensiune la întreaga planetă. Fireşte, înţelesul său 
s-a modificat de-a lungul timpului, dar mereu cuvântul a exprimat 
într-un fel sau altul ideca de naştere, înrudire, iar mai târziu de neam, 
rasă, speță, soi, popor, etnie etc. În epoca romană, termenul nu a făcut 
carieră, fiind subsumat de noțiunea înglobantă generală a Orbis 
Romanus Şi de denumirea curentă aplicată adesea neamurilor, etniilor, 
aceea de gentes. După căderea Imperiului Roman de Apus însă, noile 
agregări etnice (începute prin procesele de romanizare şi pigmentate 
serios pe alocuri de populaţiile germanice sedentarizate) vor da naştere 
unor comunităţi noi, numite de izvoare nationes. Aceste comunităţi 
sunt percepute după criterii etno-lingvistice, religioase, de cutumă, port 
etc. şi ele pregătesc naţiunile medievale. În acest sens, există contribuţii 
foarte serioase, savante, bazate pe izvoare, privind originile ideii de 
naţiune în Occident, în secolele V-VII, cu studii de caz edificatoare, 
axate, de exemplu, pe trecerea de la triburile gotice informe la națiunea 

gotică!s0. Acelaşi proces se întâmplă, cu un oarecare decalaj, şi în 
Răsăritul de influenţă elenă, bizantino-slavă şi ortodoxă, în care savanţi 
reputați au urmărit procesele de coagulare a unei conştiinţe naționale 
medievale (mai ales în regiunile de contact cu mediul occidental, latin 
şi catolic)!5!. Numai specialiştii români vorbesc încă despre „conştiinţa 
de neam” (noţiune intraductibilă!), toți ceilalți istorici vorbesc despre 
„conştiinţa naţională medievală”. În lumea occidentală, în zonele de 
maximă dezvoltare, națiunile medievale sunt la apogeu în secolele 
XIII-XIV, iar în Răsărit, acelaşi proces este detectabil în secolele 
XIV-XVI, cu anumite variaţiuni. Termenul de natio a făcut carieră în 
Transilvania medievală, unde avea înţeles prioritar politic (social- 
politic), de grup privilegiat, numai că baza acestor nationes transilvane 
era tot una etno-lingvistică. Este şi motivul pentru care izvoarele, mai 
ales documentele oficiale şi cronicile, preferă spre finalul secolului 
XV, în locul vechiului termen de stare sau status, pe acela de naţiune, 
pentru a denumi aceeaşi realitate, anume grupurile privilegiate 
transilvane. Astfel, în paralel cu înţelesul de grup privilegiat, naţiunile 
transilvane conştientizează din secolul al XVI-lea şi un statut etnic tot 
mai clar (diferenţe de origine, de limbă, de confesiune, de ocupaţii, de 
teritoriu, de port etc.). Nobilimea devine natio Hungarica, vorbeşte 
ungureşte (este mai ales calvină, locuieşte în comitate), natio Saxonum 
vorbeşte dialecte germanice (are ca limbă literară germana), este 
luterană, locuieşte pe terra Saxonum (Kânigsboden sau Fundus 
Regius), natio Siculorum vorbeşte un grai unguresc, este mai ales 
catolică, locuieşte pe terra Siculorum (sau Szekebyfold) şi are conştiinţa 
unei puternice identități. Românii sunt risipiţi peste tot (aşa spun 
sursele din secolul XVI), nu au un pământ al lor, dar au limbă, credință, 
origine distincte şi sunt discriminați, nefiind acceptaţi oficial ca naţiune 
politică. Discriminarea etno-confesională a românilor se reflectă pentru 
prima oară acum în hotărâri dietale. Dar tot în secolele XV-XVI, 


1% Suzanne Teillet, De Goths d la nation gothique. Les origines de l'idee de 
nation en Occident du Y au VIE siecle, Paris, 1984. 

18 Vezi, de exemplu, Fr. E. Thiriet, La formation d'une conscience nationale 
hellenique en Romanie latine (XIII-XIV siecles), în „Revue des Etudes Sud-Est 
Europsennes”, XIII, 1975, nr. 2. 

românii din Transilvania sunt numiţi adesea (în izvoare externe şi chiar 
interne) naţiune în sens etnic. Primul care o face în interiorul Ungariei, 
prin anii 1536-1537, este Nicolaus Olahus (1493-1568), faimosul 
umanist ungar de talie europeană şi de origine română, origine de care 
s-a mândrit toată viața, după cum singur spune şi după cum îi spune 
numele. El susţine că în Transilvania erau atunci patru naţiuni de 
origine diferită, — unguri, saşi, secui şi români —, ceea ce înseamnă 
prevalarea deja a etnicului în raport cu politicul!*?. Fireşte, în evul 
mediu propriu-zis, nici în Apus, nici în Răsărit, nu avea întâietate 
etnicul, ci aspectele confesionale şi, uneori, cele politico-militare sau 
cutumiar-juridice. Naţiunile medievale sunt o realitate în societate, dar 
nu cea mai importantă. Aceasta nu înseamnă că naţiunile medievale 
trebuie ignorate. Națiunea este o realitate veche, de pe vremea Romei 
antice, dar conţinutul său s-a modificat treptat, a evoluat spre formele 
familiare nouă din timpurile moderne. Dacă anticii şi medievalii 
numeau anumite realități din timpul lor nationes, adică naţiuni, noi ce 
motive am avea astăzi să le zicem altfel? Ar fi şi nepotrivit, şi anistoric. 
Desigur, obligaţia istoricului este şi aceea de a explica sensurile 
cuvintelor pe care le foloseşte. În România comunistă, nu s-au putut 
urmări şi recepta cercetările occidentale privind națiunea de-a lungul 
vremii, mai ales cele despre națiunea medievală, datorită izolării, pe de 
o parte, şi a fost interzisă folosirea noţiunii de naţiune pentru alte epoci 
decât cele moderne şi contemporane, fiindcă aşa cereau principiile 
marxist-leninisto-staliniste adaptate în viziune carpato-dunăreană, pe 
de altă parte. Dar cuvântul națiune s-a golit de sens în anii totalitari, 
prin abuz, prin excesivă folosire cu referire la epoca modernă şi mai 
ales la socialism (comunism). Până şi azi, mulți istorici serioşi se feresc 
de acest termen, care, asociat cu naționalismul şi comunismul, dă prost. 
Prea au fost românii acuzaţi de naționalism în anii din urmă, pentru ca 
termenul de naţiune să nu fi primit o încărcătură negativă, perorativă. 
În altă cuprindere, în epoca eforturilor de integrare europeană, li se 
pare multora superfluu să mai vorbească de naţiune. Alţii cred că 
naţiunile europene, cu vechile lor exclusivisme şi încăpăţânări, mai 


'* Joan-Aurel Pop, Națiunea română medievală. Solidarităţi etnice româneşti în 
secolele XTII-XVI, Bucureşti, 1998, p. 115-127. 

ales în Europa Central-Orientală, sunt principalele piedici în calea 
Europei unite. Mai sunt şi din aceia care confundă sentimentul național 
şi patriotismul, adică dragostea de patrie, de locul naşterii şi al 
strămoşilor, cu naționalismul, care azi este o exagerare, este aşezarea 
cu ostentaţie a propriei naţiuni deasupra tuturor, alături de disprețul şi 
desconsiderarea altor naţiuni. 

Şi dl Boia trebuie să aibă motive foarte serioase să repudieze 
națiunea, nu pe cea română neapărat, din care face parte. Va fi fiind 
convingerea profundă că naţiunile, după ce au avut un anumit rol, au 
ajuns purtătoare de divergențe şi de conflicte, că datorită statelor 
naţionale de azi există o stare tensionată în lume sau că, în multe locuri, 
naţiuni dominante asupresc alte naţiuni mai mici, minorități sau alte 
colectivități. Va fi fiind şi saturația de după abuzul din anii 
comunismului, dar şi credinţa că integrarea europeană se poate face 
bine fără naţiuni sau cu naţiuni diminuate ca forță de coeziune. Se 
spune adesea că pregătirea românilor pentru Europa trebuie să treacă 
obligatoriu prin reconsiderarea rolului naţiunii şi al statului național. 
Fireşte, este dreptul oricui să creadă cum doreşte. 

Considerăm şi noi că naţiunile vor avea un profil schimbat în istoria 
europeană a secolului XXI, dar nu credem că ele şi statele naţionale 
sunt piedica în calea integrării europene. Natural, există anumite 
exagerări teoretice şi acțiuni practice reprobabile care se fac în numele 
naţiunii, de către anumite cercuri sau grupuri şi care influențează 
negativ conştiinţa publică, dar acestea nu sunt predominante în 
societățile democratice. Acte josnice se comit destule şi în numele 
Europei unite sau al globalizării. Românii trebuie pregătiți pentru 
integrarea europeană, pentru înţelegerea profundă a tuturor 
implicaţiilor acesteia, pentru muncă, disciplină, conştiinciozitate, 
profesionalism, pentru sacrificii, dar nu neapărat pentru „moartea 
națiunii”. Naţiunile sunt cele mai importante subiecte colective ale 
lumii de astăzi, iar oamenii au trăit şi vor trăi mereu în colectivități. 
Toate colectivităţile au fost, în anumite etape, exclusiviste, greu 
permeabile, geloase pe alte colectivităţi. Însă pot fi educate să fie 
generoase, înțelegătoare, realiste. Naţiunile nu trebuie şi nu pot fi 
desfiinţate la comandă, fiindcă nu s-au creat prin decrete, la date 
precise. Regiunile pot fiinţa în paralel, fireşte, şi nu sunt din principiu 

mai bune sau mai rele decât naţiunile. Cele mai acerbe conflicte locale 
din Italia au fost între oraşele-state vecine, toate italiene, iar astăzi 
experţii Uniunii Europene sesizează actele de concurenţă neloială şi 
chiar conflictele cele mai ascuţite — pentru fonduri comunitare, turism, 
servicii etc. — între zone alăturate şi localităţi vecine. 

În altă cuprindere, identitatea națională, înțeleasă în cadru 
internațional, este şi un bogat tezaur cultural, lingvistic, artistic, istoric, 
de tradiţii, care este păcat să se piardă printr-un efort dirijat, care poate 
fi îndreptat spre o cauză mai bună. Oricum, națiunile se schimbă şi 
pierd treptat multe dintre trăsăturile trecutului. Europa viitorului nu 
poate fi una a diversităţii fără limite, fiindcă atunci se pierde sensul 
unității, dar nici a „unităţii de monolit”, deoarece, pentru un astfel de 
proiect, ar fi afectate grav bazele democraţiei. Fireşte că națiunile şi 
statele naţionale ale noii Europe vor renunţa treptat la mai multe 
atribute, devenite clasice, ale suveranităţii, ceea ce, cu greu, se şi 
întâmplă deja. Probabil, în viitorul nu prea îndepărtat, naţiunile vor fi 
prioritar entități culturale, spirituale, pe măsură ce rolul statelor 
europene integrate — naţionale, unitare, federale sau cum vor fi fiind — 
se va diminua. 

Toate acestea nu ne dau însă motive să diminuăm, cu de la sine 
putere, rolul naţiunilor din trecut, să le scurtăm existenţa şi să le 
acuzăm de toate relele. Naţiunile moderne nu s-au „inventat” ca maşina 
cu aburi, la un moment anume, de către un savant sau de către grup de 
cărturari luminaţi. Explicarea rolului națiunii, fixarea programelor 
naţionale, conducerea luptei de emancipare naţională, fortificarea 
conştiinţei naționale etc. sunt peste tot opera unei elite, dar pe temeiul 
unei realităţi existente, care trebuia doar modelată. Naţiunile au produs 
din sânul lor elite instruite şi conştiente, şi nu invers. Că elitele au 
modelat, la rândul lor, profilul naţiunilor, fiindcă şi-au dobândit locul 
meritat în fruntea naţiunilor, este perfect adevărat, dar faptul nu 
schimbă (nu inversează) datele problemei. Recunoaşterea genezei 
timpurii a naţiunilor, a evoluţiei lor îndelungate, a transformărilor lor 
profunde de-a lungul secolelor nu are nimic cu naționalismul. Cei mai 
serioşi istorici aplecaţi spre studiul naţiunilor medievale — Johan 
Huizinga, Bernard Guense, Gordon G. Coulton, Ernst H. Kantorowicz, 
Jerzy Kloczowski sau Dimitri Obolensky — au fost şi sunt istorici de 

excepţie, europenişti şi chiar mondialişti, fără undă de exclusivism 
național. Cercetările lor sunt onorabile şi merită toată atenția, iar critica 
lucrărilor lor este bine să fie făcută după cercetări proprii în domeniu. 
Specialiştii români au început să aibă preocupări sistematice referitoare 
la națiunea medievală, din motive care nu mai trebuie invocate, mai 
tâziu decât cei occidentali, decât cei polonezi, unguri, bulgari sau greci. 
Nu au facut-o spre a proslăvi națiunea sau spre a răspunde unor 
comandamente politice. Ideologii comunişti, deşi vorbeau la modul 
vulgarizator despre „unitatea bimilenară a românilor”, nu au înţeles şi 
nu au acceptat conceptul de naţiune medievală şi realitatea din care 
acesta a izvorât. Azi nu mai sunt însă motive ideologice de reţinere, din 
moment ce scopul studiului temei respective de către istorici este — 
trebuie să fie — exclusiv cunoaşterea trecutului. 

Încă ceva despre încadrarea marilor spirite ale istoriografiei şi 
culturii româneşti, de pe la 1848 până la 19186, în curentul naționalist. 
Spuneam că termenul de naționalism cuprinde în sine o exagerare 
(plasarea din principiu a propriei naţiuni deasupra tuturor celorlalte şi 
tratarea acestora cu dispreţ şi desconsiderare), iar acest înțeles, curent 
astăzi, s-a impus în lume mai ales după Al Doilea Război Mondial. 
Modelele clasice de plasare a propriei naţiuni deasupra tuturor 
celorlalte vin, în general, din occidentul Europei, din partea tuturor 
națiunilor mari. Cel mai grăitor astfel de model a fost cel german: 
Deutschland iiber alles! („Germania deasupra tuturor!”). Dar, în mod 
curent, în secolul al XIX-lea şi la începutul secolului al XX-lea, a fi 
naţionalist însemna a lupta pentru propăşirea naţiunii proprii, pentru 
eliberarea ei de sub dominație străină, pentru eliminarea discriminărilor 
naționale etc. Când au trăit şi au scris Bălcescu, Kogălniceanu, 
Eminescu, Xenopol şi, parţial, Iorga, cel mai moral lucru pentru un om 
al cetăţii era să militeze pentru națiunea română, pentru statul naţional, 
pentru eliberarea românilor de sub stăpânire străină. Ceea ce reprezintă 
azi ca ideal integrarea europeană era atunci reprezentat de formarea 
statelor naţionale. Toate experienţele integratoare (federaliste sau nu) 
de până atunci şi de atunci erau caduce, erau eşecuri majore. Toate 
naţiunile cu oarecare forță numerică, materială şi morală luptau pentru 
a avea propriile state naţionale. Cele mai cunoscute atunci erau 

națiunea germană şi cea italiană şi, alături de ele, naţiunile poloneză, 
română, cehă şi altele. Aceasta era calea regală a progresului, aşa cum 
era progresul imaginat atunci. Drepturile individului, mai ales pe 
filiera democraţiei liberale, contau foarte mult, dar erau subsumate de 
drepturile colective ale națiunilor, fiindcă națiuni întregi sau părţi de 
naţiuni erau discriminate. Această legitimitate a afirmării drepturilor 
naţiunilor şi a luptei de emancipare națională a fost recunoscută de 
cele mai înaintate personalităţi şi foruri ale timpului. Girul final cel 
mai important i-a venit în 1918 din partea preşedintelui american 
Wilson, care a dat putere de principiu juridic internaţional dreptului 
popoarelor la autodeterminare, în această cuprindere, noi nu îi putem 
judeca pe cărturarii români amintiţi mai sus după înţelesul noțiunii 
actuale de naționalism. Luptând pentru nediscriminarea naţiunii lor 
şi pentru statul naţional unitar, ei se situau atunci pe cele mai europene 
poziţii posibile, iar „ura” lor faţă de străini era de fapt respingerea 
inamicilor românilor, a celor care-i supuneau silnic pe români. Fireşte, 
existau şi atunci accente şi accente, precum şi evidente exagerări sau 
poziţii condamnabile, care trebuie relevate, inclusiv în cazul lui 
Eminescu. Dar a-i plasa pe toţi între „naționalişti” fără explicaţii, este 
incorect şi nedrept. Naționalismul lui Mihai Eminescu, afirmat înainte 
de 1889, este cu totul altul decât naționalismul lui Nae Ionescu, 
manifestat înainte de 1940. În plus, nici acest din urmă naționalism, al 
filosofului trăirist, nu este identic cu naționalismul definit de Iorga, 
existent şi acesta tot înainte de 1940, dar asasinat de emulii pome- 
nitului ideolog al Legiunii. Înainte de a degenera în condamnabile 
excese, naționalismul a fost una dintre cele mai avansate orientări 
europene, ilustrate de membrii cei mai rafinaţi ai elitei. lar pe vremea 
când cel mai înalt scop public al elitei româneşti era formarea şi 
conservarea statului naţional şi consolidarea identităţii naționale, „fără 
cuget duşman contra altor naţii”, era absolut natural ca istoricii să 
restituie realitatea trecută în funcţie de acest ideal. În trecutul 
românilor erau destule fapte care le justificau şi fortificau lupta. De 
altfel, profesorul Boia face, în principiu, exact acelaşi lucru, dar în 
sens invers: alege din trecutul românilor fapte şi mai ales idei, direcţii, 
opțiuni, care să motiveze, să pregătească integrarea noastră europeană, 

care să ne conducă la acceptarea fără şocuri a mondializării. Pentru 
atingerea scopului, Domnia sa consideră însă că trebuie să şi respingă 
acele aspecte ale trecutului care promovează atitudini de tip 
„naţionalist”, „autohtonist”, „autoritarist”, „de stânga”. Până la un 
punct, nimic nu este ieşit din comun: dl Boia face o pledoarie pentru 
europenizarea noastră, adică pentru calea cea mai viabilă a viitorului 
românilor, punând accentul pe anumite valori ale trecutului. Dar aici 
trebuie făcute două remarci: 1) dacă profesorul Boia este deplin 
îndreptățit să facă azi acest lucru, atunci şi Bălcescu, Xenopol sau 
Iorga erau îndreptăţiţi să promoveze identitatea naţională şi statul 
național pe vremea lor, fiindcă aceea era calea regală a românilor 
atunci; 2) deşi integrarea europeană a României este singura soluţie 
pentru ieşirea din criză şi prosperitatea oamenilor de aici şi cu toate 
că pentru dl Boia restituirea trecutului înseamnă ficțiune, nu este 
nevoie de ocultarea intenționată a unora dintre faptele de altădată, pe 
motiv că ele ar frâna pomenita integrare. Istoria noastră nu a fost axată 
pe „lupta de veacuri” pentru integrarea europeană, cum nu a fost nici 
pe „lupta neîntreruptă” pentru unitate naţională. În ciuda originilor şi 
a limbii noastre, Europa Occidentală nu a avut o vreme cu ce să ne 
atragă, iar când ar fi avut destule tentaţii, orientarea noastră spre aria 
de cultură bizantino-slavă era deja stabilită. Faptele şi procesele 
trecutului sunt complexe ca şi viaţa însăşi şi ele stau mărturie pentru 
toate meandrele destinului românilor. Istoricul de astăzi nu are altă 
datorie decât să le scoată la iveală, fără teamă de consecinţe nefaste 
şi cu singurul scop de a lărgi aria de cunoştinţe (de informaţii), 
stabilite după criteriul adevărului. 


Ce putem face cu istoria dacă nu credem în mitul absolut? 


Românii au trecut prin momente bune şi rele de-a lungul istoriei 
lor şi, cu opinteli, au supravieţuit până în pragul mileniului trei. Alte 
etnii, popoare, populaţii, mult mai vivace la un moment dat decât 
românii, „au pierit”, precum spun versurile unui cunoscut cântec 
„naţionalist”, intitulat „Pe-al nostru steag e scris unire”. Nu-i ridicăm 
deloc prin aceasta pe români deasupra celorlalți, ci facem pur şi simplu 

o constatare. În fond, au supravieţuit până astăzi atâtea naţiuni, mult 
mai prospere şi mai faimoase decât românii. De asemenea, nu avem 
motive să credem că poporul român va sucomba în masă în viitorul 
previzibil, dintr-un motiv sau altul, inclusiv din acela că nu-şi cunoaşte 
bine trecutul. Fireşte, locul şi rolul României şi românilor în Europa de 
astăzi nu sunt unele confortabile şi onorabile. O criză mondială de un 
anumit gen ar putea uşor afecta sever România, în comparaţie cu ţările 
prospere şi profund democratice. Sau ar putea să conducă la efecte 
comparabile, într-o lume a vaselor comunicante, aflată pe calea 
globalizării, cum se spune astăzi. Dar să nu ne gândim neapărat la 
crize, ci la situaţiile de normalitate. 

În acest context, România îşi caută încă un loc mai bun în această 
lume sau, mai precis, vrea să-şi ocupe locul pe care l-a găsit şi pe 
care-l preferă. Pentru reuşită, este nevoie de mari eforturi, în orice 
domeniu, de la modul de înțelegere a muncii, disciplinei, organizării, 
eficienţei, de percepere a proprietăţii, până la tipul de alimentaţie, 
protecţia mediului sau atitudinea față de artă ori față de trecut. Natural, 
în acest proces de integrare a României într-un nou circuit de valori — 
nu perfecte, dar verificate în timp ca predominant pozitive — menta- 
litatea colectivă este un factor important. Oamenii trebuie pregătiţi să 
gândească pozitiv, democratic, eficient, creativ, concurenţial, deschis, 
comparativ, altruist etc., etc. Ce rol poate să aibă în conştiinţa 
colectivă şi în reuşita integrării preceperea trecutului? Este greu de 
răspuns, fiindcă perceperea trecutului este dificil de măsurat. DI Boia 
aduce exemple de sondaje de opinie, care sunt foarte relative şi care 
nu măsoară tocmai ceea ce anunţă tema, ci ceea ce vor autorii 
chestionarelor. Înclinăm să credem că modul de înţelegere (şi 
receptare) în mentalul colectiv a trecutului este important pentru 
mersul românilor spre Europa. La fel crede şi dl Boia, deşi accentele 
Domniei sale sunt mai grave şi cad pe aspecte ale trecutului pe care 
nu le considerăm capitale. În fond, dl Boia a scris cartea spre a 
modifica mentalul colectiv al românilor — grav deformat în ultimii 
două sute de ani şi mai ales în deceniile de comunism — în vederea 
succesului integrării europene şi euroatlantice a României. Domnia 
sa spune în mod direct şi indirect în lucrare acest lucru şi ar fi fost şi 

anormal să se sfiască s-o facă, din moment ce orice istoric — crede tot 
Domnia sa — este determinat în demersul său de lumea prezentă, de 
mediul în care trăieşte, de instituţii, de idei politice. Demersul acesta 
de integrare nu este singular, pe de o parte, şi se înscrie în direcția 
voinţei autorităților şi a majorității românilor în general, pe de altă 
parte. Nici un sondaj de opinie şi nici un guvern al României de după 
1989 nu au arătat altceva decât că populaţia şi statul doresc masiv 
integrarea. Dar, în multe pasaje şi subcapitole, lectura cărţii ar putea 
sugera unui cititor neavizat că românii nu doresc integrarea europeană 
a ţării lor. Ceea ce este fals. Românii doresc integrarea în proporţie 
destul de mare, în majoritate covârşitoare, în procentaj mai mare decât 
multe popoare vecine care sunt parțial integrate, dar nu o fac în 
deplină cunoştinţă de cauză. Această separație de planuri este 
importantă, deşi credem că prima constatare este capitală, — dorinţa 
sinceră a poporului român de integrare în instituţiile occidentale —, iar 
a doua secundară. Cu alte cuvinte, românii vor să se integreze, dar nu 
ştiu în mod corect de ce vor acest lucru şi ce le poate aduce în timp 
scurt integrarea. Ce poate să însemne acest lucru, în logica propusă de 
dl Boia? Că istoria — deformată cum a fost — nu 1-a învățat pe români 
doar că sunt „unici” şi „uniţi”, ci şi că sunt europeni şi din marea 
familie a popoarelor occidentale, de care au fost despărțiți şi unde 
trebuie să ajungă din nou. Sau, dacă nu i-a învăţat mereu acest lucru, 
măcar nu i-a făcut să creadă niciodată sincer că sunt destinaţi 
Răsăritului, panslavismului, panortodoxiei sau comunismului 
„nemuritor”. A fost aderenţă serioasă în România la comunism, a fost 
şi este la ortodoxie, dar nu de natura contracarării orientării 
predominante, deşi uneori formale, spre Occident. 

Chestiunea nu este, prin urmare, de a schimba precepţia trecutului 
spre a-l convinge pe români că ţara trebuie să intre în structurile 
europene, ci de a face ceva pentru ca românii să intre în aceste structuri 
în cunoştinţă de cauză, să nu aştepte altceva, să fie pregătiţi, să se 
poarte şi să gândească precum ceilalți europeni. Şi aici, constată pe 
bună dreptate dl Boia, are un rol şi istoria, poate un pic supradi- 
mensionat de autorul nostru. Istoria scrisă şi învățată odinioară, la 
şcoală şi în alte medii, era prea închisă în sine, prea tradiționalistă, cu 
accent prea mare pe națiunea română şi pe rolul său. Sub comunism, 

am avut o istorie naţională cvasiinexistentă şi dispreţuită, în prima fază, 
şi una triumfalistă, unică şi unitară, în faza a doua. Fireşte că era de 
aşteptat o acţiune de corectare a scrisului istoric, din moment ce 
majoritatea factorilor de control asupra sa dispăruseră. Numai că 
dl Boia porneşte de la premisa unei ştergeri complete a trecutului 
vechi, şi a celui care a fost în sine, şi a celui care a fost reflectat. 
Trecutul efectiv, cel care a existat, este desfiinţat pentru că nu-l putem 
cunoaşte obiectiv. Dacă nu putem ajunge la el, atunci acesta este pentru 
noi ca şi cum n-ar fi fost. Iar trecutul reflectat a fost atât de rău 
conceput de istorici şi de alţi oameni, încât toate modelele propuse 
până acum trebuie abandonate. Astfel de opinii alimentează copios 
rușinea de trecut în minţile românilor, ruşinea de a fi fost şi de a fi 
„naţionalişti”, „autohtonişti”, „autoritari”. Ne putem întreba ce ar putea 
face instituţiile europene cu noi dacă suntem atât de răi. 

Această privire destructivă asupra trecutului românesc — dacă 
scrisul istoric ar avea în societatea actuală rolul atribuit de profesorul 
Boia — ar trebui fie să-i mobilizeze exemplar pe români spre a se 
schimba radical (cum s-o facă, ar fi mai greu de spus), fie să-i 
descurajeze complet, prin convingerea că au ajuns pe ultima treaptă a 
decăderii. Credem că dl Boia are impresia că istoria influenţează 
convingerile, atitudinile şi conduita oamenilor mult mai mult decât o 
face în realitate. Noi nu avem motive să constatăm deloc că românii 
sunt, mai toţi sau în marea lor majoritate, „naționalişti”, „autohtonişti”, 
„autoritarişti” şi „de stânga” şi nici că ar fi astfel din cauza educaţiei 
istorice pe care au primit-o. Nu constatăm decât că mulţi români sunt 
dezorientaţi, săraci, umili, dornici să plece din ţară, certaţi cu legea sau 
Jenaţi să-şi recunoască peste hotare naționalitatea etc. Ne îndoim că 
masa populaţiei vede ca soluţii pentru România afirmarea primatului 
naţiunii române în lume, cufundarea în tradiția traco-dacă, trecerea la 
un regim dictatorial sau revenirea la comunism. Orice sondaj de opinie, 
cu întrebări puse direct în acest sens, ar infirma caracterizarea 
dlui Bona. Fireşte, populaţia nu are nici soluţii eficiente de ieşire din 
criză sau nu le poate accepta pe cele propuse de alţii — care ar putea fi 
eficiente — din cauza costurilor sociale mari şi greu de suportat, dar 
aceasta este o altă chestiune. În acelaşi timp, nu se poate afirma că 

românii au, în general, o mentalitate potrivită perfect integrării lor 
europene. Nu au o astfel de mentalitate ori o au in nuce, iar modul de 
înțelegere a trecutului național poate să fie una dintre cauzele acestei 
situaţii. Dar nu cea mai importantă. Nu fiindcă ţin la icoana lui Ştefan 
cel Mare sau pentru că văd în Mihai Viteazul un simbol al unităţii 
româneşti, nu pentru că se cred urmaşi ai dacilor şi romanilor ori 
fuindcă văd un nucleu al formării poporului lor în Transilvania, nu din 
aceste motive sunt românii mai la coada Occidentului! 

Pe de altă parte, pledoaria dlui Boia pentru un alt fel de scris istoric 
românesc este pe deplin îndreptățită. Dar nu fiindcă scrisul istoric vechi 
a fost chemat să servească educaţiei naţionale, iar cel nou ar trebui să 
servească educaţiei europene. Nu în primul rând pentru aceasta. 
Istoriografia a avut mereu şi are un rol educativ de un fel sau altul, însă 
pentru specialist nu rolul acesta stă pe prim plan. Istoricul-cercetător 
studiază trecutul cu metode specifice în vederea cunoașterii. 
Absolutizarea capacităţii de cunoaştere a istoricului sau negarea 
completă a acestei capacităţi sunt două extreme fără suport în realitate. 
Orice istoric autentic, adică profesionist şi onest, se străduieşte să 
reconstituie fărâme din vastul trecut, iar gradul de veridicitate al 
reconstituirilor este variabil, în funcţie de felurite condiții, de mai mulți 
factori. Criteriul esențial după care trebuie să se facă reconstituirea este 
adevărul, nu cel absolut sau total, — fiindcă la acesta oamenii nu au 
acces —, ci acela relativ, uman, parţial, cu variante. Se vorbeşte, fără ca 
aceasta să fie neapărat un paradox, despre adevăruri ale trecutului, 
cum sunt şi adevărurile prezentului. De câte ori nu constatăm în viaţa 
cotidiană că „fiecare are dreptate în felul său”. La fel a fost şi în trecut. 
Despre Marea Revoluţie Franceză, începută în 1789, ştim că a fost o 
uriaşă mişcare în societatea franceză, care a schimbat cursul istoriei 
franceze şi europene. Acesta este un adevăr general. Alte adevăruri, 
particulare, se desprind după studierea izvoarelor şi reconstituirea 
faptelor. Cum izvoarele nu pot fi studiate toate, de către toţi specialiştii 
în domeniu, cum multe izvoare s-au pierdut iremediabil, faptele nu pot 
fi niciodată reconstituite global, până la ultimele detalii. Fiecare istoric 
reconstituie anumite fațete ale faptelor, pe care apoi le interpretează, şi 
dă la iveală anumite fațete ale adevărului. 

Din păcate sau din fericire, strădania istoricului de a reconstitui 
veridic trecutul nu este obstrucționată numai de limitele omeneşti ale 
cunoaşterii, ci şi de mediul familial, de educaţia şcolară, de ideile 
social-politice din societate, adică de mulți alţi factori care îl fac pe 
om să fie o fiinţă socială. Important este ca istoricul să fie conştient de 
acest lucru şi să evite cât mai mult posibil acţiunea factorilor 
perturbatori. Istoricul care se lasă intenţionat subjugat de mediu, de 
concepţii politice dominante, de felurite ideologii contemporane lui pe 
care le transpune în trecut, istoricul care scrie despre trecut „la 
comandă” şi „descoperă” în trecut „adevărul” voit de comanditar, 
istoricul care falsifică în cunoştinţă de cauză trecutul, toți aceştia nu 
mai sunt istorici, pentru că trădează esența meseriei de istoric, anume 
cercetarea obiectivă, pe cât se poate, a trecutului şi descoperirea 
adevărului. 

DI Boia a constatat, pe bună dreptate, că de-a lungul timpului, în 
istoriografia română, dar şi în celelalte istoriografii, trecutul a fost 
restituit adesea foarte deformat, în funcție de mai mulţi factori. Domnia 
sa a preferat să dea acestei deformări numele de „mitizare” sau 
„mitificare”. Chiar şi constatarea acestor abateri grave de la realitatea 
trecută, realizate prin istoriografie, presupune apelul — nerecunoscut 
de dl Boia — la noţiunea de adevăr. Căci în funcţie de ce se stabilesc 
abaterile şi cum se constată că un istoric este mai aproape de realitate 
decât altul? Cum ar fi putut autorul nostru să constate că Onciul are 
dreptate într-o problemă şi că Hasdeu greşeşte? Numai prin raportare 
la adevăr! DI Boia refuză să accepte această evidenţă şi se lasă copleşit 
de mulțimea de abateri reale sau imaginare de la realitatea trecută, 
abateri evidente în scrierile istorice. Pentru Domnia sa, toată 
istoriografia noastră este plină de ficțiune, adică de construcții 
imaginare ale istoricilor. Ceea ce este complet fals. Istoricii autentici 
nu au reconstituit niciodată trecutul după imaginaţie, ci după izvoare. 
Fireşte, multe dintre aceste tentative sunt depăşite, sunt stângace, sunt 
pline de erori, de clişee şi chiar de mituri. Scrierile istorice noi nu aduc 
numai fapte noi în atenţie, ci şi corectează, elimină erori, clişee, mituri 
din scrierile vechi. Şi în scrisul istoric, ca şi în alte domenii, totul se află 
sub semnul schimbării, al înnoirii, cu o constantă: adevărul. 

DI Boia vede însă toată istoriografia noastră ca fiind iremediabil 
nocivă. Şi nu numai istoriografia, ci întreaga cultură românească din 
trecut şi de azi. Cele mai semnificative nume ale culturii româneşti 
sunt blamate şi etichetate drept „naţionaliste”, „autohtoniste”, 
„autoritariste”, „de extremă dreaptă” sau „de stânga”. După chipul şi 
asemănarea personalităților (sau viceversa) este şi poporul român. 
Toate acestea sunt spuse adesea cu vehemenţă, uneori la modul ironic, 
alteori cu prea severă seriozitate. Câteodată, condamnarea aspră a 
tuturor este abia disimulată. Soluţia dată este eliminarea totală a 
„miturilor” nocive, mai ales a celor „naţionaliste”. Dar ce s-ar putea 
pune în locul acestor mituri rele, dacă adevărul este inaccesibil 
istoricului? Nu rămân decât miturile bune, constructive, europene! De 
pildă, în locul „mitului unității româneşti” să se cultive „mitul unităţii 
europene” (de unde să-l luăm?), în locul mitului lui Vlad Ţepeş, 
Justiţiar şi autoritar, mitul lui Dracula, degenerat şi vampir, în locul 
mitului romanităţii, vreun mit al originii anglo-saxone sau americane 
şi aşa mai departe. 

Nu ar fi mai firească descoperirea, semnalarea, blamarea erorilor, 
falsurilor, clişeelor, legendelor etc., strecurate cu voie sau fără voie în 
reconstituirea trecutului şi impunerea obligaţiei de a le elimina treptat, 
pe cât posibil? De altminteri, cultura în general şi istoriografia în special 
au făcut mereu acest lucru. Există un mecanism de autoreglare care 
funcționează în ştiinţă, în creaţie. Astăzi suntem mai aproape de 
cunoaşterea realității greceşti de pe vremea democraţiei ateniene, de 
pildă, decât eram acum un secol. lar peste alt secol vom fi, cu siguranță, 
şi mai aproape. R&gine Pernoud, o Doamnă a istoriografiei franceze, 
într-o carte antologică!*:, se arată indignată de ignoranţa contem- 
poranilor în legătură cu evul mediu şi de mulțimea de falsuri şi clişee 
aflate în circulaţie în mentalitatea franceză în legătură cu evul mediu. 
Prin urmare, metodic şi organizat, cu precizia omului de ştiinţă şi cu 
savoarea proprie artistului, autoarea franceză trece în revistă toate ideile 
preconcepute în legătură cu evul mediu, toate fabulaţiile, toate 
exagerările — de la ideea de „timp întunecat” şi de „barbarie medievală” 
până la vânătoarea de vrăjitoare şi la inventatul ius primae noctis — şi 


18 Regine Pernoud, Pour en finir avec le Moyen Age, Paris, 1977. 

demonstrează cum s-au format abaterile de la realitatea conținută în 
izvoare. Este o carte care demontează toate opiniile comune despre 
lumea medievală. Toată această „igienizare” are însă un singur scop: 
eliminarea falsului, a imposturii, prin promovarea adevărului, aşa cum 
îl cunoaştem din surse. Spre ilustrare, vom cita un fragment din cartea 
menţionată, din capitolul $, intitulat „Istorie, idei şi fantezie”: „Un 
tânăr, de felul celor mai mult apucaţi decât simpatici, s-a prezentat 
într-o zi în biroul meu de la Arhivele Naţionale, voind să-mi supună 
atenției (mă întreb şi acum pentru ce!) un referat pe care îl alcătuise 
asupra preacunoscuţilor cathari. Parcurgerea câtorva pagini mă 
împinse să-i pun întrebarea despre formaţia sa ca istoric; se dovedi 
într-adevăr că cercetase destul de puţin sursele autentice. Ceea ce îi 
provocă o bruscă tresărire indignată: înțelegeți, eu când fac istorie, nu 
o fac spre a şti dacă un anumit fapt este exact sau nu; eu caut în istorie 
ceea ce poate să-mi promoveze ideile. Răspunsul se impuse: Atunci, 
dragă domnule, de ce faceţi istorie? Îndreptaţi-vă spre politică, spre 
roman, spre cinematograf spre jurnalism. Istoria nu are obiect decăt 
dacă ea este cercetarea adevărului; ea încetează să se numească Istorie 
din clipa când devine altceva (subl. ns. — L.A.P.). El plecă decepționat 
şi, pe cât se pare, extrem de iritat”!*%. Un alt episod evocat de Regine 
Pernoud în legătură cu ideea falsă că istoria se face „în minţile noastre 
mici”, că ea se poate construi la comandă, se referă la un scriitor, 
director de colecție istorică la o editură, care, într-o discuţie asupra 
originilor lui Cristofor Columb, i-a spus istoricului Marianne 
Mahn-Lot că teza acesteia în chestiune era poate adevărată, numai că 
oamenilor trebuie să le fie lăsată... libertatea de gândire. La o astfel de 
atitudine, Regine Pernoud crede că ea l-ar fi pus sigur în dificultate pe 
acel domn întrebându-l cât este ceasul. „EI ar fi răspuns: 20 şi 30 de 
minute şi i s-ar fi replicat: Lăsaţi-mi libertatea de gândire: eu doresc 
să fie ora trei dimineaţa”. Revoltată de aceste atitudini, autoarea 
noastră spune că nu se poate nega mai ingenuu şi impudic istoria decât 
în modurile invocate mai sus, că „libertatea de gândire” nu se poate 
confunda cu fanteziile intelectuale ale unor indivizi, dictate de opţiuni 


15 Jbidem, p. 122. 
18 Jbidem, p. 123. 

politice, de opinii personale sau de impulsuri de moment, ori de dorința 
de a scrie o carte de mare tiraj. Istoria, mai spune aceeaşi autoare, îşi 
are domeniul său şi se evaporă literalmente, nu mai rămâne din ea 
decât fraudă şi mistificare, dacă încetează să mai caute adevărul fondat 
pe izvoare autentice. În fine, este citată definiţia istoricului dată de 
Henri-lrenee Marrou: „Om de ştiinţă, istoricul este ca şi cum ar fi fost 
delegat de către fraţii săi, oamenii, la cucerirea adevărului”!*€. Aceasta 
nu este o opinie exotică şi izolată: majoritatea istoricilor cred că istoria 
este cunoaşterea metodică şi chiar ştiinţifică a trecutului, cunoaştere 
posibilă şi necesară, făcută pe baza unor reguli şi în respect pentru 
adevăr!*. Fireşte, regulile cunoaşterii diferă de la ştiinţă la ştiinţă, iar 
gradul de acces la adevăr este mai mare în ştiinţele naturii decât în cele 
socio-umane. Cultura unui popor este o realitate extrem de complexă, 
care include în ea şi miturile, inclusiv cele istorice, dar istoriografia 
nu este şi nu trebuie să fie formată prioritar din mituri. 

Încercarea profesorului Boia de a reforma, corecta, revoluţiona 
istoriografia nu are suport, în lipsa pledoariei pentru adevărul revelat 
de documentele trecutului. Pe de altă parte, deşi această inițiativă 
(venită din interiorul breslei, spre deosebire de altele, destructive, 
dinspre exterior) este, în principiu, necesară şi binevenită, modul său 
de aplicare prea radical, tendinţa ei de condamnare a marilor valori ale 
trecutului, neîncrederea totală în istoriografie, caracterizarea negativă 
a poporului român în ansamblu etc. o fac nocivă. În chestiuni delicate 
precum cele de conştiinţă nu se poate aplica principiul „tăierii răului de 
la rădăcină”, chiar dacă răul acesta ar fi într-adevăr de proporţii 
catastrofale, cum crede dl Boia. lar tonul de condamnare „cu mânie 
proletară”, de „demascare” a miturilor (recte a erorilor) tuturor marilor 
istorici, de la Xenopol şi Iorga până la Andrei Oțetea şi Constantin 
Daicoviciu, nu îşi are locul, nici măcar într-o lucrare polemică. 
Dimpotrivă, propunerea de schimbare vehementă şi totală a abordării 
trecutului poate încetini substanţial procesul — şi aşa lent — de înnoire 
a profilului mental colectiv al românilor. Fisurile mari ale abordării 
dlui Boia dau serioase argumente celor care realmente cultivă 


18 Jbidem, p. 123—124. 
15 B. Murgescu, op. cit., p. 13. 

naționalismul, autohtonismul sau autoritarismul în societatea 
românească. „Ierapia de şoc”, preferată de dl Boia, nu poate să dea 
roade în chestiuni de conştiinţă, pe de o parte, iar pe de alta, nu poate 
fi urmată de specialişti, fiindcă porneşte de la premise teoretice 
neacceptate, nerecunoscute (decât în măsură infimă) în comunitatea 
istoricilor. Regine Pernoud (alături de alţi numeroşi confrați) face o 
critică foarte severă, neiertătoare, a tuturor genurilor de deformări ale 
reconstituirii şi receptării trecutului medieval, dar este convinsă că 
istoricii de meserie (specialiştii) sunt cei chemaţi să restabilească, pe 
temeiul surselor, adevărul. Iar publicul este admonestat uşor, părinteşte 
şi ironic, pentru că acceptă prea repede spectaculosul în detrimentul 
verosimilului. Dar nu este nici urmă de încrâncenare contra istorio- 
grafiei franceze sau contra francezilor. lar motive de încrâncenare, 
după grila propusă de dl Boia, ar fi fost destule şi în cazul exemplului 
francez. Critica scrisului istoric şi a istoricilor este intrinsecă dinamicii 
disciplinei, cu o condiţie: să nu conducă la desfiinţarea istoriografiei şi 
a meseriei de istoric. Modele de critică, însoţită însă de încredere în 
scrisul istoric şi în rolul istoricilor, ne-au fost oferite de mai mulţi 
autori, între care Marc Blochi!** şi Lucien Febvre!*. 

Modelarea conştiinţei istorice a publicului larg este un proces de 
lungă durată'*. Asta nu înseamnă că trebuie lăsată la voia întâmplării. 
Este nevoie imperioasă de abordarea deschisă a concepţiilor despre 
trecut, de confruntarea dintre conservatorism şi înnoire şi chiar de 
confruntarea dintre generaţii. Toate acestea trebuie întreprinse în mod 
curajos, dar fără prejudecăţi şi fără ostentaţie, fără dispreţ la adresa 
antecesorilor şi contemporanilor şi, mai ales, fără dizolvarea 
domeniului istoriei. Istoricii de azi şi cei ai viitorului nu pot avea altă 
soluţie, dacă doresc să rămână istorici, decât să cerceteze trecutul cu 
scopul descoperirii adevărului. Orice alte scopuri îl conduc pe căutător 
spre alte domenii de creaţie. Va veni poate o vreme a globalizării 
disciplinelor, a viziunilor cu adevărat pluri- şi interdisciplinare, dar 
până atunci este absolut necesar să păstrăm specificul cunoaşterii 


1% Marc Bloch, Apologie pour !'histoire ou metier d'historien, Paris, 1974. 
15 Lucien Febvre, Combats pour I'histoire, Paris, 1965. 
1% B. Murgescu, op. cit., p. 113. 

istorice. Altminteri, riscăm să compromitem totul prin amalgamare. 
Înnoirile domeniului, oricât de radicale, nu pot pune deocamdată în 
discuţie ideea adevărului în istorie, oricât de imperfect ar fi acest 
adevăr. lar modificarea mentalităţii va veni treptat, pe măsura 
îmbunătăţirii condiţiilor materiale din societate. 

În afara menirii sale fundamentale de cunoaştere a trecutului, istoria 
ca reconstituire mai are câteva rosturi pentru public, de la educaţie 
până la divertisment. O veche opinie comună, cvasigeneralizată, 
pretinde că prin istorie se face şi educaţie (/istoria magistra vitae), 
ceea ce nu este greşit, fiind verificat de experienţă. De pildă, în şcoală, 
prin intermediul oricărei discipline sau materii, se face şi educaţie, nu 
doar instrucție sau învăţătură propriu-zisă. Tipul de educație poate să 
fie foarte diferit, în funcţie de împrejurări. Dar un fel de educaţie tot se 
face, chiar şi fără voia transmiţătorului. Profesorul sau istoricul nu 
poate goli, oricât ar vrea, mesajul său de sentimente, de atitudini 
morale, de aderarea la anumite valori. De pildă, abordarea temei 
genezei ideologiilor de tip fascist în Europa, oricât de seacă şi bazată 
exclusiv pe fapte ar fi, conţine cel mai adesea, fie şi vag, atitudinea de 
respingere sau de reprobare a istoricului la adresa acestor ideologii. 
Fără formularea unei astfel de poziţii sau prin păstrarea unei atitudini 
neutre, s-ar putea înţelege de către unii că acele ideologii ar fi putut să 
fie benefice, ceea ce ar fi primejdios. Menirea istoricului, ca învăţător, 
este să aibă şi să adere la valori general umane, umaniste, democratice 
şi să cultive aceste valori. Nu există nici un pericol de uniformitate în 
acest sens, fiindcă paleta acestor valori este extrem de bogată. 

Istoricul român, prin urmare, poate transmite fără teamă valorile 
naţionale autentice ale trecutului către noile generaţii, dacă nu se abate 
de la adevăr. Angajamentul profesional al istoricilor de a căuta şi 
exprima în mod echilibrat adevărul istoric este chiar o condiţie pentru 
împlinirea misiunii civice a istoriografiei!”!. Cetăţeanul european de 
mâine nu poate cunoaşte trecutul Europei fără să ştie trecutul 
popoarelor şi statelor care o alcătuiesc. Acest cetățean, spre a respecta 
valorile democraţiei ca principiu general, va trebui să respecte feluritele 


19 Ibidem, p. LI2. 

identități etnice şi naționale de pe cuprinsul continentului, fiindcă va 
aparţine şi el însuşi unei astfel de comunități şi va avea o anumită limbă 
maternă. Or, nu poţi să respecţi ceea ce nu cunoşti. Dacă prosperitatea 
economică va fi o constantă în anii care vin în Europa şi dacă România 
va cunoaşte şi ea o creştere economică, este de presupus un interes 
crescut, de masă, pentru valorile spirituale (chiar dacă nu întotdeauna 
spre cele autentice!). În acest context, se vor putea găsi mai multe 
fonduri care să stimuleze cercetarea istorică şi să îmbunătăţească 
statutul social precar al istoricilor. Istoricii au obligația morală să 
contribuie, cu onestitate şi încredere, la creşterea prestigiului social al 
meseriei lor. Criza prin care trec azi istoricii şi istoriografia, urmare 
până la un punct a degringoladei spirituale din anii comunismului, este 
una comună tuturor intelectualilor şi domeniilor de cunoaştere. Fireşte, 
au fost grade diferite de implicare în propaganda şi acţiunea comunistă, 
dar specialiştii domeniilor socio-umane au făcut-o cam în acelaşi fel. 
De aceea, culpabilizarea exclusivă, fără drept de apel, a istoricilor şi a 
istoriografiei este contraproductivă şi lipsită de realism. Şi mai absurdă 
este blamarea întregii istoriografii moderne româneşti. 

Istoria este o disciplină onorabilă între celelalte, cu valenţe de 
cunoaştere şi educative deosebite, iar istoricii sunt specialişti autentici, 
cu statut şi rol bine precizat. Ei furnizează prin cercetările lor „materia 
primă” pentru toate celelalte discipline socio-umane, care au nevoie 
de datele din trecut pentru verificarea teoriilor şi modelelor lor'?. 
Condamnarea constantă a istoricilor după 1989, pentru vini reale şi 
imaginare, nu face decât să submineze statutul meseriei de istoric şi 
al istoriografiei. Logica internă a disciplinei presupune cu necesitate 
discuţii, abordări contradictorii, polemici, fiindcă adevărul nu iese 
singur la lumină ca spuma mării. Dar aceste polemici nu pot avea 
menirea să dizolve domeniul istoriografiei, să pulverizeze disciplina 
şi pe specialiştii ei. Istoricii români nu au nevoie în acest moment de 
un blam generalizat, ci de soluţii pentru apărarea statutului lor 
intelectual şi pentru stabilirea unui loc onorabil al disciplinei lor. Nici 
națiunea română în general nu poate accede în structurile europene 
lipsită de încredere în forţele proprii, debusolată de un trecut înfățişat 


1% Ibidem, p. 15. 

în culori prea sumbre şi de un prezent precar. Ea nu trebuie învățată 
că totul în trecut a fost rău, ci că, în ciuda trecutului, — bun şi rău în 
acelaşi timp —, prin gândire şi acţiune pozitive, va reuşi să ajungă la 
prosperitate, echilibru, înţelegere, la valorile care au adus faima 
Occidentului. Iar intrarea instituţională oficială a românilor în 
structurile occidentale se va face — vrem să credem — cu demnitate şi 
onoare, nu cu umilință şi supunere. 

În final, vom cita câteva cuvinte ale Margueritei Yourcenar din 
1980, care arată concomitent o dragoste nețărmurită pentru trecut, o 
înţelegere profundă a trecutului şi o receptare realistă a sa: „Când 
pomenim despre dragostea pentru trecut, trebuie să luăm seama că în 
fapt e vorba de dragostea de viaţă; viaţa aparține mai mult trecutului 
decât prezentului. Prezentul e întotdeauna un moment prea scurt, chiar 
când plenitudinea lui face să ni se pară etern. Când iubeşti viaţa, iubeşti 
trecutul fiindcă acesta este prezentul aşa cum a supravieţuit el în 
amintirile oamenilor. Ceea ce nu înseamnă că trecutul ar fi o vârstă de 
aur: ca şi prezentul, el este deopotrivă neîndurător, superb sau brutal ori 
pur şi simplu oarecare”!*%. 

Dincolo de patetism, de profunzimea cuvântului şi de frumuseţea 
stilului, textul de mai sus arată în chip grăitor locul istoriei şi al 
istoricilor în viaţa unei societăţi. Este absolut necesar să preţuim, să 
respectăm acest rol, fiindcă istoria face parte din esenţa umană. În acest 
spirit, apreciem lucrarea profesorului Boia ca pe un eseu cu subiect 
istoric, născut dintr-o concepție specială de filosofie a istoriei şi care 
atrage, pe bună dreptate, atenţia asupra unor deformări ale discursului 
istoric românesc, reflectate în conştiinţa colectivă. Ar fi greşit ca Istorie 
şi mit... să fie apreciată ca o depozitară a adevărului istoric, din moment 
ce nu este concepută în acest sens şi din moment ce însuşi autorul său 
nu crede în restituirea adevărată a trecutului. Lucrarea exprimă mai 
degrabă impresii extrem de critice ale autorului despre trecutul 
românilor şi despre „reconstruirea” de către istorici a acestui trecut, 
totul prezentat într-un limbaj foarte atractiv, în stil alert şi în mod 
convingător. Nici „recenzia” noastră nu este altceva decât tot un eseu 


1% Marguerite Yourcenar, Les yeux ouverts, Paris, 1980 (apud eadem, Memoriile 
lui Hadrian, Bucureşti, 1983, coperta a IV-a). 

istoric. Acesta exprimă un punct de vedere. Nu avem pretenţia că am 
făcut aici ştiinţă, fiindcă nu ne-am putut argumenta decât rar opiniile 
prin invocarea directă a documentelor trecutului, a surselor. Apelul 
constant la izvoare ar fi dat naştere unui demers uriaş, de mai multe 
volume şi ar fi condus la trecerea în revistă la modul detaliat a întregii 
istorii a românilor. Or, nu aceasta a fost intenţia noastră. Am dorit doar, 
cu mijloace similare celor utilizate de profesorul Boia, să exprimăm un 
punct de vedere diferit, având la bază pledoaria pentru cunoaşterea 
realităţilor trecutului după criteriul numit adevăr şi pentru păstrarea 
statutului consacrat al istoricului, anume acela de căutător, cu metode 
precise, al adevărurilor de odinioară. 

Ori de câte ori a apărut o criză de încredere în putinţa istoriei (a 
reflectării istorice) de a dobândi adevărul, ea s-a tradus printr-un recul 
al încrederii în istoria însăşi!”. De obicei, astfel de rezerve grave în 
legătură cu atingerea adevărului istoric şi cu necesitatea căutării 
adevărului istoric au venit din afara câmpului cercetării istorice, mai 
ales din partea unor filosofi sau filosofi ai istoriei, nefamiliarizaţi cu 
specificul muncii istoricilor de profesie. Orice istoric onest, care 
acceptă că realitatea este obiectivă şi că adevărul lumii prezente poate 
fi cunoscut, — în măsura în care îi este dat omului să-l cunoască —, nu 
se poate îndoi de posibilitatea cunoaşterii relative a adevărului lumii 
trecute. În fond, aceasta este menirea istoriei, aşa cum o concep 
majoritatea istoricilor de astăzi. Se poate ajunge, fireşte, la rigoare, la 
stabilirea unei alte meniri, dar atunci trebuie schimbat întreg statutul 
disciplinei şi toată educația de specialitate a istoricilor. Or, conform 
definiţiilor curente ale istoriei astăzi, trecutul trebuie reconstituit (pe cât 
posibil) cu metode precise, care să conducă la o cât mai fidelă 
apropiere de adevăr. Reculul încrederii oamenilor în istoria însăşi este 
dăunător şi denotă o criză prelungită în societate. Ieşirea din criză se 
cuvine însoţită şi de sporirea încrederii în istorie şi istorici. Nu există 
nici un motiv plauzibil de a lipsi conştiinţa publică de unul dintre 
reperele sale fundamentale, anume de memoria colectivă, bazată pe 
claritate, preciziune şi acuratețe. lar integrarea europeană şi 


1% H.-I. Marrou, De la connaissance historique, Paris, 1975 (apud Adrian Pop, 
op. cit., p. 183). 

euroatlantică a României va trebui s-o facem împreună cu profilul 
culturii şi istoriei româneşti aşa cum a fost, împreună cu identitatea 
noastră de români. Că această identitate şi această zestre cultural- 
istorică nu sunt tocmai după chipul şi asemănarea realităţilor 
corespondente din Europa Occidentală şi SUA este de la sine înţeles 
şi nici nu vor trebui să fie. Desigur, aceasta nu înseamnă că nu vom 
avea serioase adaptări şi ajustări de făcut, în mentalitate şi 
comportament, în felul de a percepe lumea, viitorul, națiunea etc. 
Numai că istoria românilor ca realitate nu se poate modifica şi nici nu 
trebuie să facem eforturi în acest sens. Iar istoriografia are menirea de 
a reconstitui, cu varii metode, trecutul, în manieră cât mai obiectivă, în 
acest trecut sunt şi mituri, prezente în conştiinţe, dar nu ca o realitate 
definitorie şi dominantă. De ele se ocupă mitologia, etnologia, 
antropologia istorică, etnoarheologia, istoria mentalităților şi alte 
domenii foarte noi sau ştiinţe şi discipline de frontieră. Miturile 
naţionale sunt o realitate în trecutul şi prezentul oricărei naţiuni; ele 
sunt o marcă extrem de preţuită a spiritualităţii popoarelor, un sigiliu 
inconfundabil şi o sursă de creaţie pentru variate ramuri ale artei. 
Miturile istorice, câte există, se cuvin studiate, cunoscute şi 
caracterizate ca atare. Ele nu trebuie nici supraestimate, nici neglijate, 
nici suprimate. Istoriografia nu trebuie primenită de mituri, dacă 
acestea se cunosc şi sunt conştientizate, ci trebuie permanent înnoită ca 
mod de abordare, adaptată noilor descoperiri, epurată de erori, falsuri, 
interpretări greşite, clişee, deformări, sloganuri, obsesii, prejudecăţi 
etc. lar intruziunea (inevitabilă) a elementelor perturbatoare (educaţie, 
familie, mediu social şi naţional, opinii politice etc.) trebuie drastic 
limitată, în funcție de rigorile disciplinei. Ea nu poate fi însă niciodată 
oprită. Cum s-a remarcat iarăşi recent, „prezentul istoricului nu e 
concordant cu prezentul trecutului şi de aceea, în efortul de 
reconstituire a lui, este latentă imaginaţia, care-l amăgeşte pe istoric, 
insinuându-se şi în actele de cunoaştere pe care el le crede cele mai 
neutre, mai riguros realizate în scopul atingerii obiectivităţii”!S. 
Obiectivitatea reflectării trecutului a încetat să mai fie cea absolută, 


1% Camil Mureşanu, Istorie şi cunoaştere, discurs de recepţie la Academia 
Română, Bucureşti, 2002, p. 14. 

pentru că trecutul reconstituit nu mai este privit azi ca o „realitate 
obiectivă în sine”, ci este văzut ca „o realitate pentru noi”!%. Însă 
această „imaginaţie” inerentă muncii istoricului nu trebuie lăsată să 
zburde pe terenul unor materiale fictive, fiindcă atunci iese din sfera 
domeniului şi conduce la disoluția acestuia. Istoria poate să fie, în 
esenţă, o „meditaţie asupra destinului uman”, dar nu se poate 
transforma în filosofic sau literatură. 

Cunoaşterea istorică are un caracter subiectiv, fiindcă se realizează 
prin mintea istoricului (dar care cunoaştere nu are caracter subiectiv?) 
numai că acest caracter subiectiv nu împiedică accesul la realitatea 
obiectivă, dacă există pregătirea adecvată şi buna-credinţă în acest 
sens. lar istoria nu este „mit” care să trebuiască să fie distrus, ci este, 
cum spunea Marguerite Yourcenar, viaţă, care trebuie cunoscută şi 
respectată. Istoricul, în felul său, aduce, prin cercetarea şi opera lui, un 
omagiu vieţii. EI este un mesager curajos, cu veşti de demult, scoase 
cu greu la lumină. Este totuşi om. Nu-i putem cere să fie zeu. Să-l 
veştejim dacă greşeşte şi, mai ales, dacă perseverează în greşeală, dar 
să-l preţuim dacă dovedeşte onestitate, profesionalism, probitate. 

Și, mai ales, „dacă iubim viaţa, să iubim trecutul...”, fiindcă 
„dragostea pentru trecut înseamnă în fapt dragoste de viaţă”. 


1% Jbidem. 
19 Ibidem. 

Bizanţ 69, 215, 217 

Blaga, Lucian XIX, 103, 105, 107, 
168-171, 173-177, 336, 347, 358 

Blaj 60 

Blasiu de Petrovaradin 141 

Bloch, Marc 380 

Bobâlna 85 

Bodea, Cornelia 160, 161 

Bodor, Andrâs 82 

Boemia 172 

Bogdan, voievod 91, 232, 238 

Bogdan, loan 59, 64, 113, 146, 228, 
241, 242-244, 296, 343, 344 

Boia, Lucian passim 

Bolgrad, judeţ 181 

Bolintineanu, Dimitrie 215, 236, 237, 
242, 342, 343 

Bolliac, Cezar 99 

Bolovan, Sorina şi loan 222 

Borgia, Cesare 242 

Botero, Fernando VI 

Brancovici, Gheorghe 46 

Braşov 29, 30, 78 

Bratislava 222 

Brăila 195 

Brătescu- Voineşti, |. Al. 103, 104 

Brătianu, familia 249, 250, 253, 260, 
343, 344, 351 

Brătianu, Gheorghe I. 34, 35, 64, 65, 
69, 72, 73, 76, 79, 115, 123, 125, 
139, 146, 148-153, 229-231, 287, 
347, 354 

Brătianu, lon C. 48, 98, 99, 189, 190, 
196, 197, 232 

Brâncoveanu, Constantin 232, 275 

Brâncuşi, Constantin 68 

Bretagne 312 

Brezeanu, Stelian 73, 121, 129, 130 

Britania 130 

Bucharest; vezi Bucureşti 

Bucov, cultura 128 

Bucovina 57, 165, 181,221, 222, 235, 
313 

Bucur Ciobanul 258 

Bucureşti (Bucharest) II-V, XIII-XV, 
XX, 2, 5, 10, 18, 20, 29, 31, 34, 
46, 55, 59, 73, 75, 81-87, 90, 9%, 
99, 111, 112, 115, 120, 121, 126, 
129, 131, 134, 147, 148, 150, 154, 
156, 160, 163, 169, 172, 183, 185, 
190, 192, 202, 203, 217, 219, 222, 
227, 229-232, 235, 236, 243, 262, 
264, 265, 273, 282, 308, 314, 317, 
319, 324, 331, 336, 338, 339, 346, 
352, 355, 358, 359, 366, 383, 385; 
Universitatea din = XIII, 2, 5, 75, 
120, 129, 190, 346 

Buda 97, 192 

Budai-Deleanu, loan 61 

Budapesta (Budapest) 178, 200, 203, 
222, 227 

Bulgaria 32, 38, 115, 128, 219, 221, 
313 

Bulgaria Mare 219 

Burebista 81, 90, 108, 110, 136, 210- 
213, 216, 217, 224, 264, 266, 267, 
286, 348 

Burgundia 34 

Bush, George 209 

Buzău XXII 


C 


Cahul, judeţ 181 
Caillois, Roger 18 
Cambridge 30, 71, 327 
Camenița 192 

Canada 193 


Cantacuzino, Constantin, stolnicul 38, 
42, 60 

Cantemir, Dimitrie VI, 42, 60, 65, 
260, 349 

Capidan, Theodor 216 

Caragiale, lon Luca 177, 198 

Caragiale, Mateiu |. 37 

Cardaş, Gheorghe 247 

Carlyle, Thomas 71 

Carol 1 al României 101, 104, 230, 
232-234, 246-249, 253, 271,272, 
319 

Carol al II-lea al României 90, 247, 
248, 252 

Carp, Petre P. 59, 60, 198, 238, 241, 
343, 344 

Carpaţi, Munţii 29, 41, 66, 74, 89, 
123, 126, 132, 144, 145, 147, 148, 
150, 153, 185, 191,211, 313, 356, 
364; Carpaţii de Curbură 29; 
Carpaţii Nordici 126, 211 

Casandra, personaj mitologic XVI 

Cassirer, Ernst 18, 337 

Catargiu, Barbu 48 

Călinescu, George 170, 171, 175, 176, 
261, 302 

Călugăreni, lupta de la 153 

Căpitanul; vezi  Zelea-Codreanu, 
Corneliu 

Câmpia Transilvaniei XIX 

Ceauşescu, Nicolae 86, 136, 152, 174, 
175, 210, 211, 224, 225, 231, 258, 
264, 266-269, 277, 282, 291, 307, 
311, 316, 319-321, 348, 351, 356 

Ceauşescu, Ilie 109, 111, 114, 224 

Cecenia 207 

Ceh, personaj legendar 94 

Cehia 37, 38, 178, 226 

Cehoslovacia 283, 307 

Cernovodeanu, Paul 265 

Chalcocondylas, Laonicos 242 

Charon, personaj mitologic 110 

Chartier, Roger 359 

Cheresteşiu, Victor 264 

Chiajna, doamna 236 

China 216 

Chişinău 359 

Churchill, Winston 209 

Cihac, Alexandru 113 

Cihodaru, Constantin 265, 348 

Ciobanu, Veniamin 265 

Cioran, Emil XX, 106, 172, 185, 186, 
216, 218, 259 

Citron, Susanne 18 

Cîmpeanu, loan 136 

Clio, personaj mitologic 15 

Cluj; vezi Cluj-Napoca 

Cluj-Napoca XV, XXII, 21, 30, 34, 
81, 82, 84, 86, 88, 92, 93, 104, 
112, 155, 162, 178, 221,222, 261, 


266, 267, 318, 337, 355; 
Universitatea din — 162 
Cohn, N. 18 


Columb, Cristofor 378 

Comunitatea Statelor Independente 
313 

Confederaţia Helvetică 312; vezi şi 
Elveţia 

Constanţa 222 

Constantin cel Mare, împărat 192 

Constantinescu, Miron 126 

Constantiniu, Florin 191,265 

Constantinopol 218, 219 

Copoiu, Nicolae 83 

Coposu, Corneliu 270 

Cordoş, Gheorghe 178 

Coruţ, Pavel 286, 287, 343, 347 

Costin, Miron 42, 60, 336 


Coşbuc, George 232, 236, 237, 247, 
248, 279, 342, 344 

Cotruş, Aron 251, 343 

Coulton, Gordon G. 30, 368 

Cozia, mănăstire XXI 

Crainic, Nichifor 68, 169 

Craiova 265 

Creangă, lon 88, 177, 232 

Creţia, Petru 302 

Crişan, lon Horaţiu 110, 111 

Crişana 157, 159, 164, 192, 327 

Croaţia 38 

Croce, Benedetto 71, 334 

Cucuteni, cultura 90 

Cuza, Alexandru Ioan 58, 80, 90, 146, 
212, 232, 233, 241, 242, 245-247, 
253, 264, 267, 271, 272,288, 319, 
328 


D 


Dacia 46, 58, 71, 72, 77, 81, 96, 102, 
103, 108, 109, 113, 119, 121, 124 
130, 139, 141,249, 263, 315,316, 
351, 364; Dacia nord-dunăreană 
119, 121; Dacia preromană 72, 
108, 109; Dacia romană 81, 108, 
126, 128, 129; Dacia scitică 124 

Daicoviciu, Constantin 81, 93, 108, 
109, 112, 125-129, 266, 379 

Daicoviciu, Hadrian 81, 82, 108, 112, 
136, 265 

Dali, Salvador VI 

Davila, Alexandru 236, 342, 343 

Decebal 90, 100, 101, 108, 119, 232, 
247, 249, 258, 286, 289, 315 

Decebalus 266 

Delavrancea, Barbu Ştefănescu 237, 
34 

Densusianu, Ovid 123 

Densuşianu, Nicolae 85, 103, 104, 
109, 107, 286 

Despot-Vodă (loan Iacob Heraclid) 
233, 235, 236 

Diaconescu, Marius 141 

Diamandi, Sterie 249 

Dilthey, Wilhelm 336 

Dionisie Eclesiarhul 194 

Dobrogea 81, 124, 125-127, 129, 195, 
221 

Dogaru, Mircea 216, 218 

Doja, Gheorghe (D6zsa Gyrgy) 260 

Dorne (Țara Dornelor) XXII 

Dosoftei 42 

Dracula 22, 244, 246, 323, 326, 337, 
317 

Dragomir, Silviu VI, 69, 196, 264, 265 

Dragoş din Bedeu 91 

Dragoş din Giuleşti 91 

Dragoş-Vodă 53, 91, 232 

Dragul 139, 142, 178, 188, 208, 212, 
244 

Drăgan, loan 141 

Drăgan, losif Constantin (ICD) 112, 
215, 216, 218, 343, 354 

Drăghicescu, Dumitru 168-170, 194, 
197, 198, 330 

Drăgoescu, A. 266 

Drăgulea, fiul lui Dragul 244 

Drăgulilor, neamul 244 

Dridu, cultura 127, 128, 132 

Dromichete 267 

Duby, Georges 359 

Duca, I. G. 249, 343 

Dumezil, G. 337 

Dunărea 5, 50-52, 57, 66, 72, 74, %, 
115, 116, 118-122, 125-127, 130-— 
132, 134, 137-139, 189-192; 


Dunărea de Jos 72, 134, 189; 
Dunărea Mijlocie 211 
Durand, G. 18, 337 
Duţu, Alexandru 358, 359 
Dyserinck, Hugo 359 


E 


Eco, Umberto 335 

Eder, losif Carol 61 

Edroiu, Nicolae 84-86, 265 

Egiptul faraonilor 14 

Elada 117, 123 

Eliade, Mircea 18, 103, 105-107, 174, 
197, 259, 337 

Eliade, Pompiliu 197 

Elveţia 172 

Eminescu, Mihai XVI, 42, 43, 66, 99, 
101, 168, 170, 171, 175-177, 181- 
184, 186, 198, 215, 232,237, 242, 
245, 256, 258, 259, 302-304, 342, 
354, 358, 359, 369, 370 

Enescu, George 68 

Engel, Johann Christian 61, 242—244 

Engels, Friedrich 231, 282, 317 

Erszegi, Geza 141 

Est 192, 193 

Europa XVI, XVII, 6, 10, 25-27, 30, 
32, 35, 37, 39, 41, 47, 53, 66, 68, 
75, 87, 92, 109, 114, 116, 118, 
134, 139, 140, 142, 154-156, 163, 
165-167, 171, 173, 178, 180, 183, 
185, 187-192, 195, 196,201, 202, 
206, 219, 220, 222, 223, 225, 226, 
229, 252, 271, 278, 284,285, 291, 
296, 297, 301, 305, 312-314, 318, 
321, 322, 330, 333, 334, 339, 340, 
352, 359, 362, 364, 367-369, 371, 
372, 381, 382, 385; Europa de 
Apus 190; Europa Centrală 180, 

190; Europa Central-Orientală 6, 
41, 190, 220, 313, 367; Europa 
Occidentală 10, 30, 114, 165, 178, 
189, 226, 285, 312, 371, 385; 
Europa Orientală 32, 118; Europa 
de Sud-Est 180, 190, 220; Europa 
unită 10, 47, 223, 278, 301, 367 

Eutropius 61 

Evanston 32 


F 
Făgăraş, regiunea 158 
Febvre, Lucien 16, 17, 359, 380 
Federaţia Rusă 313; vezi şi Rusia 
Ferdinand de Habsburg 141 
Ferdinand I al României 246, 247 
Filip al IV-lea cel Frumos 30 
Filip Ficior, alias More de Ciula 38 
Finlanda XXI, 172 
Firenze (Florenţa) 31 
Florian, Mircea 335 
Francia 34 
Franţa XVI, XXI, 30, 31, 36, 41, 42, 
55, 68, 87, 98, 140, 142, 143, 172, 
198, 199, 201,202, 210, 214,216, 
226, 253, 274, 312, 320, 323, 328 
Fundus Regius 365 


G 


Gadamer, H.-G. 335 

Gafencu, Grigore 268 

Galaction, Gala 247, 248 

Gallia 316 

Gelou 135, 136 

Georgescu, Valentin Al. 35, 218 

Germania VIII, XVI, 131, 144, 162, 
172, 198, 199, 201, 202, 213, 214, 
223, 279, 312, 320, 369 

Getia 316 


Gheorghiu-Dej, Gheorghe 260, 291 

Ghinoiu, lon 232 

Girardet, Raoul 18, 290, 291 

Giurescu, Constantin 83, 84 

Giurescu, Constantin C. 69, 73, 74, 
79, 113, 124-126, 145, 146, 238, 
240-242, 244, 245, 247, 343, 344 

Giurgiu 195 

Glad 135 

Glodariu, loan 265, 266, 315 

Goethe, Johann Wolfgang von 62, 88 

Goga, Octavian 215, 247 

Gorbaciov, Mihail S. 209 

Gorovei, Ştefan Sorin 34, 35, 156, 
265, 348 

Goya, Francisco XVIII 

Grecia 37, 38, 226, 316 

Grecu, Vasile 88 

Grigoraş, Nicolae 156, 265, 348 

Grigore Ureche VII, 42, 60, 94, 9, 
140, 238, 240, 343 

Grigorescu, Nicolae 232 

Griviţa 100 

Gruman, Gerald J. XIII 

Gudea, Nicolae 82, 265 

Guenece, Bernard 368 

Guida, Francesco 141 

Gyemânt, Ladislau 30 


H 


Habsburg, dinastie 327; vezi şi Imperiul 
Habsburgic 

Hacius, Martin 38 

Hadrian, împărat roman 81, 82, 108, 
136, 265, 383 

Hamangia, cultura 175 

Hangerli, Constantin 234 

Hasdeu, Bogdan Petriceicu 43, 58, 63, 
66, 98-—100, 106, 113, 115, 123, 

133, 198, 215-218, 238, 241, 286, 
296, 336, 342-344, 358, 376 

Hațegului, ţara 145 

Havel, Vâclav 307 

Heliade-Rădulescu, Ion 48, 53, 233, 
242 

Henric al IV-lea de Bourbon 31, 87 

Herder, Johann Gottfried 144, 145, 
168 

Herodot VII, 15 

Hitchins, Keith 358 

Hitler, Adolf 204, 213, 252, 255, 258, 
284 

Hlihor, Constantin 208 

Hobsbawm, Eric 327 

Hodoş, Alexandru 247 

Hohenzollern, dinastie 247-249, 253, 
320, 351 

Hohenzollern-Sigmaringen, dinastie 
248, 249 

Hoidas, Spiru 78 

Homer 88 

Horea (Vasile Ursu Nicola) XXI, 27, 
28, 85, 86, 258, 264 

Horea, Constantin XIII 

Horedt, Kurt 131, 132 

Hossu-Longin, Lucia 281, 343 

Hotin 181, 182 

Hristos, lisus 71, 77, 103, 128, 130, 
138, 258 

Huizinga, Johan 32, 368 

Hungaria; vezi Ungaria 

Hunor, personaj legendar 94 

Huntington, Samuel 193 

Huru, fals cronicar 53, 54, 133 


I 


L.A.P.,; vezi Pop, loan-Aurel 
Ialomiţa, râu XXII 


Ialta 209 

Iancu de Hunedoara IX, 38, 158, 190, 
232 

Iancu, Avram XXI, 55, 161,232, 258, 
264, 270, 271 

Iaşi 14, 35, 53, 59, 82, 148, 156, 191, 
218, 267, 355, 358-360 

ICD; vezi Drăgan, I.C. 

Illiria 316 

Imperiul Habsburgic 121, 151, 158 

Imperiul Otoman 75, 84, 192, 195, 
207, 217, 234, 242, 326; vezi şi 
Imperiul sultanilor, Înalta Poartă, 
Poarta otomană, Semiluna 

Imperiul Pelasgic 103 

Imperiul Roman 33, 78, 119, 364 

Imperiul Roman de Apus 78, 364 

Imperiul sultanilor 192 

Imperiul Țarist 196; vezi şi Rusia 

India 180 

loan de Hunedoara; vezi Iancu de 
Hunedoara 

loan Românul (Johannes Olah); vezi 
Iancu de Hunedoara 

Ioana d'Arc 32, 276 

Ioanid, lon 281, 343 

loan-Vodă cel Cumplit 58, 216, 232, 
238, 241, 242, 260, 344 

loan-Vodă cel Viteaz; vezi Iloan-Vodă 
cel Cumplit 

Ionescu, Nae 68, 169, 187, 370 

Jonescu-Nica, G. 103, 105, 107 

Iordanes 61 

Iorga, Nicolae VII, X, 29, 34, 35, 45, 
59, 67, 69-72, 74, 76, 77, 79, 88, 
100, 101, 105, 113, 124, 133-135, 
145, 146, 151-153, 155, 194, 198, 
199, 215-218, 238, 240, 261,268, 
287, 319, 321, 336, 343, 344, 346, 

347, 349, 350, 354, 358, 369-371, 
379 

Iosif al II-lea, împărat 337 

Ipătescu, Ana 260 

Irlanda XVII, XXI, 172, 226, 312 

Irlanda de Nord 312 

Iscru, Gheorghe D. 265, 289, 343 

Ismail, judeţ 181 

Istanbul 202 

Istrati, C. I. 103, 104, 106, 108, 347 

Italia XVI, 14, 31, 96, 113, 172, 199, 
226, 276, 312, 313, 368 

Iulianus 61 


ld 


île de France 31 
Înalta Poartă 84, 192 


J 


James, Henry 169 
Johannes Olah; vezi Iancu de Hune- 
doara 


K 


Karlowitz 207 

Kemeny Jozsef 53 

Kiril Lukaris, patriarh 141 

Kloczowski, Jerzy 368 

Kogălniceanu, Mihail VI, 43, 53-55, 
60, 64, 96, 123, 144, 181, 19%, 
232, 359, 364, 369 

Konstanz, Conciliul de la = 31 

K6nigsboden 365; vezi şi Fundus 
Regius 

Kosovo 309 

Kossuth, Lajos 55 


L 
Lapedatu, Alexandru 69 


Larousse 20 

Laurian, August Treboniu 43, 49, 95, 
113,216, 218, 242, 364 

Lăpuşneanu, Alexandru 236 

Leh, personaj legendar 94 

Levi-Strauss, Claude 21, 90, 337 

Liga Sfântă 326 

Liov 222 

Litovoi 145 

Locurilor Sfinte 217 

Londra (London) 32, 169, 312 

Loomis, Louise R. 31 

Lorenz, Ottokar 230 

Lot, Ferdinand 72, 115 

Lovinescu, Eugen 26 

Lumea Nouă 342 

Lupaş, loan 69, 90, 148-150, 152 

Luther, Martin 172 


M 


Mabillon, Jean 97 

Macarie 54 

Macedonia 115 

Machiavelli, Niccolă 31, 88 
Magheru, Gheorghe 260 

Masgor, personaj legendar 94 
Magyarorszâg 325; vezi şi Ungaria 
Mahn-Lot, Marianne 378 

Maica Rusia 207; vezi şi Rusia 
Maior, Petru VI, 61, 62, 64, 65, 9%, 
123, 181 

Maiorescu, Titu 26, 42, 43, 59-66, 
177, 198, 302, 304 

Malta 209 

Mandrou, Robert 359 

Maneca, Constant 20 

Maniu, Adrian 247, 248 

Manning, Olivia 225 

Manolescu, Nicolae XIII, XVI 

Manuilă, Sabin 222 

Maramureş 92, 141, 157, 159, 164 

Marcu, Florin 20 

Marea Britanie XVI, 213, 312 

Marea Neagră 149 

Marghiloman, Alexandru 251, 343 

Maria, regina României 250, 251, 344 

Marica, George Em. 178 

Marrou, Henri-lrenee 379, 384 

Martonne, Emmanuel de 145 

Marx, Karl 172, 231, 282, 301, 303, 

317 

Massim, loan C. 95 

Matei Basarab 147, 232 

Matia Corvin 224, 243 

Maxim, Mihai 83, 84, 192 

Mărginimea Sibiului XX 

Mehedinţi, Simion 145 

Mendes, Candido 18 

Menumorut 135 

Michelet, Jules 64, 65, 262, 263 

Micu, Samuil VI, 61, 64, 123 

Micu-Klein, Inocenţiu 27 

Mihai | al României 246, 269, 271, 

319 

Mihai Viteazul (Mihai Voievod Viteazul) 
8, 22, 23, 45-47, 53, 75, 80, 86, 87, 
145-154, 164, 183, 189, 191, 210- 
213, 216, 218, 232, 236, 237, 247, 
248, 262-264, 275, 319, 323, 326, 
328, 329, 338, 375 

Mihnea cel Rău 236 

Mihnea Turcitul 47 

Miloşevici, Slobodan 309 

Mincu, lon 67 

Mircea cel Bătrân 9, 82, 83, 156, 157, 

232, 237, 247, 339 

Mircea-Voievod; vezi Mircea cel Bătrân 

Mitu, Sorin 235, 273, 322, 326 








Moesia 126, 129, 130; Moesia Inferior 
(inclusiv Dobrogea) 126 

Moldova 30, 34, 35, 45, 46, 53, 55, 
81, 83, 84,91, 123, 126-130, 134, 
141, 147, 148, 153, 154, 156-159, 
162, 166, 182, 191, 196,210, 224, 
234, 288, 313, 327, 348; Moldova 
mică 288 

Moles, Jan N. 32 

Moliere (Jean-Baptiste Poquelin) 42 

Mollat, Michel 30 

Molnâr, Gusztâv 163 

Monod, Gabriel 64 

Montfaucon, Bernard de 97 

Montpellier 100 

Morand, Paul 225 

Moraze, Ch. 337 

Miinchen 32 

Muntenia 119, 126-130, 132, 288; 

vezi şi Țara Românească 

Muratori, Ludovico Antonio 97 

Mureşanu, Camil 265, 282, 385 

Murgescu, Bogdan 231, 255, 265, 

352, 379, 380 

Murnu, George 216 

Muşatini, dinastie 156, 247 


N 


Napoleon I Bonaparte (Napoleone 
Buonaparte) 223, 248, 293, 312 
Napoleon al III-lea XIII, 18, 21 
Napoli 162 

Năsăud 337 

Năstase, Dumitru 218 

Năsturel, Petre Ş. 218 

Neagoe Basarab 88, 232 

Negru- Vodă 64, 90, 91, 135, 150, 232 
Negruzzi, Constantin 236, 284, 342 
Nestor, lon 127, 128 

New York 30, 32, 169, 327 

Nicoară, Toader 21, 337 

Nietzsche, Friedrich 71, 358 

Nistor, loan 69 

Nistor, Paul XII 

Nistru 196, 279 

Noica, Constantin 106, 172, 174-176, 
185, 259, 347 

Norvegia XVII, XXI, 172, 226 








O 


Obolensky, Dimitri 32, 39, 368 

Occident VIII, XVII, 9, 38, 39, 44, 54, 
70, 77, 78, 80, 84, 87, 109, 171-— 
175, 177, 180, 187-189, 191-194, 
196, 200, 201, 209, 222, 227, 233, 
243, 277, 290, 291, 307, 309, 310, 
312, 313, 324, 356, 364, 365, 369, 
373, 375, 383 

Occidentul european 172 

Odobescu, Alexandru 43, 99, 236, 
342, 343 

Olahus, Nicolaus 38, 94, 140, 366 

Olanda XXI 

Oltenia 119, 125, 126, 132, 162, 288 

Onciul, Dimitre VI, X, 59, 64, 65, 
100, 101, 123, 145, 146, 150, 228, 
230, 238, 241,247, 248, 343, 344, 
376 

Ong, Walter 359 

Ordinul iezuit 39 

Ordinul ioanit 16 

Orient 175 

Oțetea, Andrei VI, X, 81, 94, 128, 
261, 264, 265, 379 


P 


Padania 312 
Pakistan 180 


Palermo 162 

Panaitescu, Petre P. VI, X, 29, 38, 58, 
69, 74-76, 79, 81, 88, 103-105, 
107, 108, 113, 123, 125, 126, 145, 
146, 153, 189, 190, 192, 231,261, 
272, 213, 297, 346, 354 

Pannonia 130, 139, 211 

Panu, George 42, 43, 63-66, 261, 263 

Papacostea, Şerban 29, 34, 35, 84, 87, 
92-94, 134, 155, 156, 216, 243, 
265, 317, 318, 348 

Papadat-Bengescu, Hortensia 37 

Papahagi, Pericle 216 

Paris XX, 18, 20, 30, 32, 100, 146, 
185, 202, 312, 365, 377, 380, 383, 
384 

Pascu, Ştefan 86, 126, 136, 162, 264 

Pataki, Iosif 265 

Patapievici, Horia-Roman 175, 176 

Păltiniş 174 

Părţile Vestice 29, 157, 158 

Păun, Radu G. 203, 236, 338, 341 

Pârvan, Vasile 69, 71, 72, 76, 77, 79, 
101, 102, 104, 124, 125, 130, 151, 
349, 354, 359 

Pemoud, Râgine 377 

Peninsula Balcanică 216 

Pereny, Jozsef 32 

Perpessicius (Dumitru Panaitescu) 302 

Pesta 97 

Petre, Zoe 286 

Petrescu, Camil 37 

Petrescu, Cezar 37, 247 

Petrescu, Costin 253, 256 

Petrescu-Dâmboviţa, Mircea 265 

Petru Aron 233, 234 

Petru cel Mare 260 

Petru Movilă 42 

Petru Rareş 165, 232 

Petru Șchiopul 238 

Philippide, Alexandru 123, 125 

Piaţa Universităţii 291 

Picasso, Pablo VI 

Piliuţă, Constantin 266 

Pind, Munţii 115 

Pippidi, Andrei 219 

Pisa 92 

Piso, loan 82 

Platon, Alexandru-Florin 361 

Pliniu cel Bătrân 315 

Poartă otomană 26, 34, 83, 84, 189, 
192, 202, 205, 234-236, 242, 255, 
299, 361 

Pogor, Vasile 168, 170, 171 

Polichinelle 117 

Polonia XVI, 37, 38, 63, 68, 95, 178, 
226, 240, 283, 307 

Pop, loan-Aurel (I.A.P.) I-III, 31, 32, 
46, 87, 141, 145, 189, 317, 331, 
366 

Popa, Radu 136, 162, 348, 355 

Popescu-Puţuri, lon 109, 111 

Portocală, Nicolae 103-107, 347 

Portugalia 172, 226 

Porumbescu, Ciprian 78 

Poseidonius din Apamea 315 

Praga 32, 222 

Preda, Dumitru 282 

Preda, Marin 307 

Principatele Dunărene 196 

Principatele Române 29, 41, 65, 198, 
207, 229 

Principatele Unite 29 

Principatul Transilvaniei 33; vezi şi 
Transilvania 

Procust, personaj mitologic 3, 70, 112 

Prodan, David VI, 28, 81, 86, 87, 94, 
147, 162, 264, 265, 287-289, 317 


Protase, Dumitru 82, 265 

